
Mugument 5 


IDENTITATE ŞI DESTIN 


Judeţul Suceava este al treilea punct al /tinerarelor identităţii noastre 
începute la Călăraşi (nr. 11, 1999) şi continuate în Maramureş (nr. 3-4, 2000). 
Această ediție a proiectului redacţional aduce în prim-plan crâmpeie din 
trecutul şi prezentul unei zone ce are un loc şi un rol aparte în destinul 
românilor. Marcată de vremuri pline de glorie şi înălțare sufletească, dar şi 
de amară şi dramatică prăbuşire a idealurilor naţionale, vatra bătrânei 
Moldove, numită emblematic Bucovina, reprezintă un segment distinct al 
istoriei noastre. Fără această matrice de civilizaţie şi cultură strămoşească, 
în care s-a plămădit identitatea naţională a românilor moldoveni şi care, 
ulterior, a alimentat puterea de rezistenţă a ostașilor lui Dragoş, Bogdan |, 
Alexandru cel Bun, Ştefan cel Mare şi a urmaşilor lor, e de neconceput 
reconstituirea corectă şi deplină a "descălecării" neamului la est de Carpaţi. 
Strajă la portile creştinătăţii, aflată la confluenţa intereselor şi în vizorul politicii 
expansioniste a marilor puteri, dar şi străină timp îndelungat la ea acasă 
(nordul Bucovinei mai este acoperit de zăbranicul suferinţei şi al calvarului), 
această parte a Ţării de Sus, împresurată cu sfinte şi răscolitoare urme ale 
trecerii noastre prin timp (luaţi aminte doar la câteva toponime / poeme: 
Putna, Voroneţ, Suceava, Cernăuţi, Vatra Dornei, Rădăuţi, Boian, 
Dragomirna, Călimani, Gura Humorului, Fălticeni, Baia, Siret, Moldoviţa, 
Rarău, Piatra Tăieturii etc.), oferă instructive şi reconfortante adrese pentru 
cei ce vor să ştie adevărata dimensiune şi profunzime a sufletului românesc. 

Bucovina, evident, nu este un tărâm necunoscut cititorilor "Limbii 
Române". Această provincie vitregită de soartă a fost accesibilă basarabenilor 
şi până la 1989. Paradoxal, însă cu decenii în urmă, adevărata şi mulțiinduita 
noastră întâlnire cu Patria se întâmpla la... Cernăuţi. Intelectualii, studenţii, 
elevii căutau aici cu febrilitate ecoul paşilor lui Mihai Eminescu, Vasile 
Alecsandri, Nicolae lorga, Aron Pumnul, Sextil Puşcariu, Grigore Nandriş, ai 
fraților Hurmuzachi şi ai altor bărbaţi ai neamului de al căror nume ne leagă 
aceeaşi soartă şi un viitor. Reveneam de la Cernăuţi ca după un pelerinaj: 
purificaţi sufleteşte. şi cu echilibrul (în special prin cartea românească 
procurată acolo!) necesar pentru a sfida înstrăinarea. Or, rezistenţa şi 
deşteptarea românilor basarabeni trebuie explicate parțial şi prin legăturile 
pe care aceştia le-au avut în permenenţă cu românii bucovineni, mai buni 
păstrători ai graiului, obiceiurilor, tradiţiilor, datinilor, Bucovina însemnând, 
de fapt, o oază de autentică spiritualitate românească. 

„„„ Am adunat între copertele publicaţiei elemente definitorii pentru 
acest străvechi pământ românesc ce are, în pofida graniţei croite cu sârmă 
ghimpată în trupul său, un singur cer şi o singură credinţă. Articolele, 
studiile, dialogurile, literatura, alte materiale — parvenite la redacţie, în primul 
rând, graţie bunului şi neobositului nostru prieten doctor Petru Taranu, 
căruia îi aducem cuvenitele mulțumiri pentru osteneala sa de a căuta şi a 
propune o imagine inedită a plaiurilor sucevene —, am vrea să servească 
cititorului drept îndemn spre a cunoaşte mai bine şi a îndrăgi acest spaţiu 
de o frumuseţe fără pereche cu numele de Țara Fagilor. 


Alexandru BANTOŞ 


Limba Română 


Mihai CIMPOI 


DULCEA BUCOVINĂ 
ŞI PARADOXURILE 
ISTORIEI 


Ajungând în atingere cu Carpaţii, 
linia ondulantă a spațiului mioritic îşi 
modifică în chip neaşteptat ritmul 
obişnuit de suiş/coborâş, de deal/vale 
şi o ia mai săltat, mai accentuat-suitor 
spre înalturi. Vrea parcă înadins să 
cocheteze cu Transcendentul, cu un 
Dincolo mirific pe care-l pregăteşte 
pitorescul de basm al munților noştri. 
Ei sunt, în veşmântul lor verde 
maestuos, care e verdele organic al 
firii, verdele-verde, nişte munţi blânzi, 
paşnici, casnici chiar, fără aplomb 
sălbatic şi aspect geologic straniu de 
roci străvechi, cu stratificări ce ascund 
erele. Potrivit cu firea românului, ei nu-şi 
agită şi nu-şi expun măreția. Atâta 
doar că-şi trimit brazii atletici de-a 
dreptul în ceruri, pentru a le zgândări 
gingaş albastrul şi a-l coborî pe 
frescele Voronețţului... 

Sunt munţi prietenoşi şi discret 
înălţaţi, care pot fi urcați uşor de om, 
zimbru şi mioară, astfel încât dacii îi 
puteau uşor în-cercui pentru a oficia 
prin urcare ocolită cultul Soarelui. 
Păstorul, câinii şi turma îi oficiază, fără 
ritualuri, în tăcere semnificativă, într-o 


comunicare de taină cu divinul. 
Transhumanţă înseamnă deci nu doar 
migrație necesară, impusă de treburile 
gospodăreşti, ci şi o modalitate de 
apropiere de Transcendent. 

Datorăm munţilor balada Miori- 
ţa, după cum datorăm câmpiei balada 
Meşterul Manole, în care sunt 
materializate datele şi opţiunile 
noastre ontologice. 

Bucovina este, după cum reiese 
limpede din cele spuse până acum, 
nu doar o cheie geografică (s-a zis 
că este o cheie a Moldovei), ci o cheie 
a ființei noastre, căreia îi este hărăzită 
această dispunere între care înseam- 
nă (precum demonstra Noica) şi 
întru. Între munte şi câmpie, între 
Paradis (picior de plai) şi Infern (valea 
plângerii din basme), între soartă şi 
noroc. Şi toată această aşezare — 
sortită şi norocită — e întru o Veşnicie 
care trebuie plătită cu o istorie vitregă, 
nedreaptă. 

Astfel se întâmplă că pământul- 
cheie, “pământul clasic românesc”, 
“pământul fericirilor visate”, după cum 
îi zice Eminescu într-un serial 
publicistic, este şi un pământ-cheie 
pentru năvala de veacuri a străinilor. 
Aici unde-i tărâmul esenţelor şi al 
elementelor în bună prietenie cu omul, 
aici unde Carpatul ne substituie 
Olympul, devenind spaţiul binevoitor 
pentru toate Muzele — şi nu întâm- 
plător şirul personalităţilor impre- 
sionează, desfăşurându-se în evantai 
şi cuprinzându-i pe Dosoftei, Hurmu- 
zăcheşti, Pumnul, Nandriş, Loghin, 
Simion Florea Marian, poeţi şi 
prozatori ca Eminescu, Petrino (ierte- 
ni-se vecinătatea!), Mircea Streinul, 
Celan, Chelariu, Leviţchi şi conti- 
nuatorii lor de azi; compozitori al căror 
cap de serie este Ciprian Porum- 
bescu, pictori, filologi, folclorişti — s-au 
auzit şi strigăte disperate, precum cel 
al lui Zaharia Voronca din 1895: “De 
mult ne apăsa pe noi toți acea stâncă 
grea ce ne ameninţă să ne turtească 
în culcuşul nostru, unde petrecem 
dormind, amețiţi fiind de acei ce 

fericirilor visate”, după cum îi zice Eminescu, este şi un pământ-cheie 
pentru năvala de veacuri a străinilor. 


doresc căderea şi apoi extermi- 
națiunea noastră totală de pe acest 
petec clasic de pământ românesc. De 
mult vroiam să vorbim, să ne răcorim 
şi să strigăm în gura mare cum ne 
înăduşă amicii noştri aliaţi, în somnul 
nostru, şi cum ne leagă necontenit 
limba, ce doresc aşa de tare să 
grăiască. N-avem însă cui să-i spunem 
durerile noastre, nu avem nici unde 
să le descriem şi să înfierăm actele 
cele strigătoare la ceriu ce se comit 
de adversarii noştri față de poporul 
românesc băştinaş din aceâstă 
provinţă românească...”. 

S-a voit, din partea acestor 
străini, modelarea unui Golem în fond, 
al unui hibrid homo bucovinensis. 
Or, tot omul nostru românesc, 
binecuvântat de muze, a fost cel mai 
solid creator de valori. Acesta este 
paradoxul cel mare al istoriei: un petic 


de pământ ne-a dat o constelație de 
personalități, transformând Bucovina 
într-o “placentă a literaturii române” (E. 
Lovinescu), într-un spațiu cu “o bună 
frământare culturală” (G. Călinescu). 
Nicăieri pe tot pământul românesc, 
spunea memorabil istoricul D. Onciul, 
nu se află, pe un spaţiu atât de mic, 
atâta bogăţie de istorie românească, 
atâta bogăţie de amintiri scumpe ale 
trecutului. “Dacă Ardealul, cu resturile 
sale arheologice din epoca romană, 
este ţara clasică a trecutului roman 
în Dacia, Bucovina este ţara clasică 
a trecutului românesc propriu-zis.” 

Paradoxul paradoxurilor istoriei 
a fost să fie acesta al înfruntării soartei 
nedrepte printr-o eflorescenţă de valori 
în care pitorescul s-a îmbinat cu 
tragicul într-o culme a suişului care 
părea să fie blocată. 


8 Limba Română 


FLOAREA 
DINTRE 
COLȚŢII SÂRMEI GHIMPATE 


Am văzut pentru prima oară Carpaţii abia în '73. Cutremurat 
de frumusețea lor, am aşternut atunci pe hârtie următoarele cuvinte: 
“Din vârful Carpaţilor, Dumnezeu nu se vede, dar de acolo putem 
crede în El”. Văzusem atunci cu ochii dumnezeiasca statură 
carpatină, dar glasul Carpaţilor îl auzisem în inimă cu mult înainte 
de asta. Simteam cum mi se jilăveşte sufletul atunci când ascultam, 
la radio, Balada lui Ciprian Porumbescu. Pentru că Lacrima 
Baladei era şi este chiar lacrima mea. Venise apoi la Chişinău, 
pe la sfârşitul anilor '80, Sofia Vicoveanca. Avea Sofia ceva în 
trăistuță, ceva de care eram înfometați cu toţii: cântecul nostru 
popular adevărat. Atunci, la spectacolul ei, în ochii multor români 
basarabeni care spuneau că nu sunt români, ci moldoveni, am 
văzut cum străluceşte Lacrima unei taine româneşti. L-am întrebat, 
bucuros, pe unul dintre ei: “De ce plângi dacă zici că nu eşti 
român?”. A strâns din umeri. Încă mai cred în lacrima ceea, chiar 
dacă în alegerile parlamentare din 25 februarie a.c. şi-o fi depus 
votul pentru comunişti. 

Am cunoscut apoi un mare poet şi un mare român cernăuțean — 
Vasile Leviţchi. Apoi pe unul dintre cei mai străluciți critici şi istorici 
literari — Adrian Dinu Rachieru din Suceava (strămutat cu traiul la 
Timişoara) al cărui suflet este atât de îngemănat cu suferințele 
noastre. lar azi iată că vine minunata revistă chişinăuiană “Limba 
Română” care dedică un întreg număr Bucovinei, în semn că de 
aici — din Carpaţii inimii noastre — o vedem şi că ni-i dor de ea. 

Nu, nu, Podurile de Flori între cele două maluri ale Prutului 
nu s-au învechit — au ruginit numai inimile unora dintre noi. Este 
adevărat că numai cu Podurile de Flori nu putem dărâma granița 
de la Prut. Dar nu te poti supăra pe o floare ce se strecoară printre 
colții sârmei ghimpate. Vom ridica şi Poduri de Piatră, nu am nici 
o îndoială. Până atunci, să ne bucurăm de Podurile de Flori, de 
podurile de Verb, de Cântec, de Suflet. Până atunci să spunem 
odată cu Nichita Stănescu: “Vine viaţa, se arată, apare, / 
Trădătorilor, daţi-vă cu ea!”. 

Să nu disperăm! 

Grigore VIERU 


Carte de vizită 


“SUNT CONVINS 
CA RELAȚIILE 
NOASTRE 

VOR CUNOAŞTE 
O CONTINUA 
DIVERSIFICARE 
ŞI AMPLIFICARE” 


DIALOG: 

ALEXANDRU BANTOŞ — 
GAVRIL MARZA, 
PREŞEDINTE 

AL CONSILIULUI JUDEȚEAN 
SUCEAVA 


— Stimate domnule preşe- 
dinte, județul Suceava constituie o 
zonă în care istoria națională este 
omniprezentă cu tot ce a avut 
înălțător şi dramatic. Cum aţi putea 
caracteriza destinul sucevenilor 
proiectat în contextul istoriei 
actuale a României? 

— Pentru românii de pretutindeni, 
județul Suceava este simbolul unei 
istorii glorioase, dominată de statura 
de legendă a lui Ştefan cel Mare şi 
Sfânt, de mărturiile impresionante ale 
Cetăţii de Scaun, ale bisericilor şi 
mănăstirilor de faimă mondială, 
precum cele de la Voroneţ, Moldoviţa, 
Putna, Mitocul Dragomirnei, Mănăs- 
tirea Humorului şi altele. Altfel spus, 
istoria noastră este glorioasă, dar şi 
dramatică în multe perioade. Să nu 
uităm că la Suceava Mihai Viteazul a 
desăvârşit, prin intrarea în inexpug- 
nabila Cetate de Scaun, prima unire 
politică a tuturor românilor. Aceste 
mărturii de o valoare deosebită pentru 
ființa noastră naţională sunt un tezaur 
istoric şi spiritual pentru întreg poporul 
român. 

IStoria actuală a României are 
caracteristici contradictorii pe plan 
politic, economic, social, cultural. 
După Revoluţia din decembrie 1989, 
România a parcurs o traiectorie 
sinuoasă, ca de altfel şi celelalte ţări 


Gavril Mârza. 


foste comuniste, câştigul cel mai 
palpabil şi concret fiind instaurarea 
unui sistem democratic consfințit prin 
Constituția din 1990, care a statuat 
jaloanele fundamentale ale functio- 
nării tuturor puterilor statului. 

Trebuie să fiu obiectiv şi să 
remarc că destinul sucevenilor, în 
contextul istoriei actuale, cum 
formulaţi dumneavoastră această 
sintagmă, nu este pe măsura năzuin- 
telor şi aspirațiilor din 1990. Industria 
creată pe timpul comunismului, în 
unele sectoare fără resurse de materii 
prime, dar cu o piaţă asigurată mai 
ales pe bază de barter în cadrul 
defunctului C.A.E.R., a devenit 
ineficientă şi necompetitivă, multe 
unități fiind închise sau producând la 
nivel minim, de unde şi numărul mare 
de şomeri care s-a menţinut constant 
în limitele a 13-14%. Bucovinenii, 
harnici şi pricepuţi, s-au trezit, după 
10 ani, într-o stare nefirească de 
sărăcie, politicile nechibzuite din 
ultimii ani amplificând acest proces. 
Au apărut şi la noi semnele clare ale 
unor disparități economice şi sociale 
flagrante; de o parte, un mic grup de 
îmbogăţiţi în mod nefiresc şi de 
cealaltă, o mare masă de oameni care 
au venituri foarte mici sau chiar sub 
minimul de existenţă. Totuşi, sunt 
optimist cu privire la viitorul suce- 
venilor. _ 

— In ultimul timp se discută 
tot mai mult despre istorie şi 
contemporaneitate, se încearcă o 

reevaluare a trecutului. Cum cre- 
deti, este corect, onest oglindită 
istoria noastră veche, în special în 
manuale? Nu încearcă unii oare să 
se întoarcă cu spatele la adevărata 
istorie a neamului? 

— Se discută mult despre istorie 
şi contemporaneitate şi acesta este 
un semn distinctiv al democrației 
noastre, al libertății de expresie. 
Evaluarea sau reevaluarea trecutului 
este făcută, uneori, fără discernă- 
mânt, fără o doză obiectivă de 
mândrie naţională, în pofida unor 
mărturii istorice clare. Se minima- 
lizează în unele lucrări istorice recente 
fapte glorioase din trecut, se scriu 
uneori lucrări cu o tentă negativă, 
care, de cele mai multe ori, nu se 
regăseşte nici în opera unor istorici 
străini, ostili României. Sigur că, 
cenzura fiind desfiinţată, singura 
măsură e cea de selecție, de protejare, 
îndeosebi a tineretului, de asemenea 
texte. Din păcate, unele idei “noncon- 
formiste” ajung şi în unele manuale 
şcolare. 

Sunt convins că, oricât ar 
încerca unii sau alţii, neprieteni cum 
le-am spune noi, să ne abată de la 
adevărata istorie a neamului, nu vor 
reuşi niciodată. Poporul român trăieşte 
aici de mii de ani şi va dăinui cât va fi 
lumea. 

— Stimate die preşedinte, 
rămânem la capitolul “Istorie” cu 
precizarea că ne referim la cea de 
azi, adică la realitatea pe care o 
trăim. Cum caracterizați deceniul ce 
s-a scurs după revoluţia română? 
in ce mod județul Suceava s-a 
racordat la procesul schimbărilor 
survenite în urma democratizării 
societăţii? 

— Deceniul scurs de la Revoluţia 
din decembrie 1989 este unul contra- 
dictoriu, poate şi pentru faptul că s-a 
pornit de la o dictatură cum nu se 
manifesta în țările foste socialiste din 
jur. Ritmul forţat de industrializare, 
amplasarea neraţională a obiectivelor, 
ineficiența multor ramuri au generat 
după 1989 probleme aproape imposibil 
de soluționat. Totuşi, s-a început cu 
noua constituție, cu democratizarea 
vieţii politice şi sociale. E drept că 
reformele economice de “liberalizare” 


au dus la inflaţie şi la alte efecte nega- 
tive pe plan economic. Lipsa vechilor 
piețe de desfacere a blocat marile 
unităţi industriale. In perioada cuprinsă 
între 1992-1996 s-au luat măsuri 
economice prudente şi bine gândite, 
care au oprit descreşterea economică, 
ajungându-se la începutul anului 1996 
la un real reviriment economic. Sigur 
că fenomenele negative, precum 
corupția, s-au manifestat şi în acea 
perioadă, dar nivelul acestora a fost 
destul de mic şi întotdeauna s-au aflat 
sub control. In ultimii ani însă s-a 
produs o tot mai accentuată cădere 
economică şi scădere a nivelului de 
trai, fenomene de care nici județul 
Suceava nu a fost scutit. Demo- 
cratizarea societăţii este evidentă şi 
la noi, atât pe planul eligibilităţii 
organelor administrative, al func- 
ționării sistemului pluripartinic, al 
libertăţii de gândire şi expresie, cât şi 
al autonomiei organelor locale. Avem 
multe ziare şi reviste în care se 
exprimă opinii diverse, dar ele nu mai 
supără pe nimeni. Desigur, nu toate 
articulațiile autonomiei locale cu 
deciziile centrale funcţionează perfect. 
Sunt însă convins că viitorul este al 
democrației. 

— Judeţul Suceava are o 
imagine distinctă pe fundalul 
economiei româneşti. Care sunt 
elementele ei definitorii? 

— Județul ocupă locul doi pe ţară 
din punct de vedere al suprafeţei (după 
Timiş), locul opt după numărul locuito- 
rilor şi se situează pe locuri fruntaşe 
la alţi indicatori. 

Având în vedere că pădurile 
ocupă peste 52% din suprafaţa 
județului, respectiv 7% din suprafața 
țării, că aici se găsesc importante 
zăcăminte de fier, mangan, sulf, sare, 
pirită, piatră, calcar, turbă, ape 
minerale etc., iar 42% este repre- 
zentată de terenuri arabile, majoritatea 
dintre ele fiind situate de o parie şi de 
alta a râurilor Siret, Suceava şi 
Moldova, structura şi resursele de 
materii prime locale au influenţat în 
mod tradițional şi decisiv profilul eco- 
nomic al județului, în care, cu 
precădere, s-au dezvoltat activităţile 
extractive şi de prelucrare a mine- 
reurilor, exploatare şi prelucrare a 

lemnului, creştere a animalelor şi 
cultivare a pământului, precum şi cele 
din domeniul industriei alimentare. 

Cu toate că județul nostru 
dispune de posibilităţi reale de 
dezvoltare economică, datorită 
politicilor promovate în ultimii ani la 
nivel naţional, majoritatea unităţilor din 
industrie, dar şi din agricultură şi-au 
redus activitatea sau au fost lichidate 
din diverse motive, cu implicații 
deosebite asupra nivelului de trai al 
oamenilor. Paşii făcuţi înainte în 
domeniul turismului şi agroturismului, 
îndeosebi de sectorul privat, nu au 
putut compensa nerealizările din 
domeniul economic, sector în care, 
nu cu mulți ani în urmă, lucrau peste 
200.000 de salariați. 

Din analizele făcute de noi reiese 
că activităţile care pot contribui la 
dezvoltarea economico-socială a 
județului sunt indisolubil legate de 
exploatarea pădurilor, dezvoltarea 
turismului şi revigorarea agriculturii, în 
care sectorul creşterii animalelor să 
ocupe un loc prioritar. 

— Atribuţiile de bază ale Consi- 
liului Judeţean sunt adoptarea de 
programe şi prognoze privind 
dezvoltarea economică, socială 
etc. a judeţului. Ce se întreprinde 
pentru conturarea lor? 


— Este adevărat că, în confor- 
mitate cu prevederile Legii nr. 69/1991 
a administraţiei publice locale, 
republicată în 1996, Consiliului Jude- 
tean îi revin responsabilități impor- 
tante în elaborarea şi adoptarea 
programelor, prognozelor şi strate- 
giilor de dezvoltare economico-socială 
a judeţului, probleme ce au fost per- 
manent în atenţia noastră. De altfel, 
imediat după alegerile locale şi 
constituirea Consiliului Judeţean, prin 
serviciile de specialitate am trecut la 
identificarea domeniilor prioritare, 
colectarea şi prelucrarea datelor 
pentru Strategia de dezvoltare econo- 
mico-socială a judeţului Suceava pe 
perioada 2000-2004. După întocmirea 
şi discutarea acesteia cu factorii 
implicaţi în realizarea obiectivelor 
stabilite, inclusiv în cadrul consiliilor 
locale şi adoptarea în Consiliul 
Judeţean, am stabilit responsabilităţi 
şi termene precise de îndeplinire, 
pentru ca toate resursele financiare 
şi materiale să fie folosite cu eficiență 
maximă. La fel am procedat şi la 
nivelul consiliilor locale comunale, 
orăşeneşti şi municipale, care şi-au 
elaborat propriile strategii de dez- 
voltare, în care sunt înscrise, în mod 
obligatoriu, obiectivele promise în 
campania electorală de la alegerile 
locale. 


Intrare în municipiul Suceava. 


12 


Limba Română 


O atenţie deosebită am acordat-o 
sprijinirii consiliilor locale, agenţilor 
economici şi organizaţiilor negu- 
vernamentale în identificarea dome- 
niilor de interes, întocmirii şi promo- 
vării unor proiecte pentru obținerea 
finanţării lor în cadrul unor programe 
derulate de Uniunea Europeană, 
Guvernul României, fundaţii şi aso- 
ciaţii care au în obiectul ior de 
activitate asemenea preocupări. 

— Se afirmă că există deosebiri 
substanţiale între politica promo- 
vată de partid/partide şi “politica 
neamului” (S. Puşcariu). În ce 
măsură linia politică a partidului pe 
care-l reprezentați are tangențe cu 
interesui națiunii şi care este esența 
şi semnificaţia acestor tangențe? 

— Sunt convins că întrebarea 
dumneavoastră nu are un caracter 
provocator ci, dimpotrivă, prin ea 
doriți să aflați poziția P.D.S.R. cu 
privire la această problemă. Ca 
cetățean al județului Suceava, ca om 
implicat politic, precizez că întreaga 
politică a partidului din care fac parte 
este subordonată interesului poporului 
român cu toate nevoile şi aspiraţiile 
sale. Astăzi, când timpul ne presează, 
iar oamenii au din ce în ce mai puţină 
răbdare, partidului nostru nu-i mai sunt 
îngăduite experienţe, politica sa 
trebuie să conducă la scoaterea 
României din sărăcie şi garantarea 
unei vieţi mai bune pentru toate 
categoriile sociale. 

Obiectivele strategice ale actua- 
lei guvernări sunt, indiscutabil, 
subordonate relansării economice, cu 
toate avantajele ce decurg din acest 
demers, şi accelerării procesului de 
integrare în Uniunea Europeană. Cu 
alte cuvinte, guvernarea actuală este 
făcută numai cu fața spre viitor, în 
care potențarea continuă a iniţiativelor 
economice viabile urmând să fie 
vectorul de bază. 

P.D.S.R., după rezultatele 
alegerilor din toamnă, aintrat cu toate 
forţele la reconstrucţia din temelie a 
României, spre binele întregului popor 
aflat de peste zece ani într-o tranziţie 
perpetuă. 

— Asigurarea condiţiilor pen- 
tru organizarea şi desfăşurarea 
activităților ştiinţifice, cultural- 
artistice, sportive şi de tineret 
constituie (trebuie să constituie) 
preocuparea de bază a Consiliului 


Judeţean. În ce parametri poate fi 
încadrată activitatea desfăşurată în 
domeniul respectiv? 

— Consiliul Județean acordă o 
importanță deosebită funcţionării 
instituţiilor culturale pe care le 
finanţează, cum ar fi: Ansamblul ar- 
tistic “Ciprian Porumbescu”, Biblioteca 
Judeţeană “I.G. Sbiera”, Şcoala de 
Arte, Centrul de indrumare şi Conser- 
vare a Creaţiei Populare, instituţii care 
desfăşoară o bogată activitate cul- 
tural-artistică în municipiul şi judeţul 
Suceava. Ansamblul artistic “Ciprian 
Porumbescu” are profil artistic dis- 
tinct, axat cu prioritate pe specificul 
jocului şi cântecului popular buco- 
vinean, care este de o mare bogăţie 
şi diversitate. Artiştii profesionişti de 
la “Ciprian Porumbescu” sunt iscusiţi 
mesageri ai melosului popular buco- 
vinean atât în țară, cât şi peste hotare. 
Biblioteca Judeţeană posedă un fond 
de carte şi alte documente de biblio- 
tecă de peste 300.000 volume, cărți 
de patrimoniu cultural-naţional, ediţii 
rare şi bibliofile, precum şi un bogat 
şi ilustrativ fond de carte şi docu- 
mente numit “Bucovina”. Instituţia 
menţionată posedă şi o colecţie 
deosebită de materiale audiovizuale — 
discuri, benzi, C.D.-uri, carte de artă 
şi o colecție valoroasă de opere de 
artă plastică. Pe lângă activitatea 
curentă de servire a publicului 
sucevean, sunt coordonate metodo- 
logic cele 90 biblioteci comunale, 4 
biblioteci municipale şi 3 orăşeneşti. 
Această instituție desfăşoară de mai 
mulți ani cercetarea patrimoniului spiri- 
tual bucovinean, tipărind mai multe 
cărţi în acest sens. 

Sprijinim apariţia revistei “Buco- 
vina literară”, tipărirea unor lucrări 
fundamentale de folclor, cum este 
cartea lui Aurelian Ciornei La izvor de 
joc şi cânt, apărută în acest an. 
Sprijinim, de asemenea, în măsura 
posibilităților diverse manifestări 
sportive, culturale şi recreative pentru 
tineret. 

Principala noastră misiune, cum 
menţionaţi în întrebare, aceea de 
asigurare a condiţiilor necesare 
funcţionării normale a tuturor insti- 
tuţiilor şi a altor organisme, asociaţii 
etc., se reflectă prin aprobarea în 
cadrul Consiliului Județean, cu votul 
consilierilor, a fondurilor băneşti 
necesare în acest sens. Până în 

prezent am găsit o înțelegere deplină 
din partea tuturor consilierilor şi sunt 


convins că lucrurile vor merge la fel. 


până la sfârşitul mandatului. 

— Judeţul Suceava este renu- 
mit prin ctitoriile sale voievodale 
şi prin clădiri-monumente. de 
arhitectură, unele unicate în Ţară. 
Ce preocupări există pentru a 
asigura păstrarea lor? 

— Este adevărat că în judeţul 
nostru sunt concentrate ctitorii 
voievodale şi monumente de arhi- 
tectură de o deosebită valoare, multe 
dintre ele aflându-se sub patronajul 
UNESCO. Aici se găsesc cunos- 
cutele mănăstiri Voronet, Moldoviţa, 
Suceviţa, Putna, Slatina, Mitocul 
Dragomirnei, Humor şi Sfântul loan, 
bisericile Pătrăuți, Arbore, Bogdana 
din Rădăuţi, Baia, Probota şi multe 
altele, o puternică reţea de muzee şi 
case memoriale, clădiri cu o arhi- 
tectură rară şi alte frumuseți despre 
care cărturari vestiți şi personalități 
marcante din diverse domenii de 
activitate au scris cuvinte nemu- 
ritoare. 

Pentru dăinuirea acestor inega- 
labile frumuseți şi îmbunătăţirea 
condiţiilor de vizitare a acestora de 
către un număr tot mai mare de 
oameni, încă din mandatul trecut, 
Consiliul Județean a acordat o atenţie 
deosebită asigurării fondurilor nece- 
sare, inclusiv prin intervenții la 
ministerele cu atribuţii în domeniu, 
pentru finalizarea lucrărilor de repa- 
raţii, modernizare şi extindere a utili- 
tăţilor, refacere a şarpantelor, împrej- 
muirilor şi la unele dintre ele a picturii 
etc. În acelaşi timp, prin grija Consi- 
liului Judeţean au fost modernizate 
toate drumurile care duc la mănăstiri, 
au fost extinse şi reamenajaie 
parcările, grupurile sanitare şi locurile 
de depozitare a gunoaielor. Toate 
acestea au condus la îmbunătăţirea 
condiţiilor de vizitare a acestor 
obiective şi vor contribui la creşterea 
numărului de pelerini şi turişti din ţară 
şi străinătate în următorii ani. 

-- — Judeţul Suceava este prin 
definiţie, o importantă zonă turis- 
tică a Ţării. Care este poziţia 
autorităţilor sucevene privind 
viitorul turismului în Bucovina? 

— Multă lume ştie că județul 
Suceava are un relief de o frumuseţe 
aparte. Micile câmpii, dealurile şi 
văile domoale, celebrele obcini, 


munţii, apele contribuie la încântarea 
şi delectarea privirii oricărui om, cu 
atât mai mult a unui vizitator străin. 
Apoi este vorba, desigur, de bisericile 
medievale — bijuterii şi comori univer- 
sale. Mai adăugăm succint şi poten- 
ţialul locativ şi de cazare particular din 
zona de munte. De mai mulţi ani, 
specialişti din acest domeniu mili- 
tează pentru turismul montan după 
model elvețian. Avem în județ un 
număr mare de hoteluri, moteluri, 
cabane, inclusiv complexul hotelier de 
la Staţiunea balneară din Vatra Dornei. 
S-a început privatizarea unor hoteluri, 
din păcate însă nu în condiţii avanta- 
joase pentru stat şi, implicit, pentru 
poporul român. Ceea ce nu avem încă 
este o infrastructură rutieră practi- 
cabilă în condiţii optime pe toate 
traseele. Nu avem, din păcate, un or- 
ganism, o structură de turism efici- 
entă, cu legături internaţionale, cu 
posibilități financiare adecvate, care 
să prospecteze piaţa turistică străină 
şi să realizeze contacte cât mai 
multe. Toţi factorii de decizie de la 
nivelul judeţului, cu sprijinul auto- 
rităților guvernamentale, vom acţiona 
pentru a găsi soluţiile optime pentru 
revigorarea turismului sucevean, care 
ar aduce valută şi ar stimula dezvol- 
tarea generală a zonei. Trebuie să 
recunoaştem că nu avem, în hoteluri, 
condiţii de cazare comparabile cu cele 
occidentale, nu avem nici personal 
calificat la standarde internaţionale. 
Greutățile privind asigurarea perma- 
nentă a unor utilități strict necesare 
(apă caldă, căldură) în unele perioade 
fac, de asemenea, neatractiv pentru 
străini turismul sucevean. Dar zona 
Bucovinei este o oază de frumusețe 
şi pentru turiştii români din alte părţi 
ale ţării. Este evident că extinderea 
privatizării va duce la o relansare a 
turismului sucevean, autorităţile de la 
nivel județean şi local având atribuţii 
clare în acest sens, multe dintre ele 
fiind adoptate în ultima perioadă. 

— În relaţie directă cu turismul 
este dezvoltarea industriei de 
artizanat. Ce proiecte are județul în 
acest sens? 

— Interesantă întrebare. Şi bine 
este atunci când la o asemenea 
întrebare mai ai şi ce spune. Afirm 
acest lucru, deoarece tot mai întinse 
sunt zonele României în care despre 
aceste preocupări se vorbeşte numai 

la trecut sau în locul artizanatului 
autentic sunt puse lucrări în fața cărora 
meşterii autentici rămân fără replică. 

La noi lucrurile stau destul de 
bine. Sunt încă mulţi meşteri populari 
care transmit mai departe aceste 
preocupări, lucru confirmat de ceea 
ce vedem la punctele de vânzare din 
jurul obiectivelor turistice, la târgurile 
din județ, din ţară şi din străinătate, 
în casele multor oameni, precum şi 
la festivalurile şi manifestările cultural- 
artistice în care datinile şi obiceiurile 
strămoşeşti ne arată că mergem 
înainte, din acest punct de vedere. 
Spun acest lucru şi pentru faptul că 
ouăle încondeiate în localităţile din 
judeţul Suceava, ceramica neagră de 
Marginea şi de Rădăuţi, cuţitele 
lucrate manual de huţuli şi bundiţele 
cu garnituri din piele de dihor şi multe 
alte obiecte artizanale se bucură de o 
apreciere deosebită pe toate meri- 
dianele globului. 

Lucrurile ar merge cu mult mai 
bine dacă societatea în care trăim ar 
fi mai darnică cu cetăţenii ei, dacă 
nivelul de trai şi câştigurile salariale 
ar fi mai bune, permițându-le tuturor 
amatorilor de artizanat să-şi procure 
obiectul dorit, fapt ce ar contribui, 
nemijlocit, la creşterea producției din 
acest domeniu. 

De asemenea, acordarea unor 
facilități din partea statului şi consiliilor 
locale ar stimula producţia de arti- 
zanat şi ar contribui la dezvoltarea 
econgmico-socială a multor localităţi. 

in acelaşi timp, cred că apli- 
carea unor proiecte cu finanţare 
externă în cadrul unor programe 
derulate de Comunitatea Europeană, 
Banca Mondială sau alte organisme 
internaţionale pot contribui la relan- 
sarea acestor preocupări, aspecte 
asupra cărora trebuie să ne oprim cu 
toată grija, şi o vom face. 

De altfel, anul trecut, noi am 
derulat un proiect fi finanţat de Euro- 
regiunea Carpatica, intitulat “Huţulca”, 
care s-a bucurat de apreciere una- 
nimă, atât din partea meşteşugarilor, 
cât şi a specialiştilor din domeniu. 

- Prin însăşi definiţia ei 
istorică, Bucovina înglobează 
partea de sud (actualul judeţ Su- 
ceava) şi cea de nord (regiunea 
Cernăuţi). În ce mod este păstrată 
şi perpetuată legătura fi rească între 
cele două arii teritoriale buco- 
vinene? 


— Sunt convins că mi-aţi pus 
această întrebare pentru a afla ce 
facem noi pentru bucovinenii de 
pretutindeni. Despre ce ne-au lăsat 
moştenire alţii, nu doresc să vorbesc 
astăzi. Las istoricilor privilegiul de a 
stabili adevărul. 

Răspunzând direct şi concret la 
întrebare, afirm cu toată sinceritatea 
că relaţiile dintre cele două unități 
administrativ-teritoriale „despre care 
aminteaţi au cunoscut în ultimii ani, 
îndeosebi după încheierea Partene- 
riatului de colaborare dintre Admi- 
nistrațtia Regională de Stat Cernăuţi, 
Consiliul Regional Schwaben din 
Germania şi Consiliul Judeţean 
Suceava, parafat la 2 mai 1997, în 
Sala de Aur a Primăriei din Augsburg, 
o continuă dezvoltare, spre binele 
tuturor cetățenilor din cele două zone. 

Relaţiile de bună vecinătate, 
prietenie şi colaborare dintre popoa- 
rele român şi ucrainean se pierd în 
negura vremurilor, religia şi destinul 
lor comun stând dintotdeauna la baza 
unei colaborări reciproc avantajoase, 
în toate domeniile de activitate. 
Mărturie ne stă faptul că, încă din a 
doua jumătate a secolului al XV-lea, 
marele Voievod Ştefan cel Mare şi 
Sfânt a întreţinut relaţii strânse cu 
Kievul, amplificate şi diversificate de 
urmaşii săi, spre binele ambelor 
popoare. Astăzi, mai mult ca întot- 
deauna, persoanele care doresc să 
treacă frontiera de stat comună dintre 
Ucraina şi România o pot face oricând 
şi fără restricţii, beneficiind de 
facilităţile convenite şi de posibilitatea 
de a se deplasa prin cele cinci puncte 
de trecere simplificată a frontierei 
deschise în ultimii doi ani. Pentru 
reducerea timpului de deplasare a 
persoanelor interesate, în ultimii ani, 
au fost introduse curse regulate între 
Suceava şi Cernăuţi de către operatori 
de transport din ambele oraşe, 
activitate ce se bucură de aprecierea 
unanimă a locuitorilor din cele două 
zone. 

Ne preocupă permanent şi în 
limita posibilităților susţinem material 
acţiunile organizate de societăţile 
culturale româneşti din Regiunea 
Cernăuţi şi observăm că la mani- 
festările organizate cu prilejul unor 
evenimente în localităţile situate de o 
parte şi de alta a frontierei comune 
numărul participanţilor este tot mai 

mare. Trebuie să recunosc însă că, 
din cauza lipsurilor pe care le avem 
şi noi, în primul rând a celor de ordin 
material, nu am reuşit să facem mai 
mult pentru românii din Regiunea 
Cernăuţi şi nu numai, lucru pe care 
va trebui să-l corectăm în perioada 
imediat următoare. Eu sunt hotărât să 
fac tot ceea ce depinde de mine, ca 
preşedinte, pentru a fi mai aproape de 
fraţii noştri de pretutindeni. Un bun 
prilej pentru a face acest lucru este 
oferit de participarea judeţului Su- 
ceava, ca membru fondator al Euro- 
regiunii “Prutul de Sus”, la toate 
acţiunile ce vor fi organizate în 
conformitate cu prevederile docu- 
mentelor de constituire semnate la 
22.09.2000. 

inchei răspunsul la această 
întrebare prin a vă dezvălui şi un mic 
secret şi anume că, în luna iunie 2001, 
la Suceava, vom organiza o întâlnire 
cu bucovineni care, din diferite mo- 
tive, au fost nevoiţi să se stabilească 
în Germania, acţiune care sunt 
convins că va avea un succes 
deosebit şi va contribui, pe lângă 
producerea unei bucurii prietenilor 
noştri, la retrăirea, timp de câteva zile, 
a atmosferei anilor de demult, la 
facilitarea unor întâlniri de afaceri şi 
de prezentare a.experienţei lor în 
diferite domenii de interes. 

— Actuala capitală a Republicii 
Moldova, Chişinău, şi vechea 
capitală a Moldovei, Suceava, se 
pare, au încă nişte relaţii de cola- 
borare firave. Cum ar putea fi 
stabilită, domnule preşedinte, o 
punte de legătură permanentă, 
trainică, reciproc avantajoasă între 
cele două capitale? 

— Nu mă pot abţine să nu spun 
că Moldova a avut de-a lungul multor 
secole patru capitale: Siret, Baia, 
Suceava şi laşi. Desigur, cea mai 
glorioasă şi mai nimbată în;'istorie 
este cea de la Suceava, aureolată de 
geniul politic şi militar al lui Ştefan cel 
Mare şi Sfânt. Acum, din păcate, 
datorită vitregiilor aceleiaşi istorii, o 
parte din vechea Moldovă se numeşte 
Republica Moldova şi are capitaia la 
Chişinău. Este o realitate istorică a 
prezentului. Din păcate între “vechea 
capitală a Moldovei”, Suceava, şi 
“actuala capitală a Republicii Mol- 
dova”, Chişinău, nu există relaţii 
bilaterale fructuoase pe toate planu- 


rile la nivelul posibilităţilor. Dumnea- 
voastră, cu o anumită îngăduinţă, le 
numiți firave, iar eu, din politețe, 
trebuie să accept. Atât noi, Consiliul 
Judeţean, cât şi Prefectura, care 
coordonează serviciile descentra- 
lizate ale statului, dar mai ales 
Primăria Sucevei, dorim din toată 
inima să stabilim o listă de priorităţi, 
să evaluăm domeniile în care se poate 
colabora eficient şi în interesul 
cetățeanului şi să acţionăm cu toate 
forţele pentru diversificarea şi extin- 
derea relaţiilor în toate domeniile de 
activitate. 

Desigur, în primul rând trebuie 
să exploatăm, de comun acord, 
posibilităţile unor relaţii economice, 
comerciale, care să aducă foloase 
materiale palpabile pentru cele două 
municipii. Turismul este de asemenea 
un sector care poate fi revigorat. 
Bănuiesc că mulţi locuitori ai Chişi- 
năului ar dori să vadă relicvele şi 
monumentele noastre istorice, care 
sunt o zestre comună din punct de 
vedere spiritual, singura condiţie fiind 
ca ei să-şi poată permite acest lucru 
din punct de vedere financiar. Prob- 
lema se pune în aceiaşi termeni şi 
pentru cetățenii Sucevei. Există apoi 
relaţiile culturale care s-au amplificat, 
aş zice, spontan, în primii ani după 
1991, după care s-au diminuat an de 
an. Avem totuşi un număr de studenți 
din Republica Moldova în Suceava, 
probabil că locuitorii din Chişinău 
ajung şi până la cunoscutul bazar al 
municipiului, dar toate astea sunt doar 
legături firave. De aceea, va trebui să 
stabilim unele comisii pentru a 
identifica obiective concrete ce 
trebuie realizate începând chiar din 
acest an. De altfel, sunt convins că 
relaţiile noastre vor cunoaşte o 
continuă diversificare şi amplificare. 

— Stimate domnule preşe- 
dinte, colegiul de redacţie al 
revistei “Limba Română” doreşte 
acelaşi lucru şi acest număr de 
revistă am vrea să simbolizeze o 
reînnodare a relaţiilor noastre şi să 
sensibilizeze contactele dintre 
Suceava şi Chişinău, dintre Româ- 
nia şi Republica Moldova. Vă 
mulțumesc pentru amabilitatea cu 
care aţi susținut acest dialog. 


Suceava, 
25.09.2000. 

MĂNĂSTIRILE SUNT LĂCAŞURI 
ALE SUFLETULUI ROMÂNESC 


E înzestrat cu har dumnezeiesc, în mod cert. Ochii lui Vasile Zaharia 
văd şi fixează ceea ce nu este la îndemâna oricui. Dovadă şi florilegiul 
fotografic pe care îl propunem cititorilor noştri (p. 17-32). În numeroasele 
filme documentare, ştiinţifice etc., în zecile de mii de vederi/fotografii 
realizate pe parcursul unei vieţi (ia toamnă va împlini 55 de ani) în continuu 
zbucium, în permanentă căutare şi-a propus şi a reuşit să surprindă nu o 
simplă realitate, ci esența, splendoarea şi dramatismui ei, descoperindu- 
i tâlcurile adânci şi nebănuite. A cunoscut evenimente, fapte, istorii, des- 
tine. Vasile ZAHARIA vorbeşte despre toate cu dezinvoltură, competenţă 
şi multă, multă pasiune, aşa cum o face ori de câte ori se referă la 
mănăstirea Voroneţ: 

Albastrul de Voroneţ, ce încântă şi incită privirea, chiar şi a unui nepregătit 
în materie de artă murală, poate fi surprins şi, desigur, savurat în deosebita lui 
nuanţă cromatică doar iarna, atunci când lumina reflectată de zăpadă îi subl iniază 
autenticitatea şi ineditul. Am încheiat recent un film despre Voroneţ. Filmările 
au fost făcute în toate cele patru anotimpuri, dar tablourile votive şi cele 
exterioare, care alcătuiesc compoziţia sculpturală şi picturală a lăcaşului, sunt 
realizate doar iarna. Voroneţul are ca pictură o lungime de 160 de metri şi o 
lăţime de 50 de metri. Faceţi o simplă socoteală şi veți vedea câtă muncă şi ce 
fantezie creatoare s-a consumat aici. Pelicula, care durează 30 de minute, 
scoate în relief “a opta minune a lumii”, cum mai e numită mănăstirea Voroneţ. 
Un detaliu: în partea nordică, sus, sub streaşină, se pot distinge, de rând cu 
tabiourile biblice, chipuri de filozofi antici. Deci, acum 500 şi ceva de ani, zugravii 
posedau cunoştinţe temeinice în diverse domenii, inclusiv filozofie. Pictura 
avea o compoziţie anume, exista un mod clar de expunere a tablourilor. Încă un 
amănunt semnificativ: îngerul care vesteşte raiul, bucuriile pământeşti nu sună 
din trâmbiţă, ci dintr-un bucium, evident, autohton. Sunt şi alte elemente care 
denotă realismul şi forța creatoare a artiştilor de atunci. Aidoma Voronețului, 
fiecare mănăstire din această parte a României, are ceva distinct, iar Bucovina 
este ca un altar al spiritualității româneşti. Vizitând această zonă sufletul îţi 
rămâne aici. Pleci acasă şi o parte din ființa ta rămâne pentru totdeauna în Țara 
Fagilor. 

Ce înseamnă de fapt o biserică, o mănăstire? De ce Ştefan cel Mare a 
ridicat lăcaşuri sfinte? O mănăstire atunci, dar şi acum, înseamnă credinţă în 
Dumnezeu. Ortodoxia în Moldova e la ea acasă. Noi chiar dacă am ţinut sabia 
în mână, am făcut-o pentru a ne apăra ţara şi neamul şi de aceea imaginile 
surprinse de sus, de unde doar Dumnezeu le vede, reprezintă dimensiunea 
reală a.mănăstirilor, care sunt lăcaşuri ale sufletului şi ființei româneşti. Românii 
dintotdeauna au fost un popor ortodox. Ei nu au fost creștinați cu sabia, cum s-a 
întâmplat cu alte popoare. Salba de mănăstiri de aici reprezintă de fapt conştiinţa 
şi blajinătatea românului, credinţa lui în adevăr şi dreptate. 

BUCOVINA — 
AURA NORDICĂ A ȚĂRII 


VĂZUTĂ DE VASILE ZAHARIA 
(Piatra-Neamt) 


Statuia lui Bogdan. Rădăuți. 


Mormântul lui Mănăstirea Putna. 
Ştefan cel Mare şi Sfânt. 


pe mania! 
Biserica Bogdana. Rădăuți. 

Albastru de Voroneț. 


Mănăstirea Slatina. 

Judecata de apoi. Mănăstirea Voroneț. 

Consiliul Județean Suceava. Muzeul de Etnografie 
Palatul administrativ. al Bucovinei. 

Universitatea “Ştefan cel Mare”. 

Întâlniri bucovinene. 
Festival internațional 


de folclor. 26-30 iulie 2000, 
Câmpulung Moldovenesc. 


A i 
Sala cu oglinzi. Primăria din Vatra Dornei. 

La cosit. 


Popas. 


Culori bucovinene. 

Cu fața spre soare. 


Florile munților. 

Valea Bistriței la Cârlibaba. 

Pasul Mestecăniş. Zi de vară. 

Pietrele Doamnei. Rarău. 

VASILE ZAHARIA 


(Piatra-Neamţ) 


Zidurile catedralei din Baia. 


Dimensiuni apirituale 

Dr. Paraschiva-Victoria 
BATARIUC 


_MONUMENTE 
DE ARTĂ RELIGIOASĂ 
MEDIEVALĂ 


Nicăieri pe tot pământul românesc 
nu se află pe un spatiu atât de mic atâta 
bogăţie de istorie românească. 

Dimitrie ONCIUL 


Cuprinzând între hotarele sale 
acea parte a Moldovei care a fost 
leagănul de formare al noului stat creat 
de români la răsărit de Carpaţi, judeţul 
Suceava are o istorie milenară, ce se 
pierde în negura vremurilor, fiind în 
acelaşi timp depozitarul unor monu- 
mente istorice şi de artă unice, legate 
de perioada medievală. Baia, Siret, 
nume cu rezonanţă în istoria românilor, 
reşedinţe voievodale în îndepăriatul 
secol XIV, atunci când, în teritoriul 
cuprins între Carpaţi şi Nistru se 
ctitorea Moldova. Suceava, reşedinţa 
principală a voievozilor Moldovei timp 
de aproape două secole, sediu al 
Mitropoliei țării, cu cele două cetăţi ale 
sale, cea de la Şcheia şi Cetatea de 
Scaun, care s-au succedat în timp, 
Curtea Domnească, numeroase 
biserici, oraş ce şi-a împletit destinul 
cu zbuciumata istorie a Moldovei. 

Dar ceea ce a dus în toate 
colțurile lumii faima județului Su- 
ceava — şi implicit a României în 
general — sunt monumentele de artă 
religioasă, celebrele biserici şi mă- 
năstiri pictate, păstrate numai aici, la 
adăpostul pădurilor de fagi şi brazi, 
care le-au ocrotit de neprieteni. Alături 
de cunoscutele şi mult mediatizatele 
biserici de la Humor, Moldoviţa, 
Arbore; Voroneţ, Suceviţa — înre- 
gistrate în patrimoniul UNESCO -— în 
judeţul Suceava există numeroase 
alte edificii de cult, de o valoare 
istorică şi artistică inestimabilă. 

Cercetările arheologice efectuate 


în deceniile opt şi nouă ale secolului 
XX au dus la descoperirea vestigiilor 
unor edificii de cult datând din 
perioada de început a voievodatului 
Moldova, descoperiri care au adus 
contribuții remarcabile la cunoaşterea 
arhitecturii medievale româneşti. 
Astfel, la Rădăuţi, în suprafața 
Bisericii Sfântul Nicolae; Giuleşti, 
comuna Boroaia; Tulova-Vornicenii 
Mari, comuna Moara; Volovăţ; Su- 
ceava, în perimetrul bisericilor Sfântul 
Dumitru, Mirăuţi, Sfânta Inviere 
săpăturile arheologice au pus în 
evidență existența unor biserici de 
lemn sau piatră, datând fie din primele 
decenii ale secolului XIV, fie de la 
sfârşitul aceluiaşi veac, nemenţionate 
în documente, biserici cu o plani- 
metrie variată, care se va regăsi la 
construcțiile ulterioare. 

Intâmplarea a făcut ca cele mai 
vechi biserici din Moldova, care au 
ajuns până la noi, şi ne referim la 
Sfântul Nicolae de la Rădăuţi şi 
Sfânta Treime din Siret, să se afle 
pe teritoriul judeţului Suceava. 

Tradiţia atribuie construirea 
Bisericii Sfântul Nicolae din Ră- 
dăuţi lui Bogdan |, întemeietorul 
Moldovei, dar cercetările arheologice 
au dovedit că, pe locul actualei 
biserici, se găsea o alta de lemn, 
datând din primele decenii ale 
secolului XIV, în interiorul căreia se 
aflau trei morminte, dintre care unul 
era al lui Bogdan şi al doilea al fiului 
său Laţcu, biserică ce va fi înlocuită 
de actuala construcție, realizată în 
timpul domniei voievodului Petru | 
(1375-1391). Biserica de la Rădăuţi, 
de plan bazilical, fără turlă, cu trei 
nave, dar divizată în cele trei spaţii 
cerute de cultul ortodox: altar, naos 
şi pronaos a fost completată în anul 
1559 prin adăugarea unui pridvor 
închis de către Alexandru Lăpuş- 
neanu. În interior biserica a fost 
pictată în frescă, în veacul al XV-lea, 
intervenții masive din secolul XIX 
afectând grav pictura murală. Mai bine 
păstrate sunt picturile din altar, care 
impresionează prin monumentalitate. 
Rămâne să sperăm că restaurările 
viitoare vor reda aspectul original 
picturilor din biserica rădăuțeană. 
Biserica Sfântul Nicolae a fost sediul 

episcopiei de Rădăuţi, menţionată 
documentar la 6 iulie 1413, dar în 
acelaşi timp a fost şi prima necropolă 
a voievozilor Moldovei, aici fiind 
înmormântați Bogdan |, Laţcu, Ro- 
man |, Ştefan | etc. Ştefan cel Mare 
a împodobit mormintele strămoşilor 
săi cu lespezi funerare din gresie 
frumos sculptate, executate între anii 
1479-1481 de către meşterul Jan. 

Biserica Sfânta Treime din 
Siret, considerată prima biserică de 
plan triconc din Moldova, este 
atribuită voievodului Petru |. Para- 
mentele din piatră brută ale bisericii 
sunt împodobite cu o decorație 
ceramică policromă, realizată din 
cărămizi de fațadă, discuri smălţuite 
şi flori crucifere, care, împreună, 
formează o parură policromă de 
sorginte sud-dunăreană. 

- Alte ctitorii de la sfârşitul 
secolului XIV şi din primele decenii 
ale secolului următor nu se mai 
păstrează; unele sunt menţionate în 
documente, precum Mănăstirea 
Sfântul Nicolae din Poiană, altele au 
ajuns până la noi sub forma unor 
ruine: biserica vechii mănăstiri Humor, 
biserica de la Tulova-Vornicenii Mari, 
ambele ctitorii ale vornicului Oană de 
la sfârşitul secolului XIV, biserica 
mănăstirii Moldoviţa, construită la 
începutul secolului XV de Alexandru 
cel Bun, ori biserica catolică de la 
Baia. 

Una dintre cele mai fecunde 
epoci din istoria arhitecturii în spaţiul 
românesc este aceea a domniei lui 
Ştefan cel Mare (1457-1504). S-a 
construit mult şi diversificat: cetăţi, 
curți domneşti, reşedinţe boiereşti, 
locuinţe de orăşeni, biserici şi 
mănăstiri. Multe dintre aceste con- 
strucții au fost distruse, până la noi 
au ajuns doar câteva din cele 38 de 
biserici pe care tradiția le atribuie 
marelui domnitor. Acum, în timpul 
domniei lui Ştefan cel Mare ia naştere 
stilul moldovenesc în arhitectură, 
operă de inspirată sinteză, cu rezolvări 
originăle ale sistemului de boltire a 
turlei cu arce piezişe, etajate, contri- 
buţie a meşterilor Măriei Sale la 
dezvoltarea artei europene. 

Intre anii 1466-1469 Ştefan cel 
Mare construieşte Mănăstirea Putna, 
închinată Adormirii Maicii Domnului, 


drept necropolă pentru el şi familia sa. 
Sfinţită în anul 1470, mănăstirea, 
fortificată, a fost de mai multe ori 
devastată de incendii şi de fiecare 
dată a renăscut, precum Pasărea 
Phoenix, din propria-i cenuşă. Bise- 
rica actuală, o refacere datorată 
voievozilor Vasile Lupu, Gheorghe 
Ştefan şi Istratie Dabija între anii 
1653-1662, reia planul ctitoriei ştefa- 
niene: triconc dezvoltat în lungime 
prin apariția camerei mormintelor şi a 
pridvorului închis. Biserica ctitorită de 
Ştefan cel Mare a fost pictată la inte- 
fior în frescă, aureolele sfinţilor fiind 
realizate din foiţă de aur; fragmente 
din această decorație murală au fost 
descoperite în timpul cercetărilor 
arheologice. Biserica adăposteşte 
mormintele lui Ştefan cel Mare, ale 
doamnelor Maria de Mangop şi Maria 
Voichiţa, soțiile lui Ştefan cel Mare, 
ale lui Bogdan al III-lea (1504-1517), 
Ştefan cel Tânăr (1517-1527), fiul şi 
nepotul ctitorului, a doi copii ne- 
vârstnici, Petru şi Bogdan, a domniţei 
Maria Cneajna şi a doamnei Maria, 
prima soție a lui Petru Rareş. Intregul 
complex monastic, cu zidul de 
incintă, turnul de intrare, chiliile, casa 
domnească, paraclisul de pe latura de 
vest sunt târzii, unele dintre ele din 
secolul XVIII, cele mai multe restau- 
rări din secolul XX; din epoca lui 
Ştefan cel Mare nu se mai păstrează 
decât Turnul Tezaurului, de pe latura 
de vest, construit în anul 1481. 

Muzeul Mănăstirii Putna, adă- 
postit într-o clădire modernă, posedă 
una dintre cele mai bogate colecții de 
artă religioasă din România: argintărie, 
manuscrise, cărţi liturgice, ţesături 
italiene, broderii, unele dintre ele 
adevărate capodopere, precum acope- 
rământul de mormânt al Mariei de 
Mangop, Marea Dveră din anul 1500, 
Marea Dveră din 1510, Epitrahilul datat 
ante 1496. l 

Construirea Bisericii Sfântul 
Procopie de la Bădeuți şi a mănăstirii 
de călugăriţe de la Pătrăuți în anul 
1487 deschide seria marilor ctitorii 
ştefaniene, întreruptă în 1504, la 
moartea ilustrului voievod. 

In județul Suceava vor mai fi 
înălțate în această perioadă de către 
Ştefan cel Mare bisericile mănăstirilor 

Voroneț şi Sfântul llie de lângă 
Suceava (1488), precum şi bisericile 
de la Volovăţ — unde tradiția menţiona 
existenţa unei biserici de lemn, mutată 
de Ştefan cel Mare la Putna — (1500- 
1502), şi la Răuseni, pe locul unde 
fusese omorât Bogdan al II-lea, tatăl 
lui Ştefan cel Mare (1504). La ctitoriile 
domneşti se adaugă şi bisericile 
ridicate de mari boieri, din sfatul 
domnesc, drept capele ale reşedințelor 
lor, dar având şi rosturi funerare, 
precum Biserica Sfânta Paraschiva 
din Dolheştii Mari, ctitorită ante 1481 
de către cumnatul lui Ştefan cel Mare, 
portarul de Suceava Şendrea; Biserica 
Sfântul Nicolae din Bălinești, a 
logofătului loan Tăutu (1494-1499); 
Biserica Tăierea capului Sfântului loan 
Botezătorul de la Arbore, ridicată de 
portarul de Suceava Luca Arbure 
(1502). Din epoca lui Ştefan cel Mare 
datează şi Biserica Sfânta Para- 
schiva de la Şipot, Suceava, desco- 
perită în urma cercetărilor arheo- 
logice, şi biserica Mănăstirii Probota, 
din lunca Şomuzului, care a cunoscut 
două etape de construcție, cuprinse 
în intervalul 1465-1496. 

Biserica Sfântul Procopie, de 
plan triconc, cu turlă pe naos, şi 
împodobită cu o decorație ceramică 
constând din discuri smălțuite orna- 
mentate cu motive zoomorfe şi butoni 
triunghiuiari şi pătraţi, a fost distrusă 
în timpul primului război mondial de 
armata austriacă, cu ocazia luptelor 
din anul 1917; au mai rămas doar 
fundaţiile acestui venerabil monument. 

Biserica Mănăstirii Pătrăuți, de 
mici dimensiuni, dar de proporții 
desăvârşite, este de plan triconc, cu 
turlă pe naos, sistemul de boltire fiind 
caracterizat prin utilizarea bolților 
moldoveneşti. Ancadramentele feres- 
trelor şi portalele prezintă o profilatură 
gotică; fețele absidelor au fost deco- 
rate cu firide înalte şi înguste, sub 
cornişă, în zona absidelor se află o 
friză de cărămizi pătrate smălțuite în 
verde şi violet. Pictura interioară, 
datată în vremea lui Ştefan cel Mare, 
este de o înaltă calitate artistică. Se 
remarcă tabloul votiv, scena Plângerii 
lui lisus şi Cavalcada Sfinţilor militari, 
inspirată de Vita Constantini, alcătuită 
de Eusebiu. Vasta compoziție dedi- 


cată Sfintei Cruci — care este şi hramul 
acestei biserici — a fost încărcată cu 
profunde semnificaţii simbolice, 
descifrate de istoricul de artă André 
Grabar: “Aşa cum odinioară împăratul 
Constantin a pornit împotriva păgâ- 
nilor şi i-a zdrobit, tot aşa Ştefan al 
Moldovei, un nou Constantin, va 
învinge pe duşmanul neputincios în 
numele crucii”. În duşmanul pe care 
domnul Ştefan îl va învinge trebuie 
văzut Islamul păgân. La exterior, pe 
peretele de vest se mai păstrează 
fragmente din marea scenă a Jude- 
căţii de Apoi, urme ale picturii murale 
executate în a doua jumătate a 
secolului XVI. 

Biserica fostei Mănăstiri Sfân- 
tul Ilie este tot un edificiu de plan 
triconc, cu turlă pe naos, suspendată 
pe arce piezişe şi având o bază 
stelată; cu o bogată decorație cera- 
mică policromă, rezultat a! ultimei 
restaurări, care nu mai păstrează 
vechiul sistem ornamental originar, 
realizat din discuri cu motive zoomorfe 
şi butoni smălțuiţi. Pictura interioară, 
de o mare forță artistică, datând din 
vremea domniei lui Ştefan cel Mare, 
este subsumată marilor teme icono- 
grafice întâlnite în bisericile moldo- 
veneşti. Se remarcă scenele dedicate 
Sfântului ilie, patronul bisericii, dar şi 
ciclul hristologic şi tabloul votiv, cu 
reprezentarea lui Ştefan cel Mare, a 
doamnei Maria, a lui Bogdan şi Ştefan 
cel Tânăr, o refacere din timpul 
domniei acestuia din urmă. Pe fațada 
sudică se păstrează fragmente de 
pictură exterioară, datând din timpul 
mitropolitului Varlaam (1632-1653), 
între altele şi portretul acestui prelat. 
La interior se află un iconostas 
realizat în prima jumătate a secolului 
XVIII; două icoane împărăteşti, cea 
a Mântuitorului lisus Christos şi cea 
a Maicii Domnului Hodighitria înca- 
drată de prooroci, opere ale pictorului 
moscovit Chiril Ulanov din anul 1708. 

Biserica Mănăstirii Voroneţ a 
fost ctitorită de Ştefan cel Mare pe 
locul unde anterior se găsea o altă 
biserică, ridicată din lemn pe temelie 
de piatră. De plan triconc, cu turlă pe 
naos, înălțată pe o bază stelată şi 
suspendată pe obişnuitele bolți 
moldoveneşti, biserica ştefaniană 

avea fațadele decorate cu discuri 
ornamentate cu motive zoomorfe şi 
butoni triunghiulari smâălțuiți policrom. 
Naosul mai păstrează pictura murală 
originală, impresionantă prin monu- 
mentalitate, dar şi prin vigoarea 
desenului şi armonia cromatică. 
Tabloul votiv ne păstrează unul dintre 
cele mai reuşite portrete ale voievo- 
dului Ştefan cel Mare. Amplele lucrări 
de restaurare, care se întreprind la 
interiorul bisericii Sfântul Gheorghe de 
la Voroneţ, vor reda nu numai stră- 
lucirea de odinioară a frescelor, dar 
vor permite şi studierea unui valoros 
ansamblu de pictură medievală. La 
1547, mitropolitul Moldovei, Grigorie 
Roşca, vărul voievodului Petru Rareş, 
a adăugat un pridvor închis ctitoriei 
ştefaniene, dispunând şi acoperirea cu 
pictură exterioară a tuturor fațadelor. 
Pe un fond albastru intens, “albastru 
de Voroneţ”, culoare care a făcut 
celebră în întreaga lume biserica din 
Obcinele Bucovinei, se detaşează 
temele iconografice: Marea rugăciune 
a reprezentanților bisericii cereşti şi 
pământeşti: serafimi, îngeri, profeti, 
apostoli, părinți ai bisericii, martiri, 
schimnici, pe abside; Imnul Acatist 
şi Arborele lui leseu pe sud; scene 
din Geneză şi vieți de sfinţi pe nord; 
Judecata de Apoi, pe vest. Scena 
Judecăţii de Apoi, cu multitudinea 
personajelor reprezentate, cu drama- 
tismul său, cu varietatea grupurilor de 
damnati, între care un loc important îl 
ocupă turcii şi tătarii, inamicii tradi- 
ţionali ai Moldovei, este celebră, 
devenind, pentru cei mai mulţi, 
sinonimă cu Voronețul însuşi. 

La interiorul bisericii se află un 
ansamblu de piese de mobilier din 
lemn, compus dintr-un jilt domnesc 
bogat sculptat cu motive geometrice, 
vegetale şi cu o scenă cinegetică, 
strane şi un candelabru pictat, donate 
de mitropolitul Grigorie Roşca, un 
valoros iconostas datând din secolul 
XVII, precum şi câteva morminte, 
întce altele cel al călugărului Daniil 
Sihastru, pentru care, de altfel, Ştefan 
cel Mare a ctitorit mănăstirea Voroneţ, 
sau cel a marelui vornic Grigorecea, 
mort după anul 1599, în care a fost 
descoperit un inventar funerar textil 
bogat şi diversificat, păstrat la Muzeul 
Naţional de Artă din Bucureşti. 


Dintre bisericile construite de 
mari boieri, membri ai sfatului dom- 
nesc al lui Ştefan cei Mare, amintim 
bisericile Sfântul Nicolae de la 
Bălinești, ctitorită de logofătul loan 
Tăutu, şi Tăierea capului Sfântului 
loan Botezătorul de la Arbore, a 
portarului de Suceava Luca Arbure. 

Biserica de la Bălineşti, de plan 
dreptunghiular, cu absida altarului 
poligonală, cu pronaos de asemenea 
poligonal şi un turn- clopotniță adosat 
pe latura sudică, în dreptul intrării, 
este unul dintre cele mai repre- 
zentative monumente de arhitectură 
ale Moldovei medievale. Paramentele 
realizate din piatră brută şi cărămidă, 
bogat decorate cu discuri smălțuite, 
cât şi detaliile de arhitectură: soclul, 
ancadramentele, nervurile bolţii 
pridvorului, cât şi balustrada din piatră 
sculptată cu muluri gotice sporesc 
zestrea ornamentală a construcţiei, 
individualizând-o. Datarea picturii 
interioare, deosebit de valoroasă, 
realizată de către Gavriil leromonahul, 
este controversată, fiind executată 
totuşi în timpul vieţii ctitorului. 
Portretul logofătului Tăutu din tabloul 
votiv prin realismul reprezentării este 
considerat una dintre reuşitele portre- 
tisticii din Moldova medievală. 

Biserica cu hramul Tăierea 
capului Sfântului loan Botezătorul, 
ctitoria portarului de Suceava Luca 
Arbure, prezintă o dispoziţie plani- 
metrică mixtă: un plan dreptunghiular, 
cu două nişe practicate în grosimea 
zidului drept abside, fără turlă. La ex- 
terior, pe peretele de vest se află o 
nişă amplă, menită să adăpostească 
masa pomenilor. Biserica de la Arbore 
păstrează la interior, cât şi la exte- 
rior, importante părţi dintr-un valoros 
ansamblu pictural, realizat în anul 
1541 de o echipă de zugravi condusă 
de Dragoş, fiul popii Coman din laşi. 
În pictura de la Arbore impresionează 
fizionomia personajelor sacre, violența 
scenelor de martiriu, dar şi tabloul 
votiv cu reprezentarea lui Luca Arbure 
şi a familiei sale, şi portretul funerar 
al ctitorului. In pronaos, adăpostit sub 
un arcosoliu împodobit cu stema lui 
Luca Arbure, se află mormântul 
ctitorului, cel executat pentru “hicle- 
nie” în anul 1523, din porunca pupilului 
său, Ştefan Vodă cel Tânăr. 

Bisericile de la Volovăț (1500- 
1502) şi Răuseni (1504) se numără 
printre ultimele ctitorii ştefaniene. Atât 
biserica de la Volovăţ, dreptunghiulară, 
cu absida altarului poligonală decro- 
şată, cât şi cea de la Răuseni de plan 
mixt, dreptunghiulară cu absidele 
laterale plasate în grosimea zidului şi 
cu o amplă nişă pe vest, au ajuns 
până la noi fără nici o decorație 
pictată, cu fațadele simple, cu 
tencuieli ulterioare. Săpături arheo- 
logice coroborate cu cercetări de pa- 
rament pot aduce contribuţii impor- 
tante legate de aspectul acestor 
ultime ctitorii datorate voievodului 
Ştefan cel Mare. 

Din primele decenii ale secolului 
al XVI-lea, mai exact din anul 1522, 
datează biserica de la Părhăuţi, cu 
hramul Duminica Tuturor Sfinţilor, 
construită drept capelă a curţii sale, 
dar şi necropolă familială, de către 
logofătul Gavril Trotuşan. De plan 
dreptunghiular, cu absida altarului 
decroşată, fără turlă, cu un pridvor 
suprapus de un foişor-clopotniță, 
biserica de la Părhăuţi este consi- 
derată un monument reprezentativ al 
artei moldoveneşti din secolul XVI. La 
interior se păstrează un valoros 
ansamblu de pictură murală, executat 
după anul 1530, caracterizat de 


eleganța siluetelor, dar şi de desenul . 


viguros şi cursiv. 

Cele două domnii ale voievo- 
dului Petru Rareş, fiul natural al lui 
Ştefan cel Mare (1527-1538; 1541- 
1546) reprezintă în planul creaţiei 
artistice o perioadă de realizări 
remarcabile. Acum sunt construite 
mănăstirile Probota, Humor, Moldo- 
vița, Râşca, dar şi bisericile Sfântul 
Dumitru de la Suceava şi Adormirea 
Maicii Domnului de la Baia, sau cele 
de la Zahareşti şi Horodniceni, ca să 
pomenim doar ctitoriile din cuprinsul 
judeţului Suceava. 

Sfătuit de vărul său, mitropolitul 
Grigorie Roşca, cel care şi-a avut 
metania la Probota, Petru Rareş 
începe-să construiască în anul 1530 
o nouă mănăstire în zona unde, încă 
în anul 1398, era pomenită mănă- 
stirea Sfântul Nicolae din Poiană. 
Mănăstirea Probota a fost menită de 
ctitorul său a fi necropola familiei 


sale, de aceea, la planul triconc 
tradițional, între naos şi pronaos, este 
adăugată o încăpere cu destinaţie 
funerară: gropniţa, unde au şi fost 
amenajate mormintele lui Petru Rareş 
şi al soției sale Ecaterina-Elena, din 
familia despoţilor sârbi, cele ale fiilor 
loan, mort nevârstnic, şi Ştefan, a 
unei fiice, cu nume necunoscut, şi a 
Samfirei, fiica lui Ştefan Rareş. 
Biserica mănăstirii Probota a fost 
pictată atât la interior, cât şi la exte- 
rior, se pare, în anul 1532. Restau- 
rarea recentă, efectuată de o echipă 
internaţională, sub egida UNESCO, a 
picturii interioare şi exterioare a scos 
la lumină fresce de o valoare artistică 
deosebită. Virtuozitatea desenului, 
armonia cromatică şi nu în ultimul 
rând programul iconografic fac din 
pictura mănăstirii Probota una dintre 
cele mai importante manifestări ale 
artei vechi româneşti, ce urmează a 
fi studiată de specialişti. 

Ansamblul arhitectural al mă- 
năstirii Probota este constituit, pe 
lângă biserică, dintr-o incintă pu- 
ternică, întărită cu patru turnuri de colţ 
şi cu un turn de poartă (1550), dintr-o 
construcție plasată pe latura nord- 
vestică, cunoscută sub numele de 
“casa domnească”, dar cu o destinaţie 
greu de precizat. Cercetările arheo- 
logice prilejuite de recentele lucrări de 
restaurare au dus la descoperirea unei 
succesiuni de construcţii pe latura de 
sud, între care şi casele domneşti din 
secolul XVI, refăcute în secolul 
următor, case egumenegşti, dar şi 
edificii gospodăreşti. 

Mănăstirea Moldoviţa este o 
altă ctitorie a voievodului Petru Rareş, 
ridicată într-o zonă unde Alexandru cel 
Bun a construit la începutul secolului XV 
o mănăstire care, de-a lungul timpului, 
a căzut în ruină. Biserica înălţată în 
anul 1532, cu hramul Bunei Vestiri, 
este de plan triconc, alungit de o 
cameră a mormintelor şi de un pridvor 
deschis, cu turlă pe naos, susținută 
de tradiționalele bolți moldoveneşti. 
Biserica a fost împodobită în anul 
1537 atât la interior, cât şi la exterior 
cu picturi murale, realizate de o echipă 
de meşteri zugravi, avându-l în frunte 
pe Toma de la Suceava. Din pictura 
interioară reținem tabloul votiv din 

naos, înfăţişându-l pe Petru Rareş 
însoţit de doamna Elena şi de doi fii, 
oferind ctitoria sa lui lisus figurat 
tronând, având drept intercesor pe 
Sfânta Fecioară. 

La exterior, pe latura sudică, 
două mari teme iconografice au 
căpătat o amploare deosebită: Imnul 
Acatist şi: Arborele lui leseu. Dintre 
cele 24 de strofe ale Imnului Acatist, 
una dintre ele, vorbind despre salvarea 
Constantinopolului în anul 626, în 
urma intervenţiei miraculoase a 
Fecioarei Maria — cea căreia îi este 
închinat de altfel Imnul, s-a bucurat 
de o tratare deosebită. Sub penelul 
zugravului moldovean Constan- 
tinopolul, reprezentat ca o cetate cu 
două incinte, este apărat de luptători 
înarmaţi cu arcuri şi tunuri şi este 
asediat de turci şi tătari. S-a vorbit 
de un anacronism în reprezentarea 
acestei scene, dar istoricul de artă 
Sorin Ulea a propus o interpretare care 
aruncă o nouă lumină asupra menta- 
lităţii medievale. Intregul registru 
iconografic al picturii exterioare este 
ouriaşă, patetică rugăciune îndreptată 
spre Fecioara Maria, purtând mesajul 
salvării Moldovei de pericolul turcesc. 
Aşa cum Fecioara a apărat Constan- 
tinopolul în anul 626 de avari, persani 
şi slavi, se implora ajutorarea divină 
a Moldovei în lupta împotriva turcilor, 
în frescă locul capitalei Imperiului 
Bizantin fiind ocupat de reprezentarea 
fantezistă a cetății de la Suceava. 

La 1612 Efrem, episcop de 
Rădăuţi, a refăcut incinta fortificată, 
a construit turnul de poartă, prevăzut 
cu o decorație sculptată, inspirată de 
cea de la Zamca sau Dragomirna, şi 
a înălțat în incinta mănăstirii o elisi- 
arniţă, în care astăzi este amenajat 
un mic muzeu de artă religioasă. 

“În anul 1542 Petru Rareş cti- 
torea Mănăstirea Râşca. Bisericii, de 
plan triconc, cu turlă pe naos, i-a fost 
adăugat în anii 1611-1617 de către 
marele vornic Costea Băcioc un 
amplu exonartex prevăzut cu turlă, 
plasată de asemenea pe o bază 
stelată. Biserica a fost pictată la in- 
terior şi exterior de către pictorul grec 
Stamatello Cotronas (1552). Pe 
fațada sudică se detaşează două mari 
teme iconografice, legate de viaţa 


călugărească, realizate din iniţiativa 
învățatului episcop Macarie: Viaţa 
Sfântului Antonie, creatorul regulilor 
monastice şi Scara lui loan Climax, 
cu ilustrarea virtuţilor monahale. 
Incinta fortificată şi clădirile anexe au 
suferit de-a lungul timpului numeroase 
intervenţii, încât este dificil de spus 
ce a mai rămas din construcţiile 
originale. 

Mănăstirea Humorului, o ctito- 
rie datorată vornicului Oană de la 
Tulova, menţionată documentar în 
anul 1415, a fost distrusă cândva, la 
începutul secolului XVI, ruinele ei 
văzându-se şi astăzi în vatra satului. 
La 1530 mănăstirea cu hramul Ador- 
mirea Maicii Domnului a fost ctitorită 
de un boier credincios al voievodului 
Petru Rareş, şi anume marele logofăt 
Toader Bubuiog. De mici dimensiuni, 
dar de proporții desăvârşite, biserica 
mănăstirii Humor este de plan triconc, 
alungit de camera mormintelor şi de 
un pridvor deschis, fără turlă. Biserica 
a fost pictată atât la interior, de o 
echipă compusă din trei meşteri 
zugravi, cât şi la exterior, de către 
Toma de la Suceava, omul de casă 
al lui Petru Rareş. Calitatea excep- 
ţională a picturii este pusă în valoare 
de lucrările de restaurare întreprinse 
în deceniul opt al secolului XX, din 
păcate brutal întrerupte în anul 1977. 
Se remarcă atât picturile de pe bolta 
pronaosului, ciclul Patimilor din naos, 
tabloul votiv cu reprezentarea lui Petru 
Rareş şi a familiei sale, cât şi 
portretele funerare ale logofătului 
Toader Bubuiog şi al soţiei sale 
Anastasia. Pictura exterioară, de un 
colorit cald, în care predomină roşul 
veşmintelor şi galbenul aureolelor, 
este dominată de Imnul Acatist, unde 
scena Asediului Constantinopolului, 
de mari dimensiuni, a căpătat din 
partea pictorului o notă personală. Din 
cetatea asediată a 'ieşit un cavaler 
înarmat cu o lance care se îndreaptă 
în galop către grupul de turci ase- 
diatori. O inscripţie identifică pe 
îndrăznețul cavaler Toma, iar cei care 
s-au ocupat de istoria artei medievale 
româneşti au văzut în acest personaj 
pe meşterul zugrav care a pictat 
biserica, acel Toma de la Suceava, 
curtean al voievodului Petru Rareş. În 


Dimensiuni spirituale 


39 


biserică se păstrează un valoros 
iconostas datând din secolul XVI, 
precum şi câteva icoane împărăteşii, 
realizate în timpul domniei iui Petru 
Rareş: Deisis, Sfântul Arhanghel 
Mihail, Adormirea Maicii Domnului, 
Fecioara cu Pruncul “Hodighitria”, 
aflate în curs de restaurare. 

Mănăstirea a avut o incintă din 
care se mai păstrează doar câteva 
ruine, o clădire pe latura de sud, 
ruinată şi ea, şi un turn-clopotniţă, 
construit în anul 1641 de către Vasile 
Lupu. 

Din timpul domniei lui Petru 
Rareş datează şi Biserica Adormirii 
Maicii Domnului de la Baia, con- 
struită în anul 1532, peste fundațiile 
unui alt edificiu de cult, din secolul 
XV. Biserica reia, cu mici modificări, 
planul arhitectural al ctitoriei logo- 
fătului Trotuşan de la Părhăuți. 
Monumentul arhitectural, care mai 
păstrează fragmente din pictura 
murală interioară şi exterioară, reali- 
zată între anii 1535-1538, este astăzi 
în curs de restaurare. 

Doi dintre boierii lui Petru Rareş, 
marele vistier Mateiaş şi pârcălabul 
de Hotin Nicoară Hâra, construiesc 
câte o biserică la Horodniceni (1539) 
şi Zaharegşti (1542), monumente 
reprezentative pentru arhitectura 
moldovenească din secolul XVI. 

Alexandru Lăpuşneanu, ginerele 
lui Petru Rareş, a construit, în 
perioada cuprinsă între anii 1554 şi 
1564, Mănăstirea Slatina, într-un loc 
anume ales de ctitor pe malurile 
pârâului Suha. Pentru ctitoria sa 
Alexandru Lăpuşneanu a cerut în 
repetate rânduri bistrițenilor să-i trimită 
meşteri pricepuţi, cărămidari şi țiglari, 
dar şi zidari care să construiască 
mănăstirea. Biserica, de mari pro- 
porţii, de plan triconc, amintind de 
arhitectura mănăstirii Neamţ, a fost 
menită să servească drept necropolă 
ctitorului şi familiei sale. Complexul 
monastic se compune, alături de 
biserică, dintr-o incintă puternică, 
întărită cu turnuri de colţ, cu un turn 
“de poartă, din trapeză, chilii, con- 
strucţii anexe. Pe latura de sud e 
situată Casa Domnească, la care se 
întâlnesc elemente de Renaştere 
specifice Transilvaniei. Tot în interiorul 


incintei se află o fântână, de aseme- 
nea de influenţă renascentistă, 
decorată între altele cu un cap de 
Gorgonă din marmură, o spolie 
romană de provenienţă transilvă- 
neană. Mănăstirea Slatina, care a avut 
mult de suferit de-a lungul timpului, a 
beneficiat de ample lucrări de res- 
taurare în deceniul opt al secolului XX. 
Mitropolitul Gheorghe, vornicul 
leremia şi paharnicul Simion, fiii 
pârcălabului de Hotin loan Movilă şi 
ai domniţei Maria, fiica lui Petru Rareş, 
au ctitorit în perioada 1581-1601 
Mănăstirea Suceviţa, considerată 
“testamentul” artei medievale din 
Moldova. Biserica, bine proporționată, 
de mari dimensiuni, de plan triconc, 
prelungit de gropniță şi de un pridvor 
închis, prezintă în dreptul intrării, pe 
laturile de nord şi de sud două 
pridvoare deschise, cu largi arcade ce 
vădesc influenţe ale arhitecturii 
munteneşti. Cu frumoasele fresce 
interioare şi exterioare, executate de 
fraţii lon şi Sofronie înainte de anul 
1596, biserica mănăstirii Suceviţa 
este ultimul ansamblu important de 
pictură murală din Moldova. În inte- 
rior se remarcă tabloul votiv înfăţi- 
şându-l pe leremia Movilă însoţit de 
numeroasa sa familie, scene din 
Geneză, din vieţile lui Moise, ale 
Sfinţilor Nicolae şi loan cel Nou de la 
Suceava, iar la exterior, celebra Scară 
a virtuţilor monahale sau Scara lui 
loan Climax, sau friza filosofilor. 
Ansamblul monastic este format 
dintr-o vastă incintă rectangulară 
(100x104 m), întărită cu bastioane la 
colțuri şi cu un turn de poartă şi din 
corpul de chilii de pe latura de est, 
mult restaurat. Muzeul mănăstirii 
adăposteşte o valoroasă colecţie de 
icoane, dintre care menţionăm cea 
înfăţişând Duminica Tuturor Sfinţilor, 
pictată în anul 1514 de Amfilofie de 
la Vama, piese de orfevrărie, mobilier, 
manuscrise, broderii, precum şi 
acoperămintele de mormânt ale lui 
leremia şi Simion Movilă, adevărate 
capodopere ale genului. i 
Mitropolitul Anastasie Crimca 
împreună cu rudele sale, logofătul 
Lupu Stroici şi vistiernicul Simion 
Stroici, au ctitorit, în primul deceniu 
al secolului XVII, la Dragomirna, întâi 

o mică biserică de plan dreptunghiular, 
cu decorație ceramică policromă, 
închinată proorocilor Enoh şi llie şi 
Sfântului loan Teologul, pentru ca, mai 
apoi, să construiască biserica mare, 
cu hramul Înălţării Domnului. Biserica 
mare, de plan dreptunghiular, cu 
absidele laterale practicate în gro- 
simea zidului, cu un pridvor închis, 
poligonal la exterior, se deosebeşte 
de toate bisericile moldoveneşti 
anterioare prin proporţiile sale. Silueta 
sa zveltă, înălțimea neobişnuită îi 
conferă un caracter de unicat. Şi 
decorul fațadelor: brâul împletit, 
pilaştrii din piatră cioplită contrastând 


cu paramentrul din piatră brută,. 


ornamentaţia turlei de origine cauca- 
ziană aduc o notă personală în 
arhitectura moldovenească. La inte- 
rior biserica Mănăstirii Dragomirna 
a fost parţial pictată, în zona altarului 
şi a naosului, de către zugravii 
Crăciun, Mătieş, Ignat şi Gligorie. 
Scenele, de mici dimensiuni, cu multe 
personaje, încadrate de chenare 
liniare, amintesc de arta miniaturilor. 
Biserica a fost înconjurată de un zid 
de incintă masiv, cu turnuri de apărare 
la colțuri şi cu un turn de poartă, de 
către voievodul Miron Barnovschi, în 
anul 1627. Între construcțiile anexe, 
mult restaurate, există pe latura de 
sud, lipită de zidul de incintă, o sală 
gotică spațioasă, ce adăposteşte 
Muzeul mănăstirii, care cuprinde 
argintărie, broderii, tipărituri, dar şi 
valoroase manuscrise miniate, 
comandate sau realizate de mitro- 
politul Anastasie Crimca, ultimul 
miniaturist de geniu din Moldova, 
pentru ctitoria sa. 
| Voievodul Ştefan Tomşa a 
construit, între anii 1612-1620, 
Mănăstirea Solca, monument repre- 
zentativ pentru arhitectura moldo- 
venească din secolul XVII. Biserica, 
de plan triconc, cu gropniță şi pridvor 
închis, prezintă forme planimetrice 
tradiționale, preluând din repertoriul 
decorativ al Dragomirnei nervurile în 
torsadă care subliniază arcurile 
interioare. Incinta fortificată este 
astăzi parţial ruinată, întreg ansamblul 
monastic de la Solca aşteptându-i pe 
restauratori. 

Am lăsat la sfârşit prezentarea 
bisericilor din oraşul Suceava, despre 


care Dimitrie Cantemir ne informa că 
era înzestrat cu 40 de edificii de cult, - 
de lemn şi de piatră. Vicisitudinile 
istoriei au făcut ca în bătrâna reşe- 
dinţă a domnilor Moldovei să nu se 
păstreze în picioare nici o biserică mai 
veche de secolul XVI. Cercetările 
arheologice au dus la descoperirea 
vestigiilor unor biserici, ortodoxe şi 
catolice, din secolele XIV şi XV, 
vestigii reduse doar la modeste ziduri 
realizate din trei-patru asize, sau la 
fundaţii: Biserica Sfântul Gheorghe- 
Mirăuţi, Biserica Sfânta Inviere, 
mănăstirea de călugăriţe de la Ițcani, 
biserica catolică din zona Sfântul 
Dumitru. 

Cea mai veche biserică din 
Suceava, păstrată întreagă până în 
zilele noastre, are hramul Sfântul 
Gheorghe şi a fost al doilea sediu al 
Mitropoliei Moldovei, iar din anul 1589 
adăposteşte moaştele Sfântului loan 
cel Nou de la Suceava. Este vorba 
de actuala mănăstire Sfântul loan, 
ctitoria voievozilor Bogdan al III-lea 
şi Ştefan cel Tânăr, construită între 
anii 1514 şi 1522. Biserica, de proporții 
monumentale, păstrează planimetria 
tradițională, triconc, cu turlă pe naos 
şi pridvor închis. Peretele despărțitor 
dintre naos şi pronaos a fost dărâmat 
în secolul XVIII. Pictura murală, 
interioară şi exterioară, a fost realizată 
în epoca lui Petru Rareş. În prezent, 
în interiorul bisericii se întreprind 
ample lucrări de restaurare a picturii 
murale, puţinele suprafeţe curățate 
lăsând să se vadă un desen de o 
mare frumuseţe. In biserică, sub un 
arcosoliu modern, se păstrează racla 
de argint cu moaştele Sfântului loan 
cel Nou, datând din timpul domniei lui 
Alexandru cel Bun. 

Alături de Curtea Domnească 
se află Biserica Sfântul Dumitru, 
construită între anii 1534-1535 de 
voievodul Petru Rareş pe un teren 
unde se găseau ruinele unei biserici 
catolice, din secolul XIV, dar şi ruinele 
unei biserici construite de meşterul 
bistrițean loan Zidarul, biserică ce s-a 
prăbuşit înainte de a fi terminată. 
Pisania bisericii Sfântul Dumitru este 
însoţită de capul de bour figurat în 
scut, decolat, scut încadrat de o 
ghirlandă susținută de doi putti de 

inspirație renascentistă, cele mai bune 
analogii fiind oferite de stema papei 
Sixt al IV-lea, realizată de Mino de la 
Fiesole. Turla bisericii Sfântul Dumitru 
prezintă un bogat decor ceramic, 
realizat din cărămizi smălțuite poli- 
crom, ctitoria lui Petru Rareş de la 
Suceava fiind ultimul monument din 
secolul XVI împodobit în acest fel. 
Biserica a fost acoperită cu picturi 
murale interioare şi exterioare, 
realizate în vremea primei domnii a 
lui Petru Rareş. Pictura interioară este 
în curs de restaurare; în naos se 
remarcă tabloul votiv cu reprezentarea 
voievodului Petru Rareş. Pictura 
exterioară, mult deteriorată, se 
păstrează mai cu seamă pe latura de 
sud, unde se distinge compoziția 
Arborele lui leseu. Pe fațada de sud, 
în ocnițe, recente lucrări de restaurare 
au repictat câteva chipuri de îngeri, 
procedeu care a stârnit controverse, 
deoarece cromatica acestor repre- 
zentări este mai mult intuită decât 
susținută de probe concrete. În partea 
de est a bisericii Alexandru Lăpuş- 
neanu a construit în anul 1561 un turn- 
clopotniță, împodobit cu o frumoasă 
stemă cu pisanie inspirată de stemele 
dinastice ale lui Ştefan cel Mare. 
Turnul-clopotniță a suferit modificări 
în secolele ulterioare, i s-a adăugat 
un etaj şi a fost transformat în punct 
de veghe al pompierilor în lupta cu 
incendiile. In jurul Bisericii Sfântul 
Dumitru cercetările arheologice au 
evidenţiat un cimitir datând din 
secolele XV-XVIII. 

Doamna Elena, soția lui Petru 
Rareş, a construit în anul 1552 
Biserica Invierea Domnului, pe un 
teren unde anterior se succedaseră 
alte edificii de cult, ridicate din lemn. 

In anul 1611 marele vistier 
Nicoară Prăjescu reface Biserica 
Sfântul Nicolae, aflată în cartierul 
olarilor. 

Voievodul Vasile Lupu constru- 
ieşte în anul 1643 drept capelă a Curtii 
Domneşti reamenajate biserica cu 
hramul Sfântul loan Botezătorul, mai 
cunoscută sub numele de Biserica 
Coconilor, a Domniţelor sau a Bei- 
zadelelor. 

La începutul secolului XVII, 
vechea biserică Sfântul Gheorghe, 


sediul primei Mitropolii a Moldovei, 
cunoscută şi sub numele de Biserica 
Mirăuţi, deteriorată probabil la sfârşitul 
secolului XV! în urma unui cutremur, 
este refăcută, renunțându-se la 
vechiul plan dreptunghiular cu absida 
altarului poligonală, în favoarea celui 
triconc, cu turlă pe naos şi turn- 
clopotniță pe pridvor. Şi tot în secolul 
XVII este reconstruită Biserica 
Adormirii Maicii Domnului din Ițcani, 
cu un plan care denotă influențe 
arhitectonice munteneşti. 

In oraşul Suceava se mai păs- 
trează şi trei biserici armenești: Sfânta 
Cruce, Sfântul Simion şi mănăstirea 
Sfântul Auxentie, ctitorite de negus- 
tori bogaţi în secolul XVI şi la 
începutul secolului XVII. Aceste 
biserici respectă planimetria edificiilor 
de cult ortodoxe, cu excepţia zonei 
altarului, care este mult lărgită, ca să 
cuprindă cele trei altare cerute de 
canoanele cultului armean. Mănăs- 
tirea Sfântul Auxentie a fost fortificată 
în sistem Vauban în anul 1691 de 
trupele poloneze ale regelui loan 
Sobieski şi de la aceste fortificaţii a 
ajuns să fie cunoscută sub numele 
de Zamca (întăritură, fortificaţie, în 
limbile slave). 

Ctitorite de voievozi şi boieri, 
bisericile şi mănăstirile din judetul 
Suceava, ca de altfel şi de pe întreg 
teritoriul românesc, sunt nu numai 
monumente de arhitectură, opere de 
artă, ci, mai cu seamă, dovezi de 
credință, de pietate ale strămoşilor 
noştri. Dacă noi astăzi admirăm 
realizarea artistică, oamenii evului 
mediu le priveau ca pe adevărate cărți 
ce se adresau tuturor, ştiutorilor, cât 
mai cu seamă celor care nu ştiau 
carte, pentru a-i călăuzi pe drumul 
dreptei credințe. Se cuvine, atunci 
când le păşim pragul, să încercăm să 
le privim cu ochii celor ce le-au 
construit şi împodobit cu picturi 
murale, pentru a ne apropia şi noi, cei 
apăsaţi de grijile şi nevoile cotidia- 
nului, de Frumusete, dar şi de Divi- 
nitate. 


Suceava, 
22-24 septembrie 2000. 

dului şi al focului, ultimele două fiind 
considerate elemente purificatoare. 
Urcările pe munte din Ţara Dor- 
nelor — cele din zonele alpine ale 
munților Doisprezece Apostoli, Bogo- 
lin, Giumalău şi Ouşor, — una dintre 
formele ancestrale ale ascensiunii 
spre cer, aveau loc la solstițiul de vară 
şi au rămas în vocabularul limbii 
vorbite de populaţia autohtonă sub 
denumirea de moşii de la Călimani şi, 
mai rar, sub cea de moşii de Sânpetru. 
Urcările spre locurile sacre de altădată 
se desfăşurau după un anumit ritual 
şi au rămas, relativ, bine marcate în 
memoria generaţiilor din Dorne. 
Sursele memoriale, rezultat al trans-. 
miterii informaţiilor pe cale orală, din 
tată în fiu, au constituit apanajul 
Petru TARANU povestitorilor, al acestor arhive vii din 
Vat D 4 aria nordică a Munţilor Călimani. 
atra Dornei  Atestările documentare, izolate şi 
uneori fragmentare, confirmă şi ele, 
cu argumente plauzibile sau convin- 


DOISPREZECE — gătoare,dăinuirea formelor de cultură 
APOSTOLI DIN MUNȚII de tip arhaic şi de factură autohtonă. 


in dimineaţa zilei de 28 iunie, 


CĂLIMANI — O VATRĂ odată cu răsăritul soarelui, patru cete 
A MITOLOGIEI 
STRAROMANE 


Incinta de la Doisprezece Apos- 
toli, inclusiv vârful muntelui Lucaciu, 
drumurile de legătură cu Bucovina, 
Moldova şi Transilvania, formele 
mirifice care populează străvechiul 
sanctuar de cult şi expresia lor 
magico-simbolică se încadrează în 
aria de teritorializare a mitologiei de 
substanţă autohtonă. Rezultat al 
gândirii, al viziunii şi al practicilor 
magico-mitice de odinioară, coordo- 
natele spirituale ale spaţiului sacru din 
Munţii Călimani se circumscriu parti- 
cularităților de mitogeneză din socie- 
tatea Daciei antice. Sanctuarul de cult 
de la Doisprezece Apostoli este, de 
fapt, o relicvă a formelor de cultură 
de sorginte dacică, cu desfăşurare pe 
platourile alpine şi pe vârfurile de 
munți. Oronimul astfel denominat 
aminteşte de străvechiul ceremonial 
solstițial al “urcărilor pe munte”, este 
locul unde în vremuri demult apuse 
s-a interferat cultul moşilor şi ai 
strămoşilor cu cel al soarelui, al bra- 

Petru Ţaranu în dialog cu Grigore Vieru. 


de flăcăi nelumiţi se îndreptau, călă- 
rind pe cai, spre locurile sacre din 
Munţii Călimani. Fiecare dintre cetele 
astfel constituite se identificau, prin- 
tr-un simbol, cu una dintre cele patru 
zări. În timpul deplasării trebuia să se 
respecte ordinea punctelor cardinale — 
răsărit, miazăzi, apus şi miazănoap- 
te — şi o anume distanță impusă de 
canoanele ritualului. Aşa se explică 
de ce flăcăii erau costumaţi distinct, 
iar caii de călărie aveau părul de culori 
diferite. Deschiderea ascensiunii spre 
înălțimea platourilor alpine revenea 
cetei de feciori costumaţi în alb, 
culoare care se asocia cu răsăritul 
soarelui. Caii folosiți de această 
formaţiune ritualică aveau, şi ei, 
culoarea părului de un alb imaculat, 
răspunzând aceluiaşi simbol de 
tradiție comunitaro-spirituală. Ceata 
de flăcăi care încheia ascensiunea pe 
munte în acea dimineaţă predestinată 
era costumată în haine cernite, iar caii 
folosiți aveau părul negru ca “pana 
corbului”. Caii roibi purtau cu ei 
simbolul amiezii, iar cei- suri (în doi 
peri) semnificau apusul. În tot timpul 
călătoriei trebuia să se păstreze o 
tăcere solemnă, să nu se devieze de 
la drumul tradiţional — Calea Moşilor — 
şi să nu se poposească sub nici un 
pretext. 


Ajunşi fiind pe vârful muntelui, 
flăcăii, păstrând aceeaşi tăcere 
solemnă, descălecau pe vetrele 
destinate rugurilor de foc. Vetrele de 
foc sacru, cum se mai numeau, mar- 
cau distinct cele patru puncte cardi- 
nale (zări) în raport cu vârful muntelui. 
Fiecare vatră ritualică reprezenia şi 
punctul terminus al drumurilor — nu- 
mite Calea Moşilor — ce afluiau spre 
locui sacru dinspre cele patru zări. 
Ceata de feciori care, prin costumațţia 
şi culoarea cailor de călărie, simboliza 
răsăritul de soare, afluia pe Calea 
Moşilor cu sens de urcare dinspre 
soare-răsare. Această ceată era, de 
fapt, cea care avea menirea să 
înceapă activitatea de amenajare a 
unei imense grămezi de uscături pe 
vatra de foc sacru aflată în zona ei 
de responsabilitate, adică dinspre 
răsărit. La scurte intervale de timp — 
respectând ordinea sosirii şi aceleaşi 
reguli impuse de tradiționalul ritual — 
intrau în acţiune şi celelalte trei cete 
aflate în aria teritorială a vetrelor de 
factură ritualică. Solii celorlalte 
localităţi, purtând aceleaşi simboluri, 
după ce soseau pe platoul alpin, se 
alăturau flăcăilor care se aflau în plină 
activitate. Cele patru grămezi de 
uscături, amplasate tot pe atâtea 
vetre, trebuiau să fie terminate până 

Trepte ale ascensiunii spre cer. 


la amiaza zilei, canon peste care nu 
se putea trece. După o scurtă pauză, 
care, prin tradiţie, trebuia să coincidă 
cu “cumpăna zilei”, se operau alte 
faze ale derulării ritualului. 

Vârful muntelui Lucaciu, având 
altitudinea cea mai mare din zona 
sanctuarului de cult, era delimitat 
convenţional în patru sectoare distin- 
cte. Fiecare sector, astfel delimitat, 
corespundea unui punct cardinal, unei 
zări. După pauza tradițională, cetele 
de feciori se ocupau, în functie de 
simbolistica ritualică a fiecăreia, de 
amenajarea aşa-zisului Giumalău. În 
acele vremuri prin giumalău se 
înțelegea sistemul vetrelor de foc 
sacru care, situate fiind la o anumită 
distanţă în aval de altitudinea maximă, 
erau dispuse circular de jur-împrejurul 
vârfului de munte. Fiecare ceată de 
flăcăi acţiona în zona punctului cardi- 
nal pe care-l reprezenta prin simbolis- 
tica costumaţiei sale. Grămezile de 
uscături, ridicate pe aceste originale 
vetre de foc, se acopereau, în straturi 
suficient de groase, cu cetină de brad. 
Bradul fiind considerat sacru, în 
contextul acestui străvechi ritual 
fumigațiile cu răşină şi cetină de brad 
aveau rolul de purificare a locului 
destinat “ospăţului nemuririi”, adică 


vârfului de munte. Cantităţile de lemne 
neuscate, impresionante sub aspectul 
volumului, cele de răşină şi de cetină 
trebuiau depuse pe vetrele destinate 
focului sacru până la apusul soarelui. 
Dispariţia la orizont a astrului zilei 
reprezenta momentul canonic al 
încetării oricărei activităţi din zona 
“giumalăului”. În partea de răsărit a 
“centurii” cu vetre de foc sacru se lăsa 
o poartă de acces spre vârful de 
munte pentru ca, a doua zi, preoții şi 
pelerinii să poată urca la depunerea 
şi slujirea ofrandelor. De o parte şi de 
alta a porților de intrare spre vârful 
muntelui se depozitau uscăturile, 
răşina sau ramurile încărcate cu 
răşină şi cetină. 

In momentul apunerii soarelui, 
feciorii, aşezaţi lângă vetrele ritualice, 
dispuse în cele patru zări, începeau 
să buciume continuu (în serie de câte 
trei) până la lăsatul nopţii. Odată cu 
lăsarea întunericului se aprindeau 
rugurile de foc de pe vetrele dispuse 
în cele patru puncte cardinale. Tot în 
momentul apunerii soarelui, mulţimea 
de pelerini din aşezările umane, cu 
preoții în frunte, se îndreptau spre 
locurile sacre din Munţii Călimani. 
Urcarea pe munte era precedată de 
adunarea pelerinilor la răspântia de 
drumuri din vatra de sat. Ei porneau 
spre sanctuarul de cult de la Doispre- 
zece Apostoli numai după ce primeau 
binecuvântarea preoţilor, la ceasul 
hărăzit de lege şi de datini. Urcuşul 
pe munte se succeda în “şir indian”, 
într-o tăcere solemnă şi cu un pronun- 
tat caracter ritualic. După căderea 
nopții, se aprindeau făcliile, mijloace 
de iluminat ingenios concepute şi 
puternic impregnate cu răşină de brad. 
Făclierii erau recrutaţi din rândul 
feciorilor nelumiţi şi erau dispuşi pe 
rând din şapte în şapte pelerini 
participanţi la ceremonial. Primul 
făclier, cel care deschidea urcarea pe 
munte, era preotul satului. În tot timpul 
ascensiunii nu erau permise popasu- 
rile şi nici discuţiile între participanți, 
iar deplasarea se făcea cu mare grijă, 
deoarece un eventual accident avea 
semnificaţii nefaste pentru comunita- 
tea umană din care făcea parte grupul 
de pelerini aflat în ascensiune spre 
locurile sacre. Intrarea în zona 
platoului alpin, destinat tradiționalului 
ceremonial, trebuia să aibă loc numai 
pe Calea Moşilor care, în raport cu 

vârful de munte — Muntele Lucaciu — 
avea aceeaşi orientare geografică ca 
şi aşezarea umană din care provenea 
grupul de pelerini. 

Sosirea tuturor participanţilor în 
zona locurilor sacre trebuia să aibă 
loc până la revărsarea zorilor de zi. 
Cei care soseau mai devreme aştep- 
tau, în aceeaşi tăcere solemnă, 
caracteristică străvechiului ritual, 
până în zori de zi. Răsăritul soarelui 
se considera a fi unul dintre momen- 
tele solemne, de apogeu, ale ceremo- 
nialului şi se bucura de un ritual inedit. 
In momentul revărsării primei raze de 
soare, participanţii, fiind orientaţi cu 
fața spre răsărit şi cu mâinile împreu- 
nate în semn de rugă, implorau astrul 
zilei, apoi cădeau în genunchi şi 
sărutau pământul. Acest inedit ritual, 
care se înscria pe relația om-pământ-— 
cosmos, se repeta şi dura până ce 
soarele se ridica la un stat de om 
deasupra orizontului. În tot acest timp 
preoții, în sobor, ridicau imnuri de slavă 
şi implorau astrul zilei sub semnul 
binelui pentru cei vii şi al iertării 
păcatelor pentru cei trecuţi pe tărâmul 
vieții veşnice. După consumarea 
acestui moment de mare rezonanţă 
magico-religioasă, preoţii, urmaţi de 
pelerini, urcau pe vârful de munte 
pentru a depune ofrandele destinate 
“ospăţului nemuririi”. În tot timpul 


depunerii ofrandelor, preoții sfințeau 
apa minerală sau cea de izvor, aflată 
în bradane de diferite capacități sau 
în ulcioare de ceramică. După depu- 
nerea ofrandelor, preoții, tot în sobor, 
oficiau un tedeum prin care se implora 
primirea jertfei aduse de pelerini de 
către moşii şi strămoşii coborâţi la 
“ospățul nemuririi”. În tot timpul slujbei, 
ofrandele şi vârful de munte erau 
stropite cu apă sfinţită după canoanele 
tradiționale. Depunerea ofrandelor şi 
ritualul magico-religios trebuia să se 
termine înainte de amiaza zilei. In 
timp ce pelerinii coborau de pe vârful 
de munte pe platoul alpin, urmând 
preoții, ei, potrivit unei străvechi tra- 
diții, aruncau monede peste cap, 
pentru ca cei dispăruți şi dragi lor să-şi 
poată răscumpăra păcatele. Aşa se 
explică de ce, în anul 1910, s-au găsit 
monede romane, din argint şi de ara- 
mă, pe muntele Ouşoru şi, în vremuri 
mai apropiate nouă, la Lucaciu şi 
Doisprezece Apostoli. 

in momentul când ultimul pelerin 
cobora în aval de giumalău, pe poarta 
destinată accesului în timpul ceremo- 
nialului, flăcăii costumaţi în alb — 
simbolizând răsăritul — închideau 
breşa cu vreascurile şi lemnele uscate 
pregătite în ajun. Peste uscături se 
aşeza cetina şi se aruncau bulgări de 
răşină de brad. In timp ce soarele se 

afia la cumpăna amiezii, flăcăii, situați 
în cele patru zări, aprindeau grămezile 
de uscături ridicate de jur-împrejurul 
vârfului de munte, la egală distanță 
de altitudinea maximă. Focul şi 
fumigaţiile cu cetini şi răşină aveau 
menirea să purifice vârful de munte, 
pentru ca sufletele celor dispăruţi să 
poată cobori la “ospățul nemuririi”. 
Modul de comportare a focului şi a 
fumului rezultat din ardere devenea 
subiect de interpretare pentru magici- 
enii care se ocupau cu dezlegarea 
oracolelor. 

După potolirea focului, pelerinii, 
aşezându-se în aval de centura 
(giumalăul) vetrelor de foc sacru, 
începeau să ospăteze în memoria 
celor dispăruţi, a moşilor şi strămo- 
şilor. Aceasta, în timp ce, se credea, 
moşii şi strămoşii ospătau, la rându- 
le, în amonte de vetrele de foc. Aşa 
se explică de ce acest ceremonial a 
fost cunoscut ca ospăț al nemuririi şi 
a rămas sub această denumire în 
analele posterităţii. După ce se 
încheia ospățul intrau în acţiune 
magicienii, care explicau sensul şi 
semnificaţiile timpului de care se 
bucura această mare sărbătoare, 
comportamentul păsărilor cerului în 
relație cu ofrandele de pe vârful de 
munte, eventualele întâmplări din 
timpul urcării pe munte sau cele care 
au caracterizat ceremonialul în toate 
fazele desfăşurării sale ş.a. Infrupta- 
rea vulturilor şi a şoimilor din ofrandele 
depuse pe vârful de munte, de 
exemplu, avea semnificaţia unei jertfe 
bine primite de către cei aflați pe 
celălalt tărâm. O vreme cu tunete şi 
trăsnete însemna severe mustrări din 
partea divinității şi nefaste urmări 
pentru comunităţile umane. Un nor în 
timpul răsăritului de soare semnifica 
refuzul divinității de a primi ruga 
participanţilor la ceremonial ş.a.m.d. 

A doua zi, pe 30 iunie, începând 
cu prima rază a răsăritului de soare, 
la sanctuarul de cult, cunoscut sub 
denumirea de Doisprezece Apostoli, 
se oficia un tedeum dedicat moşilor 
şi strămoşilor. Intrarea pelerinilor în 
străvgchiul sanctuar avea loc în 
linişte, într-o tăcere caracteristică 
tradiţionalei sărbători. şi numai pe 


calea cunoscută sub denumirea de. 


Poarta Hârlei. Şi în acest caz se 
depuneau ofrande, se stropea incinta 
cu apă sfinţită şi se purifica locul cu 


fumigaţie de răşină de brad. Statuia 
de piatră — Moşul de astăzi — se 
considera a fi Omul cerului, adică zeul 
moşilor şi al strămoşilor. În după 
amiaza zilei se consuma partea a 
doua a “ospăţului nemuririi”, de data 
aceasta magicienii, pe baza com- 
portării vremii şi a evenimentelor din 
timpul desfăşurării ceremonialului, îşi 
conturau prorocirile pentru noul an. 
Dat fiind faptul că această activitate 
se desfăşura în aria teritorială a 
sanctuarului de cult, magicienii invo- 
cau spiritele celor dispăruţi şi o anume 
energie de substanță divină pentru a 
încărca cu adevăr şi credibilitate 
straniile lor prorociri. În finalul cere- 
monialului preoții purificau sanctuarul 
de cult cu apă vie şi cu fumigații de 
răşină de brad. 

Pătrunderea în aria teritorială a 
străvechiului sanctuar era prohibită 
pentru omul de rând, considerându- 
se un mare păcat, o profanare. 
Această restricție cu caracter sacru 
era respectată de populaţia în vârstă 
care viețuia la jumătatea secolului al 
XX-lea în aria nordică a Munţilor 
Călimani. Populaţia din această zonă 
credea că atunci când la Doisprezece 
Apostoli tuna, fulgera, trăsnea sau 
ploua torențial era semn că picior de 
om păcătos a călcat sanctuarul de 
cult, iar natura îl purifică cu puternice 
descărcări electrice şi-l spală cu 
nestăvilite jeturi de apă de ploaie. 
Transsimbolizarea sărbătorii soistiți- 
ale din Munţii Călimani de tradiţie 
dacică, pe planul religiei de rit creştin- 
ortodox a avut loc în vremuri îndepăr- 
tate. Ziua de 30 iunie, data când prin 
tradiție se oficia ritualul în aria 
teritorială a sanctuarului de cult, 
corespunde în calendarul de rit 
ortodox cu sărbătoarea celor Doispre- 
ze Apostoli, de aici şi denumirea 
locului. 

in ziua a treia, cea care încheia 
ritualul străvechii sărbători, toţi 
pelerinii implorau răsăritul de soare cu 
ruga lor şi apoi sărutau pământul. Era 
momentul când, pe calea tradiţiilor de 
spiritualitate autohtonă, se realiza 
relaţia om-pământ-cosmos. După 
încheierea ceremonialului magico- 
religios, cei prezenţi operau schimburi 
de produse, de animale mai cu 
seamă. Parte dintre obiectele desti- 
nate practicilor mitologice din acele 
timpuri, care au făcut obiectul schim- 

bului în timpul sărbătorii de la Doispre- 
zece Apostoli, acum 200-300 de ani, 
au fost descoperite în vatra unor case 
foarte vechi din satul Neagra Şarului, 
localitatea cea mai apropiată de aria 
teritorială a sanctuarului de cult. În 
timpul amiezii se mânca preparate 
care aveau în compoziția lor carne din 
animalele sacrificate pe altarul 
străvechiului sanctuar de cult. Ani- 
malele cele mai frumoase, miei şi 
tăuraşi, erau oferite pentru jertfă de 
comunităţile umane participante la 
ceremonie. După masa cu mâncăruri 
şi băuturi puternic infuzate cu semni- 
ficații magico-religioase, pelerinii 
făceau cale întoarsă spre casele lor 
din vetrele de sat. La coborâre erau 
recomandate discuţiile, chiar exube- 
rante, pe un fond de optimism carac- 
teristic credințelor populare din acele 
vremuri. Necesitatea ca fiecare par- 
ticipant la tradiționala sărbătoare să 
treacă pragul casei sale din vatra de 
sat sau, după caz, cel al adăposturilor 
pastorale din aria teritorială a munţilor, 
până la apusul soarelui, se constituia 
ca un canon-tabu. Orice abateri de la 
această regulă cu conotaţii sacre era 
interpretată prin prisma unor prevestiri 
cu caracter malefic, dezonorante, 
pentru persoana care, indiferent de 
motive, nu se conforma acestor legi 
prestabilite în vremi demult apuse. 

Treptat, după evenimentele 
istorice specifice anului 1775, marea 
sărbătoare solstiţială de odinioară a 
îmbrăcat un accentuat caracter patri- 
otic, transformându-se într-un anumit 
fel de nedeie. in satul Neagra Şarului, 
locul de întâlnire a confiniilor Buco- 
vinei, Moldovei şi Transilvaniei se mai 
găsesc şi astăzi vase de ceramică 
care au făcut obiectul relaţiilor de 
schimb la sfârşitul secolului al XVIII- 
lea şi începutul secolului al XIX-lea. 
Nedeia de la Călimani — aşa a fost 
denumită — s-a constituit într-o 
puternică redută a luptei pentru unitate 
de neam şi țară. in preajma revoluţiei 
de la 1848, la Neagra Şarului, în casa 
Palaghiei Ortoanu, sub pretextul 
participării la nedeie, se întâlneau mari 
personalităţi din Bucovina, Moldova 
şi Transilvania, era-un fel de centru 
conspirativ în slujba cauzei unirii 
tuturor românilor. 

“Până la începutul secolului al 
XX-lea, urcările pe munte au constituit 
o componentă esenţială a spirituali- 


tăţii dornene. Drept dovadă, pe unele 
vârfuri de munte din aria teritorilă a 
Dornelor (în anul 1910, pe muntele 
Ougşoru) s-au descoperit monede de 
argint şi de aramă, emise în timpul 
Daciei Romane. Altele, cu putere de 
circulație în vremuri mai apropiate 
nouă, au fost identificate în sanctuarul 
de cult Doisprezece Apostoli şi pe 
Muntele Lucaciu. 

În anul 1909, cu ocazia sărbă- 
torii a 60 de ani de la urcarea pe tron 
a împăratului Franz Joseph, în ziua 
de 29 iunie, respectându-se tradiția 
sărbătorilor solstițiale, s-a organizat 
o reprezentaţie pe Muntele Giumalău, 
la altitudinea de circa 1900 m. A fost 
un spectacol omagial care, de fapt, 
s-a transformat în cea mai puternică 
manifestare de adeziune a dornenilor 
la cauza unirii cu țara-mamă. La 
Doisprezece Apostoli, în Munţii Căli- 
mani, ultima manifestare de această 
factură a avut loc în anul 1914, în 
condiţiile unor severe măsuri de 
precauţie întreprinse de autorităţile 
imperiale din zona de graniţă. 


BIBLIOGRAFIE 


Grigore Brâncuşi, Vocabularul 
autohton al limbii române, Bucureşti, 
1983. 

Nicolae Dunăre, Semnificaţia 
etnografică a “focului viu”, în “Ecoul”, 
l|, Bistrița, 1968; Civilizaţia tradiţională 
românească în curbura carpatică 
nordică, Bucureşti, 1984. 

G.T. Kirilean, Descrierea moşiei 
regale Broşteni, Bucureşti, 1906. 

Traian Naum, Emil Butnaru, Mun- 
tii Călimani, Bucureşti, 1987. 

Tiberiu Morariu, Contribuţii la 
aprinderea “focului viu” în Ardeal, 
Maramureş şi Bucovina, în AAF, IV, 
Bucureşti, 1937. 

Laurian Someşan, Viaţa pasto- 
rală în Munţii Călimani, în BSRG, LII, 
Bucureşti, 1933; Viaţa umană în Munţii 
Călimani, în LIGUC, VI, Cluj, 1936. 

Petru Ţaranu, Memoria Dornelor, 
vol. III, Suceava, 2000. 

Romulus Vulcănescu, Mitologie 
română, Bucureşti, 1985. 

Informaţii primite de la bătrânii: 
Dumitru Paşcu, Dumitru Olteanu, Dumi- 
tru Grigoraş, Marina şi Casandra Țara- 
nu din comuna Şaru Dornei, Luchian 
Negrea, Pantelimon Roată şi Dionisie 
Ursuţ din Vatra Dornei. 


Limba 


Româaà 


“MAI LESNE POŢI 
BIRUI O CETATE 
DECÂT PE TINE 

ÎNSUȚI” 


INTERVIU CU PĂRINTELE 
ANTONIE BREHUIESCU, 
STAREȚ AL MANASTIRII 

“PIATRA TĂIETURII” 


“Piatra Tăieturii”, ridicată de mâna 
şi inima omului, ca atâtea alte mănăstiri, 
din nevoia de apropiere şi de trăire în 
divinitate, are o semnificaţie aparte. 

Ideea înălțării acestui lăcaş a fost 
aruncată ca o sămânță în mintea unui 
copil în timp ce adormise cu capul pe-o 
piatră, pe vârful unui munte unde-şi 
păştea vacile. A trebuit să treacă ani 
mulţi, ca acel copil, în timpul primului 
război mondial, să se refugieze cu 
părinții la mănăstirea Neamţ şi să ia 
cunoştinţă de viața monahală. Mai apoi 
să se călugărească şi din lonică să 
devină losif. Atunci visul avut în copilărie, 
în care Maica Domnului îi cerea să ridice 
o mănăstire pe locul unde dormea, a 
prins viață. Astfel, în 1933, părintele losif 
Achirilei pune piatra de temelie a 
mănăstirii şi rămâne legat de aceasta 
prin viată şi moarte, în 1945 fiind ucis în 
stăreția sa şi jefuit de banii adunaţi pentru 
nevoile mănăstirii. 

Între 1945-1956 grijile lăcaşului 
sunt preluate de părintele protosinghel 
Matei Bordoş, basarabean de origine, 
care, documentându-se, scrie istoria 
schitului “Piatra Tăieturii” în perioada 
1933-1945. 

Părintele Matei Bordoş este suc- 
cedat de protosinghelul Doroftei Cucoş 
care menține vie flacăra până în 1959 
când a fost emis Decretul cu privire la 
desființarea oricăror mănăstiri şi schituri 
fără rânduială mare sau care nu suni 
monumente istorice. In felul acesta 
“Piatra Tăieturii” este desființată, iar în 
1962 — demolată complet. Din 1990 a 
început reconstruirea ei. 

„„Retrasă pe vârful unui munte al 
cărui nume îl poartă, astăzi ea supra- 
veghează şi sfințeşte împrejurimile prin 
dangăte prelungi de clopot. Pe timp 


Mănăstirea “Piatra Tăieturii”. 
frumos, când zările sunt clare, de aici, 
cât cuprinzi cu ochii, ţi se înfăţişează, 
însorite, piscurile muntilor Rarău cu Pie- 
trele Doamnei, Ouşoru, Doisprezece 
Apostoli din Călimani sau Giumalău. 
De e negură, aburii pădurilor se ridică 
în tării şi nu mai există nimic decât 
vârfurile solemne, abia conturate de 
brazi. 

Drumul lung, cotit, aproape pe 
verticală, pe care trebuie să-l străbati 
pentru a ajunge sus, este anevoios 
chiar şi pentru fiarele unei maşini. Cu 
toate acestea oamenii urcă. Şi cu cât 
trupul devine mai greu şi osteneala mai 
multă, cu atât gândurile sunt mai 
limpezi, mai calme. În zilele de sărbă- 
toare şi de duminică localnicii vin la schit 
pentru a se împăca cu ei înşişi, cu lumea 
şi cu Dumnezeu. Natura, în toată 
măreția sa, nealterată de pretențiile 
civilizației, detaşarea de grijile vane 
care se consumă undeva departe, la 
poalele munților, facilitează comu- 
niunea tainică între cer şi pământ 
realizată prin Sfânta Liturghie. 

Părintele Antonie Brehuiescu, 
starețul mănăstirii, cu ochii blânzi şi 
calzi, cu fața mereu luminată de bună- 
voință, este persoana care nu-şi mai 
aparține. In fiecare noapte “când se 
deschid cerurile” biserica se umple de 
vocea-i înălțată în rugăciune şi cântare. 
Ziua coboară “în vale” pentru irebuin- 
tele lăcaşului. Obosit, dar cu sufletul 
împăcat că face tot ce-i stă în puteri ca 
să definitiveze construcția mănăstirii şi 
în acest fel să redea lui Dumnezeu ce 
este a lui Dumnezeu, părintele Antonie 
a acceptat un dialog pentru cititorii 
revistei “Limba Română”. 

— Părinte Antonie, “Piatra 
Tăieturii” a avut o existenţă dra- 
matică. Momentul când aţi preluat 
destinele mănăstirii n-a fost unul 
deloc uşor. Ce v-a determinat şi 
cum aţi reuşit să rezidiţi din punct 
de vedere uman şi spiritual acest 
lăcaş? 

- Meritele nu-mi aparțin. A fost 
decizia |.P.S. Pimen Suceveanu, 
care de fapt a urmat îndemnul lui 
Dumnezeu de a repune bazele acestui 
lăcaş sfânt. 

In 1990 mitropoliilor le-a revenit 
sarcina de a reface schiturile sau 
mănăstirile desființate prin Decretul de 
la 1959. 

Când am venit în 1991 pe 
munte, am găsit doar fundamentul 
pentru viitoarea biserică, turnat de 
protosinghelul Vichentie Bobeica, 
părinte care, din cauza vârstei 
înaintate, a trebuit să plece. 

Nu mai rămăsese nimic din 
vechea mănăstire: fusese distrusă iar 
materialele de construcţie — folosite 
la ridicarea unui hotel din zonă. Mai 
exista doar clădirea stăreției, păstrată 
de oameni ca loc de aducere aminte. 
Primii ani de vieţuire aici au fost 
destul de grei. A trebuit să înfruntăm 


şi voinţa unor persoane care se 
opuneau, din anumite interese lume- 
şti, refacerii mănăstirii. Dar Dumnezeu 
tot prin oameni lucrează. El s-a îngrijit 
de toate şi m-a ajutat să nu dau înapoi 
în faţa ispitelor. Din punct de vedere 
material am rezidit mănăstirea. Din 
punct de vedere spiritual nu rezidesc, 
ci continuu lucrarea înaintaşilor mei 
în credinţă, care au pătimit sau au 
fost martorii pângăririi acestui loc 
sfânt. 

— Pentru mulţi dintre noi, cei 
“din lume”, chemarea pentru viața 
monahală rămâne un mister. Vă rog 
să ne vorbiţi, dacă este posibil, 
despre mecanismul subtil care 
lucrează în sufletele celor aleşi de 
Dumnezeu pentru a-l sluji. 

— Aşa cum aţi spus, această 
înaltă chemare pe care o au doar unij 
dintre noi este şi va rămâne întot- 
deauna un mister. Nu ne este îngăduit 
nouă, oamenilor, să ştim tainele lui 
Dumnezeu. Cred că totul se rezumă 
la voinţa celui în cauză, pentru că 
Dumnezeu l-a creat pe om cu voinţă 
liberă. El aşteaptă opţiunea noastră: 
Dumnezeu ori lumea. O cale de mijloc 
nu există. În momentul în care ai ajuns 
la un anumit grad de înţelegere a 
lucrurilor îţi dai seama că acolo este 

totul, aici — nimic. Acolo — adevărul, 
aici — mirajul. Acolo — liniştea şi 
bucuria, aici — necazurile şi durerea 
inimii. 

Lui Dumnezeu nu-i este indife- 
rentă soarta nici unui om. Ne cheamă 
şi ne.aşteaptă pe toți. El nu face o 
diferenţă între noi, dar libertatea de 
alegere ne aparține. Credinţa adevă- 
rată, curată, nu poate fi impusă nici 
unei fiinţe. “Ea se naşte de lă sine —, 
spunea părintele Dumitru Stăniloae. 
Destinul ei e de creştere ca al 
plantei...”. 

- Unii îi consideră pe călugări 
egoişti, argumentând că aceştia s-au 
închis între pereţii mănăstirii din 
laşitate, din neputinta de a suporta 
greutăţile unei vieţi în societate, 
care cere luptă, voinţă, zbatere 
pentru existență. Ce le-aţi răspunde 
în acest sens? 

— Am discutat mai sus despre 
chemare. Să răspunzi pozitiv voinţei 
lui Dumnezeu nu înseamnă deloc ego- 
ism. Şi apoi, a te retrage într-o 
mănăstire nu înseamnă a întoarce 
spatele lumii. Nici nu este creşti- 
neşte, pentru că tot ce este în lume 
este creaţia lui Dumnezeu. Între 
pereţii mănăstirii îţi ordonezi ființa 
interioară, te lepezi de sine, ca mai 
târziu, rugându-te pentru oameni şi 
revărsându-ți dragostea asupra lor, să 
te dărui cu adevărat lui Dumnezeu. 
Unde credeți totuşi că este nevoie de 
mai multă voinţă, de mai multă luptă? 
În lume te zbaţi continuu pentru 
existența trupului care nu este decât 
pământ, pe când în mănăstire te zbaţi 
pentru existenţa sufletului, singurul 
care merită să facem cele mai mari 
sacrificii, pentru că el este veşnic. Şi 
dacă credem că este greu a suporta 
viaţa în societate, ce să mai spunem 
despre viața de călugăr, care este în 
permanenţă o luptă cu cel mai aprig 
duşman — trupul cu toate neputințele 
sale. 

În mănăstire fiecare se naşte din 
nou şi suferă dureri. Mai lesne poţi 
birui o cetate decât pe tine însuți. 
Deci, unde mai este loc de laşitate? 

— Credinţa adevărată, curată, 
presupune jertfă, iubire, presupune 
să întorci celălalt obraz pentru a 
bea până la fund paharul umilinţei 


din dragoste pentru aproapele tău. 
Cum explicați această învăţătură a 
Domnului nostru lisus Hristos cu 
referinţă la relaţiile dintre naţiuni? 

- Să iertăm şi să iubim, aceasta 
a fost ultima poruncă a mântuitorului 
când a fost răstignit pe cruce. Singurul 
criteriu după care ne va judeca Hristos 
va fi iubirea pentru semeni. Or, semeni 
nu sunt doar compatrioții noştri sau 
cei de aceeaşi credinţă cu noi, ci toți 
cei care sunt creaţi, ca şi noi, de mâna 
marelui artist. 

Este adevărat că nu întotdeauna 
relaţiile dintre naţiuni sunt o mani- 
festare a iubirii. Dar națiunea nu poate 
fi tratată ca ceva abstract, ea este 
alcătuită din ființe vii, umane, iar 
armonia şi echilibrul dintre naţiuni 


„depinde de armonia şi echilibrul dintre 


indivizi în parte. Dacă a întinde celălalt 
obraz pentru a primi palma umilinţei 
este un principiu valabil pentru pro- 
pria persoană, nu putem să nu luăm 
atitudine atunci când este lezat 
aproapele nostru, sau o națiune 
întreagă. Pentru că, precum este un 
păcat a merge cu ceartă asupra unui 
om şi a-i suprima dreptul la existenţă, 
tot aşa este o nelegiuire a contesta 
drepturile unei naţiuni în faţa lui 
Dumnezeu. Şi precum suntem obligaţi 
să protestăm când un om este 
batjocorit şi umilit de un alt om, la fel 
suntem obligaţi să apărăm o naţiune 
oprimată de altă naţiune, chemând la 
armonie, înțelegere şi dragoste. 

Un mare duhovnic al acestui 
secol spunea: “Poate nu vom reuşi 
să-i iubim pe toţi la fel, dar cel puţin 
să ne străduim să nu-i urâm”. 

— În ultimul timp în România 
şi la noi, în Basarabia, au apărut o 
mulțime de secte care propovă- 
duiesc o religie ce face abstracţie 
de orice hotar, limbă, popor, 
recunoscând o singură patrie care 
este lisus Hristos. În ce măsură 
această modalitate de a crede este 
benefică şi care este legătura între 
ortodoxism şi ideea de naţiune, 
patriotism? 

— Încă de la începuturile creşti- 
nismului au existat oameni care au 
căutat să înțeleagă. adevărurile noii 


` credințe cu mintea, fapt pentru care 


în sec. IV a apărut prima erezie — 


Dimensiuni spirituale 


51 


arianismul. Din această erezie au: 


apărut sectele care sunt la ora actuală 
în număr foarte mare. Ele s-au format 
prin prozelitism, adică prin ruperea 
creştinilor deja botezați din trupul unei 
Biserici. Şi chiar dacă sustin că patria 
lor este lisus Hristos, ele nu respectă 
principiile acestei patrii. 

O abordare minuțioasă a temei 
respective cere o incursiune în 
istoricul, structura şi esenţa lor. Mă 
voi limita doar a spune că sectele şi 
mişcările religioase nu sunt nicidecum 
benefice nici pentru Dumnezeu şi nici 
pentru societate, ele erodând identi- 
tatea creştină şi naţională a indi- 
vidului. Aici Bisericii Ortodoxe îi revine 
o misiune aparte. Biserica noastră nu 
a persecutat niciodată sectele şi nici 
nu le-a anatemizat, dar datoria ei a 
fost şi este de a-şi apăra credincioşii 
de agresiunea şi constrângerea con- 
ştiinţei practicate de sectarism. 

Sfânta Scriptură ne porunceşte 
să nu avem nici un fel de legătură cu 
astfel de oameni: “Dacă cineva vine 
la voi şi nu aduce dreapta învăţătură 
să nu-l primiţi în casă nici să-i ziceți: 
Bun Venit!” (2 loan 1:10). Prin dreapta 
credinţă trebuie să înțelegem dreapta 
trăire. Domnul a zis: “Nu oricine îmi 
zice: Doamne, Doamne, va intra în 
împărăţia cerurilor...” (Matei 7:21). 
Datoria noastră este să ne rugăm 
pentru ei ca să-şi recunoască rătă- 
cirea şi să se reîntoarcă la Biserică. 

ntre ortodoxism şi națiunea 
română există o legătură organică. 
Poporul nostru a fost plămădit în 
ortodoxism. Biserica a fost nucleul 
care a adunat în jurul său şi a 
organizat viaţa credincioşilor în cele 
mai grele momente ale istoriei. Şi din 
acest considerent infiltrarea diferitelor 
mişcări religioase în trupul Bişericii 
constituie un pericol prin dezbinarea 
în credinţă şi în consecință, slăbirea 
unității de neam. 

Un exemplu viu în istorie de 
unitate naţională şi religioasă poate fi 
Ştefan cel Mare şi Sfânt care şi-a slujit 
neamul şi pe Dumnezeu cu toată 
dragostea. După cum spunea şi 
părintele Stăniloae: “lubirea de neam 
şi lupta pentru fericirea lui nu stă deloc 
în contrazicere cu iubirea lui lisus 
Hristos. Dimpotrivă, în iubirea de neam 


şi lisus Hristos şi profeții văd un 
motiv în plus, foarte important, pentru 
iubirea de Dumnezeu”. 

— Nu demult am avut posibi- 
litatea să vizitez unele mănăstiri din 
Bucovina şi am rămas plăcut 
surprinsă de frumuseţea lăcaşurilor 
şi cultura slujitorilor ei. Cum de au 
rămas intacte aceste minunate 
cetăţi de spiritualitate, ia prima 
vedere atât de vulnerabile, în pe- 
rioada regimului totalitar când în 
Basarabia, de exemplu, tot ce ţinea 
de credinţă, de românism, a fost 
defăimat, distrus? 

— Să nu uităm că România este 
grădina Maicii Domnului şi că Dumne- 
zeu nu lasă niciodată să fie batjocorit 
numele său. 

Deşi s-a spus puţin despre acest 
lucru, şi în România au fost defăimate 
destule lăcaşuri sfinte în timpul 
regimului comunist. Călugării erau 
forțați să părăsească mănăstirile. Unii 
dintre ei au reuşit să-şi păstreze 
haina, alții au fost nevoiţi să intre în 
lume. Nu mai vorbesc de câţi au făcut 
închisoarea. Ceea ce i-a menţinut a 
fost credinţa şi aceasta s-a întărit cu 
atât, cu cât încercările erau mai grele. 
La Dumneavoastră, în Basarabia, 
acest val distrugător a fost mai 
puternic. Aflându-vă chiar în interiorul 
acelui colos infernal, răul a avut mână 
liberă. 

— Părinte Antonie, în pofida 
tuturor intemperiilor, Basarabia 
continuă să existe cu tot ce este 
românesc în ea. Ce le-aţi dori 
cititorilor revistei “Limba Româ- 
nă”? 

- Basarabia este prezentă 
mereu în gândurile şi rugăciunile 
noastre. Suntem fraţi. Şi ceea ce-a 
unit Dumnezeu prin sânge şi credință 
nu poate despărți omul prin simple 
hotare. Să nu uitaţi că suntem alături 
de Dumneavoastră în orice clipă de 
bine şi de rău, chiar dacă nu întot- 
deauna se vede şi se simte acest 
lucru. Să aveți puteri şi să vă ţineţi 
credinţa ce ați moştenit-o de la părinții 
noştri români care sunt fii ai lui 
Dumnezeu prin excelenţă. 

LA ANUL 1774... 


La anul 1774 au intrat oştirile 
austriece, cu disprețul oricărui drept 
al ginţilor, în pace fiind cu Poarta şi 
cu Moldova, în partea cea mai veche 
şi mai frumoasă a ţării noastre; la 
1777 această răpire fără de seamăn 
s-a încheiet prin vărsarea sângelui lui 
Grigorie Ghica Vodă. Fără de lege 
nepomenită, uneltire mişelească, 
afacere dintre o muiere desfrânată şi 
între paşii din Bizanţ, vânzarea 
Bucovinei va fi o veşnică plată pentru 
împărăţia vecină, de-a pururea o 
durere pentru voi. Dar nu vom lăsa să 
se închidă această rană. Cu ale 
noastre mâini o vom deschide de-a 
pururea, cu ale noastre mâini vom 
zugrăvi icoana Moldovei de pe acea 
vreme şi şirurile vechi, câte ne-au 
rămas, le vom împrospăta în aducere 
aminte, pentru ca sufletele noastre să 
nu uite lerușalimul. Căci acolo e 
sfânta cetate a Sucevei, scaunul 
domniei vechi, cu ruinele măririi 
noastre, acolo scaunul firesc al unui 
mitropolit care în rang şi în neatârnare 
era egal. cu patriarhii, acolo sunt 
moaştele celor mai mari dintre domnii 
români, acolo doarme Dragoş, îmblân- 
zitorul de zimbri, acolo Alexandru, 
întemeietorul de legi, acolo Ştefan, 
zidul de apărare al creştinităţii. 

| lată cum un om din veacul trecut 
descrie țara: 

Această parte de loc — zice el — 
care acum s-a făcut Bucovina este la 
munte şi are aer rece şi sănătos, pe 
când cealaltă parte a Moldovei este 
de câmpii călduroase, dar nu atât de 
prielnice sănătăţii, căci aici se întâl- 
nesc un fel de friguri şi locuitorii nu 
ajung la vreo vârstă de bătrânețe 
adâncă; un om de 70 de ani şi încă 
cel mult de 80 este de-a mirarea. Pe 
când dincolo sunt munţi cu pomi şi cu 
alţi copaci roditori, printre care curg 
apele cele limpezi care, dintr-o parte 


şi dintr-alta de pe vârfurile munților, 
se pogoară în vale cu un sunet prea- 
frumos pe aceste laturi, făcându-le 
asemenea unei mândre grădini. 

La marginea ei stă Ceahlăul, 
care, în zilele seninate, se poate 
vedea pe vremea apusului soarelui din 
Cetatea Albă, cale de 60 de ceasuri, 
şi se vede aşa de curat ca şi cum ar 
fi el aproape în unghiul tării, iar de la 
miază-noapte se vede de lângă apa 
Ceremuşului, unde numai hotarele 
Moldovei, ale țării leşeşti ş-ale 
Ardealului se lovesc. Prin năsipul 
pâraielor ce se încep din munti se 
găseşte praf de aur, prin coari sunt 
cerbi, ciute, căprioare, bivoli sălbatici 
şi, în muntii despre apus, o fiară pe 
care moldovenii o numesc zimbru. La 
mărime ca un bou domestic, la cap 
mai mic, grumazii mai mari, la 
pântece subțiratec, mai înalt în 
picioare, coarnele ei stau drept în sus, 
sunt ascuţite şi numai puțin plecate 
într-o parte. Fiară sălbatică şi iute, 
poate să saie ca şi caprele de pe-o 
stâncă pe alta. Pe lângă hotare, 
despre câmpuri, sunt mari cârduri de 
cai sălbateci. Oile cele sălbatice 
caută de păşune îndărăt hrana lor, căci 
în grumazul cel scurt nu au nici o 
încheietură şi nu pot să-şi întoarcă 
capul nici într-o parte din a dreaptă 
sau din a stângă. Dintre vitele albe, 
multe mii se duc prin țara leşască la 
Saxonia sau la Brandenburg, şi de 
acolo se duc mai departe. Neguțătoria 
stupilor este multă şi în dobândă. 

Unii țărani erau vecini; totuşi 
stăpânii lor nu aveau putere nici a-i 
pedepsi cu moarte, ca lucru ce se 
cuvine numai domnului stăpânitor, 
nici nu putea ei ca să vândă pe 
vreunul din satul de unde era el 
născut, nici să-l mute într-alt sat. In 
alte ținuturi țăranii sunt oameni slobozi 
şi aşa au ei o volnicie ca un chip de 
republică, precum în Câmpul-lung din 
ținutul Sucevei. Târgoveţii de pe la 
oraşe şi târguri sunt moldoveni 
adevărați şi fac neguțătorii cu negoaţă 
de mâinile lor. Boierii sunt curati 
moldoveni şi socotesc începerea lor 
de ia râmleni că se trage. Ei sunt 
împărțiți în trei stări: în cea dintâi sunt 
boierii acei pe care îi rânduieşte 
domnul în trebile ţării, într-al doilea 

curtenii sau oamenii care au de moş- 
tenire case şi sate, într-al treilea sunt 
călărimea, slujitorii care pentru 
veniturile moşiilor ce li s-au dăruit lor 
de la Domni sunt datori numai cu a 
lor cheltuială să iasă cu domnii la 
oaste. In sfârşit, sunt răzeşii, care mai 
bine s-ar chema oameni de fară 
slobozi, ca şi partea boierească, 
numai că aceştia de pe urmă nu au 
case ţărăneşti sub stăpânirea lor, ci 
locuiesc prin sate şi-şi lucrează 
pământul lor însuşi. 

Cu toate că mitropolitul de Mol- 
dova îşi ia blagoslovenia de la patri- 
arhul de Țarigrad, dar nu este supus 
lui, ci cei trei episcopi moldoveneşti 
pun mâinile lor deasupra celui ales şi 
după aceea Vodă roagă pe patriarhul 
ca să întărească în vrednicie pe acel 
de curând mitropolit, care patriarhul 
neapărat trebuie s-o facă. Mitropolitul 
nu dă nimica Patriarhului şi nu este 
nicidecum îndatorat ca să înştiințeze 
pe el pentru pricinile bisericeşti de la 
Moldova sau să-l întrebe la vreo 
socoteală de aceste, ci el are ase- 
menea volnicie ca şi patriarhul. 

Din toate acestea, scrise de 
mâna bătrânească, se vede curat că 
stat şi biserică erau neatârnate, că 
clasele societăţii erau libere, căci 


până şi vecinii, îndeobşte colonizați, 
aveau scutirile şi dreptăţile lor c-un 
cuvânt, un popor liber de țărani şi de 
păstori. Şi cum era acest popor, se 
poate judeca de împrejurarea că, 
chiar la 1777, Austria avea de scop a 
împărţi Bucovina în "ocoale de oşteni 
pedeștri", după cum era în Slavonia 
şi în Croaţia, căci, zice vechiul manu- 
script, "locuitorii au la slujba răz- 
boiului putere şi îndrăzneală, iar spre 
plata birului nu au bani”. 

Şi ce au devenit astăzi obârşia 
Moldovei? Făgăduit-au fost Austria s-o 
ție în vechile ei legi şi obiceiuri, 
bunurile mănăstireşti să le întrebuin- 
teze spre ridicarea poporului moldo- 
venesc, răzăşii să rămâie întru ale lor, 
târgoveții întru ale lor şi multe alte 
lucruri au făgăduit. 

Şi ce au făcut în ţară? Mlaştina 
de scurgere a tuturor elementelor sale 
corupte, loc de adunătură a celor ce 
nu puteau trăi într-alte părţi, Vavilonul 
babilonicei împărăţii. Deşi, după 
dreptul vechi, jidanii n-aveau voie nici 
sinagogi de. piatră să aibă, astăzi ei 
au drept în mijlocul capitalei havra lor, 
iar asupra țării ei s-au zvâriit ca un 
pâlc negru de corbi, expropriind, palmă 
cu palmă, pe țăranul încărcat de dări, 
sărăcit prin împrumuturi spre a-şi plăti 

dările, nimicit prin dobânzile de ludă 
ce trebuie să le plătească negrei 
jidovimi. Şi asta, în jargonul gazetelor 
vieneze, se numeşte a duce civilizația 
în Orient. Oameni, a căror unică 
ştiinţă stă în vânzarea cu cumpăna 
strâmbă şi înşelăciune, au fost 
chemaţi să civilizeze cea mai 
frumoasă parte a Moldovei. 

Poporul cel mai liber şi mai 
îngăduitor şi-a plecat capul sub jugul 
celei mai mizerabile şi mai slugarnice 
rase omeneşti. Pământul cel mai 
înflorit încape, palmă cu palmă, în 
mâinile cele mai murdare, raiul 
Moldovei se umple de neamul cel mai 
abject. Şi fiindcă la toate aceste 
procese de expropriere, agenţii de 
împlinire au tantiemele lor, de aceea, 
jidovimea şi judecătorii merg mână în 
mână sub pajura creştină cu două 
capete. 

Fără a vărsa o picătură de 
sânge, fără muncă, fără inteligenţă, 
fără inimă, o rasă care, în înjosirea 
ei, nu are asemănare, pune astăzi 
mâna pe un pământ sfânt, a cărui 
apărare ne-au costat pe noi râuri de 
sânge, veacuri de muncă, toată 
inteligenţa noastră trecută, toate 
mişcările cele mai sfinte ale inimii 
noastre. 


Şi e plină de străini, 

Ca iarba de mărăcini; 

Şi e plină de duşmani 

Ca râul de bolovani. 

lar mila străinului 

E ca umbra spinului: 

Când vrei ca să te umbreşti, 
Mai tare te dogoreşti. 


De aceea, când ştim pentru ce 
a căzut voievodul moldovenesc, nu 
trebuie să-l plângem. 

"Ce mă plângeți pe mine, că nu 
sunt de plâns. Mie s-au hotărât bucuria 
drepţilor, cari n-au făcut lucruri 
vrednice de lăcrămi". De plâns eţara, 


care prin moartea lui, totuşi, n-au fost 


scutită de cea mai aspră trunchiere.. 

La Putna, un călugăr bătrân mi-a 
arătat locul înlăuntrul bisericii în care 
stătea odată aninat portretul original 
al lui Ştefan Vodă. După original, el 


au fost mic de stat, dar cu umere 
largi, cu fața mare şi lungăreaţă, cu 
fruntea lată, ochii mari plecaţi în jos. 
Smad şi îngălbenit la faţă, părul 
capului lung şi negru acoperea umerii 
şi cădea pe spate. Căutătura era tristă 
şi adâncă ca şi când ar fi fost cuprins 
de o stranie gândire. Coroana lui avea 
deasupra, în mijloc, crucea toată de 
aur, împodobită cu cinci pietre 
nestemate. Sub crucea coroanei 
urmau Duhul Sfânt, apoi Dumnezeu 
tatăl, cu dreapta binecuvântând, cu 
stânga ţinând globul pământului, pe 
cercul de margine al coroanei un rând 
de pietre scumpe de jur împrejur. 
Imbrăcat era Vodă într-un strai 
mohorât cu guler de aur, iar de gât îi 
atârna un engolpion din pietre şi 
mărgăritare. Câmpul portretului era 
albastru, în dreapta şi în stânga 
chipului, perdele roşii. 

Am întrebat ce s-au făcut 
originalul? Călugărul au răspuns ce 
însuşi auzise. 

Intr-una din zilele anului 1777, 
la miezul nopţii, Buga, clopotul cel 
mare, a-nceput să sune de la sine, 
întâi încet, apoi tot mai tare şi mai 
tare. 

Călugării treziți din somn se 
uitară în ograda mănăstirei. In fioroasa 
tăcere, în sunetul clopotului ce 
creştea treptat, biserica se lumina de 
sine înăuntru de o lumină stranie şi 
nemaivăzută. Călugării coborâră într-un 
şir treptele chiliilor, unul deschise uşa 
Bisericii... în acea clipă, clopotul 
tăcu, şi în biserică era întuneric des. 
Candelele pe mormântul lui Vodă se 
stinseră de la sine, deşi avuseră 
untdelemn îndestul. 

A doua zi, portretul voievodului 
Moldovei era atât de mohorât şi de 
stins, încât, pentru păstrarea memoriei 
lui, un călugăr ce nu ştia zugravi, a 
făcut copia ce există astăzi. 

Aprinde-se-vor candelele pe 
mormânt? Lumina-se-va vechiul 
portret? 


"Curierul de laşi", 
30 septembrie 1877. 

Prof. univ. dr. Mihai IACOBESCU 
Suceava 


ASPECTE ALE EVOLUȚIEI ROMÂNILOR 
BUCOVINENI PANA LA 1918 


In comparaţie cu teritoriile româneşti rămase sub suzeranitatea otomană 
şi protectoratul rus, Bucovina a evoluat după 1774 în granițele Imperiului 
Habsburgic sub înrâurirea unui ansamblu de factori favorabili. Bucovina a fost 
ferită de numeroasele invazii şi raiduri de pradă ale ruşilor şi turcilor. Ea s-a 
bucurat de o îndelungată şi fertilă evoluţie paşnică. A putut să beneficieze mai 
ales de faptul esenţial că era scoasă de sub împovărătorul monopol economic 
al Porții Otomane şi introdusă într-un circuit de valori ale civilizaţiei şi culturii 
europene -— mult mai avansat şi mai strâns legat de progresele tehnice şi 
spirituale ale Europei Centrale şi Occidentale. Deşi ţinuturile ocupate în 1774 şi 
anexate în 1775 aveau cel mai mare potenţial demografic din toată Moldova — 
ţinutul Suceava avea 8834 de familii, Cernăuţi — 7220 de familii —, fapt ce le 
situa pe primele locuri între celelalte ținuturi ale ţării! şi spulberă teza falsă a 
unei zone pustii ori slab populate, noua administraţie a reuşit, prin colonizări şi 
imigrări dirijate şi stimulate sistematic, să-i mărească de peste zece ori numărul 
locuitorilor, creând un mozaic etno-lingvistic şi confesional, acel Das Völker- 
Konglomerat?, cu o permanentă emulaţie creatoare şi o benefică activitate 
concurenţială, într-un cadru juridico-statal superior celui existent anterior, într-un 
climat de ordine, de stabilitate şi legalitate, ce a permis adoptarea unei politici 
economice mercantiliste şi a reformelor josefiniste, stimularea printr-o largă 
gamă de mijloace financiar-vamale a economiei de piaţă, trecerea lentă la o 
"revoluție" agrar-industrială, modernizarea proprietăţii şi administraţiei, acce- 
lerarea procesului de urbanizare şi transformarea Bucovinei într-un stat "model" 
al prosperității, îndeosebi în domeniile producţiilor cerealiere şi animaliere 
sporite“. 

Fără îndoială, că foloasele politicii imperiale habsburgice au evoluat odată 
cu ponoasele noii stăpâniri străine. A vedea astăzi, în mod idilic, numai aspecte 
pozitive, fără reversul aceleiaşi situații, fără consecinţele negative, înseamnă 
a reconstitui subiectiv realitatea obiectivă a trecutului, a anula caracterul ştiinţific 
al istoriei, proiectând în trecut dorinţele noastre actuale. 


FACTORI INEGALI ŞI CONTRADICTORII 


După 1774 Bucovina, pe de o parte, a fost influențată direct, sub raport 
economic, politic, administrativ, juridic, cultural, de măsurile adoptate de Curtea 
din Viena, de evoluţia imperiului, de evenimentele şi procesete prin care trecea 
şi pe care le trăia ca parte componentă, ca zonă de graniţă, în cadrul acestui 
imens conglomerat pluri-etnico-lingvistic şi confesional. 

Pe de altă parte, Bucovina continua să graviteze, mai mult sau mai puţin, 
în sfera economică şi culturală a vecinătăţii şi comunităţii româneşti. Ideea că 
înaintaşii'românilor bucovineni s-au dezvoltat şi au evoluat în cadrul aceluiaşi 
popor, că s-au aflat şi afirmat între 1359 şi 1774, timp de 415 ani, în granițele 
aceluiaşi stat românesc, Moldova, a generat şi propulsat o conştiinţă şi o voință 
naţională în plină ascensiune, care s-a exprimat, s-a manifestat neîntrerupt, 
îndeosebi la 1848-1849 şi în deceniile următoare. Legăturile conaţionale, 
închegate şi dezvoltate în toți aceşti ani, amplificate prin prezenţa unor refugiați 

bucovineni în Moldova şi, după 1859, în statul român, participarea unor voluntari 
la războiul naţional şi popular din 1877-1878, pentru cucerirea independenţei 
politice a României, au stimulat şi potenţat conștiința şi mişcarea naţională, 
care avea să pregătească şi să înfăptuiască eliberarea şi unirea din 1918. 

insă, ceea ce a complicat şi contorsionat pentru aceşti ani şi pentru mai 
târziu evoluţia Bucovinei au fost şi ingerinţele şi silințele abile, machiavelice 
ale Austriei şi Rusiei; prima voia să păstreze, cea de-a doua să acapareze 
Bucovina, folosindu-se fiecare de grupările naţionaliste ucrainene, 
filohabsburgice, ale tinerilor, şi cele filoruse, ale bătrânilor, pe care le-a sprijinit 
şi sporit, în defavoarea românilor, îndeosebi în ultimele decenii, dinaintea 
prăbuşirii imperiului. 

Observând şi analizând acest fenomen, cu mult timp înaintea declanşării 
şi desfăşurării primei conflagrații mondiale, George Barițiu, la Braşov, şi Mihai 
Eminescu, la Bucureşti, independent unul fată de celălalt, scriau: “Oriunde Austria 
vine în contact cu Rusia — constata Barițiu — prozelitismul ultramonarhic austriac 
îşi dă mâna cu prozelitismul ortodox rusesc, uneori pe față, mai de multe ori pe 
căi ascunse; nici unul însă nu este candid, sincer. Nu religiozitatea este 
adevăratul scop al lor, ci scopurile sunt curat politice, de asigurare a dominaţiei 
proprii. Acele scopuri nu ies nicăieri aşa de bine pe faţă, precum ies în Bucovina: 
Precum Rusia lucră de ani cincizeci cu toată energia ca să extermine bisericile 
greco-catolice, unite, ale rutenilor, din provinciile care erau odată ale Poloniei, 
întocmai aşa polonii, galiţienii lucrează spre exterminarea bisericii greco- 
orientale, bucovinene, din vecinătatea lor”; scopul urmărit de cele două mari 
puteri este “exterminarea elementului românesc în Bucovina, din partea Austriei, 
pentru ca provincia să fie germanizată, din partea Rusiei, ca să fie rusificată”s, 
Acţiunea celor două mari puteri era comparată de Eminescu ca având efectul a 
două uriaşe pietre de moară: Austria şi Rusia “persecută azi în Bucovina nişte 
biete plaiuri de plugari. Deosebirea între persecuție şi persecuție e numai o 
deosebire de sistem, nu de esenţă. Rusia-i striveşte. Austria-i macină”$. 


CADRUL ISTORIC GENERAL 


Într-o primă fază, 1821-1848, imperiul cunoaşte o ultimă etapă de mărire, 
o precară şi nouă împlinire ca mare putere europeană, în anii instaurării şi 
consolidării sistemului politic Metternich, după numele cancelarului, poreclit de 
unii “Mitternacht” (miezul nopții) sau de către alții “Don Quijote” al legitismului, 
absolutismului şi conservatorismului; el se credea şi se voia fondatorul, 
conducătorul, ideologul Sfintei Alianțe; el visa şi acţiona pentru realizarea Statelor 
Unite ale Europei, sub forma celei mai reacționare variante a Mitteleuropei, o 
monarhie absolutist-feudală, subordonată statelor germane şi condusă de Aus- 
tria, vis exprimat prin formula A.E.l.O.U. — Austria est imperare orbi universali. 

Au urmat anii exploziei şi efervescenţei revoluţionare de la 1848-1849, ai 
concesiilor şi aplicării temporare a Constituţiei din 4 martie 1849, când imperiul 
era gata-gata să se prăbuşească şi s-a salvat prin efortul armatei sale şi îndeosebi 
al trupelor ruse, chemate în ajutor, pentru înăbuşirea revoluţiei maghiare. 

Reinstaurarea autoritarismului şi neoabsolutismului (1851-1860), 
reîncorporarea Bucovinei la Galiţia au fost urmate de un şir de evenimente ce 
au marcat şi agravat declinul imperiului. În 1859 — unirea Moldovei cu Muntenia, 
formarea şi consolidarea statului român modern, spre care priveau cu încredere 
atât românii transilvăneni, cât şi cei bucovineni. În acelaşi an Austria este 
înfrântă de Franţa şi Sardinia, pierde Lombardia şi nu poate stăvili declanşarea 
şi desfăşurarea procesului de unificare a stătulețelor italiene. 

In acest context, după aproape două decenii de frământări şi revendicări, 
românii bucovineni reuşesc să obțină despărţirea Bucovinei de Galiţia, care 
putea însemna şi stoparea imigrării rutene sau ucrainene, acordarea statutului 
de autonomie provincială, cu dietă, stemă şi organisme proprii. 

În 1866, o nouă şi gravă înfrângere din partea Prusiei, aduce excluderea 
imperiului din Confederaţia germană şi în 1870 constituirea imperiului 
Hohenzollernilor; din “mari germani” austriecii devin “mici germani, sateliți ai 
statelor conduse de Prusia” şi “o minoritate lipsită acum de reazămul oferit 
până atunci de Confederaţia Germană”. 

Compromisul cu Ungaria, dualismul din 1867, crearea Triplei Alianțe şi a 
Triplei Înțelegeri, luarea sub administraţie din 1878 şi sub ocupație militară din 
1907 a Bosniei şi Herțegovinei, sporirea populațiilor slave din imperiu, creşterea 
tendințelor conservatoare şi slavofile în interior, agravarea contradicţiilor germano- 
ruse în exterior, criza națională şi statală generată de lupta “minorităţilor” devenite 
majoritare faţă de austrieci, criza care macină însăşi familia imperială a Casei 
de Habsburg — uciderea, în Mexic, a lui Maximilian (1867), fratele împăratului 
Franţ losif, sinuciderea fiului său, Rudolf, prințul moştenitor, la Mayerling (1889), 
asasinarea împărătesei Elisabeta, la Geneva (1898), căsătoria morganatică a 
nepotului Franz Ferdinand, desemnat moştenitor al tronului, şi uciderea lui la 
Sarajevo la 28 iunie 1914 — aduceau imperiul într-o stare în care “patimile 
naţionale erau deja într-atât de descătuşate, încât nici măcar politicienii cu 
judecată nu mai puteau urmări şi găsi calaa înțelegerii”?. 


ORGANIZAREA ŞI CONDUCEREA ADMINISTRATIV-TERITORIALĂ 


Concepute şi organizate în scopul integrării Bucovinei cât mai depline la 
imperiu, a subordonării şi exploatării ei cât mai profitabile, statutul său juridic şi 
formele de conducere administrativ-teritoriale cunosc două etape distincte: 

1. între 1786-1848 şi 1851-1861 Bucovina face parte integrantă din provincia 
imperială Galiţia, ca al 19-lea cerc al acesteia; 

2. între 1861-1918, Bucovina este despărțită de Galiţia, capătă statut de 
autonomie provincială, cu stemă, dietă şi organisme proprii, cunoscând o relativă 
posibilitate de a-şi organiza şi soluţiona unele probleme. 

Ca parte componentă a provinciei imperiale Galiţia, între 1821-1861, 
Bucovina a fost condusă de un prepozit sau căpitan a! cercului bucovinean, 
Kreishauptmann, care îşi avea reşedinţa la Cernăuţi şi era subordonat direct 
guberniului din Lemberg. Cu excepţia a doi boieri autohtoni, Gh. Isăcescu (1840- 
1849) şi lacob Miculi (1860-1861), toţi ceilalţi căpitani au fost recrutaţi din rândurile 
nobilimii imperiale privilegiate, conservatoare, alogene, conti, baroni, din interiorul 
imperiului. 

Cercul administrativ-teritorial al Bucovinei era împărțit în cinci districte: 
Câmpulung, Cernăuţi, Siret, Suceava şi Vijnița, conduse de ofițeri, directori 
districtuali. Fiecare district sau judeţ era împărțit la rândul său în 12 ocoale, 
având în frunte un ocolaş. Ocoalele erau formate din 10 aşezări comunale, 
conduse de primari”. Căpitanul cercului şi directorii concentrau în mâinile lor 
toate prerogativele puterii — administrative, fiscale, executive, juridice — solu- 
ționând litigiile dintre locuitorii de rând, cu excepţia celor dintre boieri şi mazili, 
care se judecau la o instanţă specială, din capitala provinciei, forum nobilium, 
din Lemberg. 

Împotrivindu-se de la început unirii cu Galiţia, românii bucovineni au înaintat 
Curţii din Viena mai multe memorii şi proteste“, dar abia în urma revoluției din 
1848-1849, prin Constituţia din 4 martie 1849, şi-au văzut împlinită “mult râvnita 
lor năzuinţă”": Bucovina era separată de Galiţia, devenea ducat, Herzogtum, 
cu statut de autonomie provincială, stemă şi dietă proprii; stema reproducea ca 
însemn heraldic capul de bour de pe vechile steme ale Moldovei, iar diploma 
imperială din 9 decembrie 1862, dată de Franz losif, admitea public adevărul că 
Bucovina “era parte a vechii Dacii” şi că “deosebirea de limbă, datini, obiceiuri 
nu fac posibilă şi nici de dorit o contopire a ei cu Galiţia”?2. 

Ca ducat autonom, Bucovina era înzestrată cu un sistem de conducere 
care, în aparenţă, avea la bază principiul separării puterilor: în frunte se afla un 

guvernator, ca arbitru suprem al puterii; dieta sau camera legislativă locală 
elabora şi adopta legi şi decizii în toate chestiunile de interes zonal, exceptând 
justiția şi armata, ca şi politica externă, care aparțineau exclusiv Curţii din 
Viena; din sânul deputaţilor dietei se alegeau patru membri şi un preşedinte, 
care purtau titulatura de comitetul şi, respectiv, mareşalul țării şi reprezentau 
puterea executivă. Guvernatorul concentra în mâinile sale puteri absolute, ca 
reprezentant oficial al împăratului, fiind numit direct de către acesta; împăratul 
numea, totodată, şi preşedintele dietei, care era deputat de drept, virilist, 
episcopul bisericii greco-orientale şi, în acelaşi timp, mareşalul sau preşedintele 
comitetului țării şi era numit tot de către împărat. Sub controlul şi îndrumarea 
guvernatorului — care avea în subordine forțele polițieneşti şi cele funcţionăreşti 
ale departamentelor de activitate, pe ramuri — se aflau şi se dirijau pârghiile de 
conducere ale vieţii economice, financiare şi culturale, se organizau şi se 
manevrau alegerile şi rezultatele acestora. 

intre 1862-1918 toţi cei 12 guvernatori ai ducatului au fost în exclusivitate 
elemente alogene, privilegiate, din rândurile înalţilor funcţionari austro-germani'. 
Ei coordonau directoratul de finanţe, administraţia, strângerea impozitelor, 
întreținerea drumurilor, dezvoltarea rețelei şcolare, poşta, telegraful etc. 

Din 1867, când, sub presiunea înfrângerilor externe, se încheia compromisul 
cu Ungaria, Bucovina intra în componenţa părţii austriece a imperiului, fiind 
unul dintre cele 17 ducate autonome ale Cisleithaniei. 

Constituţia din 1867 a Austro-Ungariei proclama largi drepturi şi libertăţi 
democratice. Statutul juridic al popoarelor din imperiu era rezumat în art. 19: 
“toate neamurile statului sunt egale în drepturi şi fiecare are dreptul inviolabil 
asupra păstrării şi cultivării naţionalității şi limbii sale”**. Chiar dacă acestea 
erau inițial simple promisiuni, ele ofereau o bază juridică oficială pentru ca 
elitele naționalităților din Bucovina, inclusiv cea a românilor, să acţioneze pentru 
înfăptuirea lor. 

Dieta Bucovinei — compusă din 30 de deputaţi, aleşi pe baza votului 
cenzitar, pe o durată de patru ani, în cadrul a patru colegii, al marilor proprietari 
ecleziastici şi laici, al Camerei de comerţ şi industrie, al oraşelor şi al comunelor 
rurale, la care se adăugau ca deputaţi de drept, iniţial episcopul apoi mitropolitul 
Bucovinei şi din 1875 şi rectorul Universităţii din Cernăuţi — avea în principal 
atribuţii legislative, aproba bugetul, elabora norme legislative şi decizii referitoare 
la dezvoltarea economică a ducatului, asigurarea ordinii şi liniştii, asistența 
socială şi medicală, dezvoltarea comerțului, meşteşugurilor şi industriei, a 
învățământului şi culturii. Printre cele mai importante proiecte inițiate, dezbătute 
şi aprobate a fost legea privind înființarea Universităţii din Cernăuţi, care “a 
găsit, în dietă, sprijinul unanim”. 

Sub raportul compoziţiei naţionale, numărul deputaţilor români în dieta 
Bucovinei a variat între majoritatea simplă şi cea absolută; această relativă 
hegemonie politică a românilor în dietă s-a menţinut cu mici excepţii până în 
1911, când, în urma noii legi electorale, proporția românilor a scăzut!€. 

Comitetul țării a avut în fruntea sa, ca preşedinţi, descendenţi ai unor 
vechi familii boiereşti, autohtone, prelați ai Bisericii, ca Eugen Hacman, oameni 
politici, precum istoricul şi cărturarul Eudoxiu Hurmuzachi, funcţionari din 
administraţia provincială, ca lancu Lupul, dar îndeosebi boieri ca Alexandru 
baron von Wassilko, George baron von Wassilko, dr. Alexandru Freiherr von 
Hurmuzachi, care au dovedit “un comportament deosebit de loial” față de cercurile 
imperiale, fiind răsplătiți de către Curtea din Viena cu înalte decoraţii şi diverse 
demnități înalte, ca, bunăoară, cele de consilier secret al împăratului, membru 
al Casei Lorzilor sau trecerea în rândurile grafilor”?. 

Constatând şi înfierând faptul că “o mână de ciocoi prăpădiţi conduce de 
o jumătate de secol destinele poporului român din Bucovina prin intermediul 
dietei şi comitetului ţării”“e, dr. Aurel Onciul, unul dintre cei mai fideli funcționari 
înalţi ai imperiului, încheia în 1904 un faimos acord cu rutenii şi evreii, acea 
“tovărăşie țărănească”, preconizând, ca program al partidului său “democrat- 
țărănesc”, lărgirea sistemului electoral, înființarea de bănci populare şi case de 

ajutor, desființarea domeniilor boiereşti şi ale Fondului Bisericesc, dezvoltarea 
învățământului în limbile materne şi mărirea salariilor învăţătorilor şi preoților. 
După mai multe încercări eşuate, noul proiect electoral a fost sancţionat de 
împărat, pentru Bucovina, la 26 mai 1910; el e prezentat de istoricii oficiali şi de 
nostalgicii imperiului habsburgic drept o soluţie miraculoasă, de înţelepciune, 
toleranţă, armonie şi colaborare ideală interetnică, supranumit Ausgleich (nivelare, 
mediere, acord), care făcea, chipurile, din Bucovina, “o Elveţie a Răsăritului” 
sau “o mică Europă”, dar care însemna, de fapt, o separare a electoratului şi 
deputaților pe criterii naţionale, în cinci corpuri închise — români, ucraineni, 
germani, evrei, polonezi'*; numărul membrilor dietei era sporit la 63 de deputati. 
Ausgleich-ul era, în fond, o culme a politicii imperiale de compromis, Fortwursteiln 
(bâlbâială), care transforma dieta într-un “Turn Babel”, care îl determina pe un 
contemporan, Hegelmann, să aprecieze că “Bucovina este landul cu cele mai 
multe limbi din bătrâna Austrie”2; în 1910 Franz losif admitea pentru ducatul 
Bucovinei patru limbi oficiale: româna, ucraineana, germana, poloneza?!, dar 
erau 12 naţionalităţi şi 10 confesiuni religioase. De asemenea, în ajunul primului 
război mondial — după ce în prealabil ducatul fusese împărțit succesiv în 6, 15, 
8, 9, 10 judeţe — avea 11 unități administrativ-teritoriale, care îşi aveau reşedinţele 
la Cernăuţi, Câmpulung, Gura Humorului, Coţmani, Rădăuţi, Siret, Storojineţ, 
Suceava, Văşcăuţi, Vijniţa şi Zastavna. Sub raport juridic Bucovina continua 
să depindă de Curtea de Apel din Lemberg, iar sub raport militar — de comandantul 
aflat tot în capitala Galiției. 


POPULAŢIA 


Politica austriacă a afectat pregnant evoluţia populaţiei, sub raport nu- 
meric al structurilor etnică, religioasă, profesională. 

Dintr-o zonă relativ slab populată iniţial, cu o densitate de 7 locuitori pe 
km?, austriecii au reuşit, prin colonizări şi imigrări, să sporească de peste 10 ori 
potenţialul demografic al Bucovinei — care devine una dintre zonele cele mai 
dens populate ale Cisleithaniei?. 

Creşterea numerică a populaţiei nu s-a datorat atât sporului natural — 
mortalitatea a variat între 30-35-40%, în timp ce natalitatea a fost de 45-50% — 
cât mai ales sporului reaiizat din colonizări şi imigrări. Astfel că, dintr-o zonă 
care, iniţial, la 1774, avea o populaţie în majoritatea ei covârşitoare românească, 
cvasiuninaţională (75%), Bucovina ajungea în 1910 un amalgam de 12 
naţionalităţi — români, germani, ruteni, evrei, poloni, huţuli, unguri, slovaci, armeni, 
lipoveni, ruşi, țigani — în cadrul cărora românii reprezentau o treime (34,4%), în 
ajunul primului război mondial, aceasta fiind una dintre “binefacerile” civilizaţiei 
austriece, cu implicaţii tragice până astăzi?. 

Cu mozaicul de naţionalităţi, care s-au adăugat românilor — pe care primul 
guvernator, Spleny, îi menţiona într-un larg evantai de categorii, trepte sociale: 
boieri, mazili, ruptaşi, preoți, călugări, dregători, țărani etc. — autohtonii au trebuit 
să împartă proprietăţile, bogăţiile, funcțiile şi activitățile din zonă, integrându-se, 
subordonându-se, uniformizându-se în amalgamul etno-lingvistic şi religios, care a 
căpătat o fizionomie chiar mai diversă, mai pestriță decât a imperiului. 

Colonizările şi imigrările au fost stimulate şi controlate din raţiuni economice, 
politice, culturale, fiscale etc. 

Coloniştii germani, proveniţi dintr-o mare diversitate de state germane sau 
provincii ale imperiului austriac, au format elementul etnic principal pe care s-a 
sprijinit şi prin care s-a întărit administraţia habsburgică, nu atât ca pondere numerică, 
ci, mai ales; ca rol economic, militar, politic, cultural. Până la 1848 germanii au 
înființat 27 de colonii, remarcându-se ca buni agricultori, meşteşugari, în general, 
mineri, mecanici, sticlari, în special, înalţi funcţionari, guvernatori, militari, preoți 
catolici etc. 

Ponderea maximă a germanilor în populaţia Bucovinei se înregistrează în 
1890 — 133.501 de persoane, adică 20,60%. La aceeaşi dată, procentul germanilor 

în cadrul populaţiei urbane atingea cotele cele mai ridicate — 90,6% la Vijniţa, 
78,9% la Gura Humorului, 66,15% la Rădăuţi, 60,70% la Siret, 58,33% la Suceava, 
50% la Cernăuţi, 40,07% la Storojineț, 33, 8% la Câmpulung Moldovenesc. Însă, în 
1910 numărul etnicilor germani scade la 73.072 de persoane, adică 9,15%%. 
Explicaţia: între anii 1880-1913, din motive economice, religioase, militare, 
emigrează în S.U.A. şi Canada peste 33.000 de germani bucovineni”. 

Evreii, care la data ocupării şi anexării Bucovinei numărau 2.425 de persoane 
(2,8%), sporesc necontenit, ajungând la 13,17% în 1900. Ei au imigrat îndeosebi 
din Galiţia şi Podolia, din Rusia şi din alte zone centrale şi estice ale Cisleiihaniei. 
Cei mai mulți s-au aşezat la oraşe ca proprietari de prăvălii şi dughene, negustori 
de mărunţişuri, arendaşi de moşii şi rohătci, cămătari, funcţionari, avocaţi, medici, 
farmagişti etc. În ajunul primului război mondial ei dominau exploatările forestiere, 
comerțul cu material lemnos, dar mai ales sistemul financiar-bancar. După 1860 ei 
acaparează şi mari proprietăţi funciare, reuşind să deţină, în 1914, un procent de 
18,4% din terenul agricol al Bucovinei. Cernăuţiul devine — după Varşovia şi New- 
York — unul dintre cele mai profitabile centre ale tranzacţiilor financiare evreiești”. 

Dintre imigranții cei mai numeroşi până în 1910, veniţi din Galiţia şi teritoriile 
învecinate locuite de slavi, rutenii sau ucrainenii au ocupat numeric locul principal. 
O populaţie slavă se infiltrase pe domeniile mănăstirești din nordul Moldovei încă 
înainte de 1774. Însă, odată cu încorporarea Bucovinei la Galiţia, în 1786, se 
produce un “adevărat torent de imigranți ruteni", care ajunge în 1910să depăşească 
numeric populaţia autohtonă, românească. Rutenii se concentrează îndeosebi în 
partea de nord a Bucovinei, între Prut şi Nistru. La 1848-1849 o parte din ei sunt 
împroprietăriți. După 1860, limba ruteană, ucraineană se admitea oficial ca a treia 
limbă maternă, alături de limbile germană şi română. 

În 1869, alături de cele 126.000 de familii ţărăneşti, statisticile oficiale mai 
menţionau 73.218 de zilieri*. Zilierii ruteni erau atraşi în Bucovina de avantaje 
economice, religioase, militare. Numărul zilelor de clacă era în Galiţia de câteva ori 
mai mare decât în Bucovina. În Galiţia, pământul se afla în mâinile nobililor polonezi, 
care erau catolici, în timp ce iobagii acestora — ortodocşi şi greco-catolici. Imigrând 
pe domeniile Fondului Bisericesc, rutenii aflau condiții economice mult mai 
avantajoase, libertate religioasă, scutiri de taxe fiscale, de serviciu militar. În timp ce 
aceştia erau în cvasitotalitate agricultori şi veneau ca zilieri în satele de şes, huţuli — 
lucrători forestieri, crescători de animale — imigrau în zonele muntoase, fiind numiţi 
frecvent “coțiuli”, seminomazi, oameni care îşi schimbă sălaşul. Prin trăsături fizice, 
mentalitate, comportament, obiceiuri ei se deosebeau de ruteni; dar, vorbind un dia- 
lect slav (deşi cu multe reminiscente lingvistice române, polone, slovace), au fost 
înscrişi în statisticile oficiale laolaltă cu rutenii. Numărul lor se ridică, în 1910, la circa 
33.000 de persoane. 

Imigrând relativ recent în Bucovina, îndeosebi după 1786, rutenii şi huţulii nu 
aveau mari proprietari funciari, stăpâni de moşii sau ctitori de biserici. După ce-au 
primit drept de reprezentare în dietă, ei au momit fie pe unii boieri români, ca, de 
pildă, Koko Wassilko sau intelectuali galițieni, precum Ştefan Smal-Stoțki. Istoria 
rutenilor şi huțulilor este rezumată astfel în monumentala monografie oficială Die 
Bukowina (1899): “După ce Principatul Haliciului şi-a pierdut independenţa şi a ajuns 
sub dominaţia polonilor, asuprirea exercitată de cuceritori asupra populației rutene 
devenise atât de insuportabilă încât foarte mulți ruteni şi-au părăsit patria şi s-au 
stabilit în Bucovina. Această imigrație din Galiţia, în timpul cât Bucovina a ajuns sub 
stăpânirea austriacă, a fost şi mai mult favorizată prin faptul că aici domnea scutirea 
de recrutare, ceea ce îi făcea pe mulți oameni să se aşeze aici pentru totdeauna. Din 
acest timp a început populaţia ruteană din Bucovina să crească rapid şi neîntrerupt”. 

Alte naţionalităţi alogene venite în Bucovina au fost: polonezii, ca lucrători, 
meşteşugari, funcționari în administraţie şi finanţe, dar şi mari proprietari funciari (în 1910 
erau circa 30.000 de persoane de etnie poloneză, adică 6%): slovacii, cehii, ungurii, 
armenii, lipovenii (care reprezentau în ansamblul populației între 0,5-1,5%). 

Sub raport religios, mozaicul de confesiuni se prezenta, în 1910, după statisticile 
oficiale, astfel??: 


din care pe confesiuni 


ortodocşi |romano- | mozaici | greco- 
catolici catolici 


total locuitori 


alte — 
confesiuni 


in vreme ce românii şi rutenii în majoritate erau ortodocşi, majoritatea 
germanilor, polonezii şi ungurii erau catolici, existau însă şi grupuri protestante — 
luterani, adepţi ai lui Zwingli, sectanți, baptisti, pravoslavnici de rit vechi (lipoveni)*?. 

În ceea ce priveşte situația populaţiei după structura profesională, după 
locul ce-l deţinea în diverse sectoare ale vieţii economice, situația se prezenta în 
1910 după cum urmează: 


Pe ansamblu şi 
princip. 
naționalități 


Procentul de locuitori ocupati în diverse sectoare (%) 


Agricultură, 
creşterea 
vitelor 


Meşteşuguri, 
industrie 


Comerţ, 
transpor- 
turi 


| Cultură, funcții 
publice 


Pe ansamblu 


100 
Germanii şi 19 
evreii 
Rutenii 5 
Românii 


Românii şi rutenii erau în majoritatea lor covârşitoare agricultori, în vreme 
ce germanii şi evreii ocupau într-un procent cvasiegal principalele sectoare ale 
vieţii economice. Sporirea de peste 10 ori a potenţialului demografic, colonizările 
şi imigrările au avut drept consecinţă esenţială un masiv transfer de proprietate 
de la populaţia românească spre noii veniţi. Pe lângă înscrierea abuzivă a unor 
teritorii în Domeniul Cameral şi redistribuirea acestora către colonişti şi imigranți, 
în ultimele decenii ale secolului al XIX-lea şi începutul veacului al XX-lea au 
fost ipotecate la cămătari şi scoase la licitaţie, numai între 1868-1898, un număr 
de 40.613 de proprietăţi agricole, din care 99,74% ale țăranilor şi 0,16% ale 
marilor proprietari funciari; circa 50 de moşii, aşezate în zona de nord, între 
Prut şi Nistru, care aparținuseră boierilor români, au fost acaparate de proprietari 
alogeni, încât, în 1894, din cei 194 de mari proprietari funciari ai Bucovinei, 
după etnie 49 erau armeni, 32 evrei, 16 polonezi şi 52, adică o treime, români. 
Suprafața Fondului Bisericesc, redusă la mai puţin de jumătate la anul 1900, se 
afla în cvasitotalitatea ei arendată pe termen lung alogenilor, cu precădere 
evreilor, în timp ce 115.000 de familii ţărăneşti, adică peste jumătate, erau 
proletarizate*5. De aceea, pentru românii bucovineni, coionizările şi imigrările 
ce au avut loc sub oblăduirea austriacă au avut acelaşi efect ca şi când aceeaşi 
pâine ar fi fost tăiată şi împărţită în 12 bucăţi, în loc să fie lăsată întreagă 
stăpânilor iniţiali. 


PATRIMONIU. RESURSE NATURALE 


Suprafaţa Bucovinei, de 10.442 km?, însuma 1.044.289 ha de teren, care, 
în deceniul 1821-1832 era repartizat, în principal, astfel: 47% păduri, 17,3% 

teren arabil, 16,9% fânețe, 13,7% păşuni, restul fiind grădini, terenuri cu 
construcții, iazuri şi mlaştini, terenuri neproductive etc. 

La sfârşitul secolului al XIX-lea, în 1899, situaţia fondului funciar era 
repartizată, în cifre absolute, astfel: 


din care, în ha 
arabil | fânețe nepro{4 gră- | teren cu 
ductiv | dini | constructii 
451.220| 288.284| 156.785| 104.158 | 8.389 | 8.121 5.158 


Acest potențial funciar, la care se adăugau rețeaua hidrografică bogată, 
numeroasele izvoare cu slatină, fondul cinegetic al pădurilor, bogăţiile subsolului, 
zăcămintele de mangan, cupru, plumb, argint, izvoarele carbogazoase şi 
feruginoase, nămolul de turbă vegetalo-mineralo-răşinos, aerosolii, carierele de 
piatră, împreună cu toate darurile pământului au oferit condiții prielnice de 
activitate diversă, atât localnicilor, cât şi coloniştilor şi imigranţilor. 


suprafața 
totală 


păduri 


1.044.289 


ASPECTE ALE VIEŢII SOCIALE 


În acţiunea de uzurpare şi redistribuire a proprietăţilor ce aparţineau 
populaţiei locale, autoritățile imperiale trec şi la încamerarea, înscrierea abuzivă 
a unor terenuri în Domeniul Cameral, anulând în aceiaşi timp drepturile şi 
libertăţile de care se bucuraseră până atunci mazilii şi răzeşii, care sunt aduşi 
la starea contribuabililor de rând şi prin noile obligaţii impuse ajung chiar să nu 
se mai deosebească de ţăranii clăcaşi. Acaparând şi trecând în proprietatea 
statului circa 150.000 ha de teren arabil, păduri, păşuni, fânețe, islazuri — din 
care o parte este dată patronilor de exploatări miniere şi forestiere ce vin în 
zonă, şefilor oficiilor poştale, funcţionarilor austrieci, iar o altă parte, sub formă 
de loturi, coloniştilor şi imigranţilor care primesc, totodată, şi unele scutiri 
fiscale de angarale şi de serviciu militar — autoritățile imperiale au intrat în 
conflict cu răzeşii din fostul ocol al Câmpulungului Moldovenesc. Conflictul 
începe în ultimele decenii ale veacului al XVIII-lea, în 1783-1785, şi continuă 
aproape 100 de ani, terminându-se abia în 1872. După ce timp de câteva decenii 
în şir țăranii răzeşi se judecă cu autorităţile locale, înaintează plângeri şi memorii 
sau trimit delegaţii numeroase la Viena, spre a-şi susține revendicările juste, în 
1861, în sprijinul lor intervine cărturarul şi omul politic Eudoxiu Hurmuzachi, 
după ajutor al comunelor aparţinând ocolului Câmpulung Moldovenesc. 
Documentul dezvăluie, pe parcursul a 61 de pagini, abuzurile şi uzurpările 
săvârşite de autoritățile imperiale din zonă. impăratul Franz losif se vede silit 
să accepte constituirea unei comisii de anchetă, formată din reprezentanți ai 
statului austriac şi ai răzeşilor, care îl aleg pe Eudoxiu Hurmuzachi drept 
principalul lor apărător. În acest fel, între 1865-1872 sunt restituite locuitorilor 
din zonă — din oraşul Câmpulung Moldovenesc şi comunele Dorna, Pojorâta, 
Ciocăneşti, Valea Putnei, Fundu Moldovei, Dorna Candreni, Sadova, lacobeni 
şi Poiana Stampei peste 38.000 de iugăre de teren”. 

Transferul de proprietate, sub diverse forme, din mâinile autohtonilor în 
cele ale coloniştilor şi imigranţilor, a continuat; cea mai nefastă dintre căile 
pauperizării şi proletarizării românilor bucovineni a constituit-o înfeudarea 
gospodăriilor agricole la cămătari şi scoaterea lor la licitaţie. 

Arhivele din Cernăuţi conţin, în fondurile Bucovinei, pentru toți anii de la 
sfârşitul veacului al XIX-lea şi începutul secolului al XX-lea o adevărată avalanşă 
de memorii, proteste, plângeri adresate autorităților imperiale, centrale şi lo- 
cale, în care se relevă situația de mizerie în care a fost adusă populaţia rurală 

cu precădere. Sătenii din localitatea Sf. Ilie, de lângă Suceava, aflaţi pe domeniul 
Fondului Bisericesc, luat în arendă pentru mai mulţi ani de Hermann Fischer, 
scriu la 24 februarie 1914 Consistoriului Ortodox din Cernăuţi că “sărăcia nespusă, 
care i-a cuprins pe bieţii creştini, îi sileşte pe mulţi să-şi caute scăpare în 
America, lăsând acasă femei şi copii, în cea mai mare mizerie şi disperare”. 
Despre situaţia jalnică a ţăranilor din satul Clit-Arbore, preotul Dumitru Furtună 
scrie în acelaşi an: “e un păcat strigător la cer că poporul duce lipsă şi e lăsat 
pradă unor venetici care au sosit aici, venind cine ştie de unde, spre a stoarce 
măduva din bieţii ţărani”. Relatări similare cuprind şi memorii din multe alte 
comune, între care Voroneţ, Sadova, Solca”. 

Un fenomen cu consecinţe nefaste în lumea satelor îl constituie vinderea 
pe datorie a porumbului sau rachiului, acumularea datoriilor şi dobânzilor, încât 
— aşa cum ne relatează un istoric contemporan cu aceste stări de lucruri — 
“gospodăria ţăranului ajungea la licitaţie, vânzându-se pe rând lucrurile din casă, 
apoi vitele de muncă şi pământul şi, în cele din urmă, casa, țăranul ajungând 
pe drumuri cu femeia şi copiii. Nu era sat în care să nu se petreacă asemenea 
tragedii sociale, care, uneori, sfârşesc prin acte de violenţă şi crime". 

În disperarea lor unii ţărani emigrau în America. În Cernăuţi funcționau 
câteva birouri, care înlesneau emigrările peste ocean: “Din cauza greutății traiului 
- nota la 31 decembrie 1898 preotul llie Andruchovici din Pârteștii de Jos — 
mulți români, din diferite părți ale Bucovinei au început a emigra în Canada, 
căci bietul român apărare nu are de nicăieri; prigonit de toți, flămând, huiduit, 
tras şi împins în toate părţile, lasă casă şi moşie părintească şi îşi ia lumea în 
cap, se duce unde n-au fost neam din neamul lui, în America”. Alteori — aflăm în 
acelaşi document de epocă, Condica cronicală a parohiei — “vara, cea mai 
mare parte din muncitorii pălmaşi e angajată la lucru în România. Imprejurarea 
aceasta însă ne scumpeşte şi împuţinează lucrătorii în Bucovina”. 


SERBAREA DE LA PUTNA 


Ideea unui congres naţional al tineretului studios român de pretutindeni s-a 
cristalizat la începutul celei de-a doua jumătăţi a secolului al XIX-lea. Prin 
1854, lraclie Porumbescu lansa, într-o notiță publicată în “Curierul de laşi”, 
propunerea ca întrunirea să se ţină la Putna. In 1869 s-a discutat — aflăm din 
“Gazeta de Transilvania” — despre o posibilă adunare a tuturor studenților români 
în Munţii Carpaţi, la Sinaia. 

Când la 15/28 august 1869 se împlineau 400 de ani de la sfințirea Mănăstirii 
Putna, studenţii bucovineni aflați la Viena, întruniţi într-un comitet, Petru Pitei, 
Gabriel Băleanu şi Emil Cozub au trimis o invitaţie către studenţii români “din 
toate unghiurile”, spre a se întruni şi cunoaşte unii pe alţii “spre a ne uni în 
cuget şi simţiri”, “a ne conţelege despre interesele noastre comune, pentru care 
suntem şi existăm, pentru progres şi cultură naţională”; Putna, apreciată “locul 
eminament istoric, unde se află mormântul lui Ştefan cel Mare”, oferea cea mai 
potrivită alegere “pentru o serbare naţională, a românilor din toate părţile”, serbare 
“la care ne-am putea gândi serios asupra problemelor ce viitorul ni le impune cu 
atâta necesitate”$. 

Deşi amânată cu un an, din cauza războiului franco-german, serbarea s-a 
pregătit şi organizat apoi sub un Comitet Central, constituit la Viena în 1870, 
din care făceau parte tânărul Mihai Eminescu, ca secretar, şi doi studenţi 
bucovineni, între care şi Petru Pitei, casier, iar ca preşedinte — tot un bucovinean, 
contele E. Logothetty. Apelurile trimise în întreg spaţiul locuit de români şi în 
toate centrele universitare au avut un mare ecou. 

Adunarea naţională a întrunit peste 3.000 de studenţi români şi s-a 
desfăşurat în prezența unor personalități de seamă ca Mihail Kogălniceanu, 
lacob Mureşanu, Grigore Tocilescu, iar printre studenţi s-au aflat cele mai înalte 
piscuri ale unei generaţii de aur, în frunte cu Mihai Eminescu, lon Slavici, A.D. 

Xenopol, Ciprian Porumbescu, generaţie care a pregătit şi înfăptuit statul român 
modern şi a pregătit întregirea României din 1918. In conferinţa ţinută la Putna, 
la 1870 — conferință aleasă de către o comisie de triere a lucrărilor trimise la 
concurs formată din Titu Maiorescu, Vasile Alecsandri şi Vasile Pogor — tânărul 
student A.D. Xenopol descifra şi afirma ideea că “Ştefan cel Mare încetează de 
a mai fi eroul unei părţi a ţărilor locuite de români şi devine un centru pentru toți 
de acelaşi neam” şi că cei prezenţi erau călăuziţi “de credinţa într-un viitor 
comun”, fiindcă, motiva el, “noi, românii încă nu ne-am desfăşurat tot cuprinsul 
nostru sufletesc, avem dreptul de a trăi şi a spera în viitor”. Intrezărind acolo, la 
Putna, România întreagă, ce avea să se realizeze în 1918, tânărul Ciprian 
Porumbescu cântase celor prezenţi o horă, pe care o dedicase “Daciei întregi”. 


CULTURA ROMÂNEASCĂ ÎN BUCOVINA 


Administraţia imperială a voit — şi doar parţial şi vremelnic a izbândit — să 
creeze în ducatul Bucovinei o ţară de cultură germană, un Buchenland. Ea a 
reuşit, în coloniile germane şi în majoritatea oraşelor, să obţină şi să întreţină 
focare, oaze de cultură germană. 

Românii bucovineni şi-au păstrat, apărat şi dezvoltat o cultură proprie, 
națională, prin învăţământ, societăți culturale, presă, literatură, artă, ştiinţă, 
biserică, dovedindu-se astfel potenţele, aspiraţiile, disponibilităţile şi posibilitățile 
de a se opune politicii de asimilare şi deznaționalizare, de-a recepta şi crea ei 
înşişi valori proprii, de a-şi defini şi împlini personalitatea. 

În pofida dificultăţilor şi adversităţilor impuse de stăpânirea străină, 
literatura română“, poezia, proza, teatrul, muzica, ştiinţa şi-au avut în Bucovina 
reprezentanți, care au reuşit să creeze valori culturale şi artistice. Scrierile lor, 
de cele mai multe ori modeste ca realizare estetică, puţin cunoscute încă până 
astăzi, adesea rămase împrăştiate în diverse publicaţii, care şi ele au devenit 
oraritate, refiectă o mare varietate de teme şi probleme ale existenţei umane şi 
constituie şi un instrument de cunoaştere a limbii române, a concepţiilor şi 
societăţii din Bucovina în timpul celor 144 de ani de stăpânire străină. 

Dintre poeţi se remarcă Vasile Bumbac (1837-1918), care debutează cu 
versuri în “Familia” din Pesta; el se impune, fie prin traduceri din operele lui 
Platon, Horaţiu, Virgiliu, Homer, Ovidiu, fie prin talentul cu care dă expresie 
artistică istoriei legendare, în marea epopee neterminată Descălecarea lui 
Dragoş în Moldova, în poemele Petrea Căţelei, Piatra Corbului, ca şi prin 
versuri patriotice scrise în stil popular, precum Cântec de primăvară, Doina 
plugarului, unele dintre ele puse pe note de Ciprian Porumbescu şi Isidor 
Vorobchievici şi devenite foarte cunoscute şi apreciate, fiind incluse în mai 
toate manualele şcolare din Bucovina de până la 1914. Dimitrie Petrino (1838- 
1878) semnează atât versuri erotice, elegiace în care îşi plânge iubita pierdută 
de timpuriu — versuri tributare influenţei exercitate asupra-i de-acel “rege-al 
poeziei”, V. Alecsandri, cât şi poezii patriotice, scrise într-o limbă curată şi 
limpede, adunate în volume apărute la Cernăuţi — Flori de mormânt (1867), 
Lumine şi umbre (1870), poemul Raul (1873) — sau la Vălenii de Munte — 
Poezii alese (1808), selecţie şi prefață de Nicolae lorga. 

in domeniul prozei, /raciie Porumbescu (1828-1896) se impune prin 
povestiri literare, cu o reală valoare artistică şi documentară, ca: Zece zile de 
haiducie, un “mărgăritar al poeziei româneşti”, memorialistice Un episod 
extraordinar din anul 1841, Un episod haziiu din Mănăstirea Putna, Amintiri 
despre Vasile Alecsandri. Scrisul său se distinge prin sprinteneala versului, 
harui nativ de povestitor, fraza încărcată de parfum arhaic, stil cronicăresc, ton 
plin de sfătoşenie, meditaţie şi înțelepciune, cult pentru istorie, dragoste pentru 
oamenii sărmani. Valoarea scrierilor sale reiese şi din grija cu care exegeţii ni l-au 
restituit în volumele postume Scrierile lui lraclie Porumbescu (Cernăuţi, 1898), 
Amintiri (Cluj-Napoca, 1978), Scrisorile lui lraclie Porumbescu (Bucureşti, 

1999). Un alt prozator, un “cronicar duios al Bucovinei”, Emil Grigorovitza (1857- 
1915), zugrăveşte imagini din viața satelor şi oraşelor, chipuri de oameni harnici 
şi blajini, în volume ca, de pildă: Chipuri şi graiuri din Bucovina (Cernăuţi, 
1895), De la hotare, istorii moldoveneşti (Bucureşti, 1905), Poveşti răzlețe 
(Bucureşti, 1907), Cum a fost odată. Schițe din Bucovina (Bucureşti, 1912), 
Povestiri din Bucovina (Bucureşti, 1914). Cu un caracter pregnant descriptiv, 
proza sa are îndeosebi valenţe memorialistice; ei se remarcă şi prin “amintirile- 
tablouri” şi “imagini din viaţa evreiască” (G. Călinescu). De la dânsul ne-au 
rămas şi încercări de roman istoric, Piatra muierii (1904), Negru-Vodă (1910). 
Opera sa revine în atenţia istoriei şi criticii literare, prin volumul Duduia Pulheria. 
Amintiri şi schițe din Țara Fagilor (Bucureşti, 1992). 

T.V. Ştefanelli (1849- 1920), în volumul cu caracter memorialistic, Amintiri 
despre Eminescu (Bucureşti, 1914) reconstituie, cu mijloace artistice, 
atmosfera societăţii şi şcolii cernăuțene din a doua jumătate a veacului al XIX- 
lea, creionează şi imortalizează crâmpeie reprezentative ale vieţii şi personalităţii 
lui Eminescu. Fără a izbândi în diverse alte încercări literare, T.V. Ştefanelli s-a 
afirmat şi ca traducător din literatura germană — poezii din Heine, Franzos, 
Carmen Sylva etc. — şi s-a impus, totodată, şi pe tărâm istoriografic, prin studiul 
Câteva date statistice şi istorice din Bucovina (1881) şi volumul de 
Documente din vechiul ocol al Câmpulungului Moldovenesc (1915). 

Există o pleiadă de cărturari cu preocupări şi realizări variate: /.G. Sbiera, 
folclorist, scriitor, lingvist, istoric literar, profesor, Simeon Florea Marian (1847- 
1907), folclorist şi etnograf, Eudoxiu Hurmuzachi (1812-1874), istoric, om poli- 
tic şi luptător pentru drepturile românilor, lon Grămadă (1886-1917), istoric, Dimitrie 
Onciul (1856-1923), istoric, întemeietorul şcolii critice ş.a. 


BUCOVINA ÎN ANII PRIMULUI RĂZBOI MONDIAL 


Disputată între Austria, care voia s-o păstreze, şi Rusia, ce dorea să o 
anexeze, Bucovina a suferit în anii primului război mondial calvarul transformării 
sale în teatru al operaţiunilor militare. Ea a fost invadată, ocupată vremelnic de 
către ruşi, în trei reprize: în septembrie-octombrie 1914, între 26 noiembrie 
1914 - 23 ianuarie 1915 şi iunie 1916. 

În acelaşi timp, în cadrul tranzacţiilor diplomatice, spre a atrage România 
în război, Austro-Ungaria şi Germania îi promiteau întreaga Basarabie, inclusiv 
zona Hotinului şi chiar o parte a Bucovinei, zona de sud, în vreme ce Rusia şi 
partenerii ei, Anglia şi Franţa, erau dispuse să-i cedeze toate teritoriile româneşti 
din Imperiul Habsburgic - iar în problema Bucovinei se stabilea inițial ca granița 
de nord a României să fie pe Siret, apoi ruşii au admis oficial mutarea frontierei 
pe Prut şi includerea şi a oraşului Cernăuţi în partea ce revenea României, prin 
acordul secret, încheiat la 17 iunie 1916 cu Antanta. Insă, dincolo de această 
acceptare, silită şi oficială, guvernul rus, deşi aliat declarat al României, a 
elaborat, în timpul operaţiunilor militare, trei proiecte secrete“, ce prevedeau 
ocuparea şi anexarea integrală a Bucovinei. Intocmite, primul în ianuarie 1915, 
celelalte două la sfârşitul anului 1916 de către generali şi experţi ai Ministerului 
Afacerilor Externe, ele prevedeau încadrarea problemei Bucovinei în planul mai 
vast al expansiunii ruse în România, zona Balcanică şi Orientul Mijlociu, vizând, 
în esenţă, strâmtorile şi Constantinopolul; se argumenta că "Rusia creştină 
dispune de dreptul absolut asupra întregii Bucovine", invocându-se poziţia ei 
geopolitică şi însemnătatea strategică, bogăția bisericilor, pământul fertil, 
Universitatea din Cernăuţi care ar fi devenit "o Academie teologică" ortodoxă 
etc. 

În timpul celei de-a treia ocupaţii, guvernul rus numi un guvernator al 
Bucovinei, prefecţi şi primari, precum şi un arhiereu rus în fruntea mitropoliei 
bucovinene. 

Pe de altă parte, administraţia imperială, folosindu-se de uneltele sale 
filohabsburgice, Nicolae Wassilko şi Aurel Onciul, chemă sub arme un corp de 
voluntari ucraineni şi altul de legionari români şi rechiziționează forțat circa 

70.000 de vite pentru aprovizionarea armatei, precum şi alte bunuri numeroase, 
dezlănţuie un val de persecuții sălbatice asupra celor bănuiţi de sentimente 
ostile, instituie tribunale militare şi trimite un număr mare de intelectuali în 
lagărul de concentrare de la Thalerhof, din Stiria. 

Populaţia de rând a reacționat în chip diferit. Mulţi intelectuali români din 
Bucovina s-au refugiat în România, înscriindu-se voluntari în armata română şi 
desfăşurând o bogată activitate, spre a determina intrarea României în război 
contra Austro-Ungariei. Ei şi-au constituit un comitet al refugiaților, împreună 
cu transilvănenii, au organizat la Bucureşti, în martie 1915, un congres al 
românilor de peste hotare. După ce România s-a alăturat Antantei, în 1916, unii 
au plecat pe frontul de răsărit, alături de ruşi, alții au editat şi difuzat manifeste, 
broşuri şi "Revista Bucovinei", în care demascau politica habsburgică în 
Bucovina, cerând statului român să grăbească eliberarea ei; bucovinenii voluntari 
s-au distins ei înşişi în luptele contra trupelor austro-ungare, iar lon Grămadă şi 
Lascăr Luţia, precum şi mulţi alții au căzut eroic la datorie în încleştarea cu 
duşmanul. Mulţi dintre românii bucovineni rămaşi acasă şi încorporaţi cu forța 
în armatele habsburgice au dezertat şi s-au instituit în unităţi de voluntari, luptând 
împotriva forțelor Puterilor Centrale, fie pe frontul de răsărit, alături de trupele 
româno-ruse, fie în Italia sau Franţa. O emigranţă a românilor bucovineni acționa 
şi în străinătate; reprezentanţi ai bucovinenilor luară parte, în aprilie 1917, la 
Roma, la un Congres al popoarelor oprimate din Austro-Ungaria, la care se 
hotăra coordonarea tuturor eforturilor până la înfrângerea definitivă a imperiului 
şi eliberarea lor de sub stăpânirea străină. 

Izbucnirea revoluţiei ruse din februarie-martie 1917 şi a celei bolşevice din 
toamna aceluiaşi an, tratativele de pace de la Brest-Litovsk, între Rusia Sovietică 
şi Puterile Centrale, au readus Bucovina în atenţia factorilor de decizie din cadrul 
tranzactiilor diplomatice, care s-au desfăşurat în iarna şi începutul anului 1918: 
după ce s-au formulat şi abordat diverse planuri, legate fie de un "regat al Poloniei", 
fie de o "Ucraină mare", austrofilă, de la care nu lipsea şi includerea Bucovinei, 
victoria bolşevicilor asupra Kievului la 28 ianuarie 1918, evoluția evenimentelor 
pe frontul de răsărit au silit guvernul austriac să abandoneze planurile iniţiale, să 
accepte refacerea unui aşa-zis regat al Haliciului, unind Galiţia Orientală, Bucovina 
şi "Rusia subcarpatică” într-o mare provincie sub sceptrul Casei de Austria. Acest 
târg s-a negociat şi încheiat la 9 februarie 1918 la Brest-Litovsk, fiind supranumit 
"pacea pâinii", fiindcă în schimbul acestei rezolvări favorabile ucrainenilor, aceştia 
trebuiau să furnizeze Austriei un milion de tone de grâu, din care s-au livrat 42 de 
vagoane de grâu, spre a atenua foametea din imperiul care se apropia el însuşi 
de catastrofa destrămării din interior. 

Românii bucovineni, polonezii, galițienii, ungurii din acea "Rusie 
subcarpatică" protestară împotriva unui astfel de tratat, care le ignora şi sfida 
aspiraţiile. 

Scoaterea Rusiei Sovietice din război, prăbuşirea frontului rus de răsărit 
lăsa România singură şi izolată în faţa forțelor militare ale Puterilor Centrale, 
obligând-o să semneze, la 7 mai 1918, un tratat dictat, pe care ea nu l-a ratificat 
şi prin care la teritoriul Bucovinei se mai alipeau şi zona Dornelor, porţiuni din 
judeţul Dorohoi şi fostul ţinut al Hotinului — care erau ocupate vremelnic de 
armatele austro-germane. 

Râvnită în timpul războiului şi a tratativelor din 1918 de austrieci, de ruşi, 
de polonezi şi de ucraineni, Bucovina intra în primăvara lui 1918 într-o stare de 
provizorat, pe care avea s-o înlăture dorinţa şi voinţa românilor bucovineni în 
toamna aceluiaşi an, 1918, după 144.de ani de stăpânire habsburgică. 

UNIREA BUCOVINEI 
CU ROMANIA 


28 NOIEMBRIE 1918 


Izbucnirea primului război mon- 
dial, în vara anului 1914, ca urmare a 
disputelor dintre marile puteri euro- 
pene, a creat oportunități pentru unele 
națiuni precum sârbii, românii, croații, 
slovacii, cehii, polonezii, care urmă- 
reau emanciparea națională şi politică, 
să-şi elibereze teritoriile aflate sub 
dominatie străină, să-şi constituie sau 
să-şi întregească statele naţionale şi 
unitare, suverane şi independente. 

In aceste condiţii, obiectivul cen- 
tral al politicii externe a României îl 
constituia eliberarea teritoriilor aflate 
sub dominație străină şi reîntregirea 
țării. 

În seara zilei de 15/28 iulie 1914, 
I.C. Brătianu a convocat Consiliul de 
Miniştri, la Sinaia, pentru consultări. 
Toţi cei prezenți au arătat că faţă de 
chestiunea românilor din Transilvania 
şi Bucovina şi față de simțământul 
public din Regat ţara nu putea să ia 
armele alături de Austro-Ungaria şi a 
cerut să cunoască angajamentele 
României cu alte ţări şi îndeosebi cu 
Austro-Ungaria. În şedinţele următoare 
ale guvernului, miniştrii au putut să ia 
cunoştinţă despre conținutul tratatului 
din 1883. 

Refuzul punerii în practică a 
acestor tratate reprezenta, în fond, 
exprimarea oficială a opțiunii Româ- 
niei: eliberarea Transilvaniei, Buco- 
vinei, Banatului, Crişanei şi Maramu- 
reşului, teritorii româneşti anexate în 
-diferite etape de către Imperiul 
Habsburgic. Această opţiune s-a 
materializat iniţial, prin decizia de 
neutralitate luată la 3 august 1914, în 
cadrul Consiliului de Coroană de la 
Sinaia". Măsura adoptată exprima 


interesele poporului român, consti- 
tuind, în acelaşi timp, un însemnat 
act politic în vederea realizării dezi- 
deratului naţional. 

Prin participarea la acest război, 
pentru eliberarea teritoriilor româneşti 
de sub dominaţia străină, România nu 
se încadra în politica imperialistă a 
marilor puteri care luau parte la 
conflagrație. 

Refuzul României de a intra în 
război de partea Puterilor Centrale, 
adoptarea poziţiei de neutralitate 
armată, precum şi specificarea 
expresă a drepturilor asupra teritoriilor 
româneşti, aflate sub dominație 
habsburgică, au constituit un puternic 
sprijin moral pentru toţi românii din 
aceste teritorii. Sute de ostaşi de 
naţionalitate română din armata 
austro-ungară dezertau sau refuzau 
să lupte pentru o cauză care nu era a 
lor. 

Pentru reprimarea oricăror 
mişcări naţionale în Bucovina, 
autorităţile au înfiinţat mai multe curti 
marțiale: “K.K. Feldgericht der Guppe 
Oberst Fischer” (La Cernăuţi, apoi la 
Gura Humorului şi Vatra Dornei), 
“Gericht des K.K. Landsturm Infan- 
terie Brigade Kommandos”, “Gericht 
de 43 Lanwehr Infanterie Truppen- 
division”, “K.U.K. Felgericht den 
Etappen Bezirkskommandos Ra- 
dautz”, cea a brigăzii “Lilienhof” etc. 

Teroarea autorităților s-a declan- 
şat în specia! asupra românilor, cu 
precădere asupra intelectualilor, 
ordinu! autorităților sunând clar: 
“Besonders scharf aufpassen die 
Kute, die Lehrerschaft und die 
akademische Jugend” (cu deosebită 
strictețe să fie păzit anteriul, învăță- 
torimea şi tinerimea universitară}. 
Românii din Bucovina, considerați 
periculoși pentru vederile lor politice, 
purtau pe actul de identitate o 
ştampilă specială cu inițialele P.V. 
(Politisch Verdachtig — suspect poli- 
tic). Autorităţile raportau îngrijorate 
că învățătorii din județele Câmpulung 
Moldovenesc şi Suceava nutresc 
“sentimente daco-române”, indicând 
oraşul Câmpulung ca fiind “ citadela 
ideii panromâneşii”?. Vasile Grecu îşi 
aminteşte: “Aveam societăţi secrete, 
în care erau ţinute discursuri patrio- 

tice panromâneşti şi erau cântate 
cântece naţionale... În şedinţe tainice, 
ținute pe sub zidurile cetăţii lui Ştefan 
cel Mare şi prin văile de la Zamca şi 
Suceava, juram pe tricolor a rămânea 
credincioşi visului nostru”5. Căpitanul 
Hintz, şeful serviciului de informaţii al 
Armatei principelui losef, raporta la 
Viena: “Mişcarea românească din 
Bucovina a pornit din Suceava. 
intelectualii români, preoţii, învățătorii 
de toate categoriile, proprietarii mari, 
studenţii, avocaţii şi funcţionarii 
“statului sunt români fanatici”$. “Şcoala 
Română” este o societate de propa- 
gandă românească, unde multe, chiar 
foarte multe conveniri secrete fuse- 
seră aranjate care urmăreau scopuri 
curat iridente”?. Eusebie Popovici, 
preşedintele ei, este un “iredentist 
deghizat”?, este omul care “cu toate 
fibrele inimii sale ţine la România”. 

Aflaţi în România, refugiații 
Bucovinei au acţionat pe diferite căi, 
pentru ca opinia publică să cunoască 
situația românilor din teritoriile aflate 
sub dominație habsburgică. 

in ziua de 15 martie 1915, îşi 
deschidea lucrările, la Bucureşti, 
Congresul românilor de peste 
hotare aflători în țară. Cu această 
ocazie, lon Grămadă demasca pro- 
paganda habsburgică care susținea 
că românii sunt mulțumiți sub stăpâ- 
nirea Austro-Ungariei: “Fraţilor... voim 
să distrugem această legendă falsă 
ce s-a creat în jurul pretinselor noastre 
libertăți, voim să spunein odată pentru 
totdeauna adevăiui, că toate aceste 
libertăți sunt minciuni”. Participanții 
la Congres votează o moţiune în care 
cer României intrarea în război împo- 
tiva Austro-Ungariei”. 

Românii aflaţi sub dominaţia 
Austro-Ungariei erau convinşi că 
libertatea nu poate veni decât din 
România, că lanţurile acestei robii nu 
pot fi zdrobite decât prin eroismul 
armatei române. Făcându-se ecoul 
acestor simţăminte, într-o înflăcărată 
cuvântare, lon Grămadă spunea: 
“Mergeţi, mergeţi batalioane româneşti 
de împlântaţi steagul neamului pe 
ruinele din Suceava, mergeţi de vă 
închinați la Putna, mergeţi şi înfingeți 
pajura românească la Alba lulia şi nu 
vă opriți decât ia apele tulburi ale 
Tisei” 2. 


La 22 iunie 1915 ia ființă, la 
Bucureşti, Asociaţia bucovineană, 
având ca preşedinte pe profesorul 
Eusebie Paşcan, iar ca secretar pe 
Emilian Sluşanschi. Societatea avea 
drept scop cultivarea idealului na- 
tional: “în sensul grabnicei reuniri a 
Bucovinei cu România”. 

La 17 septembrie 1915, un grup 
de publicişti români din Transilvania, 
Banat şi Bucovina redactează o 
declaraţie prin care se solidarizează 
cu acţiunile intreprinse de Federaţia 
Unionistă în scopul realizării unității 
naționale: “Vom sprijini prin toate 
mijloacele lupta pentru determinarea 
unei acțiuni miiitare a ţării, aşteptând 
clipa mobilizării armatei române sub 
al cărui steag vom cădea sau vom 
vedea izbânda cauzei noastre”"?. 
Printre semnatari se aflau Emilian 
Sluşanschi, Gavril Rotică, lon Gră- 
madă, George Tofan, Dimitrie Mar- 
meliuc, Dimitrie Moldovan şi alţii. 

In anul 1915 apare la Bucureşti, 
la 28 iunie, ziarul “Lacrimile Ardealului 
şi jelea Bucovinei”, ziarul suferinţei 
neamului românesc, iar în anul 1916 
bucovinenii refugiaţi editează la 
Bucureşti “Revista Bucovinei”. În 
articolul-program intitulat “Rostul 
nostru”, apărut la 1 aprilie 1916, în 
primul număr al ziarului, se arăta: 
“Veniti ca soli ai fraţilor la fraţi, suntem 
purtătorii sfintei misiuni a pregătirii 
sufletelor unui neam pentru una din 
cele mai mari şi înălțătoare momente 
din câte le cunoaşte istoria sa... Locul 
nostru este cât se poate mai în fruntea 
celor ce vor să frângă lanţurile ruginite 
ale sclaviei seculare în care zace 
frumoasa Bucovină de 142 de ani, iar 
chemarea noastră-i să le luminăm 
calea spre această ţintă întrezărită de 
mult cu făclia !uminii şi adevărului în 
mână”$, 

Alarmat de amploarea pe care 
o lua mişcarea naţională românească, 
Ottokar Czernin, ministrul Austro- 
Ungariei la Bucureşti, informa Viena 
că “... zdrobirea monarhiei ia în 
mentalitatea românilor forme tot mai 
cuncrete”'6, . 

Declaraţia de război făcută 
Austro-Ungariei, în momentul în care 
scarta războiului era departe de a fi 
hotărâtă, a reprezentat o acţiune cu 

caracter național, un moment impor- 
tant în lupta seculară dusă de români 
pentru independenţă şi unitate naţio- 
nală. 

La 20 ianuarie 1917, la laşi, are 
loc adunarea refugiaților ardeleni şi 
bucovineni care îşi alege Comitetul 
Naţional al Românilor Emigraţi din 
Austro-Ungaria, comitet care sem- 
nează declaraţia de război împotriva 
Austro-Ungariei şi primeşte împu- 
ternicirea guvernului român pentru 
organizarea unor unităţi de voluntari 
în armata română”. Prizonierii români 
proveniţi din armata austro-ungară, ce 
se aflau în lagărele din Rusia, au cerut 
să fie organizați în unităţi naţionale, 
pentru a lupta în rândurile armatei 
române împotriva Puterilor Centrale. 
La 23 februarie 1917 se înființează 
Corpul de Voluntari Ardeleni- 
Bucovineni'5. Voluntarii din lagărul de 
la Darniţa, de lângă Kiev, semnează, 
la 5 martie 1917, următorul anga- 
jament: “Noi, ofiţerii, gradatii şi soldaţii 
români de neam, jurăm pe onoare şi 
conştiinţă că voim să luptăm în armata 
română pentru dezrobirea ținuturilor 
noastre româneşti de sub dominaţia 
Austro-Ungariei şi pentru alipirea lor 
la România”. La 8 iunie 1917, primul 
detaşament de voluntari soseşte la 
laşi, fiind primiţi de o mulțime imensă. 

n cuvântarea sa, ţinută la statuia lui 
Alexandru loan Cuza, în faţa volun- 
tarilor, profesorul lon Nistor spunea: 
“Steagul tricolor pe care aţi jurat astăzi 
nu este nou pentru voi, sub cutele lui 
au biruit strămoşii voştri în codrul 
Cosminului... Vouă soarta v-a rezervat 
cea mai mare cinste de care se pot 
învrednici fiii Bucovinei: cinstea de a 
împlânta steagul naţional la Suceava 
şi Cernăuţi de unde fusese smuls 
înainte cu 143 de ani de către 
răpitoarea pajură habsburgică. Aceas- 
ta va fi cea mai aleasă răsplată a 
jertfei şi a vitejiei voastre”2. 

Intelectualii Corpului de voluntari 
au scos la Kiev, sub redacţia bănă- 
ţeanului Sever Bocu, ziarul intitulat 
sugesti iv “România Mare”. În articolul 
“Către fraţii bucovineni”, profesorul 
Filaret Doboş din Ilişeşti lansează 
vibranta chemare: “... ca şi noi românii 
din Ardeal, Bucovina, Maramureş, 
Crişana şi Banat să ne. alipim de 


România liberă şi să facem o Româ- 
nie Mare, cum a croit-o străbunul 
Traian, cum au dorit-o Ştefan cel 
Mare... şi cum au visat-o moşii şi 
părinţii noştri”?! 

În vara anului 1917, în bătăliile 
de la Mărăşti, Mărăşeşti şi Oituz, 
bravii ostaşi ai armatei române, cu 
prețul a mii de jertfe, au participat la 
înfrângerea armatelor Puterilor Cen- 
trale, bucovinenii aducându-şi contri- 
butia prin jertfele multor fii ai lor, prin- 
tre care lon Grămadă, lustin Breabăn, 
Teodor Turtureanu, Silvestru şi Ambro- 
zie Micuţariu, Dumitru Mihalaş şi mulți 
alții. 

Au dat dovadă de eroism şi 
militarii români care au luptat, în 
rândurile armatei italiene, împotriva 
asupritorului. 

La 19 iunie 1918, la Cittaducale 
are loc şedinţa de constituire a 
Comitetului de Acţiune al Româ- 
nilor din Transilvania, Banat şi 
Bucovina, la care au participat 72 de 
delegaţi, dintre care 26 de bucovineni, 
comitet care îşi propunea unirea 
tuturor românilor subjugați de Austro- 
Ungaria şi care se aflau în ţările aliate, 
organizarea lor în unităţi militare şi 
desfăşurarea unei propagande pentru 
realizarea unităţii naţionale. Din 
comitet făceau parte şi bucovinenii 
Ştefan Bidnei, Claudiu Isopescu, 
laochim Obadă, Mihai Mironovici, 
Nistor Săhlean şi Emil Turtureanu. 

La cererea prizonierilor români 
din armata italiană, la 15 octombrie 
1918, guvernul italian decretează 
constituirea Legiunii Române sub 
comanda generalului Ferigo Luciano”. 
S-au format cele trei regimente: Horia, 
Cloşca şi Crişan. 

La 30 aprilie 1918, la Paris s-a 
organizat Comitetul Național al 
Românilor din Transilvania şi Buco- 
vina, care dă publicităţii o proclamaţie 
în care se spunea: “Noi românii din 
Transilvania şi alte provincii subjugate 
de Austro-Ungaria, care ne aflăm în 
Franţa şi ne-am întâlnit la Paris, ne 
obligăm să continuăm lupta pentru 
eliberarea noastră de sub jugul străin, 
cu toate mijloacele care ne stau la 
dispoziţie, şi, cu ajutorul şi partici- 
parea fraţilor noştri din România, 
înființăm Comitetul Naţional al Româ- 
nilor din Transilvania şi Bucovina”%. 

La 31 octombrie 1918, ia ființă, 
la Viena, Senatul Central al Ofiţe- 
rilor şi Soldaţilor Români. Senatul 
lansează Proclamaţia către toţi 
soldaţii români: “Popoarele monarhiei 
austro-ungare s-au organizat pe baze 
naţionale. Ca urmare soldaţii români 
din Bucovina, Transilvania şi Ungaria 
au ales în adunarea de azi, din 
mijlocul lor, un Senat cu sediul la 
Viena ca secţie militară a Comitetului 
Naţional Român din Bucovina, Tran- 
silvania şi Ungaria. Datoria consiliului 
soldaţilor este de a organiza pe toți 
ofițerii şi soldaţii români din aceste 
provincii”2. Senatul Central al Ofiţe- 
rilor şi Soldaţilor Români funcţiona 
ca secţie militară a Consiliului 
Naţional Român din Viena. La 8/21 
noiembrie 1918, apare la Viena, sub 
redacţia bucovineanului Filimon 
Taniac, ziarul “Timpul nou” — Foaia 
soldaţilor români. La 17 noiembrie 
1918, cu prilejul primirii steagului tri- 
color al Regimentului 64 Orăştie, în 
prezența lui Teofil Simionovici, 
membru al Consiliului Naţional Român 
din Viena, ostaşii au depus jurământul 
față de patrie: “Jur credință națiunii 
române şi supunere în toate Consi- 
liului Naţional! Român. Nu voi sta decât 
în serviciul neamului românesc pe 
care nu-l voi părăsi la nici un caz şi 
sub nici o împrejurare. Aşa să-mi ajute 
Dumnezeu”. 

Toamna anului 1918 ne apropia 
de sfârşitul primului război mondial. 
Imperiul Habsburgic era zguduit din 
temelii. 

Proclamarea autonomiei Polo- 
niei, întregite cu Galiţia, făcea ca Aus- 
tria să piardă continuitatea teritorială 
cu Bucovina, această provincie rămâ- 
nând în afara imperiului, fapt ce a tre- 
zit interesul naţionaliştilor ucraineni din 
Galiţia şi Bucovina, care doreau crea- 
rea unei Ucraine Mari, de la Carpaţi 
până la Caucaz, sub protectoratul 
Coroanei de Habsburg, unind Buco- 
vina cu Galiţia Orientală într-o provin- 
cie ucraineană autonomă. 

«La curent cu planurile acestea, 
deputaţii români bucovineni din 
Parlamentul Imperial au făcut, prin 
glasul lui Constantin Isopescul Grecu, 
următoarea declaraţie: “Fiind vorba de 
împărțirea Galiției şi de înjghebarea 


unei provincii ucraino-galiţiene, noi 
românii dorim ca soarta noastră să se 
rezolve în temeiul principiilor noastre 
programatice de autonomie naţională 
în cuprinsul provinciei Bucovina şi-al 
Austriei. Ținem la dreptul istoric al 
românilor pe pământul Bucovinei care 
prin un şir de secole a fost o parte a 
Moldovei şi locul de reşedinţă al 
principilor ei şi cerem ca de aceea 
Bucovina să rămână neîmpărțită”?. 
Referindu-se la aceeaşi tendinţă a 
ucrainenilor, ziarul “Viaţa Nouă” din 
Suceava scria în numărul său din 27 
octombrie: “Bucovina este o unitate 
istorică şi geografică, ea este pământ 
curat românesc nu numai de la 
Suceava până la Prut, dar. şi de la 
Vatra Dornei până la Nistru. În acest 
pământ s-a organizat, la cea de-a doua 
descălecare, viața de stat românesc. 
Bucovina ne-a rămas moştenire, aşa 
cum este în întregimea ei, de la 
înaintaşii noştri şi datori suntem să o 
păstrăm neştirbită vremurilor vii- 
toare'?. 

In acest timp, la Viena, împă- 
ratul făcea eforturi disperate pentru a 
salva imperiul. Lupta popoarelor 
pentru independenţă nu mai putea fi 
oprită, 

In Bucovina, acţiunea româ- 
nească de unire cu țara ia amploare. 


„La Vatra Dornei ia ființă Garda 


Naţională în fruntea căreia se afla 
Petru Forfotă*. Autoritățile austriece 
sunt suspendate. În locul acestora, 
conducerea oraşului a fost preluată de 
Consiliul Naţional Român având ca 
preşedinte pe inginerul silvic Arcadie 
Procopovici?. La Câmpulung Moldo- 
venesc, intelectualii reorganizează 
întreaga activitate politică şi culturală 
în sensul unirii cu patria-mamă. Cei 
doi delegaţi câmpulungeni pentru 
Constituanta Bucovinei au primit 
următorul mandat: “Intelectualii şi 
poporul din Câmpulung sunt pentru 
unirea tuturor românilor într-un singur 
stat şi intelectualii şi poporul sunt 
contra divizării Bucovinei”%. 

La Cernăuţi, un grup de intelec- 
tuali înființează ziarul “Glasul Buco- 
vinei”, al cărui prim număr apare la 22 
octombrie 1918. In articolul-program 
se susţine, fără echivoc, unirea 
Bucovinei cu România: “Vrem să 

rămânem români pe pământul nostru 
strămoşesc şi să ne ocârmuim singuri 
precum cerinţele noastre româneşti”*. 
in numărul său din 20 octombrie 1918, 
ziarul “Viaţa Nouă” din Suceava se 
alătura programului ziarului “Glasul 
Bucovinei”: “...alături de ei ne e şi 
locul nostru. Soarta ne cheamă ca 
împreună cu ei să începem o nouă 
viață naţională, închegând una şi 
aceeaşi individualitate de stat naţional 
şi independent”. 

În condiţiile în care monarhia 
habsburgică se prăbuşea, în pofida 
eforturilor şi apelului împăratului care 
a dat publicităţii manifestul Către 
popoarele mele credincioase, 
conducătorii politici ai românilor 
bucovineni au hotărât convocarea, în 
ziua de 27 octombrie 1918, la Cernă- 
uţi, a unei adunări la Palatul Naţional. 
In cuvântul său lancu Flondor a spus: 
“Domnilor, o iobăgie naţională de 
aproape un secol şi jumătate, pe cât 
de dureroasă pe atât de ruşinoasă e 
pe sfârşite. Poporul român din Buco- 
vina e pe cale de a sparge şi lepăda 
lanţul care i-a furat sufletul. Liberi, în 
puterea suveranităţii naţionale, 
dumneavoastră veţi hotărî astăzi, ce 
veti afla de bine pentru un viitor fericit 
şi falnic al neamului românesc în 
Bucovina..."%. 

Adunarea se proclamă Consti- 
tuantă şi votează în unanimitate o 
moțiune prin care se hotărăşte unirea 
Bucovinei cu România: 

“1. Reprezentanții poporului din 
Bucovina întruniţi astăzi, în ziua de 
27 octombrie 1918, în capitala Buco- 
vinei, se declară în puterea suverani- 
tăţii naţionale, constituantă a acestor 
țări româneşti. 

2. Constituanta hotărăşte unirea 
Bucovinei integrale cu celelalte ţări 
româneşti într-un stat naţional inde- 
pendent şi va purcede spre acest 
scop în deplină solidaritate cu românii 
din Transilvania şi Ungaria. 

3. Spre a conduce poporul ro- 
mân din Bucovina şi a-i apăra dreptu- 
rile şi spre a stabili o legătură strânsă 
între toţi românii, Constituanta insti- 
tuie un Consiliu Naţional de 50 de 
membri. Acest consiliu ne va repre- 
zenta prin mandatari şi la conferința 
de pace, şi, în afară de el, nu recu- 


noaştem nimănui dreptul de a hotări 
sau a trata asupra poporului român din 
Bucovina. 

4. Constituanta respinge cu 
hotărâre orice încercare ce ar tinti la 
ştirbirea Bucovinei, doreşte însă să 
se înțeleagă cu popoarele conlocui- 
toare'%. 

La 15 noiembrie 1918, Rada 
ucraineană din Liow proclamă “Repu- 
blica Ucraineană de Vest” care 
includea şi Bucovina în acest hibrid 
statal. 

In acest fel izbucnește conflictul 
între Rada ucraineană şi Consiliul, 
Naţional Român din Bucovina. Ucrai- 
nenii care aveau trupe dezertoare şi 
bolşevizate s-au dedat la jafuri şi 
omoruri, arogându-şi dreptul de stăpâni 
asupra Bucovinei. Fruntaşii ucraineni 
convoacă, la 3 noiembrie 1918, la 
Cernăuţi, o Adunare naţională, procla- 
mând nordul Bucovinei, până la Siret, 
teritoriu ucrainean. 

Naţionaliştii ucraineni, cărora li 
s-a alăturat şi Aurel Onciul care nu 
avea nici o calitate oficială, solicită 
imperios guvernatorului Bucovinei 
Etzdorf predarea prerogativelor 
provinciei. 

În această situație gravă, situ- 
aie care periclita unitatea pământului 
românesc al Bucovinei, lancu Flondor, 
preşedintele Consiliului Naţional 
Român, trimite la laşi o delegaţie, 
solicitând intervenţia armatei române. 
La 6 noiembrie 1918, unităţile militare 
ale Diviziei a 8-a regală, comandată 
de generalul lacob Zadik, au intrat în 
Suceava. Într-un marş rapid şi triumfal 
armata română eliberează întreaga 
Bucovină; La 11 noiembrie, întâm- 
pinată de o mulțime uriaşă şi entu- 
ziasmată, armata română intră în 
Cernăuţi. - 

La 25 noiembrie 1918 se întru- 
neşte, la Cernăuţi, Consiliul Naţional 
Român din Bucovina, care hotărăşte 
convocarea, pentru 28 noiembrie, a 
Congresului general al Bucovinei care 
trebuia să stabilească raportul politic 
al Bucovinei față de România. În 
cadrul Consiliului Naţional Român, 
George Tofan a sintetizat în cuvântul 
său năzuinţele românilor bucovineni: 
“Suntem înainte de toate aderenţii 
intransigenţi ai unirii necondiționate şi 

desăvârşite a tuturor țărilor româneşti 
în hotarele lor etnice şi istorice într-un 
stat naţional unitar, căci numai astfel 
poporul nostru va putea realiza 
menirea sa istorică... Recunoaştem 
fiecărei minorităţi naţionale dreptul de 
a se dezvolta liber în cadrele orga- 
nizației statului unitar românesc... 
cerem însă înlăturarea tuturor nedrep- 
tăților săvârşite în dauna noastră în 
scurgerea celor 143 de ani de stăpâ- 
nire străină”. 

La 28 noiembrie 1918, Con- 
gresul General al Bucovinei, întrupând 
suprema putere a tării şi învestindu-se 
cu puterea legiuitoare, în numele 
suveranităţii naţionale a hotărât: unirea 
necondiționată şi pe vecie a Buco- 
vinei, în vechile ei hotare până la 
Ceremuş, Colacin şi Nistru cu Regatul 
României?. 

BĂTĂLIA 
DIN CODRUL 
COSMINULUI 


În a doua jumătate a sec. al XV-lea 
Polonia tinde să-şi lărgească teritoriul 
şi puterea pe contul Moldovei. Acţiu- 
nile militare ale lui Ştefan cel Mare în 
sudul Poloniei în 1490, cu scopul de 
a împiedica stabilirea unor relaţii între 
Ungaria şi Polonia după moartea 
prematură a regelui ungur Matiaş 
Corvin, au deschis în acelaşi timp ul- 
tima mare etapă a politicii externe a 
Moldovei înscrisă acum pe o orbită cu 
totul nouă. . 

loan Albert, devenit rege în 1492, 
hotărăşte să folosească răgazul pe 
care i l-a oferit pacea cu Moscova în 
1494 pentru a relua controlul asupra 
Moldovei şi pentru a restaura influența 
regatului la Dunărea de Jos şi Marea 
Neagră. Readucerea la ascultare a 


Monumentul lui Ştefan cel Mare 
şi Sfânt din Suceava. 


Moldovei nu avea să fie decât prima 
etapă a unui program mai ambițios al 
regelui polon, care urmărea să 
înlăture dominaţia otomană la nordul 
Mării Negre şi să desfacă primej- 
dioasa alianţă turco-tătară. Pus în 
aplicare câţiva ani mai târziu, proiectul 
polonez avea să fie ultima mare 
încercare a acestei țări, până la sfârşitul 
sec. al XVI-lea, de a înlătura primejdia 
grea care apăsa asupra regatului în 
urma instalării turcilor la Chilia, 
Cetatea Albă şi în Crimeea. 

Trei ani la rând (1494-1496) 
Ştefan cel Mare a încercat, cu 
mijloace diplomatice, să-l convingă pe 

loan Albert să renunțe la acţiunea de 
a supune Moldova: 

Insă regele Poloniei nu s-a dezis 
de campanie. Atunci, la chemarea 
domnitorului toți moldovenii apți de 
luptă s-au ridicat la arme. Forţele erau 


inegale, deoarece, cum atestă sursele: 


documentare, Moldova, la vremea 
aceea, putea să mobilizeze doar 40 
de mii de oşteni. Din Vilna se îndreptă 
spre sud o armată de aproape 60 de 
mii de oameni, în frunte cu fratele 
regelui polon, marele duce al Litua- 
niei, Alexandru, iar din Cracovia loan 
Albert porneşte cu o oaste de circa 
80 de. mii de ostaşi şi vreo 200 de 
tunuri, cifră enormă pentru acele 
timpuri. Joncţiunea urma să aibă loc 
în regiunea Lvovului. În această 
perioadă foarte grea pentru ţară vine 
în ajutor aliatul moscovit, Ivan II, 
cuscrul lui Ştefan cel Mare. 

În august 1497 Ivan III îl averti- 
zează pe Alexandru să nu încalce 
tratatul de alianţă dintre ei, “căci 
Ştefan voievod este înrudit şi în 
alianţă cu noi şi noi acum dăm de 
ştire, amintindu-ţi de înțelegerea pe 
care am încheiat-o cu tine, ca tu să 
nu porneşti împotriva lui Ştefan, 
voievodul Moldovei, ci să fii cu el în 
pace”. 

După cum denotă letopiseţele 
ruse, avertismentul lui Ivan III, precum 


'şi al Radei Lituaniene, a avut în parte 


efectul cuvenit şi grosul oştirilor 
lituaniene în frunte cu Alexandru s-au 
întors în tară. În consecință, potenţia- 
jūl militar al polonezilor a slăbit în mod 
evident. 

În toamna anului 1497 oastea 
polonă în frunte cu regele trece hotarul 
Moldovei şi se îndreaptă spre capitala 
țării Suceava. 

La 26 septembrie tunurile enor- 
me ale polonezilor, ce erau trase de 
40-50 de cai, au început asaltul cetăţii 
Suceava. Timp de 3 săptămâni, până 
la 18 octombrie, Suceava s-a apărat 
eroic şi a rezistat. Acţionând energic, 
oştenii, sub comanda lui Luca Arbore, 
au provocat, cum atestă cronica rusă, 
pierderi mari trupelor asediatoare. 

Intre timp, pe nesimţite, în jurul 
Sucevei se concentra oastea moldo- 
venească în frunte cu Ştefan cel Mare. 
In asemenea condiţii regele polon 
acceptă propunerile aliatului Moldovei, 
regele ungur Vladislav Il, de a purta 
tratative cu Ştefan Vodă, pentru a 
evita o bătălie sângeroasă generală. 
Lui loan Albert i s-a cerut retragerea 
imediată de pe teritoriul Moldovei. 
Totodată, regelui polon i s-a transmis 
condiția pusă de Ştefan, ca trupele 
invadatoare să se retragă pe acelaşi 
drum pe care veniseră, pentru a nu 

devasta şi alte regiuni din nordul ţării, 
aşa încât armata polonă “să nu mai 
strice ţara pre alt loc”. Problemele 
relațiilor moldo-polone urmau să fie 
soluționate ulterior cu participarea 
reprezentanţilor Ungariei. loan Albert, 
în situaţia creată, e nevoit să accepte 
condiţiile propuse de domnul Moldovei. 
La 19 octombrie, nestingherite de 
forțele lui Ştefan, trupele polone şi-au 
început retragerea. Până la târgul 
Siret ele au parcurs în sens invers 
itinerarul iniţial, însă de acolo, silite 
de foame şi poate dornice să scurteze 
marşul, se îndreaptă pe drumul ce 
trece prin Codrul Cosminului spre 
Cernăuţi. 

Dacă atunci când se găsea încă 
pe pământul Moldovei loan Albert nu 
îşi respecta angajamentele luate, apoi 
la ce te puteai aştepta de la el odată 
trecut dincolo de frontieră? In noile 
condiții Ştefan cel Mare decide să 
lovească prin surprindere inamicul, 
pentru a-i tăia pofta de revanşă şi a-l 
sili să vină la masa tratativelor. 

Transportat de o trăsură — căci 
din cauza vârstei înaintate şi a rănii 
chinuitoare de la picior nu mai putea 
să călărească —, domnitorul a pornit 
în urmărirea duşmanului, însoţit de 
toate forțele cavaleriei sale. Judecând 
după datele oferite de izvoare, 


moldovenii i-au ajuns din urmă pe 
polonezi spre finele lunii octombrie. 
Către acest moment regele împreună 
cu fratele său Sigismund, garda regală 
şi o parte din nobilime, care străbă- 
tuseră pădurea în ziua de 25 oc- 
tombrie, îşi stabiliseră tabăra la liziera 
de nord. Cealaltă parte a nobilimii, 
cavaleria teutonă, mercenarii pe- 
destraşi, restul carelor, care nu 
avusese timp să parcurgă cei apro- 
ximativ 10 kilometri cât ţine drumul 
prin codru, au rămas să înnopteze la 
liziera sudică, urmând să-şi reia 
drumul în dimineaţa următoare. 
Ținând cont de împrejurările cre- 
ate şi de raportul de forțe, Ştefan Vodă 
a hotărât să izoleze cele două tabere 
poloneze şi să atace cu forţele 
principale trupele rămase la liziera 
sudică. Conform acestei decizii, 
detaşamente speciale au construit în 
noaptea de 25 spre 26 octombrie 
ambuscade la mijlocul pădurii şi au 
pregătit de-a lungul drumului numeroşi 
copaci, care la momentul potrivit 
urmau să fie prăvăliți asupra adver- 
sarilor. De o parte şi de alta a drumului 
au fost dizlocate, camuflate de arbori 
şi vegetație, detaşamentele ce aveau 
misiunea să atace prin surprindere 
coloana inamică. În aceeaşi noapte 
forțele rămase la dispoziția voievo- 

dului au înconjurat tabăra din partea 
sudică. Totul a fost atât de bine 
organizat, încât polonezii n-au ob- 
servat apropierea şi întărirea. în 
dispozitiv a moldovenilor. 

Dimineaţa, cea de-a doua gru- 
pare poloneză a început să străbată 
codrul Cosminului. Când capul co- 
loanei a ajuns în mijlocul pădurii, 
forțele moldoveneşti au declanşat 
năprasnice atacuri atât asupra oşte- 
nilor polonezi care se mişcau prin 
codru, cât şi împotriva acelora ce nu 
părăsiseră încă tabăra. În pofida 
rezistenţei opuse, oştile poloneze au 
fost în mare parte distruse. “Şi, 
lovindu-i din toate părțile şi năruind 
copacii cei înalţi asupra lor, poves- 
teşte Gr. Ureche, — multă oaste 
leşească a perit”. 

Lupta din codrul Cosminului s-a 
încheiat, aşadar, printr-o mare victorie 
a forțelor conduse de Ştefan. După 
cum ne comunică letopiseţul de la 
Novgorod, polonezii au lăsat pe 
câmpul de luptă circa 40 de mii de 
morți şi prizonieri, o parte din artilerie 
şi numeroase care, cantităţi consi- 
derabile de echipament şi alte bunuri. 
În această bătălie oastea moldo- 
venească a repurtat una dintre cele 
mai strălucite victorii din secolul al 
XV-lea. 


Drumul rămăşiţelor armatei 
polone în frunte cu regele a fost dra- 
matic. Oştile comandate de Ştefan au 
supus-o unor atacuri violente, neîn- 
trerupte ziua şi noaptea. Forţele 
cavaleriei mazoviene, ce veneau în 
sprijinul regelui, fuseseră nimicite în 
ziua de 29 octombrie de către călăreții 
moldoveni în frunte cu vornicul Boldur. 
La 30 octombrie, după două luni de 
peripeții, trupele polone au reuşit, în 
sfârşit, să iasă din Moldova. 

Bucuria în Țara Moldovei a fost 
de nedescris. Ştefan cel Mare, după 
cum arată cronicile slavo-moldo- 
veneşti, a făcut mare ospăț pentru 
boieri şi oşteni, apreciind în modul 
cuvenit faptele celor viteji. 

Polonezii n-au tras însă învăţă- 
mintele necesare din cele întâmplate 
şi continuau să facă noi planuri de 
cotropire a Moldovei. 

Atacurile militare ale oştilor 
moldoveneşti, precum şi ale sultanului 
(1497-1498), au silit totuşi curtea 
regală din Cracovia să poarte con- 
vorbiri cu Suceava. Drept urmare, în 
1499 este încheiat tratatul de pace şi 
alianţa dintre Statul Polono-Lituanian 
şi Moldova. Suzeranitatea, de altfel, 
nominală a Poloniei asupra Moldovei 
lua astfel sfârşit. 

laşi 


IDEEA CRUCIADEI 


“În faza clasică a cruciadelor 
occidentale întreprinse în Orient din 
veacul al XI-lea până la sfârşitul celui 
de al XIll-lea — constată istoricii — 
Europa s-a manifestat pentru întâia 
dată ca o comunitate spirituală, 
urmărind acelaşi ideal şi aducând 
nenumărate jertfe pentru el: eliberarea 
lerusalimului de sub stăpânirea 
musulmană"!. De aici ideea care a pus 
în mişcare popoarele Europei spre 
pământul sfânt, veacuri de-a rândul, 
la îndemnul şi sub conducerea 
spirituală a papalității, care a propo- 
văduit războiul sfânt contra necredin- 
cioşilor. În ce priveşte contribuţia 
deosebitelor popoare europene la 
aceste grandioase expediţii, francezii 
au jucat primul rol. După francezi, 
germanii au avut rolul cel mai însem- 
nat. O participare relativ mai modestă 
şi mai restrânsă a fost cea engleză. 
Cu expediţia regelui Andrei al ll-lea, 
participarea maghiară a alcătuit prima 
fază a cruciadei a cincea... 

După unii istorici această ofen- 
sivă a creştinătăţii începe cu Spania 
şi se întinde până în Rusia, în Europa 
de Est, unde ruşii, în luptă de două 
secole cu barbarii cumani, ţin piept 
apoi mongolilor care, traversând pe la 
noi, prin Ungaria spre Europa Centrală, 
ajung până la Adriatica. 

Pierderea lerusalimului, în 1244 
(când biserica Sfântului Mormânt fu 
distrusă), impune criza ideii de crucia- 
dă. Ideea cruciadei războinice slăbise; 
în schimb, îndeosebi în secolul al XIV- 
lea, adepţii unei duble acţiuni: a 
cruciadei, prin care se căuta recuce- 
rirea "Pământului Sfânt şi apărarea 
creştinătăţii de necredincioşi, adoptă 
ideea unei misiuni religioase care, 
urmărind convertirea necredincioşilor 
la creştinism, însemna aproape 
abandonarea ideii de cruciadă. incât, 


observă analiştii români, "până la 
urmă, însă, realizarea practică a 
planurilor de cruciadă a rămas 
aproape exclusiv în sarcina a două 
forțe politice: Regatul ungar şi Ţările 
Româneşti, care s-au dovedit singu- 
rele în stare să ridice forța armată 
capabilă să se măsoare cu aceea a 
otomanilor. Este epoca de colaborare 
din vremea lui Sigismund de Luxem- 
burg şi a lui Mircea cel Bătrân, a lui 
lancu de Hunedoara şi Vlad Dracul, 
a lui Matei Corvin, Vlad Ţepeş şi 
Ştefan cel Mare... In felul acesta, 
timp de 150 de ani, imperiul otoman 
a fost ținut la porţile Occidentului'?. 

in acest context s-a vorbit de 
rolul de finalitate europeană pe care 
Țările Române şi Regatul ungar, cu 
toate popoarele ce-l alcătuiau (între 
care un rol important l-au jucat 
românii din Transilvania, în frunte cu 
lancu de Hunedoara), l-au împlinit în 
cadrul unei Europe îngrozite la 
perspectiva de a se vedea Islamul 
aşezându-şi graniţa dincolo de Viena 
şi rezervând Romei aceeaşi soartă ca 
şi Constantinopolului"2. S-a vorbit de 
misiunea istorică a Ungariei. După unii 
istorici maghiari, ca Domanowski, de 
pildă, “poporul unguresc a trebuit să 
îndeplinească singur misiunea care 
devenise pentru el o chestiune 
vitală...". Dar, arăta atent Gh. |. Bră- 
tianu, — ideea unor istorici care "îşi 
fac o revendicare exclusivă nu 
corespunde cu realitatea faptelor'?. 
Ideea unei misiuni pe care numai 
poporul maghiar a îndeplinit-o (şi o 
poate îndeplini) în această parte a 
Europei nu se susţine. S-ar fi conferit — 
arată acelaşi istoric — o misiune unică 
în această parte a Europei, o misiune 
tradiţională de cruciadă dată de Papă 
tuturor suveranilor aflaţi la marginile 
creştinătăţii: cavalerilor teutoni în 
Prusia, stăpânitorilor latini în Siria şi 
în Grecia, misiunea de cruciadă, de 
convertire a păgânilor — ce se aplică 
asupra întregii creştinătăţi al cărei cap 
este pontificele de la Roma, căpetenia 
spirituală a luptei creștinilor împotriva 
păgânilor”. 

Ungaria şi Polonia, considerate 
vasale ale papalității — scriu şi alți 
istorici — aveau de îndeplinit o 
"misiune" apostolică în Orient. În 

această optică, politica expansionistă 
a Ungariei şi a Poloniei putea părea 
determinată de această "misiune 
apostolică, încredinţată de curia 
papală regilor maghiari şi poloni. De 
aci acţiuni în vederea convertirii la 
confesiunea catolică a popoarelor 
ortodoxe din această parte sau 
încercări de a atrage la creştinism 
păgânii de aici, în speţă turci şi 
tătari"5. 

Nu în acelaşi sens se impune 
ideea de cruciadă la noi, justificată de 
împrejurări care o legitimează în mod 
inevitabil. In capitole ca "Noua 
cruciadă şi Românii sau Elanul de 
cruciade din sec. XIII-XIV” şi “Româ- 
nii sau Cruciada moldovenească a lui 
Ştefan cel Mare”, în Locul românilor 
în istoria universală, N. lorga înfăţi- 
şează pe larg relaţia Românii şi 
cruciada privind nemijlocit contribuţia 
noastră în condiţii istorice care o 
impun sau o determină. 

Desigur, spre surprinderea lumii 
creştine, secolul XV punea pericolul 
turcesc la ordinea zilei. În cele din 
urmă, întemeietorii imperiali osmaniâi 
ocupaseră Constantinopolul, Moreea, 
Caraman, Trebizonda, convertiseră 
Marea Neagră într-un lac turcesc. 
Ocuparea Bizanțului ştirbea legăturile 


(nu numai economice) existente între 
Occident şi Orient şi ameninţa 
totodată, în mod nemijlocit, Europa de 
Est. Duşmanul ei principal, Imperiul 
Otoman, după ce ocupase Peninsula 
Balcanică, îşi întărise bazele de 
invazie care amenințau teritoriul de la 
nordul Dunării. Încă din 1454 Moldova 
fusese adesea prădată de hoardele cu 
care sultanul invada ţara. Sultanul 
apărea, în fine, ca succesorul politic 
al basileilor. Preluarea prerogativelor, 
titulaturii şi aspirațiilor împăraților 
bizantini, ale kaganilor turci de altă 
dată, implica acum ideea unui imperiu 
universal care să cuprindă atât lumea 
musulmană cât şi cea creştină; 
politica de anexiuni mergând până la 
transformarea unor teritorii cucerite în 
provincii otomane. Visul lui Baiazid era — 
o spunea poetul — "din pristolul de la 
Roma să dau calului ovăs". Creşti- 
nătatea din acest secol avea în faţă 
problema orientală de extremă ur- 
genţă: respingerea turcilor, care 
ocupaseră Balcanii şi nimiciseră regatul 
sârb. Politica europeană implica, deci, 
ideea de cruciadă într-un nou sens. 
Această politică nu putea vedea 
problema turcă decât ca o subdivi- 
ziune a marii îndatoriri sacre”€. În 
această accepţie, ideea de cruciadă, 

o emanatie a Europei occidentale şi 
în conivenţă cu ea, nu mai implica 
expediţii de cucerire, aşa-zicând de 
ofensivă (conchistă), ci o înverşunată 
luptă de apărare a creştinătăţii amenin- 
tate în fiinţa ei însăşi. 

Astfel, despre români, noi avem 
ştiri în textele care îndeamnă la 
cruciadă împotriva unui duşman 
primejdios de altă lege, despre care 
găsim ecouri până şi în poezia 
provensală”. 

După istorici, "spiritul de crucia- 
dă" apare limpede încă de la Vlaicu- 
Vodă, cel dintâi voievod, de altfel, care 
s-a lovit cu turcii, exprimat apoi nu 
numai de domni puternici şi activi în 
lupta antiotomană, ca Mircea cel 
Bătrân, Ştefan cel Mare, Radu de la 
Afumaţi, dar şi de urmaşii lor angajaţi 
în lupta cu turcii. 

Venirea turcilor la sfârşitul 
secolului XIV şi puternica lor expan- 
siune armată găsiră astfel, poporul 
român gata de rezistenţă, înjghebat 
în hotarele a trei principate: Marele 
voievodat al Țării Româneşti, voievo- 
datul Moldovei şi Transilvaniei care 
vor înfrunta izolat şi, nu o dată, 
împreună acelaşi duşman. Cum s-a 
observat, în Țara Românească 
politica voievozilor pendulează în 
lupta contra turcilor sau rezistența 
sprijinită, în primul rând, pe frontul 
european, pe iniţiativa cruciadelor 
târzii, în ale căror rânduri se înregi- 
mentează şi Mircea cel Bătrân. Din 
lumea Europei Centrale şi Apusene, 
apoi din Transilvania direct ame- 
nințată, voievozii din prima jumătate 
a secolului al XV-lea nu aşteptau 
ajutoarele necesare*, ducând o luptă 
ce-i angaja uneori imprevizibil, 
aleatoriu. "Totuşi, lupta împotriva 
puterilor uriaşe ale imperiului otoman, 
care ameninţa întreaga Europă, pe 
măsură ce această luptă se dezvolta, 
a căpătat un sens mai general în 
gândirea politică a cârmuitorilor 
Moldovei, mai ales, sub Ştefan cel 
Mare. Ei, în frunte cu domnul țării — 
admit istoricii noştri — s-au socotit 
instrumentele voinţei divine pentru 
apărarea creştinătăţii întregi; luptând 
pentru dânşii, ei luptau pentru toţi”. 

Astfel, reluând, într-un sens, 
ideea de cruciadă relevată de N. lorga 


ca o trăsătură semnificativă a etno- 
sului românesc şi modalitate de 
existență europeană, rol important, 
adesea neglijat de istoriografia 
vestică"!! — recent, Pavel Chihaia 
observa că ideea de cruciadă euro- 
peană, de apărare a Europei, consti- 
tuie o constantă a spiritualităţii 
româneşti medievale, care poate sta 
alături de cealaltă constantă, ideea de 
romanitate, expusă în cartea de 
referință a lui Adolf Armbruster 
Romanitatea românilor. Istoria unei 
idei. Această idee, dedusă şi anali- 
zată de N. lorga, Paul Henry, Andre 
Grabar, iar în timpurile noastre mai cu 
seamă de Emil Lăzărescu, Dan 
Zamfirescu, Şerban Papacostea, 
Vasile Drăguţ, Nicolae Stoicescu şi — 
evident — Pavel Chihaia însuşi, îşi află 
recent o nouă susținere. O teză de 
doctorat, tipărită de Institutul Pontifi- 
cal de Studii Orientale din Roma, 
urmărind pe de o parte felul în care 
țările române au menţinut vie în 
Balcani flacăra creştinismului şi pe de 
alta modul în care au pus stavilă 
înaintării otomane în cadrul aşa- 
numitelor cruciade târzii'? — relua în 
fond această idee. 

Atestată documentar, de altmin- 
teri, de domni români având conştiinţa 
ei la nivelul unei misiuni istorice a 
poporului nostru, ea apare uneori net 
exprimată în epocă. Există hrisoave 
de la Vlad Dracul, de exemplu, în care 
găsim exprimată "fervoarea cruciată 
de apărare a întregii Europe"* şi care 
atestă, la acest nivel, încadrarea în 
marea cruciadă creştină antiotomană, 
fapt ce-i îngăduie — vorbind de Vlad 
Dracul voievod al Ţării Româneşti şi 
cavaler al ordinului Dragonului — unui 
atent analist ca Pavel Chihaia să 
afirme că "încadrate în frontul crucia- 
delor târzii (celor antiotomane), ţările 
române au apărat pe de o parte 
Occidentul cu prețul unor sângeroase 
şi ignorate sacrificii, iar pe de altă 
parte au năzuit la eliberarea Balcanilor 
şi a Bizanțului strălucit, capitala 
ortodoxiei"!*. 

O dovedesc fapte istorice 
recunoscute, o dovedesc documente 
istorice incontestabile. O dovedeşte 
exemplar epoca lui Ştefan cel Mare, 
când această idee îşi află expresia ei 

cea mai înaltă, mai cuprinzătoare în 
conştiinţa domnului însuşi. 


lI 

Ultim cruciat, în secolul său, 
Ştefan cel Mare e în fond exponentul 
unei idei pentru care luptase neînfrânt, 
ani în şir, cu o înaltă conştiinţă istorică, 
atestată în context european. 

Concludentă în acest sens 
scrisoarea sa adresată Papei Sixt al 
IV-lea, la 28 nov. 1474, ca şi circulara 
sa din 25 ianuarie 1475 "către coroana 
ungurească şi către toate țările în care 
va ajunge această scrisoare" — 
exprimă hotărârea sa de a lupta 
împreună cu monarhii vecini împotriva 
"infidelului turc" şi poziţia sa fermă în 
această luptă. Avertizând că sultanul, 
care "de multă vreme a fost şi este 
încă pierzătorul creştinătăţii şi în fiece 
zi se gândeşte cum ar putea să 
supuie şi să nimicească creşti- 
nătatea", reprezintă o primejdie nu 
numai pentru Moldova, ci pentru toate 
țările creştine din această parte a 
Europei, apelând la sprijinul lor 
cheamă popoarele europene la o luptă 
comună împotriva Islamului: "Deci fiți 
gata fără întârziere...", făgăduind 
totodată "pe credinţa noastră creşti- 
nească şi cu jurământul domniei 
noastre" că "vom sta şi vom lupta 
până la moarte pentru creştinătate"5. 

O idee dominantă a politicii sale 
externe, ideea luptei comune prin 
solidaritatea țărilor creştine chemate 
împotriva duşmanilor creştinătăţii, se 
exprimă şi în scrisoarea sa către 
braşoveni. Toate acestea şi alte acte 
ale cancelariei sale — s-a putut 
observa — nu alcătuiesc altceva decât 
baza pe care se ridică una dintre cele 
mai importante idei politice ce ţin de 
concepţia generală a politicii externe 
a Moldovei: ideea cruciadei antioto- 
mane, în al cărei cadru Moldova 
trebuia să ocupe un loc de frunte. Idee 
prezentă şi în 1468, în scrisoarea 
către regele Poloniei, ca şi în circulara 
posterioară luptei de la Vaslui şi în 
scrisoarea din acelaşi an către solii 
săi din Ungaria, apelând'la concursul 
lui Matei Corvinul ("Dumnezeu să 
insufle pe Măria Sa ca să puie toată 
graba pentru creştinătate, şi împotriva 
acestor turci blestemaţi"'). Dar mai 


ales în scrisoarea către senatul 
Veneţiei, din 8 mai 1477, ideea 
cruciadei capătă conturul unui fel de 
pact care a şi fost încheiat şi pe care 
suveranii creştini trebuiau în chip obli- 
gator să-l respecte”. Solia lui Ştefan 
către regele Cazimir, prin care-i cere 
ajutor împotriva turcilor, deoarece 
aceştia "se întăresc împotriva creşti- 
nătăţii""”, vine din aceeaşi idee. 

Din aceeaşi idee emană tratatul 
cu loan Albert, regele Poloniei, şi cu 
fraţii săi Alexandru, marele cneaz al 
Lituaniei, şi Sigismund, prin inter- 
mediul fratelui lor Vladislav, regele 
Ungariei (Hârlău, 12 iulie, 1499), 
având caracterul unui pact tripartit 
fățiş îndreptat împotriva împăratului 
turcesc şi a țărilor lui"18, 

Această idee a apărării împotri- 
va primejdiei otomane, la nivelul unei 
concepții organice angajând creştină- 
tatea, animă sub scutul lui Ştefan cel 
Mare cursul întregii sale domnii. O 
confirmă şi cronica scrisă din porunca 
marelui domn la curtea sa. "Principala 
idee politică a cronicii slave a 
Moldovei din veacul al XV-lea e că 
domnul Moldovei, Ştefan, este legat 
de toți principii creştini prin lupta sa 
împotriva turcilor. Acest punct de 
vedere al solidarităţii creştine în frunte 
cu Moldova şi cu domnul ei este 
accentuat şi în cronica internă a ţării, 
ca un postulat ideologic al vremii care 
explică în fond sensul acestei domnii. 
Lupta lui Ştefan împotriva turcilor este 
definită ca fiind purtată pentru 
interesul comun al creştinătăţii. Faptul 
că, aşa cum scria N. lorga, domnul 
Moldovei a simţit lupta aceasta 
creştină ca o datorie şi "datoria 
aceasta n-a părăsit-o niciodată ca 
linie hotărâtoare”, îndată ce ținta 
politică se ridica mai sus de nevoile 
momentului", — se confirmă istoric. 
Cele două campanii din 1475-76 aduc 
domnitorului titlul de "purtător de 
victorie, fiind înţelese de contem- 
porani ca o continuare a cruciadei"20, 
Şi mai târziu, cronicarii moldoveni, de 
pildă Ureche — observă istoricii străini — 
"l-a preamărit pe Ştefan ca pe un sfânt 
creştin, pentru că "dusese, cu curaj, 
o permanentă cruciadă sfântă împotri- 
va turcilor islamici"?! 

Climatul de cruciadă, creat de 
voievod, care se vedea pe sine ca un 

nou Constantin luptând împotriva 
păgânului, e o realitate istorică 
incontestabilă. După izbânda de la 
Vaslui asupra turcilor "a fost bucurie 
mare la toți domnii vecini şi la toți 
creştinii", scrie o cronică a vremii. 
Relatările marelui său succes obţinut 
în ianuarie îi meritau titlul de "om 
căruia cerul însuşi îi încredinţase 
onoarea nu numai de a apăra pe 
creştini, ci şi de a pregăti şi împlini 
legitima lor răzbunare"2. 

S-a spus totuşi că "din cerce- 

tarea atentă a politicii lui Ştefan cel 
-Mare în cursul lungii sale domnii 
rezultă că el a fost în realitate un 
stăpânitor realist, apărător al indepen- 
denţei țării sale, nu numai împotriva 
turcilor, dar şi a polonilor şi a ungurilor". 
S-a spus chiar: "el nu era un cruciat, 
ci un monarh autoritar, ca Ivan III din 
Moscova şi Ludovic XI din Franţa, 
contemporanii lui”2. "... Domn mai 
presus de toată lauda şi cel mai viteaz 
apărător al patriei sale contra nedrep- 
tăților inamicilor”, cum îl vedea 
Cantemir în Descrierea Moldovei, 
arătând că Moldova găsi în Ştefan V, 
numit cel Mare, cel mai puternic braţ 
şi cea mai ageră minte care a cârmuit-o 
vreodată. Cu toate că însuşi Ştefan 
cel Mare atrăgea atenţia țărilor vecine, 
Ungaria, Polonia, a Papei, a Veneţiei, 
asupra însemnătăţii luptei pe care o 
ducea împotriva turcilor, pentru toate 
ţările creştine,— s-a spus — scopul 
conştient la care tindea era neatâr- 
narea Moldovei...25. Dar, reuşind să 
aşeze şi raporturile cu vecinii săi pe 
o bază nouă, mai apropiată de 
interesele reale ale țării şi compatibilă 
cu neatârnarea ei, s-a dovedit, — "prin 
rezistenţa sa succesivă, militară şi 
diplomatică, față 'de Ungaria şi faţă 
de Polonia, Ştefan a restaurat liber- 
tatea de acţiune a Moldovei pe plan 
internaţional?. După consolidarea 
bazei sale sociale şi politice, Ştefan 
cel Mare avea să-şi asume răs- 
punderea luptei antiotomane? — ad- 
mit istoricii turci. 

Nu putem ignora acest aspect 
al domniei lui Ştefan cel Mare, cu atât 
mai mult cu cât viteazul domn a fost 
prins în vârtejul războaielor împletind 
lupta sa pentru apărarea ţării cu aceea 
a creştinătăţii. "Patruzeci de ani de-a 


pururea călare, pe câmpul bătăliei, el 
apără voiniceşte ţara şi creştinătatea" —, 
scria în stilul său lapidar N. Bălcescu, 
definind sensul acestei domnii, 
raţiunea ei intimă. 

ideea că scopul domnului mol- 
dovean n-a fost apărarea răsăritului 
creştin, ci apărarea propriei sale ţări, 
a integrităţii ei teritoriale şi a indepen- 
denţei ei şi "numai ca reflex al acţiunii 
în favoarea ţării sale apărea şi 
apărarea răsăritului", nu modifică 
optica. Deschizând un nou front de 
luptă împotriva forţelor otomane, 
Ştefan, care pornise de la nevoile 
vitale ale propriului său popor, — acest 
lucru e clar — se punea implicit în 
slujba cauzei generale europene, 
abandonate în bună parte de miopia 
politică a acelora care trebuiau s-o 
servească”. Evocând victoria de la 
Podul Înalt, Istoria Românilor, scrisă 
în ruseşte de Boreţchi Bergfeld, 
releva importanța extraordinară a 
acestei victorii a lui Ştefan cel Mare 
asupra Imperiului Otoman, subliniind 
că "pentru vremea aceea a repre- 
zentat triumful întregii creştinătăţi, a 
întregii Europe, care întotdeauna 
nutrea visul de a scăpa de jugul 
turcesc". 

Preocupat până atunci să-şi 
consolideze tronul pe plan intern, el 
va vorbi de acum în numele intereselor 
creştinătăţii, conştient de serviciile pe 
care le poate aduce întregului Occi- 
dent contra amenințării turceşti. Şi, 
cum observă chiar unii istorici străini, 
el nu se va mulțumi cu o figură de 
satelit de al doilea plan, într-o coaliţie 
generală. Din contra, în timp ce 
suveranii marilor naţiuni din Occident 
vor rămâne majoritatea absorbiți de 
rivalităţile lor particulare", domnul 
Moldovei va ţine la un moment dat 
drapelul, va simboliza voința de 
rezistență"%. 

Nu exagerând faptul, remarca 
Eminescu — "într-un moment în care 
Europa toată se bătea în capete, noi 
am avut norocirea de a avea dup-olaltă 
în Muntenia, pe un Mircea, apoi în 
Moldova pe Ştefan cel Mare. Acesta 
din urmă — scria poetul — avea aceeaşi 
tendinţă de a uni creştinătatea în con- 
tra semilunei, c-un cuvânt avea o idee 
superioară individualităţii sale. Ceilalţi 

toţi sunt contagiați de spiritul ambițios 
al veacului", 

O dovedesc acţiunile sale 
politice şi militare deopotrivă. În acest 
context, s-a semnalat — ca om poli- 
tic, el a avut un obiectiv, am spune, 
un ideal la care nu îndrăznea să-şi 
înalțe cugetarea nici unul dintre 
suveranii Apusului, în formarea unei 
coaliţii a tuturor statelor creştine. Unul 
dintre obiectivele principale ale politicii 
sale externe, ale conducerii sale 
strategice unitare a fost realizarea 
unei alianţe, a unui bloc militar al 
Europei răsăritene împotriva agresiunii 
turceşti. In acest spirit, solidar cu 
lumea creştină, ameninţată mortal de 
Osman şi purtarea lui groaznică, el 
se adresa marilor săi vecini, poloni şi 
unguri, ca şi Papei, căpetenia lumii 
creştine, pentru a încerca să-l apropie 
cauzei sale, asigurându-l că el nu 
încetase de la început să-şi îndrepte 
forțele pentru salvarea creştinătăţii, 
pregătit a se bate "pentru creştinătate" 
din toate puterile, rugându-l ca, 
împreună cu ceilalți prea puternici regi 
şi principi creştini, să se silească "să 
nu se primejduiască creştinătatea de 
către mult vrăjmaşul necredincios", 
pentru ca "şi noi, nu singuri, ci cu 
ajutorul acelor principi să putem duce 
războiul până la capăt"?. 

in acelaşi spirit alianțele sale cu 
conducătorii statelor vecine, cimen- 
tate prin relaţii de înrudire (căsătoria 
sa cu sora cneazului de Kiev sau a 
fiicei lui cu fiul ţarului Moscovei) ca 
şi pactele de prietenie efectuate cu 
Polonia, Ungaria şi Lituania, când 
puterea domnului se afla la apogeu, 
stau mărturie. De fapt, Voievodul 
Moldovei depune mult zel pentru 
realizarea unei triple alianțe împotriva 
turcilor. În anii 1498-99, apoi în 1501- 
1502 Ştefan îşi continuă rolul de 
împăciuitor între Ivan şi Alexandru şi 
pe cel de campion al luptei sfinte. In 
acelaşi spirit de solidaritate creştină, 
politica sa se conjugă astfel cu ideea 
cruciadei. Întreaga lui viziune politică 
e strâns-legată de această idee. 
Neîncetatele sale strădanii de a 
mobiliza pe creştini, de a alia puterile 
creştine împotriva "Marelui Turc" 
confirmă acest fapt, semnalat înde- 
obşte. Nimeni în vremea lui nu are mai 


clară necesitatea solidarităţii statelor 
europene creştine în faţa semilunii, 
care ameninţa nu numai Moldova, ci 
întreaga Europă şi, în acelaşi timp, 
s-a spus, — "nimeni nu ştie să îmbine 
mai organic. crearea atmosferei de 
"cruciadă" înțeleasă ca apărare a lumii 
creştine în ansamblul ei, opusă lumii 
islamice"%. 

Preocupat de a atenua, dacă nu 
a anula, animozităţile, adesea înguste 
dintre domnii creştini, prin solia sa 
către marele cneaz al Lituaniei Ştefan 
se adresa, astfel, lui Alexandru "să- 
şi întoarcă faţa spre păgânătate, 
împreună cu fraţii săi”, căci "din toate 
părțile păgânătatea tătărească şi 
turcească se întăreşte mereu împo- 
triva creştinătăţii"*. Apoi solia sa 
către Alexandru, încercând împăcarea 
acestuia cu marele cneaz al Moscovei 
Ivan al II-lea, afirmă aceeaşi idee: 
"Ştefan Voievod ne-a poruncit să-ţi 
vorbim ţie: şi toți craii şi toţi domnii 
creştini, câţi sunt şi toată partea 
apuseană... se întrunesc şi se 
(pre)gătesc şi ar dori să meargă 
împotriva păgânilor. Şi bine ar fi ca şi 
tu să ai pace cu creştinii şi împreună 
cu toți domnitorii creştini să stai 
împotriva păgânătăţii*. 

Ideea cruciadei se confirmă, 
aşadar, în conştiinţa marelui domn 
"cel mai mare şi mai conştient de 
misiunea sa", cum spunea Emi- 
nescu36). Vădind coerenţa politicii 
sale, caracterul ei consecvent antioto- 
man, întreaga lui viziune politică se 
baza pe această idee. "Toţi regii şi 
stăpânitorii Europei în viață încă i-au 
mărturisit şi i-au recunoscut meritul 
şi puternica lucrare în ştergerea 
barbariei turceşti şi, prin urmare, în 
apărarea civilizaţiei"3, — observa 
M. Kogălniceanu, condus de această 
idee. Papa Sixt IV, numindu-l "atlet al 
lui Christ”, îl felicita pentru "prompti- 
tudinea şi zelul său de a apăra 
credinţa creştină*. Senatul venețian 
îşi afirmă convingerea că Moldova şi 
Ştefan deţineau un loc decisiv în 
desfăşurarea luptei antiotomane. 
Turcii înşişi înțeleg acest fapt. "După 
câte mi-au spus mulți oameni de 
seamă şi negustori care vin din 
Constantinopol, turcii au mare frică de 
acest domn şi de creştini din pricina 

acestei țări", — scria medicul venețian 
Matei de -Murano, prin 1502, din 
Suceava. "lar împăratul turcesc 
Baiazid, auzind de această pace între 
creştini, temându-se mai ales de 
Ştefan-Voievod al Moldovei, a cerut 
pace de la regele Albert", scrie 
cronica rusă de la mănăstirea Hustin- 
skaia, în veacul său. 

Istoricii noştri par a fi de acord 
în această privință. Amintind greaua 
lucrare a lui Ştefan cel Mare de a 
împăca rivalităţile polono-lituano- 
moscovite pentru a uni într-o luptă 
comună puterile răsăritene împotriva 
turcilor, Xenopol îl considera, ca şi 
lorga, "apărător al răsăritului creştin”. 
Ştefan cel Mare a fost "un mare 
apărător al creştinătăţii. Nu numai al 
țării lui, ci şi a(l) creştinătăţii întregi”, 
se arată în istoria noastră. lar exegeții 
avizaţi relevă unanim "domneasca-i 
voinţă de a conduce ţara Moldovei la 
biruință nu. numai pentru aşezarea 
vieții unui stat nou, dar şi pentru a se 
integra marii mişcări de solidarizare 
creştinească şi apărarea credinţei 
unui întreg continent”. 

Tudor PLOP-ULMANU 


Născut: 1909 în Mămăliga, Hotin. Studii: Facultatea de Drept a Universităţii 
din Cernăuţi. Volume: Frunză elegiacă, 1933, Traian Valter. Scrisoare unui 
erou în eternitate, 1942, Versuri despre mine cel adevărat, 1942 ş.a. 


BASARABIA 


Basarabia 

cuvânt cu patru a 

ca o biserică cu patru turle albe 
pe zările istoriei, 

căreia nu ştiu cine 

i-a furat clopotul. 


Printre coline blânde 

şi printre plopi ce cântă 
răbdarea şi-ntunericul 
se duc şosele late 

de mari melancolii. 


În tine se sfințeşte 
năprasnic când soseşte 
transnistrianul vifor 

şi aripile-şi moaie 

în sumbru misticism. 


Şi margini de istorii 

din vechi contradictorii 
doar umbra ti-au ţinut 
o, țara mea bizară, 

țara mea afonă, 
mlaştină de aur!.... 

Limba Bonână 


lulian FILIP 
Chişinău 


URŞII ARIPAŢI 
Al BUCOVINEI 


La timpul aşternerii acestor suve- 
nire şi gânduri despre Bucovina, în Re- 
publica Moldova se aşteaptă venirea 
Preşedintelui Ucrainei Leonid Cucima — 
doar pe o singură zi. Agenţiile de presă 
precizează că oaspetele se va întreţine 
têt-à-têt cu Petru Lucinschi, va participa 
la şedinţa comună a delegaților, apoi se 
va deplasa la Rezina, unde va onora 
deschiderea unei şcoli ucrainene. 

Deşi se subliniază accentele 
preponderent economice ale vizitei, 
punctul forte al programului e şcoala 
nouă ucraineană în Republica Moldo- 
va: Ucraina a luat în serios Anul euro- 
pean al limbilor. 

Mă gândesc la şcolile româneşti din 
Bucovina faţă de care cei doi Preşedinţi 
— de la Bucureşti şi de la Chişinău — ar 
trebui să manifeste o atitudine similară 
cu cea a colegului ucrainean. 

Nu-mi fac iluzii şi cred că şi Anul 
european al limbilor va fi (MAI INTAI) cu 
fata spre limbile marilor jucători, chiar dacă 


sensibila problemă a minorităţilor etnice 
va nuanța tradiţionalele pocloane spre 
punctele cardinale ale teatrului politic 
mondial. Dar e importantă chiar şi numai 
declararea unei asemenea intenţii de 
înțelegere a grijii pentru INTREG PATRI- 
MONIUL LINGVISTIC european. 

Gândul la Bucovina mă duce la 
un eventual An european al patrimo- 
niului etnofolcloric, când lipsa unei 
Academii Române de Folclor realmente 
ar nedumeri şi ar alarma Europa. 

Nu ştiu unde s-ar cuveni situarea 
fizică a Academiei Române de Folclor, 
— la Bucureşti, la Chişinău, la laşi, la 
Bacău, la Timişoara... — dar între filialele 
şi laboratoarele acestei Academii 
Crasnoilscul şi Hliboca sunt imperios 
necesare, îndeosebi pentru repertoriul 
de colinde, urături, alaiuri de măşti, de 
mascaţi, de travestiti, porniţi să amplifice 
miracolul Naşterii Mântuitorului şi a 
înnoirii anilor. 

Precizez: sunt proiecte europene 
valoroase, imperios necesare, rea- 
lizabile, dar... nu când se va decide într- 
un CABINET CENTRAL EUROPEAN 
că... hai, fraţi întru Europa, s-o facem şi 
pe asta, că nu avem nimic pe aici aşa 
mai...; când mai mulţi alegători euro- 
peni (adică şi NOI). vor promova în 
primele scaune aleşi de altă calitate, 
cărora să nu li.se aducă argumente 
pentru asemenea proiecte -- chiar ei să 
le furnizeze şi să le lanseze!... i 

Între timp — dar au trecut o zi şi o 
noapte! — agenţiile de presă anunţă 


i 


lulian Filip faţă în faţă cu "călu 


tul" din Voloca. Anul 1981. 

contramandarea vizitei, preconizată 
pentru azi, 20 făurar, a lui Leonid Cucima 
(mai au de lucrat experții şi apoi... acasă 
la Preşedintele Ucrainei e un pic de 
zurbă în jurul cazului unui jurnalist ucis, 
de a cărei moarte — zice sursa — Leonid 
Cucima e un pic învinuit). 

„„Eram la Crasnoilsc într-o expediție 
folclorică de iarnă, când această bogăţie 
a obiceiurilor de iarnă din Bucovina au 
toată scena. Eram însă toți sovietici şi 
necorespondența calendarelor sărbă- 
torilor de iarnă era folosită din plin... La 
Sfântul Vasile toate cetele de Mălănci, 
Brâncoveni, Codreni, Regi, urători, cerbi, 
urşi se adunau pe strada centrală, unde 
se declanşau în altfel de spectacole 
decât cele din ajun, trecând de la casă la 
casă, spectacole care adunau tot satul, 
dar şi lume venită anume din Cernăuţi, 
de prin alte părți, unde aceste tradiţii 
lipsesc. 

Dar se învârteau — şi mi se părea 
oarecum firesc — şi milițienii printre cei 
mascaţi. Dar erau ne-fi-resc de multi. 

— “Is de la Kiev...”, ni s-a explicat 
delicat, aproape că în şoaptă... Şi ne-a 
fost dat să vedem o scenă, la care 
carnavalurile, un pic mai numeroase, 
braziliene, nici că visează. Un maior de 
miliţie i-a ridicat masca unui URS şi l-a 
luat la... anchetă: 

— E zi de lucru. De ce nu eşti la 
serviciu? (Sfântul Vasile nu cădea 
duminica şi nici cu roşu-n calendar nu 
era). 

Cel de-mas-cat se mocoşea şi 
scotea o adeverinţă ştampilată, pre- 
gătită din timp: 

— Am plătit cu sânge pentru aceas- 
tă zi. 

Erau legi sovietice, pe care creş- 
tinii le foloseau cu ingeniozitate: când 
dai sânge, aveai o zi liberă. 

Forțele de ordine excelau în lupta 
cu religia şi tradiţiile, interzicând în 
Mălănci chiar măştile — ca să-i cunoască 
la faţă (în caz de ne-re-guli) pe flăcăii 
satului. 

Pe la Crasnoilsc a fost drumul lui 
Eminescu spre Putna, prin părţile 
acestea poetul urma trupa de teatru, iar 
un crăsnean ne povestea că actorii i-au 
arendat (!!!) saraiul pentru reprezen- 
tatie... Ținere de minte, memorie, istorie, 
legende, vreri să fi fost chiar aşa, eforturi 
de supravieţuire într-o lume aritmetică, 
unde democraticul (şi lăpuşneanul?) 
mai mulți mai e aplicat, — chiar şi la lu- 
mina Zilei! — divizând lumea în sfere de 
interese şi sfere de influență... La 
penultimul summit C.S.I.-si de la Chi- 
şinău Leonid Cucima a folosit sloganul 


aritmetic că are în spate atâtea şi atâtea 
zeci de milioane de cetăţeni ai Ucrainei, 
la care Boris Elţin a surâs induigent în 
partea colegului ucrainean. Dar era 
vorba de argumente logice pentru 
stabilirea unor relaţii ca între oameni, 
relaţii eficiente în C.S.I. 

Plafonul aritmetic-muscular al 
politicii de fericire, eliberare, iluminare, 
integrare, democratizare, fraternizare 
ş.a.m.d., promovate dintr-o horă cu 7+1 
dansatori, care comandă muzica pentru 
toţi-toţi-toţi, va mai genera conflicte şi 
tensiuni, peste care... cum să treacă 
bietele neamuri, care nu au atâta 
aritmetică? 

În galeria de travestiti tehnologiile 
sunt foarte diferite, iar cea mai incre- 
dibilă am constatat-o în galeria URŞI- 
LOR. Tratarea mai documentară e la 
înțelegerea, dar nu chiar la îndemâna 
oricui. Am văzut interpreţi populari 
purtând blană şi cap de urs ori blană de 
alt animal, iar capul din lemn, acoperit 
cu blană. Mai în spiritul artei populare 
mi se par URŞII DE PAIE — enormi, 
impunători, pitoreşti. lar între aceştia — 
culmea a ceea ce se putea gândi.şi găsi 
mai metaforic în tehnologia “împăierii” 
URŞILOR: mâinile întinse în părţi ale 
interpreţilor sunt fixate (ca să nu obo- 
sească?) pe o scândură, aplicată din 
spate, şi prinse de şumuege “toarse” din 
paie, care mai şi camuflează braţele şi 
scândura, dând impresia unor aripi 
enorme. 

Dar nu-i totul! Pe umerii aripaţi ai 
URŞILOR se fixează câte un brăduţ 
verde — câte un brădănel (cum zic cei 
de la Crasnoilsc). 

Nu cred că aripile şi brădăneii au 
crescut de teama “trânziţiilor” (controlate 
de lideri mondiali — nu cu aripi în spate 
— cu aritmetici democratic-lăpuşenene), 
dar eventualul An European al Patri- 
moniului etnofolcloric ar putea să-şi 
facă o emblemă din aceşti urşi aripați 
cu brădăneii Bucovinei pe umeri. Legat 
de cu ce se va alege Europa în Anul 
European al Limbilor, aceste aripi înră- 
dăcinate ale patrimoniului integral euro- 
pean i-ar putea conferi mileniului Il! un 
camerton pentru mai mulția uzitori 
îngrijorați de câte se fac ACASĂ şi în 
lume. Că o horă numai din 7+1, nu ştiu 
cum, dar am mai văzut-o şi nu e preacu 
prinzătoare,iarcortina de fier 
politicată, metamorfozată în alta eco- 
nomică, cam tot din hora veche e. 


Limba Ramână 


“ADMIR BASARABENII 
PENTRU DORINȚA LOR 
DE A SE UNI CU ŢARA” 


INTERVIU 
CU DL MIHAI FRUNZĂ, 
PRIMARUL MUNICIPIULUI 
RĂDĂUȚI 


— Stimate Domnule Mihai 
Frunză, voi începe acest dialog 
prin a comunica cititorilor un 
detaliu care poate fi calificat ca un 
record în istoria municipiului 
Rădăuţi: în vara anului 2000, aţi fost 
reales a patra oară în calitate de 
primar. Cum explicați acest lucru? 

— Voi răspunde cu multă plăcere 
la întrebările puse de Dumneavoastră, 
deoarece am înțeles că acest interviu 
va apărea într-o revistă de mare 
circulaţie în Basarabia noastră dragă. 
Sunt născut la 14 mai 1942, în satul 
Hilişeu din județul Botoşani, într-o 
familie de ţărani care a avut şapte 
copii. De mic am învăţat că munca 
este cea care te propulsează în viaţă, 
îți ordonează existenţa, te face 
disciplinat, te îndeamnă să-ţi respecţi 
aproapele şi realizările lui. Ideea 
muncii şi a vredniciei m-a călăuzit 
întreaga viață. Am început să lucrez 
ca muncitor calificat la herghelia din 
Rădăuţi, după care am făcut o şcoală 
de partid pentru a mă putea angaja la 
o organizaţie de tineret din acea 
vreme, urmând în acelaşi timp Liceul 
“Ştefan cel Mare” din Suceava. După 
absolvirea acestuia, m-am înscris la 
Facultatea de Sociologie din Bu- 
cureşti, luându-mi licenţa în anul 
1976. Apoi, din anul 1979 până în 
1989, succesiv, am fost ales în funcţia 
de primar al municipiului Rădăuți. În 
august 1989, din cauza unor împre- 
jurări familiale mai delicate, m-am 
retras din acest post până în anul 
1996, când, la rugăminţile unor 
oameni de bună credință, am ac- 
ceptat să candidez din nou. Am fost 
reales şi, împreună cu echipa pe care 


Mihai Frunză. 


o conduc am reuşit să schimbăm în 
bine faţa oraşului Rădăuţi. Aceasta 
m-a determinat ca, în anul 2000, după 
expirarea mandatului, să mai candi- 
dez o dată pentru această funcție. 
Dintre cei şaisprezece contracan- 
didaţi am ieşit pe primul loc cu optzeci 
şi şase la sută de voturi. 

În cei paisprezece ani cât am 
fost primar în municipiul Rădăuţi, am 
obţinut rezultate bune în domeniul 
investiţiilor, al construcţiei de locuinţe 
sociale, al modernizării străzilor şi 
şoselelor. Astăzi, oraşul nostru se 
impune atât printr-o curăţenie exem- 
plară, prin parcuri şi spații verzi bine 
amenajate, printr-un iluminat public ce 
stârneşte invidia colegilor din judet, 
cât şi prin ordinea publică ce asigură 
siguranța cetățeanului de rând. În anii 
următori vrem să realizăm un lucru 
pe care rădăuţenii îl aşteaptă de 
decenii: aducerea gazelor naturale în 
municipiul nostru, proiect în care am 
investit deja bani şi la a cărui finalizare 
voi veghea cu grijă. 

- Ştiu că nu Vă uitaţi rădă- 
cinile, Vă întoarceți cu drag în satul 
de baştină şi faceţi multe lucruri 
bune pentru el. 

— Satul în care m-am născut 
este unul foarte necăjit şi modest din 
toate punctele de vedere. Până nu 
demult, în el nu se putea intra decât 
cu sania şi căruța. Maşinile nu aveau 
acces, pentru că este aşezat undeva 
la frontieră cu Ucraina, zicem noi în 
ţinutul Herţa, dar în Herţa româ- 

nească, şi din cauză că a fost pusă 
frontiera chiar la marginea satului, 
drumul s-a terminat aici şi nimeni 
niciodată n-a încercat să-l repare. Dar 
este un sat frumos, aşezat între două 
păduri de stejari seculari şi de fag, în 
care mi-am trăit copilăria. Deşi mi-am 
făcut studiile departe de sat (am făcut 
şapte clase în comuna Mihăileni, care 
se află la o depărtare de 12 km, apoi 
şcoala profesională la Botoşani şi 
liceul la Suceava), de fiecare dată mă 
întorceam cu drag la părinţii mei, la 
casa părintească, la acel sat uitat de 
lume, dar foarte pitoresc. De-a lungul 
timpului, m-am gândit să-i ajut pe 
consătenii mei cu ceea ce poate fi mai 
de folos: cu pietruirea şoselei prin- 
cipale şi cu construirea unei sfinte 
biserici, lucruri care, cu ajutorul lui 
Dumnezeu şi al oamenilor, s-au 
realizat. 

— Sunteţi unul dintre primarii 
cu titlu ştiinţific. Fiu de ţăran, ați 
trecut toate vămile vieţii pentru a 
ajunge de ia un simplu mecanizator 
la doctor în sociologie. Care a fost 
principiul de care V-aţi condus în 
viaţa şi activitatea Dumneavoastră? 

— Am urcat foarte greu pe scările 
ierarhiei sociale, n-am avut nici 
sponsori, nici pile, nici relaţii. Am 
realizat totul numai prin muncă onestă. 
Calitățile cultivate de tatăl meu -— 
cinstea, corectitudinea, munca şi ver- 
ticalitatea — le-am avut mereu în minte 
şi m-am condus de ele. Aceasta m-a 
determinat să învăţ şi am devenit doc- 
tor în ştiinţe sociale. Am avut alături 
de mine o soție pe care o chema Olga, 
Dumnezeu s-o ierte, care m-a părăsit 
la vârsta de 39 de ani. Ea a jertfit tot 
ce a avut mai bun pentru a mă ajuta 
să-mi fac studiile. A dorit să termin 
liceul, o facultate şi să ajung doctor 
în sociologie. Imaginați-vă cât de greu 
a fost acest lucru. În patru ani, cât 
am făcut facultatea la Bucureşti, 
renunțam la sâmbete şi duminici, nu 
veneam acasă şi mă cufundam în 
biblioteci, acumulând date folositoare 
pentru luerarea de licenţă şi mai apoi 
pentru teza în sociologie, care este 
axată pe nişte coordonate spirituale 
deosebite pentru viața creştinească 
de fiecare zi şi, în special, pentru cea 
ortodoxă. 


-= Aţi avut şi clipe când aţi 
regretat că sunteți primar? Cum aţi 
depăşit greutăţile? 

— Funcţia de primar aduce şi 
satisfacţii, şi insatisfacţii. Am avut 
în activitatea mea multe momente 
când m-am descurajat, când n-am 
putut găsi soluţiile cele mai bune, 
fie din cauza sistemului în care am 
lucrat, fie că oamenii n-au înţeles sau 
n-au ţinut cont de formula în care 
trebuia să lucrăm. Cel mai mult am 
rămas dezamăgit de poziţia unor 
persoane care s-au dovedit a fi false. 
În perioada cât n-am mai fost primar, 
aceste persoane aproape că nu mă 
mai cunoşteau şi acest lucru m-a 
întristat, fiindcă eu i-am tratat 
întotdeauna foarte frumos şi de la om 
la om. După ce am redevenit primar, 
aceleaşi persoane iarăşi şi-au schim- 
bat atitudinea fată de mine. Această 
duplicitate nu este bună niciodată. 
Dar, din păcate, aceste lucruri sunt 
fireşti pentru toate societăţile, şi 
pentru cea de până la '89, şi pentru 
cea de acum, pentru că, prin subiec- 
tivitatea sa, omul este născut să joace 
teatru, să mintă, să linguşească şi, 
de asemenea, să fie vrednic şi verti- 
cal. Am trecut peste toate mai uşor, 
pentru că am o anumită experiență 
de viaţă. Pe acei oameni, care şi-au 
arătat lipsa de verticalitate, i-am tratat 
tot cu respect. După realegerea mea, 
nu le-am spus nici o vorbă, dimpotrivă, mi 
i-am apropiat din nou. Aceasta este 
palma socială care trebuie dată 
individului atunci când el nu este 
sincer cu tine şi numai aşa poate fi 
adus pe calea cea bună. 

-Vi s-a întâmplat să vă simţiți 
neputincios în dorinţa de a ajuta pe 
cineva? 

— In viața de zi cu zi nu tot ceea 
ce îţi propui sau îţi doreşti se poate 
înfăptui. Neputincios n-am fost, din 
punctul meu de vedere, dar nu întot- 
deauna am putut ajuta din cauza îm- 
prejurărilor defavorabile ţării noastre 
şi oraşului în care am muncit. Am ținut 
întotdeauna să ajut omul necăjit, şi 
în trecut, dar mai ales în etapa 
actuală, pe care o consider o etapă 
mai grea.decât până în 1990 (să mă 
contrazică cei care s-au îmbogăţit, dar 
acesta este adevărul). În țara noastră 

s-au format două poluri, în totalitate 
opuse unul altuia, nu spre bine, ci spre 
rău: o clasă "îmburghezită", uneori 
peste noapte, şi clasa sărăcită, dar 
totalmente sărăcită,- nu ca până la 
1989. Eu sunt omul care ţin cu cei 
deznădăjduiţi, ajut oamenii săraci şi 
nu încurajez nemunca sau inşii leneşi, 
dimpotrivă, încerc să găsesc o soluţie 
pentru fiecare, inclusiv în ce priveşte 
acordarea de locuinţe, care pentru unii 
a devenit o irealitate, considerând că 
aceasta se putea întâmpla numai 
până în '90. Există însă o limită a 
locurilor de muncă, a procurării hranei 
de zi cu zi, a ajutorării copiilor şi aici 
sunt uneori restricționat, pentru că în 
țara noastră şi în oraşul nostru nu se 
mai vorbeşte despre locuinţe sociale 
sau despre cei năpăstuiţi, ci despre 
vile, case de vacanţă şi despre alte 
lăcaşuri care se fac parcă ostentativ, 
pentru a intimida pătura socială 
modestă, şi care sfidează bunul simţ. 

- Prin geamul biroului Dum- 
neavoastră se vede Mănăstirea 
Bogdana, unde se odihnesc ose- 
mintele lui Bogdan |, la 30 km se 
află Mănăstirea Putna, unde ve- 
ghează Ştefan cel Mare, în jur se 
întinde salba de mănăstiri: Moldo- 
vița, Suceviţa, Arbore, Humor, 
Voroneț. A fi primar într-o zonă atât 
de încărcată de istorie şi credinţă 
înseamnă o responsabilitate deo- 
sebită. Ce înseamnă Bucovina 
pentru Dumneavoastră? 

— Bucovina şi, în special, capi- 
tala sa, zic eu, oraşul Rădăuţi, parcă 
predestinat să fie aşezat la intersecția 
drumurilor istorice pe care le-aţi amin- 
tit, cu oameni gospodari, curaţi la 
suflet, este o oază spirituală, unde 
credința noastră strămoşească a fost 
păstrată şi ținută la ea acasă. Sunt şi 
eu fiu al credinţei ortodoxe. Pe 
timpurile ateiste, când nu aveam voie 
să merg la biserică, trecând pe lângă 
un lăcaş sfânt, îmi făceam cruce cu 
limba. Mi-a ajutat Dumnezeu să mă 
mărturisesc la părintele stareț lachint 
de la Putna, cel mai mare mărturisitor 
al timpurilor noastre. Mă împărtăşeam 
pe ascuns, noaptea. Datorită spiritului 
din această zonă, am crescut şi eu 
în ideea de a mă ruga, a merge la 
biserică, a face milostenii, a nu înjura 


şi a face fapte bune. Dar acest lucru 
nu este suficient, căci e uşor a merge 
la biserică şi a crede că eşti creştin. 
Credinţa cere fapte, ele sunt cele care 
la judecata de apoi sunt puse în 
echilibru: şi cu ele poţi trece vămile 
pentru a te mântui. De aceea am luptat 
ca în fiecare cartier din Rădăuţi să fie 
câte o sfântă biserică. Acum sunt cinci 
şi toate sunt arhipline în zilele de 
sărbătoare. Cred că biserica este, la 
vremea actuală, unica sursă de 
educaţie culturală a oamenilor, căci 
ziarele şi teievizorul cât clădesc, 
atâta distrug. a 

La fel m-a chemat satul meu 
natal unde nu exista un lăcaş sfânt şi 
Dumnezeu a orânduit ca eu şi soția 
mea Silvia-Gabriela să fim cei care 
să punem piatra de temelie la biserică. 
Am avut foarte multe ispite, poticneli, 
descurajări în cei doi ani şi o lună cât 
a fost construită. Chiar devenisem 
foarte'recalcitrant la toate problemele 
satului, fiindcă lucrurile nu mergeau 
aşa cum mi le-am închipuit eu. Dar 
de fiecare dată îmi aminteam că 
atunci când purcezi la construirea unei 
biserici, diavolul nu stă deoparte, ci 
îți aruncă fel de fel de ispite pentru a 
te îndepărta de la idee. Şi aşa ne-a 
ajutat Dumnezeu ca această biserică 
să fie sfinţită la 24 septembrie 2000 
şi are hramul sfinţilor arhangheli Mihail 
şi Gavriil. Biserica din acel sat uitat 
de lume a fost sfinţită de doi 
mitropoliți, Mitropolitul Sucevei şi 
Bucovinei, Înalt Preasfinţitul Pimen şi 
Mitropolitul Basarabiei Petru. Aceasta 
a fost cea mai mare bucurie a satului 
şi cea mai mare bucurie a vieţii mele. 
Totul trece, biserica rămâne şi revarsă 
asupra satului meu linişte sufletească 
şi credință. 

— Sunteţi un bun prieten al 
basarabenilor. Aţi invitat în Bu- 
covina multe personalităţi mar- 
cante, dar şi mulţi oameni simpli, 
ca să viziteze mănăstirile şi 
locurile istorice. Aţi organizat 
nenumărate transporturi de cărti 

„ Şi ajutoare materiale pentru diferi- 
te localități din Republica Moldova: 
Mihăileni, judeţul Bălţi, Drochia, 
judeţul Soroca, Boghiceni, judeţul 
Hânceşti, Briceni ş. a. Demne de 
remarcat sunt consecvenţa şi 

discreţia cu care ați făcut aceste 
acte de milostenie. De unde aceas- 
tă solidaritate şi dragoste pentru 
fraţii de dincolo de Prut? 

— Pentru Basarabia am un sen- 
timent aparte şi mi-am dorit foarte mult 
după revoluţie să merg acolo, să-mi 
fac prieteni. Primul basarabean pe 
care l-am cunoscut a fost părintele 
Andrei Negară din comuna Boghiceni, 
judeţul Lăpuşna. El a venit la Rădăuţi, 
a intrat în magazinul unde lucram (pe 
atunci nu eram primar) împreună cu 
soția şi cumnata mea şi ne-a spus 
aşa: "Vă blagosloveşte patriarhul 
Moscovei şi a toată Rusia!". Bineîn- 
teles, fetele s-au dus să fie binecu- 
vântate, iar eu am rămas puţin uimit 
că există această atitudine plină de 
umor față de Moscova. Ne-am împri- 
etenit de la prima vedere, l-am luat 
acasă, l-am omenit şi l-am condus 
până la Putna, unde el ducea nişte 
iconiţe. Prin intermediul acestui 
părinte, a doamnei preotese Maria şi 
a fiicei lor Taniuşa, am făcut cunoş- 
tinţă şi cu alţi oameni din Basarabia, 
printre care şi pictorul basarabean 
Trocev, care a pictat biserica din satui 
meu natal. 

După doi ani am fost invitaţi la 
o nuntă în satul Boghiceni, unde am 
stat trei zile şi am observat ospi- 
talitatea fraţilor de peste Prut, omenia 
şi spiritul lor gospodăresc, dar şi 
ştirbirea în timp a credinţei ortodoxe 
şi mai ales a limbii române. Uneori, 
mai în glumă, mai în serios, ziceam: 
"la să umblăm un pic la dicţionar, ca 
să vedem ce-aţi vrut să spuneţi”. In 
timpul acestei vizite am văzut 
Chişinăul care mi-a plăcut mult, mai 
ales statuia lui Ştefan cel Mare şi 
catedrala din centru, a cărui paroh ne-a 
vorbit foarte frumos despre aplecarea 
basarabenilor către cele sfinte. Am 
vorbit şi cu primarul din Drochia şi 
cred că ne vom înfrăţi cu acest oraş. 

Apoi a fost momentul Mihăileni, 
unde am mers cu un transport de cărti, 
căci fraţii noştri au o mare foame de 
carte, dorinţă minunată ca odraslele 
lor să înveţe corect româneşte. Aici 
l-am cunoscut pe directorul şcolii, 
d! Vladimir Spânu, care este un bun 
român şi un om deosebit. De aici am 
mers la cetatea Soroca şi am văzut 


acest mare fluviu, Nistru, pe care 
pluteau vapoare. În oraşul Drochia am 
descoperit o frumoasă biserică ce m-a 
impresionat mult. Am cunoscut nişte 
oameni deosebiți în frunte cu părintele 
paroh Pavel. Admirând pictura, am 
observat pe perete imaginea lui Ştefan 
cel Mare şi Sfânt. intrebând pe femeia 
de la lumânări dacă a fost vreodată la 
mormântul lui Ştefan cel Mare, ea mi-a 
răspuns cu lacrimi în ochi că n-a fost 
şi nu crede că va ajunge vreodată. Şi 
atunci i-am propus părintelui paroh să 
organizeze un grup din patruzeci de 
oameni cu un autocar, eu ocupându- 
mă de toate cheltuielile — cazare, masă 
etc. l-am spus să nu-mi vină cu 
directori, cu primari, ci cu cei care au 
trudit şi s-au jertfit pentru acea 
biserică. Într-adevăr, părintele m-a 
ascultat şi a sosit cu mireni simpli. 
Au vizitat Mănăstirea Bogdana, 
câteva biserici noi din Rădăuţi, apoi 
Putna, Suceviţa, trecând peste 
obcinele Bucovinei spre Vatra Moldo- 
viței, Voroneţ, Mănăstirea Humorului, 
Dragomirna. Au fost foarte încântați 
de excursia la care am participat eu şi 
cu soția mea, străduindu-ne să-i 
omenim ca pe nişte adevărați frați. 
Bineînţeles, de atunci ne-am împri- 
etenit, vizitându-ne reciproc. Cu 
ajutorul părintelui Pavel am ajuns să 
văd şi cele mai renumite pivnițe de 
vinuri din Basarabia care se află la 
Cricova. 

Ne-au solicitat ajutor, mai ales 
material. Soția mea, lucrând la un birou 
de asistenţă socială şi plăcându-i să 
facă milostenii, s-a gândit că ar fi bine 
să ajutăm acest oraş, aşa cum a 
ajutat şi comuna Mihăileni, cu cărți, 
dar de data aceasta şi cu îmbră- 
căminte şi încălțăminte. Astfel am 
făcut un convoi de două maşini spre 
Drochia cu haine pentru copilaşi. A 
fost o mare bucurie pentru acei copii 
care, ca şi rnulţi dintre ai noștri, se 
zbat în necazuri. Aşa s-a înfiripat 
această dragoste a mea față de 
Basarabia şi o ajut de fiecare dată cu 
multă plăcere, fiindcă dincolo de 
cuvântul Basarabia îi simt -pe fraţii 
noştri, care ne'seamănă şi care 
vorbesc aceeaşi limbă. 

— Cum Vi se par românii de 
peste Prut? 


92 


Limba 

— Sunt oameni inventivi, harnici, 
amuzanți, care ia un pahar de vin se 
destăinuiesc, îşi deschid sufletele 
până plâng şi mai ales sunt foarte buni 
dansatori. Eram odată la o nuntă şi, 
până m-am dumerit cum merg treburile 
acolo, m-a luat unul la întrebări: "Hai, 
domnule Mihai, ce ai venit aici la 
priveghi, doar eşti la nuntă?". Şi avea 
dreptate. Basarabeanul ştie să 
sărbătorească. Lasă sapa, vine la 
nuntă, uită ce a fost la lucru şi se 
distrează mai mult decât noi, românii, 
care ne-am mai sofisticat în ultimul 
timp, suntem mai gomoşi, alegem 
sălile de dans, discotecile. Dar mai 
practici sunt fraţii noştri din Basarabia. 
li admir pentru curajul pe care l-au avut 
şi au rezistat timpurilor, pentru dorința 
lor de a şti cât mai multe lucruri despre 
România, de a o vizita şi mai ales îi 
admir pentru veşnica lor dorinţă de a 
se uni cu Țara. 

— Există în Basarabia vreo 
localitate înfrățită cu municipiul 
Rădăuţi? 

- Da, oraşul Briceni. Dar cu el 
s-au răcit un pic relaţiile. Am invitat 
noul primar împreună cu un ansamblu 
folcloric la zilele oraşului nostru, care 
au avut loc în luna iulie a anului 2000, 
dar dumnealui n-a venit. Aş dori totuşi 
ca peviitor această înfrățire să reînvie, 
pentru că ea ne îmbogățește reciproc 
cultural şi spiritual. Dacă primarul din 
Briceni va citi acest interviu, îl rog să 
mă contacteze pentru reînnodarea 
legăturilor. 

- Discreţia şi consecvenţa cu 
care trimiteţi cărți şi ajutoare peste 
Prut, în timp ce alții trimit acolo 
numai vorbe şi intenţii, sunt cu ade- 
vărat în spiritul cristic şi Vă arată 
ca pe un om credincios în faptă. 
V-aş da drept exemplu tuturor 
primarilor din Ţară. Dacă fiecare 
dintre ei ar organiza măcar un 
transport pentru Basarabia, toate 
şcolile ar fi aprovizionate cu ma- 
nuale şi cu câte o mică bibliotecă 
românească. Ar fi ceva extra- 
ordinar. Ce mesaj aţi dori să 
transmiteţi în acest sens perso- 
nalităţilor, de acelaşi rang cu Dum- 
neavoastră, din Ţară? 

— Este greu să dai soluţii pentru 
toți primarii din țară. Probabil toți au 


bune intenţii fată de Basarabia... E 
bine ca fiecare primar să se gân- 
dească şi la românii de dincolo care 
vor să înveţe corect româneşte şi e 
firesc ca noi să le întindem o mână 
de ajutor. Fac un apel către toți 
primarii de bună credință: două-trei 
sute de kilograme de manuale şcolare 
nu este o avere, la noi aceste manuale 
se retopesc, iar dincolo copiii le 
primesc cu o bucurie de nedescris. 
Poliţiştii din vamă ne-au rugat primii 
să le dăm câte o carte pentru odras- 
lele lor. Copiii de dincolo de Prut 
doresc să citească româneşte şi n-au 
cărţile necesare. Acolo literatura în 
limba română este ca aerul, ceea ce 
noi aici, în România, nu putem 


- înțelege, pentru că noi suntem acasă 


şi ne interesează mai puțin fraţii care 
au rămas sub diferite vânturi istorice. 
Cel mai greu este găsirea unui mijloc 
de transport. Dar fiecare oraş are 
societăți umanitare, care au primit 
maşini şi care n-au făcut, unele, mai 
nimic cu ele. Eu procedez aşa: chem 
reprezentanţii lor la primărie, fac 
analiza faptelor umanitare realizate cu 
acele maşini şi ajungem la înțelegerea 
că ei pot să facă şi un drum până în 
Basarabia. Spre deosebire de Cer- 
năuți, cu care noi, de asemenea, 
avem relaţii bune, în Basarabia, cel 
puţin, nu te opresc la vamă. Dim- 
potrivă, Basarabia este deschisă 
pentru manuale şi cărți, iar în Ucraina 
cărțile româneşti sunt confiscate. 

— Şi, în final, ce mesaj le trans- 
miteţi basarabenilor? 

— Cele mai frumoase gânduri 
de sănătate. Să fie siguri că fraţii din 
România sunt alături de ei, că odată 
şi odată se va realiza visul lor de 
secole de a se uni cu Ţara. Dumnezeu 
să reverse asupra basarabenilor 
multă pace şi linişte sufletească. 


Rădăuți, 
3 ianuarie 2001 


A consemnat 
lulia BRANZA 

Emil SATCO 
Suceava 


BUCOVINENI 
IN ACADEMIA 
ROMANA 


Bucovina, una dintre cele mai 
frumoase zone ale ținuturilor locuite 
de români, a dat la iveală, de-a lungul 
secolelor, meşteri cu sclipiri de geniu, 
care au durat pentru eternitate monu- 
mente de arhitectură şi de artă 
decorativă, au caligrafiat cu migală şi 
au împodobit cu miniaturi măiestre 
manuscrise şi cărți de cult, într-un 
cuvânt, au creat adevărate comori ale 
spiritualităţii româneşti. Aici s-a 
născut Dosoftei (1624-1693), mitro- 
politul cărturar, “ctitor al tiparului, 
înnoitor al culturii şi literaturii în limba 
naţională”, întemeietor al poeziei culte 
la români; Anastasie Crimca (n.?- 
1629), vestit cărturar, caligraf, minia- 
turist şi autor de literatură imnografică, 
sau nu mai puţin vestitul Eustatie de 
la Putna, profesor la Şcoala de la 
Putna, creator de muzică liturgică, cel 
care, în 1504, a dirijat corul psalților 
la înmormântarea marelui voievod 
Ştefan. Aproape că nu există domeniu 
de activitate umană în care să nu fi 
existat şi o contribuție de seamă din 
Bucovina. Acest “fenomen” explică şi 
apariţia, la Biblioteca județeană 
Suceava, azi Biblioteca Bucovinei, a 
unui număr de nouă dicţionare ale 
personalităţilor, în care viaţa şi 
activitatea acestora sunt consemnate 
pentru posteritate. Era firesc ca, din 
rândul lor, o mică parte să acceadă în 
cel mai înalt forum al ştiinţei şi culturii — 
Academia Română — odată cu înfiin- 
tarea acestuia. 

Când, în 1866, s-a constituit 
Societatea Literară Română, reprezen- 
tând un pas însemnat pentru reali- 
zarea unităţii culturale a românilor de 
pretutindeni, din Bucovina au fost 
cooptați ca membri Alexandru Hur- 
muzachi (16 august 1823, Cernauca — 


8/20 martie 1871, Neapole), publicist - 


şi om politic, şi Ambrosiu Dimitro- 


viţă, intelectual de marcă şi publicist 
(20 iulie 1838, Cernăuţi — 3/15 iulie 
1866, Cernăuţi), redactor al Foii 
Societăţii pentru Cultura şi Literatura 
Română în Bucovina. Acesta din 
urmă, sfârşindu-se la mai puţin de 
patru luni de la numirea sa, va fi 
înlocuit cu |.G. Sbiera (1 noiembrie 
1836, Horodnic de Jos — 22 octombrie 
1916, Cernăuţi), folclorist şi istoric 
literar. Cei trei au devenit membri 
fondatori ai Academiei Române, 
instituție care a apărut ca urmare a 
transformării Societăţii Literare în 
Societate Academică Română (1867), 
apoi în Academia Română (27 martie 
1879). Bucovina a fost reprezentată, 
de-a lungul anilor în acest forum, de 

o seamă de personalități de prim rang 
ale culturii şi ştiinţei româneşti, ca 
membri titulari, membri corespondenți 
sau membri de onoare. Dăm în conti- 
nuare lista acestora, în care îi 
includem şi pe cei proveniţi din zona 
Fălticeni (care face parte astăzi din 
județul Suceava şi care a avut în 
permanenţă relaţii strânse cu Buco- 
vina). 


MEMBRI TITULARI 


Constantin N. Arseni (3 februarie 
1912, Dolhasca — 5 iulie 1994, Bucu- 
reşti), medic. Membru corespondent — 
1 martie 1964; membru titular — 18 
decembrie 1991. Profesor de clinică 
neurochirurgicală la Catedra de Neo- 
chirurgie a Facultăţii de Medicină din 
Bucureşti. Autorul a peste 25.000 de 
operaţii de tumori cerebrale, a peste 
5.000 de operaţii de leziuni traumatice 
cranio-cerebrale, afecţiuni vertebro- 
modulare, malformații vasculare ş.a. 
Creator de şcoală în neurochirurgia 
românească, cu contribuţii originale 
recunoscute în chirurgia mondială, cum 
ar fi: clasificarea tumorilor cerebrale, a 
discopatiilor vertebrale, tratamentul 
neurochirurgical al tumorilor de nuclei 
bazali, fiind primul în lume care-a 
abordat studiul acestor tumori (1924) 
ş.a. Autorul unor studii şi tratate apărute 
în țară şi peste hotare. A fost membru al 
Academiei de Ştiinţe Medicale din 
România, al Academiei de Medicină din 
New York, al Societăţii Regale de 
Medicină din Londra, al Societății 
Internaţionale de Neurologie, al socie- 
tăților de neurochirurgie din Londra, 
Madrid, Moscova, Paris ş.a. 

Nichifor Ceapoiu (14 noiembrie 
1911, Ciocăneşti, Suceava — 24 octom- 
brie 1994, Bucureşti), inginer agronom. 
Membru corespondent — 21 martie 1963; 
membru titular — 1 martie 1974. Profesor 
universitar la Institutul Agronomic “N. 
Bălcescu” din Bucureşti. Contribuţii 
deosebite în domeniul geneticii şi 
ameliorării cânepei, creând noi soiuri 
valoroase; a produs noi soiuri de grâu 
de toamnă (“Carmen”, “Ceres”, “Dacia”, 
“Diana”, “Excelsior”, “Favorit”, “Fundulea 
29”, “Ileana” ş.a.). În 1991 a publicat o 
lucrare (Gena, structura şi funcţiile ei), 
rezultat al preocupărilor privind gena şi 
implicaţiile ei în diverse domenii, 
structura” populațiilor umane şi al 
patrimoniului fenogenetic al poporului 
român. A fondat revista “Probleme de 
genetică teoretică şi aplicată”, al cărei 
redactor principal a fost. Membru titular 
al Academiei de Ştiinţe Agricole şi 


Silvice, al Societăţii Europene pentru 
Cercetări în Domeniul Aneuploidei 
(Cambridge), al Asociaţiei Interna- 
tionale de Biometrie din Washington. 

Radu Grigorovici (20 noiembrie 
1911, Cernăuţi) — fizician; membru co- 
respondent — 21 martie 1963; membru 
titular — 11 ianuarie 1990. Vicepre- 
şedinte al Academiei Române (2 feb- 
ruarie 1990 — 1 februarie 1994). Şef al 
Secţiei de Semiconductori şi director 
adjunct ştiinţific al Institutului de Fizică 
al Academiei Române (Institutul de 
Fizica şi Tehnologia Materialelor de la 
Măgurele). Lector la institutul Interna- 
tional de la Trieste, la Şcoala de Vară 
de Semiconductori amorfi a Universităţii 
scoțiene Aberdeen, profesor invitat la 
Universitatea “P. & M. Curie” din Paris. 
Contribuţii ştiinţifice în diverse domenii 
ale fizicii, consemnate în numeroase 
lucrări (tratate, monografii, cursuri, 
studii). Cercetări de istorie a Bucovinei. 
Membru al unor societăţi ştiinţifice 
străine şi româneşti. 

Eudoxiu Hurmuzachi (Hurmu- 
zaki) (29 septembrie 1812, Cernauca — 
29 ianuarie/10 februarie 1874, Cernă- 
uți) — istoric. Cunoscut şi sub numele de 
Doxachi Hurmuzachi. Membru titular din 
2 august 1872. Om politic bucovinean, 
implicat în evenimentele revoluţionare 
de la 1848 din Viena şi Cernăuţi, în toate 
mişcările de emancipare a românilor 
bucovineni, în lupta pentru drepturi ale 
câmpulungenilor.: A fost vicecăpitan 
(1862) şi căpitan (1864) al Bucovinei, 
preşedinte al Camerei legislative şi în 
Comitetul reprezentativ al acesteia. 
Baron, cetățean de onoare al oraşelor 
Cernăuţi şi Câmpulung Moldovenesc. 
A adunat, din arhivele româneşti şi 
străine, peste 6000 de documente 
privitoare la istoria poporului român. Din 
acestea cinci volume, traduse în limba 
română (din germană) de Mihai Emi- 
nescu şi |. Slavici, au fost publicate între 
1878-1886 (Fragmente zur Geschichte 
der Rumänen) şi alte trei, în perioada 
1879-1900. Ulterior au apărut, sub egida 
Academiei Române, 45 de volume sub 
genericul “Colecţia Hurmuzaki”. 

Gh.T. Kirileanu (13 martie 1872, 
Holda, judeţul Suceava — 13 noiembrie 
1960, Piatra-Neamţ) — folclorist. Membru 
de onoare — 5 iunie 1948, membru titu- 
lar onorific — 12 august 1948. A fondat 
revista de folclor “lon Creangă”. A făcut 
cercetări socio-etnografice soldate cu 
numeroase studii şi articole publicate 
în presa vremii şi a fost preocupat de 
mişcarea folcloristică din Franţa şi 
Germania. 

Eugen Lovinescu (31 octombrie 
1881, Fălticeni — 16 iulie 1943, Bucu- 
reşti) — critic, istoric literar, scriitor. A fost 

numit membru post-mortem al Acade- 
miei Române la 10 septembrie 1991. A 
inițiat magazinul ilustrat “Lectura pentru 
toţi” (1918-1920) şi, din 1919, revista 


“Zburătorul” (1919-1922; 1926-1927), 


care a impus o nouă direcţie în literatura 
postbelică. A încercat să schimbe 
gândirea şi limbajul criticii literare 
româneşti. A fundamentat o nouă 
estetică. Volume de critică literară, 
istorie literară, memorialistică, teatru, 
proză. Traducător. 

Simeon Florea Marian (1 sep- 
tembrie 1847, ilişeşti, Suceava — 11/24 
aprilie 1907, Suceava) — folclorist şi 
etnograf. Membru titular din 26 martie 
1881. Profesor la Gimnaziul superior din 
Suceava. A întemeiat, împreună cu T.V. 
Ştefanelli, “Revista politică” (Suceava). 
Autorul unei opere folclorice şi etno- 
grafice unice, de mari proporții. A pus 
bazele etnografiei româneşti. A studiat 
fenomenul etnografic în interdepen- 
denta sa firească cu folclorul. Activitate 
de pionierat în domeniul folcloristicii, 
unele dintre lucrările sale, cum ar fi 
“Ornitologia poporană română” (două 
volume, 1883), fiind noi chiar şi pe plan 
mondial; este cel mai mare folclorist 
român. A participat la elaborarea 
Dicţionarului Academiei Române. 

lon I. Nistor (4/16 august 1876, 
Vicovu de Sus, județul Suceava — 11 
noiembrie 1962, Bucureşti) — istoric şi 
om politic. Membru corespondent — 18 
mai 1911; membru titular — 19 mai 1915. 
Repus în drepturi ca membru titular în 3 
iulie 1990. intre 1929-1932 a fost 
preşedinte al Secţiunii Istorice a Aca- 
demiei Române. Profesor universitar, 
doctor. Luptător pentru emanciparea 
națională şi culturală a românilor din 
Bucovina. A susținut apariția, în Bucu- 
reşti, a publicaţiei “Revista Bucovinei” 
(1916). A contribuit, alături de lancu 
Flondor şi Sextil Puşcariu, la pregătirea 
Congresului General al românilor 
bucovineni şi Adunarea Naţională cu 
caracter plebiscitar din Cernăuţi. Primul 
rector al Universităţii Române din 
Cernăuţi. A înfiinţat, în cadrul acestei 
universităţi, Institutul de Limbă şi Istorie. 
A condus publicaţiile “Junimea literară” 
(1904-1908) şi “Codrul Cosminului” 
(1924-1939). Profesor la Universitatea 
din Bucureşti (1940-1941). Ministru- 
secretar de stat pentru Bucovina (1918- 
1927; 1933-1937), ministru al Lucrărilor 
Publice (1927-1928), ministru al Muncii 
(1934-1935; 1936-1937), ministru al 
Cultelor şi Artelor (1939-1940). A 
publicat peste 300 de lucrări, studii şi 
articole de istorie. Intre 1922-1942 a 


publicat cinci volume din Colecţia 
“Hurmuzaki”. 

Dimitrie Onciu! (26 octombrie — 7 
noiembrie 1856, Straja — 20 martie 
1923, Bucureşti) — istoric. Membru co- 
respondent — 1 aprilie 1889; membru 
titular — 11 aprilie 1905. A fost vicepre- 
şedinte al Academiei Române (25 mai 
1913 — 28 mai 1916; 11 iunie 1920 — 20 
martie 1923) şi preşedinte al Secţiunii 
Istorice (1911-1914; 1919-1922). Pro- 
fesor de istorie veche a românilor la 
Universitatea Bucureşti (1896-1923), 
decan al Facultăţii de Litere şi Filosofie 
(1919-1923), director al Arhivelor 
Statului din Bucureşti (1900-1923). A 
întemeiat şi condus Comisia consulta- 
tivă de heraldică (1922). Contribuţii 
remarcabile în domeniul istoriei medie- 
vale româneşti. 

Cristofor Simionescu (17 iulie 
1920, Dumbrăveni) — inginer chimist. 
Membru corespondent — 2 iulie 1955; 
membru titular — 21 martie 1963. A fost 
vicepreşedinte al Academiei Române (1 
martie 1974 — 2 februarie 1990) şi 
vicepreşedinte cu delegaţie de pre- 
şedinte (3 iunie 1977 — 19 martie 1980). 
Preşedinte al Filialei laşi a Academiei 
Române (1963-1974; din 1990). Pro- 
fesor universitar şi şef de catedră la 
Institutul Politehnic “Gh. Asachi”, unde 
a fost director de studii (1949-1951), 
prorector (1951-1952) şi rector (1953- 
1976). Şef al Secţiei de Chimie Macro- 
molecurală (1956-1970) şi director (din 
1970) al Institutului de Chimie Macro- 
moleculară “P. Poni” din laşi. Cercetări 
în domeniul chimiei organice şi macro- 
moleculare, chimiei lemnului şi stufului 
ş.a. Studii privind unele specii de lemn 
repede crescătoare. Contribuţii esen- 
tiale la sinteza mecanochimică a compu- 
şilor macromoleculari, complexarea cu 
metale pentru obţinerea polimerilor 
semiconductori ş.a. Autor a numeroase 
cărţi şi studii. Fondator şi redactor 
responsabil al revistei internaţionale 
“Celulose Chemistry and Technology” 
şi al “Memoriilor Secţiilor Ştiinţifice ale 
Academiei Române”, seria a IV-a. 
Membru al unor prestigioase foruri 
ştiinţifice de peste hotare. 

Gheorghe Sion (18 mai 1822, 
Mamorniţa — 1 octombrie 1892, Bucu- 
reşti) — scriitor. Membru titular al 
Societăţii Academice Române la 16 
septembrie 1868. Secretar general al 
Societăţii Academice Române (18 
septembrie 1876 — 2 iulie 1879); vice- 
preşedinte al Academiei Române (2 
iulie 1879 — 15 aprilie 1880); preşedinte 
al Secţiunii literare a Academiei Ro- 
mâne (1891-1892). Provine din satul 
Mamorniţa care, la ocuparea Bucovinei 
de către habsburgi, a fost împărțit în 

două, o parte luând-o Austria, alta 
rămânând la Moldova. Din care parte o 
fi fost Gheorghe Sion? Este mai puţin 
important. Rămâne omul de cultură, 
memorialistul, poetul, traducătorul şi 
patriotul român. 

Teodor V. Ştefanelli (Theodor V. 
Ştefaniuc) (18 august 1849, Siret — 23 iulie 
1920, Fălticeni) — istoric şi scriitor. 
Judecător la Câmpulung Moldovenesc, 
apoi magistrat la Suceava, unde a 
contribuit la înființarea Societăţii “Şcoala 
Română”, a colecţiei “Biblioteca de 
petrecere şi învățătură pentru tineretul 
român” şi a “Revistei politice” (1886). 
Consilier la Curtea de Apel din Lemberg 
şi la Înalta Curte de Casaţie din Viena. 
Preocupări de istorie a Bucovinei. A 
publicat, în 1915, volumul Documente 
din vechiul ocol al Câmpulungului 
Moldovenesc. Publică nuvele şi po- 
vestiri, precum şi volumul Amintiri 
despre Eminescu. 

Emanoil Teodorescu (10 mai 
1866, Siminicea, Suceava — 26 aprilie 
1949, Bucureşti) — botanist. Membru 
corespondent — 25 mai 1909; membru 
titular — 24 mai 1945; membru titular 
activ — 12 august 1948. A fost vice- 
preşedinte al Academiei Române. 
Profesor la Catedra de Anatomie şi 
Fiziologie Vegetală din cadrul Facultăţii 
de Ştiinţe din Bucureşti. A întemeiat 
primul Laborator de Fiziologie vegetală 
din România. Întemeietor al şcolii de 
algologie şi al învățământului universitar 
de fiziologia plantelor. Importante studii 
publicate în țară şi peste hotare. 

Vladimir Trebici (28 februarie 
1916, Horecea-Mănăstirii, Cernăuţi — 13 
februarie 1999, Bucureşti) — demograf 
şi sociolog. Membru corespondent — 13 
noiembrie 1990; membru titular — 10 
noiembrie 1992. Carieră în Direcţia 
Centrală de Statistică, unde a ajuns di- 
rector general, consilier ministerial, apoi 
vicepreşedinte al Consiliului Ştiinţific 
Metodologic. Activitate didactică univer- 
sitară. Director al Centrului de Cercetări 
Demografice al Academiei Române (din 
1995). Autorul unor importante lucrări 
din diverse domenii ale demografiei. 

Am trecut în revistă membrii titulari 
şi fondatori ai Academiei Române, 
proveniţi din spațiul bucovinean-fălti- 
cenean. În continuare vom enumera pe 
membrii corespondenţi şi de onoare, 
economia de spaţiu nepermiţându-ne o 
prezentare, fie şi sumară, a acestora. 


MEMBRI CORESPONDENȚI 


Jean Bart (Eugeniu P. Botez) (28 
noiembrie 1874, Burdujeni, Suceava — 
12 mai 1933, Bucureşti) — scriitor. 
Membru corespondent — 8 iunie 1922. 


Primul scriitor român care a cultivat 
jurnalul de bord şi schița marină ca gen 
literar. 

Eugen Botezat (3/15 martie 1871, 
Tereblecea, distr. Siret — 23 decembrie 
1964, Bucureşti) — zoolog. Membru co- 
respondent — 25 mai 1913; repus în 
drepturi la 3 iulie 1990. Membru fondator 
al Academiei de Ştiinţe din România. 

Eusebiu Camilar (7 octombrie 
1910, Udegşti, Suceava — 27 august 
1965, Bucureşti) — scriitor. A devenit 
membru corespondent la 2 iulie 1955. 
S-a impus ca poet şi prozator, dar şi ca 
traducător inspirat din literatura clasică 
universală. 

loan Ciurea (13/26 aprilie 1878, 
Fălticeni — 20 martie 1943, Bucureşti) 
— medic veterinar, parazitolog. Membru 
corespondent — 6 iunie 1927. Cercetări 
asupra trematodelor, cu rezultate remar- 
cabile. Contribuţii la perfecţionarea 
sistematicii internaţionale a paraziţilor. 

Leon Cosmovici C. (29 ianuarie 
1857, Sasca, județul Suceava — 21 iulie 
1921, laşi) — zoolog şi fiziolog. Membru 
corespondent — 11 martie 1893. Impor- 
tante cercetări fiziologice. 

Dimitrie Dan (8 octombrie 1856, 
Straja — 25 mai 1927, Cernăuţi) — folclo- 
rist şi istoric, autorul unor importante 
monografii. Membru corespondent — 23 
martie 1904. 

Mihail Gusuleac (12 octombrie 
1887, Lucaviţa, Cernăuţi — 11 septem- 
brie 1960, Bucureşti) — botanist cu 
publicaţii importante în țară şi în străi- 
nătate, fondatorul Publicaţiei Institutului 
Botanic din Bucureşti. A fost numit 
membru corespondent la 23 mai 1937 
şi repus în drepturi la 3 iulie 1990. 

Liviu lonesi (27 ianuarie 1925, 
Frătăuţii Vechi) — geolog; autor a peste 
160 de lucrări publicate şi 30 de rapoarte 
geologice. Numit membru corespondent 
la 18 decembrie 1991. 

Emil Kaluzniacki (11 ianuarie 
1845, Turze, Galiţia — 1 iunie 1914, 
Cernăuţi) — slavist polon, fost profesor 
la Universitatea din Cernăuţi, care i-a 
acordat titlul de doctor honoris causa. 

Jean Livescu (3 iunie 1906, 
Burdujeni — 2 septembrie 1996, Bucu- 
reşti) — istoric literar, autorul a nume- 
roase lucrări, parte dintre ele privitoare 
la literatura germană. Numit membru 
corespondent la 3 februarie 1965. 

Alexandru Marcu (31 decembrie 
1894, Burdujeni — 27 februarie 1955, 
Văcăreşti, Bucureşti) — profesor, autorul 
unor studii despre literatura şi arta 
italiană. Primit în Academie ca membru 
corespondent la 31 mai 1940, recon- 
firmat la 3 iulie 1990. 

Benedict M. Menches (11 no- 
iembrie 1904, Rădăuţi — 5 august 1987, 
Timişoara) — medic şi biolog. A contribuit 

cal preclinic timişorean. Rezultate 
ştiinţifice de notorietate internaţională în 
diferite domenii ale biologiei. Membru 
corespondent — 23 martie 1952. 

Haralambie Mihăiescu (7 feb- 
ruarie 1907, Udeşti, judeţul Suceava 
— 2 martie 1985, iaşi) — filolog, autorul 
unor opere fundamentale pentru filo- 
logia clasică, literatura bizantină şi 
filologia română. Membru corespondent 
— 3 februarie 1965. 

Dimitrie Petrino (1838, Rujniţa 
— 30 aprilie 1878, Bucureşti) — poet şi 
traducător. Membru corespondent — 17 
septembrie 1877. 

lon Rachmut (9 ianuarie 1911, 
Bosanci, Suceava — 30 septembrie 
1990, Bucureşti) — economist. Membru 
corespondent — 2 iulie 1955. 

Ludovic losif Urban Rudescu 
(Rodewald) (25 mai 1908, Cernăuţi — 
17 martie 1992, Eichenau, Germania) 
— biolog, autorul a sute de studii, articole 
asupra ritiferelor, gastrotrichiilor şi 
cardigradelor, despre nutriția minerală 
a plantelor; specialist de talie interna- 
ţională în domeniul deltelor. A devenit 
membru corespondent la 21 martie 
1963, titlul fiindu-i reconfirmat la 3 iulie 
1990. 

Teofil Sauciuc-Săveanu (21 oc- 
tombrie 1884, Bosanci — 26 iulie 1971, 
Bucureşti) — istoric şi om politic, remarcat 
în domeniul antichităţii greco-romane şi 
al epigrafiei. Membru corespondent — 
24 mai 1945, reconfirmat la 3 iulie 1990. 

Petre Spânul (17 ianuarie 1894, 
Vicovul de Jos, județul Suceava — 7 
august 1962, Timişoara) — medic vete- 
rinar, autorul unor lucrări ştiinţifice 
importante, între care şi al unui Tratat 
de creştere a ovinelor. Membru core- 
spondent — 2 iulie 1955. 

llie E. Torouţiu (17 iunie 1888, 
Solca — 23 noiembrie 1953, Bucureşti) 
— critic, istoric literar, folclorist şi 
traducător de marcă. Devenit membru 
corespondent la 26 mai 1936, recon- 
firmat la 3 iulie 1990. 


MEMBRI DE ONOARE 


Grigore Constantin Bostan (4 
mai 1940, Budineţ) — folclorist şi scriitor. 
Membru de onoare — 18 decembrie 
1991. 

Alexandrina Cernov (24 noiem- 
brie 1943) — filolog. Membru de onoa- 
re — 11 decembrie 1992. 

Vasile Gheorghiu (16/28 iunie 
1872, Câmpulung — 29 noiembrie 1959, 


Cut) — profesor teolog. Membru de. 


onoare — 31 mai 1938. 


Artur Gorovei (19 februarie 1864, 
Fălticeni — 19 martie 1951, Bucureşti) — 
folclorist şi etnograf. Membru corespon- 
dent — 28 mai 1915, membru de onoare 
— 25 mai 1940. 

Constantin Hurmuzachi (3 oc- 
tombrie 1863, Cernăuţi — 23 februarie 
1937, Cernăuţi) — entomolog. Membru 
de onoare — 7 iunie 1919. 

Nicolae Hurmuzachi (19 martie 
1826, Cernauca — 19 septembrie 1909, 
Cernauca) — om politic. Membru de 
onoare — 2 aprilie 1883. 

lon lrimescu (27 februarie 1903, 
Preuteşti) — cel mai mare sculptor român 
în viață. Membru de onoare — 12 martie 
1992. 

Friedrich Kleinwâchter (25 fe- 
bruarie 1838, Praga — 12 decembrie 
1927, Cernăuţi) — economist german, 
fost profesor la Universitatea din Cer- 
năuţi. Membru de onoare — 12 iunie 
1921. 

Eusebiu Popovici (15 februarie 
1838, Cernăuţi — 28 septembrie 1922, 
Cernăuţi) — preot, profesor universitar. 
Membru de onoare — 4 aprilie 1908. 

Vladimir de Repta (25 decembrie 
1841/6 ianuarie 1942, Bănila pe Cere- 
muş — 24 aprilie 1926, Cernăuţi) — 
mopot: Membru de onoare — 7 iunie 

919. 

Dragoş Rusu (8 decembrie 1910, 
Cajvana — 6 decembrie 1994, Bu- 
cureşti) — jurist. Membru de onoare — 
12 noiembrie 1993. 


Aceştia sunt nemuritorii din Țara 
de Sus. Fiecare dintre ei ar merita un 
studiu monografic.. Lor li se adaugă 
alte sute de cercetători din diferite 
ramuri ale ştiinţei şi culturii a căror 
contribuţie la îmbogățirea tezaurului 
spiritual românesc este de necon- 
testat. 


NOTĂ 


Acest material a fost întocmit în 
baza celor nouă dicţionare editate de 
Biblioteca Bucovinei “I.G. Sbiera” 
Suceava: Muzica în Bucovina, Ştiinţa 
în Bucovina (|, |! şi Ill), Arta în Bucovina 
(| şi Il), Dicţionarul de literatură, 
Personalităţi (VIII, IX), apărute între anii 
1981-2000 şi a lucrării Membrii Acade- 
miei Române 1866-1999, autoare 
Dorina N.Rusu, apărută la Editura 
Academiei Române în 1999. 


17 august 2000 

Prof. Adrian COCÂRȚĂ 


GALERIA 
OAMENILOR 
DE SEAMA 
DIN FALTICENI 


Convingătoare frescă a vieții şi 
creației unor personalități ale culturii, 
artei şi ştiinţei româneşti, Galeria 
oamenilor de seamă şi-a deschis 
porțile la 16 iunie 1972 în casa donată 
de scriitorii Horia şi Vasile Lovinescu. 
Vizitatorii acestui lăcaş de cultură unic 
în felul său au prilejul să cunoască 
prin intermediul documentelor expuse 
o pleiadă de scriitori, critici şi istorici 
literari, folclorişti şi lingvişti, oameni 
de ştiinţă şi de artă, născuţi în 
Fălticeni şi în împrejurimi — voci 
distincte în contextul culturii naţionale 
şi nu numai. 

Remarcând vocaţia creatoare a 
oamenilor acestor locuri şi numărul 
mare al personalităţilor născute aici, 
George Călinescu situa, în 1939, 
oraşul Fălticeni imediat după Bucureşti 
şi laşi, iar peste ani, în 1993, acade- 
micianul Eugen Coşeriu relua ideea 
autorului monumentalei “Istorii a 
literaturii române de la origini până în 
prezent”: “Densitatea nu e şi garanție 
de nivel; numai la Fălticeni, se pare, 
unde trebuie să existe vreun secret al 
climei sau al solului — nivelul nu e mai 
prejos decât densitatea, care e 
extraordinară”. 

Târgul Fălticeni se afirmă în 
cultura naţională începând de la 
mijlocul secolului al XVIII-lea prin 
activitatea primului poet în ordine 
cronologică, Matei Milu (1725-1801), 
autorul unor poezii lirice, elegiace şi 
al unor versuri satirice în maniera 
“caracterelor” lui La Bruyere. li 
“urmează poetul Enache Gane (1787- 
1842), autorul poemului alegoric 
Călătoria lui Cupidon la pustiu şi al unui 
jurnal de călătorie, în versuri, Că/ăto- 
ria la munte — prima descriere a 
peisajului montan în literatura română. 


Fratele său, Costache Gane (1800- 
1865) a tradus Scene din viața privată 
de Balzac. 

Matei Millo (1814-1896) este 
una dintre cele mai reprezentative 
personalităţi ale istoriei teatrului 
românesc, întemeietor al teatrului în 
limba română. Actor şi autor dramatic, 
Matei Millo a fost primul interpret al 
Coanei Chiriţa, contribuind la popula- 
rizarea creației teatrale a lui Vasile 
Alecsandri. Tot lui Matei Millo istoria 
teatrului îi datorează prima operetă 
românească, “Baba Hârca” pe muzi- 
ca lui Flechtenmacher. Îmbinarea 
principiilor realismului cu exigenţa şi 
seriozitatea în însuşirea textului, idee 
prin care Millo a influenţat puternic 
teatrul românesc de la sfârşitul 
secolului al XIX-lea şi începutul 
secolului al XX-lea, constituie crezul 
său artistic. 

Născută la Horodniceni, Maria 
Cantacuzino (1822-1898), spriji- 
nitoare a revoluţionarilor paşoptişti 
refugiaţi la Paris şi prietenă cu N. Băl- 
cescu, V. Alecsandri, Gh. Asachi şi 
lon Ghica, a fost soția renumitului 
pictor moralist francez Puvis de 
Chavannes care a imortalizat-o în 
câteva fresce la Pantheon şi ca alma 

mater la Sorbona. În locuinţa ei de la 
Paris, iluştrii oameni de cultură ai 
Franţei: Th. Chasseriau, Emile Zola, 
Theophile Gautier, Ernest Renan, 
Edgar Quinet erau oaspeti obişnuiţi. 

Scriitorul Nicolae Istrati (1818- 
1861), născut la Rotopăneşti, este 
autorul unor scrieri social-politice, 
filologice şi a unor manuale şcolare. 
Colaborator al revistei “Foaie pentru 
minte, inimă şi literatură” a lui George 
Barițiu, Nicolae Istrati a întemeiat la 
Rotopăneşti o şcoală de teatru şi 
muzică (conservator rural) cu care a 
dat spectacole la Fălticeni, unde a 
jucat şi actorul Matei Millo. Tot lui îi 
datorăm prima scriere în vers alb din 
literatura noastră, drama istorică 
Mihul. 

Nicu Gane (1838-1916), des- 
cendent al unei vechi familii de boieri 
moldoveni, unul dintre întemeietorii 
nuvelei româneşti, s-a numărat printre 
prozatorii “Junimii”, iar ca membru al 
Academiei Române a fost o vreme 
preşedintele Secţiei literare. Din 
creația sa literară amintim nuvelele 
istorice Aliuță, Hatmanul Baltag, 
Sfântul Andrei, Fluierul lui Ştefan, 
Domnița Ruxandra, Petru Rareş. 

Un loc aparte în Galeria oame- 
nilor de seamă îl ocupă marele 
povestitor lon Creangă (1839-1889), 


în biografia căruia Fălticeniul consti- 
tuie un important reper. Aici va urma, 
la dorinţa mamei sale, Şcoala de 
catiheți între anii 1854-1855, aici au 
loc arhiştiutele întâmplări ale căror 
eroi — moş Bodrângă, popa Buligă, 
Trăsnea, Oşlobanu, Pavel Ciubotariul, 
Nică a lui Ştefan a Petrei — se 
regăsesc în nemuritoarele pagini ale 
Amintirilor din copilărie. În 1925 
profesorul lon Simionescu nota în 
cartea sa Oraşe din România — “Aici, 
în Fălticeni, nu e uliţă care să nu fie 
legată de amintirea neîntrecutului 
povestitor Creangă. Ca şi în Florența 
lui Dante, la fiecare răspântie s-ar 
putea pune plăci cu citate din Crean- 
gă, relative la locurile umblate de el”. 

Nicolae Beldiceanu (1844- 
1896) s-a născut în comuna Preuteşti 
şi a fost profesor de limba română la 
Fălticeni, la Botoşani şi la laşi. 
Preocupările sale au fost împărțite în 
egală măsură între literatură şi ştiinţă. 
A debutat în 1863 la “Lumina” lui 
Hasdeu, apoi a fost colaborator al 
“Convorbirilor literare”, ajungând în 
cele din urmă unul dintre principalii 
poeti de la “Contemporanul”. Arheolog 
autodidact, Nicolae Beldiceanu a 
cercetat mănăstirile, adunând un bo- 
gat şi valoros material (copii după 
manuscrise, inscripţii, cărţi rare), 
strădaniile sale culminând cu desco- 
perirea staţiunii neolitice Cucuteni. 
Fiul său, scriitorul Nicolae N. Beldi- 
ceanu (1879-1923) a fost prietenul lui 
Mihail Sadoveanu. Autor al unor schițe 
care îşi trag seva din viaţa periferiei 
bucureştene (Chipuri de mahala) şi din 
cea a satului (Cea dintâi iubire), N.N. 
Beldiceanu a fost un statornic colabo- 
rator al revistei “Semănătorul”. 

Mult mai târziu decât Creangă, 
în anul 1891, va veni la Fălticeni, să-şi 
continue învăţătura de carte la 
Gimnaziul “Alecu Donici”, Mihail 
Sadoveanu (1880-1961). Aici el va 
găsi o lume cu totul alta decât cea 
din Paşcani — locul naşterii, lume 
evocată mai târziu în Anii de ucenicie 
şi în alte scrieri cu caracter autobio- 
grafic. Aici a fost părtaş al vestitelor 
jocuri “de-a haiducii” şi a hoinărit prin 
Dumbrava Minunată; a rămas pe 
aceste locuri şi după anii de şcoală, 
întemeindu-şi un cămin liniştit, legând 

strânsă prietenie cu mai vârstnicul 
scriitor şi folclorist Artur Gorovei, 
împreună cu care a scos, din 1907 
până în 1909, “Răvaşul poporului” — 
gazetă care ducea în lumea saielor, 
după răscoală, “stropi de lumină, de 
mângâiere şi de speranță”. Aici 
debutează în volum în anul 1904 — 
etichetat de lorga “anul Sadoveanu” 
pentru literatura română — şi tot de aici 
vor vedea lumina tiparului, până în 
1917, peste treizeci de volume. Ca o 
recunoaştere a legăturilor sale pro- 
funde -cu aceste locuri, Sadoveanu 
spunea în 1930, la aniversarea a 50 
de ani: “La Fălticeni am băut apa vie 
a sufletului nostru românesc pe care 
n-am uitat-o nici până azi. In ea se va 
răsfrânge până la moarte toată taina 
sufletului meu... Împrejurările şi 
pitorescul locurilor, muntii, apele, 
natura încântătoare şi poporul — toate 
au creat ceea ce dumneavoastră 
sărbătoriți azi”. 

Nume cu rezonanţă în istoria şi 
critica noastră literară, E. Lovinescu 
(1881-1943) este primul reprezentant 
al unei familii originare din Fălticeni, 
care a dat țării mai mulţi scriitori. Ca 
elev la Gimnaziul “Alecu Donici” i-a 
avut colegi pe Mihail Sadoveanu şi 
pe lon Dragoslav. După terminarea 
studiilor universitare s-a stabilit la 
Bucureşti, de unde revenea acasă în 
fiecare vară, în vacanţele pe care le 
dedica în întregime creaţiei literare. 
Nu întâmplător multe din operele sale, 
de la Paşi pe nisip la Memorii şi de la 
Istoria literaturii române contempo- 
rane la romanele din seria Bizu au fost 
scrise la Fălticeni. Scriitor a cărui 
viaţă s-a identificat cu opera, E. 
Lovinescu îi mărturisea în 1932 lui 
Alexandru Sahia care îl vizita la 
Fălticeni: “Pentru mine ca şi pentru 
arhitecți, vara este unica, adevărata 
campanie de lucru... Cu viata zbuciu- 
mată a capitalei, n-aş fi reuşit să scriu 
cât am scris în cele mai bine de 
treizeci şi cinci de veri petrecute la 
Fălticeni”. 

Portretizat de E. Lovinescu în 
Memorii cu “nelipsita lui geantă plină 
de manuscrise”, lon Dragoslav (1875- 
1928) a debutat cu versuri la “Semă- 
nătorul” şi la cenaclul lui Macedonski. 
Autor al unor poveşti şi povestiri de 


inspiraţie religioasă sau cu întâmplări 
mărunte din viaţa târgurilor şi a sate- 
lor, Dragoslav îşi fixează creaţia 
literară la întretăierea dintre mediul 
rural şi mahalaua târgului de provincie 
din Moldova. 

Cu scriitorul Anton Holban 
(1902-1937), nepotul lui E. Lovinescu, 
peisajul literar fălticenean se diver- 
sifică. Romancier, nuvelist, autor dra- 
matic, Holban a fost un fin observator 
al stărilor sufleteşti, înzestrat cu 
considerabile posibilităţi de analiză 
psihologică care îl situează alături de 
Camil Petrescu şi Hortensia Papadat- 
Bengescu. Adept al literaturii citadine, 
Anton Holban este autorul romanelor 
O moarte care nu dovedeşte nimic, 
Romanul lui Mirel, loana, Jocurile 
Daniei, Parada dascălilor. Despre 
nuvela “cu deznodământul aşa de 
autentic biografic” “Bunica se pregă- 
teşte să moară” G. Călinescu spunea 
că “este mica operă memorabilă a lui 
Anton Holban”. 

Născut la Fălticeni, în casa care 
adăposteşte Galeria oamenilor de 
seamă, Horia Lovinescu (1917- 
1983), autor al pieselor de teatru: 
Citadela sfărâmată, Oaspetele din 
faptul serii, Hanul de la răscruce, 
Surorile Boga, Febre, Moartea unui 
artist, Jocul vieții şi al morții în deşertul 
de cenuşă, Şi eu am fost în Arcadia 
ş.a., exponent al teatrului de idei cu 
conflicte acute care se desfăşoară cu 
intensitate şi dramatism, este un 
nume de referinţă în dramaturgia 
românească şi europeană. 

Fratele său mai mare, eseistul 
Vasile Lovinescu (1905-1984) este 
o personalitate intelectuală remarca- 
bilă din generaţia. lui Mircea Eliade, 
un om învăţat într-o disciplină spiri- 
tuală — ştiinţa simbolurilor — pe care 
el a inventat-o la noi. A debutat în 
presa românească în anii 30 cu 
numeroase articole şi eseuri în reviste 
ca: “Viata literară”, “Viaţa româneas- 
că”, “Adevărul literar şi artistic”, “Cre- 
dinta”, “Familia”, “Azi”, “Vremea”, cât 
şi cu traduceri în limba germană, fran- 
ceză, engleză. Dacă după război el a 
tăcut atâta vreme, mai mult de trei 
decenii, nu a fost vina lui. Din 1980 
s-a retras definitiv la Fălticeni, oraş 
al strămoşilor şi al copilăriei, în al 

cărui peisaj descoperea sacralitatea 
locurilor de odinioară. În casa pă- 
rintească, devenită între timp Galeria 
oamenilor de seamă, scriitorul a dus 
o viață simplă, aproape ascetică, 
dedicată scrisului şi plimbărilor zilnice, 
prilej pentru -meditaţiile sale. Dintre 
lucrările sale amintim: A/ patrulea 
Hagealâc (1981), iar postum: Crean- 
gă şi Creanga de aur (1989), Monarhul 
ascuns (1992), Interpretarea esoterică 
a unor basme şi balade româneşti 
(1992), Mitul sfâşiat (1993) şi altele. 
Numeroase fragmente din opera lui 
Vasile Lovinescu au apărut după 
decembrie 1989 în revistele “România 
literară”, “Steaua”, “Manuscriptum”. 
Simbol al generaţiei sale, Nico- 
lae Labiş (1935-1956) este cu certi- 
tudine cel mai reprezentativ poet pe 
care l-au dat literaturii române 
meleagurile fălticenene. Dispărând 
prematur, ne-a lăsat o operă poetică 
care impresionează prin extraordinara 
intensitate a trăirilor. Versurile sale, 
între care poezia Moartea căprioarei 
l-a făcut celebru, au fost publicate în 
volumul Primele iubiri — o autobio- 
grafie lirică în care este evocată 
“copilăria lipsită de copilărie” a 
poetului. Volumul postum Lupta cu 
inerția face trecerea spre lirica de idei, 
poetul simțindu-se atras de teme 
majore: geneza lumii, sensul evoluţiei 
universale, mişcarea materiei. 
Varietatea şi bogăţia creației 
populare româneşti i-au determinat pe 
câţiva cărturari fălticeneni să cerce- 
teze acest prețios tezaur. De profesie 
magistrat, Artur Gorovei (1864-1951) 
împreună cu Mihai Lupescu (1862- 
1922) au înfiinţat la Fălticeni revista 
“Şezătoarea”, cea dintâi revistă de 
folclor din ţară, al cărei prim număr a 
ieşit de sub tipar la 1 martie 1892. 
Apreciată de specialişti în materie 
(filologi şi folclorişti români şi străini: 
Titu Maiorescu, A. Philippide, Mozes 
Gaster, Gustav Weigand şi alţii), 
“Şezătoarea” a apărut prin perse- 

lui Artur Gorovei şi a colaboratorilor 
săi apropiați (G.T. Kirileanu, Simion 
Kirileanu, Al. Vasiliu-Tătăruşi, Gh. 
Fira) vreme de 37 de ani în 25 de volu- 
me, salvând de la dispariție comorile 
geniului nostru popular. Entuziasmat 


de apariţia “Şezătorii”, Delavrancea îi 
scria lui Artur Gorovei: “... cred că în 
calea mea nu voi întâlni un român pe 
care să nu-l conving că “Şezătoarea” 
se cuvine să o aibă pe biroul şi în 
biblioteca şi în mintea lui”. 

Din acest bogat lexicon al 
personalităţilor fălticenene fac parte 
şi scriitorii Vasile Savel, Nicolae 
Jianu, Mihail Şerban, Grigore Ilisei; 
istoricii, criticii literari şi filologii 
Alexandru Lambrior, Teodor V. Ştefa- 
nelli, Virgil Tempeanu, Gheorghe 
Cardaş, Mihai Gafiţa, A.G. Stino, 
Constantin Ciopraga, Cornel Dimitriu, 
Ştefan Sorin Gorovei; oamenii de 
teatru şi muzicienii Matei Millo, Jules. 
Cazaban, Grigore Vasiliu-Birlic, Paul 
Călinescu, George Adamachi, Ale- 
xandru Alger; artiştii plastici Ştefan 
Şoldănescu, Dimitrie Hârlescu, Aurel 
Băeşu, Maria Mihăescu, Mihai Cămă- 
rut, Vasile Vasiliu-Falti, lon Irimescu; 
oamenii de ştiinţă Dimitrie Leonida, 
Nicolae Grigoraş, Mihai Băcescu, 
Sofia lonescu-Ogrezeanu, Florin 
Ghiurea, Eliot Sorei şi enumerarea ar 
putea continua. 

La întrebarea des rostită Cum 
se explică această neobişnuită 
explozie spirituală la Fălticeni? — 
“istoricii răspund cu referire la un 
anume context în care oraşul a trebuit 
să devină, pentru câteva sute de ani, 
nod important la graniţa unui imperiu 
hrăpăreţ; sociologii prelungesc expli- 
catia în stufoase statistici indicând o 
anume prosperitate; geografii trimit la 
cadrul natural deosebit de armonios, 
pitoresc şi tihnit; literaţii vorbesc de 
atmosferă, de tipic sau inefabil. Mai 
presus de toate acestea este felul 
deosebit de a fi pe care l-au avut şi-l 
au oamenii de pe aceste minunate 
meleaguri, setea lor de cultură”. 

Oraş tihnit şi pitoresc, copleşit 
de melancoliile primăverilor şi toam- 
nelor, Fălticenii aspiră pe drept cuvânt 
la faima oraşelor-muzeu. 

LECA MORARIU, 
_ARTIST 
AL CUVÂNTULUI 


Leca Morariu este una dintre 
figurile de prim plan ale vieții culturale 
interbelice bucovinene, cu reflexe şi 
în cea naţională, care a avut parte, ca 
şi atâţia alții, de soarta punerii la in- 
dex de către autoritățile comuniste şi, 
ca atare, de condamnarea la uitare. 
În anii 80 a început să se vorbească 
despre dânsul (mai ales cu ocazia 
centenarului naşterii — în 1988), au fost 
editate două dintre cărţile sale, iar 
după schimbarea regimului opera sa 
a devenit una dintre preocupările de 
reconsiderare şi revalorificare ale 
cercetătorilor din zonă. 

Născut la 25 iulie 1888 în 
Cernăuţi, ca al şaptelea şi cel din 
urmă copil al preotului Constantin 
Morariu, figură emblematică a sfâr- 
şitului de secol-al XIX-lea, luptător cu 
pana pentru cultura şi drepturile 
poporului român, a cărui casă era 
cercetată şi de Nicolae lorga, şi de 
Şt. O. losif şi de atâţia alți români de 
seamă, Alexandru — viitorul Leca — a 
beneficiat de mic de contactul cu nişte 
spirite aiese. Fraţii săi mai mari, Vic- 
tor şi Aurel, s-au remarcat, în decursul 
timpului, primul ca profesor de 
germană, întâi gimnazial — la Suceava —, 
apoi universitar — la Cernăuţi —, al 
doilea ca avocat, deputat şi şef al 
gazetei “Glasul Bucovinei”, după ce, 
până la Unire, militase pentru drep- 
turile românilor oprimaţi de stăpânirea 
austriacă — volumul său, Bucovina: 
1774-1914, apărut la Bucureşti, în 
1915, fiind una dintre cărțile de 
referinţă ale iridentei naţionale. 

În jurul casei “sfântului de la 
Pătrăuți”, mutat forţat în această 
comună în 1896, gravitau alte viitoare 
elemente de elită ale Bucovinei: lon 
Grămadă, coleg de şcoală cu Leca, 


scriitor şi gazetar, mort eroic la 
Cireşoaia, în 1917, I.E. Torouţiu, viitor 
m.c. al Academiei Române, pe atunci 
în grațiile lui N. lorga, Vasile Grecu, 
viitor academician, bănățeanul Vasile 
Loichiţă, viitor profesor universitar la 
Teologia cernăuțeană etc. 

În mediul acesta de artişti, 
scriitori cu toţii şi sensibili interpreți 
la diferite instrumente muzicale, nu 
se putea ca tânărul Leca să nu se 
dezvolte armonios, atât ca om de 
zultură,. cât şi ca naţionalist român. 
Pe de altă parte, atmosfera satului, 
îmbibată de basme, mituri, eresuri, îi 
pătrunse adânc în suflet, îi inoculă 
“boala” relatărilor frumoase, artistice, 
cu miez. Aşa încât nu este de mirare 
că primele sale manifestări publice în 
scris au fost chiar cele legate de 
culegerea (şi prelucrarea) folclorului, 
iar prima carte, De la noi. Poveşti 
bucovinene (Suceava, 1915), încu- 
nunată de un premiu al Academiei 
Române (în 1920, la ediţia a III-a), a 
fost o însumare de şase poveşti 
adunate din zonă (după cum o spune 
şi subtitlul). 

După liceul la Suceava şi 
facultatea la Cernăuţi, după ce 
“parcurge” tot Primul Război Mondial 
în uniformă austriacă, Leca Morariu 
revine în învăţământ la Liceul “Aron 
Pumnul” din Cernăuţi, se înscrie şi-şi 
ia doctoratul la Cluj (summa cum 
laude), sub îndrumarea lui Sextil 
Puşcariu, în 1921, cu o teză privind 
Morfologia verbului predicativ 
român, după care urcă treptele 
învățământului universitar, fiind şi 
decan al Facultății de Litere. A ocupat 
diferite funcţii: director al Teatrului 
Naţional, al Institutului de Literatură, 
Filologie, Istorie, Etnografie şi Folclor, 
preşedinte al Societăţii “Armonia”. 
Până în 1944, când este obligat să 
se refugieze la Râmnicu Vâlcea, 
editează revistele “Făt-frumos” (1926- 
1944), Buletinul “Mihai Eminescu” 
(1930-1944), “Fond şi formă”, Bule- 
tinul Institutului de Literatură, Filo- 
logie, Istorie, Etnografie şi Folclor, 
este secretar de redacţie la presti- 
gioasa “Junimea literară” în primii ani 
de după război (1923-1927). 

Pensionat, îşi duce ultimii ani, 
în condiţii de viaţă precare, la 

Râmnicu Vâlcea, dedicându-se operei 
sale capitale, monografia lracle şi 
Ciprian Porumbescu, din care un 
prim volum a reuşit să vadă lumina 
tiparului postum, în 1986. După 
decesul survenit la 15 decembrie 
1963, profesorul a fost reînhumat la 
Suceava, la 11 noiembrie 1967, oraş 
căruia i-a menit şi bogata şi valoroasa 
sa bibliotecă, aflată acum la Muzeul 
Bucovinei din localitate. 

Leca Morariu a ambiţionat, aşa 
cum îi stă bine unui veritabil om de 
cultură, să rezolve decisiv problemele 
capitale ale literaturii române. Un 
adevărat depozitar de informaţii, cu 
opinii ferme, bazate pe un sistem 
propriu de nezdruncinat, a fost un om 
care a răspuns comandamentelor 
epocii, pe care le-a sesizat ca nimeni 
altul. Poate din această cauză el a 
pus accent pe problema eminesciană, 
pe eternul Creangă, pe limbă, pe 
Ciprian Porumbescu, pe folclor sau 
istroromânism. Poate că de asta a şi 
tratat cu superioritate propriile creații 
literare, crezându-se menit în primul 
rând rolului de mentor cultural, lucru 
real dar, ni se pare nouă, acum, nu 
decisiv. Trecerea timpului şi apro- 
fundarea căilor deschise de Leca 
Morariu ne fac să credem că viabil 
rămâne profesorul şi în calitatea sa 
de prozator din sorgintea lui Hogaş. 
Fericita îmbinare a limbii populare 
impusă ca exprimare literară de lon 
Creangă cu atitudinea în faţa univer- 
sului natural a lui C. Hogaş, fac din 
Leca Morariu un depozitar de comori 
de limbă şi simţire românească, 
scrierile sale de călătorie alăturându-se 
basmelor, atât de apreciate de N. lorga 
şi Sextil Puşcariu, în profilarea unui 
real talent artistic. Din păcate auto- 
ignorat. 3 
In primul rând, profesorul se 
constituie într-un teoretician al 
călătoriilor, plecând de la constatarea 
unui fapt trist: “Cei mai mulți dintre 
noi au uitat a vedea. Şi ochii ne sunt 
degradaţi numai ia tristul rol de felinare 
ale unei trăsuri, care îţi arată numai 
drumul, să nu dai în gropi, — încetând 
de a fi marile ferestre ale sufletului 
prin care atâta lumină să pătrundă din 
afară!...”. Şi teoria continuă: “La drum 
călătorul îşi mai ia încă altă pereche 


de ochi decât numai cei dintre patru 
pereți ai casei şi cei dintre doi pereți 
ai cărţii” (Hoinar |). 

Cu Leca Morariu ne aflăm în 
prezenţa unui alt tip de călător, care 
se rupe de tradiţia secolului anterior, 
când autorul se cufunda în natură ca 
în uitare, când acesta se contopea cu 
peisajul înconjurător (sau măcar 
încerca s-o facă). Leca Morariu este, 
într-un fel, pragmatic. Pentru dânsul 
plonjonul în natură nu înseamnă 
ruperea de viaţa de zi cu zi, nu 
înseamnă nici pe departe o relaxare 
totală, pentru că este permanent 
doritor să depisteze urmele, efectele 
călcăturii omului. lată-l, de pildă, într-o 
călătorie de cercetaş, în care traseul 
muntos al obcinilor bucovinene dintre 
Vatra Dornei şi Câmpulung este făcut 
să-l copleşească, să-l amuţească, să-l 
facă să uite de târguri şi oraşe, cu 
macadamul şi mizeria lor. Şi preţ de 
câteva paragrafe autorul nostru chiar 
reuşeşte să te (şi să se) păcălească, 
sensibilitatea revărsându-i-se în fraze, 
imagini pline de suflet şi simtire 
artistică. Dar când începi să intri în 
pielea de călător, să te lepezi de toate 
mizeriile puse în cârcă de viaţa 
civilizată a societăţii, iată-l pe Leca 
aducându-ți aminte că-ţi poate ieşi un 
cui prin talpă, că te poți duce de-a 
berbeleacul (pentru că nu te-ai pregătit 
cum se cuvine de drum), că procurarea 
unui bilet de tren poate fi prilej de 
nervi, că femeia curată în toate cele, 
care-ţi pune dinainte nişte bucate, are 
în suflet o tragedie din vremea 
războiului (Hoinar |). 

Risipite ici şi colo, pagini 
antologice de descrieri din natură 
aşteaptă recunoaşterea postumă. 
Aproape că nu există scriere de-a lui 
Leca Morariu care să nu conţină, fie 
chiar şi fugitiv, notații referitoare la 
ambianța naturală a momentului. 
Sufletul cuprinzător al scriitorului este 
vrăjit deopotrivă de feeria pădurilor 
Bucovinei.(“Muntele ne întâmpină cu 
cădelniţări de cetină şi răşină”, 
“Parfumul de cetină trâmbiţă chemări 
prelungi: adevărate trâmbe pe feres- 
trele larg deschise. Un pian îşi picură 
câteva note” — în Hoinar Il), de 
întinderile “surii” ale iernii, ca şi de 
dogoarea arzândă a verii. Peregrinările 

sale pe la monumentele care ţin pururi 
trează amintirea unui trecut românesc 
glorios prilejuiesc o slăvire continuă 
a patriei române, a ținuturilor sale 
pururi fermecate. 

Dar să pornim şi noi cu neo- 
bositul Leca Morariu pe drumurile Ţării 
Fagilor! Căutarea urmelor Marelui 
Ştefan la Bădeuți trebuia să înceapă 
cu un peisaj iernatic rădăuțean: “Ziua 
de 11 decembrie 1920 e o ţeapănă zi 
de iârnă, cu îmbelşugată chidie de 
promoroacă albă ce a înflorit şi cu un 
aer de oţel care te face criță”, pentru 
a face apoi loc şi meditaţiei omului 
de cultură: “Ninge, ninge frumos. De 
fiecare fulg se prinde un crâmpei de 
gând răzleț şi o vagă dorinţă nelă- 
murită... Dacă ai trecut podul Sucevii 
te cufunzi în alba nemărginire surie a 
unei vaste câmpii, scoase pare că din 
paginile unui Tolstoi. Şi-ţi dă în gând 
că iarna, acest anotimp cu redusă 
pulsaţie a vieţii, chiar el în de el te 
îmbie la viată scăzută, la amăgiri cu 
imagini de vis şi cu lumea amintirilor: 
de aceea icoanele ce ţi se arată la 
orizont se învăluie în surdina nelă- 
murită a vedeniilor...” (Avem şi noi o 
catedrală de Rheims...). 

Dar nu numai iarna se bucură 
de aplecarea galantă a scriitorului, de 
bucuria spiritului liber de a rătăci pe 
cărările neantului. Acelaşi efect îl are 
şi un aspect aburos din munții noştri, 
solicitând avântarea gândurilor: “Văile 
prind a fumega departe... Perspectiva 
îşi reliefează şi mai plastic adân- 
cimea,.cu tot mai umbrite tălăzuiri de 
munte, cu tot mai sinilii contururi” (La 
munte). 

La Voroneţ, broşură dedicată 
unei reconsiderări a monumentului, nu 
poate scăpa de o introducere în 
atmosferă, ca un memento adresat 
istoricului sau criticului de artă asupra 
naturii atotstăpânitoare. Omul, în 
concepția lui Leca Morariu, nu are voie 
să părăsească nici un moment glia 
care i-a dat naştere, gândurile sale au 
datoria vie de a se rezema continuu 
pe fundalul natural: “E toamnă în ţară. 
Ca într-o frenezie a ultimului adio, 
măgurile se îmbată de atâta aur al 
soarelui. Albastrul cerului cântă ca o 
ciocârlie, galbenul toamnei, al celei 
mai măiestre palete în zugrăvirea 


Scrânciobul din Dorna-Arini. 


părerii de rău, înduioşează, şi focul 
ruginirilor arde ca un zbucium. Sunt 
culorile care mai ales intră în pânzele 
ţăranului nostru, căci el mai mult le 
vede”. După aceste fraze, scriitorul se 
lasă furat de vraja amintirilor istorice 
şi de feeria unei picturi unice, 
realizate de maeştri unici despre care 
zice: “această cea mai căutată scenă 
a picturii religioase, încât, am zice, 
peretele acesta e însăşi Capela 
Sixtină a Bucovinei. Şi cine s-a 
înfiorat de implacabila energie a 
fulgerătorului lisus Judecătorul creat 
de Michelangelo, să vie aici pentru a 
se linişti şi a gusta deliciul celei mai 
adorabile concepţii de naivitate. 
Capela Sixtină din Vatican /.../ şi cea 
din Voroneț îmi par a fi înseşi fețele 
de expresie ale celor două biserici: 
luptătoarea energie catolică de o parte, 
neştiutoarea şi blânda poezie orien- 
tală a bisericii răsăritene de cealaltă”. 
Dar, chiar şi când se cufundă în 
cultură, două-trei cuvinte punctează 
din când în când momentele-cheie ale 
expunerii cu trimiteri la natură. 

In străinătate, amănunte ale 
peisajului îi aduc în memorie locurile 
de acasă. Aflându-se pe urmele fraților 
istroromâni în Italia, scriitorul prinde 
momentul de a face o paralelă între 
munții noştri debordând de bogăţie şi 
stânca stearpă, nu lipsită de măreție, 
a Istriei. Ba, în diferite locuri, i se pare 

a zări pânze vii de-ale maeştrilor 
români, un car de-al lui Grigorescu 
făcându-şi apariţia, un interior care i-l 
evocă pe nemuritorul povestitor 
Creangă (pentru care, de altfel, a avut 
un cult şi pe care l-a şi urmat, în unele 
privințe, prin surprinderea momentelor 
de viaţă ale ţăranului, prin redarea 
vorbirii sale pline de culoare şi 
istețime, prin culegerea şi prelucrarea 
unora dintre basmele care circulă în 
popor, sau a cimiliturilor şi cântecelor 
care apar ici şi colo presărate prin 
scrierile sale. Câteva exemple se 
dovedesc a fi demne de marele său 
înaintaş şi maestru:“Mulţămita sacă, 
nimărui nu-i dragă!”, “Sufli de ţi se fac 
obrajii mălaie şi ochii cât cepele”, “De- 
acu vorba celuia: capu-ntre urechi şi 
la picior, măi fecior!”, “Cât pe ce s-o 
uit, uitare-ar vântul să vă intre-n 
pungă”. lar acestea nu sunt decât 
ziceri ce pot fi desprinse de context, 
dar câtă bogăţie de limbă neaoşă nu 
se află tupilată în paginile acum 
uitate ale profesorului-artist!). 

Acest rêveur, aflat veşnic în 
căutarea trecutului de mândrie naţio- 
nală, pierdut în idealuri, este un om 
în care pulsează viața în plinătatea 
ei. Se vede uşor acest lucru în paginile 
sale, din care răsar mereu figuri mai 
mult sau mai puţin distincte, dar care 
dau oricum impresia unei trăiri con- 
tinue (remarcabilă figura meşterului 
Vasile Fogoraş, de exemplu, din O 
rară meserie care s-a stins...). La 
Leca izolarea în natură este de scurtă 
durată, este mai mult un scurt popas 
pe drumul aprig al vieţii. Cele mai 
mărunte notații de atmosferă, pătrun- 
zătoare uneori, care te-ar predispune 
la pierdere pe tărâmuri de vis, nu sunt 
decât momente de respiro în curgerea 
vremii, întrerupte cu brutalitate de 
nevoile curente ale vieţii: “in pustiul 
acesta e bine însă să nu te dai numai 
visurilor, ci aminte fiindu-ţi de zvonurile 
despre potăile de lupi, mai pipăieşte-ți 
pistolul din buzunar. Inaintea ta, 
departe, trei căciulari de români se 
luptă şi ei cutroianul” (Avem şi noi o 
catedrală...). 

Omul de la ţară se integrează 
cu uşurinţă în natură, face parte din 
ea, deci nici o mirare că natura lui 
Leca este populată. Dar aceşti ţărani, 


care irump în paginile bucovineanului 
cu prezenţe meteorice, nu realizează 
o rupere a filmului, ci o completare 
firească a peisajului, din care sunt un 
atom: “Adâncul ior răsufiet în noapte/ 
al 'vituțelor'/ şi sclipirea stelelor de sus 
şi solemnul freamăt al brazilor de jur- 
împrejur şi bătăile bietei inimi ome- 
neşti -- acelaşi ritm în faţa nesfârşitei 
şi imensei veşnicii” (Hoinar H). 

Câtă diferenţă însă în altă parte, 
unde drumeţul dă în vârf de munte de 
“cel mai prozaic congres de automo- 
bile”, sau unde “dăm peste o idilă de 
toată savoarea: o supremă jerifă 
închinată măreției lui Monte-Maggiore; 
un tânăr... despotcovindu-şi-o de 
tocurile ultra-înalte ale pantofilor 
moderni, pe tovarăşa sa de pelerinaj 
turistic” (Drumuri cirebire, 1941, p. 15 
şi 16). 

Jurnalele de călătorie ale lui 
Leca Morariu sunt asociaţii de 
micromonografii, pentru că fiecare 
localitate prin care trece este prinsă 
din toate punctele de vedere, cu 
atenţie aplicată, nu fugitiv, făcând 
incursiuni istorice, filologice, etno- 
grafice, sociologice, psihologice. 
Acestea se adaugă la aspectele de 
natură, care-şi fac loc pretutindeni, 
care pigmentează comentariile ştiin- 
ţifice (nu strică să precizăm aici că 
autorul nostru ţinea cont şi de 
comandamentul momentului, care 
impunea o culturalizare a populaţiei 
româneşti de-abia scăpată de ocu- 
patia de aproape un veac şi jumătate 
a austriecilor). 

Permanenta pendulare între 
admiraţia cuvenită unor peisaje ieşite 
din comun, sugerând o altă lume, evi- 
dent mai bună, şi incursiunile ad-hoc 
în cultura naţională sau universală, 
istoria, literatura şi viața socială se 
integrează armonios într-un tot din 
care izbucnesc reflecţiile amare la 
adresa societăţii româneşti post- 
belice, în care pe primul plan era, 
pentru unii, căpătuiala fără limite. 

Ridicarea în slăvi a carac- 
teristicilor fizice şi morale ale româ- 
nilor se explică firesc prin încercarea 
de întărire a sentimentului naţional! şi 
anti-austriac, patriotismul extin- 
zându-se chiar şi asupra lucrurilor, ca 
în episodul în care vedem nişte 

“butuci care n-au voit să-şi pără- 
sească ţara” (Hoinar 1). Un dureros 
episod de război este interpretat prin 
aceeaşi prismă: “Un întreg şi trist 
capitol de istorie românească! Şi te 
gândeşti: o soartă răzbunătoare a voit 
pare-că să şteargă aceste urme ce 
pomeneau lupta fraților de-un sânge, — 
dărâmând până-ntemelie chiar şi-un 
locaş închinat lui Dumnezeu şi 
aruncând în praful drumului această 
piatră mărturie a războiului fratricid!...” 
(Avem şi noi o catedrală...). 

Nu lipsesc din paginile proza- 
torului bucovinean nici semnele unor 
meditații filosofice, cum ar fi acest 
pasaj din La Comăneşti: “Şi făcând 
iar ocolul bisericii, descoperi sub 
păretele ei dinspre asfintit bolovani din 
zidul bisericii cu răsstrăvechi urme de 
scoici din epoca miocenă: Unio 
subrecurvus şi Dosinia exoleter!... 
Ceea ce odată a fost deci nisip din 
fund de mare e astăzi zid de lăcaş 
dumnezeiesc, şi ceea ce astăzi e loc 
de închinare va fi cândva pulbere şi 
vânt!... lar bietele noastre străduinţe 
ce vor mai fi?...”. 

Contemporanii n-au întârziat să-i 
recunoască meritele, să sesizeze 
elementele de rezistenţă ale scrisului 
profesorului bucovinean. lată, de 
pildă, ce afirmă-Simion Mehedinţi: “Rar 
scriitor printre cei tineri, care să aibe 
simţul limbii române ca autorul acestei 
lucrări” (în “Convorbiri literare”, 1922, 
p. 462, cu referire la broşura Ce-a fost 
odată...). Şi nu este de mirare 
constatarea, odată ce sursa limbii pe 
care o stăpâneşte este dezvăluită de 
Leca Morariu profesorului sucevean 
Ştefan Pavelescu: “Adevăratul meu 
dascăl de limba română a fost badea 
Gheorghe Uriciuc din Pătrăuți, pălimar 
la biserică, şi căruia îi voi.păstra 
veşnică recunoştinţă” (v. Ştefan 
Pavelescu, Un adevărat urmaş al lui 
Creangă, “Glasul Bucovinei”, 1937, 
25 august, nr. 5138, p. 2). 

Cu alura unui bilanţ, lon Diaconu 
trece în revistă calitățile acestui “stilist 
virtuoz”, remarcând “fuziunea între 
graiul autentic popular, scrisul arhaic 
cronicăresc al lui Ureche-Costin- 
Neculce, sintaxa literaturii religioase, 
îndesata şi aparent răvăşita frază a 
lui lorga şi variatul neologism fran- 


cez”, concluzionând că “Stilul lui Leca 
Morariu e desfăcut ca Nilul pe-o 
jumătate din Egipet, în felul uriaşei 
despletiri sintactice din scrisul lui 
lorga” (Note critice şi bibliografice, 
vol. IlI, 1943, p. 294-296). Adăugând 
acestea la cunoscutele opinii ale lui 
N. lorga: “D. Alexandru Morariu e un 
scriitor de un deosebit talent, care în 
acest domeniu poate sta alături de cei 
mai buni. E atâta culoare şi mişcare 
în această cărticică, e atâta nuanță 
şi atâta capriciu popular, atâta haz 
ascuns în lumina ochilor şireţi, care 
se văd printre rânduri, atâta adevăr în 
dialog, încât această sută de pagini 
poate fi aşezată mai sus decât multe 
volume de literatură, care au ieşit în 
public cu vuiet şi zarvă” (prefaţă la 
volumul Dela noi), Sextil Puşcariu: 
“Cred dar că Academia Română va 
trebui să premieze opera celui ce 
continuă cu atâta talent tradiţia lui lon 
Creangă” (Raport către Academia 
română, reprodus în ediţia din 1983 a 
volumului De la noi) sau Perpessicius 
(Menţiuni critice, vol. III, 1936, p. 89- 
91), avem în faţă tabloul unui adevărat 
artist al cuvântului. 

Alexe Procopovici vorbea la un 
moment dat despre “un umor neaoş 
românesc, sclipiri de stil, atmosferă 
de poezie eternă, fermecătoare 
înmlădieri ale unei limbi care parcă dă 
năvală, ca în întreg volumul, în 
formele limbii, în omenia şi înțelep- 
ciunea satelor noastre, în ritmul traiului 
lor liniştit şi cumpătat şi totuşi plin de 
mişcare şi de armonia culorilor celei 
mai încântătoare alesături” (în “Juni- 
mea literară”, 1927, p. 292). 

Ana BANTOŞ 


NICOLAE LABIŞ, 
POETUL NATIV 


În anii 50, după cum susţine şi 
Dumitru Micu, poeții "căutau cele mai 


sigure căi de acces nu către absolutu! 


lirismului, ci către conştiinţa în plină 
formare a contemporanilor, se întrebau 
nu cum să-şi modeleze expresia 
pentru a corespunde ideal conceptului 
modern de poezie, ci la ce modalităţi 
expresive să recurgă, ce procedee să 
folosească sau să inventeze pentru 
ca logosul lor să devină instrument al 
formării noii spiritualităţi” (vezi: D. Micu 
Limbaje moderne în poezia româ- 
nească, 1986). Anume în acest con- 
text Nicolae Labiş reabilitează criteriul 
artisticităţii în poezie. Eugen Simion 
pune forța competitivă a versurilor 
labişiene de început pe seama 
prospețimii, a vitalităţii ("o vitalitate de 
om de munte") şi a imaginaţiei de tip 
neoromantic. Exegetul observă trei 
filoane lirice caracteristice poetului de 
la Mălini: Eminescu, simboliştii 
(Arghezi şi chiar Barbu) şi reflexivi- 
tatea. La rândul său, Gheorghe 
Grigurcu menţionează că "aportul lui 
Labiş e în planul rafinării unor ele- 
mente ce pluteau în aer, al stilizării 
lor prin reabilitarea conceptului de 
convenţie poetică" (vezi: Gheorghe 
Grigurcu, De la Mihai Eminescu la 
Nicolae Labiş, Editura Minerva, 
Bucureşti, 1989). 

Constituindu-se ca o primă încer- 
care a poeziei româneşti din deceniul 
al şaselea de a-şi regăsi temeiurile şi 
demnitatea firească, creația lui 
Nicolae Labiş pune în valoare resur- 
sele extrem de bogate ale limbii 
româneşti; ale unei imaginaţii şi 
sensibilități de sorginte populară. Nu 
întâmplător cei mai apropiaţi de 
sufletul lui au fost Eminescu şi 
Sadoveanu, care au dat o expresie 
deosebită spiritului folcloric. 


Toate aceste aspecte ale crea- 
tiei labişiene "au lucrat” şi în peisajul 
liric basarabean. Poeţii din spaţiul 
interriveran vor urma modelul liric 
Nicolae Labiş cu fidelitate pe par- 
cursul anilor 60, încercând să aplice 
principiul "luptei cu inerția", fapt 
deosebit de greu de îndeplinit în 
condiţiile specifice de aici. Se are în 
vedere ariditatea spirituală, absența 
cu desăvârşire a literaturii clasice şi 
interbelice, precum şi lipsa de acces 
la inovațiile artistice pe planul literaturii 
universale. Prezenţa modelului liric 
Labiş în poezia basarabeană este 
probată, bunăoară, de versurile de 
început ale lui Liviu Damian, care, 
impresionat de poemul "Moartea 
căprioarei", va încerca să adapteze 
ideea acestei lucrări la istoria propriei 
sale copilării. lar Grigore Vieru 
consacră un poem morții poetului de 
la Mălini. La modul general, însă, 
emblema poetului adolescent este 
prezentă în subsidiar de-a lungul mai 
multor ani în care se afirmă o promoție 
ulterioară, cea a lui Nicolae Dabija şi 
Vasile Romanciuc, şi ei, la rândul lor, 
înscriindu-se pe aceeaşi linie a 
recuperării purității şi demnității 
poeziei. 

De precizat, că în Basarabia 
prezenţa tutelară a modelului Labiş a 
avut influenţă şi în sensul plasării 
cititorului în actualitate. E o problemă 
la care se referă mai mulţi autori 
basarabeni, între ei evidenţiindu-se 
Liviu Damian. Spirit însetat de 
acumularea şi asimilarea culturii 
autohtone şi a celei universale, 
deopotrivă, el, mergând pe urmele 
"Operei deschise" a lui Umberto Eco, 
se preocupă constant de relaţia cititor — 
operă literară. Autorul chişinăuian 
recurge în versurile sale la modalităţi 
lirice persuasive, aidoma înaintaşului 
său Nicolae Labiş. Importantă în 
acest context este capacitatea de a 
desfăşura înțelesurile adânci ale 
cuvântului menit să confere comu- 
nicării aspect de comuniune spi- 
rituală. La Nicolae Labiş aceasta din 
urmă este axată pe afinitatea dintre 
ideea de "sacru" şi cea de "specific 
literar". Drumul spre intuirea acestei 
corelaţii nu putea să i-l deschidă 

decât un sentiment profund religios 
care e adânc împlântat în firea 
românului şi care a constituit o 
pavăză în calea avalanşei prolet- 
cultismului: 


Am fost stup de pofte şi de miere, 
imi strângeam spre stele-n 
clinchet un genunchi, 
Gândurile, mâinile ridicau tăcere 
Şi melancolie densă şi putere 
Spre multiplicata faţă ce mă 
cere. 


Pentru veşnicie, pentru înviere — 
Veverite albe lunecând pe trunchi. 
Pentru ce acestea toate le mai 
spun? 
Inima-mi putea-voi astfel s-o 
îmbun? 
(Confesiuni). 


Nu poate fi pusă la îndoială religi- 
ozitatea acestor versuri. Drept dovadă — 
imaginile de origine biblică, precum 
"stup de pofte şi de miere" sau 
"multiplicata faţă" care e a divinității 
ce nu poate fi vizualizată, ci numai 
intuită, la fel şi mişcarea organizată 
în regim ascensional. Sensibilitatea 
religioasă a poetului răzbate prin 
tonalități de odă, de imn sau rugă, prin 
elementul mitic frecvent şi prin 
fantasticul de anvergură: 


Jos, în găvane strânse de munții 
bot în bot, 
Se-ncolăcesc molatic balaurii de 
ceaţă... 
Se va ivi şi iuna în pisc, curând 
de tot, 
Printre cretitii nouri subțiri, ce se 
răsfaţă 
(Odihna lăutarului). 


Este o atmosferă propice sac- 
rului, aşa cum îl înțelegea, la înce- 
putul acestui secol, autorul german 
Rudolf Otto, anume ca misterium 
tremendum, cu alte.cuvinte, un sacru 
nedespărţit de sentimentul de frică, 
un sacru camuflat într-o atmosferă 
dominată de duhuri. 

Se desprinde din versurile lui 
Nicolae Labiş o capacitate de a fabula 
şi de a ne transmite sentimentul de 
implicare a fantasticului în real, 
precum şi îndemânarea cu care 
împleteşte luciditatea rece cu senti- 
mentul domolit de un fior care ne 


trimite cu gândul la credinţa în. 
Dumnezeu. 

Undele percepţei sale religioase 
a realului pătrund şi în peisajul literar 
basarabean, atât în poezia anilor 
şaizeci, cât şi în deceniul următor, 
când tinerii poeţi se regăsesc în 
abundența energiilor adolescentine 
debordante, fenomen atât de carac- 
teristic lui Nicolae Labiş. Supranumit 
de el însuşi poet al adolescenţei, 
revendicându-se dintr-un adolescent 
al universului — Artur Rimbaud, iată 
cum afla sensul contemporan al 
poetului francez, din a cărui familie 
de spirit face parte:. numai patima 
sublimă, / Neastâmpărul tău tragic te-a 
înviat aici, acum. Că poetul buco- 
vinean este un emul al lui Rimbaud o 
dovedesc şi versurile: Nu stă în firea 
noastră limfatica-mpăcare, / Ci fulgere 
în suflet şi flăcări ne tresar. / Noi am 
avut la creştet aceeaşi ursitoare — /, 
Neliniştea, cu dorul ei amar (Neli- 
niştea). O nelinişte similară răzbate 
ca un ecou întârziat în poezia basara- 
beanului optzecist Eugen Cioclea. La 
el adolescenţa, ca anotimp al crea- 
tivităţii, nu mai înseamnă, ca în cazul 
confraţilor săi şaptezecişti, revărsarea 
energiilor în interior, implozia, ci se 
conturează ca un entuziasm dinamic: 
O forță reactivă / pe verticală ne 
împinge-n / sus; Nu mai suntem o 
limbă recidivă, / Un nasture la 
uniformă-n plus. 

Deci, confruntarea în perma- 
nenţă cu un anotimp al purității abso- 
lute, intuirea afinităţii profunde care 
există între sacru şi specificul literar, 
bogăţia limbii literare şi a unui limbaj 
neaoş, inepuizabilele resurse de 
fantezie şi de spirit adânc concentrat 
în eresurile, în basmele, în miturile 
populare, filtrate prin opera cultă, cea 
a lui Eminescu sau a lui Sadoveanu 
(toate acestea răzbătând şi în peisajul 
literar dintre Prut şi Nistru), constituie 
fundamentul valoric al creaţiei poetului 
bucovinean. Talentul nativ al lui 
Nicolae Labiş demonstrează, de fapt, 
tinereţea creatoare a limbii române şi 
a poporului care o vorbeşte. 

Niadi CERNICA 


VASILE LOVINESCU, 
INIȚIATUL DIN NORD 


În 1905, la 30 (17) decembrie, 
se năştea la Fălticeni Vasile Lovi- 
escu, marele inițiat de mai târziu şi 
creatorul unei opere unice şi stranii în 
cultura română (stranie în măsura în 
care spiritul nostru modern este cel 
mai adesea opac la vechile şi gran- 
dioasele tradiţii spirituale). Până în 
1920, când familia se mută la Bucu- 
reşti, Vasile Lovinescu urmează şcoala 
primară şi, apoi, gimnaziul “Al. Donici” 
din Fălticeni. Va avea o copilărie pe 
care, mai târziu, o va numi “fabu- 
loasă”. La Bucureşti, tânărul Vasile 
Lovinescu este elev la colegiul “Sf. 
Sava” şi după aceea, la insistența 
părinților, student al Facultăţii de Drept 
(în paralel, face şi câţiva ani la clasa 
de vioară a Conservatorului). Încă din 
liceu îl atrage spiritualitatea sub toate 
formele ei tradiționale, studiind intens 
textele vechi ale marilor religii. Rodul 
acestor studii de tinereţe se concre- 
tizează curând: în anii 30 publică 
numeroase articole şi eseuri, în reviste 

“Viaţa literară”, “Viaţa Româ- 
nească”, “Adevărul Literar şi Artistic”, 
“Credinţa”, “Familia”, “Azi”, “Vremea”. 
In 1928, Vasile Lovinescu citeşte şi 
traduce (fără însă să o publice) cartea 
lui René Guenon Le Roi du Monde. 
Rene Gu&non devine mentorul său 
spiritual. 

René Guénon, marele iluminat 
francez, luase contact în perioada 
1909-1912 cu doctrinele orientale, “a 
căror coerenţă şi unitate de „principii 
cu creştinismul va încerca să o pună 
în evidenţă”, pentru a resuscita spiritul 
tradiţiei şi “pentru a putea trezi în Oc- 
cident forțele capabile să se opună 
decăderii acestuia”. În 1930 Guenon 
părăseşte Franţa şi se stabileşte la 
Cairo, dar va continua să scrie în 
franceză şi să publice în ţară. 

În 1934 Vasile Lovinescu î începe 
o corespondenţă vastă cu Rene 


Guenon (care va dura neîntrerupt 
până în 1940) şi cu Mihai Vâlsan 
(român convertit la Islam şi ajuns 
mare muftiu al Parisului). În acelaşi 
timp va medita asupra cărţilor 
maestrului său şi asupra marilor cărți 
ale esoterismului universal. 

Paternitatea spirituală pe care 
o caută la René Guenon arată că 
Vasile Lovinescu a înțeles corect 
imperativele Tradiţiei. “Cine se 
cunoaşte pe sine îşi cunoaşte 
stăpânul”, spune vechea gândire 
shiită. Cunoscându-se pe sine, 
cunoscându-şi aspiraţiile, Vasile 
Lovinescu şi-a căutat îndrumătorul. 
Astăzi ne uităm profesorii de îndată 
ce terminăm şcoala şi ni se pare că 
a înfrunta singuri lumea este un semn 
de maturitate. În sens profan, poate 
că este. Dar integrarea în esoterismul 
tradițional se face numai sub îndru- 
marea unui mai-adânc-cunoscător; 
orice ştiinţă a spiritului se dobândeşte 
de la un mentor spiritual. Această 
sârguință a ascultării şi ucenicirii, a 
diminuării propriului ego, a supunerii 
(nu Garbe, desigur), pline de recep- 
tivitate, poartă amprenta înţelepciunii. 
Altfel, cum ar spune Vasile Lovi- 
nescu, mâncăm merele acre ale vieţii, 
în loc să le dăm răgaz să se coacă. 
Peste ani, esoteristul român va 
îndruma el însuşi mai tineri aleşi pe 
căile spiritualităţii tradiționale. 

In 1935, Vasile Lovinescu face 
un pelerinaj la Muntele Athos, 
căutând o binecuvântare isihastă, pe 
care ar fi obținut-o dacă ar fi rămas 
într-o mănăstire atonită. “Nefiind 
cetățean grec, aceasta era imposibil 
la vremea aceea.” Vocaţia îl îndeam- 
nă pe Vasile Lovinescu să nu se 
mulțumească numai cu scrisul, cititul 
şi meditaţia solitară, ci şi să caute, 
la modul concret, trăit, sursele 
adâncii spiritualităţi creştin-ortodoxe. 
Dar nu pierdem decât pentru a regăsi 
mai mult. Simbolurile şi tradiția unei 
singure religii, oricât de puternice ar 
fi ele, nu puteau satisface un spirit 
universalist. Aşa se face că, un an 
mai târziu, la sfatul lui Rene Gu&non, 
Vasile Lovinescu “pleacă în Franţa, 
la Amiens, şi în Elveţia, la Basel, 
unde obţine o inițiere alawită, prin 
Titus Burckharat şi F. Schuon, după 


110 


Limba 


Română 


care se întoarce în ţară. Nu e vorba 
de o convertire la Islam, cum greşit 
s-ar putea crede, ci de integrarea într-o 
organizaţie esoterică universală 
(sufism) încă vie şi efectivă.” 
Inițiatul român are în fibră 
universalul. De altfel, el crede, ca şi 
Rene Guenon, într-o tradiție esoterică 
anterioară religiilor, prin aprofundarea 
căreia religiile omenirii (şi mişcările 
spirituale din lăuntrul lor) se înfrățesc. 
in lucrările de mai târziu ale lui Vasile 
Lovinescu, simboluri hinduse, isla- 
mice, creştine, greceşti arhaice se 
împletesc, decriptând pe planul 
Tradiției texte de Mateiu Caragiale sau 
de lon Creangă. Nu e vorba de 
eclectism sau de o eroare de metodă, 
ci de o reintegrare în spiritul plenar al 
marilor semne, unitare ca sens în 
diversitatea religiilor în care s-au 
manifestat. De altminteri, nu este o 
constatare nouă că miturile şi marile 
simboluri apar aproape identice în arii 
geografice din cele mai îndepărtate. 
Dar dacă pentru Claude Lévi-Strauss 
aceasta se explica prin existenţa unui 
tip de gândire identic tuturor oame- 
nilor, iar pentru Mircea Eliade prin 
prezența unei mentalități comune a lui 
“homo religiosus”, oriunde s-ar afla el, 
pentru Vasile Lovinescu e semnul unei 
unice tradiţii esoterice care s-a întins, 
s-a ramificat şi s-a “regionalizat”. lată 
ce scrie în Creangă şi Creanga de 
Aur: “E cu totul altceva când, celor 
două dimensiuni ale planului orizontal 
le adăugăm, cum e şi firesc, în spatiul 
nostru dimensiunea verticală, cu alte 
cuvinte când admitem pentru basm 
posiblitatea unei monogeneze din Tra- 
ditia Primordială, simultan trans- 
cendentală şi fundamentală, rădăcina 
necesară, inevitabilă a multiplicității. 
Căci noțiunea pluralității, a diversității 
e un pur nonsens, fără o unitate 
presupusă, prealabilă şi cauzală”. Dar 
dacă o astfel de analiză a cărții lui 
Mateiu Caragiale se susține, ştiut fiind 
că acesta era interesat de ocultism, 
de heraldică, de tradiția marilor ordine 
cavalereşti (drept care Vasile Lovi- 
nescu decriptează în “Craii de Curtea- 
veche”, pe lângă alte simboluri, o 
istorie încifrată a pătrunderii în mediul 
românesc a ordinului Cavalerilor de 
Malta), cum se susţine o interpretare 


simbolică de acelaşi nivel a basmelor 
lui Creangă sau a unor creații folcio- 
rice? Se poate, dar cu condiția să 
aderi la concepția guenoniană potrivit 
căreia nu există creaţii populare 
produse spontan de masa poporului, 
ci o coborâre a unei tradiţii esoterice 
de la marii inițiați către profani, în 
condiţii critice. “Când o formă tradi- 
țională e pe punctul de a se stinge, 
ultimii ei reprezentanți pot, în mod 
voluntar, să încredințeze acestei 
memorii colective de care am vorbit, 
ceea ce, altfel, s-ar pierde ireversibil; 
este, în definitiv, singurul mijloc de a 
salva ce mai poate fi salvat, într-o 
anumită măsură; şi, în acelaşi timp, 
incomprehensiunea naturală a masei 
e o garanţie suficientă că elementul 
esoteric nu va dispărea, ci va rămâne 
ca un fel de mărturie a trecutului, 
pentru aceia care, în alte timpuri, vor 
fi capabili să-l înţeleagă.” Aceste 
puncte de vedere pot fi, bineînţeles, 
contestate în parte sau în întreg, dar 
nimeni nu poate să nege că ele au 
dus la o viziune nouă, de o mare 
rigoare şi fecunditate a textelor de 
care marele inițiat s-a apropiat. 

Să continuăm însă cursul aces- 
tei vieți exemplare, în care amănuntul 
biografic este, de asemenea, treaptă- 
simbol al unui drum de iluminare 
progresivă. În timpul războiului, Vasile 
Lovinescu este reformat şi “îşi va 
împărți timpul între ritualul inițiatic şi 
meditaţia textelor sacre, între Fălticeni 
şi Bucureşti”. In perioada refugiului, 
“casa şi biblioteca din Fălticeni îi vor 
fi devastate, ceea ce nu-l va rupe de 
locul natal, deşi va continua să 
locuiască, într-o demnă sărăcie, în 
Bucureşti”. In 1948 întemeiază un grup 
inițiatic, care va rezista zece ani, până 
când “din cauza izolării şi a ambianţei 
ostile, grupul se va dizolva”. Dar în 
acelaşi an (1958) o întâineşte la 
Fălticeni pe Lucreția Andrei, în a cărei 
casă din Bucureşti va pune bazele unui 
nou grup inițiatic, numit “Fraternitatea 
lui Hyperion”. Această patetică 
încercare de a aduce către tainele 
Tradiţiei mai tineri următori, aceste 
sacrificii în numele unei fraternități 
iniţiatice arată în el un ctitor, un ctitor 
care încearcă să creeze, în ruinele de 
după al doilea război mondial şi în 

atmosfera duşmănoasă de după 
aceea, o nouă spiritualitate. Vasile 
Lovinescu a căutat păstrători ai 
Tradiţiei şi după ce el nu va mai fi, şi 
lor le datorăm apariția postumă a unor 
cărţi precum: Monarhul ascuns, 
interpretarea esoterică a unor 
basme şi balade româneşti, Incan- 
taţia Sângelui, Mitul sfâşiat, Dacia 
hiperboreană, Jurnai alchimic, O 
icoană creştină pe Columna Tra- 
iană. 

Intre 1964 şi 1972, Vasile 
Lovinescu va scrie două dintre cele 
mai însemnate studii ale sale: Al 
patrulea Hagealâc şi Creangă şi 
Creanga de Aur. Nu încercăm o 
prezentare lapidară a celor două opere 
(la care ne-am referit deja), deoarece, 
prin esenţa lor, se opun oricărei 
rezumări. 

Dacă legătura cu creaţia fantas- 
ticului moldovean lon Creangă şi 
plaiurile fălticenene de meditaţie ale 
lui Vasile Lovinescu e vizibilă, totuşi 
şi bucureşteanul Mateiu Caragiale 
devine obiect de interes în sihăstria 
nordică a iniţiatului. E revelator ce 
scrie acesta la începutul cărţii Al 
patrulea Hageaiâc: “O întâmplare 
personală m-a catapultat în inima unei 
cărți, cu care nu avusesem până 
atunci decât tangente literare. 

Deflagraţiunea a fost prilejuită 
de un contrast: întovărăşisem, nu 
demult, un oaspete bucureştean pe 
colinele unui târg din Moldova de Sus. 
Am poposit în fața unei pregnante 
privelişti moldoveneşti: în fundul unei 
alei de tei centenari, casa în care şi- 
a cuibărit tăcerea şi creatia Mihail 
Sadoveanu, frumoasă ca toate casele 
pătrâneşti, prin lipsă de urâţenie. Pe 
dealul din faţă, streşinit în perspectivă 
de munții Sucevei, Dumbrava minu- 
nată, basm sensibilizat. (...) j 

“Murmurul” lui Sadoveanu se 
obiectiva, demonstrativ, roată în jurul 
nostru. Îl şopteau teii şi brazii târgului, 
încremeniți într-o uimire transcendând 
veacul şi reducând la non-entitatea ei 
originară mişuna omenească de jos. 
Sacrificiali, mărturiseau numai cerul 
sprijinit pe ei, cupolă extatică peste 
oraşul timp. 

La suprafața acestui iaz de 
tăcere s-a ridicat ca un clăbuc, nu ştiu 


cum, numele lui Mateiu Caragiale, 
citadin trup şi suflet, cetățean al unui 
Bucureşti vechi, dezlânat şi încâlcit, 
Bucureştii lui Kir lanulea patern, 
prelungit în opera fiului până prin anii 
10 ai secolului nostru, un Bucureşti 
incredibil, aproape spectral, privit din 
Țara de dincolo de negură”. 

Fălticenii, de altfel locul de 
baştină a numeroase nume sonore în 
cultura română, s-a dovedit a fi 
Athanorul din care au izbucnit, ca un 
aur filosofal, operele lui Vasile 
Lovinescu. În 1980 acesta s-a întors 
definitiv aici, unde a trăit ascetic până 
când s-a stins, în 14 iulie 1984. 

Viaţa lui a fost o mare Operă 
Alchimică, prin care a transmutat 
aparențele în simbol şi pe el însuşi 
într-un mare iluminat. 

Dar mai există un punct de 
vedere din perspectiva căruia exem- 
plul lui Vasile Lovinescu este recon- 
fortant. El arată că marea operă 
spirituală se poate înfăptui şi în 
provincie, în “târgul” Fălticenilor, din 
care a plecat doar pentru a reveni întâi 
periodic şi apoi definitiv. Cum ar spune 
Vasile Lovinescu, “locul comorilor e 
ferit”. 

Cu menţionarea cuvenită-a 
bibliografiei — Rene Guenon, Domnia 
cantităţii şi semnele vremurilor, 
Editura Humanitas, Bucureşti, 1995, 
şi Vasile Lovinescu, Al patrulea 
Hagealâc, Editura Cartea Româ- 
nească, Bucureşti, 1981, Creangă şi 
Creanga de Aur, Editura Cartea 
Românească, Bucureşti, 1989, şi 
Steaua fără nume, Editura Rosmarin, 
Bucureşti, 1994 (ediţie îngrijită de 
discipolii săi Roxana Cristian, Florin 
Mihăescu şi Dan Stanca) —, încheiem 
aceste rânduri-îndemn către opera lui 
Vasile Lovinescu, scrise şi sub 
presiunea dorinţei de a prezenta nu 
numai o Țară de Sus, istorică şi 
folclorică, culturală şi filosofică (prin 
Alexandru Bogza), dar şi una a celor 
mai înalte iniţieri. 

În memoria Tatălui meu, 
sergentul erou Gheorghe V.Cârlan, 
stegarul Regimentului 24 Infanterie 

Tecuci, rănit grav la Lăpuşna, în ziua 
de 19 august 1941, în luptele pentru 
eliberarea Basarabiei, decorat cu Virtutea 
Militară cl. | 


Când, la 1774-1775, Imperiul 
Habsburgic anexa, în condiţii one- 
roase, “partea cea mai frumoasă a ţării 
noastre”, “obârşia Moldovei”, pe care 
Mihai Eminescu o consideră “un 
pământ sfânt, a căruia apărare ne-au 
costat pe noi râuri de sânge, veacuri 
de muncă, toată inteligenţa noastră 
trecută, toate mişcările cele mai sfinte 
ale inimii noastre”?, cultura româ- 
nească se înscria indubitabil pe traiec- 
tul modernității, constituindu-şi pe 
îndelete structuri şi mecanisme care 
aveau s-o propulseze, treptat, în mod 
elocvent, în orizontul sincronizării cu 
standardele europene cele mai auten- 
tice, sincronizare împlinită în perioada 
interbelică, la capătul unui proces de 
mutații, acumulări şi salturi (“arderea 
etapelor”) care aveau să se deruleze 
pe parcursul a circa două veacuri. 

Detrunchiată din trupul Moldovei, 
Bucovina avea să înregistreze mo- 
mente de derută şi dezorientare gene- 
rate şi de încălcarea de către noii 
stăpânitori, care se credeau logodiţi 
cu veşnicia, a statu-quo-ului stipulat 
prin trâtatele de cesiune încheiate ad- 
hoc. Cele dintâi lovituri aplicate 
identității spirituale a zonei s-au 
îndreptat asupra bisericii ortodoxe şi 
învăţământului în limba română. 
Episcopia Rădăuţilor, după mutarea 


silită la Cernăuţi (noua reşedinţă a 
ținutului), fu transformată în episcopie 
exemptă, iar apoi subordonată 
Mitropoliei sârbeşti din Carlovăţ, 
întâistătătorul ei fiind numit de 
autorităţile de stat şi nu ales de cele 
ecleziastice, conform uzanțelor 
canonice. Şapte dintre cele zece 
mănăstiri, ca şi cele treisprezece 
schituri din teritoriul anexat, fură 
desființate, iar numărul călugărilor — 
redus la 25 de fiecare lăcaş monas- 
tic. Mai mult, averile bisericii, aşezate 
sub egida Fondului Religionar Greco- 
Oriental, au fost trecute în admi- 
nistrarea statului. In ceea ce priveşte 
învățământul, subordonat, după 
anexare, Mitropoliei catolice de la 
Lemberg, trebuie spus că şcolile 
domneşti (de la Suceava, Cernăuţi, 
Rădăuţi, Putna, Câmpulung Moldo- 
venesc şi Câmpulung Rusesc) au 
fost “ajutate” în scurtă vreme să-şi 
suspende activitatea, în locul lor 
ivindu-se şcoli triviale (superioare şi 
inferioare), poporale, capitale, utrac- 
viste, limba română fiind înlocuită — 
cu excepția şcolilor poporale — cu cea 
germană, poloneză, latină, asta chiar 
şi în cadrul învățământului de factură 
teologic-ortodoxă (Seminarul şi 
Institutul Teologic de la Cernăuţi. 

Beneficiară a unei substanţiale 
tradiţii spirituale, focalizate în special 
de aşezămintele monastice de la 
Putna ştefaniană şi Rădăuţi, Buco- 
vina a menţinut totuşi o continuitate 
a acestora, prin scriptoriile consa- 
crate?, prin copiştii de prin târguri şi 
sate (unii dintre ei dascăli ambulanți), 
prin învățământul din mănăstiri, dar 
şi prin revitalizarea celui ambulant‘, 
prin intensificarea circulaţiei cărții 
româneşti5, ca să nu mai vorbim de 
fabuloasa zestre etno-folclorică, 
încărcată de atâtea conotaţii semni- 
ficative pentru matricea: spirituală 
autohtonă. 

La Putna îşi continuă prodi- 
gioasa-i activitate Vartolomei Măză- 
reanul, considerat de Nicolae lorga 
“întâiul cleric cugetător al timpului 
său”, de la care ne-au rămas, pe lângă 
manuscrisele anterioare anului 
anexării, un fragment din Letopiseţul 
lui lon Canta (1775), Pomelnicul 
Mănăstirii Moldoviţa (1775), Condi- 

ca Mănăstirii Moldoviţa (1776), un 
Miscelaneu (1779). Intre alţi copişti 
putneni, sunt de reținut Gheorghi care 
copie, “în şcoala Putnii de la M-rea 
Putna”, un Miscelaneu (1781), 
conţinând şi o Alexandrie, lordache 
care, “de pe o Alexandrie veche ce 
au fost în turnul cel mare de la M-rea 
Putna”, execută o copie, Ştefan 
Raierez, traducătorul unei Esopii 
(1769-1775 sau 1776) “de pe grecie 
pe rumânie”. Tot acum, la Rădăuţi, 
Vasilii Nikorovicz transcrie un Octoih, 
iar Isaia, “ierodiacon ot Rădăuţi, 
pisar”, copie un Miscelaneu (1779), 
dar şi Întâmplările lui Telemac de 
Fenelon (1780), Cugetări de multe 
feluri de Johan Thuresson conte de 
Oxenstiern (1780), Theatron Poli- 
ticon (1780), Zăbava fandasiei de Fr. 
Loredano (nedatat). Alte copii execu- 
tate la Rădăuți: Paraclisul Preacistei 
(1785), semnat de “Procopie Uricariul, 
sen Grigore”, Datoria preoțească 
(1783), Sfinţirea bisericii (1784). 
Humorul este şi el prezent prin 
Ioanichie Homoran cu Floarea cântă- 
rilor (1778) şi Mântuirea păcătoşilor 
(1784), iar Voroneţul, prin Ifrim 
Argelean (Ardelean) cu o versiune a 
Relaţiei Mitropolitului Gheorghe 
(1781) şi un Osmoglasnic (1790), 
secondat de Ieronim Stolean de la 
care avem Esopia Voronețeană (cum 
a intitulat-o Leca Morariu) din anul 
1801. Alte manuscrise copiate pe 
teritoriul Bucovinei, tot pe linia 
tradiţiilor acumulate, fără tentaţia 
inovării, dar vegheate de gândul 
rezistenţei şi conservării identității 
naţionale în condiţiile ocupaţiei 
habsburgice: Halima, coligat cu 
Istorii persăşti (1779), Alexandria (4 
còpii, între anii 1781-1789), Eroto- 
critul (1785), Codicele pătrăuţean — 
o versiune versificată despre asasi- 
narea lui Grigorie Ghica-voievod, plus 
psalmii 46 şi 47 din Psaltirea în 
versuri a mitropolitului Dosoftei — 
(1787), Codicele dornean — o culegere 
de predici intitulată Mântuirea păcă- 
toşilor (1790), Godicele Constantin 
Popovici — Povestea lui Sindipa 
filosoful şi Războiul Troadei (1796), 
Oştirea franţozilor în Rusia, la leat 
1821 —o copie care, după o însemnare 
a lui Dumitru Furtună, s-ar fi realizat 


la Botoşani, în anul “1839, martie 1”, 
prin osârdia “bucovineanului de origine 
G.M. Herescu” —, Elementuri despre 
aritmetică, elementuri de geo- 
metrie, elementuri despre trigono- 
metrie dreptiiniară, manual didactic 
nedatat”. Având în vedere această 
moştenire, desigur neexhaustivă 
putem afirma, că istoricul literar 
Constantin Loghin era îndreptăţit să 
susțină următoarele: “Cunoscând 
această bogată recoltă de manu- 
scrise alcătuite imediat după anexare, 
ne putem da seama ce rădăcini 
adânci prinsese deprinderea cărtură- 
rească în pământul Moldovei”?. Dar 
această “bogată recoltă” nu reflectă 
decât dinamica tradiţiei care, după 
anul 1800, începe să intre în evane- 
scenţă, aşa încât vom fi de acord cu 
Mircea Grigoroviţă care constată că 
“În primii 25 de ani de la răpire a existat 
o mişcare literară datorită autorilor 
ieşiţi din şcoala tradiţiei culturale 
moldoveneşti”?. 

Un reper semnificativ în viața 
culturală a Bucovinei, după anul 1800; 
îl reprezintă tipografia lui Petru 
Ekhardt, venit la Cernăuţi din Bistriţa 
transilvană, unde, în anul 1799, 
tipărea, în nemţțeşte, o carte de 
rugăciuni pentru creştini“, nesemna- 
lată până acum. Tipografia cernău- 
țeană îşi începe activitatea în anul 
180411, sau, după presupunerile 
istoricului Teodor Balan, cu câţiva ani 
mai devreme, tipărind, la început, 
imprimate pentru administraţie!?. 
Prima carte, ajunsă până la noi, ieşită 
de sub teascurile acestei tipografii, 
datează din anul 1804. Este vorba 
despre un Catehism mic, cu text 
paralel: româneşte, nemţeşte, slavo- 
neşte, “tradus şi diortosit de Ştefan 
Athanasievici”. Până la 1830, când 
tranziţia spre structurile moderne ale 
culturii româneşti se consideră în linii 
mari încheiată, Petru Ekharat va izbuti 
să imprime doar 21 de titluri: 3 cărţi 
cu caracter religios (Catehism mic, 
1804; Octoih mic, 1804; Octoih, 
1823), 5 cu profil juridic (Patent al 
breaslelor, 1804; Carte de pravilă, 
în două părţi, 1807; Cartea legilor, 
1807; Pravila căsătoriei, 1816; 
Poroncă a k.k. sfatului de răz- 
boi...13), 2 cu caracter didactic (Ex- 

tract din gramatica germano-româ- 
nă a lui Anton de Marki, ed. |, 1808, 
ed. a Il-a, 1810), 8 calendare (din care 
7 redactate de Vasile Țintilă, apărute 
în anii 1809, 1811, 1812, 1813 —aces- 
ta în limba germană, 1814 — calen- 
dar-carte — şi, tot în 1814, un calen- 
dar veşnic, 1820, precum şi un Calen- 
dariu a Bisericii Răsăritului pe anul 
1824), 2 circulare bisericeşti (Daniil 
Vlahovici — Pastoralnică scrisoare, 
1813 şi Isaia Baloşescu — Epistolă 
țircularnică, 1829), o crestomaţie 
(Chrestomaticul românesc, tradu- 
cere şi ediție de Teodor Racoce, 
182014). De reținut că, din punctul de 
vedere al limbii folosite, avem 
următoarea situaţie: tipărituri cu text 
în limbile română, germană şi slavonă 
= 1 (una); tipărituri cu text în limbile 
română şi germană = 3 (text); tipărituri 
cu text în limba germană = 2 (două); 
tipărituri cu text în limba română = 15 
(cincisprezece). 

Dincolo de faptul că ponderea 
covârşitoare în aceste tipărituri o 
deține limba română, este de observat 
că celelalte etnii de pe teritoriul 
Bucovinei (ucraineană, poloneză, 
evreiască etc.) nu-şi exercită apetența 
pentru cultură nici prin manuscrise şi 
nici prin tipărituri. Cauza? Lipsa 
oricărei tradiţii, explicabilă prin recenta 
lor implantare în acest teritoriu şi 
dezinteresul total pe care li-l arătau 
autoritățile habsburgice ca reflex al 
propriei lor indiferenţe față de viața 
spirituală. 

Subliniind faptul semnificativ că 
Chrestomaticul românesc s-a ivit 
“din sfărâmăturile materialului destinat 
gazetei”15 pe care intenţiona s-o 
editeze, la Cernăuţi, translatorul 
gubernial Teodor Racoce, ne propu- 
nem să insistăm puţin, în cele ce 
urmează, asupra acestui proiect de 
gazetă“, unul dintre primele din 
cultura noastră, echivalent cu un 
veritabil program jurnalistic naţio- 
nal. Aşadar, la 17 iunie 1816, Teodor 
Racoce, “translator pentru limba 
română în Guberniul din Lemberg”, 
solicită “prea înălțatului Prezidiu al 
Ţării” (Galiției) acordarea privilegiului 
de “a redacta atât un ziar politic cât 
şi o revistă ştiinţifică în limba 


FA] 


românească”, motivându-şi cererea 


mai întâi prin “dragostea pentru 
națiunea sa rămasă atât de mult în 
urmă în privinţa ştiinţifică” şi apoi prin 
“îndemnul sosit de la mai mulţi 
cetățeni din Bucovina şi Moldova”, 
întrucât, observă petiţionarul, “dintre 
toate naţiunile Europei, singură 
națiunea moldovenească sau valahică 
n-a luat parte până acum nici la 
evenimente de natură politică şi 
statistică [de stat] nici la cele de 
natură ştiinţifică”. Rezultă, după opinia 


lui Teodor Racoce, că presa în limba 


națională reprezenta o condiţie sine 
qua non pentru o viață politică, de 
stat şi spirituală adecvate, ceea ce 
denotă, indubitabil, o orientare 
modernă asupra rolului presei în 
destinul unei naţiuni. El propune, în 
această primă fază a demersurilor 
sale, ca publicația proiectată să se 
intituleze “Gazetă moldovenească” şi, 
având o apariţie săptămânală, să 
cuprindă traduceri ale articolelor 
“apărute în ziarele politice privilegiate” 
sau “în revistele ştiinţifice cenzurate”, 
precum şi “articole originale potri- 
vite a lumina şi deştepta spiritul 
încă nedezvoltat al naţiunii sale” 
(s.n. -N.C.). 

Primind, la 25 februarie 1817, 
aprobarea de principiu (emisă de 
Guberniul din Lemberg “în baza 
deciziunii ministeriale din 20 ianuarie 
1817”), adresată, de fapt, Kraisma- 
tului din Bucovina (ceea ce înseamnă 
că la Cernăuţi urma să apară gazeta), 
Racoce lansează, la 8 martie 1817, o 
Înştiinţare pentru gazete româ- 
neşti'* (tipărită, probabil, la oficina lui 
losif Piller din Lemberg) către toți cei 
“iubitori de neam şi propăşirea limbii 
patrioticeşti”, înştiinţare din care se 
desprinde clar configuraţia pe care ar 
fi căpătat-o ziarul. Ea, înştiințarea, se 
identifică, în fond, cu programul 
gazetei prezumate. După ce se referă 
la rolul tiparului în dezvoltarea 
civilizaţiei şi culturii (răspândirea 
ştiinţelor — recte, a ştirilor — “de la 
neam la neam până la cele mai 
îndepărtate părţi ale lumii”), Racoce 
subliniază însemnătatea generală a 
presei pentru propăşirea popoarelor: 
“începutul politicirii a toate Europii şi 


“cultura ei s-au făcut cu iveala 


gazetelor”; în ele “ca şi într-o oglindă 

vedem ce se lucrează în toate părțile 
lumii” şi, prin intermediul lor, aflăm 
“toate întâmplările minunate şi vred- 
nice de luare aminte, ce din vreme în 
vreme, în osebite țări depărtate, s-au 
pus la iveală”. Presa mijloceşte 
“neamurilor mutările împăraţilor, 
aflările omeneşti cele mai folositoare, 
a poliţii[i], a neguțătorii[i] sau agonisirii 
de câmpu”, ceea ce-i permite lui 
Racoce să definească presa drept 
“istorie vieţuitoare împreună cu 
noi” (s.n. —N.C.). Aşadar, presa repre- 
zintă, pe de o parte, un instrument 
indispensabil în slujba progresului 
uman în genere, iar, pe de altă parte, 
un document istoric de covârşitoare 
însemnătate, fiind, luată în ansamblu, 
o “oglindă”, cum zice Racoce, a ceea 
ce se petrece în lume la un moment 
dat. 

Se impune să subliniem faptul 
că însăşi titulatura proiectatei gazete 
reliefează transparent intenţiile virtua- 
lului gazetar de a face din această 
publicație un instrument eficace în 
slujba întregii naţiuni româneşti, căci 
titlul anunţat în Înştiinţare nu mai 
este “Gazetă moldovenească”, ci, 
semnificativ şi inechivoc, “Novele 
sau gazete româneşti” (s.n. -N.C.). 
Mai mult, de data aceasta Racoce 
subliniază în mod expres intenţiile 
naționale, dovedind că, în Bucovina, 
simțământul unităţii de neam era, la 
vremea respectivă, într-o stare 
suficient de activă, tinzând evident 
spre cristalizarea în ceea ce, nu peste 
multă vreme, se va numi “conştiinţa 
unităţii naţionale”: “Neamul românesc 
măcar că împărțit întru mai multe ţări 
şi trăind sub osebite stăpâniri, totuşi 
o limbă are, aceeaş lege, şi tot 
aceleaş obiceiuri, precum aceleaş 
cărți şi aceeaş scrisoare”. Prin 
urmare, entitatea etnică — “neamul” — 
se caracterizează prin unitatea de 
limbă, obiceiuri şi tradiţii, credință 
(“lege”) şi de cultură scrisă (“scri- 
soare”, “cărţi”), pe scurt, prin unitatea 
vieții spirituale — concepție modernă 
şi de actualitate chiar şi în zilele 
noastre. Dar nu este vorba numai de 
atâta, deoarece, mai departe, referin- 
du-se la nație, Teodor Racoce pro- 
bează limpede şi categoric, în mod 
exponențial, conştiinţa unităţii ace- 


steia: “românii socotiți de împreună 
facu o nație de mai multe milioane, 
care de mult acum simțeşte bună- 
tăţile polituirii şi doreşte a fi părtaşă 
culturii celoralalte neamuri Europii”. El 
consideră, pe bună dreptate, că o 
cauză a retardării vieţii politice în 
cazul naţiei române a reprezentat-o 
tocmai faptul că “i-au lipsitu acesta 
organu, prin care să poată primi toate 
acele procopsiri de care au avut parte 
alte noroade”. Nu mai încape, deci, 
nici o îndoială că lui Teodor Racoce îi 
era cât se poate de limpede faptul că, 
în emanciparea naţională, politică şi 
culturală, poporul român avea nevoie 
de un astfel de instrument cu eficiență 
incontestabilă, cum este presa. În 
plus, se poate spune că el formulează 
nu numai prima definiţie sui generis a 
presei, cunoscută în cultura noastră 
— “istorie viețuitoare împreună cu noi” 
— ci că stabileşte şi primele repere 
ideologice privitoare la rolul şi funcţiile 
acesteia în dinamica existenţei 
naţionale, politice şi culturale a 
oricărui popor: “gazetele sau înştiin- 
țările de obşte sunt organul tuturor 
bunelor învățături, a înfrumusețării 
limbilor şi polituirii neamurilor”. Mai 
trebuie să adăugăm aici şi faptul că 
Teodor Racoce ţinea să asigure 
gazetei sale un conţinut de cât mai 
larg interes, în manieră iluminist- 
enciclopedică pe palierul popularizării, 
deci cu o amplă adresabilitate şi 
accesibilitate, gazeta sa urmând a fi 
un organ publicistic specific epocii 
luminilor, cu caracter național şi pa- 
triotic. De aceea, la propunerea avan- 
sată de “oameni luminaţi şi iubitori de 
neam”, el preconizează ca gazeta, pe 
măsură ce va dobândi răspândirea şi 
audiența cuvenite, să-şi constituie o 
rubrică specială (Dascălul româ- 
nesc), destinată pentru “toate 
învățăturile tălmăcite pre românie, 
începând de la gramatică până la 
teologie, adică cele duhovniceşti, 
după aşezământul bisericii greceşti, 
iară cele alte ştiinți după izvoadele 
celor mai învăţaţi bărbaţi şi după 
cărţile de obşte primite”. Nu mai 
vorbim de faptul că el. nu uită — ca 
spirit pragmatic ce se afla — a-i pune 
în temă pe prezumtivii abonaţi cu o 
serie de detalii “tehnice” (formatul, 

structura şi conținutul gazetei) şi ad- 
ministrative (preţul abonamentului, 
modul de difuzare în Principatele 
Române). 

Suntem, cum desigur s-a putut 
observa, în faţa unui proiect complet 
şi minuţios, cu evidente reverberaţii 
europene, proiect care, fără discuţie, 
a beneficiat de experienţa (atâta câtă 
a fost) acumulată anterior prin 
tentativele similare întreprinse de loan 
Piuariu Molnar, Paul lorgovici, Socie- 
tatea. Filosoficească a Neamului 
Românesc în Marele Principatul 
Ardealului, Alexie Lazarus”. 

Nu cunoaştem, din lipsa surse- 
lor documentare, cum a fost primită 
în Moldova şi Ţara Românească (unde 
a fost răspândită în anume cercuri) 
această înştiinţare, însă, în Tran- 
silvania, guvernatorul Gheorghe 
Bánffy nu permise episcopului Vasile 
Moga multiplicarea şi difuzarea ei pe 
motiv că preoții mai emancipaţi citesc 
ziare străine, iar ceilalţi n-au nevoie 
să citească nici un fel de gazete, 
fiindcă le-ar înţelege şi răspândi 
greşit?", recte (trebuie să înțelegem), 
în defavoarea stăpânirii străine. 

Tentativa lui Teodor Racoce, 
beneficiind, cu siguranţă, şi de 
sprijinul lui lon Budai-Deleanu”, a ră- 
mas, din păcate, neîmplinită, deve- 
nind, cum nota cu părere de rău D. 
Popovici, “un proiect naufragiat”, dar 
semnificaţiile acestui proiect nu sunt 
lipsite de importanţă. Mai întâi, pentru 
că el reprezintă un episod ai străda- 
niilor depuse de români spre a-şi crea 
unul dintre acele instrumente nece- 
sare în lupta lor de emancipare natio- 
nală, politică, economică şi culturală. 
Apoi, pentru că se constituie într-un 
argument peremptoriu (inexplicabil 
ignorat) în sprijinul ideii că în Bucovina 
simțământul naţional a fost întot- 
deauna viu, spiritul românesc, de aici 
departe de a fi, cum se afirmă, “de tot 
amortit’, până la 1848, caracterizându- 
se, de fapt, prin căutări de soluții 
menite să anihileze acţiunea de 
“deznaționalizare a românilor. Căci ne 
întrebăm, retoric, fireşte, să nu fie 
oare nici o legătură între acest proiect 
şi faimosul. Forum Nobilium, înfiinţat 
chiar în anul 1817, la Lemberg, cu 
seducătoarele lui atracţii, constând în 


titluri nobiliare, în special de “cavaleri” 
iviţi, şi în Bucovina, ca ciupercile 
după ploaie? 

Desigur, Teodor Racoce, văzân- 
du-şi iluziile spulberate, din lipsă de 
prenumeranţi”, a adunat o parte din 
“sfărâmăturile proiectului” său (mate- 
riale colectate pentru rubricile cultural- 
literare, de magazin) şi le-a tipărit, în 
anul 1820, la Petru Ekhardt din 
Cernăuţi, într-un volum intitulat 
Chrestomaticul românesc, lucrare 
ce reprezintă, nici mai muli, nici mai 
puţin, decât ceea ce indică însuşi 
titlul său — o crestomație iar nu “peri- 


odic”, “gazetă”, “almanah”, cum apare 


“categorisit în multe lucrări. 


Revenind la activitatea tipogra- 
fiei din Cernăuţi, să spunem că 
(departe de a fi productivă, datorită 
în principal şi concurenţei oficinei lui 
losif Piller din Lemberg) este cazul a 
stărui puţin asupra Octoihului 
imprimat aici în anul 1823, în care, în 
locul obişnuitei predoslovii cu acuzate 
accente encomiastic-religioase, apar, 
contrar canoanelor tradiționale, 
învățături de factură laică în cea mai 
directă descendență iluministă?, 
precum urmează: 


PILDELE ÎNVĂȚĂTURII 
CĂTRĂ CITITORIU 


* Nevoiaşte-te de învaţă învăță- 
turile până a nu te însura. 

* Nu iaste sărac cela ca n-are 
tată, ci cela ce n-are învăţătură şi bună 
pedeapsă [=educaţie]. 

* Învățătura la un tânăr iaste 
cunună, şi înțelepciunea un engolpiu 
de aur. 

* O, cât iaste învăţătura de 
folositoare la cel ce o are, de vreme 
ce iaste fără de preţ că nimenea nu o 
poate vinde pe bani. 

* Nu iaste boală mai primejdiui- 
toare decât lipsa învăţăturii. 

* Cei săraci să cuvine să înveţe 
învățăturile pentru ca să petreacă 
[= vieţuiască] bine. 

* Faptele cele bune şi învățătura 
sunt blagoslovenie vieţii noastre. 

* Veri [= ori] de ce neam va fi 
omul, după cum va pune nevoinţă 
pentru ca să se arate procopsit, aşa 
va câştiga cinste. 

* Cel neînvăţat cu tăcere ascun- 

de pe sine şi nu să cunoaşte ce iaste. 

` * Două feluri de oameni nu se 

îndestulează niciodinioară [= nici- 

odată]: cei ce cearcă învățătura şi cei 
ce strâng avuţie. 


OSEBITĂ ÎNVĂȚĂTURĂ 
PENTRU PAZA OMULUI 


* Cel ce vrea să se procop- 
sească la curte domnească i se cade 
să păzească cinci lucruri: 

- întâi, să îndărăpteze cu 
dulceaţă măria sa; 

— al doilea, să nu lasă să-l 
biruiască lăcomia; 

— al treilea, să fie curat şi drept 
întru isprăvnicia lui; 

-— a patra, să nu dea voie să-l 
înşale dracul cu trufie; 

— a cincilea, să nu să turbure 
măcar de i s-ar întâmpla şi cea mai 
mare împotrivire. 


Răspândirea spiritului Şcolii 
Ardelene, îndeosebi prin lucrări 
lexicografice şi normative, facilitată şi 
de înglobarea Bucovinei la Imperiul 
Habsburgic şi impulsionată de pre- 
zenta lui Ion Budai-Deleanu la Lem- 
berg, se va solda cu trei lucrări a căror 
destinație didactică nu trebuie igno- 
rată. Astfel, un Vasile Cantemir 
redactă, în anii 1826 şi 1827, un 
Deutsch-Moldauisch-Franzâsis- 
ches Wörterbuch, în 11 tomuri, 2004 
file, păstrat o vreme la Biblioteca 
Facultăţii de Teologie din Cernăuţi, 
dispărut în împrejurări necunoscute. 
Semnificativ este faptul că s-a pus şi 
problema editării acestui dicționar, țel 
pentru care s-a înființat, în anul 1846, 
Societatea Literală în Eparhia Buco- 
vinei al cărei program viza “rădicarea 
aici în ţară a mult decăzutei limbi 
naţionale”, şi, “prin unita conlucrare a 
tuturor mădularilor, nu numai lexiconul 
acesta în tipar a-l da, ci şi mai departe 
pentru rădicarea adânc decăzutei 
limbei, literaturei şi culturei naţionale 
grija a purta”. Din motive greu de 
limpezit, Societatea n-a depăşit 
stadiul bunelor intenții şi, la doi ani 
după înfiinţare, se autodizolvă în mod 
tacit. 


Un Vocabular etimologic com- 
parativ român-german şi german- 
român, rămas în manuscris la 
Societatea pentru Cultura şi Literatura 
Română în Bucovina, de unde i se 
pierdu urma nu se ştie precis când, a 
redactat Porfiriu Dimitrovici (Dimi- 
troviță), iar Teoctist Blajevici edită, la 
Lemberg, în anul 1844, o Teore- 
tische-practische Gramatic der 
daco-românischen, das ist der 
moldauischen oder walachischen 
Sprache, care, cel puţin prin titlu, se 
arată şi mai direct plasată în descen- 
denţa Şcolii Ardelene. Sub pseudoni- 
mul Teoctist Şoimul, această grama- 
tică, şi ea un manual didactic, va mai 
cunoaşte patru editări, ceea ce este 
grăitor pentru valoarea ei funcţională. 

Seria calendarelor, întreruptă în 
anul 1824, va fi reluată prin osârdia 
lui P. Dimitrovici (Dimitroviță)? în anul 
1841. Dacă în unul dintre calendarele 
lui Vasile Ţintilă (Scintilă), “iubitoriu 
de ştiinţe matematiceşti”, întâlnim 
informaţii şi învățături care vizează 
până şi ordinea cosmică (“Cum 
pământul se mişcă şi nu soarele, după 
cum socotesc cei mai mulți”), în noul 
“Calendariu pentru Bucovina”, cu 
apariție regulată între anii 1841 şi- 
1848, ca şi după 1851, ne întâmpină, 
pe lângă partea strict calendaristică, 
aşa-numitele “alegate pentru petre- 
cere”, un fel de supliment beletristic 
din care se detaşează o timidă mişcare 
a literelor în Bucovina”, prin versificări 
stângace şi naive, însă corect 
intenţionate, ca idee patriotică mai cu 
seamă, într-o limbă uneori simplă şi 
cursivă, alteori mai căznită, cauzată 
şi de condiţiile cu totul neprielnice din 
Bucovina “poliglotă”, dar şi de harul 
poetic firav al autorilor. 

Tot la acest calendar îşi începe 
activitatea literară cel pe care M. Emi- 
nescu avea să-l considere “unul din 
bărbații cei mai de caracter şi mai 
învățați dintre românii din Austro- 
Ungaria”, Samuil Morariu-Andrievici, 
cu versificări, începând din anul 1843 
(de reţinut că a redactat singur “Calen- 
darul” pe anul 1848). “Specialitatea 
casei” fiind în această etapă (din mo- 
tive de prudenţă fată de cenzură şi 
autorități) fabula, Silvestru Morariu- 
Andrievici nu se abate de la regulă şi 

Albina şi furnica se încheie cu 
această morală, prelucrând o cunos- 
cută maximă populară: “Potrivit soț 
de-i alege / Dulce miere-ţi vei culege. / 
Că petecul îi duşman / Dacă nu-i după 
suman”, iar Cucoşul curcănit, cu o 
morală transparentă, în spirit naţional, 
pe un acuzat ton didactic: “Soiul tău 
păzeşte, nu te fă curcan / Limba ta 
cinsteşte de eşti moldovan!/ Nu te uri 
însuşi, nu te depărta / De-obiceiul tău 
şi de limba ta: / Că nici german, nici 
francez vei fi / Alt naţional nu vei 
dobândi./ Şi de laşi aice pe ai tăi 
“strămoşi / Te prefaci în altul ca şi cel 
cucog”. 

In fine, în Limba noastră către 
noi, un T. Vasilovici îi admonestează 
pe toţi cei infideli față de limba 
maternă (“Maica fiul nu-şi iubeşte cum 
eu v-am iubit / Însă spre amare chinuri 
voi m-ati osândit / [...] / Pentru ce, vă 
rog să-mi spuneți, voi mă părăsiţi?/ 
Cum că cei mai mulţi de-al meu nume 
încă vă roşiţi?/ [...] /Au uitarăţi de 
vestiții voştri strămoşi romani?”) şi 
îndeamnă la cultivarea limbii prin 
intermediul muzei poeticeşti: “Ba 
precum în alte ştiinți măşcat ati păşit / 
Cum şi în străine muze v-aţi îndră- 
gostit / Nici de-a voastră jună muză 
voi nu veţi uita / Şi cunune să-mpletiţi 
flori veţi căuta”. 

Dar am ajuns deja în proxi- 
mitatea anului 1848, adevărată piatră 
de hotar în istoria Bucovinei. Imediat 
va intra decisiv în scena vieţii 
româneşti de aici familia Hurmuzachi, 
cu ziarul “Bucovina”, iar mutaţiile 
survenite imediat vor marca un 
progres autentic în emanciparea 
românilor bucovineni pe toate planurile 
existenţei lor. Deocamdată să obser- 
văm că întreaga cultură românească 
zămislită în acest teritoriu vreme de 
peste opt decenii, sub stăpânire 
străină, fără a-şi altera matricea 
primordială, probează indubitabil 
continuitatea exclusivă a etniei 
româneşti în “vesela grădină”, cum i-a 
zis Vasile Alecsandri, celelalte etnii 
abia de acum înainte urmând a-şi 
manifesta existența şi dincolo de 
orizontul vieţii materiale, ceea ce 
denotă că ele se aflau la începutul 
înrădăcinării într-un sol care, nefiindu- 
le congenital, precum românilor, le-a 
impus o perioadă de aclimatizare, 


instinctiv orientată spre existenţa 
larvară. Românii, autohtoni fiind, şi-au 
continuat rosturile fireşti, în virtutea 
unui instinct creator îndelung exerci- 
tat, care le-a permis să-şi conserve 
şi să-şi afirme identitatea etnică şi 
națională chiar şi în condiţiile ostile 
cu care s-a îndurat a-i pricopsi 
“generoasa” stăpânire habsburgică, 
din mare mila sa civilizatoare. Acesta 
rămâne, în fond, adevărul istoric, 
mesajul peste timp, pe care cultura îl 
luminează, îl susţine şi îl potențează 
necurmat, indiferent de conjuncturile 
interesate să-l deformeze ori să-l 
reducă la neant. Multe se pot schimba 
de-a lungul vremii în destinul unui 
popor, dar produsele vieţii sale 
spirituale rămân pentru eternitate 
mărturie a existenţei lui într-un anumit 
loc şi într-o anumită vreme, iar 
tăgăduirea lor nu este cu putinţă, 


indiferent cât de diabolice ar fi 


încercările şi cât de machiavelice 
mijloacele folosite! 

ÎNVĂŢĂMÂNTUL 
SUCEVEAN 


Suceava contemporană dispune 
de o reţea şcolară diversă şi echili- 
brată, cuprinzând, pe verticală, unităţi 
de învăţământ de la grădiniță la 
universitate. Ea este păstrătoarea unor 
bogate tradiţii în acest domeniu. 
Situaţia ei privilegiată de capitală a 
Moldovei i-a conferit un statut aparte 
nu numai de centru politic şi admi- 
nistrativ, ci şi cultural. Apariţia şi 
dezvoltarea unor preocupări pe linie de 
învățământ trebuie puse în legătură cu 
cerinţele practice care decurgeau din 
viața de curte (unde se elaborau di- 
verse acte, se purta corespondenţă cu 
alte capitale sau cu diverşi oameni 
politici ai vremii, se scriau cronici 
etc.), ca şi din intensa viaţă religioasă 
determinată de existenţa Mitropoliei şi 
a unor aşezăminte devenite cu timpul 
adevărate focare de cultură. 

Istoria învățământului din Su- 
ceava a fost zbuciumată de-a lungul 
timpului, aşa cum zbuciumată a fost 
însăşi soarta oraşului. A cunoscut 
lungi perioade de maximă înflorire, dar 
şi de declin şi chiar sincope în 


existența sa. Suceava este primul 
centru de învățământ superior din ţară 
şi unul dintre cele mai vechi din 
Europa. Începuturile ne trimit înapoi 
cu aproape şase secole, când pe 
harta bătrânului continent existau 
destul de puţine centre de învățământ 
de acest nivel. Mai precis, ele 
datează din primele decenii ale sec. 
al XV-lea şi sunt reprezentate de 
Academia Domnească. În legătură 
cu aceasta, lon Nistor afirma: 
“Suceava era la sfârşitul sec. al XIV- 
lea capitala Moldovei. Mai târziu era 
adus aici şi mitropolitul Moldovei, 
losif. Grija mitropolitului era stimu- 
larea instituţiilor de instrucţie din jurul 
reședinței sale şi de a le ridica la cel 
mai înalt nivel. Animat de aceeaşi 
râvnă de a dezvolta cultura spirituală 
şi materială a țării, domnitorul 
Alexandru cel Bun a continuat 
dezvoltarea şcolii sucevene, trans- 
formând-o în Academie şi ridicând-o 
la rangul de şcoală domnească. Ca 
director şi profesor al acestei şcoli l- 
a numit pe învățatul predicator şi 
scriitor bisericesc Grigore Țam- 
blac...”!. Şcoala “pregătea viitorii dieci 
de curte şi preoţi cunoscători ai 
scrisului, socotelilor şi «cântării 
bisericeşti pe psaltichie». Şcoala de 
slovenie de la Suceava, unde se 
învăța şi muzica, va ajunge la o 
maximă înflorire sub domnia lui Al. 
Lăpuşneanul (1552-1561), fiind trimişi 
la Suceava «pentru a studia cântă- 
rile» şi discipoli din Polonia, după cum 
ne informează un document din 6 iulie 
1558'2. Această ultimă informaţie a 
stârnit destule nedumeriri legate de 
rostul învăţării cântării specifice 
religiei ortodoxe de către discipoli 
originari dintr-o ţară catolică. În fapt 
este vorba despre tineri ucraineni 
ortodocşi provenind din Pocuția şi 
Halici, teritorii ocupate de Polonia 
catolică încă de la sfârşitul sec. al 
XIV-lea. Pregătirea acestor aspiranti 
la preoţie pe cheltuiala statului 
moldovean avea loc pe timpul lui 
Alexandru Lăpuşneanul (poate şi mai 
înainte) şi reprezenta un gest mări- 
nimos al domnitorului român, solidar 
cu populaţia ortodoxă de aici, asupra 
căreia se exercita o agresivă pro- 
pagandă catolică. Asemeni altor 

domnitori dinaintea sa, el a sprijinit 
financiar reconstrucția şi întreţinerea 
unor biserici ortodoxe de pe teritoriul 
Poloniei?. Într-un asemenea context, 
într-adevăr, pe data de 6 iulie 1558, 
printr-o scrisoare, el cerea locuitorilor 
din Lvov să trimită la Suceava “patru 
dieci tineri pentru învățătura cânte- 
Gului grecesc şi sârbesc”, 

De-a lungul timpului, la Acade- 
mia Domnească din Suceava şi-au 
desfăşurat activitatea şi alte perso- 
nalități culturale marcante de pe 
atunci, printre care protopopul luga, 
Gârde, mitropolitul losif, Moise 
filosoful etc.5, fapt care “explică 
părerea că Alexandru cel Bun ar fi 
întemeiat la curtea sa din Suceava o 
adevărată academie domnească — 
prima academie de acest fel din ţara 
noastră — unde se desfăşura o 
activitate cărturărească şi de instruire 
de un nivel superior (s.n. — Gh.G.) 
pentru acele vremuri'$. Din păcate, s-au 
păstrat prea puţine mărturii docu- 
mentare despre ea. 

Stadiul înfloritor al şcolii suce- 
vene, precum şi prestigiul ei recu- 
noscut şi dincolo de hotarele Moldovei 
îl fac pe loan lacob Heraclid, aventu- 
rierul domnitor (cunoscut însă prin 
larga sa deschidere spre cultură), să 
gândească unele proiecte care ar fi 
consolidat statutul de oraş cultural al 
Sucevei şi ar fi propulsat-o în rândul 
marilor centre culturale europene. “În 
programul cultural al lui Despot Vodă 
a figurat şi un proiect de «academie», 
dar nu în accepţia de şcoală de 
învățământ superior, ci de cerc de 
savanţi care să se îndeletnicească cu 
cultivarea ştiinţelor şi literelor. Pentru 
realizarea acestui proiect, în primă- 
vara anului 1563, Despot invita la 
Suceava — unde urma să fie inițiată 
academia -— savanţi de orientare 
umanistă (exponenţi ai umanismului 
ştiinţific, dar şi literar) cum au fost: 
Casparus Paucerus, ginerele lui 
Melinchton de la Wittenberg, Georg 
loachimus Rhaeticus, Leastarch 
Hermodor, Fr. Lismanin etc. Sfârşitul 
tragic al domnitorului cărturar a 
însemnat şi prăbuşirea proiectului de 
academie din Moldova, academie 
care ar fi putut constitui germenele 
unei universităţi de pe urma căreia ar 
fi beneficiat cultura şi poporul român”. 


Deşi au rămas numai în stadiu 
de proiect, gândurile lui Despot Vodă 
în plan cultural merită să fie consem- 
nate. Numai intenţia de a aduce aici 
asemenea personalități este o dovadă 
indubitabilă că la Suceava exista un 
climat spiritual destul de elevat. Şi, 
cu siguranţă, şcoala domnească a 
avut partea ei de contribuţie. 

Un alt moment semnificativ al 
trecutului învățământului sucevean s- 
a consumat după ce fosta capitală a 
trăit drama înstrăinării în urma raptului 
din 1774. Este vorba despre Şcoala 
Clericală cu durata studiilor de trei 
ani, înființată aici în 1786, care avea 
ca scop principal să optimizeze 
pregătirea preoților ortodocşi. De 
organizarea şi deschiderea şcolii se 
ocupa preotul sârb Daniil Vlahovici. 

Şcoala a funcţionat la Suceava 
numai trei ani. După cum se ştie, la 2 
februarie 1789, episcopul Dosoftei 
Herescu a trecut la cele veşnice. În 
scaunul rămas vacant a fost numit 
Daniil Vlahovici, care a transferat 
şcoala la Cernăuţi. 

Din cele de mai sus o concluzie 
se desprinde pentru orice om de bună 
credinţă: românilor nu le-a lipsit 
nicicând vocaţia culturală. De-a lungul 
timpului au existat chiar înfăptuiri 
remarcabile în domeniul învăţă- 
mântului care ar face cinste oricărui 
popor. Şi dacă azi nu avem, ca alții, 
universități a căror existenţă să se 
măsoare cu secolele, vinovată este 
doar soarta noastră care ne-a fost 
mereu potrivnică. In ce o priveşte, 
Suceava a cunoscut o lungă perioadă 
de declin datorat unor cauze nefavo- 
rabile. Este vorba, în ordine crono- 
logică, de transferarea capitalei la laşi, 
din raţiuni politice şi strategice şi apoi 
de raptul de la 1774 care, cu sigu- 
ranţă, nu ar fi avut loc sau nu ar fi 
avut urmările dezastruoase cunoscute 
dacă nu ar fi fost mutată capitala de 
aici. Ocupanții străini au făcut tot ce 
le-a stat în putinţă pentru a accentua 
acest declin, stimulând orice mijloc 
de a o împinge în cel mai deplin anoni- 
mat. Urmele care mai aminteau de 
vremurile de glorie îi deranjau şi 
tocmai de aceea au încurajat, pe cât 
le-a stat în putinţă, ştergerea lor: din 
zidurile Curţii Domnești şi ale Cetăţii 
de Scaun, scumpe pentru noi, s-a 

smuls piatră ani la rând, pentru a se 
construi case sau diferite edificii de 
utilitate publică. Nici chiar bisericile 
nu au fost scutite de acțiunea 
“civilizatoare” a ocupanților. 

Inceputurile învățământului 
primar oficializat datează de pe la 
mijlocul sec. al XVIII-lea, când, în a 
doua sa domnie, Grigore Alexandru 
Ghica a emis în 1766 cunoscutul 
hrisov referitor la creşterea numărului 
de şcoli, ceea ce echivala cu o 
veritabilă reformă în domeniu. La data 
încorporării părții de nord a Moldovei 
de către Austria, aici funcționau şase 
şcoli primare, din care una în Su- 
ceava. Noile autorităţi au întreprins 
anumite măsuri, unele — e drept — 
favorabile şi pentru români, ceea ce 
a dus la consolidarea statutului de cel 
mai important centru cultural al 
Bucovinei. Aşa, de exemplu, în 1784 
a fost înfiinţată o şcoală româno- 
germană pe lângă care ulterior s-a 
adăugat un curs de preparandie pentru 
pregătirea învăţătorilor. 

Lucrurile ar fi putut evolua bine, 
dar a urmat perioada nefastă de 
subordonare administrativă a Buco- 
vinei de către autorităţile galițiene. Din 
cauza măsurilor vădit antiromâneşti 
adoptate de acestea, treptat numărul 
şcolilor noastre a scăzut ajungându-se 
până aproape de dispariţia lor totală. 
Situaţia s-a redresat la mijlocul 
veacului trecut, când Europa a fost 
cutremurată din temelii de valul revo- 
luţionar de la 1848. Noua legislaţie 
adoptată sub presiunea evenimentelor 
a făcut posibilă renaşterea învăţă- 
mântului în limbile naționalităților din 
imperiu. Dar primele şcoli primare 
româneşti aveau să fie înfiinţate abia 
la 2 decembrie 1906: una de băieţi şi 
una de fete, după moda timpului. 

Învățământul gimnazial -(liceal) 
din Suceava datează tot de la mijlocul 
veacului trecut. In contextul mişcării 
revoluţionare şi în urma solicitărilor tot 
mai insistente ale intelectualilor 
români din Bucovina, la 17 septembrie 
1860 a fost inaugurat un gimnaziu pe 
cheltuiala Fondului bisericesc. Pri- 
mele clase românești însă aveau să 
ia ființă abia în 1881, iar primii 
absolventi ai claselor româneşti de 
aici au fost cei din 1909. Cu alte 
cuvinte, de la înfiinţarea şcolii şi până 


la prima generaţie de bacalaureați au 
trecut 49 de ani. Astfel se scria una 
dintre paginile cele mai zbuciumate 
ale învățământului din acest colţ de 
țară. 

Să mai adăugăm că în 1904 a 
luat fiinţă în Suceava o şcoală 
superioară de fete cu predarea în limba 
germană. Ulterior, noua instituţie de 
învățământ a devenit liceu de fete. 

Prima şcoală profesională a fost 
înființată la Suceava în 1886 din 
inițiativa Societăţii “Şcoala română” 
din oraş. In lipsa unui local propriu, 
cursurile se ţineau în Şcoala Primară 
de Băieți. In 1901, în peisajul şcolar 
al oraşului a apărut o şcoală profe- 
sională cu profil agricol. 

Cu atât se întorcea Suceava 
după 144 de ani de viaţă “înfloritoare” 
în cadrul imperiului şi cu un trist 
record: era cel mai sărac oraş din 
Bucovina în privinţa spaţiului de 
şcolarizare. 

Perioada interbelică a echivalat 
cu o puternică dezvoltare a învăţă- 
mântului din Suceava, asemeni celui 
din întreaga ţară de altfel. E semni- 
ficativ faptul că acum se pun bazele 
învățământului preşcolar. Prima 
grădiniță a luat ființă în 1925, iar în 
1927 şi 1929 încă două, asigurându-se 
cuprinderea în sistemul educaţional a 
tuturor copiilor din oraş. 

Avalanşa evenimentelor tragice 
provocate de al doilea război mondial 
a afectat grav şi viața şcolii. Cotro- 
pirea părții de nord a Bucovinei de 
către armata sovietică în iunie 1940 
a determinat refugierea mai multor 
unităţi de învățământ din Cernăuţi 
spre teritoriul liber al României. Unele 
au ajuns tocmai în partea cealaltă a 
țării. La Suceava s-au oprit Facultatea 
de Teologie şi Conservatorul de 
Muzică şi Artă Dramatică pentru un 
an. Situaţia s-a repetat în 1944, când 
multe licee şi facultăţi şi-au căutat din 
nou scăparea în țară. Posibilităţile de 
a le absolvi erau totuşi limitate. Din 
această cauză, la Suceava a fost 
instalată numai Facultatea de Teo- 
logie, deşi mai solicitaseră Şcoala 
Normală de Fete şi Conservatorul de 
Muzică şi Artă Dramatică. Instalată 
în martie 1945 în localul Şcolii 
Primare de Fete, Facultatea de 

Teologie a funcţionat în Suceava până 
în februarie 1949, când a fost trans- 
ferată la Bucureşti. Suceava a 
redevenit astfel. pentru câţiva ani 
centru de învățământ superior religios. 

După război, concomitent cu 
viaţa social-economică a ţării, învăță- 
mântul reintră treptat în normal. 
Reforma din 1948 a determinat o 
dezvoltare impetuoasă a şcolii de 
toate gradele, începând cu grădinițele 
de copii. Pe lângă instituţiile din 
perioada interbelică, în 1949 şi-au 
făcut apariţia altele noi: Şcoala 
Pedagogică de Invăţători, Şcoala 
Pedagogică de Educatoare, Şcoa- 
la Medie-Tehnică Financiară, Şcoala 
Profesională Siderurgică, Şcoala 
Profesională Alimentară etc. De-a 
lungul anilor au urmat noi acte nor- 
mative care au determinat schimbări 
însemnate în structura şi profilul 
şcolilor din oraş, mai ales ale liceelor. 
In prezent, în Suceava funcţionează 
zece licee şi grupuri şcolare cu 
profiluri şi specializări în funcţie de 
cerinţele. vieţii social-economice a 
oraşului şi a țării. 

Anul 1963 reprezintă un moment 
important în istoria învățământului 
sucevean: este anul înființării Institu- 
tului Pedagogic de trei ani, prin care 
Suceava redevenea centru de învă- 
țământ superior. În decurs de 15 ani 
aici au fost pregătiţi sute şi sute de 
profesori de diferite specialități de 
care şcoala avea atâta nevoie. În 1976 
Institutul Pedagogic a fost trans- 
format în Institut de Învățământ Su- 
perior şi se înființează aici prima 
facultate cu profil tehnic. Pe măsura 
dezvoltării învățământului tehnic, cel 
pedagogic scade, aşa încât eveni- 
mentele din 1989 au găsit institutul 
sucevean cu doar cursuri serale, la 
mare cinste pe atunci. 

Sosise ceasul reparațiilor morale 
față de unele oraşe şi instituţii de 
învățământ superior ţinute, din 
aceleaşi motive, prea strâns în frâu 
în deceniile precedente. Suceava era, 
din acest punet de vedere, printre cele 
mai “pedepsite” oraşe din țară. 

Pornind de la asemenea consi- 
derente, o delegaţie de cadre didactice 
şi studenți din Suceava s-a deplasat 
operativ la Bucureşti pentru a obține 


aprobarea transformării a ceea ce mai 
rămăsese din Institutul de Învăţământ 
Superior în universitate. Aveau de 
partea lor un arsenal întreg de 
argumente: o străveche şi bogată 
tradiţie în domeniu, excelenta bază 
materială, inclusiv o bibliotecă 
dispunând de un bogat fond de carte 
de specialitate, corp didactic experi- 
mentat etc. Prin Hotărârea nr. 225 din 
7 martie 1990, cererea a fost aprobată. 
Este una dintre cele mai importante 
date din istoria învățământului suce- 
vean: se năştea acum prima univer- 
sitate la Suceava, deşi structura 
fostului Institut de Învăţământ Supe- 
rior ar fi justificat atribuirea încă de 
pe atunci a acestui statut. În plus, 
începând cu această dată, Bucovina 
avea din nou o universitate româ- 
nească, iar Suceava îşi recăpăta locul 
meritat cu prisosinţă în rândul centre- 
lor de învățământ superior din Româ- 
nia şi al vetrelor culturale importante 
ale ţării. 

Dacă la început universitatea 
suceveană a pornit cu doar trei 
facultăți, marea noutate constituind-o 
Silvicultura, în prezent are şapte, cu 
un mare număr de profiluri, precum şi 
trei colegii de nivel universitar. În cei 
zece ani care au trecut, şi-a îmbogăţit 
considerabil zestrea materială, asigu- 
rându-şi astfel condiții dintre cele mai 
bune pentru pregătirea viitorilor 
specialişti care studiază aici. 


NOTE 


1 lon Nistor, Zur Gesthschte des 
Schulwesens in der Bukowina, Cernă- 
uți, 1912, p. 5. 

? Istoria învățământului din Ro- 
mânia, vol. |, E.D.P., București, 1982, p. 172. 

3A se vedea în acest sens lon |. 
Nistor, Problema ucraineană în lumina 
istoriei, Editura Septentrion, Rădăuti, 
1997, p. 90-115. 

4 Eudoxiu Hurmuzachi, Docu- 
mente privitoare la istoria românilor, 
supl. Il, vol. I, p. 207, apud1. Nistor, op.cit. 

3 Ştefan Bârsănescu, Florela Bâr- 
sănescu, Educaţia, învățământul, 
gândirea pedagogică din România, 
Editura Ştiinţifică şi Enciclopedică, 
Bucureşti, 1978, p. 14. 

€ Istoria învățământului din Ro- 
mânia,..., p. 102. 

7 Ibidem, p. 122. 

Vasile NISTOREASA 
CASA DIN “GRĂDINA 
LINIŞTII” 


În scurgerea vremii, oamenii din 
Fălticeni sau veniţi în Fălticeni de prin 
alte părţi, animați de aceleaşi simţă- 
minte pentru adevăr, dăruire şi fru- 
musețe, şi-au însemnat identitatea cu 
incandescenţa talentului lor, lăsându- 
ne moştenire un inestimabil tezaur cul- 
tural. Niciunde parcă, într-un spațiu 
geografic şi într-o dimensiune demo- 
grafică atât de reduse, n-a fost zămis- 
lită atâta forță creatoare şi n-a existat 
atâta diversitate de gândire şi preocu- 
pări ca la Fălticeni. Uimirea, admirația, 
dar şi încercarea de a desluşi sensu- 
rile generatoare de valori perene sunt 
atribute care te fascinează şi-ţi incită 
senzaţia de a fi pătruns într-o catedrală 
cu intonații mirifice, de orgă seculară 
şi armonii desăvârşite. Pe frontispiciul 
acesteia sunt incrustate semnăturile 
a numeroşi prozatori, dramaturgi, 
critici, folclorişti, pictori, sculptori, 
compozitori, actori, oameni de ştiin- 
tă... Aici gazetăria şi publicistica au 
găsit câmp fertil, tipografiile s-au 
întrecut pe ele însele, societăţile şi 
reuniunile cultural-artistice s-au 
succedat sistematic. Sub cupola unei 
naturi încântătoare, liniştea patriarhală 
te captivează, iar oamenii, cu glasul 


lor domol şi cumpătat, te cuceresc. 
Intensitatea sincerității şi ospitalităţii 
lor nu are egal. “Da nostalgia Fălti- 
ceniului se poate şi muri”, mărturisea 
cândva Horia Lovinescu, iar lon 
Irimescu, decantând esențele creatiei 
sale, adăuga: “Dorul de Fălticeni e 
permanent... Acest colțişor de lume, 
oriunde m-aş găsi, îmi este adânc 
înfipt în inimă, în gând, în amintiri. 
Nicăieri nu pot să mă detaşez 
sufleteşte de Fălticeni. Este şi 
motivul pentru care munca mea în 
domeniul artei aici şi-a găsit spațiul 
potrivit. Fiindcă tot ce am făcut pe 
cale spirituală, pe cale sentimentală 
de aici porneşte. Toată opera mea 
este închinată acestui târg modest 
altădată, care prin condiția lui de focar 
al spiritualității s-a ridicat în conştiinţa 
neamului pe o treaptă deosebit de 
înaltă”. Periplul impresiilor şi senti- 
mentelor de mândrie şi neuitare, de 
iubire şi incantații sufleteşti pentru 
locul care le-a dat har de zidiri 
îndrăzneţe poate fi prelungit şi la un 
Matei Milu, poetul, Matei Millo, 
actorul, Nicu Gane, Artur Gorovei, 
Nicolae Beldiceanu, Lovineştii, Mihail 
Şerba, Vasile Savel, lon Dragoslav, 
Ştefan Şoldănescu, Aurel Băeşu, 
Grigore Vasiliu-Birlic, Jules.Cazaban 
şi mulți alţii, chiar dacă destinul i-a 
purtat şi prin alte părți de țară sau în 
afară de ţară. 

Fălticeniul a fost şi este un oraş 
tihnit şi modest. Nu s-a înghesuit 
niciodată să treacă în faţă. Chiar dacă 
în prezent, în locul dughenelor şi 
magherniţelor de altădată, au apărut 

blocuri semeţe şi străzi împresurate 
de ronduri de flori şi lumini odihnitoare, 
chiar dacă economicul şi socialul şi-au 
îmbogăţit paleta preocupărilor şi 
resorturilor existenţiale şi chiar dacă 
înlesnirile lumii moderne au şi aici 
revelaţia unui anume confort şi 
primenire, Fălticeniul a rămas tihnit şi 
modest. Aici nu se fac revoluții şi nici 
mitinguri, aici ceea ce s-ar putea numi 
resemnare mai curând înseamnă 
cumpătare, înţelegere, aşteptare şi 
încredere. Precum un înţelept izolat 
de convulsiile de oriunde, oraşul şi-a 
aşezat valorile în conştiinţa fiecăruia 
ca într-un sanctuar de antologie 
milenară şi se preumblă cu paşi 
liniștiți, spre a nu le tulbura măreţia şi 
unicitatea. Evident, fascinația mo- 
mentului trăit nu are explicaţii logistice 
şi sociologice. Este anevoios să 
persuadezi în detaliu cum de s-a 
întâmplat să fie aşa şi de ce s-a 
întâmplat tocmai în acest loc; după 
cum nici întâmplarea pură nu poate fi 
un argument, dacă avem în vedere 
că fuziunile. ce uimesc sunt efectul 
unor combustii nebănuite, generate de 
talent şi abnegaţie, de fecunditatea 
nativă a mediului, precum şi de setea 
de depăşire a clipei, prin adăugarea 
de noi valori la valorile existente. 

Casa memorială “Mihail Sadoveanu”. 


George Călinescu, intuind interde- 
pendenta care există în această parte 
de tară între geografic şi spiritualitate, 
aprecia că “adevărata Moldovă, 
aceea tăcută, patriarhală, cu verbul 
scurt şi muşcător, se află între Sucea- 
va, Fălticeni şi Piatra Neamţ”, iar lon 
Simionescu, vizitându-ne deseori, 
găsea că Fălticeniul se numără printre 
puţinele oraşe din ţară “care să aibă 
un pitoresc mai blând, mai chemător”, 
şi că aici “ca în Florența lui Dante, la 
fiecare răspântie s-ar putea pune plăci 
cu citate din Creangă... Mihail Sado- 
veanu, înainte de a deveni ieşean, 
lungă vreme fălticenean, ne-a dat cele: 
mai minunate descrieri de natură”, iar 
Artur Gorovei, cel care şi-a dus viaţa 
“în modestie şi hărnicie netrâmbiţată, 
răscolitorui nepreţuitelor comori ale 
folclorului român”, a scos prima 
revistă de folclor, “Şezătoarea”, una- 
nim apreciată de catedrele de roma- 
nistică din Europa, S.U.A. şi America 
Latină. 

De altfel, de-a lungul timpului, 
aşezarea de pe Şomuz s-a bucurat 
de prezența a numeroase personalități 
din țară şi de peste hotare, ceea ce 
ne îndreptățește să subliniem că 
acest loc nu este o zidire izolată şi 
nici o legendă sau o poveste, care 

începe cu a fost odată... Fălticeniul a 
fost şi rămâne în deplină armonie cu 
întreaga simtire românească, expresie 
memorabilă a trăirilor autentice, 
moştenitor legitim al măiestriei 
vestitului Apolodor. Insăşi structura 
sufletească a oamenilor de aici pare 
să aibă un grad de inedit aparte. Pe 
lângă fiorul contemplativ, expresia 
mucalită şi proverbială, pe lângă 
bucuria ascunsă, aproape indiferentă, 
cu care-şi dezvăluie strădaniile de tot 
felul, pe lângă vorba reținută şi mersul 
stăpânit şi pe lângă prețuirea valorilor 
artistice locale şi de pretutindeni, 
omul din partea locului este binecu- 
vântat şi cu un extraordinar gest al 
ospeției, pe care Dimitrie Ralet, încă 
în 1844, cu bucuria celui care desco- 
peră un lucru de mare preț, îl definea 
“o frumoasă şi moştenită virtute, ce 
n-o găseşti chiar pe la unele din națiile 
prea civilizate”. Prin urmare, nu 
întâmplător cei în trecere prin Fălti- 
ceni, dar mai cu seamă cei care au 
rămas o vreme aici — şi dintre aceştia 
din urmă aş aminti, restrictiv, pe Virgil 
Tempeanu, George Tutoveanu, I.D. 
Chirescu sau T.V. Ştefanelli — s-au 
simţit copleșiți de acel inefabil 
astâmpăr de a face ceva şi de a 
pătrunde în grădina muzelor şi a 
efervescențelor artistice, băgând de 
seamă că împrejurările de-aici sunt 
atât de generoase, încât impulsul cre- 
ator poate să se producă cu un ceas 
mai devreme decât în altă parte. 

Cel mai reprezentativ şi mai 
convingător în acest sens rămâne 
însă Mihail Sadoveanu. Născut la 
Paşcani şi, la 11 ani, venit la Fălticeni 
pentru studiile gimnaziale, Sado- 
veanu, deşi nu împlinise încă paispre- 
zece ani, se simte fermecat de 
emulaţia creatoare a locului şi — nici 
mai mult, nici mai puţin + se apucă 
să scrie un roman despre viața şi 
peripeţiile unui erou popular, Florea 
Corbeanu, haiducul. Evident, aceas- 
tă primă aventură literară a fost pusă 
pe seama pertinentelor sale lecturi din 
creaţia populară şi -a frecventelor 
jocuri “de-a haiducii” prin huciurile din 
Folticenii Vechi. Este un adevăr care 
nu poate fi contestat, dar, se pare că 
scânteia care a grăbit focul creator a 
fost dată de contactul său cu revista 


“Şezătoarea”, apărută în Fălticeni la 
1 martie 1892 şi citită cu multă însufle- 
tire de gimnazişti şi nu numai. Roma- 
nul, din nefericire, a avut o soartă 
ingrată, fiind pierdut de către cel mai 
stimat dintre profesorii săi, George 
Stino. Acest fapt însă n-a fost să 
însemne descurajare şi renunțare. 
Dimpotrivă, reluând şi abordând noi 
genuri şi teme de creaţie şi reflectând 
şi la sfaturile bunului său profesor de 
română, Neculai Apostol, autorul 
Anilor de ucenicie, va înțelege să-şi 
potolească exuberanţa publicării cu 
orice preț, pentru că până să-ți găseşti 
“substanța proprie”, adică acel stil 
inconfundabil şi acea măiestrie care 
să te personalizeze, este nevoie de 
pertinente căutări, cizelări şi acumu- 
lări, de “redactări în gând” şi de “ruperi 
cu trecutul”, precum şi de o solidă 
cultură şi cunoaştere a vieţii şi istoriei 
oamenilor în mijlocul cărora trăieşti. 
De la Fălticeni, Sadoveanu a 
mers la Liceul Naţional din laşi, iar în 
toamna anului 1900 a intrat ca stu- 
dent la Facultatea de Drept din 
Bucureşti, ca să nu-l supere pe cuconu 
Alecu, tatăl său, care avea o părere 
jalnică despre cei cu înclinații spre 
literatură. Dar în preajma sărbătorilor 
de iarnă ale aceluiaşi an, sărac şi 
însingurat, părăseşte capitala şi se 
reîntoarce “într-o regiune prielnică 
sufletului” său, adică în Fălticeni. De 
altfel, şi vacanţele şcolare şi le 
petrecuse tot la Fălticeni. Dar de ce 
la Fălticeni şi nu la Paşcani, la tatăl 
său? Pentru că la Fălticeni rever- 
beraţia preocupărilor sale creatoare 
era într-un deplin consens cu atmos- 
fera trăirilor spirituale de aici. Pentru 
că la Fălticeni începuse să scrie şi 
se produsese chiar şi acel prim debut 
literar — când, în 1897, într-o revistă 
umoristică, bucureşteană, “Dracul”, îi 
apăruse schița Domnişoara M... din 
Fălticeni — un debut nesemnificativ, 
dar care ține de o anume nostalgie 
pentru anii ce trec. Pentru că la 
Fălticeni, “bălaia visurilor sale”, 
domnişoara Ecaterina Bâlu, sora unui 
fost coleg de gimnaziu, cu care se va 
căsători la 21 octombrie 1901, îl aştep- 
ta cu atâta dragoste şi era atât de 
cumsecade şi de talentată — scria şi 
ea poezii —, cum de fapt erau atâţia 

alți oameni din liniştitul oraş dintre 
“Nada Florilor” şi “Dumbrava minu- 
nată”. Au avut 11 copii, 9 dintre aceş- 
tia fiind născuţi în Fălticeni. Până în 
1909, au locuit în casa de zestre a 
soţiei, aflată pe celebra uliţă a 
Rădăgenilor, azi strada lon Creangă, 
“Uliţa literaturii” — cum i s-a mai zis, 


deoarece întâmplarea a făcut ca pe . 


această uliţă să se nască sau să stea 
în gazdă un impresionant număr de 
personalităţi. 

După cum se ştie, în toamna 
anului 1903, M. Sadoveanu primeşte 
vizita unui “curier special din Bucu- 
reşti”, Zaharia Bârsan, trimis de Şt.O. 
losif, care-l roagă să vină la “Semă- 
nătorul”, mai ales pentru partea de 
proză. Ideea îi surâde şi, în 3 noiem- 
brie, pleacă singur la Bucureşti. 
Crăciunul, Anul Nou şi Paştile anului 
1904 sunt petrecute în mijlocul celor 
dragi din Fălticeni, pentru ca în luna 
mai, 1904, să-şi ducă şi familia în 
Bucureşti, stabilindu-se pe strada 
Toamnei, la nr. 89, şi bucurându-se, 
pe lângă altele, de tihna unei grădini 
mici şi a unui “chioşc încununat cu 
viță de vie”, precum şi de compania 
unor confraţi, în frunte cu poetul 
Patriarhalelor, cu care, la un pahar 
de vin şi secondaţi de meşterul 
Gheorghe Ştefan, care interpreta “cu 
mare artă, cântece bătrâneşti”, 
discutau literatură şi gândeau ce este 
de făcut, pentru ca “Semănătorul” să 
capete consistenţă şi prestigiu. În 
aparenţă, totul părea să fie extra- 
ordinar şi Sadoveanu s-ar fi putut 
considera un norocos şi fericit — fiind 
în atenţia multor personalități din 

“capitală şi eclatând prin acel feno- 
menal debut literar din 1904, când îi 
apar primele volume ale unui. viitor 
destin literar de mare anvergură: 
Povestiri, Şoimii, Dureri înăbușite 
şi Crâşma lui moş Precu şi alte 
câteva povestiri, însă, pe neaş- 
teptate, părăseşte Bucureştiul (moti- 
vele sunt expuse persuasiv în Anii 
de ucenicie). Aceasta se întâmpla în 
primăvara anului 1906, când — potrivit 
propriilor sale mărturisiri — “mi-am 
încărcat calabalâcul şi m-am întors 
la Folticeni, cu puţine mijloace, cu 
nădejdi multe... Vreau libertate, vreau 
să fiu al meu. Mă fac livădar şi 


prisăcar”. Realitatea era că feciorul 
Profirei Ursachi nu putea să se 
acomodeze la infinit cu acea atmos- 
feră de “spovedanie a umilinții şi 
neputinții”, în care îşi măcinau zilele 
mulţi dintre confrații săi, abrutizaţi de 
cinism, egoism, carierism, sărăcie şi 
deznădejde; el îşi simțea “cămaşa de 
ghiață” şi inima ghemuită “între 
ghimpi”, asistând, conjunctural, la un 
grotesc potop de lamentaţii şi gesturi, 
care de care mai hilare. El avea 
nevoie de linişte, pentru că actul cre- 
ator nu poate fi înfăptuit sub ghilotina 
insinuărilor şi indecenţei; şi-apoi, acel 
miros al gliei strămoşeşti şi acea 
puritate umană — rămase, undeva, în 
Moldova păstrătoare a unui cod etic 
de ameţitoare sfinţenie, în cultul 
căruia crescuse şi se formase — nu 
puteau fi ignorate. 

Sadoveanu visa “o căsuță a 
tihnei, din cerdacul căreia se văd 
munții, şi o livadă în care sună dulce 
murmurul albinelor”. Aflând că “livada 
cea veche a lui Vorel, din capătul uliţii 
Rădăşenilor” este pusă în vânzare, 
purcede imediat la negocieri şi, astfel, 
devine proprietarul “unei minunate 
paragini de două hectare, fără împrej- 
muire şi fără casă de locuit. Se afla 
în capătul de la deal al târgului 
Folticeni, aproape de Dumbrava 
minunată şi de huceagurile Folticenilor 
Vechi şi Oprişenilor. Se vedeau, 
dincolo de Moldova, munții în ceață, 
dealuri şi văi romantice, spre apa 
Şomuzului”. invăţând “pomologia” şi 
“deprinzând rânduiala prisăcilor, fie din 
cărți, fie de la prisăcari bătrâni”, în trei 
zile transformă această paragină într-o 
minunată “grădină a liniştii”, cu rod 
bogat de meri, peri, cireşi, vişini, gutui, 
nuci, fragi, coacăzi şi zumzet silitor 
de albine. In 1909, după propriile sale 
schiţe, nişte “meşteri iscusiţi călăuziţi 
de Ghiţă a Andrioaiei, dulgher din 
Buneşti”, un sat la vreo şase kilometri 
de oraş, ridică o casă şi un grajd. 

Nevoia de bani însă e perma- 
nentă. Cu toate că publica mult, iar 
onorariile pentru ceea ce publica erau 
destul de bunicele, problema banilor 
rămânea, totuşi, o problemă. Dar lucrul 
acesta nu i se întâmpla numai lui 
Sadoveanu. Însuşi prietenul său, 
Artur Gorovei, deşi avea o moşioară 

la Buneşti şi deşi era magistrat, n-o 
ducea mai strălucit. Într-una din zilele 
lui 1909 acesta poposeşte în casa 
prietenului Mihai, propunându-i să-i fie 
tovarăş în ridicarea unei mori. Sate 
sunt multe în jur şi oamenilor le vine 
mai la îndemână să-şi scurieze 
drumul şi să vină la moara lui 
Sadoveanu şi Gorovei, care-i mai 
aproape, şi face făină mai bună, iar 
morarii nu sunt nişte şarlatani. 
Materiale de construcție se găsesc, 
utilajele puteau fi aduse de la o fabrică 
nemţească, o bucată de pământ dă 
Sadoveanu, aşa că, zis şi făcut, ne 
apucăm de treabă. Entuziasmul era 
mare; s-a băut şi un pahar de vin, 
pentru ca maşinăriile să nu prindă 
rugină... Moara a fost ridicată de 
acelaşi Ghiţă a Andrioaiei şi despre 
ea s-a scris mult, ba a fost pomenită 
şi în folclor: “De-am văzut ş-am tot 
pătut / Ca să macin n-am putut, / Am 
urcat cu carul dealu / La moară la 
Sadoveanu”. Moara însă n-a rezistat 
decât aproape doi ani. Imediat a 
apărut concurenţa. La Petia se ridică 
o moară, la Şoldăneşti se ridică alta, 
cei din Lămăşeni nu se lasă mai 
prejos, astfel clientela scade, de 
profit nici nu mai poate fi vorba şi 
celebrilor întreprinzători nu le rămâne 
decât să-şi încheie socotelile. Po- 
vestea, totuşi, îşi are partea ei de 
semnificaţie. Cei doi “morari” — oameni 
de sensibilă dragoste pentru educaţia 
şi instrucţia celor “obidiţi şi umiliți” — 
s-au gândit ca în moara lor să 
încropească o mică bibliotecă, cu 
cărți, reviste şi ziare dintre cele de 
trebuință. Omul vine să macine un 
sac, doi, de porumb sau grâu şi, până 
le vine rândul la coş, ca să nu piardă 
timpul fără rost, pune mâna pe o 
carte, pe un ziar şi citeşte; unde nu 
înțelege, întreabă şi ce înţelege, 
reţine, ştiut fiind că un dram de 
învățătură şi lumină nu strică. Cât 
interes vor fi arătat “cititorii” bibliotecii, 
nu ştim; cert este că inițiativa rămâne 
unică în felul ei, atât prin ineditul locului 
de amplasare, cât şi.al scopului 
urmărit. 

Anii însă trec şi numele scriito- 
rului urcă vertiginos în ierarhia valorică 
a prozei româneşti. Anual, îi apar cel 
puţin două cărţi, colaborările la 


revistele şi ziarele vremii se ampli- 
fică, fapt ce ar putea să genereze 
acea nerostită tendinţă de a se lăsa 
ademenit să-şi îndrepte paşii spre alte 
locuri, unde viaţa spirituală e cu mult 
mai fascinantă decât la Fălticeni. 
Oricine poate fi copleșit de ideea de 
a-l şti pe marele prozator în urbea sa, 
deşi e greu să te desparti de acel 
spaţiu mirific unde băuse “apa vie a 
sufletului nostru românesc”, unde 
simţise primii fiori ai travaliului cre- 
ator, unde îşi scrisese primele 31 de 
cărți din opera de-o viaţă, unde se 
căsătorise, îşi crescuse copiii şi îşi 
dorea să rămână întru veşnicie, 
cumpărându-şi pământ şi ridicându-şi 
casă. Cei mai abili în acest sens s-au 
dovedit ieşenii, care în 1910, spre 
surprinderea multora, îl numesc direc- 
tor al Teatrului Naţional. Intrezăreau 
din start că naveta Fălticeni — laşi nu 
va fi deloc uşoară, scriitorul nu rezistă 
decât opt ani. In noiembrie 1918, se 
mută cu întreaga familie în capitala 
spirituală a Moldovei. Casa este 
vândută unuia Ştefănescu, din Mălini, 
care, la rândul său, o vinde colonelului 
Racoveanu. Acesta o lasă moştenire 
fiului său, Dumitru, de la care, abia în 
toamna anului 1986, primăria oraşului 
o cumpără, dar nu cu banii primăriei, 
ci cu banii unui însemnat număr de 
cetățeni ai Fălticenilor: intelectuali, 
funcţionari, meşteşugari... Nu i s-a 
impus nimănui să contribuie cu o 
sumă mai mare sau mai mică de bani, 
a fost nevoie doar de un comitet de 
inițiativă, pentru a dovedi, pentru anu 
ştiu câta oară, că cinstirea şi prețuirea 
valorilor locale nu-i o sintagmă golită 
de miez, că face parte din fondul 
nostru sufletesc, perpetuându-se din 
generație în generaţie. 

Odată cumpărată, casa a fost 
supusă unor reparații serioase, 
grădina a fost împrejmuită cu gard 
nou, după o pictură de Băeşu a fost 
reconstituită poarta de intrare, fântâna 
din fața casei (adâncă de peste 40 m) 
a fost curățată şi i s-a făcut acoperiş 
de şindrilă, în genere, s-a urmărit ca 
nimic din ceea ce a fost pe timpul 
şederii Sadovenilor să nu fie schim- 
bat, modernizat. Ineditul Casei 
memoriale “Mihail Sadoveanu” din. 
“Grădina liniştii” — a treia, după cea 


Coordonate culturale 


129 


de la Vânători-Neamţ şi de la laşi — îl 
reprezintă construcţiile (singurele 
gândite şi construite de scriitor), 
fântâna, o parte din pomii rămaşi (nuci, 
meri, peri, tufele de liliac etc.), precum 
şi acei tei semeţi, orânduiţi de-o parte 
şi de alta a aleii ce duce de la poarta 
de intrare până la cerdacul casei. De 
asemenea, în vederea prezentării 
perioadelor de viață şi de activitate 
ale scriitorului (Paşcani, Fălticeni, laşi 
şi Bucureşti), s-a recurs la o expoziţie 
de fotografii, documente, texte, cărți 
şi obiecte (atâtea câte s-au mai găsit), 
un mare ajutor primind, în acest sens, 
de la Ecaterina şi Profira Sadovea- 
nu, — fiicele prozatorului, pe-atunci 
încă în viaţă, precum şi de la Con- 
stantin Mitru, fostul secretar particu- 
lar al lui Sadoveanu şi fratele celei de-a 
doua soții, Valeria Mitru. Un alt spaţiu 
de atracţie şi interes îl cuprinde şi 
galeria portretelor, chipul prozatorului 
în pictură şi sculptură — sugestive în 
reliefarea însuşirilor sale fizice şi 
morale, sala pasiunilor — vânător, 
pescar şi şahist, sala cărților — 
majoritatea în ediţii princeps, sala 
cărților transpuse pe pelicula cine- 
matografică sau pe scena unor teatre 
din ţară, şi, în fine, sala mărturiilor 
despre Sadoveanu, locul şi rolul său 
în cultura naţională şi universală, în 
care, din cele peste 800 de articole, 
monografii, studii, volume omagiale, 
sunt expuse cele mai reprezentative. 
Acest mod de organizare şi expunere 
s-a constituit într-o veritabilă pagină 
de istorie literară, un tulburător spațiu 
de evocare a celui numit pe bună 
dreptate Voievodul sau Ceahlăul 
literaturii române. 

Casa memorială “Mihail Sado- 
veanu” a fost inaugurată în ziua de 5 
iunie 1987, în prezenţa fiicelor scriito- 
rului, a cumnatului său, a unor perso- 
nalități din laşi şi Suceava şi a unui 
numeros public din localitate şi împre- 
jurimi, devenind pentru Fălticeni cea 
de a patra instituție muzeală, după 
Galeria oamenilor de seamă (16 iunie 
1972), Muzeul de Artă “lon Irimescu” 
(11 ianuarie 1974) şi Muzeul Apelor 
“Mihai Băcescu” (17 august 1982). 

S-a afirmat că Sadoveanu a voit 
să rămână un fălticenean pentru toată 
viața, supoziție susținută nu numai de 


mărturisirile scriitorului, ci şi de faptele 
sale. Între hârtiile rămase, s-a găsit 
un proiect, potrivit căruia, lângă ultima 
lui locuinţă din strada Zambaccian din 
Bucureşti, la dimensiuni mai mici, 
urmau să fie reamenajate căsuţa şi 
grădina din Fălticeni, un gest de 
inestimabilă valoare sentimentală şi 
statornică aducere-aminte a acelor 
locuri, unde omu! Sadoveanu s-a 
simţit ca la el acasă. După 1918, fie 
de la laşi, fie apoi de la București, a 
revenit deseori în Fălticeni, întocmai 
precum revii la locul tău de baştină, 
fiind însoţit de cei mai apropiaţi prie- 
teni (George Topârceanu, Hortensia 
Papadat-Bengescu, Mihai Codreanu, 
Anicuţa Cârje ş.a.), organizând diferite 
manifestări culturale sau evocând cu 
nespusă trăire sufletească cei 21 de 
ani petrecuţi aici. “La Fălticeni — 
spunea la sărbătorirea a 50 de ani de 
viață — am băut apa vie a sufletului 
nostru românesc, pe care n-am uitat-o 
nici până azi. În ea se va răsfrânge 
până la moarte toată taina sufletului 
meu...”. În ultimul an de viață, grav 
bolnav şi având recomandarea me- 
dicilor de a renunţa la deplasări, a ţinut 
ca ultimele imagini pământene, pe 
care să le ducă pe tărâmul neîntoar- 
cerii veşnice, să fie “căsuţa tihnei” şi 


„ “grădina liniştii”, cu întregul lor cortegiu 


de miresme şi amintiri. Această ultimă 
vizită se întâmpla în august 1961. De 
altfel, revenirile sale la Fălticeni pot fi 
comparate cu acele retrageri stra- 
tegice ale eroului din poveste la izvorul 
fermecat, din care, sorbind, prinde noi 
puteri şi un nestăvilit avânt spre 
împlinire şi statornicie. Comuniunea 
intimă Sadoveanu — Fălticeni s-a făp- 
tuit din plin, iar spiritul de la Casa'din 
“grădina liniştii” ne-nvăluie pe toți, ca 


- într-o păstorire duhovnicească, pentru 


care nu există nici timp şi nici spaţiu, 
există veşnicia. 

Loreta HANDRABURA 
Chişinău 


ARTUR GOROVEI 
DESPRE BUCOVINA 
ŞI BASARABIA 


Călătoriile lui Artur Gorovei 
prin Bucovina şi Basarabia răspund 
unei chemări de cunoaştere a celorlalti 
Noi înstrăinaţi până astăzi. Prin 
munți (1900) şi Prin Bucovina (1903, 
1905) îşi intitulează memorialistul 
însemnările făcute zilnic şi datate ca 
într-un jurnal, ceea ce demonstrează 
că acestea nu sunt scrise peste ani, 
precum procedase cu unele notițe 
făcute Prin Ţară. Dacă cele din urmă 
rețin mai ales peisajul social al 
localităţilor, aspect relevat şi de 
rubrica Chestiuni sociale din “Noua 
revistă română” unde sunt publicate, 
atunci impresiile în drum -spre şi în 
“Ţara de dincolo de hotar”, ca subs- 
tanţă informaţională, întrunesc ap- 
roape toate manifestările genului. 

Din primele fragmente reți- 
nem amănuntul descrierilor. Impresia 
lectorului este că autorul înregistrează 
cu exces de zel orice detaliu: de la 
cei patru cai “harabagiesci”; vizitiul de 
ocazie; feciorul tovarăşului său de 
drum, Franţ; pustiul străzilor din 
Fălticeni; muncitorii treziţi etc. până 
la “colbul” de pe străzile oraşului. 


Peisajele natale ce rămân în 
urma trăsurii trădează o predilecție a 
călătorului pentru contemplarea de sus, 
“de pe culmea dealului”, unde, de 
fiecare dată, face un popas, pentru a 
se edifica în ceea ce priveşte frumu- 
seţea lor inefabilă: “De o parte şesul 
Moldovei, şerpuit de apa limpede ca 
argintul, sprijinit de poalele munţilor 
înveşmântaţi cu pădurele verzi şi 
răcoroase. ...De cealaltă parte a 
şoselei pe care tropotă caii, iată târgul 
Folticenilor, cu acoperemintele caselor 
sclipind în bătaia soarelui umed încă 
de negurile care l-au înlănţuit; Folticenii 
se întind a lene pe cele patru coline, 
patru scări pe care le cobori până în 
pârâul Şomuzului, care aleargă ametit 
de zgomotul morilor, ale căror grele roți 
el le poartă spumegând””. 

Cu patru decenii în urmă valea 
Moldovei i se înfățişa voiajorului ca 
“panorama cea mai frumoasă pe care 
poate s-o privească ochiul. ...Jos, pe 
câmpia verde, consemnează Gorovei 
într-un limbaj pastelat şi hiperbolic, se 
încolăceşte un şarpe imens, cu solzii 
de argint, care sclipeşte în bătaia 
soarelui: râul Moldovei. În zare, şirul 
nesfârşit al munţilor albaştri, care în 
depărtări se unesc cu nourii. Pietrosul, 
cu vârful alb; lângă el Rarăul, cu 

Pietrele Doamnei, stâncile vinete, care 
apar ca tepile unui ariciu fantastic. lată 
Grinţiesul Broştenilor, muntele cel mai 
cochet de pe Valea Bistriţei, până la 
care ca să pătrundă vederea alunecă 
peste înălțimea Stânişoarei sfioase 
între munţi gheboşi, iar, mai spre 
stânga, Halăuca, ascunzătoare de 
cerbi sprinteni şi de urşi morocănoşi'?. 

În fata unor peisaje ca Valea 
Putnei, Bistrița autorul, copleşit de 
emoții, este în imposibilitatea de a 
stabili acea comunicare dintre ochi şi 
cuvânt. “E prea frumos pentru a 
încerca pigmeii să zugrăvească”, 
rezumă Gorovei resemnat în faţa 
acestei măreţii a naturii. 

Pe malul Bistriţei el întârzie 
“pentru a audia acelaşi cântec cântat 
de mii de ani, dar întotdeauna nou, 
totdeauna dătător de melancolie dulce 
şi netălmăcită”?. În preajma eternității 
naturii reflecțiile pe marginea condiţiei 
efemere a omului sunt inevitabile: 
“Noi, furnici rătăcite pe o frunză, ce 
mai însemnăm! ...Şi ce mai larmă 
facem noi în lume!”*. 

Drumețul-narator, care cu- 
noaşte itinerarul, anticipează unele 
imagini ale toposului, semnalează 
unele probleme pe care ştie că le va 
avea personal, insistă asupra denu- 
mirii unui han şi provoacă curiozităţi 
referitoare la stăpânul de altădată. 
Ipotezele într-un subiect sau altul se 
succed într-o tiradă de interogaţii ce 
premerg soluționării chestiunilor 
abordate. 

Secvenţele înregistrate în 
timpul călătoriei prin Bucovina sunt 
prezentate prin comparaţie cu cele “de 
acasă”: mersul trenurilor ce ajung la 
oră fixă aici şi constatarea că cele din 
Moldova întârzie mereu; taxa pentru 
drumuri achitată doar de drumeii, iar 
“la noi” de către toți cetățenii etc. 
Această modalitate de expunere este 
eficace, oferindu-ne posibilitatea de a 
cunoaşte două realităţi imediate, ce-şi 
dispută primatul în planul civilizaţiei. 

Bucovina pare o altă ţară, 
constată Gorovei, datorită adminis- 
trației: “E acelaşi popor la noi şi în 
Bucovina. ...Te-ai crede în altă ţară, 
dacă nu i-ai auzi vorbind aşa frumos 
româneşte-moldoveneşte, precum zic 
ei. Şi toată această deosebire e 


datorită numai administraţiei lor, cu 
mult, foarte mult superioară adminis- 
trației noastre”5. 

Această realitate, dar şi 
altele de natură socială şi economică 
mai ales, i-a determinat pe locuitorii 
satului Băieşeşti, care aveau de ales 
între Moldova şi Bucovina, să opteze 
pentru cea din urmă, aflată sub 
regimul austro-ungar, “pretextând că 
la dânşii toate merg pe dreptate, pe 
când în România dreptate nu-i pentru 
agricultori”. Hotărârea obşitei întris- 
tează pe călătorul moldovean, însă 
spiritul său critic le dă dreptate în cele 
din urmă. 

Curiozitatea lui A. Gorovei se 
manifestă şi aici, atât pentru pre- 
zentul investigat cu ochii proprii prin 
observaţie sau dialog direct cu băşii- 
naşii, cât şi pentru trecutul “răscolit” 
şi reconstituit sau de un martor al 
locului, sau de autorul însuşi în baza 
datelor şi a informaţiilor istorice, pe 
care le deţine în bagajul său de 
cultură generală. 

Această perspectivă de rela- 
tare se manifestă şi în paginile despre 
Basarabia. Una dintre coordonatele 
relaţiei folcloristului cu acest pământ, 
pe care l-a vizitat de două ori — în 
copilărie (1888) şi la bătrâneţe (1943) —, 
este ataşamentul sanguinic. După 
mamă Artur Gorovei era basarabean. 
Avea neamuri boiereşti peste Prut cu 
care încearcă să întrețină legături de 
rudenie. Acolo desfăşoară o prodi- 
gioasă activitate de cercetare istoricul 
Gh. Bezviconi, care s-a declarat 
copilul spiritual al “venerabilului 
cărturar” de la Fălticeni. In Basarabia 
arhivistul îşi caută mărturiile docu- 
mentare vii cu privire la descendența 
sa pe linie maternă. 

Țesătura însemnărilor sale 
făcute în cele şapte zile de voiaj prin 
ținutul Hotinului în anul 1943 este de 
altă natură decât cea din paginile 
despre Bucovina sau din Ţară. Mai 
întâi de toate, memorialistul relatează 
concis, concret, fără detalii despre 
localităţile pe care le-a vizitat (oraşul 
Hotin, Cristineşti, lenăuţi, Buruieni, 
Volcineţ). Notele sale se rezumă la 
constatări de suprafață, motivate prin 
lipsa de timp, sau înregistrări spo- 
radice desprinse fugar în satul de 

baştină al familiei Hasdeu. Ne referim 
la cele despre mausoleul construit de 
Tadeu Hâjdeu; la cele trei morminte 
din cimitir; la statuia de piatră a unei 
femei şi la notitele despre lenăuţi din 
1888 şi din 1943. Anecdoticul nu 
lipseşte nici aici, fiind “implantat” 
conştient de narator prin relatarea unei 
aventuri din prima sa deplasare spre 
lenăuţii lui moş Alecu Cazimir, “care 
merită să fie povestită”. 

Oraşul copilăriei sale — Ră- 
dăuţi — a cunoscut de asemenea 
prefaceri mari timp de 71 de ani. Nos- 
talgia trecutului, materializat prin casa 
în care a locuit şi şcoala primară, este 
provocată de imaginea ruinelor 
prezente şi aici, formând, astfel, 
laitmotivul însemnărilor sale de 
călătorie. 

Soarta acestei părţi de Țară 
l-a preocupat mereu, deducem şi din 
corespondenţa sa cu figuri proemi- 
nente ale culturii basarabene: Pan 
Halippa, Gh. Bezviconi, Al. Bardieru, 
Al. Mateevici ş.a. Cu gândul îndurerat 
îşi intitulează A.Gorovei articolul său 
din “Viaţa Basarabiei”, publicat în 
urma cedării Basarabiei şi nordului 
Bucovinei la 1940. Personalitatea lui 
Gorovei poate fi definită şi din aceste 
rânduri prin raportarea sa la contextul 
evenimentelor de atunci, de aceea le 
vom reproduce integral: “Următori 
credinţei noastre, încă de pe vremea 
când Țara Moldovei era sub oblă- 
duirea marelui şi neuitatului Voevod 
Ştefan cel Mare, am dorit pacea, atât 
pentru noi, cât şi pentru vecinii noştri. 

Am fi putut să ne opunem. 
Avem atâtea sute de mii de baionete, 
pe care bravii noştri ostaşi să pricep 
bine să le întrebuințeze; am fi putut 
să rezistăm contra invaziunei şi să 
respingem pe duşmanul care venise 
ca să cotropească o ţară ce nu era a 
lui, o țară al cărei pământ este 
frământat cu sângele nostru moldo- 
venesc, pe care duşmanul a stăpânit-o 
în trecut nu prin vitejia lui, ci prin 
dărnicia altui duşman al nostru. Am 
socotit, însă, că începând noi războiul 
s-ar încinge focul şi în partea aceasta 
a Europei, şi am dorit pacea, cu jertfa 
noastră. 

Am cedat, de bună voie, 
Basarabia şi o parte din Bucovina, 


care nu-au fost cucerite prin: forța 
armelor. | 

Urmaşii noştri vor înţelege ce 
însemnează aceasta, vor pricepe care 
este rostul acestei cedări. 

in aceste vremuri triste pen- 
tru noi, să ni amintim cuvintele lui 
Eminescu, scrise în ziarul “Timpul” din 
10 februarie 1878: Rusia ni poate lua 
ce-i place şi pierderile vor fi trecătoare. 
Rusia voieşte să ieie Basarabia cu 
orice preţ; noi nu primim nici un preț. 
Dar totul este: credința în trăinicia 
poporului român”. 

Mesajul lui A. Gorovei se 
afiliază protestelor semnate de 
parlamentari, fruntaşi politici, foşti 
deputaţi în Sfatul Ţării şi de cel al lui 
N.lorga, consilier regal în acel. an. 
“Prezentul tragic al Basarabiei, scria 
şi P. Halippa în articolul Un cuvânt 
înainte, din acelaşi număr al revistei 
“Viața Basarabiei”, nu o scoate din 
marea familie românească, oricât ar 
stărui stăpânii ei de astăzi în afirma- 
țiunile lor stranii că Moldova şi 
România sunt două naţiuni deose- 
bite”. Cu părere de rău, acest adevăr 
istoric a rămas şi la început de mileniu 
trei doar un postulat vehiculat pe la 
reuniuni între cele două state (sic!) 
independente şi suverane. Or, pre- 
zentul Basarabiei de azi este şi mai 
tragic! 


NOTE 


1A. Gorovei, Prin munti, în “Ga- 
zeta săteanului”, an. XIII, nr. 17(352), 
5/18 octombrie 1900, p. 394. 

2 A. Gorovei, Pe valea Moldovei, 


în “Cuget clar”, an. Ill, nr. 48, 8 iunie 
1939, p. 763. 

3 A. Gorovei, Prin munți, p. 417. 

4 Ibidem, p. 418. 

5 Ibidem, p. 395. 


SA, Gorovei, Cu gândul îndurerat, 
în “Viaţa Basarabiei”, an. IX, nr. 7-8, iulie- 
august 1940, p. 64. 

Prof. dr. lon POPESCU- 
SIRETEANU 


SIRETUL -— 
REŞEDINŢĂ 
DOMNEASCĂ 


Numele Siret este păstrat din 
fondul toponimic/hidronimic autohton. 
Nu ştim cum era rostit acest nume 
de către daco-geţi, dar grecii l-au redat 
în forma Seretos. Înrudirea cu nume 
proprii ilire precum Siretion şi 
Seretes, dar şi cu numele topic 
Serretes din Panonia superioară este 
evidentă. Fonetismul vechi, cu e în 
prima silabă, Seret şi Serete, se 
păstrează în documentele moldo- 
veneşti. În ținutul Greceni (Basa- 
rabia), la 1772-1774, trăia un lovul 
Săretiu, iar în satul Frumoasa din 
acelaşi ţinut trăia în aceeaşi vreme 
un loniță Siret. în Munţii Apuseni 
găsim oronimul Sereteu, iar la 
Aromânii din Pind este numele topic 
Siret (La Siret). Este de presupuscă 
între aceste nume poate exista o 
legătură de origine. 

Pe malul Siretului, nu departe 
de izvoarele marelui râu, s-a născut, 
în vremi imemoriale, o aşezare care 
a luat numele apei şi l-a ridicat până 
la rangul de capitală a Ţării Moldovei. 
Satul de odinioară a avut şansa să 
se înfiripe la răscrucea unor mari 
drumuri comerciale, mai ales cel care 
unea Marea Neagră (şi Mediterana) 
de Marea Baltică, trecând prin 
Polonia. Schimbul de mărfuri perma- 
nent a dus la creşierea târgului, a 
numărului de case şi de locuitori. 
Dintre străini, s-au aşezat mai întâi 
armenii şi grecii ca negustori, apoi au 
venit saşi din Baia şi din Bistriţa ca 
meseriaşi. 

Siretul este aşezat la jumătatea 
distanţei de la Suceava la Cernăuţi 
(40 km), într-o zonă de podiş, cu 
dealuri prăpăstioase şi coline. 

La 4 km nord de centrul oraşului 
este Vama Siret, înființată după al 
doilea război mondial de către ruşi, 
la noua graniţă. 


În partea de nord teritoriul 
oraşului este limitat de graniţa actuală 
cu Ucraina. Distanţa de la nord la sud 
este de 6 km, iar de la est la vest de 
8km. Hotarul are lungimea de 37,2 km, 
dintre care 7,5 km sunt udaţi de apa 
râului Siret. Ca mărime, este al 
patrulea oraş al judeţului, după 
Suceava, Rădăuţi şi Câmpulung. 
Suprafaţa este de 4340 hectare, iar 
populaţia depăşeşte cu puţin cifra de 
10 mii de locuitori. Dintre aceştia 
sunt: 93,62% români, 4,5% ucraineni, 
1,2% germani, 1,1% poloni, la care 
se adaugă câţiva reprezentanţi ai altor 
naționalități. Cu privire la evrei, trebuie 
să spun că, dacă în prima jumătate a 
sec. al XX-lea aceştia constituiau 
cam jumătate din populaţia oraşului, 
astăzi mai sunt doar câteva persoa- 

ne, ceilalţi plecând în Palestina (după 
1948: Israel) sau în alte țări din vestul 
Europei şi în Statele Unite ale Ame- 
ricii. 


Mă urc pe dealurile Horaiţ, 
Sasca ori Ruina (Rui-na), care 
străjuiesc latura sudică a oraşului, şi 
văd până departe locurile în care s-au 
întemeiat sate ori pe care au fost sate 
cândva, astăzi numite silişti. Este 
vorba de fostele sate Greci, Miezeni, 
Vicşani, Climăuţi, Târnauca, Var- 
nita, Pleşeni, Dorneşti şi trebuie să 
spun că actualele sate Climăuţi, 
Dorneşti şi Vicşani (Ruda) sunt 
aşezări mai noi, făcute la oarecare 
distanţă de vechile vetre. 

Văd rânduri de strămoşi în stra- 
iele lor de lucru sau de ţinut, la plug 
pe lungul ogoarelor, păzind turme de 
oi, la biserici în zilele de sărbătoare, 
în preajma domnilor când nestator- 
nicia vrăjmaşilor îi silea să lase unel- 
tele de fiecare zi şi să pună mâna pe 
arme, să apere ţara. 

În Siret s-a organizat statul 
moldovenesc la începuturile lui, aici 
s-a stabilit politica internă şi externă, 
aici s-a bătut moneda noului stat. In 
Siret şi-au petrecut tinerețea Laţcu 
vodă şi Costea vodă, fiii lui Bogdan, 
viitorii voievozi Petru şi Roman, fără 
îndoială şi Ştefan | şi Alexandru cel 
Bun, fiii lui Roman. Laţcu a domnit 
aici şi tot aici şi-a început lunga sa 
domnie Petru Muşat, din a cărui po- 
runcă s-au zidit Curtea Domnească 
şi Cetatea de Scaun de la Suceava; 
el este, probabil, ctitorul bisericii 
Mirăuţilor din Suceava, în care a şi 
“fost înmormântat. 

-O figură mai mult istorică decât 
legendară. este doamna Margareta, 
numită şi Muşata, adică “Frumoasa”, 
mama lui-Petru | şi a lui Roman |. Ea 
'a.jucat un rol- important în istoria 
Moldovei din a doua jumătate a sec: 
al XIV-lea... A: fost soţia. lui: Costea 
vodă, mort la puţin timp.după urcarea 
sa pe tron,.după Laţeu; l-a urmat 
Petru, fiul său (1375-1391). Mărgărita- 
'Muşata. sau Margareta de Siret a 
trecut la catolicism şi a-ctitorit la Siret 
o mănăstire pentru frații călugări 
“predicatori, după cum spune docu- 
mentul în limba latină din 1 mai 1384... 


În Biserica Sf. loan Botezătorul 
doamna Margareta-Muşata şi-a ales 
loc de “închinăciune şi îngropăciune”, 
spune acelaşi document. Nu ştim 
unde a fost înmormântată această 
Doamnă a Moldovei şi nici nu s-a 
stabilit prin săpături arheologice unde 
a fost în Siret mănăstirea Sf. loan 
Botezătorul, probabil între actuala 
biserică catolică şi cea greco-catolică, 
unde se ştie că a fost un cimitir. 

Ca toate aşezările cu mare 
însemnătate istorică, Siretul este 
locul unde s-au născut legende dintre 
care unele au ajuns până la noi. Când 
faptele adevărate încep a se uita, în 
jurul unor puncte centrale ale acestora 
începe să crească țesătura unor 
explicații care nu au alt rost decât de 
a umple goluri generate de timp. 

La Siret au fost cetăți măreţe, 
construcţii religioase şi laice impre- 
sionante, pivnițe pline cu buţi de aur 
invadate de apă şi acoperite de dealuri 
care s-au risipit, a fost o curte 
domnească din care plecau sau în 
care soseau delegaţii străine ori 
alaiuri, în sărbători împrejurimile 
împădurite ori lunca râului erau 
căutate de domni, de domniţe sau de 
coconii domneşti, de aici plecau 
oşteni înarmați până în dinţi, care, 
ajutaţi de oastea ţărănească, stăvi- 
leau permanentele invazii ale tătarilor 
prădalnici. Intre legendele istorice, 
culese şi publicate de S.FI. Marian, 
multe sunt despre Siret. Aici se 
vorbeşte despre primii domni ai 
Moldovei, menţionaţi doar incidental 
în documente. Nu este de necrezut 
faptul că, la sosirea lui Dragoş în 
Moldova, au plecat să-l întâmpine soli 
de la Siret şi de la Suceava şi să-l 
roage de ajutor împotriva tătarilor şi a 
leşilor (Dragoş era reprezentant al 
regelui Ungariei). Într-o legendă 
culeasă de lon Neculce în Siret, 
Dragoş ar fi fost căsătorit cu o 
săsoaică de religie catolică. In alta, 
culeasă de Marian, cel căsătorit cu o 
săsoaică este Sas vodă, fiul lui 
Dragoş. Biserica Sfânta Treime ar fi 
zidit-o Dragoş, alteori Sas ar fi fost 
ctitorul acestei însemnate biserici. 
Dragoş ar fi făcut o cetate, dar şi Sas. 
Doamna lui Dragoş ar fi ridicat o 
biserică catolică, dar şi doamna lui 

Sas. Confuzia este explicabilă şi poate 
că o are în vedere chiar pe Doamna 
Margareta-Muşata, care, însă, nu era 
săsoaică, ci româncă trecută la religia 
catolică. Tradiţia vorbeşte despre 
existența unei cetăți pe dealul Ruina, 
întemeiată de cavalerii teutoni, 
distrusă de tătari la 1241, a unei cetăţi 
pe dealul Sasca şi a alteia pe dealul 
Horodiştea (sau Hordiştea). Aici 
trebuie să precizez că numele Ruina 
nu este în. legătură cu subst. ruină şi 
cu verbul a ruiná; numele Sasca nu 
vine de la numele lui Sas vodă sau 
de la originea săsească a uneia dintre 
doamnele Moldovei, ci de la apelativul 
topic sâscă însemnând “vale; vale în 
pripă”; iar numele Horodişte pronunţat 
şi Hordişte este explicabil prin hordă 
“depresiune, deal risipit, surpătură”. 
Arheologii nu au găsit urmele acestor 
cetăţi, dar nici nu se neagă existenţa 
lor. Săpăturile arheologice din ultimii 
ani au avut, între altele, şi rostul să 
stabilească. unde a fost curtea 
domnească pe dealul Sasca. 


Formațiunea prestatală cu 
reşedinţa la Siret se confirmă prin 
tradiţia luptelor împotriva tătarilor şi 
prin decapitarea, în 1340, în piaţa 
oraşului, a doi călugări franciscani 
misionari. Este o primă semnalare a 
luptei ortodoxiei contra misionarilor 
catolici. 

Istoricii consideră că, după Chilia 
şi Cetatea Albă, Siretul este cel mai 
vechi oraş al Moldovei. Cu privire la 
vechimea oraşului, au fost exprimate 
două puncte de vedere: 

1) Oraşul a precedat înteme- 
ierea statului şi a fost centrul unei 
formaţiuni prestatale, ca Baia şi ca 
Suceava; 

2) Oraşul s-a întemeiat numai 
după constituirea statului, deci după 
anul 1359. Siretul a cunoscut o fază 
preurbană până la mijlocul sec. al 
XIV-lea: Drumul comercial amintit a 
dus la dezvoltarea Siretului ca oraş. 

indiferent de una sau alta dintre 
păreri, în sec. aFXIV-lea aşezarea de 
sub dealurile Horaiţ, Sasca şi Ruina 
(în ordine de la vest spre est) era 
destul de întinsă, cu un sistem ferm 
de apărare împotriva-unor atacuri ale 
tătarilor, çu. o 'organizare- socială şi 


bisericească în măsură să se opună 
propagandei catolice. Este sigur, însă, 
că nucleul aşezării a fost sub dealul 
Sasca, într-un loc mai retras din calea 
năvălirilor. 

Venirea legendarului Dragoş în 
Moldova s-a întâmplat pe la 1343. Lui 
îi urmează fiul său Sas, iar acestuia 
Balc numit şi Baliţă, alungat din 
Moldova de către Bogdan din Cuhea, 
“infidelul nostru”, cum îl numeşte 
regele Ungariei. Dacă primii trei (tată, 
fiu, nepot) reprezintă coroana ma- 
ghiară, Bogdan este primul domn al 
unui stat independent. El a locuit la 
Siret, a înţeles pericolul maghiar şi a 
făcut eforturi să dea personalitate ţării 
pe care o întemeia. El a condus 
Moldova între anii 1359 şi 1365 sau 
între 1363 şi 1367, urmat de Laţcu. 
Unirea tuturor formatiunilor politice de 
la răsărit de Carpaţi se face abia sub 
Bogdan şi urmaşii săi, când se 
stabileşte şi forma definitivă şi literară 
a numelui (Moldova pentru cancelaria 
internă .şi Moldava pentru alte 
cancelarii, cum am arătat în Memo- 
ria limbii române, vol. |, laşi, Editura 
Bucovina, p. 49-77), fată de un număr 
mare de variante. 

Creştin ortodox, dar silit de 
grave împrejurări politice, Laţcu vodă 
se adresează papei comunicându-i 
decizia sa de a trece la catolicism, 
cerând ca Siretul să devină episcopie. 
Urmare a scrisorii voievodului (necu- 
noscută azi), papa Urban V le scrie 
episcopilor de Praga, Wroclaw şi 
Cracovia informându-i de cele scrise 
de “dux Moldaviensis” şi le cere 
acelor episcopi să se intereseze dacă 
este posibilă înființarea unei episcopii 
la Siret şi dacă Andrei, cel care a fost 
propus de Laţcu, poate fi episcop. 
După primirea unor răspunsuri favo- 
rabile, papa dispune. ca Andrei să fie 
sfințit ca episcop de Siret. Este 
interesant că papa, după informaţiile 
primite. de la corespondențţii săi 
episcopi, a caracterizat Siretul ca 
oraş “însemnat prin mulţimea locuito- 
rilor săi şi întru toate pentru a putea fi 
distins. cu rangul de civitas”. Se 
înţelege că numărul mare de locuitori 
arată puterea bisericii tradiționale, 
ortodoxe, iar din cauza puţinilor 
catolici (saşi, poloni, poate şi unguri) 

şi, deci, din cauza veniturilor mici ale 
episcopiei, nici unul dintre episcopii 
catolici nu a locuit la Siret. Pe la 
jumătatea veacului al XV-lea, epis- 
copia este mutată de la Siret la Baia. 

Noul stat nu voia să fie subor- 
donat din punct de vedere religios 
episcopiei ortodoxe de la Lvov şi cere 
Patriarhiei de la Constantinopol 
înfiinţarea unei episcopii în Moldova, 
desigur la Siret. Mişcarea greoaie a 
Patriarhiei şi răspunsul negativ până 
la urmă determină cererea lui Laţcu 
adresată papei. La întocmirea acestei 
scrisori trebuie să fi avut un rol im- 
portant Margareta-Muşata. 

Mai flexibil şi mai receptiv, 
Vaticanul acordă privilegiul cerut de 
domn. Astfel, Moldova devine inde- 
pendentă şi din punct de vedere 
religios. Motivația lui Laţcu a fost 
politică, în avantajul statului său 
ameninţat de două mari puteri ca- 
tolice: Ungaria şi Polonia. Se pare, 
însă, că trecerea lui temporară sau 
numai formală la religia catolică a 
determinat violente turburări religioase 
între locuitorii Moldovei, în anii 1373- 
1380, episcopul catolic fugind în 
Polonia, iar mai târziu Petru Muşat 
luând măsuri de a muta capitala la 
Suceava. Prin insistenţe şi tratative, 
Patriarhia acceptă până la urmă să 
înființeze o autoritate bisericească 
ortodoxă în Moldova, dar o condiţie 
pare să fi fost introducerea limbii 
slavone în biserică şi în cancelaria 
domnească, în locul celei latine care 
reprezenta catolicismul. Nu uităm, 
însă, că în această perioadă se 
încearcă o împăcare a bisericii 
ortodoxe cu cea catolică, precipitată 
de pericolul otoman care ameninţa 
Bizanțul. Opoziția poporului, a călu- 
gărilor şi preoților, cât şi a doamnei 
voievodului determină revenirea lui 
Laţcu la religia înaintaşilor, .conso- 
lidând statul abia înfiinţat. imprejurările 
în care moare Laţcu nu sunt cunos- 
cute, dar el este înmormântat în 
Biserica Bogdana de la Rădăuţi, 
alături de tatăl său, aproape de el fiind 
îngropată fiica sa Anastasia, decedată 
în 1420. 

După o scurtă domnie a lui 
Costea Muşat, cum arată pomelnicul 
de la mănăstirea Bistrița, urmează o 
îndelungată (1375-1391) şi echilibrată 
domnie a lui Petru | Muşat, fiul lui 
Costea şi al Margaretei şi fratele lui 


Roman. El întăreşte relaţiile cu 
Polonia, îl împrumută pe regele aces- 
tei țări cu o mare sumă de bani, la 
1388 menţionează ca existentă Ceta- 
tea Sucevei, în care rezida, emite 
monede cu legenda în limba latină, 
cu stema Moldovei, întreţine relații cu 
Ţara Românească şi cu Mircea cel 
Bătrân care trimite delegaţii la 
Suceava şi în Polonia, în vederea 
încheierii unor înţelegeri, încorpo- 
rează la Moldova Cetatea Albă luată 
de la tătari, încurajează comerţul, 
construieşte Curtea Domnească de la 
Suceava şi Biserica Mirăuţilor, — 
catedrală pentru Mitropolia Moldovei. 
El este considerat ctitor al mănăstirii 
vechi a Neamţului, pe care o înzes- 
trează cu cele necesare, inclusiv cărți 
de cult. 

Spre sfârşitul domniei sale, 
Petru mută capitala de la Siret la 
Suceava, — oraş pregătit pentru a 
prelua marele rol pe care l-a jucat mai 
târziu în lumea românească. Din 
inițiativa lui, se înființează Mitropolia 
Moldovei între anii 1381-1386; primul 
mitropolit este losif, o rudă a dom- 
nului, dar neînțelegerile cu Patriarhia 
de la Constantinopol continuă şi după 
moartea acestui voievod, până la 
IA opel domniei lui Alexandru cel 

un. 

Lui Petru Muşat îi urmează la 
tron fratele său Roman (1391-1394), 
iar acestuia Ştefan (1394-1399), fiul 
lui Roman. Domniile lui Roman şi 
Ştefan sunt scurte şi pline de eveni- 
mente memorabile. Se continuă 
politica de împotrivire faţă de regele 
maghiar. În timpul lor Siretul nu mai 
era capitală, dar continua să se bucure 
de privilegii, comerțul era înfloritor. 

n Siret şi în împrejurimi s-a 
desfăşurat permanent o viaţă reli- 
gioasă după tradiţiile bisericii orien- 
tale, în conflict adesea cu misionarii 
catolici. La venirea lui Dragoş el va fi 
găsit cel puţin o biserică ortodoxă şi 
aceasta nu putea fi decât în Siretul 
Vechi, adică pe dealul Sasca, unde 
trebuie să fi fost şi curtea condu- 
cătorului formațiunii statale din prima 
jumătate a sec. al XIV-lea. 

Din toate construcțiile de odi- 
nioară, în Siret se mai păstrează până 
azi Biserica Sfânta Treime de pe 
dealul Sasca, fostă capelă a curții 
domneşti. Nu ştim cine a construit-o, 
dar ea este anterioară lui Petru Muşat, 

care s-a impus prin construcții masive. 
Proporţiile ei reduse vorbesc nu numai 
de nevoia de a comunica în taină cu 
divinitatea, ci şi de puterea economică 
a ctitorului ori şi de o anumită tradiţie 
în arhitectura religioasă. Amintim că 
actuala biserică Sf. loan Botezătorul, 
construită de Ştefan Petriceicu la 
1673, s-a ridicat pe locul altei biserici 
cu temelii de piatră, dar înălţată din 


lemn, cum arată cercetările arheolo-. 


gice. Sfânta Treime are împărţirea 
obişnuită, în pronaos, naos şi altar, 
fără turlă, asemănătoare cu biserica 
despre care tradiţia spune că ar fi a 
lui Dragoş vodă, mutată de la Volovăţ 
la Putna de către Ştefan cel Mare. 
Spre deosebire de aceasta, însă, 
Sfânta Treime este din piatră. Planul 
ei în formă de cruce stă la baza 
ridicării altor biserici din întreaga 
Moldovă, punându-se astfel începutul 
unui stil propriu în arhitectura bise- 
ricească. Dimensiunile bisericii sunt 
de 16,6 m lungime şi 11 m lăţime, 
grosimea zidului fiind de 1 metru. 
Acoperişul este în patru ape, cum se 
întâlneşte şi la alte biserici moldo- 
veneşti, dar şi la case din satele 
Moldovei. Atrage atenţia faptul că aici 
clopotniţa este în afară, cu trei clopote 
aşezate în trei ogive de piatră. Nu a 
avut rolul de necropolă, pe care îl are 
biserica Bogdana din Rădăuţi. În jurul 
bisericii sunt câteva cimitire din sec. 
al XIV-lea şi următoarele. Inmor- 
mântarea câtorva negustori sireteni în 
pronaos (începând cu 1553) presu- 
pune unele danii importante, de care 
biserica avea nevoie. 

Vreme îndelungată, biserica 
Sfânta Treime a fost centru al curţii 
voievodale şi centru al vieţii româneşti 
din Siret şi din Moldova. Aici au fost 
încoronați primii domnitori ai Moldovei 
independente. 

In afara altor biserici româneşti 
ortodoxe, necesare unei populații 
numeroase, în Siret a fost şi o biserică 
armenească, din al cărei cimitir, astăzi 
necunoscut, câteva pietre au ajuns să 
fie încastrate îr zidul împrejmulitor al 
cimitirului catolic. 

În sec. al XIV-lea, în Siret erau 
şi două mănăstiri catolice, una a 
călugărilor franciscani şi una a 
dominicanilor. 


În apropiere de oraş, în satul 
Bălinești, se află vestita ctitorie a lui 
loan Tăutu, biserica Sfântul Nicolae, 
terminată în anul 1499, cu o interesan- 
tă pictură interioară, contemporană 
ctitorului. 

Tot în apropiere, în satul Mănă- 
stioara, este biserica Sfântul Onofrei 
(Onufrie), ctitorită de Ştefan Petriceicu 
şi sfinţită de mitropolitul Dosoftei în 
1673. =: "7 

Siretul este leagăn al dinastiei 
Mugşatinilor, loc în care domnii şi lupta 
lor pentru dreapta credinţă au trecut 
în legendă. Schimbarea capitalei, apoi 
schimbarea principalelor drumuri 
comerciale au dus încet-încet la 
decăderea oraşului, ca astăzi să fie 
un oraş-grădină, cu busturi şi statui, 
în ajunul intrării lui în circuitul turistic 
românesc şi european. 


SCRIERI DESPRE SIRET 


Bibliografia Siretului şi a zonei 
Siret este foarte bogată. Istoricul Franţ 
Pieszczoch, profesor la Şcoala “Petru 
Muşat” din localitate, întocmeşte o 
lucrare pe această temă. 

Noi ne-am folosit mai cu seamă 
de lucrările de mai jos: 

Ştefan S. Gorovei, Întemeierea 
Moldovei. Probleme controversate, 
laşi, Editura Univ. “Al.I. Cuza”, 1997. 

N. Grigoraş, Ţara Românească a 
Moldovei de la întemeierea statului 
până la Ştefan cel Mare (1359-1457), 
laşi, Editura Junimea, 1978. 

lon Popescu-Sireteanu (autor 
principal şi coordonator), Siretul — vatră 
de istorie şi cultură românească, 
Editura Omnia, laşi, 1994. 

lon Popescu-Sireteanu, Oraşul 
laşi şi împrejurimile, laşi, Editura 
Bucovina, 1999. 

O amplă lucrare intitulată Perso- 
nalități siretene pregăteşte profesorul 
Silvestru Pânzariu de la Liceul “Lacu 
Vodă” din Siret. 

Noi înşine pregătim Toponimia 
zonei Siret, care cuprinde şi numele 
topice din teritoriul ocupat al fostului dis- 
trict şi județ Siret. 

SUCEAVA - 
PRIMA CAPITALĂ 
A ŢĂRII MOLDOVEI 
ÎNTREGITE 


Statul medieval românesc de la 
răsărit de Carpaţi care, pe tot parcur- 
sul existenţei sale, s-a numit Ţara 
Moldovei, nu s-a constituit simultan 
în întregul său hotar istoric dintre 
Carpaţii Răsăriteni, Nistru şi ţărmul 
Mării Negre. Formarea graniţelor sale 
se prezintă ca un proces îndelungat 
şi continuu de extindere a ariei de 
aplicare a puterii politice a voievozilor 
moldoveni. Concomitent cu schim- 
barea configurației teritorial-politice a 
statului se deplasa şi centrul lui poli- 
tic, adică oraşul de reşedinţă a 
voievozilor sau capitala ţării. Voievo- 
datul întemeiat de Dragoş în valea 
râului Moldova îşi avea, cu certitudine, 
centrul politic la Baia, numită şi 
Moldova (civitate Moldaviensis). 

În notele de faţă nu intenționăm 
să reanimăm faimoasa discuţie 
despre “descălecatul” Moldovei, fie la 
1359, cum interpretează lucrurile croni- 
carii, fie la o dată mai timpurie, cum 
admit mai mulţi istorici. Ne vom referi 
doar la demonstrația făcută, încă în 
1937, şi reactualizată trei decenii mai 
târziu, de către Alexandru Boldur. El 
a arătat că teoria “descălecatului” 
Moldovei are la bază “invențiile 
tendenţioase, cu un vădit substrat 
politic, ale cronicarilor maghiari şi în 
primul rând ale lui loan de Târnave — 
contemporanul voievozilor moldoveni 
Bogdan | (1359-1365), Laţcu (1365- 
1373) şi Petru | Muşatinul (1376-1392). 
Prezentând Moldova ca un spațiu 
părăsit de locuitori (prin urmare şi fără 
stăpân) din pricina vecinătății tătarilor, 
apoi repopulată de românii coborâţi din 
Maramureş în frunte cu voievodul lor 
Bogdan, care ar fi luat-o în stăpânire 


transformând-o în-stat (regat), cro- 
nicarul urmărea scopuri politice clare 
şi anume: justificarea pretențiilor 
regalității maghiare asupra Moldovei. 
Căci, la ora respectivă, Maramureşul 
era parte a regatului Ungariei, astfel 
că românii de acolo, din punct de 
vedere juridic, erau supuşi ai regelui 
Ungariei, iar voievodul lor, în baza 
dreptului feudal, era considerat ca 
aflându-se în slujba acestuia. Țara 
nouă, pe care ei credeau că au 
întemeiat-o, trebuie considerată ca o 
nouă stăpânire a purtătorului coroanei 
regale a Ungariei. 

Preluând ideea cronicarului 
maghiar şi justificând adevărata 
întemeiere a voievodatului Moldovei 
de către Dragoş ca rezultat al cunos- 
cutului “descălecat”, cronicarii moldo- 
veni de mai târziu au perpetuat în 
scrierile lor idei dăunătoare intereselor 
statale ale Moldovei. Şi mai grav este 
faptul că aceste idei, în fond străine 
şi pretenţioase, mai continuă să fie 
tirajate în istoriografia românească. 
Unicul aspect pozitiv şi demn de a fi 
reţinut din teoria “descălecatului” 
Moldovei este identitatea românească 
a moldovenilor şi a maramureşenilor 
sau a românilor ardeleni în genere. 
Conştientizarea acestei identități a 
facilitat “acceptarea” invențiilor 
cronicarului maghiar despre transferul 
de populaţie din Maramureş: teoria 
“descălecatului” dădea un răspuns 
simplu, chiar banal, la întrebarea 
despre natura acestei identități şi 
unităţii etnice (naţionale) a românilor 
din cele două zone. 

Or, teoria “descălecatului”, nu se 
întemeiază pe argumente istorice 
palpabile. in favoarea aserţiunii 
noastre este şi sigiliul oraşului 
Moldova (Baia) cunoscut încă în 
prima jumătate a secolului al XIV-lea. 
Stema reprezintă un cerb (în profil) şi 
capul tăiat al acestui animal plasat 
(en face) deasupra trupului. Stema 
Moldovei de atunci, după cum e lesne 
de observat, nu are nimic comun cu 
acea de mai târziu care are ca ele- 
ment emblematic capul de bour..Şi 
dacă originea stemei este explicată 
prin vânătoarea de bour (zimbru) ce 
însoţeşte naraţiunea despre “descă- 
lecatul” maramureşean, apoi stema 

Moldovei (Băii) era probabil explicată 
printr-o vânătoare de cerb, care 
însă,mai târziu, a ieşit din circuitul 
folcloric. Vom vedea ceva mai jos cum 
s-a produs această “metamorfoză”. 
Deocamdată, însă, precizăm că, în 
realitate, întemeierea Moldovei nu a 
avut nimic comun cu legenda “descă- 
lecatului” maramureşean al țării. 

Nu există argumente valabile 
nici pentru a respinge reconstituirea 
întreprinsă de Alexandru Xenopol încă 
la sfârşitul secolului al XIX-lea privind 
timpul şi circumstanţele istorice în 
care s-a produs adevărata întemeiere 
a voievodatului Moldovei în frunte cu 
Dragoş. Aşa cum argumentează 
marele istoric, fenomenul s-a derulat 
în cea de-a doua parte a domniei 
regelui Ungariei, Ladislau (Vladislav 
în varianta slavonă sau Laslău în 
scrierile româneşti din secolui al XVII- 
lea), poreclit Cumanul, care a domnit 
din 1272 până în 1290. Opţiunea lui 
A. D. Xenopol, în a cărei favoare pot 
fi aduse mai multe dovezi, a fost pe 
nedrept neglijată în istoriografie, ceea 
ce nu constituie un impediment în a o 
accepta şi a trage concluzia că, de 
fapt, voievodatul din valea râului 
Moldova, cu centrul la Baia, avându-l 
ca întemeietor pe voievodul Dragoş, 
a luat ființă încă în deceniul al nouălea 
al secolului XIII. În 1340, însă, într-o 
informaţie datorată analelor Ordinului 
călugăresc al minoriţilor, se menţio- 
nează prezenţa, la răsărit de Carpaţi, 
a unei oarecare ţări Vlahia (Țara 
Românească) care îşi avea centrul în 
oraşul Siret. Unii cercetători consideră 
că ar fi vorba de un voievodat similar 
cu cel al Moldovei. De remarcat că, 
în. vremea domniei lui Laţcu, Siretul 
era oraş de reşedinţă (capitală) a Ţării 
Moldovei. Această realitate oferă 


posibilitatea de a admite că şi la 1340 - 


era vorba - de acelaşi voievodat al 
Moldovei care, în momentul respectiv, 
ar fi realizat o extindere a granițelor 
sale, înglobând şi oraşul în cauză, 
transformat într-o nouă capitală a țării. 
Aceasta nu exclude probabilitatea 
existenței antetioare a unui voievodat 
autonom care, fiind integrat în 
Moldova, şi-a pierdut identitatea. 
Câţiva ani mai târziu, voievo- 
datul Moldovei, în noile sale hotare, a 
ajuns în sfera intereselor regatului 


Ungariei, aflat în conflict cu tătarii din 
stepele nord-pontice. În circumstanţe 
necunoscute, voievodul de atunci al 
Moldovei, Sas, sau mai degrabă unul 
dintre urmaşii săi, Balc, atestat 
documentar la 2 februarie 1365 ca fiind 
alungat din Moldova şi trecut în slujba 
regelui Ungariei, a recunoscut suzera- 
nitatea coroanei maghiare, oferind, 
astfel, regalității ungare temei juridic 
pentru pretenţiile sale insistente 
asupra ţării româneşti de la răsărit de 


Carpaţi. 


Au urmat însă repetate răbufniri 
antimaghiare care au culminat cu o 
amplă: mişcare având drept scop 
respingerea supremaţiei regatului 
catolic al angevinilor, produsă în anul 
1359. Impotriva “rebelilor” moldoveni 
a fost trimisă oastea regală condusă 
de nobilul român, maramureşeanul 
Dragoş, “fiul lui. Giula din Giuleşti”, 
confundat de unii partizani ai teoriei 
“descălecatului” cu Dragoş, întemeie- 
torul voievodatului Moldovei. Expe- 
diția militară s-a încununat, însă, doar 
cu un succes parțial şi provizoriu, 
coroana maghiară supunând “mulţi 
români rebeli” din Moldova, ceea ce 
lasă să se înțeleagă că alţi “români 
rebeli” au continuat să reziste. 

La aceste evenimente participă 
voievodul românilor din Maramureş 
Bogdan, aflat în relaţii de duşmănie 
cu regele ungar Ludovic | de Anjou 
(1342-1382). Trecerea lui tainică în 
Moldova, în compania feciorilor săi (şi 
nu a tuturor românilor maramureşeni, 
cum afirmă loan de Târnave şi alţi 
cronicari maghiari), este atestată 
documentar doar la 2 februarie 1365, 
evenimentul, pentru care voievodului 
rebel i se confiscau moşiile din 
Maramureş, având loc, desigur, mai 
înainte. Cronicile vremii îl prezintă pe 
Bogdan ca fiind stăpânul deplin al 
Țării Moldovei. 

Izvoarele scrise nu furnizează 
multe informaţii despre cele ce s-au 
întâmplat în Moldova. Este clar doar 
că Bogdan a ajuns în fruntea ei 
implicându-se în luptele de contra- 
carare a presiunilor venite din partea 
regatului Ungariei, fiind sprijinit, 
desigur, de acea parte a românilor 
moldoveni care s-au împotrivit la 1359. 

Urmele lui Bogdan, însă, nu sunt 

atestate nici la Baia, nici la Siret, ci 
prin părțile Sucevei şi în special la 
Rădăuţi, unde a întemeiat o episcopie 
ortodoxă, a ridicat biserica Sf. Nicolae 
în care a fost înmormântat şi care a 
devenit una dintre primele necropole 
domneşti din Moldova. Toate acestea 
confirmă că anume ținutul Sucevei a 
continuat rezistenţa în faţa presiunilor 
militare ale regatului angevin şi că de 
aici a pornit acţiunea lui Bogdan 
soldată cu izgonirea din ţară a lui Balc 
şi a fraţilor săi, exponenţi ai supre- 
maţiei coroanei: maghiare. Aşadar, 
ţinutul Sucevei se impune ca epicentru 
al independenţei statale a voievo- 
datului Moldovei. 

La Suceava s-au descoperit, pe 
cale arheologică, vestigiile unei 
reşedințe feudale care ar data de la 
sfârşitul secolului al XIII-lea sau cel 
puțin din prima jumătate a secolului 
următor. În baza investigaţiilor respec- 
tive, cercetătorii admit că aici a fost 
nucleul unui vechi voievodat, fără însă 
ca existenţa lui, ca şi a altor for- 
maţiuni statale similare, să-şi gă- 
sească vreo reflectare în izvoarele 
scrise ale vremii. Legenda întemeierii 
Moldovei, păstrată în unele narațţiuni 
folclorice din Bucovina, aminteşte că 
sucevenii au solicitat în repetate 
rânduri lui Dragoş sprijin pentru a 
stăvili “pohtele” diverşilor duşmani din 
afară. În tradiţia populară s-a perpe- 
tuat astfel memoria vremurilor când 
comunitatea românească din zona 
Sucevei nu făcea încă un întreg cu 
comunitatea. românească din voie- 
vodatul Moldovei întemeiat de Dra- 
goş. - 

intrucât după victoria deplină a 
lui Bogdan şi după obținerea indepen- 
denței statale faţă de regalitatea 
maghiară, statui şi-a păstrat denu- 
mirea de Țara Moldovei (fapt datorat 
voievodatului cu centrul la Baia, deşi 
rolul hotărâtor în recuperarea teritoriilor 
rămase după 1359, sub controlul 
forțelor de orientare proungară, i-a 
revenit vechiului voievodat de la 
Suceava), se poate conchide că 
acesta fusese deja integrat voievo- 
datului Moldovei înainte de 1359, 
pierzându-şi astfel individualitatea sa 
politică. Intervenţia oastei regale din 
1359 şi supunerea parțială a românilor 


“rebeli” din Moldova a avut drept 
consecință segmentarea unităţii 
politice a ţării româneşti de la răsărit 
de Carpaţi, o parte (vechiul voievodat 
al Moldovei) intrând sub dominaţia 
angevină, cealaltă (vechiul voievodat 
de la Suceava) menţinându-şi inde- 
pendenţa şi constituind focarul 
rezistenţei. Acţiunea lui Bogdan avea 
drept scop nu numai respingerea totală 
a supremaţiei coroanei maghiare, 
acolo unde ea reuşise să se mențină, 
ci şi reîntregirea Ţării Moldovei în 
hotarele ei de până la expediția oastei 
lui Dragoş din 1359. 

Din aceleaşi motive, probabil, şi 
capitala ţării întregite a rămas să fie 
la Siret şi nu s-a stabilit deocamdată 
la Suceava. Doar centrul spiritual a 
continuat să rămână la Rădăuţi, unde 
se afla biserica ctitorită de Bogdan. 

La 1359, însă, s-a mai produs 
un eveniment, relatat de istoricul 
polon Jan (loan) Dlugosz (+1481). 
Conform informaţiei de care dispunea 
acesta, la data respectivă, în Moldova 
ar fi avut loc lupte pentru tron între 
doi fraţi, Ştefan şi Petru, fiii unui 
oarecare alt Ştefan, care decedase 
fiind în scaunul domniei. Petru 
(fratele mai mic), fiind mai agreat de 
către supuşii săi, dar beneficiind şi de 
concursul “provincialilor unguri”, a 
reuşit să acapareze scaunul voievo- 
dal lăsat de tatăl său. Celălalt frate, 
Ştefan, a mers la regele Poloniei 
Cazimir al Ill-lea (1333-1370) cerându- 
i ajutor şi promiţându-i că, în caz de 
izbândă, îi va da în supunere țara sa. 
Armata polonă, însă, a fost atrasă 
într-o cursă la intrarea în Moldova, 
fiind înfrântă într-un loc încă neidenti- 
ficat, numit “la plonini”, în Ţara 
Şepeniţului. Aceasta se înscrie în 
perimetrul actualei regiuni a Cernău- 
țiului (Ucraina), în hotarul ei fiind situ- 
ate construcțiile întărite de la Hmeliov 
şi Ţeţina (Ceciuna), precum şi 
cetatea Hotinului, pe Nistru. Prin 
urmare, la 1359, hotarul nordic al 
voievodatului Moldovei a trecut peste 
voievodatul de la Suceava, înglobând 
Țara Şepeniţului şi ajungând la Nistru, 
în segmentul dominat de cetatea Hoti- 
nului. 

Este adevărat că unii istorici 
polonezi şi români nu sunt de acord 
cu Jan Dlugosz care plasează eveni- 

mentul:relatat în 1359, şi consideră 
că lupta de “la plonini” s-ar fi produs 
ceva mai târziu. Nu e cazul să 
aducem argumente nici “pro”, nici “con- 
tra” unor atare atitudini. Vom menţiona 
doar subtextul lor vădit: istoricii 
polonezi, care pun la îndoială datarea 
evenimentului, invocă faptul că, la 
acea vreme, abia ar fi avut loc 
“descălecatul” Moldovei care încă nu 
exista ca stat. In realitate istoricii 
polonezi doreau să lase în umbră 
eşecul oastei regatului Poloniei în fața 
oastei modestului voievod al Moldovei 
şi să nege faptul că deja atunci Ţara 
Şepeniţului ținea de stăpânirile 
voievodului moldovean. Istoricii 
români, care s-au angajat şi ei în 
procesul de revizuire a semnificației 
anului 1359, ca dată a luptei de “la 
plonini”, sunt în majoritatea lor adepţi 
ai teoriei “descălecatului” Moldovei şi 
întemeierii ei abia la 1359, astfel anul 
“stabilit” de cronicarul polon pentru 
evenimentul din Țara Şepeniţului nu 
se înscrie în schema lor. O parte însă 
din istoricii români nu găsesc motive 
valabile pentru a plasa evenimentul 
la o altă dată decât cea indicată de 
Jan Dlugosz. 

Ca urmare a extinderii spre nord 
a voievodatului Moldovei şi a înglo- 
bării în graniţele lui a formațiunilor 
statale, peste care a trecut această 
extindere, s-a constituit Ţara de Sus 
care ulterior se va deosebi ca subuni- 
tate teritorial-administrativă a statului 
unitar moldovenesc, în graniţele 
istorice ale acestuia, dintre Carpaţii 
Orientali, Nistru şi Marea Neagră. În 
condiţiile acestei extinderi, era natu- 
ral ca centrul vieţii politice din 
voievodatul Moldovei să graviteze în 
jurul Sucevei, cu atât mai mult cu cât 
în apropiere, la Rădăuţi, se afla sediul 
episcopiei ortodoxe cu Biserica 
Sf. Nicolae, adică centrul spiritual al 
voievodatului. Tot din această zonă 
au pornit acţiuni pentru refacerea 
integrităţii teritoriale a voievodatului şi 
respingerea definitivă a supremaţiei 
coroanei maghiare. Nu este exclus, 
de altfel, ca Bogdan să fi avut 
reşedinta într-adevăr la Suceava, ceea 
ce ar explica şi ridicarea ctitoriei sale 
de la Rădăuţi şi alegerea ei ca loc de 
înmormântare după moartea sa. Sub 


domnia fiului său Laţcu, însă, capitala 
țării, ca şi în 1340, se afla la Siret. 
Dovadă este inițiativa lui Laţcu de a- 
şi converti ţara la catolicism, urmată 
de instituirea în Siret a unei episcopii 
catolice. Doar în timpul domniei lui 
Petru | Muşatinul capitala ţării s-a 
stabilit definitiv la Suceava, fapt ce 
denotă că intenţiile de catolicizare a 
Moldovei au eşuat, Laţcu însuşi fiind 
înmormântat în calitate de creştin 
ortodox în necropola de la Rădăuţi, 
alături de tată! său Bogdan. Siretul 
însă, sfinţit ca reşedinţă a episcopiei 
catolice, nu mai putea rămâne 
capitală a ţării în care biserica oficială 
era ortodoxă. Trecerea capitalei la 
Suceava are însă şi alte explicații 
care țin mai mult de împrejurările 
politice decât de cele confesionale 
sau, mai curând, se conjugă cu 
acestea. 

Aşa cum rezultă din confrun- 
tarea tuturor informaţiilor de care 
dispune cercetarea istorică şi potrivit 
opiniilor mai multor specialişti, domnia 
de şase ani a lui Bogdan | a început 
în 1359 şi s-a încheiat în 1365, după 
care a urmat domnia de 8 ani a lui 
Laţcu, consumată odată cu moartea 
lui. În lipsa unor date sigure despre 
aceste două domnii sunt posibile di- 
verse speculaţii. Alta este situația 
când se face referință la domnia de 
16 ani a lui Petru | Muşatinul, ce a 
durat până la începutul anului 1392. 
Deci, domnia lui şi-a avut începutul 
în primele luni ale anului 1376. E lesne 
de observat că între domniile lui Laţcu 
şi Petru | Muşatinul a existat un in- 
terval de cel puţin doi ani. 

Laţcu a murit fără urmaşi pe linie 
bărbătească, adică fără a lăsa un 
moştenitor al tronului. Unii cercetători 
însă încearcă să demonstreze conti- 
nuitatea dinastică dintre Lacu şi Petru | 
Mugşatinul, invocând relaţii de rudenie 
între ei. Ele, însă, dacă au şi existat, 
apoi doar pe linie feminină, în timp ce 
continuitatea dinastică este asigurată 
pe linie masculină. La acestea se mai 
adaugă elementele emblematice 
reprezentate pe aplicele vestimentare 
ale lui Laţcu, descoperite în mor- 
mântul său. Elementul central îl 
constituie însemnul cap de lup, care 
nu are nimic comun cu însemnul cap 

de bour de pe stema cunoscută din 
timpul domniei lui Petru | Muşatinul. 
Se poate deduce, prin urmare, că, la 
moartea lui Laţcu, scurta dinastie 
întemeiată de Bogdan s-a consumat, 
scaunul ţării revenind unei alte 
dinastii, la începutul căreia a stat 
Petru | Muşatinul: Schimbarea dinas- 
tiilor, însă, nu s-a produs de îndată, 
ci după câţiva ani, adică după un scurt 
interregnu, ceea ce ne face să 
admitem că în aceşti ani s-au produs 
conflicte politice pentru acapararea 
scaunului domnesc, conflicte închei- 
ate cu instalarea lui Petru | Muşatinul 
la cârma Moldovei. 

incepând cu domnia acestuia se 
introduce o nouă stemă, deosebită de 
cea a Bogdăneştilor, ce reprezintă 
capul de bour ca fiind elementul cen- 
tral al emblemei familiei voievodu lui 
Petru, descendent din neam aristo- 
cratic local, poate din familia nobililor 
care au stăpânit voievodatul de la 
Suceava până la integrarea lui în 
voievodatul Moldovei. Şi dacă legen- 
da vânătorii de bour (zimbru) îşi avea 
menirea să explice prezenţa însem- 
nului cap de bour de pe stemă, ca ele- 
ment central al ei, nu încape îndoială 
că ea ţine de voievodatul detaici şi nu 
de cel de la Baia. Urcarea în scaun a lui 
Petru | Muşatinul a creat condiţii nu 
numai pentru renaşterea, ci şi pentru 
creşterea continuă a rolului politic al 
Sucevei care, dintr-un centru al unui 
modest voievodat, a ajuns să fie 
capitală a Ţării Moldovei în noile ei 
hotare politice, de la râul Moldova, 
sau poate de la Bistriţa, şi până la 
cetatea Hotinului pe Nistru, incluzând 
cursurile superioare ale Siretului şi 
Prutului — întregul teritoriu care forma 
Țara de Sus. 

In anii ce au urmat după urcarea 
în scaun a lui Petru | Mugatinul, mai 
exact spre toamna lui 1387, autori- 
tatea politică a Sucevei a crescut şi 
mai mult în urma extinderii teritoriale 
a Ţării Moldovei până la Nistru, pe 
toată lungimea lui până la Cetatea Albă 
şi țărmul Mării Negre, înglobându-şi 
şi un alt mare.voievodat care s-a 
constituit aici, atestat documentar în 
anul 1386 şi avându-l în frunte pe 
voievodul Constantin, aliatul lui Petru | 
Muşatinul. Sub egida politică a 
Sucevei s-a creat astfel statul unitar 


românesc de la răsărit de Carpaţi ce 
şi-a menţinut denumirea oficială de 
Țara Moldovei, iar amintirea celor două 
mari formaţiuni care l-au alcătuit s-a 
perpetuat în denumirile celor două 
mari subdiviziuni teritorial-administra- 
tive ale statului: Țara de Sus (voievo- 
datul Moldovei propriu-zis, de la 
Dragoş şi până la Petru | Muşatinul) 
şi Ţara de Jos (voievodatul lui 
Constantin). 

Renaşterea Sucevei ca centru 
politic şi sporirea autorităţii ei asupra 
altor foste formaţiuni şi centre politice 
de mică importanţă au determinat ca 
simbolul statal de aici precum şi 
legenda care-i explica orginea să devină 
unice în întregul stat, cele locale fiind 
treptat scoase din circuit şi uitate. 
Poate doar unele dintre ele au 
continuat să dăinuie în emblemele de 
pe sigiliile unor mari boieri ce-şi 
trăgeau obârşia din vechile clanuri 
aristrocratice ale fostelor formaţiuni 
teritorial-politice, care şi-au pierdut 
individualitatea în urma consolidării 
statului unitar. 

Petru | Muşatinul care a ridicat 
Suceava la rangul de cel mai impor- 
tant oraş al ţării, şi-a imortalizat 
numele şi prin înălţarea bisericii 
Mirăuţilor, devenită catedrală a 
Mitropoliei Moldovei aici, potrivit unor 
recente cercetări arheologice, fiind 
descoperit locul de odihnă veşnică a 
aceluia care a realizat unitatea poitică 
a teritoriilor româneşti dintre Carpaţi, 
Nistru şi Marea Neagră. 

Ocupând o poziţie-cheie pe 
drumul comercial internaţional care 
străbătea Moldova, legând centrele 
comerciale de pe litoralul pontic şi cele 
din Europa Centrală prin intermediul 
Lwowului, Suceava deținea întâie- 
tatea şi ca centru economic al țării. 
Înfiinţarea Mitropoliei Moldovei a 
deplasat la Suceava şi centrul vieții 
spirituale a ţării, menit să contribuie 
la fortificarea internă a ei şi la 
afirmarea suveranități Moldovei pe 
arena politică internaţională. 

irina CONDREA 
Chişinău 


FARMECUL ORAŞULUI 
DE LA MARGINEA 
ROMANISMULUI 


Pentru intelectualii basarabeni, în 
anii de restricții comuniste, oraşul 
Cernăuţi se identifica cu România şi cu 
românitatea. Forţa lui de atracţie era 
reprezentată, în primul rând, de posi- 
bilitatea de a descoperi valorile spi- 
rituale ale neamului, păstrate aici cu grijă 
în biblioteci, muzee şi arhive, în minu- 
natul grai şi frumoasele datini din satele 
româneşti ale regiunii. 

Relaţiile oamenilor de litere cu acest 
oraş au devenit şi mai strânse odată cu 
deschiderea unei catedre de limba şi 
literatura română în cadrul Universităţii 
din Cernăuţi, centru cu frumoase tradiții 
culturale. Una dintre performanţele 
acestei catedre, conduse de profesorul 
Gr. Bostan, a fost organizarea în 1985 a 
Conferinţei de Folcloristică la care au 


luat parte cercetători din U.R.S.S. şi, în 
special, de la Chişinău şi de la Mos- 
cova. Spectacolele cu măşti populare, 
prezentate de un grup etnofolcloric din 
regiunea Cernăuţi, precum şi programul 
noului pe atunci ansamblu “Tălăncuţa” 
au constituit revelaţia acelui for ştiinţific, 
fiind vorba de o tentativă de a de- 
monstra deschis valorile artei noastre 
populare. 

Generatii întregi de folclorişti, dia- 
lectologi, istorici, lingvişti, etnografi din 
Chişinău au făcut călătorii de studii la 
Cernăuţi, unde cartea şi cultura ro- 
mânească, interzise la noi, erau acce- 
sibile atât în sălile de lectură, cât şi în 
renumita librărie, din care îşi completau 
bibliotecile scriitorii, studenţii şi profesorii 
noştri. 

Multe dintre rezultatele cercetărilor 
efectuate în nordul Bucovinei au fost 
publicate în articole, culegeri de docu- 
mente, monografii, dar cert este că 
există încă destule lucruri care urmează 
să fie valorificate. 

Un bogat patrimoniu de documente 
româneşti — acte medievale, diverse 
informaţii referitoare la istoria României 
ş.a. se află la Arhiva Regională din 
Cernăuţi, în fondurile 1023 şi 1024. 
Istoricii au publicat multe dintre docu- 
mentele depozitate în fondul 1024, care 
poartă numele unui eminent om de 
cultură, de origine germană, Franz Adolf 
Wickenhauser, scriitor german din 


Participanți la Conferinţa de Folcloristică de la Cernăuţi: Ilie Popescu, irina 
Condrea, lulian Filip, Gheorghe Bostan, Victor Gaţac ş. a. Mai 1985. 

Bucovina (1809-1891). Născut în Aus- 
tria, la Wirmbako, Wickenhauser se 
stabileşte în Bucovina în 1837, unde 
activează în calitate de consilier finan- 
ciar. Însă, paralel, desfăşoară o intensă 
activitate de investigaţie a istoriei 
Bucovinei, caută şi colecţionează 
documente istorice, cărţi, date cu privire 
la acest tinut, pe care ulterior le valorifică 
în numeroasele sale studii, referitoare 
în special la perioada medievală a 
Statului Moldovenesc (anii 1350-1774) 
şi la perioada când Bucovina se afla sub 
administraţie austriacă. 

Fiecare lucrare a lui Wickenhauser 
conţine o schiţă istorică şi un set de 
documente, traduse în limba germană 
din original — din română, din limba 
slavă veche sau din latină. Prima publi- 
caţie cu caracter istoric semnată de el a 
apărut în 1862 cu titlul Moldava şi 
conţinea o schiță istorică şi documente 
referitoare la Mănăstirea Moldoviţa. În 
1874 acest autor publică Istoria oraşului 
Cernăuţi şi a împrejurimilor sale, 
însoțită de documente şi materiale din 
perioada preaustriacă. În anii următori 
lucrările lui Wickenhauser apar cu 
regularitate şi sunt consacrate celor mai 
importante focare ale spiritualităţii româ- 


neşti: 
Moldava Il — cu istoria şi docu- 
mentele Mănăstirii Solca, 1877; 
Molda | — istoria Mănăstirii Humor, 
1881; 


Molda Il — despre aşezările germane 
din Bucovina, 1885-1888; 

Molda III, 1-a şi 1- b — cu istoria 
mănăstirilor Voroneţ şi Putna, 1886-1888; 

Molda IV, 1 şi 2 — istoria Mănăstirii 
Rădăuţi, 1890-1891; 

Molda V, 2 — istoria Mănăstirii 
Câmpulung şi documente referitoare la 
imigrarea ortodocșilor de rit vechi 
(staroobreadți), 1891. 

Franz Adolf Wickenhauser a murit în 
anul 1891 şi, după cum vădesc lucrările 
sale, până la capătul vietii a fost pasionat 
de istoria Bucovinei. Fondul Wicken- 
hauser a intrat în Arhiva Regională din 
Cernăuţi în anul 1944 şi reprezintă un 
patrimoniu inestimabil. 

Fără îndoială că încă mulţi cerce- 
tători vor descoperi lucruri inedite în 
aceste fonduri, căci fiecare persoană 
care răsfoieşte mapele cu documente, 
urmărind un anumit scop, lasă să-i 
scape nişte lucruri care, la moment, 
pentru el sunt de mai puțină importanţă. 
Aşa se face că, cu trecerea anilor, în 
arhivele şi fondurile deja cercetate şi 
lucrate de unii sunt descoperite, de alții, 
lucruri inedite, surprinzătoare chiar. Am 


Copia unui document din Arhiva 
Regională din Cernăuţi, datat cu anul. 
1678 şi semnat de Miron Costin. 


avut şi noi această şansă, când, cu mai 
mulţi ani în urmă, lucrând la Arhiva din 
Cernăuţi, am descoperit, într-un alt fond 
cu documente româneşti, un act scris şi 
semnat de mâna marelui cărturar Miron 
Costin. 

Documentul datează din anul 1678, 
perioada când Miron Costin atinsese 
apogeul carierei sale, fiind vel-logofăt 
(funcţie pe care a deținut-o până în 
1683), adică dregătorul cel mai înalt al 
divanului domnesc, care se ocupa de 
întocmirea documentelor şi de pecet- 
luirea lor, era mai mare peste isprav- 
nici, judeca şi hotăra în pricinile legate 
de moşii. Până în prezent a mai fost 
publicată o singură scrisoare semnată de 
Miron Costin — cea din 8 august 1679 —, 
inserată de P. Panaitescu în ediţia din 
1958 a operelor marelui cărturar. 

Documentul de la Cernăuţi, ne- 
publicat până astăzi, se află în Arhiva 
Regională, în fondul 1023, inv.1, unit. 
19 şi este scris pe o coală de mărimea 
20,5 x 28 cm, având în centru un ele- 
gant filigran, care atestă proveniența 
occidentală şi calitatea excepţională a 
hârtiei. Scrisul şi semnătura sunt la fel 
cu cele din documentul publicat de Pa- 
naitescu, ceea ce ne face să credem 
că este vorba chiar de autograful 
marelui cărturar. Textul este întocmit 
după toate regulile actelor oficiale ale 
timpului şi consfințeşte drepturile de 
proprietate asupra unei moşii din 
ținutul Suceava: “Miron Costin, vel 

logofăt, Neculai Racoviță, logofăt, 
Gavril Costah, vel vornic, dat-am 
scrisoarea noastră Lucăi, căpitanului 
de curteni de ținutul Suceavii, să fie 
tare şi puternic cu scrisoarea noastră 
şi aş ține şi aş opri a sa dreaptă ocină 
şi mioşie din sat din Plăvălari, ce-i la 
ținutul Sucevei pre drese (acte dove- 
ditoare) ce are. Şi să aibă a lua di aice 
din pâine şi din fânaţă şi din pomăt şi 
din tot locul-cu tot venitul ce va hi pre 
acea moşie. lar cui va părea cu strâm- 
bul să vie de faţă şi săş aducă şi 
dresele. şi nime să nu stea înprotiva 
scrisorii noastre” — urmează trei 
semnături ale celor care au emis actul 
respectiv. 

Expunerea cursivă şi eleganța 
frazei arată o mână de om erudit, 
obişnuit cu scrisul şi cu toate rigorile 
stilului, calităţi pe care le întrunea în 
cel mai înalt grad marele nostru 
cărturar, cel care a fost dregătorul, 
cărturarul şi scriitorul Miron Costin. 

La Cernăuţi s-au păstrat şi multe 
fonduri de carte românească, în care 
pot fi descoperite rarități bibliografice 
de mare valoare. Astfel, Biblioteca 
Universităţii din Cernăuţi deţine ediţii 
unice din operele lui Vasile Alecsandri, 
volume publicate în timpul vieţii 
poetului cu faimosul alfabet de tran- 
zitie. Una dintre ele este culegerea de 
piese din 1857, pe a cărei foaie de titlu 
scrie: 


BIOAPA 

TEATPYIIYI POMbHECK 
KYNEJEPE DE KbHTIVE 

wi de 

Kynnerypi din Penepropiyn dpamati 
A 


D nyi B. AJIEKSANDPI 

Myőnikate de 

Dn. Nyxian 

Dipextop Tearpynyi Nauionan din tawi 
IASSI . 1857 

EDITOR: A: BERMANN 


Tinorpacpia nyi A.bepmann 


Pe verso această foaie de titlu are 
inscripţia: ky bnkyeiinuapea Dnyi ATEK- 
CANDPI. 

- La “Scara”, adică la cuprinsul cărții, 
sunt trecute următoarele lucrări: /aşii în 
carnaval, Rămăşagul, Piatra din casă, 
Nunta țărănească, Scara mâţii, Chiriţa 
în laşi, Craiu Nou, Doi morți vii, Chiriţa 
în provincie, Şoldan viteazul, Mama 
Angheluşa, Herşcu Boccegiul, Cinel- 
Cinel, Vivandiera, Cetatea Neamţului. 


In biblioteca din Cernăuţi există şi o 
ediție interesantă de versuri, publicată 
în timpul vieţii poetului la Paris, tot cu 
alfabetul de tranziție. Ea are următorul 
titlu: 


DOINE 


wi 

JIbKPIMIOAPE 

de 

B. AJIEKSANDPI 

1842-1852 

Paris 

De soye et bouchet, imprimeurs 
36, Rue de Seine 


1853 
Pe verso foii de titlu se află inscripţia: 


[edikauie 

Tlpe-iyGitynyi mey nbpintre 

BOPNIK B. ANEKSANDRI 

bnkin ayeste Doine dpent 

semn de iyõipe wi de pekynowinyb 
Tapis, 1853 


Biblioteca deține şi alte ediții de ope- 
re publicate în timpul vieții poetului. 

Consemnăm aici două apariții foarte 
timpurii din lucrările lui Antioh Cantemir: 

Antioh Cantemir, Satyres du prince 
Cantemir, trad. du russe en francais, 
Londre, 1750, 245 p; 

Antioh Cantemir, Satire şi alte 
poetice compuneri, Trad. den ruseşte 
de A. Donici şi C. Negruzzi, laşi, 1844. 

Merită să fie semnalate şi alte lucrări 
unice pentru cultura românească, de 
ex.: 

|.C. Cazan, Texte de folclor medical // 
Cercetări literare. Publ. de N.Cartojan, 
II, 1936; 

Chantes populaires des Roumains 
de Serbie, Poubliès par Emile Picot, 
Extrait du recueil de textes et de 
traductiones publ. par les professeurs 
de l'&cole des langues orientales 
vivantes, Paris, Leroux, 1889; 

Gh. Ciauşanu, Superstițiile popo- 
rului român în asemănare cu ale altor 
popoare vechi şi noi, Bucureşti, 1914; 

Costachi Conachi, Poezii. Alcătuiri şi 
tălmăciri, laşi, 1856; 

Henriette şi Mihail Eminescu, Scri- 
sori către Cornelia Emilian şi fiica sa 
Cornelia, laşi, s.a. 

Este neîndoielnic faptul că prin 
tezaurul de documente, cărți, tradiţii şi 
datini folclorice regiunea Cernăuţi 
rămâne şi astăzi pentru cercetători un 
loc dorit de pelerinaj şi de.studiu. lar 
valorile spirituale depozitate aici merită 
să fie cunoscute şi puse în circulaţie. - 

lon BELDEANU 
Suceava 


SOCIETATEA 
SCRIITORILOR 
BUCOVINENI 


Deşi literatura română din Buco- 
vina interbelică nu se situează “în 
prima linie ierarhică”, aşa cum au 
afirmat şi alții, perioada respectivă 
oferă imaginea unei efervescenţe 
creatoare fără precedent şi “un spirit 
inaugura!” (Mircea A;:Diaconu), care 
trebuie avute mereu în vedere atunci 
când facem referire la viaţa spirituală 
din acest spaţiu românesc. 

Desigur, punctul de gravitație sau 
de referință îl constituie Mişcarea 
jconar, care a coagulat forţele literare 
ale momentului, conferindu-le o 


direcţie şi o finalitate demne de interes. 


Promotorii acesteia erau animați de 
afirmarea literaturii ce se scria în 
tânăra provincie şi implicit de racor- 
darea sensibilităţii autorilor acesteia “la 
nivelul de expresie şi evoluţie artis- 
tică” din ţară, din România întregită. 
Revista şi editura grupului au permis 
impunerea şi răspândirea literaturii de 
aici, figurile principale ale Mişcării 
reuşind să atragă atenţia literaţilor şi 
publicaţiilor din Bucureşti. 

Nelipsită de animozităţi şi 
contradicții, gruparea avea să se 
destrame după plecarea de la Cernăuţi 
a animatorului său, Mircea Streinul. La 
erodarea Mişcării au concurat desigur 
şi efectele politice ale vremii. Ceea ce 
nu înseamnă că viaţa literară s-a 
întrerupt brusc şi că ea nu şi-a 
continuat mersul firesc. 

Din această dorinţă de prezență 
vie în viaţa Cetăţii se naşte Societatea 
Scriitorilor Bucovineni despre care 
autorul studiului “Mişcarea Iconar”, de 
pildă, crede că ea “pare să descindă 
din vechiul Iconar, cel de dinaintea 
revistei, poate pentru că opţiunile 
politice erau interzise acum”. 

+ Referirile asupra acestei reuniuni 
de creaţie sunt deocamdată extrem de 


reduse. Cert este că Societatea 
Scriitorilor Bucovineni, înfiinţată la 12 
noiembrie 1938, a activat până la 
răpirea Bucovinei remarcându-se, 
cum notează şi Emil Satco, prin 
activitățile publice (şezători, şedinţe 
literare, comemorări, întâlniri cu 
personalități ale scrisului românesc 
etc.), precum şi prin culegerile literare 
editate în colecția societății. 

Abia după aproape jumătate de 
secol, în alte condiţii istorice, mai 
exact după căderea cortinei de fier, 
Societatea Scriitorilor Bucovineni: 
reapare şi redevine un reper al vieții 
culturale româneşti din fosta Buco- 
vină, traversată, cum se ştie, de o 
graniţă siluită ce o împarte în două. 
Nu putem însă intra în detaliile 
acestei realităţi fără a face câteva 
precizări de ordin cronologic. 

Ocuparea părţii de nord a 
Bucovinei şi instaurarea regimului 
comunist în România au efecte 
brutale nu doar asupra ordinii sociale, 
politice şi economice, dar, implicit, şi 
asupra stării culturale. O lungă 
perioadă de timp Suceava, bunăoară, 
a rămas inertă în ceea ce priveşte 
viaţa literară a zonei. (Această inerție, 
determinată de cauze bine cunos- 
cute, avea să dureze şi mai mult la 
Cernăuţi prin anihilarea elementului 
autohton în toate formele sale de 
manifestare şi mai cu seamă a celei 
creative.) Abia în deceniile cinci-şase 
se consemnează existenţa solitară a 
două-trei nume de autori şi un timid 
început de revigorare a vieții literare 
prin apariția unor producţii lirice şi 
epice în ziarul de partid. 

Incepând din deceniul şapte iau 
fiinţă cenaclurile literare, care vor 
stimula îndeosebi creaţiile tematice, 
puternic marcate de climatul ideolo- 
gizant al epocii, iar comitetul de 
cultură iniţiază publicarea unor 
culegeri de poezie, proză şi reportaje 
de factură angajantă. 

Odată cu dezgheţul ideologic de 
după 1964, la Suceava, cu precădere, 
se afirmă un grup de tineri de talent, 
avându-l ca mentor pe prozatorul şi 
publicistul George Sidorovici, grup din 
care se va afirma ulterior un puternic 
eşalon de scriitori, printre care 
prozatorii Radu Mareş, Alexei Ru- 
deanu şi Vasile Andru, poeţii lon 
Murgeanu, Cătălin Ciolca, lon Bel- 
deanu, Constantin Ştefuriuc, George 

Damian, Mircea Tinescu, Viorel Dârja, 
cărora li se alătură ulterior Gh. Lupu, 
regretatul critic şi istoric literar Mihail 
Iordache, precum şi poetul Marcel 
Mureşeanu, venit dinspre Ardeal. În 
tot acest timp la Rădăuţi îşi ducea 
existența singuratică ultimul iconar, 
poetul Teofil Lianu (Dumbrăveanu), 
victimă a opresiunii politice exercitate 
asupra generației sale. De asemenea, 
deşi aflat la Bucureşti, este alături şi 
se ataşează grupării poetul, reporterul 
şi prozatorul Dragoş Vicol. 

In anii şaptezeci Platon Pardău 
inaugurează în ziarul “Zori noi” din 
Suceava, al cărui redactor-şef era, un 
supliment literar intitulat “Coordonate 
literare”, în care se întâlnesc semnă- 
turile celor menţionaţi, ca şi ale altor 
începători. Totodată merită reținută 
tentativa editării unei reviste literare, 
care, din nefericire, nu se realizează, 
dar e suplinită într-un anume fel de 
editarea câtorva suplimente literare 
(“Nicolae Labiş”, “Suceava”, “Însem- 
nări literare” etc.). 

La sfârşitul anului 1981, cu 
acceptarea preşedintelui Uniunii 
Scriitorilor de atunci, D.R. Popescu, 
la Suceava se constituie Cenaclul 
Suceava al Uniunii Scriitorilor. Printre 
cei 18 membri fondatori se numărau 
Mihail lordache, Constantin Ştefuriuc, 
George Damian, lon Beldeanu, M. 
Mureşeanu, Gh. Lupu, Constantin 
Blănaru. Cenaclul va scoate, cu 
aprobări care îşi au şi ele istoricul lor, 
specifice perioadei de tristă amintire, 
foaia intitulată “Pagini bucovinene” 
încorporată în revista ieşeană “Con- 
vorbiri literare”. 

Revoluţia din decembrie 1989 
creează condiţii favorabile pentru 
reluarea unor tradiţii literare din 
Cernăuţii perioadei interbelice. Aşa se 
face că doar la câteva zile după 
evenimentele din 22 decembrie un 
comitet de iniţiativă convoacă ő 
întâlnire a fostului Cenaclu al Uniunii 
Scriitorilor şi cu acest prilej se decide 
transformarea Cenaclului în Societa- 
tea Scriitorilor Bucovineni. În acelaşi 
cadru se hotărăşte transformarea 
suplimentului “Pagini bucovinene” în 
revista de sinie stătătoare “Bucovina 
literară”. 

Nu trebuie înţeles de aici că 
simpla preluare a moştenirii înainta- 
şilor, în forma sa dată, avea să 
confere întregului demers atuurile 


calitative de care atât gruparea 
scriitorilor, precum şi noua publicaţie 
aveau nevoie. Vreme de aproape cinci 
ani lucrurile au trenat. Societatea 
Scriitorilor nu exista decât pentru cei 
care o alcătuiau sau, mai exact, 
pentru cei câţiva care. încercau s-o 
anime fără să reuşească prea mult. 
Cert este că, datorită unor comodităţi 
şi obişnuinţe explicabile, societatea 
rămăsese în fapt tot un fel de cenaclu- 
anexă a Comitetului pentru Cultură şi 
aceasta din cauza faptului că respon- 
sabilul acesteia nu avea nici un 
interes să impună S.S.B. pe arena 
culturală a Sucevei. 

In 1995 Adunarea generală a 
S.S.B. desemnează un nou comitet 
de conducere, al cărui preşedinte 
devine poetul lon Beldeanu. Odată cu 
acest eveniment, se poate vorbi de o 
cotitură esenţială în existenţa Socie- 
tăţii Scriitorilor, continuatoarea de 
drept a celei de odinioară. 

Două au fost dezideratele pe 
care şi le-a propus noul comitet de 
conducere: primul, acela de a impune 
S.S.B. în viața. social-culturală a 
zonei şi nu numai, şi al doilea, acela 
de a-i imprima o existenţă definitorie, 
care să-i confere caracteristicile unei 
adevărate uniuni de creaţie profe- 
sioniste. Cu alte cuvinte, trebuia 
pornit de la zero, adică de lao 
asociaţie ce nu reuşise să iasă din 
dulcea ei lentoare. Semnificativ e 
până şi amănuntul că S.S.B. nu 
dispunea nici de sediu, nici de propriile 
documente ce-i puteau atesta exis- 
tența (statut de funcţionare şi orga- 
nizare şi hotărârea judecătorească de 
înființare). 

Nu are rost să intrăm în detalii 
pentru a relata întreaga istorie a 
acestei perioade, ci ne vom opri la 
câteva dintre obiectivele avute în 
vedere şi care, cu dificultăţile inerente, 
au putut fi duse până la capăt. 

Una dintre primele preocupări a 
fost preluarea revistei “Bucovina 
literară”, care la acea dată era girată 
de Inspectoratul pentru Cultură 
Suceava şi se menținea într-o medio- 
critate jenantă. Am avut nevoie de 
îndelungi discuţii şi de susţinerea 
Consiliului judeţean Suceava pentru 
ca acţiunea noastră să se finalizeze 
în beneficiul culturii scrise şi al 
slujitorilor acesteia. Prezenţa Inspec- 
toratului pentru Cultură, inserată pe 

coperta revistei ca editor, este absolut 
figurativă. Azi “Bucovina literară” a 
depăşit de mult localismul de prost 
gust, întreţinut cu acerbie o vreme de 
nişte culturnici cu ifose şi nimic 
altceva, pentru a deveni.o publicaţie 
cu circuit naţional, cunoscută deci, 
care se bucură de aprecierea criticii 
literare, a colaboratorilor din ţară şi a 
cititorilor avizaţi. 

Merită apoi menţionate alte 
două notabile reuşite: lansarea în au- 
gust 1996 a Festivalului de poezie şi 
proză “Eusebiu Camilar — Magda isa- 
nos” de la Udeşti şi reluarea Festi- 
valului literar “Mihai Eminescu”, 
acesta din urmă organizat în fiecare 
an de ziua numelui poetului nostru 
național. Demn este de menționat că 
printre personalităţile distinse la 
ediţiile trecute ale festivalului dedicat 
lui Eminescu se numără cercetătorul 
Dimitrie Vatamaniuc, poeta Constanţa 
Buzea, universitarul Adrian Voica şi 
istoricii literari Theodor Codreanu şi 
Cristian Livescu. 

În noiembrie 1996 Societatea 
Scriitorilor Bucovineni a cooptat în 
rândurile sale şapte scriitori cernă- 
uţeni (Grigore Bostan, llie Zegrea, 
Vasile Tărâţeanu, Dumitru Covalciuc, 
Simion Gociu, Grigore Crigan, Ştefan 
Broască), realizând astfel nu numai o 
apropiere afectivă între oamenii de 
litere din cele două părți ale Bucovinei. 
De altfel, printre membrii S.S.B. se 
numără în prezent şi alţi autori origi- 
nari din Bucovina, dar care trăiesc în 
diverse zone ale României. Recent au 
fost confirmaţi doi noi membri stabiliți 
în S.U.A. 

O altă reuşită a conducerii 
S.S.B. o constituie instituirea, înce- 
pând din anul 1996, a Premiilor anuale 
ale Societăţii Scriitorilor Bucovineni, 
în felul acesta fiind reluată o tradiție 
a predecesorilor, dar şi încercându-se 
a recompensa lucrările de o valoare 
deosebită ale colegilor noştri. Se 
acordă premii pentru poezie, proză, 
critică şi istorie literară şi pentru de- 
but, luându-se de fiecare dată în 
considerație cărţile apărute în anul 
precedent. Desigur că în acest caz 
nu recompensa materială e cea care 
contează, ea fiind modestă, cât 
înscrierea în palmaresul premianţilor 
a unor asemenea distincții. 


În agenda activităţilor noastre 
trebuie incluse totodată numeroasele 
lansări de carte, unele dintre acestea 
realizate în colaborare cu alte instituţii 
culturale (Biblioteca Bucovinei, 
Muzeul Naţional al Bucovinei, 
Fundaţia Culturală a Bucovinei etc.), 
precum şi acţiunile de cinstire a unor 
scriitori prilejuite de aniversări, 
comemorări sau decese, implicarea 
ori de câte ori a fost nevoie pentru 
susținerea şi apărarea prestigiului 
societăţii şi a membrilor săi în fața 
autorităţilor şi în viața publică. 

Acum şi astăzi se poate spune 
fără emfază şi fără exagerare că 
S.S.B. reprezintă un pol al spiri- 
tualității româneşti din această parte 
de ţară, pentru că ea a reuşit, în 
condiţii deloc fericite, să se restruc- 
tureze din mers şi să-şi definească 
scopurile şi personalitatea, să devină, 
aşa cum aminteam, o prezenţă de 
necontestat în viaţa culturală a 
Bucovinei istorice. S.S.B. grupează 
azi o puternică forţă literară, a cărei 
expresie o constituie cărțile publicate 
în tot acest interval, unele dintre 
acestea impunându-se cu autoritate 
în peisajul literar naţional. Desigur că 
nivelul la care se situează acum 
societatea noastră n-ar fi fost posibil 
fără efortul echipei care se află la 
conducerea acesteia şi care îi 
reprezintă interesele. Şi acest efort 
înseamnă să te încăpăţânezi a lua 
nişte iniţiative, câteodată aproape 
hazardate, înseamnă a te bate pentru 
înfăptuirea lor, confruntându-te, de 
cele mai multe ori, cu indiferența şi 
chiar obtuzitatea celor chemaţi să 
sprijine actul cultural, aşadar, pentru 
a le da viaţă. 

Şi toate sau totul numai din 
pasiune şi din dragoste pentru 
literatură, fără avantaje de nici un fel, 
în detrimentul propriilor tale lecturi, al 
propriilor tale cărți, al propriului tău 
timp liber. 

Să sperăm că rezultatele con- 
semnate vor fi un motiv pentru 
înscrierea altor notabile succese şi că 
Societatea Scriitorilor Bucovineni va 
lăsa celor de mâine, prin faptele sale 
culturale, o moştenire demnă de 
numele şi renumele său. 

LITERATURA 
DIN BUCOVINA: 

PROBLEME 
ALE INTEGRĂRII 


Actualmente, Bucovina istorică 
reprezintă, cum se ştie, un teritoriu al 
Moldovei divizat în două părți: bucata 
de sud, în prezent — judeţul Suceava, 
ce aparține României, şi fragmentul de 
nord, acum regiunea Cernăuţi, anexată 
la Ucraina. Destin etnic precar, situaţie 
literară mai mult decât încurcată. Cu 
toate acestea, ba chiar am zice, în 
pofida lor, după principiul fructului 
oprit, în nordul Bucovinei nu doar a 
pâlpâit, cum era de aşteptat, ci 
întotdeauna a clocotit, în adevăratul 
înțeles al cuvântului, o viaţă literară 
sănătoasă, animată de ideile românis- 
mului. De aici şi legitimele trăsături 
comune cu întreaga literatură română, 
dar şi iminentele note specifice. 

Bogatul proces literar românesc 
are o vechime de câteva secole. În 
toți aceşti ani, literatura din' masivul 
bucovinean abia îşi grupa şi regrupa 
forțele, abia îşi câştiga dreptul la limba 
literară naţională, adică făcea o muncă 
de pionierat. 

Supusă rigorilor estetice unice, 
literatura din Bucovina reprezintă, 
comparativ cu cea din Ţară, o valoare 
mai modestă. Estimată, însă, prin 


prisma necesităţii stringente de 


constituire a unui proces artistic în 
ţinut, la scara ponderii ei, la conturarea 
configurației spirituale a neamului, ea 
capătă o cu totul altă importanţă. 
Astfel apreciată, literatura din 
Bucovina, în formula în care a existat 
şi există azi, are dreptul legitim de a 
sta alături de cea din Ţară. Ea, însă, 
aproape nu e analizată în tratatele 
literare, nu e prezentă în dicționarele 
despre scriitori, în cursurile univer- 
sitare şi în programele şcolare. Atât 


în România, cât şi în Republica 
Moldova. De parcă nu am şti că 
nordul Bucovinei a fost şi trebuie să 
rămână o parte componentă a Moldo- 
vei istorice, de parcă ne-am împăca 
cu anexarea ei la Ucraina. 

inceputul 'acestei atitudini 
rezervate s-ar putea să-l fi pus, ori- . 
cât ar părea de paradoxal, chiar 
marele Călinescu. În monumentala 
sa Istorie a literaturii române de la 
origini până în prezent el scrie: 
“Bucovina nu este însă decât o parte 
din Moldova, încât, oricâte sforțări s-ar 
fi făcut, la un număr restrâns. de 
locuitori era puţin probabil să apară 
multe reale talente. Deci rămâne de 
lăudat acolo buna frământare cultu- 
rală”. 

Luată în afara contextului con- 
cepției Istoriei literaturii române de 
la origini până în prezent, afirmaţia 
lui George Călinescu, prin spiritul ei 
autoritar, putea într-adevăr să-i 
deruteze pe acei care încercau să 
aprecieze procesul literar bucovinean. 
Şi noi bănuim că anume aşa şi s-a 
întâmplat. Altfel cum pot fi explicate 
atâtea reticenţe, atâtea rezerve, atâta 
indiferenţă faţă de acest proces? 

Analizată, însă, din perspectiva 
concepției vestitei lucrări călines- 
ciene, afirmaţia amintită nu lasă nici 
un fel de dubii. Renumitul critic 
subliniază în prefața lucrării că “istoria 
literară este o istorie de valori”, că 
elaborarea ei presupune “izolarea 
culturalului de artistic”. 

Numai prin prisma istoriei de 
valori G. Călinescu putea să-şi 
permită aprecierea unor scriitori 
bucovineni prin nişte “salturi” ameti- 
toare şi, concomitent, prin nişte 
“căderi abisale”. Renumitul scriitor 
Mircea Streinul, bunăoară, e carac- 
terizat mai întâi drept “sufletul poeziei 
bucovinene tinere”, pentru ca apoi să 
fie supus asfixierii prin observaţia că 
“hibriditatea şi lipsa de gust înăbuşe 
totul”. Numai din acest motiv numele 
cunoscutului critic şi istoric literar 
bucovinean Constantin Loghin nu e 
măcar pomenit, iar studiul său Istoria 
literaturii române din Bucovina 
1772-1918 e citat doar la capitolul 
Bibliografie. In sfârşit, tot din acest 
motiv ceilalţi scriitori bucovineni sunt 

Catedrala Sfânta Treime 
din Vatra Dornei. 


caracterizați, aidoma celor minori, în 
grup, conform rigorilor caracteristice 
întregii literaturi, fără condescen- 
denţele ce se impun pentru procesul 
literar în curs de constituire. 

Evident, dincolo de aprecierile 
de nuanţă valorică, s-ar fi cuvenit ca 
reputatul critic să amintească, măcar 
în treacăt, că acea “bună frământare 
culturală” din Bucovina promitea o 
interesantă literatură. Nu a făcut-o. Şi 
publicul cititor, necunoscând nuanțele 
lui de apreciere, a rămas, presupu- 
nem, cu o impresie derutantă. 

Dintr-o atitudine rezervată față 
de literatura din nordul Bucovinei de 
până la cel de-al doilea război 
mondial, situaţia evoluează în pe- 
rioada postbelică într-una de totală 
desconsiderare. Teritorial, nordul 
Bucovinei este acum anexat la 
Ucraina. Spiritual, el devine un spațiu 
al nimănui. Conducerea României 
adoptă o atitudine de totală indiferenţă. 
Ucraina se arată interesată doar de 
faptul de a dovedi că acest pământ 
e, istoriceşte, un teritoriu al ei. Ziarul 
regional de la Cernăuţi inaugurează în 
acest scop o rubrică nouă, intitulată 
Bucovina — pământ slav. 

Mai mult chiar, ambele părţi — 
România şi Ucraina — încep să prac- 


tice în această problemă o amnezie 
retroactivă. Sensibilitatea Ucrainei la 
maladia în cauză e pe deplin motivată — 
urmele literare româneşti ar fi putut 


. pune la îndoială “caracterul slav” al 


nordului Bucovinei. Predispoziţia 
României rămâne o enigmă care, în 
opinia noastră, ar putea avea doar 
explicaţii politice. 

Aşa se face că în tratatele 
literare şi în dicționarele de literatură 
apărute în România şi în Republica 
Moldova între anii 1945-1990 scriitorii 
bucovineni, oricare ar fi valoarea lor, 
nu sunt atestaţi. Lucrurile ajungeau 
uneori până la paradoxuri. Astfel 
Dicţionarul enciclopedic român (Bu- 
cureşti, 1965), vol. III, îl prezintă pe 
Sextil Puşcariu ca “lingvist şi filolog 
român. A fost profesor la Universitatea 
din Cluj şi membru al Academiei 
Române...” “uitând” că renumitul sa- 
vant, înainte de a fi profesor la Cluj, a 
fost profesor la Universitatea din 
Cernăuţi (1906-1919), că pentru 
realizările obţinute aici a fost ales 
membru al Academiei Române şi 
invitat la Cluj ca să inaugureze primul 
institut românesc de lingvistică şi să 
pună bazele Muzeului Limbii Române. 
Astfel au fost “uitate” crâmpeie. din 
biografiile lui S.FI. Marian, Constantin 
Loghin şi ale altor oameni de cultură 
din nordul Bucovinei. 

În ultimii ani lucrurile par să 
evolueze spre bine. Dovadă grăitoare 
în acest sens sunt cărţile Dicţionar 
de literatură. Bucovina (Suceava, 
1993) de Emil Satco şi loan Pânzar 
şi Pagini de literatură română. 
Bucovina, regiunea Cernăuţi. 1775- 
2000 (Cernăuţi, 2000) de Grigore C. 
Bostan şi Lora Bostan, cărți care 
cuprind destul de amplu procesul 
literar din ambele părţi ale Bucovinei. 
Totuşi cele realizate nu ne dau dreptul 
să afirmăm mai mult decât că suntem 
abia la început de cale. Căci, fie că 
pornim de la sudul Bucovinei istorice 
spre nord, fie că ne îndreptăm de la 
nord spre sud, observăm încă pete 
albe, personalităţi rămase în anoni- 
mat, realităţi artistice nedefrişate. 
Petele albe de pe harta literară a 
Bucovinei nu sunt altceva decât pete 
albe pe conştiinţa poporului ei. Să ne 
grăbim să le lichidăm. 

MIŞCAREA ICONAR 
ŞI LITERATURA 
ROMANA 


Cum am scris două cărți despre 
literatura română din spațiul bucovinean 
interbelic*, nu voi relua în această 
prezentare — prin forţa lucrurilor succintă — 
nici datele istorice cu privire la acest 
fenomen literar românesc, nici argu- 
mentele care permit o anumită con- 
textualizare politică. Ceea ce aş vrea să 
se reţină, totuşi, este că, deşi pare 
marginală, prin situarea geografică, dar 
mai ales prin forța şi anvergura sa, 
mişcarea “Iconar” poate fi considerată 
un fenomen reprezentativ pentru com- 
plexele românilor dintre cele două 
războaie mondiale. De fapt, în cerce- 
tarea sa, istoricul, fie el şi literar, trebuie 
să pornească de la întrebarea: ce anume 
este important în înţelegerea şi în 
explicarea unor anume situații, a unei 
anumite deveniri? Există oare vreun fapt 
despre care să se poată spune că nu 
contribuie la metabolismul unei culturi? 
Detaliile, situaţiile care par marginale, 
fragmentele — ceea ce ar putea fi consi- 
derat partea nevăzută a aisbergului — 
contribuie esenţial la închegarea unui 
întreg şi, cu atât mai mult, la înțelegerea 
lui. Nu e cazul, fireşte, să facem apolo- 
gia fenomenului de care ne ocupăm. 
Mircea Streinul, lulian Vesper, Traian 
Chelariu — scriitorii cei mai importanţi ai 
tinerei generaţii interbelice bucovinene — 
rămân nume din raftul al doilea al istoriei 
literaturii române. Acuzaţiilor implicite 
din perioada comunistă şi tratării super- 


* Este vorba despre Mircea Stre- 
inul. Viaţa şi opera, Prefaţă de Con- 
stantin Ciopraga, Editura Institutului 
Bucovina-Basarabia, Rădăuţi, 1998 şi 
despre Mişcarea “Iconar”. Literatură 
şi politică în Bucovina anilor 30, 
Academia Română. Centrul de Studii 
Bucovina, Editura Timpul, laşi, 1999. 


ficiale a operei acestor scriitori nu 
trebuie să le urmeze o supralicitare care 
n-ar face decât să discrediteze din nou, 
prin lipsa de spirit critic, un fenomen în 
sine însuşi interesant, relevant pentru 
tot ce s-a întâmplat pe plan politic şi 
literar în România anilor 30. 

Reaşezarea valorilor, o spunem 
răspicat, nu trebuie să însemne renun- 
tarea la criteriul estetic. Or, G. 
Călinescu, criticul de la care de obicei 
se porneşte atunci: când se discută 
despre iconari, are ca fundament în 
Istoria sa un astfel de criteriu, de la care 
nu abdică. Adversar al lui Lovinescu, el 
ia în calcul, totuşi, şi relevanța speci- 
ficului naţional, lucru nu tocmai lipsit de 
importanţă în elucidarea fenomenului 
de care ne ocupăm. Blamat deseori de 
bucovinenii de astăzi pentru imaginea 
“deformată” şi “minimalizatoare” pe care 
ar fi oferit-o despre Bucovina literară 
interbelică, el are, de fapt, un rol decisiv 
în impunerea — atât cât era posibil — a 
efervescenţei creatoare din acest 
spaţiu, pe care nu o încadrează, însă, 
unei mişcări literare. Ştiu: de la Teofil 
Lianu că o istorie a literaturii precum 
cea a lui Basil Munteanu, din 1938, 
care nu face decât să invoce numele 
lui Mircea Streinul, constituia, totuşi, o: 
mândrie pentru tinerii scriitori, în 
condiţiile în care Basil Munteanu era 
interesat în primul rând de literatura 
contemporană şi venea cu o viziune 
mult mai apropiată de literatura autoh- 
tonistă decât aceea a lui Călinescu. Lui 
Basil Munteanu, însă, nu i se reproşa 
atunci că invoca doar numele lui Mircea 
Streinul. În schimb Călinescu, care 
dedică o pagină şi ceva din cartea sa 
monumentală tinerilor scriitori buco- 
vineni, este considerat cel puţin ne- 
drept, deşi criticul invocă nume care nu 
sunt prezente azi nici măcar în dicţionare 
ale scriitorilor bucovineni. Se uită uşor, 
de exemplu, că un critic precum E. 
Lovinescu nu-i aminteşte deloc pe 
iconari. 

Două afirmaţii ale lui Călinescu 
aş supune acum atenţiei. La începutul 
studiului despre bucovineni, criticul 
spune: “Ceea ce izbeşte la noua 
generaţie bucovineană este hotărârea 
de a cultiva valorile pure, necontaminate 
de atitudini exterioare artei, de a-şi face 
din această creaţiune, în libertate, o 
formă de afirmaţie naţională” (s.n. — 
M.D.). Afirmația e o premisă în a explica 
eclectismul şi influenţele de tot felul care 

se regăsesc în creaţia iconarilor. Ceea 
ce e mai interesant este că se explică 
aici, în numai câteva cuvinte, un feno- 
men complex care priveşte statutul 
tinerilor scriitori bucovineni, dornici să 
afirme valorile creaţiei literare dincolo 
de elementele etnice, voind să tran- 
sforme, însă, Bucovina, cu un orgoliu 
superb şi inconştient, într-un spaţiu re- 
generator pentru întreaga literatură 
română. Un complex de inferioritate, cu 
cauze în viața politică a noii provincii 
unite cu ţara, se transformă curând într- 
un violent complex de superioritate. 
Călinescu observă şi sancţionează 
printre rânduri o astfel de situaţie. 

Cea de-a doua afirmaţie vizează 
titlul articolului referitor la bucovineni: 
“Suprarealismul bucovinean”. O situare 
greşită şi minimalizatoare?! Este la 
mijloc şi un dram de adevăr, şi un dram 
de ironie. Cum ar fi putut să fie supra- 
realişti, deci extrem de modernişti, nişte 
scriitori veniţi dintr-o provincie care trăia 
sub semnul arderii etapelor şi care nu 
se puteau desprinde de dorința de a 
institui spaţiul bucovinean ca unul re- 
generator pentru poezia românească? 
Insă o anumită incoerenţă a discursului, 
o anumită îndrăzneală a metaforei, 
dorinţa de a descoperi prin poezie o cale 
de unire a contrariilor, prezenţa unui 
anumit onirism şi chiar a dicteului 
automat îi dădeau dreptate lui Călinescu. 
Ce-i drept, toate aceste particularități 
aveau un punct de sprijin în poezia şi în 
romanele lui Mircea Streinul, poate şi în 
anumite articole ale lui, dar în nici un 
caz nu se găseau la ceilalţi scriitori 
bucovineni. Chiar şi la Mircea Streinul, 
însă, toate acestea puteau fi aşezate mai 
degrabă sub semnul unei anumite 
imaturităţi artistice decât sub acela al 
unui program. Oricum, poetica lui Mircea 
Streinul, cu opțiunea sa pentru misti- 
cism, este până la urmă la polul opus 
poeticii lui Paul Eluard. Pe de altă parte, 
sancţionând imaturitatea, Călinescu îi 
plasează pe tinerii scriitori bucovineni 
sub semnul unei mişcări artistice repre- 
zentate aproape exclusiv de scriitori 
evrei, ridiculizând în felul acesta extre- 
mismul politic al lui Mircea Streinul şi al 
discipolilor săi, care aderaseră la 
mişcarea legionară, antisemită. Oricum, 
nu era acesta cazul lui lulian Vesper şi 
Traian Chelariu. În realitate, numele pe 
care le invocă G. Călinescu pentru a-i 
situa pe tinerii scriitori bucovineni nu 
sunt ale suprarealiştilor, ci ale lui 


Rimbaud, Mallarme, Valery, ori, dintre 
români, ale lui Blaga, Barbu, Arghezi. 
La fel de bine i-ar fi putut invoca pe Trakl 
ori pe Rilke, cu atât mai mult cu cât tinerii 
scriitori bucovineni sunt familiarizați cu 
literatura germană. Aşadar, adevăr şi 
ironie în titlul călinescian. 

Cu toate acestea, după articolele 
scrise în presa vremii de nume impor- 
tante ale momentului, de la Perpessicius 
la Pompiliu Constantinescu ori la Ovidiu 
Papadima, Călinescu este acela care 
consacră existenţa tinerei efervescenţe 
scriitoriceşti din Cernăuţi. lar atunci când 
o face, în 1941, Bucovina se afla într-o 
situație dramatică, iar tinerii scriitori nu 
se mai aflau de multă vreme în Cernăuţi. 
E la mijloc, fără îndoială, şi dorinţa de a 
afirma identitatea unui spațiu geografic 
românesc aflat în pericol, lucru ignorat 
prea uşor de cei care-l acuză pe Căli- 
nescu de rea intenție. 

După război, în perioada comu- 
nismului, fenomenul ca atare a fost 
interzis cercetării. Vreme de câteva 
decenii, numele Bucovinei nu putea fi 
invocat, iar mişcarea “lconar” era 
acuzată de naționalism, misticism, 
legionarism. Cărţile lui Mircea Streinul 
erau la fondul secret, în vreme ce autori 
precum Traian Chelariu sau lulian Ves- 
per erau izolați, supuşi unui regim dra- 
conic. Alte nume, ezitante încă din 
perioada anterioară, dispar uşor şi 
abandonează tărâmul literelor. Excep- 
ţionalul roman Glasul, al lui Vesper, 
tipărit în 1957, nu este prea mult luat în 
calcule de către istoricii literari. În 
deceniul opt, volumele care apar, ale lui 
Vesper sau Chelariu, sunt dovezile unor 
destine frânte, iar o încercare de a 
reedita lon Aluion, unul dintre romanele 
lui Mircea Streinul, care murise în 1945, 
a eşuat. Desigur, ceea ce se întâmpla 
cu scriitorii bucovineni se întâmpla cu 
marea majoritate a scriitorilor dintre răz- 
boaie, ca să nu mai vorbim de acei tineri 
care s-au situat pe aceleaşi platforme 
teoretice cu tinerii bucovineni. 

Revizuirea acestei situaţii n-a fost 
posibilă nicicând. În studiile de anver- 
gură pe care le-au scris, Crohmăl- 
niceanu sau D. Micu, care nu dovedesc 
că au şi parcurs literatura acestor 
scriitori, preferă în cele mai multe cazuri 
să dea verdicte. Le este străină efer- 
vescenţa, dinamica, fervoarea care a 
animat tânăra generaţie. Le este greu 
şi să situeze fenomenul. Crohmăl- 
niceanu îi. considera pe scriitorii buco- 

vineni expresionişti. Un sâmbure de 
adevăr există în această situare, dar este 
surprinzător că face lucrul acesta într-o 
carte despre literatura interbelică şi uită 
cu totul despre iconari când publică, 
„peste doar un an, o carte despre 
literatura română şi expresionismul. 
D. Micu, dacă-mi amintesc bine, vor- 
beşte despre traditionalismul iconarilor, 
care ar fi fost un fel de discipoli ai lui 
Crainic şi ai revistei “Gândirea”. Toate 
acestea arată că este mai degrabă 
vorba de o criză a terminologiei, dar şi 
de o literatură plină de ezitări, aflată 
înainte de toate în căutarea propriei 
identități. Astăzi, dacă ar fi să continuăm 
şirul posibilelor asociaţii, am putea vorbi 
de faptul că elemente exisfențialiste se 
găsesc în proza lui Mircea Streinul. Mai 
bine am vorbi despre traditionalism 
metafizic, o realitate care ar include şi 
noua generaţie de la “Criterion”-ul lui 
Mircea Eliade şi care ar însemna o 
sinteză între autohtonie şi spiritul 
european. Oricum, şi într-o carte despre 
“Revista Fundațiilor Regale”, Mioara 
Apolzan îi consideră pe scriitorii buco- 
vineni “minori”. Repetăm, nu acest lucru 
are până la urmă importanţă, ci rele- 
vanța fenomenului pentru perioada 
interbelică în integralitatea ei. Or, pentru 
aceasta este nevoie de o cunoaştere 
exactă a cauzelor, a contextului, a 
dinamicii proprii pe care fenomenul o 
are. 

De aceea, măcar două lucruri, 
extrem de importante pentru evitarea 
confuziilor, trebuie precizate: 1. Dife- 
renţele între stilul, poetica, tematica celor 
trei scriitori mai importanţi invocați an- 
terior sunt foarte mari şi deseori 
judecăţile de situare, pornind de la 
identitatea lui Streinul, care a fost 
animatorul grupului, au fost extinse şi 
asupra celorlalţi. Raționamentul este 
însă total nemotivat.nu numai de reali- 
tatea operei, ci şi de opţiunile teoretice 
şi de temperamentele acestor scriitori. 
2. Mişcarea “Iconar” nu poate fi asociată 
legionarismului în totalitatea sa. Apariția 
revistei “Iconar”, în 1935, duce la 
despărţirea dintre lulian Vesper şi 
Streinul, care giraseră anterior o editură 
cu acelaşi nume — fapt care făcea ca toti 
scriitorii care publicaseră aici să fie 
numiţi “iconari” —, şi la o rupere definitivă 
a relaţiilor dintre Traian Chelariu şi 
Mircea Streinul, care nu fuseseră nici 
până atunci foarte apropiaţi. Oricum, nici 
proza sau poezia lui Streinul nu au 


niciodată un caracter tezist politic, fiind 
expresia unor trăiri ardente şi, poate, a 
unei damnări. În fond, dacă aceste 
disocieri nu sunt făcute, atunci orice 
confuzie este posibilă. 

Dar astăzi, deşi lucrurile au fost 
limpede formulate — cel puţin, întrucât 
suntem implicaţi, aşa am vrea să credem —, 
inexactitățile persistă. Nu are sens să 
insistăm în această direcţie. Totuşi, s-au 
reeditat două romane de Mircea Strei- 
nul; se elaborează o teză de doctorat 
despre lulian Vesper, din care e posibil 
să se retipărească în curând romanul 
Glasul, după ce, nu cu multă vreme în 
urmă, a apărut un jurnal al aceluiaşi 
autor; Traian Chelariu face obiectul unei 
monografii la care se lucrează acum şi 
se află în curs de tipărire un jurnal 
cutremurător din anii care l-au făcut pe 
acest scriitor modelul lui Victor Petrini, 
personajul lui Marin Preda; în fine, autorii 
aceştia sunt incluşi în importante dicţio- 
nare. Chiar şi numai faptul că despre 
cartea noastră referitoare la Mircea 
Streinul au scris Gheorghe Grigurcu, 
Nae Antonescu, lon Simuţ, lon Bălu, 
Dumitru Micu, Cristian Livescu ori 
Teodor Vârgolici în reviste de prestigiu 
demonstrează că numele importantului 
scriitor e cunoscut şi recunoscut. La fel 
de semnificativ este că scriitori impor- 
tanţi din Basarabia sau din nordul 
Bucovinei publică astăzi la edituri 
recunoscute din România. Nemul- 
țumirea care există față de felul criticii, 
dar, se subînţelege, şi al României, de 
a recepta literatura provinciilor unite cu 
țara în 1918, este nedreaptă. Nu poţi să 
faci din Mircea Streinul, Traian Chelariu 
sau lulian Vesper nume de primă 
mărime ale literaturii române pentru 
simplul fapt că opera lor nu permite 
acest lucru. Este inutil poate să-l invoc 
aici pe Maiorescu. Şi, totuşi: “Critica, fie 
amară, numai să fie dreaptă, este un 
element neapărat al susţinerii şi pro- 
păşirii noastre, şi cu orice jertfe şi în 
mijlocul a oricâtor ruine trebuie împlân- 
tat semnul adevărului!”. 

Ana BANTOŞ 


PERSPECTIVE LIRICE 
BUCOVINENE: 

TIMP, 

ISTORIE, 

RESPIRAȚIE 


Poezia din Bucovina, pentru a fi 
interpretată pe dimensiunea ei mai 
amplă înfruntând hotarele geografice, 
implică o abordare nu doar din 
perspectiva formulelor ei înnoitoare, ci 
şi din cea a contextului istoric şi cul- 
tural, acesta din urmă constituindu-se 
într-un mod anumit la Suceava sau 
Rădăuţi şi în cu totul alt mod la 
Cernăuţi. 
Despre atmosfera în care s-au 
format scriitorii români cernăuțeni, în 
anii 70, Arcadie Suceveanu, bunăoară, 
mărturiseşte următoarele detalii 
elocvente: Aveam ambitia să fim (şi 
uneori chiar eram) poeţi moderni, 
citeam şi discutam cu fervoare pe 
marginea poeziei lui Ştefan Augustin 
Doinaş, Nichita Stănescu, Marin 
Sorescu, Ana Blandiana, Adrian 
Păunescu, Grigore Vieru, Liviu Da- 
mian, lon Vatamanu, loan Alexandru, 
Mircea Dinescu, Dan Verona, scriam 
poezie cu formă fixă, dar şi vers liber 
sau alb, descifram limbajul şi simbo- 
lurile poetice din cartea lui Hugo 
Friedrich Structura liricii moderne, 
ascultam, în nopţi de culoarea speran- 
fei, respirația vechiului oraş românesc 
de sub varul pereților... (Prefaţă la 
volumul de versuri al lui Ştefan 
Hostiuc Clepsidra reveriei, Editura 
Alexandru cel Bun, Cernăuţi, 1996). 

La drept vorbind, dincolo de 
modernitate, poezia acestei generaţii 
este de neconceput fără coborârea în 
adâncime unde sunt sedimentate 
resorturile unei trăiri tragice a sen- 
timentului conştiinţei naţionale. In 
condiţiile istorice defavorabile afirmării 
sale arborele genealogic este pus sub 
semnul credinţei în forța divină. In ge- 


neral, poezia autorilor de la Cernăuţi 
e marcată de o anumită religiozitate 
şi se aşază pe coordonatele etern 
valabile ale fundamentelor biblice. De 
aici uneori rezultă şi o doză de 
simplitate a motivelor lirice, fenomen 
care trebuie citit în sensul receptării 
intuitive a realului. O lume neprihănită 
de înainte de păcat, cea a omului care 
conviețuieşte în voie în sânul naturii, 
ca fiu al ei, se desprinde din poezia 
lui Ştefan Hostiuc. "Prin iarba tânără" 
a versurilor sale "culege sânziene un 
suflet de copil”. lar personajul liric din 
poezia lui Simion Gociu se cufundă 
în vise "ca într-o apă vie". În preajma 
Molniţei, satul de baştină al poetului, 
"ca-n rodiile coapte magia miresmei 
lucrează în cuvânt". "Aerul curge ca 
o alifie" şi, pe înserat, odihna 
pătrunde, "ca aerul de tămâie", în 
sângele păsărilor. Influențe arghe- 
ziene, blagiene şi eminesciene se 
împletesc în acest univers poetizani. 
Accentele de feerie, de basm, de 
fabulos pun în valoare bogăţia 
spirituală a plaiului bucovinean. 

Dar sentimentul reînvierii şi al 
dilemei, al îndoielii cântate pe o 
singură strună, tradiţional şi chiar 


= - = - 


Poeti din Bucovina. 
Selecţie, studiu introductiv 
şi profiluri critice 
de Adrian Dinu Rachieru, 
Editura Helicon, Timişoara, 1996. 

tradiționalist, de la un punct se 
structurează în ritmuri moderne şi 
postmoderne (vezi poezia Ora deli- 
rând). De aici încolo începe un timp 
de criză în care traseele vocalelor nu 
evită poluarea precum şi radiogramele 
tăcerii. "Carul iluziei sterpe” se mişcă 
greu printre pietrele aşezate în calea 
afirmării acestui spaţiu cultural 
românesc. "Cununa de spini", simbol 
al suferinţei, este proiectată de către 
Grigore C. Bostan în spaţii extra- 
terestre, iar Mircea Lutic caligrafiază 
întârzierea venirii lui Hristos la cina 
cea de taină: 


Cei doisprezece ce-au venit la 
cină 

Au toţi de-a valma chip şi fel de 
ludă. 


Reperat decisiv pe elementul 
folcloric, versul "cu gură de flaut" al 
lui Vasile Tărâţeanu înregistrează 
replici cu caracter mărturisitor: 


Eu n-am venit din altă parte 
Pe-această palmă de pământ 
Ca să trăiesc în strâmbătate 
Să nu am dreptul la cuvânt. 
(Mărturisire şi răspuns). 


Comportamentul personajului 
liric aflat în căutarea unităţii dintâi dintre 
om şi natură trebuie citit, în mod evi- 
dent, altfel decât în sensul retragerii 
în faţa istoriei. Drept dovadă e şi 
strigătul sfâşietor din poezia lui Arcadie 
Opaiţ: "Strig, / veniţi / îmi moare 
trecutul. / Salvarea nu vine.../ înjur 
cărturarii / memoria-şi joacă debutul / 
în fluturi ce sting felinare" (Strigăt în 
van). Şi personajul liric din poezia lui 
llie T. Zegrea iese din vis "ca de pe un 
câmp de luptă". "Ingerii trişează", lar 
pe alături, chiar foarte aproape, / Se 
vinde o ţară cu tot cu prunci / Şi tot 
omătul de-afară încape-n / "Quo vadis, 
Domine?" rostit atunci". Când "politica 
face trotuarul", sentimentul dramatic 
este resimţit mai acut: "Pământul 
plânge printre cimitire". 

Axarea pe intuitiv, în cazul 
autorilor cernăuţeni, are, fără îndoială, 
o explicaţie de ordin istoric, aflarea 
în armonie cu natura însemnând aici, 
de fapt, legătura indestructibilă cu 
pământul: 


Întâi aş plânge, apoi aş blestema — 
Să fiu egal cu ce e un pământ, — 


scrie poetul Ion Vatamanu. De aerul 
muntelui, de vegetaţia acestuia 
personajul liric este legat printr-o 
taină: "Dar e fagul ca şi mine / Prin 
păduri bucovinene, / Înfrunzeşte din 
tristețe, / Cade frunza din poeme. // 
Cu ce sfat să mă apropii? / Cu ce gând 
mă rătăceşte / Râul, piatra şi pădurea / 
Şi ce taină ne uneşte?". "Taina" lui 
lon Vatamanu, evident, descinde din 
istoria neamului: 


Putin e neamul nostru şi-aşa 
de împrăştiat, 
Şi rar când împreună 
E l-a dezmierdat destinul... 
Intreb de Cernăuţi, îmi spun 
că s-a schimbat: 
— Azi altu-i omul nostru şi altul 
e străinul... 
(Matern la Bucovina). 


Destinul "nedezmierdat” dictea- 
ză culoarea semaforului, "infinit de 
verde, infinit" în poezia autorilor din 
nordul Bucovinei. Insă, dincolo de 
acestea, lon Vatamanu s-a impus, de 
la bun început, din perspectiva nevoii 
de înnoire a formulelor lirice practicate 
în peisajul nostru literar. Scriitor 
reprezentativ al generaţiei şaizeciste, 
el şi-a însuşit din start noutatea 
poeziei americane, din care a şi 
tradus. Trebuie spus că procesul de 
legitimare a redescoperirii lirismului, 
după cel de al doilea război mondial, 
s-a întins pe un drum sinuos şi pe o 
perioadă lungă, ajungând până prin anii 
şaptezeci. În fond, poezia şapteze- 
cistă consolidează pe teren basara- 
bean experienţa artistică sau gestul 
lui Nicolae Labiş. Să amintim aici 
opinia lui Adrian Dinu Rachieru con- 
form căreia generaţia lui Nicolae Labiş 
"s-a lăsat formată de interdicţie 
sfidând-o". În ce constă sfidarea? În 
refuzul. lozincii şi în dorința de a 
recupera interioritatea. Pe această 
linie se înscrie şi lon Vatamanu. De 
aici atenţia sa îndreptată asupra 
folclorului ca expresie a structurilor 
adânci ce nu dezmint poporul. Însă 
interioritatea nu este căutată ca loc 
de refugiu pasiv, ci ca o structură 
fondatoare necesară consolidării 

eului. Aşa se explică şi faptul. că 
dragostea de pământul natal, în 
expresia ce se desprinde din poezia 
anilor 60-70, în general, şi din poezia 
lui lon Vatamanu, în particular, abundă 
în metafore şi simboluri, cu flori, cu 
păsări şi cu ploi mănoase ce reflectă 
o stare de spirit febrilă anunțând 
căutarea. Reflexivitatea este progra- 
mată să capteze o formulă de expri- 
mare nonconformistă: "Să mă lăsați 
să spun secunda cu munţi”, — scrie 
Vatamanu. De la distanța deceniilor ce 
s-au scurs este şi mai evident 
sentimentul fertilizator al acestei 
poezii copleşite de nostalgii venind 
parcă direct din romantism, alimen- 
tându-se dintr-o sentimentalitate 
blajină, aproape religioasă. Un element 
indubitabil — liturgicul — o carac- 
terizează deplin: 


Până şi ploile tale sunt altfel 
de ploi 
Au daruri mai multe şi cântă 
ca noi. 


Din muzica apei copaci înfrunzesc, 
iar poetul îşi şopteşte frunzele în vers. 
Cântecul este determinant în această 
poezie concepută la. modul liturgic, 
anihilând hotare. De dincolo de moarte 
poetul se adresează urmaşilor: 


Să mă chemaţi să vă cânt 
Fără de cântecul meu 
Veţi fi fără inimă. 


De menţionat, însă, faptul că atât 
foşnirea înfrunzită a sentimentului, cât 
şi "cântecul" lui sunt nişte reacţii ce 
descind din intelect, poezia sa 
constituindu-se ca o dovadă a intelec- 
tualizării peisajului liric basarabean. 
O realitate similară, care solicită 
transferul de sentiment, este-media- 
tizată şi în poezia lui Arcadie Suce- 
veanu. De fapt, el realizează trecerea 
dincolo de interogatția reputatului său 
predecesor, poetul Vasile Leviţchi, 
care vizează era revoluţionării discur- 
sului liric în felul următor: "Nu cumva 
e-o straşnică risipă / Să aşezi în vraf 
pachete de cuvinte?". Antrenat pe linia 
postmodernismului, ieşind din tinereţe 
“ca dintr-o apă tulbure”, Arcadie 
Suceveanu îşi populează universul cu 
motive şi personaje care îi favo- 


ŞTEFAN HOSTIUC 


CLEPSIDAA 
REVERIEI 


'EDITUAR ALEXANDRU. CEL BUN : 
i CERNĂUŢI e AER 


Coperta volumului Clepsidra reveriei 
de Ştefan Hostiuc. Editura Alexandru 
cel Bun, Cernăuţi, 1996. 


rizează ingeniozitatea metaforizantă: 
Cavalerul Înzadar, Doamna Apo- 
calipsă, trimiterile la cultura universa- 
lă, precum şi întâmplările în bibliotecă, 
recursul la istoria ieroglifică din 
perspectiva dezmoşteniţilor de înger 
şi ai supravieţuitorilor revoluţiei de 
catifea etc. Un aer uşor decadent 
mişcă faldurile metaforelor, dând la 
iveală inserări şi întâmplări dure şi 
impresionante, vorbele, "diavolească 
sămânță" măcinate la morile înalte ale 
Nimicului. Spectacolul recuperării 
eului este de fapt un joc de noroc: 
"trecut prin zodii şi avataruri / mă 
câştig pe mine însumi la zaruri — / trist 
şi urât şi nefiresc / poet post- 
modernist în caftan boeresc" (Chiar 
aşa). "Jocul" devine însă mult mai 
grav când vine rândul recuperării unui 
eu nedespărțit de trecutul cultural şi 
istoric: "Întinzi mâna — şi dai de trupul 
absenței / muşti din măr şi mărul / e 
pe jumătate mâncat" (Viziuni la 
Cernăuți). Intervine aici necesitatea 
de a înţelege destinul cultural al 
entității pe care o reprezintă prin 
destinul generaţiilor precedente. 

Şi pentru Nicolae Spătaru jocul 
este o modalitate de a dialoga în stil 
postmodernist. Autumnalui uşor sen- 
timental, bacovian, este revizuit în 
termenii unei ironii subțiri: “...la 
judecata de apoi Doamne / pentru 
ploile toamnei ce gând ai?”. incarcerat 
în plictisul cotidian, în care “drumurile 
nu mai au nici un viitor’, personajul 
liric se implică într-un regim de jocuri 
ce se suprapun, urmând îndeaproape 
prescriptiile discursului postmodern. 

Dincolo de dezideratele ce ţin de 
necesitatea păstrării unei conştiinţe 
colective încep domeniile unor 
experimentări mai vaste. O spune şi 
poetul sucevean lon Beldeanu: 
“Paradisul începe de acolo de unde 
încetează frica”. În universul său 
“orele se golesc de seva răbdării”, 
moara de sunete goneşte ordinea din 
care se rup senzațiile şi aparențele 
cad. Peste oraşul incert plictiseala 
provinciei se treieră pe un ton ironic, 
egal cu sine. Personajul liric ispitit şi 
pus la încercare de cumințenie face 
exerciții de apărare. Strigă şi strigătul 
are gust de zăpadă. În miezul sune- 
telor dormitează ochiul rece al tăcerii. 
Jag iteţee indiferenței este la ordinea 
zilei: 


Ştiu să primesc indiferența 
voastră 
Mai mult decât vă puteţi imagina. 
(Minunat echilibru). 


“Minunatul echilibru” este al unui arc 
bine întins, stăpânit cu gesturi 
aparent neglijente. Senzualul se 
împleteşte în variate arabescuri în 
această poezie bogată în irizări şi 
nuanţe. În atmosfera autumnală 
paradigmele realităţii se confundă în 
aburul moale al chitarelor, “zilele se 
fac tot mai murdare şi prin iarba 
neagră colcăie nostalgiile”, "peştii îşi 
risipesc moartea pe caldarâmul ud”, 
“cârtița sapă prin indiferența noastră”, 
zilele cad din copac. “Din ochiul 
nostalgiei ciuguleşte-un vultur”. 


Ce culoare are speranţa, 
Am fost întrebat fără să ştiu 
a răspunde, 


— scrie poetul sucevean, care îşi 
însuşeşte o stare de nevroză, revi- 


zuind-o, în chip postmodernist, ca pe 
o dispoziţie de alternativă: 


Dimineaţa năvăleşte peste oraş 
Răvăşindu-i nevrozele. 
(Entuziasm nătăfleț). 


În general, în poezia din ultimul 
timp despărţirea sufletului de "draga 
lui rădăcină" se produce în toiul unor 
lupte "pe muchia unei lame de cuțit" 
(Elena Ştefoi). Deruta este “sursa” 
care adapă o imaginație bogată ce se 
lasă trasă în toate direcţiile, ştiind să-şi 
afle, până la urmă, pârghia balanței 
ce previne alunecarea în deşerturile 
ademenitoare ale cuvântului. Cerebra- 
lizat şi computerizat, itinerarul stilistic 
trece “printre imagini de materie 
lichidă şi creion” (Doina Bojescu). 
Ideea de infinit, eternitatea hrănesc 
setea de absolut în măsura în care 
se reuşeşte conjugarea cu un acut 
sentiment al realităţii: pierderile, 
negația, nonsensul resuscită spiritul 
de jertfă. Pe de altă parte, realitățile 
care se vor “racordate”, prin inter- 
mediul discursului liric, la exigenţele 
artei moderne sunt, aşa ca în cazul 
poetului şi publicistului Mihai Sultana 
Vicol, extrem de dure, întrecând setea 
teoretică de document senzaţional. 
Melanjul de regnuri şi structuri 
caracteristic unui timp al răsturnărilor 
şi al căutărilor febrile este comunicat 
pe un ton liniar cu un indiferentism 
afişat. Îngerul, ghicind între viață şi 
moarte, îşi pune aureola în cui. 
Singurătatea e gonită pe străzi de o 
haită de câini şi “orice cuvânt rostit 
devine ţinta căderii latente” (Dumitru 
Mintencu). "Egoismul necesar" este, 
ca şi în cazul poeţilor bucovineni de 
la Cernăuţi, al unui eu, aflat în declin 
(sau decadenţă?), căruia i s-a făcut 
dor de sine. 

„in definitiv, nu afirma şi 
francezul Pierre Chaunu că “discursul 
asupra decadenţei face parte din 
catharsisul decadenţei?”. 

Născut la 12 martie 1930 în Volovăt, Suceava. Studii la Institutele de Teatru din 
Cluj şi Bucureşti şi la Facultatea de Litere a Universităţii “Al.I. Cuza” din laşi. Profesor 
de română la Şcoala Generală din Paşcani, Suceava, apoi la Grupul Şcolar Eco- 
nomic “D. Cantemir” din Suceava (1966-1997). Volume de versuri: Rapsodia 


Bucovinei, 1997; Chemarea Înaltului Munte, 1998. 


DOR DE FRAȚI 


În amurg de primăvară 
Clopotele sună lin. 
De la fraţii din afară 
larăşi doruri grele vin. 


Se întinde ca un nour 
Jalea anilor trecuți. 
Plânge al Moldovei bour 
Din Suceava-n Cernăuţi. 


Peste lumea-nfometată 
Bate vântul cel mai rău. 
Plânge-amar Moldova toată 
Din Suceava-n Chişinău. 


Peste câmpuri şi obcine 
S-a lăsat un grai străin. 
Plânge vremea prin ruine 
Din Suceava la Hotin... 


Vântu-n cetini jalnic sună, 
Dorul este tot mai greu... 
Vrem să fim iar împreună! 
Să ne-ajute Dumnezeu! 

SIC COGITO 


Nu este grea desprinderea de soare; 


Când vine vremea, prea uşor se moare; 


Mai greu pentru fiinţa omenească 
E ca, trăind, la moarte să gândească. 


Nu clipa-n care trebuie să moară 
E cea mai grea a omului povară, 
Ci timpul de la groaznica sentinţă 
Pân' la intrarea lui în neființă... 


RUGĂ DE CĂINŢĂ 


Mai sunt culori în faptul dimineţii; 
Mai am atâtea lucruri de făcut; 
Nu-mi întrerupe, Doamne, firul vieții 
Şi nu-mi preface trupul slab în lut! 


Am îngropat talentul meu în tină 
Şi am trăit în patimi şi păcat. 

Nu am intrat în ploaia de lumină; 
Cu cei certaţi eu nu m-am împăcat. 


Nu am crezut că voi muri vreodată; 
Am rătăcit prin neguri pân' acum. 
Tot adăstând sub clipa-ntunecată, 


Nu m-am gândit la capătul de drum... 


Nu am văzut a stelelor aripă 

Şi n-am trăit al Cerului îndemn; 
Acum, când scurtă-i fiecare clipă, 
Sfârşitul îmi trimite câte-un semn... 


Ai mei se zbat în chinuri şi durere, 
Că nu le-am fost de nici un ajutor. 
Acum zadarnic sufăr în tăcere, 
Zadarnic astăzi plâng de mila lor... 


Îmi arde faţa lacrima fierbinte... 

Pot crede, Doamne, că mă vei ierta? 
indură-Te de noi, Ceresc Părinte, 

Şi peste noi coboară mila Ta! 

lon BELDEANU 
Suceava 


Născut la 22 august 1939 în Zamostea. Preşedinte al Societăţii Scriitorilor 
Bucovineni. Redactor-şef la revista “Bucovina Literară”, Suceava. Vicepreşedinte al 
Fundaţiei Culturale a Bucovinei. Debut editorial în antologia Caiet de poezie, Editura 
Eminescu, 1973. A publicat 12 volume de poezie, proză şi publicistică printre care: 
Armura solară, versuri, Editura Eminescu, 1984; Lecţia de melancolie, versuri, 
Editura Dacia, 1987; Proba mea de viață, versuri, Editura Omnia, laşi, 1995; Bucovina 
care ne doare, publicistică, Editura Junimea, 1996; O dimineaţă pentru fiecare, 
proză, Editura Cuvântul nostru, 1998; Ceaiul de după execuţie, poezie, Editura 
Augusta, Timişoara, 1999. 


CÂND PICOTEŞTE ORAŞUL 


Era ora la care restaurantele 
vegetează cu draperiile fluturând 
către amiază şi cu 

chelnerițe ce alunecă molatic 

între două cafele fără sex 
Plictiseala se revărsa 

pe trotuare şi-n gară trăgeau la mal 
corăbiile abia sosite 

din vacanţele caniculare 


Oho, zise mustăciosul 

au înflorit vivandierele 

câteva şi-au scuturat polenul şi peste 
câmpurile mele de arpagic 

Noi l-am privit mahmuri 

galopau iepuri prin apele 

din Piaţa Smereniei 

vânzătorul de lozuri dădea târcoale 
norocului, îi auzeam chiar vocea 
“cine mai pune azi preț 

pe litere când şi cuvintele s-au 
demonetizat” 

drept pentru care ne-am ridicat 

am plătit şi-n clipa cealaltă 

s-a iscat un vuiet difuz 

precum o Cazarmă legănată de vânt 
şi-am ştiut că oraşul se trage la umbră 
visând dincolo de California. 


NU-MI RECUNOSC PRIVIRILE 


Nu-mi mai recunosc privirile 

de altădată şfichiuite de țipătul 
peştilor albaştri 

nici tăcerea în care se rostogolesc 
amurgurile solitare 

Soarele e mort după dealul de pâslă 
şi dinspre capătul dimineții 

se apropie capelanul 

cu cheile rupte venind de parcă 

ar pierde drumul 

Pelerina-i cea galbenă 

repede scoate sunete metalice 

“Îmi pare rău dar trebuie să închid 
catapeteasma” zice şi se pierde 
într-o verde uimire 

care de fapt reprezintă 

un tablou pastoral 

dintr-o toamnă ce nu duce niciunde. 


DOCTORUL DE TUSE 


Domnule, zice doctorul răsfoind 
clipele negre ale registrelor 

Aşadar domnule, face el apăsat, s-au 
înmulţit tuberculoşii 

dacă vrei să te convingi iată dovezile 


Halatul lui alb apoi aşternuturile 
străvezii ce flutură în ferestrele iernii 
trupuri scheletice dormitează 

între pereții coşcoviţi de tuse 

o ceață grea coboară peste clopotele 
oraşului ca o apă perfidă 

şi acul seringii se-nfige 

în muşchii atrofiați. 

Poate vrei o cafea sau ceva tare? zice 
doctorul. Alcoolul ucide bacilii 

şi-şi toarnă din sticla trasă 

de sub picioare 


Eu aud cum curge veacul 

cum se rostogolesc orele aducătoare de moarte 
în timp ce halatul doctorului 

pânza sa prost apretată 

prinde să se coloreze în roşu. 

OCHIUL RECE AL TĂCERII 


Strig şi strigătul are gust de zăpadă 
Acolo eşti tu şi eu mă văd 
coborând traversele smolite 

Nu pot să înțeleg de unde 

aceste traverse 

dar continuu să merg în timp ce 
peste umeri mi se rostogolesc 

mari focuri de gheață 

O secvenţă ce-ar părea derulată 
dintr-un film văzut cândva împreună 


La picioarele tale frunze albastre 
apoi iarăşi paşi, iarăşi traverse 

Ce călătorie împovărătoare 

e tot mai întuneric 

motiv pentru care risc să nu mai disting 
amănuntele (oricum poemul trebuie 
încheiat) din apele serii vin caii 

vin săniile goale 

Şi iarăşi strig 

dar în miezul sunetelor dormitează 
ochiul rece al tăcerii. 


CASA CU IEDERĂ 


Nu mai puteam ajunge până la Casa cu iederă 
şi înhămam caii de salcie 

şi sania luneca peste pletele iubitei 

ivite la fereastră. “lată-mă, am venit 

să te cer de mireasă” strigam 

şi se făcea lumină deasupra Casei cu iederă 
deasupra crângului de măceşi guralivi 

“Te vei duce în pădurea cea galeşă 

şi vei vâna cocoşul pintenog, altfel 

nimeni nu-ţi va deschide” se auzea 

de acolo şi eu îmi adunam arcul şi 
săgețile. “Fie ce-o fi” îmi ziceam 

nu prea convins şi porneam 

în căutarea nenorocitului aceluia 

de cocoş din cauza căruia riscam 

să pierd partida. Dar îl doboram 

dintr-o ochire şi victorios 

alergam să-i fac voia Eldorei 

frumoasa cu trup de nu-mă-uita 

apoi opream caii şi iarăşi strigam: 
“lată-mă, iubito, ţi-am împlinit porunca. 
Deschide uşile şi scoate vinul cel vechi...” 


Dar Casa cu iederă murise. Aerul 
devenise rece, chiar rânced 
iar dintr-un nor de fum se ivea cucuveaua. 

Născut la 4 mai 1940 în Budinet, Storojineț. Absolvent al secţiei de filologie 
română a Universităţii din Cernăuţi, doctor habilitat în folcloristică (1988). Şef al 

comparate, istoriei literaturii şi artei româneşti printre care: Folclor din Ţara Fagilor 
(Chişinău, 1993, în colab.) şi Pagini de literatură română. Bucovina, regiunea 

ELEGIE 


Durere maică străină 

cu ochi de cenuşă 

Durere 

fluture albastru prin ramuri frânte 
de artere 


Acasă rămânem 

Durere-nvelită în cetină verde 

şi zgură 

(cetina verde îţi face la inimă acupunctură?) 


Rămânem acasă maică Durere 

împletită în trei curcubeie 

Îți scuturi luminile stinse pe ziduri de umbre 
ca teii 


Rămânem cu tine maică Durere 
între pereţii atât de străini 

se aude se vede cum te apropii 
cu paşii de mărăcini 


Credeai să înveți (de la noi?) a muri vreodată 
maică Durere-mpietrită la prag 
şi pe veci întomnată? 


PĂDUREA CEA ALBĂ 


Spre zi am ajuns în pădurea cea albă 
şi cetini căzute din stele-am strivit 
era numai nour pădurea cea albă 

pe zare plutea un deal ostenit 


În alba pădure cu nopți scuturate 
pe jos din copacii umili şi cărunţi 


164 Limba Română 


am vrut să adorm însă frunzele toate 
pe vânturi de-oțel au fugit peste munți 


Pădurea cea albă, pădurea pustie 

cu umbrele ei părăsite în drum 

pe-un capăt de cer se pierdea-n galaxie 
pe altul era numai dungă de fum 


CETĂȚI DE CUVINTE 


Treacă 

scrâşneau mai multe pietre deodată 
dar mai cu seamă vibrau 

indicatoarele de pantă 

şi minutarele roase la vârfuri 

La drept vorbind, 

n-ai făcut altceva 

decât să clonezi umbrele toate 

pe la margini de drumuri 

(ca de altfel şi mulţi alți poeţi de pe Terra) 
să-ţi proiectezi în fine cununa de spini 
în spaţii extraterestre 

şi să-ţi ridici împrejurul ultimei vârste 
destule cetăţi de cuvinte 

(Însă aşa nici nu se mai scrie pe Terra) 


CUNUNI DE AER 


n-o să plec de aici 
până când nu voi rupe cu totul 
cele trei rânduri de haine-mpletite din cetini 
poftim 
vă întorc uneltele de peşteră 
(aţi vrut să mă daţi jos 
de pe acest creştet al vârstei?) 
trosnind vor cădea onomatopeele 
crengilor uscate 
cu fierul lor ruginit la capete 
Aţi văzut apoi că nici laserul 
nu poate reteza vârful acestui arbore 
strâns în cercul magic 
al zborului de pasăre albă 
ce poartă pe creastă o cunună 
puţin înverzită 

Născut la 22 ianuarie 1969 în Suceava. Licenţiat în literatură, Universitatea 

o orchestră completă plină de coarde suflători şi 
răsuflători. cu ochelari un toboşar pitic a întârziat 
la repetiţie. acela sunt eu. 


o cameră un bec de 200 de lumini iluminând un singur 
tablou: un sfânt cu halo înfăşat cu credință în 
veşnică biruință. vine repede o fetiță cu dinții stricaţi 


sugând un creion şi pune sfântului nostru mustăţi. 
stinge lumina. acea fetiţă sunt eu. 


un salon de balet fete frumoase dansând menuet 
băiețaşi cu muşchii dresați în faţa oglinzii. 

un bătrân cu picioare de lemn bocănind idiot 

pe parchet. eu sunt. 


într-o fotografie crispat un soldat încremenit 

cu ochii goliți de flacăra de magneziu. soldatul 

a murit războiul trăieşte în fiecare. o femeie 
trecută de o anumită vârstă aruncă fotografia 

în caseta cu monogramă alături de alte fotografii. 
femeia aceea sunt eu. 


un câmp cu iarbă înaltă şi flori la marginea oraşului 

lângă autostradă. un el şi o ea tineri legaţi 

pentru veşnicie 

dezlegaţi de convenții 

el pictează un fiuture ea aşteaptă să zboare 

fluturele. şi ceva mai încolo un câine strivit de 
autocamioane 

cu burta plină de muşte. 

acel câine sunt eu. (EU) 

nu mi-e foame deşi 
vine mama şi aruncă pe masă o inimă proaspătă — 
mănâncă! 
jetul de apă curată şterge ruşinea sângelui de pe cuțitul 
de bucătărie 
mănâncă -— îmi zice — deşi nu mi-e foame 
mănâncă — străluceşte pe masă cuțitul de bucătărie 
alături de pâine alături de tristeţea mea de nevinovat şi 
ceasornicul cu faţa în jos 
“ar trebui să fii recunoscător” zice mama “avem carne 
cine mai are carne pe masă în ziua de azi?” 
am intrat în sala rece cu oglinzi şi faianță 
măcelarul îşi scoase inima din piept şi mi-o întinse 
“luaţi-o doamnă e ultima care mi-a mai rămas” 
nu mi-e foame şi-mi aşez inima alături de inima 
măcelarului 
mama se grăbeşte să-şi aşeze inima alături de inima 
mea şi inima măcelarului 
iată pe masă strălucesc trei inimi alături 
străluceşte cuțitul de bucătărie 
pâinea se învecheşte mamă 
cine e tata? tatăl tău a fost 
un biet măcelar 
străluceşte curat cuțitul de bucătărie 
şi-alerg la fereastră 


nu mi-e foame privesc 
cum ninge în câmp la abator (INIMI) 


k kk 


o fetiță oarbă scrie cu degetele pe zid 

mare şi gros scrie tocindu-şi degetele de zid 
sânge tânăr neştiutor fericit chiar 

ca sufletul ei — o farfurie goală abia aşteptând 
să cadă fierbinte tocana 


o fetiţă oarbă scrie pe zid — aşadar — 

cu degetele: “sunt doar o fetiță oarbă ce altceva 
pot să fiu?” — zâmbeşte şterge 

palmele fără degete de poalele rochiei 

cu multe flori roşii de mac 

pe un câmp limoniu 

caută împrejur cu palmele fără degete 
atinge iarba puțin 

cer prelins pe trotuar şi o vişină 

putredă speranţa unde sâmburele-i adormit 
găseşte pisica ridică pisica 

în braţe la piept 


pisica îi linge (în gând) degetele 
fetița îi scoate (în gând) ochii (ÎN GÂND) 

cine poate să nu mă creadă? era într-o seară 

cu parfum de artă poetică şi de migdală amară. 

un autobuz oprise la peron. coborâră un domn 

cu melon în strai negru lucios ce-ademenea pe el 

lumina câtorva stele şi o lehuză melomană cu pruncul 
său 

tocmai alăptat dormind somn fără vise 

fără iaduri şi paradise. creier mic şi plăpând 

fără gând. text alb fraged şi viu scurtă biografie 

în care cuvintele doar târziu au să crească peste tot — 

ca de pildă flori şi buruieni — pe hârtie. 


se depărta lehuza apăsându-şi sânul cu creierul lui 
păşea legănându-se şi îngâna: hai cu mama hai 
liu-liu. 

domnul cu melon şi straie negre lucioase o urma 
neştiut surâzând pe pământul bine bătătorit: 

deja viu, deja liu. (DEJA) 


kkk 


stau la masa cea lungă vreo treisprezece. 
unul trebuie să stea la mijloc 

şi stă. 

unul trebuie să apuce fireşte 

primul bucata de pâine. 


ei tac dar par a vorbi unii cu alţii. 

pe masa cea lungă cocoşul cu penele smulse 
cu gâtlejul tăiat încă mai ţipă sângele curge. 
ei şi astăzi mai par a vorbi unii cu alții. (CINA) 


nu fi proastă, fetiţo i.d. clement n-a locuit niciodată pe-aici 
n-am auzit să fi scris ceva de fapt 

nici n-a făcut umbră pământului ascultă 

(trece un autobuz încărcat cu gravide) 

|. d. clement nici n-a e-xis-tat 

doar câinele său imaginar s-a plimbat 

legănându-se într-un şuvoi de muşte 

iar într-o zi poate c-a râs câinele bănuind 

c-o să vii bălaie şi uşoară serafimă 

vei veni şi vei întreba dulce carne gânditoare 

trestie zâmbitoare. 

în gândul gândului său a fost şi el pe aici 

întrebând despre tine. nici el n-a aflat. (ŞI CÂINELE A RÂS) 

Cernăuţi 


Născut la 1 septembrie 1948 la Molniţa, Herţa. Absolvent al secţiei de filologie 
română a Universităţii din Cernăuţi (1972). Redactor al ziarului “Concordia”, direc- 
tor-fondator al revistei pentru copii “Făgure!”. Volume de poezie: Sărutul spicelor, 
1984; La ţărmure de suflet, 1989; Oul gastronomic, 1998; Lacrima toamnei, 1999. 


VECIN CU VISUL 


Şi nu eram 

în întunericul acela 
decât semnul vocalei 
ce se rostogolea 

în valea interminabilă 
a visului 


numărând tramvaiele 
într-un oraş 

în care acestea au fost 
trimise demult 

la muzeu 


zgomotul lor 

să nu se confunde cu 
zgomotul vocalei 

ce se rostogoleşte 

în fum de țigară 


cerşind spaţii 

mereu altele 

la fel de poluate 

ca şi plămânii respinşi 
de radiograma tăcerii... 


AVEAM UN CHIP 


Înhamă |. 

deshamă cuvântul 

la carul iluziei sterpe 
crezând că astfel 
speranţa va naşte 

în ochi de faianță 
lacrima 

ce nu ştie să doară 


iar tu ascuns între vocale 
vei trece prin 
recile ploi ale toamnei 

spre polul vârstei 
în care fecioara 
dezmiardă nişte 
aduceri aminte 


şi steaua ce-şi întârzie 
mereu răsăritul 

te latră cu vântul 

ce bântuie în 

gândul neauzit de 

un greier 

ascuns în grindă... 


„„„cine să caute acuma 
târziul şi cine 

ştie pe unde pustiul 
pătrunde în lacrima 
ce s-a prelins 

din ochi de faianţă?... 


NOI 


Vom purta oare 

povara dezmoştenitelor 
seminţe în care 

lumina 

nu va mai germina 

altă lumină 

sau vom curge 

la vale asemeni râului 
marea visând-o 

fără a-i cunoaşte | 
nemărginirea vreo dată 


noi fiind doar 
lacrima zdrobită 
între pleoapele uitării 


şi sarea ei 

ne va preface încet 
într-un pustiu 
populat de umbra 
regretului?... 


„„«Se gudură 

iarba sub tălpi 

şi roua se scutură 

doar piatra rămâne 

sub sare şi paşi 

aspră şi îndărătnică 
întotdeauna uimindu-ne 
statornicia ei... 


x IRON et 


Ştefan HOSTIUC 
Bucureşti 


i Născut: 1951, în Mahala, Cernăuţi. A absolvit Facultatea de Litere a Universității 
din Cernăuţi (1976). Lector universitar, redactor la revista “Glasul Bucovinei”, 
doctorand la Universitatea din București (teoria criticii). Vicepreşedinte al Societăţii 
peptru Cultura Românească “Mihai Eminescu”. Volum de poezie: Clepsidra reveriei, 


DULCE DE BUCOVINA 


De Sărbătoarea Limbii Române 


vintre de umbră ce se destramă 
naşte un grohot ciudat de mistreț 
ce vine să râme cu colți de aramă 
albastrul de Voroneț 


el face captivă o crizantemă 

ce ruşinată îşi taie cosiţa 

şi o trimite cu zimbrul din stemă 
verdelui de Suceviţa 


trei colţi de aramă vin să răstoarne 
două milenii în grota secundei 
unde sunt zimbrii să-i ieie în coarne 
sub dangătul Putnei? 


retraşi în metafora eminesciană 
cerbii pasc stele şi ling nevăzuţi 
această deschisă de secole rană 
dorul de Cernăuţi 


această deschisă de secole rană 
neprihănită spălându-ne vina 

cu dulce albastru de ochi de icoană 
dulce de Bucovina 


DUPĂ-AMIAZA UNEI ZILE DE SOLSTIȚIU 


ecoul nadirului cani cular 
se scaldă-n tării de azur 
ca cea mai frumoasă amfibie 

mă absoarbe din trup 
delirul solar 

şi-n îmbrățişări de iederă 
vârsta îmi dibuie 


dar mult prea curând 

se desprinde o umbră uşoară 
din boiul stelei 

feericul 


unde te duci sângerând? 


o zdreanță de zâmbet 
mai flutură-n seară 


e tot ce mai poate-mblânzi 
întunericul 


SUSPENDAŢI ÎNTRE DOUĂ OGLINZI 


stăm singuri în noapte 

faţă în faţă şi ne privim şi 
orologiul beat bate ora visării 
şi nu ne mai putem regăsi în noi 
înşine şi ne aflăm unul pe altul 
în afara propriilor noastre fiinţe 
suspendaţi între două oglinzi 
rătăcind printre raze de lună 

şi crengi de copaci 

în abisul de întuneric 

ce desparte lumina 

a două geamuri opuse 

trăind în regim secund 

o viaţă nocturnă 


ATELIER LITERAR 


argint viu delirând 

într-un verb nota re 

în altul diezul culorii albastre 
din lemnul unuia faci fluiere 
din lutul altuia glastre 


materia primă-a cuvintelor reci 
capătă astfel o formă suavă 

de parcă mai-marele zeilor greci 
înnebunit de o tânără sclavă 


ar murmura numele ei în văzduh 
nestins ca mireasma unei crizanteme 
în sufletul meu, ca un duh 

născător de poeme 


poemul, neant ce te poate uimi 
duminică dulce-a durerii 

do mi — do re — do mi 

cântă pianul tăcerii 

Născut la 15 noiembrie 1921, Carapciu pe Siret, Storojineţ — m. 21 octombrie 

de-o viaţă, 1982; Adaos la cartea de vise, 1989; Cerul încă nesfârşit, 1996; Punte 
spre un mal inexistent, 1997 ş. a. 


TARA DE SUS 


Coline şi plaiuri şi creste-n plutire senină, 

A fagilor albi şi a brazilor mică ţară de sus, 

Tu, baştina mea, dorul şi leagănul meu, Bucovină, 
Ţi-aş creşte o floare din dragostea mea de nespus. 


Meleag coborând de la munte spre dealuri, la şes, 
Brazii subțiri de atâta-nălţime rămân sub dimia 
Zăpezilor blândelor — calmelor vrăji ce se țes 
Parcă pentru a-i spori verdelui crud veşnicia. 


Îngheţat e în cremene glasul de fluier ce-a fost 

Doinaş nelipsit primăverii şi verii şi toamnei... 
Izvoarele-s molcome, urşii visează-n adânc adăpost 
Scorburi cu miere amară şi zmeură dulce dă Doamne! 


Pe aici pe la noi strălucirea-i sfioasă cumva 

Şi fetele cu ochii adumbriţi de multă lumină. 
Cetini şi inimi horesc pe a plaiului meu canava 

Şi zisa-nfloreşte pe buze, iubirea e numai deplină. 


În iarnă, meleagul meu iară spre munți se îndreaptă, 
Unde florile-s doar plăsmuire în joc irizant, 

Unde cuvântul iubire cuprins într-o singură şoaptă 
Ajunge să clatine stânca pe celălalt versant. 


VALE-A COSMINULUI 


Pe un petec de ţară, 

cel mai de sus al Ţării de Sus, 

drum dulce coboară spre valea din vremi 

unde apun vechii stejari — 

doar unul mai dăinuie undeva-n partea stângă, 
drum spre o vale a plângerii 

după graiul străbun... Cine-a rămas? Ce a rămas? 
Ghinda? Codrii de mâine? 


had poetica 


173 


Durerea privirii poetului 

peste colinicele şi rănile văilor tale, 

mică ţară de sus? 

Coboară spre valea trecerii dinspre 

tot mai uitatele cronici sfinte, spre valea fără stejari, 
bogata vale săracă, 

coboară dorul ce-a mai rămas necântat. 

Stafii prin codrii Cosminului — ucisele noastre iubiri, 
speranţele noastre perene 

şi nenuntitele nunți. 

Un vaier metalic tăios înfioară codrii, 

ferăstraie "drujba" muşcă adânc la tulpină, 
drujbiştii funcţionează cu vodcă, la răgaz, pe jos, 
stejarii trec din istorie în fum albăstrui de benzină. 
Ciute rămase prin rarişti prind în nări 

ars praful de puşcă şi izul tabac de nacealnic, 

viaţă cu treceri trăite în icnetul sec de topor... 
lartă-ne, Vale-a Cosminului, pentru veacul acesta 
prădalnic! 

Zumzăie nu albini, ci lanţul cu dinţi — 

ferăstraie ca-n iarna dezmăţului, 

se vânează şi în toiul verii, cad stejarii şi căprioarele, 
nomadă şi lacomă pravilă dată să ne despoaie, 
veacul ateu nu aude ţipătul lung al durerii... 

Vale-a Cosminului, 

răpite ţi-s verzile foşnete 

şi ţi se fură cuvintele, 

nimeni să nu le mai ştie în cel mai de sus, 

în cel mai de pe urmă sălaş. 

Seminţie a Cosminului, adună-ţi trecutul şi ţine-te vie 
în ciuda acestui cumplit braconaj. 


ÎNTÂRZIERE DE-O VIAŢĂ 


Teama că-ntârzii vine târziu. 
Clipele-fire de aur duse-n risipă. 
Vântură ani de zbucium pustiu 
Întârzierea de-o clipă. 


Graba că-ntârzie te prinde oricum, 
Hiena domestică, să te devore. 
Deşeuri de viaţă zvârlite în drum — 
Prea târziile zile şi ore. 


S-ar grăbi morţii la judecată — 
Întârzie trâmbiţa ce-i va trezi. 
Grăbită şi roata, mereu inventată. 
Sizif întârzie la schimbul de zi. 


Cântă norocul, cântă — nu iartă! 
N-a fost să fie! — vechiul refren. 
Întârzii la marea-ntâlnire cu soarta 
Stupid, cum întârzii la tren. 


O şansă-n momentul pornirii, supremul, 
Să te prinzi de o bară, de-o scară... 
Întârziere de-o viaţă la trenul 

Ce nu mai pleacă din gară: 


Îi eee i e 5 RR ES a, 


Gheorghe LUPU 
Suceava 


S-a născut la 24 octombrie 1940 în Ştioborani, Vaslui. A absolvit Institutul 
Pedagogic din Suceava. Colaborator al revistei “Bucovina literară”. Volume de poezie: 
Migraţia iluziei, 1983; Fior, 1987. 


PRESIMŢIRE 


Trupul meu se pregăteşte-a moarte. 
ÎI ascult celulă cu celulă. 

Numai o silabă ne desparte — 
Numai o privire ni-i destulă. 


Ritmul lui desăvârşeşte saltul 
Către stâni imaginare. Însă 
Este altul, totdeauna altul 
Netezind acelaşi pod de pânză. 


Viaţa mea se pregăteşte toată. 

Am cosit otava. Cât a fost. 

Stăm pe-aceeaşi prispă. Toarnă, tată, 
Moartea mă cunoaşte pe de rost. 


DESCĂLECÂND 


Noroc şi să ne mai vedem în poezie 
La maluri măcinând eternitate, 
Când sentimentele-s o herghelie 
Scăpată din poveşti pe jumătate. 


Descălecăm brusc înnodaţi tăcerii 
Spre obârşii, spre măduva din căzi 
Unde trudesc în salturi roşii jderii 
Îmbrățişând imaginare alte prăzi. 


Ogrăzile au lăuntrice altare 

Cu trepte şi icoane unde dorm 
Haiducii îngropați la drumul mare 
Sub clopotul istoriei enorm. 


Ne-ntoarcem pe la casele noastre cum se zice, 
Să fim în rând cu lumea, cuminţi şi gospodari — 
Tocmai atunci prin neamuri se zbat ca nişte bice 
Fetele, rugăciuni furate de tătari. 


Mamele toarnă-n candele lună vie. 
Cădem în temelii — nu se mai poate. 
Noroc şi să ne revedem în poezie 
La maluri măcinând eternitate. 

PEDEAPSA 


Sunt urmărit. Sunt urmărit. 
Când îmi va fi mai dulce hoția, 
Îmi vor turna într-un turn aurit 
Ochiul amăgitor ca vecia. 


La cotitură de gând, pândă-n pândă — 
Glontele roşu posibilul mort. 

Unde să plece, cum să se vândă 
Sângele-ascuns în cămaşa de tort. 


Nu echilibrul, hazardul — nu. 
Lacătul creşte. Cheile, cheile! 

Nu asta, nici asta. Un şarpe trecu 
Lipindu-şi de mine pieile. 


Hoţie la viaţă, la moarte hoţie. 
Sunt urmărit, urmărit, urmărit. 
Dar cine ştie, strig, cine-mi ştie 
Capul zbătându-se-n turn aurit? 


PARIMIE 


Nu cunosc o vorbă mai curată 
La poporul meu, etern român, 
Proaspătă de fiecare dată: 
Apa trece, pietrele rămân. 


Nu-i nevoie să răsfăţ cuvinte 
Eu m-alint în carul meu cu fân. 
Dintre toate am luat aminte: 
Apa trece, pietrele rămân. 


Nu s-aşază pleoapă peste pleoapă 
Taina morţii. Nici n-o mai amân 
Din adâncuri cerul se dezgroapă 
Apa trece, pietrele rămân. 


Au venit asupra noastră neamuri 
Fără ţară, căutând tărâm 

Noi am pus la poartă nişte ramuri: 
Apa trece, pietrele rămân. 

DATUL ÎNTRU FIINŢĂ 


Arborul vieţii creşte în delir: 
Frunzişul geme, bântuit de sfinţi, 
Adânc, în rădăcină, dorm cuminţi 
Urmaşii lui Adam, fără de şir. 


Între coroana fremătând de zor 

Azi spre zenit, iar mâine spre nadir 
Şi rădăcina-n tragicu-i respir, 
Colindă demonii în voia lor. 


Se înfioară semnele de-apoi 
Peste-al fiinţei dat, în care nu-s 
Făgăduinţe şi-arătări de sus, 
Că-n toate rădăcină suntem noi... 


Arboru-i cruce. Şi pe cruce pus, 
De la-nceput de vremuri, stă lisus. 


CEI DOISPREZECE 


Firea prefiră-amar, cu foc în două, 
Dă rod de viaţă-moarte mătrăguna, 
Surâde bezna, lăcrimează luna 

Şi cerul astăzi ninge, mâine plouă. 


Adie din vechimi a vreme nouă, 
Vlăstarul se preface-n rădăcină, 
Se travesteşte viespea în albină, 
Ard ierbile şi steaua pică-n rouă. 


Cei doisprezece ce-au venit la cină 
Au toţi de-a valma chip şi fel de ludă 
Aleşi ca pe sămânță şi pe rudă. 


Firea prefiră-amar, cu foc în două, 
lisus s-a răzgândit să mai revină. 
Şi cerul astăzi ninge, mâine plouă. 


Mrs poetica 


177 


RESPIRAŢII STRĂBUNE 
Pictorului R.L. 


În răchitele lui, ca-ntr-un dans ritualic, 
Se deveghe simbolic Bucovina, primar: 
Ancestrale figuri se relevă metalic, 
Enunţând discursiuni în ecou milenar. 


Prin tulpini de vechimi, respiraţii străbune 


Se-ntraud în continuu, profund univers. 
În coroane de mit, cu nodaţii comune, 
Ele simplu însumă o istorie-n mers. 


TAINIC PELERIN 


Din aşternuturi de azur, 

Pe-o aripă de gând, mă fur — 
Să trec prin vână de pământ 
Şi să devin un fir de cânt. 


Necum, învălmăşit, să zbor 
Prin lume un stingher cocor. 
Necum hoinar, precum am fost 
În timp trecut şi fără rost. 


Rămâne-mi vârsta-n giulgi de nea. 
Eu fug, înfrigurat, din ea 

i intru — tainic pelerin — 
n templul unui alt destin. 


RĂSFRÂNGERE 


Picură versul pe leagănul veşnic 

Al tainei numite viaţă, 

Picură lin, precum ceara pe sfeşnic, 
Precum raza lunii pe ceață. 


Copilul din vis n-are-aseamăn cu mine, 
Bătrân hărăzit ţărânei. 

Răsfrângerea lui, însă, vine-revine 

Pe pânza retinei. 


Pelinul rodeşte o flacără vagă, 
Ce-n suflet, nătângă, geme... 
Picură versul... Ursita îşi leagă 
Firele-n spațiu şi.vreme... 

SĂ VORBIM 


printre nopţile din ceaşca cu cafea. 
obsedat îngerul îmi ghicea între 
viață şi moarte 

îşi puse aureola în cui 

aripile pe marginea scaunului 
şi mă întreba despre lucruri 
obişnuite 

din când în când cât e ora 

mai este ceva timp pân-la 
închiderea porților 

îi ziceam dar să vorbim 

să vorbim despre lucruri mult 
mai importante 


TE SUNĂ SINGURĂTATEA 


undeva după miezul nopţii te 
sună singurătatea 

din stradă respingând cu 
dârzenie 

la marginea oraşului o haită de 
câini 

cu greu îi auzi în receptor vocea 
decoltată 

simţi cum prin firul telefonic 
îți gâdilă cu piciorul gol cele 
câteva 

poeme aruncate într-un colț de 
cameră 

cum rujul de pe buze îşi face 
drum 

prin circulaţia mică şi mare a 
sângelui 

căutându-ţi insula sirenelor. 
insistă la o întâlnire tâte-a-tâte 
vorba ei: multe încă nu ne-am 
spus unul altuia 

îi zici că-i târziu eşti obosit 

îi citeşti un pasaj din Codul 
Bunelor Maniere 

şi cu un au revoire bambino 
pui receptorul la loc 

nu înainte de-ai simţi sărutul 

împăienjenindu-ți fotoliul 
din care îţi imaginezi 
singurătatea gonită pe străzi 
de o haită de câini 


POEMUL DUPĂ CARE TE ASCUNZI 


ascunde-te în spatele acestui 
poem 

şi-ascultă cum ploaia de toamnă 
râcâie zborurile rătăcitelor 
păsări 

să stai chitic şi să taci 

orice cuvânt rostit devine ținta 
căderii latente 

şi-atunci treci şi tu 

în lista rataţilor de toamnă 
şi-atunci ce te faci cu poemul 
în spatele căruia nu te mai poţi 
ascunde 


LECŢII DE FOTOGRAFIE 


developezi privirea 

şi dai peste imaginea camerei 
cămaşa călcată cu duminicile 
spânzurate-n curcubeu 
atârnând pe umărul scaunului 
scrumiera cu mucuri de poeme 
fumegând a tăcere 

pantofi lustruiţi cu noaptea 
adunată-ntr-o cârpă 

în oglinda lor 

părul răvăşit trădează sufletul 
plimbându-se prin cioburile 
geamului spart 


TÂMPLELE EGOISMULUI NECESAR 


m-am hotărât să-ţi ating 
tâmplele 

din singurul motiv că ieri 

am urlat la lună cu cuvintele 
dintr-un vechi poem 

nu cu ale câinilor vagabonzi 

şi nici cu ale lupilor hăituiţi de 
iluzii 

sau cu urletul tinerei leoaice 
ci cu propriul urlet al respirației 
în amnezie 

m-am hotărât să-ţi ating: 
tâmplele 

din simplul motiv că mult mai 
mult 

mi s-a făcut dor de mine şi... 
(iarăşi acest egoism necesar) 

NODUL 


Eu nu pot scrie 

Despre ce se petrece azi în oraş 
Tocurile triunghiulare 

Ale pantofilor de damă 

Au mai crescut în înălțime, 

Cei şase căţei 

Din faţa Băncii Comerciale 

Au mai adoptat un membru în haita lor, 
Vânat şuvoiul de sacoşe 
Cadrilate, din rafie, 

invadează de două ori pe zi 
Trotuarele înspre bazar 

Şi dinspre bazar, 

Studenţimea subţire scotoceşte 
La second după o pereche 

De blugi 

Firme, firme pe toate blocurile, 
Pe stâlpi 

Cârpe spânzurate pe care vântul 
Le flutură 

Ca pe o recunoaştere 

A stării de ofertă 

Da, oraşul e grav bolnav 

De prea mult de dat 

Pe nimic 

Şi eu nu pot scrie despre 

Cum toţi şi-au cumpărat 
Calculatoare crezând 

Că omul plus calculator 

E o marfă mai căutată, 
Investitorii cei aşteptaţi îndelung 
Nu vor decât 

Spaţiul construit sau neconstruit 
Doar spaţiul, acesta tace, 

Nu-şi dă aere de superioritate, 
Nu se laudă că ştie 

Gramatica engleză mai bine 
Decât copiii englezi, 

Nu suferă de orgoliu 

Şi de dorinţa de şefie, 

Da, aici în oraş fiecare are 
Afacerea lui, chiar dacă 

Nu există nici un subaltern 

El este şef, nu-i comandă nimeni 
Şi nu-i impune 

Un program ce nu i se mulează 
Pe structură, 

Auzi strigându-se de pe trotuar 
Pe altul: bă, ţărane! 

A batjocură, 

Dar această etichetă o poartă toţi pe suflet 
În dorinţa de a da socoteală 
Doar cerului 

Şi în mistuitoarea sete 

De libertate, 

Aş vrea să scriu orice altceva 
Dacât despre bazarul chinezesc 
Din holul Casei de Cultură 

Sau despre moartea gri, 

Tot mai gri a unor partide 

Nici de dreapta nici de stânga 
Nici de mijloc 

Încropeli de vise 

Că de realităţi suntem departe, 
Atât de departe cum n-am mai fost 
lar din dealul Cetăţii calul 

Lui Ştefan cel Mare 

Nechează a dor de ducă 

La război, 

Atâţia poeţi şi prozatori 

Şi critici literari se trezesc în zori 
Cu aceleaşi dileme metafizice, 
Nu demult, nişte întreprinzători 
Ai administraţiei publice au scos 
Stemele în piatră de pe caldarâmul central 
De pe care bourul privea 
Nedumerit pe umiliţii aceştia, 
Cum să scriu 

Despre unii ce poartă în spate 

O desagă cu avuţii 

Şi tremură de foame, 

Tremură de frica de a nu putea deschide 
Nodul, noul. 

POEMUL SINGUR 


îmi bat poemul la maşina de scris 
şi bucăţi de cuvinte sar peste tot: 

pe pereţi pe birou peste cărți 
precum sângele dintr-un cocoş tăiat 
zvârcolindu-se în jurul trunchiului 


îmi bat poemul la maşina de scris 

şi vocalele consoanele (ce bine 

că am renunţat la timp la semnele de punctuatie!) 
se depun în straturi groase 

tot mai groase 

pereţii tavanul abia se ghicesc 

geamul nu se mai vede 

uşa abia se distinge 

camera devine din ce în ce mai mică 

tot mai mică 


îmi bat poemul la maşina de scris 
până lucrurile din jurul meu 

devin un tot întreg: 

pereţi cuvinte fereastră cuvinte uşă 
tavan cuvinte maşină de scris birou 
cuvinte cărţi cuvinte cuvinte 


acum în zadar ar încerca cineva 
să facă o delimitare 

între lucrurile din odaie 

şi mine 

ÎNTOTDEAUNA VA FI MÂINE 


nu-mi deplânge rana 

ci partea rămasă neatinsă enigmatică 
mi-a spus cuvântul 

vezi că nu mai ai cu ce-ţi alimenta 
retina ochilor timorată 

când vârtejuri pornite din carnea ta 
încă tânără încă abstractă 

te aruncă zi de zi 

în hăul unui fir de nisip 


vezi că nu mai ai cu ce-ţi linişti 
timpanele devastate de larma 
oraşului barbar 

vezi că această dimineață 

nu este dimineața cea adevărată 

şi uită-te atent la mine: 

nici eu nu sunt cuvântul cel adevărat 
pentru că ziua în care mă voi naşte 
întotdeauna va fi mâine 


BOCANCII VIGILENŢI 


în sfârşit eşti şi tu de acord 

că nu mai poți inventa stele fixe 
retras într-un castel 

ridicat din puncte de suspensie 
dormi 

dar în creierul tău 

războiul de o sută de ani 

nu se termină niciodată 


tresari 

o fi probabil din cauză 

că nu-ți mai simţi sub cap europa 

ca pe o pernă confecţionată din victorii 


bocancii stau vigilenţi prin unghere 
unul a ajuns la gradul de amiral 
secretele militare se hârjonesc şi azi 
în ruptura tălpilor 


în rest totul e bine 

dimineaţa la ora şase fix 

după rugăciunea cu înjurături 

după ce fumezi pe săturate turnul babel 
te pui iar pe aşteptat 

eşti aproape sigur că vor sosi odată şi odată 
veşti bune 

de la faimosul cartof 

care poartă în piept 

ca pe o decorație 

cuțitul de bucătărie 

Chişinău 

VIZIUNI LA CERNĂUȚI 


Numai arhivarii şi măturătorii 

numai cerşetorii oraşului ar putea să mai ştie 

numai bătrânii ceasornicari mai au viziuni: 

dintre rotițele dinţate ale ceasornicelor răsar 

ofiţerii subțiri mirosind a tutun interbelic 

Celan şi Mircea Streinui aureolaţi de aburii decadenti ai 
cafelei 

barba Mitropolitului Silvestru 

curtată de briciul imperial prin saloanele din Viena 


Numai arhivarii şi măturătorii, numai cerşetorii 
înşurubând în cer 

turlele răsucite ale Bisericii Sf. Nicolae, simt 
oraşul închis sub varul din ziduri 


Alte statui, alte măşti, pentru alte ceremonii 


Întinzi mâna — şi dai de trupul absenței 
muşti din măr şi mărul 
e pe jumătate mâncat 


în lumină lucrează umbra păianjenului Arghirodes 
cu râvnă benedictină. Minciunoase-i sunt 
pânzele, himerică-i este crucea 

Se înserează şi în turnul Primăriei 
luminează capetele primarilor decapitaţi 
străluceşte mefistofelic firma ziarului pictată 
cu sângele poetului Ilie Motrescu 


Se zice că Dumnezeu a fost văzut 
vorbind cu câinii vagabonzi 
în preajma fabricii de drojdii peste pod 


Urci scările în noapte şi-i pustiu 

cobori scările, alergi pe trepte către centru şi-i pustiu: 
unde ţi-e tinereţea umplând vechile pasaje 

împingând uşi grele din lemn de Bosnia 

împodobite cu guri înverigate de leu? 


Unde-ţi sunt prietenii: Ilie Arcadie Ştefan Vasile Grigore 
Mircea Simion şi celălalt Ilie? 


Închizi ochii şi-i vezi înălțând o piramidă 
de carne şi sânge pe tăişul sabiei 
deschizi ochii şi-i vezi răzuind clopotele 
de mierea imperiilor 


Alte statui, alte măşti, pentru alte ceremonii 


Ai vrea să te-ntorci 

dar brusc înţelegi că nici n-ai plecat 

te opreşti speriat şi-ţi asculţi bătăile inimii 
întinzi mâna şi abia dacă dai de tine-n oglindă 


MAŞINA APOCALIPTICĂ 


La drept vorbind, iubit cetitor, mă şi tem 
să te invit în atelierul mecanic 
al acestui poem 
pe cât de lucid pe-atât de halucinant 
căci aici şi acum, Domnul Abis şi Prinţul Neant 
vor pune în funcţiune, 
după un scurt repaos, 
maşina de fabricat absurd, 
maşina de fabricat haos 


lată-i aşadar răsucind şuruburi 

mişcând nevăzute pistoane 

mici scripeţi ai istoriei contemporane 

până când — priviţi — roţi dinţate 
se-mbucă şi crişcă 

şi minunea învie, “comedia se mişcă!” 


Oho, duduie cazanele, roţile interioare 
acţionează roata cea mare — 

şi ca din beznă, umed de ceaţă, 

întreg Babilonul mi-apare în faţă 


lată o ţară în care morcovii şi cartofii 
cresc pe cupola aurită a Sfintei Sofii 

iată-o câmpie minunată cu focuri de moaşte 
prin care Aristofan mâna cârduri de broaşte 


iată un zeu într-un castel de urzici 
cu aureola mâncată de viermi şi furnici 


iată o plombagină cu fețele-aburinde 
multiplicând zi şi noapte morminte 


iată o fântână topindu-se de sete 
iată-l pe Galilei încolţit de comete 


iată cuțitul cununat cu rugina 
iată bufonul iubindu-şi regina 


iată nişte iepuri de casă dormind într-un mit 
iată o priză îndrăgostită de-un scurtcircuit 


iată îngeri de lux, iată stele de alcool 
iată Evul Mediu dansând rock-n-roll 


iată roţile cu zimţi, dulapuri de-argint, sertăraşe cu 
lumânări 

turnuri cu scări, turnuri fără de scări 
forfecuţe de os, lentile roz, ceasuri stricate 
năsturei de duzină grupându-se în sindicate 
cutii cu zaruri, râşniţe de cafea, beculeţe, focuri de iască — 
toate amestecându-se într-o dezordine îngerească 

în imagini schimbătoare, caleidoscopice 

(ah, ce nebunii ah, ce iluzii optice!) 


lată culoarea roşie putrezind în păunii de gală 
iată un cartof în care creşte piatră filozofală 


iată păianjenul țesându-şi plasa 
în care cădea-vor mirele şi mireasa 


iată o biserică trasă pe roţi 
de triburi păgâne de vizigoți 


iată în amurg trecând o fanfară 
pusă-n mişcare de-o roată de moară 


iată o mănăstire plânsă şi-nlăcrimată 
iată muntii Carpaţi traşi în judecată 


Şi în sfârşit iată-o corabie curtată de tangaj 

după care, iată-te şi pe tine, iubit cetitor, 
apărând în peisaj 

prins în mecanismul meu delirant 

alături de Domnul Abis şi Prinţul Neant 

care îmi fac semn să închei poemul 

ca nu cumva, de prea multe imagini, 

să se deregleze sistemul 

de semne şi numere criptice 

al superbei Maşini Apocaliptice 

FRONTIERA 


Din Ţara de Sus 

înspre Ţara de Jos 

lacrimi se rostogolesc 

ca bolovanii din munte 

şi gardul de sârmă ghimpată 
de-a lungul căruia stai de pază 
tu, grănicerule, 

nu le poate opri, 

căci firele lui au fost trase 

prin ochii noştri 

pentru a le împăienjeni privirile 
şi prin inimile noastre 

pentru a le sfâşia dorurile 

şi prin visele noastre 

pentru a le reteza aripile. 

La ce bun arma ta, grănicerule, 
înfipt ca un ghimpe 

între soră şi frate 

între mamă şi tată 

de aici şi de dincolo 

de dincolo şi de aici. 

E timpul să ştii 

că o frontieră strâmbă 

ca aceasta 

fi-va mereu violată- 

de lacrimi şi vise... 


CÂNTEC TRIST 
Lui A.P. 


Vremuri păgâne 
suflete-n vânzare 
cu necazul zilei 
intră-n Cernăuţi 


III RE ed 


Porţia de pâine 
porţia de sare 
pe taraba milei 
zornăie bănuţi 


O tristețe-amară 

se aciuă-n oase 
dihonia-nvrăjbirii 
înstrăinează frați 
Trunchiata ţară 
fulguie în oase 
Visul reîntregirii 
scade-n subCarpaţi. 


LUAREA LUMINII 


În noaptea învierii Lui 
fremătam printre umbrele 
unui cimitir mereu profanat 


Ar fi trebuit să mă bucur 

că mi se oferă şansa trecerii 
printre cruci 

fără ca morţii de sub ele 

să mă prindă de braț 

pentru a mă învinui de trădare 


Dintr-o parte 
ne veghează Detrunchiatul 


Ca nişte ochi de veghe 
stau monturile ramurilor tăiate 
în 1775 

în 1812... 

Dar pentru că acestea 

în 1918 

crescuseră la locul lor străvechi 
securea vrăjmaşă 

le-a mai tăiat încă o dată 

în 1940 


Astfel 

cu amintirea ciuntită 
bâjbâim printre cruci 
în căutarea luminii 
învierilor noastre. 

MATERN LA BUCOVINA 


1 


Matern la Bucovina, acasă la părinţi, 

Ce greu s-adună neamul la masa obosită 
Blagosloveşte tata pâinea printre dinţi 

Şi mama-şi face cruce la maica preacinstită. 


Puțin e neamul nostru şi-aşa de împrăştiat, 

Şi rar când împreună l-a dezmierdat destinul... 
Întreb de Cernăuţi, îmi spun că s-a schimbat: 
— Azi altu-i omul nostru şi altul e streinul... 


În casa noastră noi abia că mai trăim 

Şi p-a rodit grădina întreg precum rodea, 

Şi moare badea Gheorghe şi duce-n ţintirim 
Argintul unui neam ce-n frunte îl avea. 


Aşa de tare noi la neam ne-am rătăcit, 

Încât nu poate nimeni să iubească totul... 

De ce suntem pe lume? De ce ni-i plaiul mic? 
De ce mereu ni-i dor? Şi-n sat nu-ncape mortul? 


4 


Eu sunt trist ca un caval, 
Ba mai trist — ca o vioară, 
Ca privirea unui cal 

Ce se-ntoarce-n sat să piară. 


Eu sunt trist ca un ocean, 
Ba mai trist — ca o pădure, 
Ca un spic de grâu în lan 
Ce se coace ca să-l fure. 

Eu sunt trist ca un copil, 
Ba mai trist — ca un părinte, 
Ca ninsoarea în april 

Ce îngheață pe cuvinte. 


Eu sunt trist ca un folclor, 
Ba mai trist — ca o ţărână, 
Ca o gură de popor 

Şi-a lui soartă, şi-a lui milă. 


5 


La Bucovina, sus, la Dulcea-Eminescu, 
Infinit de verde, infinit, 

Întâi aş plânge, apoi aş blestema — 

Să fiu egal cu ce e un pământ. 


La Bucovina, sus, la Dulcea-Eminescu, 
Părintesc mi-i totul, părintesc, 

Se mută chipul nostru acum pe alte fețe 
Şi graiul meu cu altu-nlocuiesc. 


La Bucovina, sus, la Dulcea-Eminescu, 
Întristat mi-i verbul, întristat, 

Sunt oaspete acasă, de parcă inventează 
Nişte chimişti agenţi de poluat. 


La Bucovina, sus, la Dulcea-Eminescu, 
La izvor în țarnă, la izvor, 

Sunt rădăcini şi parcă-ar fi soare, 

Dar cresc lăstari să piară-n umbră lor. 


La Bucovina, sus, la Dulcea-Eminescu, 
Pe bătrâni se ţine, pe bătrâni, 

În pădurea noastră ultimul copac 

Şi cea din urmă apă din fântâni. 


La Bucovina, sus, la Dulcea-Eminescu, 
infinit de verde, infinit, 

Întâi am plâns, apoi am blestemat — 

Şi asta, Doamne, eu nu am dorit. 


8 


Visul meu nu-l are nici un om pe lume, 
Nici dor aşa de aspru de satul lui natal, — 
La Bucovina, sus, copilăria mea 

Şi astăzi se mai ţine de coama 'unui cal. 

Gândul meu nu-i are-n lume vreo ființă, 

Şi nici dureri atâtea ce-n piept se suprapun, — 
La Bucovina, sus, copilăria mea 

Şi azi mai vede ploi într-un bătrân alun. 


Drumul meu nu-l ştie nimeni, nicăieri, 

Nici nu-s pe lume drumuri să samene cu-al meu, — 
La Bucovina, sus, copilăria mea 

Şi azi mai vrea să prindă-n munţi un curcubeu. 


Şi somnul care-l am nu l-aş dori cuiva, 

Nici lacrima ce-o plâng şi peste-atâţia ani, — 
La Bucovina, sus, copilăria mea 

Mai stinge lumânări pe vârfuri de castani. 


Acolo-i râul meu şi-a lui grăbită apă, 
Întristatul nai într-un amurg cu munţi, — 

La Bucovina, sus, copilăria mea 

Se pierde printre flori cu paşii ei desculți... 


9 


Pe sub Carpaţi, la coasă, la Siret, 

E vară, numai vară, şi-i cositu-n toi, 
Dar iese nu ştiu cum din rădăcina ei 
larba ceea verde şi pleacă de la noi. 


De parcă-i supărată pe nu ştiu ce cosaş, 

În supărarea ei câmpiile se pierd. 

De ce? Nu ştie nimeni şi nu găsesc răspunsul 
Pe sub Carpaţi, la coasă, la Siret. 


Acolo unde-i vară şi-i numai vară poate 
Şi nu sfârşesc cositul de un veac, — 

De ce? Nu ştie nimeni, iarba ceea fuge 
De la cosaşii care, ca amuţiţii, tac. 


Ce zadarnic chin să vezi şi să nu spui 
Că toată munca asta se face în deşert, 
Că iese supărată din rădăcina ei 

Pe sub Carpaţi, la coasă, la Siret. 


Şi iese, şi se duce ca o-ntristată poate, 

Deşi e numai vară şi-i cositu-n toi, — 

De ce? — nu ştie nimeni, — şi unde se opreşte, 
Şi când se-ntoarce iarăşi verde înapoi... 


1988-1989 

ACORD ECONOMIC 


Ne vindem 

pâinea de la gură 
popoarelor domesticite 
de grâul românesc 

şi ne petrecem vinul 
ca pe un nuntaş 
înnebunit de moartea 
mirilor. 


TIMP SCORBUROS DE TOAMNĂ 


Te-am căutat şi iubit, moarte, 
ţi-am lăudat curajul de a mă îmbrăţişa 
pe mine, cel mai temător dintre trăitori. 


Te-am aşteptat, moarte, 
eram emoţionat când te simțeam 
prin preajmă. 


Îți căutam răsuflarea fierbinte de gheaţă 
în timpul scorburos de toamnă. 


Vroiam să fiu cu tine, moarte; 
mereu mă alungai cu rânjetul 
tău cinic şi rău. 

Erau alţii mai frumoşi decât mine, 
mai încrezători în viaţă şi în noroc. 
Astăzi degeaba vii, moarte, 

îmi este frică de tine, te urăsc, 


ia-mă naibii! 


CORESPONDENŢĂ SPECIALĂ 


Cocieri, 28 iunie 1992, de pe linia întâi a frontului 


Ciudate chipuri strâng 

în mâinile lor de serafimi 

glonțul mortii. 

Bărbaţii tineri de sub arme 

se răzvrătesc împotriva pustiului. 


Arşiţa unei mitraliere 

lasă oţelul însetat, 

scoate scrâşnete lungi 

de sub şenilele unui tanc. 


Boabe mari de transpiraţie 
aprind fruntea încinsă de febră. 
Neliniştea se scurge de pe chipul 
înspăimântat. 


Om hăituit de umbră şi întunecime. 


REPORTAJ DIN SIBERIA 


Imens şi înspăimântător îi este hotarul. 
Vietăţile sălbatice şi zăpezite 
adulmecă izbele. 


Departe, în adâncurile nordului, 

copacii îşi frâng înălțimile, 

apele — meridiane săpate în muţenia peştilor — 
cutreieră paralelele frigului. 


Alcoolul aprinde mânia. 
O armonică îşi încinge mijlocul 
cu urletul de haită al lupilor albi. 


Frica sălăşluieşte în sârma ghimpată. 
O armă îşi descarcă glontul în pieptul 
vietăţii. 


Omul, mai singur şi mai străin, 
aşteaptă veşnicia. 

Siberia îi pare un rai 

în care doar vântul îi redă 
zborul. 

TARA NEGUSTORILOR DE STELE 


Rusie, ţi-am cunoscut 

femeile, vodca şi disperarea. 

Moscova e casa plânsului de lup. 

Luna se înfruptă din şenilele 

tramvaiului. 

În jurul meu se adună 

câinii vagabonzi ai Moscovei, 

nu dulăii k.g.b.-lui cum ar fi 

vrut javrele politice. 

Rusie, cu pasul ţi-am măsurat 

hotarul şi am hrănit veveriţele Siberiei. 
Femeilor tale le-am îndrugat 

verzi şi uscate, promiţându-le 

nemurirea — 

le-am scris chiar şi versuri. 

O poetă de pe Arbat 

mi-a spus cu vocea ei cântată 

“Jizni, drug moi, glupaia şutka” 

(viaţa, prietene, e o glumă proastă). 

Am negociat în Piaţa Roşie 

cu doi negustori de stele, 

mi-au oferit Steaua Roşie de pe Kremlin 

şi mumia lui Lenin din mausoleu. 

Ce să fac cu ele, prieteni, i-am întrebat? 

Să le vinzi americanilor — 

tot duc ei dorul după Marx, Engels şi Lenin. 
Pe Serioja, barmanul de la restaurantul “Praga” 
din inima Moscovei, l-am auzit spunând: 
“Viaţa e o glumă foarte, foarte proastă”, 
după care şi-a tras un glonţ în cap. 

În bar se cânta “Tumbala, tumbala, balalaika”. 
Vodca Smirnoff se prezenta în lumina subţire, 
malaxată de strip-teaseuze. 

Creierul lui Serioja se prelingea 

pe o sticlă de coca-cola. 

Am tot hoinărit prin Piaţa Roşie, 

nu am dat de umbra lui Maiakovski 

şi nici de cea a lui Serghei Esenin. 
Moscova i-a uitat pe amândoi, 

nu li se mai recită versurile 

pe Arbat. 

Rusie, ţi-am învăţat înjurăturile 

le-am scuipat printre dinţi 

prin metrou şi tramvaie. 

l-am văzut în inima Moscovei, 

pe cei care purtau brasarde cu zvastică 

şi strigau din rărunchi: “Râjaia ievreiskaia sabaka”. 
Rusie ţi-am văzut soldaţii cerşind pâine 

în faţa brutăriilor — “Unde-ţi este gloria, Rusie?”. 
Stai, Rusie, n-am terminat! 

Unde-i aurul şi cloşca cu pui? 

Am să-ți vând plămânii unei macarale — 
să-ţi auzi propriul urlet, să înveți 

şi tu ce-i durerea. 


mc EI RI IRI ERE IRI IE 


llie T. ZEGREA 
Cernăuți 

ARTĂ POETICĂ 


Pe sub prăvălia cu săpun de rufe 
Azi se plimbă rime şi imagini noi, 
Beau actorii tragici vin acrit în bufe 
Gâdilind o masă cu genunchii goi. 


Degetele ierbii tunse scurt odată 

lar tresar la gândul că-ar putea ţâşni 
Chiar în noaptea asta într-un vis de fată 
Să întinerească lumea pentru-o zi. 


investind în norii ce cândva vor ninge 
Proorocii joacă zilele la zar 

Şi naivul crede că-ar putea distinge 
Clipa veşniciei-n pagina de ziar. 


Îndemnat cu biciul de argint al morții 
Scribul chiar transpiră şi e inspirat 
Împingând cuvinte pe gâtlejul sorții 
Într-un veac ce-şi duce hoitul împăiat. 


POETUL LA SFÂRŞIT DE MILENIU 


Închiriat cu ora de Dumnezeu şi îngeri, 
Vânat pe-ascuns de dogme, femei tuşind convingeri, 


Poetul strigă şansa acestei lumi prin pieţe 
Ba salutat cu pietre, ba dus pe la ospeţe. 

Pe rana albă-a florii de crin ziua se stinge, 
Ceasul din turn ca ceata pe trup i se prelinge 


Şi încercând să afle de e noroc sau vină 
El aţipeşte-n cântec de blondă ghilotină. 


Într-o caleaşcă trasă de-admiratori cu stagiu 
Dospeşte-un imn de slavă, mocneşte-un naufragiu, 


lar generalii-ngraşă pe-ascuns nişte speranţe 
În cazul unei crize de mult duioase gloanţe. 


Modernizat şi Pontul, cu pieţe noi, bufante, 
Produce zi şi noapte pe benzile rulante 


Prosoape moi şi apă, săpun pentru stăpâni 
Ce ştiu din biblii arta spălatului pe mâini. 


NEBUNUL CU ÎNGERU-N SPATE 


Zilnic între ora cinci şi ora şapte 
Vine-n tăcere nebunul cu îngeru-n spate 


Mă salută c-un zâmbet politicos, de departe, 
(Are o faţă albă ca o filă de carte 


Pe care-a rămas numai pagina, în colţul de jos) 
Şi dispare la fel de repede şi misterios. 


Şi n-ar trebui, desigur, să dau importanţă 
Acestui fapt mărunt, lipsit de nuanţă, 


Deoarece la plecarea lui nu se întâmplă nimic: 
Rămân la fel de singur, încercând să despic 


Noaptea pleşuvă şi tristă în cinci şi în şapte 
Ca şi până la sosirea lui cu îngeru-n spate. 


Şi Moartea la fel, dimineața, mă salută din mers 
Chiar de-alături, la numai două picioare de vers. 

Constantin ARCU 
Suceava 


CEREMONIAL 
DE DESPĂRŢIRE 


Nataliei, în via Ta împărăție 


Plecarea ultimelor rude păru să-l 
smulgă din starea confuză în care fusese 
aruncat la vestea morţii mamei sale. Incă 
din zorii zilei de luni, când telefonul l-a 
trezit din somn spre a-i aduce vestea 
otrăvită, a simţit că intră pe porțile unui 
coşmar şi că o altfel de moarte îl bântuia 
pe el însuşi. Nedumerirea iniţială a 
devenit treptat durere surdă, ce i s-a 
strâns într-un ghem tepos în vintre. 
Umbla de colo-colo fără să priceapă 
nimic, nici măcar sensul îmbărbătărilor 
ce i se adresau. Şi acest coşmar s-a 
prelungit până miercuri, când drumul 
spre cimitir, sub un soare necruţător, în 
urma sicriului peste care se revărsau 
bocetele mătuşilor sale, l-a parcurs în 
transă parcă, reacționând la sfaturile 
rudelor ca sub imperiul unor porunci. 
Sora şi soția sa mergeau alături şi multă 
vreme s-a întrebat de ce sunt îmbrăcate 
în negru pe o asemenea zăpuşeală, deşi 
el însuşi purta cămaşă şi costum de 
aceeaşi culoare. În urma lor se târa 
convoiul mortuar care adunase rude, 
curioşi ori indivizi sărmani, obişnuiţi să 
facă rost de-ale gurii cu asemenea 
prilejuri. 

Pe când se apropiau de biserică, 
în timpul unei opriri, a şters cu un tam- 
pon de vată firişorul de sânge care se 
prelinsese din nara stângă a mamei sale. 
Nu era sânge, ci o mucozitate sânge- 
rândă, iar el şi-a spus că o să treacă 
până la urmă, fără a se gândi la ceva 
anume. Apoi şi-au continuat drumul; la 
cimitir a rămas lângă mormânt până la 
sfârşit şi a văzut cum groparii aceia 
nenorociţi, aproape beți, aruncau pă- 
mânt peste sicriu cu o frenezie ce i s-a 
părut dezgustătoare. Numai soția sa se 
mai afla acolo, puţin mai în spate; ceilalți 
au plecat de îndată ce preotul a terminat 
slujba, grăbiţi să nu piardă bucatele 
praznicului. Au aranjat apoi coroanele, 


una rezemată de cruce şi cealaltă pe 
fața proaspătă a mormântului, înfrân- 
gându-şi cu greu nevoia de a lăcrima. 
N-avea puterea să gândească însă; prin 
plecarea mamei sale, se găsea dintr- 
odată singur, aşa cum nu fusese poate 
decât cu mult timp înainte de a se naşte, 
şi i se făcu milă de el însuşi. 

Acum se învârtea fără rost în jurul 
maşinii pregătite de plecare, în fața portii 
deschise, auzind cât se poate de clar 
şoapte care îi cereau să se smulgă din 
ghearele coşmarului. Erau momente 
când înțelegea că, fără îndoială, o boală 
ciudată l-a lovit pe neaşteptate în 
ultimele zile, împingându-l într-un vis 
halucinant, numai că ar fi putut să se 
sustragă prin cel mai mic efort de voinţă. 
Avea convingerea asta, aşa că porni 
grăbit pe lângă straturile de trandafiri şi 
lămâiță din fața casei, împrejmuite cu 
un gărduţ din ostrețe, aruncă numai o 
privire spre cei doi meri cu ramuri 
noduroase şi se îndreptă spre bucătă- 
ria de vară, în care, de altfel, părinții săi 
locuiau în toate anotimpurile anului. Din 
prag îşi văzu tatăl trebăluind ceva la 
căruța răblăgită de sub caisul din curte, 
chiar lângă cotețul păsărilor, de parcă 
nimic nu s-ar fi întâmplat, dovadă în plus 
a maladiei sale înverşunate. Eliberat 
oarecum de abulia paralizantă din ul- 
tima vreme, intră în bucătărie, acolo 
unde vremurile şi nevoile au amânat 
să se mai aşeze o pardoseală de 
scânduri peste stratul de lut. Mama sa, 
cu fața spre plita dogoritoare, mesteca 
preocupată într-o oală cu lingura de 
lemn, grăbită să isprăvească mân- 
carea. 

— Noi plecăm, mamă, spuse Alin, 
prea puţin mirat de schimbarea surve- 
nită în mintea sa. 

— Numa putin, măi, copile, replică 
ea, continuând să mestece acolo. Acum 
îi gata mâncărica. 

Alin îi privi baticul uzat, flanela 
rărită în coate, pe care cu siguranţă o 
primise de la sora lui, şi-şi spuse că data 
viitoare îi va aduce haine noi. Numai că 
asta n-ar fi folosit la nimic, căci mama 
îşi depozita cele mai bune haine în lada 
din casă, pentru înmormântare, să nu 
trebuiască să mai cumpăraţi voi atunci. 
Ideea cu înmormântarea îl irita cumplit, 
aşa că încercă să schimbe de îndată 
vorba. 

- Lasă, mamă, n-avea grijă de 
noi. În două ore suntem acasă... Şi nici 
nu ni-i foame acum. 

— Da’ îi gata, Alinaş. Cum să 
plecați aşa la drum? 

Continuă să mestece, fără să-şi 
întoarcă faţa. Încăpăţânarea mamei 
avea ceva patetic, regretele unei vieți 
irosite erau vii şi dureroase, rămânându-i 
marea consolare că şi-a văzut copiii 
realizaţi, numai că vizitele lor se răreau 
cu fiecare an, iar ea se împuţina tot mai 
mult. Alin îşi spuse că toată viaţa ei a 
însemnat numai alergătură şi roboteală; 
în rest, prea puține bucurii şi nici o 
fărâmă de fericire. Şi dintr-o dată, frânturi 
din copilăria sa i se învălmăşiră în cap, 
fără a se putea opri la una anume. 

— Şi Oltita? Mai scrie, sau ce mai 
ştii despre ea? întrebă Alin puţin. mai 
târziu, încercând mai ales să-şi limpe- 
zească gândurile. 

— Nu ştiu ce-i cu fata asta, că nu 
scrie un rând, răspunse cu neaşteptată 
înverşunare mama sa. O trecut astă 
toamnă, da' pe fugă, cât i-am pus nişte 
făină, ceapă şi poame, ca de la ţară, ştii 
cum. N-am avut timp nici să schimb două 
vorbe, că sara au plecat la cuscri, c-acolo 
trag tot timpu' când vin. 

— Aa, erau cu toţii, spuse Alin. 

— Da, tot familionu' lor. M-am jucat 
şi cu băietu', că nu l-am mai văzut de 
când l-o luat la ei. Să vezi ce înăltuţ îi, c-o 
întrece pe mă-sa. Se apiecă în fața sobei, 
adună câteva -vreascuri uscate şi le 
frânse în mâini, mai înainte de a le 
arunca în plită. 

— Eu am sunat-o de Revelion, 
spuse Alin. N-am avut cum să discut 
prea multe, îţi dai seama. Se plângea 
că au mult de: lucru, că munceşte zi 
lumină. În rest, erau destul de bine, din 
câte am înțeles eu. 

= O privatizat avicola, aşa spunea 
Oltea. Şi stăpânu' lor, patronu' sau cum 
îi mai spune, nu-i lasă să-şi -tragă nici 
sufletu'.:O durea spatele, da nici vorbă 
să-şi ia medical, că se supără domnu”, 
nu-i ca înainte. li greu, da’ n-are ce face. 
De asta nici nu poate veni mai des pe- 
acasă. 

— Aşa-i, mamă, că-i greu de găsit 
o slujbă, ce să vorbim... 

— Ştiu, măi băiete, ce, nu- -nțeleg? 
Da’ măcar dacă eraţi şi voi mai pe- 
aproape... Da” aşa, -unu într-un capăt.de 
țară, altu’ în celălalt, că nu vă mai văd 
cu anii:.., adaugă mama sa, în timp ce 
spinarea începu să-i tremure uşor. :. 

: Într-un: acces: de sentimentalism, 
Alin încercă să îmbrăţişeze acel trup 
stafidit, însă braţele sale alunecară în 


gol. În sfârşit, înţelese: nu mai era nimic 
de făcut. Se retrase puţin, sperând că 
imaginea ei se va contura iar, numai că 
totul a rămas pustiu; focul în vatră era 
stins pentru totdeauna. O luciditate 
dureroasă a început să-i încolțească în 
creier, iar casa aceea, care altădată i se 
părea imensă, şi curtea pustie, prin care 
tatăl său umbla încolo şi încoace fără o 
treabă anume, se dezvăluiră dintr-odată 
golite de conţinut, absurde. 

Deşi o adusese de la morga 
spitalului, o baracă de lemn mai exact, 
unde fusese aruncată pe o masă (baticul 
îi alunecase, lăsând să se vadă părul 
alb, rărit), şi cu toate că văzuse cum se 
înnegreşte în ultima zi, înțelegea pentru 
întâia oară că nu o va mai vedea 
vreodată trebăluind sau povestindu-i 
cele petrecute în sat de la ultima vizită 
(şi cât de rare erau aceste vizite!), ori 
întrebându-l cum o mai duce şi ce mai 
este prin lumea lui. Nu pricepea cum 
este posibil aşa ceva şi, încovoiat de 
nedumeriri, a coborât treptele bucătăriei 
de vară, apoi a trecut cu paşi nesiguri 
din nou prin fața casei. Fără o vorbă şi 
fără să-şi ia rămas bun de la tatăl său, a 
urcat în maşină şi nevastă-sa a pornit 
motorul. 

În timp ce coborau panta domoală, 
pe drumul brăzdat de hârtoape, imagi- 
nea firişorului de sânge prelins din nara 
mamei sale i-a apărut iar, însă acum a 
izbucnit în mintea sa cu violenţă. Ceva 
nu era în regulă, presimţire care deveni 
foarte curând certitudine, deşi n-ar fi 
putut spune ce anume îl frapa atât de 
puternic. Şi-a bătut destul capul să 
desluşească această enigmă stărui- 
toare, uluit că până atunci nu-i dăduse 
nici o importanţă. Ceva esenţial îi scăpa 
şi, pe când se aştepta mai puţin, l-a izbit 
deodată gândul că sângele morţilor se 
coagulează şi că, în nici un caz, cada- 
vrele nu au hemoragii nazale. Surescitat 
la culme, căuta să alunge ideea insidi- 
oasă şi otrăvitoare care încerca să i se 
strecoare în minte şi a deschis caseto- 
fonul maşinii la maximum. Acordurile 
formaţiei Rednex cu “Wish you were 
here” s-au năpustit în interior, în timp + ce 
el. încerca disperat să nu se mai sa 
dească la nimic: 

“Maşina tocmai a pătruns pe o 
stradă pietruită şi, treptat, casele de ţară, 
aplecate parcă sub povara nevoilor, au 
început să se precipite înapoi, învăl- 
măşindu-se printre frunzele copacilor. 
În fața magazinului, acolo unde căzuse 

mama sa, secerată de o congestie 
cerebrală, a simţit stropi fierbinți la 
colţurile gurii; trecându-şi mâna, şi-a dat 
seama că faţa îi era inundată de lacrimi. 
Nu mai avea nici o importanţă, dimpo- 
trivă, lacrimile păreau să-l smulgă din 
panica aceea confuză în care se trezise 
aruncat pe neaşteptate. “Aş dori să fii 
aici, mamă”, a şoptit încleştându-şi 
pumnii, scuturat de plâns, şi soţia sa i-a 
aruncat o privire fugară. L-a întrebat 
apoi dacă a spus ceva, cu toate că şi-a 
dat seama că vorbeşte singur. “Mamă, 
să fii aici”, a repetat el, străbătut de 
gândul că minunea a fost atât de 
aproape. 

Asta a fost în după-amiaza primei 
zile, când Alin a intrat în camera în care 
fusese aşezat sicriul, eliberat oarecum 
de treburi şi decis să-şi vegheze mama 
aşa cum se cuvine. Uimit de înfăţişarea 
ei neschimbată, şi-a concentrat o vreme 
întreaga voinţă asupra ochilor închişi, 
repetându-şi în gând: “Trezeşte-te şi 
umblă, mamă!”, până când a avut senzaţia 
că paloarea cadaverică începe să se re- 
tragă, iar el i-a ridicat mâna stângă şi 
mâna îşi pierduse orice urmă de rigidi- 
tate. Ceva straniu s-a petrecut în acel 
moment, măcar ceva în genul unei iluzii 
colective, căci surorile ei s-au adunat în 
preajma sicriului, dintr-un instinct ce ține 
probabil de memoria sângelui, ţipând 
într-o învălmăşeală isterică: “Dumne- 
zeule, i se încălzesc picioarele!. 

Numai că foarte curând rigiditatea 
avea să ocupe terenul pierdut, iar el i-a 
aşezat mâna peste cealaltă, convins că 
nimic nu se mai putea face, mai ales că 
medicul sau asistentul acela adus de la 
dispensar îi injectase formol pentru o 
mai bună conservare. A existat, bănuia 
mai târziu, o oarecare vanitate în gestul 
său, o nesocotire a legilor firii, pe care 
divinitatea nu a fost dispusă să o 
tolereze. 

Simţi că, o dată cu trepidațiile 
maşinii, întreg corpul îi tremura, năclăit 
în sudoarea de gheaţă ce i se scurgea 
pe şira spinării. Şi pentru prima dată îşi 
blestemă lunga indiferenţă, ratarea 
şansei de a o fi ţinut în preajma sa şi de 
a o fi ocrotit, restituindu-i astfel o mică 
parte din bunătatea pe care o risipise în 
jur şi răsplătind-o pentru greutăţile 
îndurate de-a lungul anilor. Nu reuşea 
să înțeleagă, simţea numai că nimic nu 
mai era de făcut. Asta a fost. Există 
probabil o vocație a oamenilor de 


sacrificiu, iar ea s-a încadrat perfect în 


această categorie. A trebuit ca ambii 
copii să se aşeze la casele lor şi ea să- 
şi vadă redat pământul smuls prin 
colectivizare, în sfârşit, o vreme în care 
ar fi putut să-şi ducă zilele liniştită, pentru 
ca un destin crud să o lovească tocmai 
în acel moment. 

După ce au trecut de clădirile şcolii 
în care el a urmat primele clase, au 
apărut arborii uriaşi ai cimitirului. Maşina 
a oprit la marginea şoselei, în dreptul 
unei porţi improvizate în gard, alături de 
care se afla mormântul proaspăt. Nu el 
a cerut să oprească, însă, după atâţia 
ani, soţia îi ghicea orice dorință. A 
coborât imediat, simțind cum vântul care 
se stârnise pe neaşteptate îi limpezea 
oarecum gândurile. Lângă ridicătura de 
pământ reavăn s-a aşezat în genunchi, 
încercând să-şi stăpânească lacrimile. 
Vântul răsturnase coroana rezemată de 
cruce, iar soția sa a îndreptat-o. A rămas 
mult timp îngenuncheat, având senzaţia 
că în preajmă, deasupra lor, duhul 
mamei sale se rotea neliniştit. 

Nu ştia precis, poate era numai 
vântul acelui sfârşit de primăvară 
fierbinte, care se înnoadă prin crengile 
copacilor sau poate chiar mama sa, de 
undeva din înalt, îl privea pentru ultima 
oară. Mai târziu se ridică, pricepând că 
mama lui urma să rămână acolo sin- 
gură, fără să mai fie cineva prin preajmă, 
care să-i aşeze coroana ori de câte ori 
o vor rostogoli furtunile sau viscolul. 

in timp ce se îndrepta spre maşină, 
înțelese că era condamnat să trăiască, 
aşa cum ea însăşi ar fi dorit. Va purta în 
suflet această pierdere pentru totdea- 
una, însă va trebui să facă lucrurile care 
aşteptau să fie anume de el făcute.. 
Viaţa va continua; dimineaţa sătenii se 
vor trezi mereu şi, trecând prin dreptul 
cimitirului, poate îşi vor aminti uneori că 
acolo se odihneşte, lipsită de griji, în 
sfârşit, mama sa. 

ALBUM DE FAMILIE 


Nu-şi mai vorbiseră de nu ştiu când, lumea lor se prescurta între bucătărie 
şi cele două camere, nici măcar salutul convenţional de dimineaţă sau grija 
pentru lumina nestinsă pe hol, înainte de culcare. Când se întâlneau, şi asta 
destul de rar, ea întorcea capul în partea cealaltă, el strâmba nasul, dă-te, 
cucoană, mai încolo, spuneau ochii verzi, vezi-ţi de treburile tale, nenorocitule, 
înghițea ea răspunsul, şi se atingeau a duşmănie în trecere, de parcă n-ar fi 
avut loc unul de celălalt. Îîmbătrâneau şi-şi aminteau de ei la sărbători, arareori, 
ai şi tu ceva sub pom, ba o pereche de ciorapi, ba o pijama groasă şi ciocolatele 
ei cu alune, de parcă n-ar fi ştiut, zăpăcitu', că stă prost cu dinţii, mai bine mi-ai fi 
cumpărat fularul ăla pe care mi-l doresc de-atâta vreme... 

Boala l-a luat pe neaşteptate, ea îl auzea din dormitor cum tuşeşte, şi 
doctorul care i-a ocolit privirea, asta e: în fiecare zi va trece asistenta să-i facă 
injecţia. El auzea, foarte bine, să vadă cât sufăr, să-şi dea seama că va rămâne 
singură, să ştie că nu-i uşor să îngrijeşti un bolnav şi totuşi e datoria ei s-o 
facă. Ea tăcea, începuse să treacă din oră-n oră pe la el prin cameră, cum te 
simţi, ar fi vrut să-l întrebe, lasă, nu-mi purta tocmai tu de grijă, tocmai tu... Intr-o 
seară, nu ştia nici el a câta, ea s-a aşezat pe marginea patului, nici n-a auzit-o la 
început, s-a întors încet spre ea, mulțumesc, ar fi vrut să-i spună, stai cuminte, 
i-a răspuns în gând, era obosit, mai obosit decât altă dată. Se uitau unul la 
celălalt, pupilele lui dilatate, pleoapele ei roşii de nesomn, frumoasa mea, ea 
înțelegea cuvintele lui mute şi-i răspundea ca niciodată până acum, la fel de 
fără vorbe. 

Ştii, iubito, când ţi-am astupat gura cu zăpadă în spatele casei, şi tu 
râdeai şi spuneai că te doare măseaua, eu te doream, că lipsisem trei zile cu 
Ileana la munte şi mi-era ruşine că nu-ţi pot spune... 

Ea, pe marginea patului, ştiu, închide ochii că oboseşti, eu te-am aşteptat, 
îmi spusese şefu' că tu nu erai în delegaţie, da' nu te mai gândi, asta a fost în 
urmă cu atâţia ani. 

Nu te uita la mine ca la un mort, că încă n-am murit, şi lasă-mă să te 
privesc şi să-ți gândesc tot ce am pe suflet, că vezi că nu mai pot vorbi, mă dor 

toate-n mine şi nu vreau să-ţi fie milă. Când vine sora cu injecţia? Şi ochii lui s-au 
făcut mai mari şi mai apoi, mai ai puțină răbdare, părea să-i spună ea. Dacă nu te-aş fi 
iertat, n-aş fi fost acum cu tine, amărâtule, dragule. 

În cameră era linişte, miros de medicamente şi prin colțuri respiraţia lui 
transparentă. Oglinda din spatele uşii se aburea de gâfâiala răsuflării lor 
împreunate. 

Vine peste două ore, mai rabdă şi tu. S-a mişcat fără să-şi dea seama. El 
tresări, i-a simţit pulpa piciorului amortit în poziție incomodă. De câte zile mă 
păzeşti, femeie? Doar nu mor acuma... Se uita în ochii ei, nu mai avea putere 
nici să ia câte o înghiţitură de apă şi, de aceea, ea îi umezea din când în când 
buzele uscate cu colțul prosopului. Să nu-ţi fie milă de mine, femeie, că te-am 
necăijit şi Dorina ştie, că nopţile eram la ea când tu plecai la frate-tău la Buzău. 

Ştiu, mi-a spus Dorina, îi întoarse ea replica mută, şi de aceea aveai în 
fiecare dimineaţă lapte fierbinte şi brioşe cu brânză. Numai eu ştiam că-ţi plac 
şi vedeam că de la mine nu mai vrei să mănânci. Ai trăit cu Dorina doi ani, iar 
Vlăduţ e al tău, se vede după aluniţa de pe frunte. După ce-a născut, Dorina m-a 
întrebat ce nume să pună copilului şi de-aia i-am dat numele tatei, să rămână ceva 
şi din familia mea. 

S-a cutremurat de tuse, un gâjâit sec şi dureros, nu te speria, că-mi trece, 
femeie bună, ce-ai să faci tu singură? 

Ea i-a atins obrazul stâng, şi tăcând, nu ţi-e ruşine, mă omule, ai să 
mă- ngropi tu, nu eu pe tine. Ţi-e gândul numai la tâmpenii. 

ÎI durea, dar şi mai cumplit era că nu putea vorbi. De săptămâni limba nu-l 
mai asculta, îngrămădită-n cerul gurii asprit -de-atâtea medicamente. Aburul 
dulceag acoperise oglinda opacă şi caldă care le înghiţea întrebările. 

Şi Clara? Că pe Clara n-ai putut-o suferi multă vreme... 

De Clara am aflat de la cumnată-sa cu care-ai plecat în concediu un an 
înainte. Şi o uram pentru că-ţi dădea cămăşile lui bărbatu-său, nu puteam să te 
văd cu gulerele alea prea largi şi manşetele roase. Când ai părăsit-o pentru 
Angela, m-am simţit uşurată, pentru că ştiam că te vei întoarce acasă repede. 
Niciodată n-a fost în stare să asculte. Eu te-am ascultat întotdeauna. 

El se crispă şi-ncercă să se întoarcă pe-o parte, să-i evite privirea. lartă-mă, 
femeie, nu te speria, că nu mă doare chiar tare, femeie bună şi dragă, şi-ncercă 
să întindă mâna să-i şteargă lacrimile, dar se opri obosit cu palma pe genunchiul 
ei uscăţiv. Frumoasa mea, frumoasă. Nu te las eu singură. 

Se uitau unul la celălalt, aşteptau să treacă minutele. Câte am să-ţi spun, 
minunea mea, şi cât de mult mă doare şi mă umple de linişte că mă ierti. 

Încercă să facă un semn. Ea înțelese. Îl luă de după gât, îl ridică de ceafă 
şi- | sprijini, de pernele încălzite. Doamne, cum a slăbit sărăcuţu', ţine-l, Doamne, 
încă o zi. Îi puse între degete stiloul dăruit de Ancuta, dactilografa, şi-i susţinu 
în mână carnetul prin care-ar fi vrut să comunice altădată. 

MI-E D... articulă el literele. 

Era obosit.. Ea îi zâmbi. Luă carnetul şi completă: OR. Puse vreo trei 
semne de exclamaţie şi-i îndreptă carnetul spre fața imobilă. 

Adormise. Cu privirea în aer, spre oglinda acum rece. Ea i-a închis ochii, 
s-a uitat lung la faţa lui, mai blândă ca niciodată, s-a ridicat într-un târziu cu 
mişcări ale unui alt trup şi s-a îndreptat spre telefon să anunţe cele cuvenite 
cunoştinţelor. 

MĂRUL DOMNESC 


fragment din romanul inedit Băiatu/ drumului 


Nu văd lumina şi căldura amiazului, în grădina casei părinteşti de la 
Stăneşti. Mărul domnesc din faţa casei e în floare. Un stog uriaş de flori roşii şi 
albe, de zumzet de albine. Dedesubt: iarba deasă, țesută în covor verde. 
Deasupra: cerul albastru, împodobind mărul. Nesfârşit de adânc, sonor de 
albastru. | 

Mama mă ridică în sus până ce dau cu faţa în florile unei crengi, apoi, 
râzând, mă lasă să cad jos. Mi-i frică, dar, cuprins de fericirea acelei luminoase 
mirări, n-am timp, nici putere să ţip ori să plâng. Inainte de a atinge iarba, 
brațele mamei mă prind şi mă leagănă, acoperindu-mă cu gheorghinele râsului 
plin de dragoste. 

— Tâta mare, puiule... 

Apoi mă zvâcneşte iar în sus, spre florile mărului. Jocul mă farmecă. Văd 
toate cu sufletul, nu numai cu ochii. Văd până departe în albastrul cerului, unde 
lumina se amestecă-n zumzet nesfârşit de albine, în vraja aromitoare a florilor, 
şi până adânc în pământ. Culorile se-ngeamănă, se înmulţesc. La toate acestea 
se adaugă clopoţeii tineri din bucuria şi râsul mamei, verdele dezmierdător al 
ierbii. E atâta larg în mine, atâta deschidere, încât mă pierd în toate corolele 
bucuriei şi fericirii din grădină. Ritmul jocului mă îmbată. Dându-mă huta în 

acest scrânciob al cerului, care începe cu ochii mamei şi se sfârşeşte în muzica 
infinită a mărului, în neastâmpărul albinelor, trăiesc un fel de trezire matură, 
infinit de lucidă şi văzătoare. Mă ştiu. În lume şi-n viaţă. Şi toată fii iința îmi 
devine un mare cântec. Distanţa dintre crengi şi mâinile mamei e imensă, fără 
timp. 

Nu ştiu cum aş putea descrie mai bine această stare. Undeva printre 
silabele ei de lumină şi cântec începe şi azi, cum începea şi-atunci, marea 
tăcere. 

Cât a durat legănatul mamei, nu pot spune, pentru că acolo, în timpul 
acela, clipa răspundea de bună seamă în eternitate şi inima mea era numai 
fereastră spre depărtările albastre, fermecată de muzica aceea a amiazului şi a 
grădinii, fereastră în una, fără pervazuri, fără înlăuntru şi înafară. Bucuria mea 
ajunsese la atâta intensitate şi uitare, încât aruncatul în sus era cădere 
alintătoare şi căderea, zbor spre cerul verde al inimii, în oglinda ierbii. 

Unde erau ceilalți ai noştri? Nu-mi aduc aminte de ei, nici de unul. Eram 
numai cu mama în acel amiaz de taină şi primăvară, în care Dumnezeu a vrut 
să mă trezească la lume. Totul a fost atât de minunat, atât de flacără, încât 
viața mea pe pământ, drumul meu cotit, printre oameni şi evenimente, udat cu 
lacrimi şi pavat cu luceferi, de acolo începe. Din incantaţia de rai a acelui 
amiaz, de la sânul mamei şi din sărbătoarea aceea înflorită, plină de muzica 
albastră a cerului, în care mărul liturghisea prima literă din alfabetul lui Dumnezeu, 
în altarul unei inimi de copil. 

Între mama şi mine a vrut destinul să aşeze mărul domnesc înflorit. 
Scălduşca de floare şi cântec, de lumină şi fericire, a acelei clipe fără timp, pe 
care nu am uitat-o niciodată. Din care beau pace şi lumină şi azi. Care-mi leagă 
şi vindecă rănile, şi-mi înseninează sufletul ori de câte ori mă cotropesc tristeţile 
şi mă încovoaie nedreptăţile. E de ajuns să mă întorc cu mintea şi inima în 
simfonia de culori a acelui amiaz, să zic: mărul domnesc, pentru ca balanţa 
sufletului meu să mi se refacă. Dacă nu mai pot da de-un strop din bucuria de 
atunci, îmi vine în orice caz, pe cale olfactivă, briza unei mângâieri că nu-s 
părăsit. Că mâna lui Dumnezeu stă gata să mă culeagă, să mă legene, să mă 
scoată iar la luminiş, arătându-mi cărarea. 

Dacă e adevărat, cum cred eu, de acord cu toate certitudinile inimii, că 
trezia de sub mărul înflorit mi s-a întâmplat la vârsta de doi ani, iată că de 
cincizeci de ani şi mai bine amiazul acela de primăvară, de zumzet însorit şi de 
culori nepământene, e cea mai vie prezenţă a vieții mele. O prezenţă care 
începe-n inimă şi-mi limpezeşte toate cutele şi cotloanele fiinţei. Ceva ce mă 
trece dintr-o stare de luminoasă intensitate spre o uitare ştiutoare. O stare de 
armonie şi de voie bună, desființând total gândul. 

Oricât aş medita asupra lui, acest simbol al raiului: mărul înflorit din grădina 
casei noastre mă plasează necontenit dincolo de gândire. Planul minţii e invadat 
de căldura inimii şi lămurit într-o dimensiune nouă, în care nu este timp şi-n 
care spaţiul nu are hotare ştiute, fiind numai vibrația atotcuprinzătoare a unei 
mântuitoare bucurii. 

Mai târziu, în fiecare primăvară, când da soarele, ieşeam pe prispa casei 
şi aşteptam să înflorească mărul, să se repete, ritm cosmic, bucuria inimii 
mele: vederea şi auzirea până departe, în cer. Stam acolo singur, pândind 
nuanțele mugurilor, trecând din marginea lor în împărăţia visului şi ascultând cu 
religiozitate cântecul luminii, freamătul vântului cald, până ce se ivea deodată, 
ca o scoborâre de cete îngereşti, cu fanfare de rai, bogăţia de floare şi miracol 
a mărului. Atunci mă repezeam în casă şi o anunțam pe mama: 

— A-nflorit mărul. A-nflorit mărul, mamă... 

Pe ceilalți ai noştri, fraţii şi surorile, vestea mea, de vătăjel al grădinii, nu-i 
impresiona. Mama însă ştia de ce taină-i vorba şi venea cu mine până-n prag, să 
salute, cu fața aprinsă de bucurie, odăjdiile de lumină ale mărului, prestigiul 
sărbătoresc al grădinii. 

- Da, măi Ţâlică, ne scoboară Dumnezeu raiul până-n pragul casei... 

Şi-n fiecare an miracolul era mai colorat, mai sonor, mai real în cerul inimii 
mele. 

larna, ghemuit sub velințele serilor lungi, aşteptam somnul, ascultând 
vânturile reci care izbeau de ferestre crengile uscate ale prunilor. Le auzeam 
scâncind omeneşte. Ascultând, mă pomeneam în fața mărului din inimă şi din 
amintire. Când mi-l alungau gândurile şi fricile, zicându-mi că asta-i numai 
închipuire, mă retrăgeam cu el, cu toate primăverile lui de glorie şi splendoare, 
în rădăcini, sub pământ, într-o melodie a tăcerilor, în care bucuriile, sublimate, 
erau prezente, reale şi aveau, în ştirea şi mirarea mea, nume şi identitate. 

Cu trecerea anilor, umilit şi prigonit de diferenţa dintre vis şi realitate, mi-am 
dat tot mai mult şi mai bine seama că mărul a devenit însuşi centrul sufletului 
meu. Poarta de cer prin care am intrat în viaţă. Poarta pe care inima nu mi-a 
închis-o definitiv niciodată. De n-am ştiut să mă întorc şi să ajung la ea, de nu 
i-am mai auzit şi înțeles mesajul, a fost totdeauna din vina mea. Mărul a stat 
mereu acolo la răscruce de mirare şi lacrimă şi m-a aşteptat. E şi acum acolo 
şi mă aşteaptă. 


k 


Nu vreau să spun nicicum, nimănui, că întoarcerea în spirit, sub mărul 
înflorit din copilărie, mi-a fost şi-mi este formula magică prin care scap de 
necazuri şi de rele, biruind adversităţile, atrăgându-mi în balanţa destinului stelele 
succesului. Nu asta. Prezența mărului, cu imensa lui deschidere spre cer, din 
pragul acestui amiaz de primăvară, nu mi-a putut înlătura suferințele şi greşelile, 
în acest câmp de bătaie între bine şi rău, care este viața. Ci m-a întors doar la 
o dimensiune misterioasă a adevărului şi umilinței, m-a cuminecat din ea, mi-a 
ajutat să plâng şi să mă înving, să iau atitudinea justă. Pentru că în viată nu 
interesează evenimentele şi situaţiile în care ne aflăm, ci numai atitudinea pe 
care o luăm, în adâncul inimii, în fata acestor evenimente şi situații. Atitudinea 
justă e totdeauna măcar un sfert, dacă nu mai mult, din biruinţă. 

Dar în afară de asta, mărul mi-a arătat, permanent, de-a lungul necazurilor 
şi spaimelor, în ciuda tuturor amenințărilor, că există mai multă lumină în inima 
omului şi-n univers decât întuneric. Mai multă dragoste decât ură. Mai multă 
dreptate decât ticăloşie şi asuprire. Mai multă pace decât tulburare. Şi că, deci, 
oricum am privi-o şi judeca-o, viața e posibilă. Şi nu numai atât: ea merită să fie 
trăită, împlinită prin suferință, limpezită şi sfințită prin rugăciune, miruită de-un 
pic de nemurire, prin jertfă şi credință nelimitată. 


% 


În anii de înstrăinare, de pribegie şi cetățenie la lume, nu ştiu ce s-ar fi 
ales din mine fără mângâierea şi admonestarea înțeleaptă a mărului. Pentru 
cinstiții mei cititori, s-ar putea ca versurile cu care m-am salvat, într-o noapte 
a unei amare deznădejdi, din ghearele suicidului să nu fie decât nişte suspine 
oarecare. Pentru mine, ele au însemnat o despicare a inimii împietrite, 
întoarcerea în vatra tainei. Un pic de mântuire. O lecuire de mii de uime şi de 
ţâţâne cu puroi răscopt: 


Căsuţă veche... Stau la geam adese Visez o casă. Voi ajunge mâine? 

Şi-ascult ghiocul zărilor cântând: E-atâta pace-n pragul ei de dor. _ 

Dulci melodii şi doruri ne-nţelese; cita cetati ini mai rămâne: 
caca FISA pa a rada ei cu troscot şi-alior, 

Şi-atâtea raiuri se deschid în gând... e eine ei amară de-avrălheasă. 

Simt seara cum îşi gudură obrazul M-aplec sub mărul înflorit. Mă rog 

Pe fruntea mea de vis, învăpăiată; La maica Domnului — Mireasă... 

Şi liniştile cum pândesc pervazul, Din amintiri, petalele — polog 


Să dea-n tăcerea mea de altădată. Se scutură pe versul meu, pe masă... 

O SEVERĂ 
CONŞTIINŢĂ ARTISTICĂ: 
ION BELDEANU 


În ultimii ani, universul liric al lui 
lon Beldeanu s-a extins ideatic şi 
stilistic. Expansiunea nucleelor iniţiale 
din creația sa se esențţializează 
edificând o construcţie de un puternic 
şi echilibrat dinamism. Armonia 
proporțiilor particularizează evoluția 
poetului, generând proteic sub tutela 
unei maturități la zenitul seninătății, 
chiar şi atunci când jocul secund 
impune şi admite în maieutica poetică 
o agresiune programatică, postulată, 
ca în cazul de faţă, chiar de titlul in- 
surgent al acestei cărţi — Ceaiul de 
după execuţie — recent apărute la 
Editura Augusta, Timişoara. 

Sugestiile fertile din denumirea 
cărții iradiază pe parcursul întregului, 
de la un text la altul, străbătut de 
elanuri juvenile ori de spleen modern, 
sugestii ce convieţuiesc sub auto- 
ritatea clarităţii clasice. Melancolia îşi 
îngăduie puteri aproape discreţionare, 
ea dominând textura unei mari părți a 
poemelor. În acest sens, se distinge 
tema călătoriei. Aceasta, ca proiecție 
lăuntrică, nu are nimic din conținutul 


ei denotativ, ci se vădeşte o perma-. 


nentă şi dureroasă căutare de sine, 
cu adieri din tragismul întruchipat para- 
bolic de mitul marii călătorii aparținând 
folclorului românesc. Când, ca semn 
orientativ, dispare, sufletul se înfă- 
țişează sieşi, în filiaţie orfică: “numai 
cântecul rămâne / singura ta certi- 
tudine”. Semnificativ, Ceaiul de după 
execuţie se încheie cu poemul 
“Călătorul”, în tonalitatea pură a 


emoției îndelung decantate, cu 
sugestii de recviem. 

Fără îndoială, o carte excep- 
țională, rod al harului, al unei severe 
conştiinţe artistice. 


RODNICIA 

METAFIZICĂ 

A CUVÂNTULUI: 
CONSTANTIN HREHOR 


Privirea zidită (Grupul editorial 
“Muşatinii”, Suceava, 2000), este a 
şasea carte a poetului Constantin 
Hrehor. Poemele care, de altfel, nu 
poartă alte titluri decât pe cel generic, 
dezvăluie, nu fără dificultate, treptele 
codificate ale privirii: noţională, 
sintagmatică, metaforică. Privirea 
zidită va fi fiind aceea care a înteme- 
iat imaginea, reiterând-o dintr-o zare-n 
alta, până la poziţia perfecțiunii. In 
esenţă, se conservă pe sine prin 
însăşi lumea proiectată ca materiali- 
tate şi asumându-şi-o exclusiv. În altă 
grilă, privirea implică o multitudine de 
semnificaţii, deținând supremaţia prin 
fixarea clipei în memorie. Ea conţine 
o mare încărcătură mitologică, cu 
ramificații în Biblie şi în toate 
reprezentările ritualice din preistorie 

până la semnele grafice trimise în 
cosmos pentru o ipotetică întâlnire cu 
alte civilizații. 

Privirea lui Constantin Hrehor se 
metamorfozează, chiar din prima 
pagină, într-un simbol al marelui orb, 
de natură ontică: “orbul în roata de 
raze”. Roata ochiului în raport cu cea 
a soarelui sugerează dubla structură 
a ființării: terestră şi cerească, în 
interferență, zidindu-se una pe 
cealaltă, într-o reciprocitate inerentă, 
de supravieţuire în transcendent. 
Poetul construieşte şi se construieşte 
pe sine (“Mesagerii cu facle / pe mine / 
în mine mă caută”) într-o atmosferă 
de noapte boreală. Când mătăsos, 
când colţuros, cuvântul se înno- 
bilează prin rodnicie metafizică. Mai 
toate poemele emană o autentică 
înfrigurare existenţială. 


UN INVESTIGATOR 

AL TRASEELOR 
EMINESCIENE 

MAI PUȚIN CUNOSCUTE: 
ION FILIPCIUC 


lon Filipciuc ocupă un loc 
privilegiat printre scriitorii bucovineni 
care şi-au dedicat, sub imperativele 
vocației, cei mai rodnici ani pentru 
studierea vieţii şi operei lui Mihai 
Eminescu. Spiritul său incisiv şi 
cuprinzător pătrunde şi descoperă, în 
zone aparent definitiv explorate, 
semnificaţii şi ecuații încifrate, pe 
care le luminează în soluţii pe cât de 
surprinzătoare, pe atât de plauzibile 
şi captivante. Pasiunea în descifrarea 
unor documente mai puţin sau deloc 
luate în seamă oferă evaluări, deseori 
într-un fermecător registru polemic, 
aproape totdeauna cu contribuții 
inedite. Aceste aserţiuni se sprijină, 
între altele, pe substanţa pulsului de 
idei dense şi active din cele trei 
capitole ale studiului său Drumul 
împărătesc al poetului (Editura 
Macarie, 1999). Primul dintre ele dă 
şi titlul cărții şi urmăreşte locurile pe 
unde a trecut adolescentul Mihai 


Eminescu din Bucovina până la Blaj, 
iar celelalte se referă la o controversată 
chestiune de istorie literară — Emi- 
nescu şi cercul literar “Orizontul” — şi 
la plecarea poetului — Din Ipotești, 
înspre împărăție. Incursiunile cerce- 
tătorului într-o perioadă, conţinând încă 
destule necunoscute neelucidate 
corect, impresionează prin argu- 
mentaţia susținută: documentar, într-o 
logică ferventă şi captivantă, precum 
şi prin stilul limpede şi, totodată, plin 
de vitalitate. 

Drumul împărătesc al poetu- 
lui întăreşte concluzia mereu deschi- 
să a unei fascinante aventuri în 
cunoaşterea de sine, consubstanţială 
virtual cu chemarea străbunilor 
ardeleni ai Eminovicilor. Oricum, un 
drum inițiatic prin care aripile creato- 
rului se vor întări şi vor căpăta anver- 
gura necesară viitoarelor sale zboruri 
în cosmosul spiritualității româneşti. 


II 

Tot lon Filipciuc este autorul 
volumului de studii şi articole Înspre 
alt Eminescu, Editura Augusta, 
Timişoara, 1999. Şi aici, firea sa 
iscoditoare se exercită cu deţaşarea 
siguranței de sine izvorând din 
probitatea faptică şi a unei inteligențe 
în permanentă ofensivă constructivă. 
Stau mărturie, întru elucidarea unor 
controverse ori inadvertente, capito- 
lele Cristelnița de la Uspenia, Cine a 
descoperit ziua de naştere a poetului, 
Un turneu teatral scăpat în noaptea 
uitării. 

O contribuţie cu multe şi inci- 
tante interpretări în grilă structuralistă 
probează noi valențe ale unei capo- 
dopere eminesciene: Cei trei luceferi 
din “Luceafărul”, Principiul camerei 
ascunse. 

Un bilet pentru neant argu- 
mentează convingător ideea susținută 
şi de alţi cercetători actuali că 
internarea brutală şi nejustificată medi- 
cal a lui Eminescu la spitalul Caritas 
din Bucureşti, în 28 iulie, 1883, nu se 
face din cauza unei boli reale, ci este 
o înscenare de natură politică, cu 
consecinţe tragice asupra existenţei 
fizice şi psihice a poetului. 

Pagini excelente, cu caracter 
polemic de maximă eficienţă, îi 
prilejuiesc autorului atacurile periodic 
orchestrate împotriva lui Eminescu de 
urmaşii “păturii superpuse”, parazitari 
şi poluanti ca şi strămoşii lor, pe care, 
deplin întemeiat, gazetarul justiţiar îi 
vituperează în ziarul “Timpul”. 

Ambele lucrări ale lui lon Filip- 
ciuc denotă pasiunea şi probitatea 
cărturarului devotat adevărului despre 
Mihai Eminescu, care, şi după 111 ani 
de la trecerea sa în eternitate, se 
dovedeşte cu atât mai viu cu cât îi 
incomodează pe maidanezii în frac. 


POETUL “TRAS PE ROATA 
DE ARGINT A POEZIEI”: 
ILIE TUDOR ZEGREA 


Poet de structură romantică, 
înregistrând o largă orchestrație lirică, 
în care se armonizează delicatețea 
cu ironia şi sarcasmul, llie Tudor 
Zegrea cucereşte printr-o perfectă 
stăpânire a prozodiei clasice şi a 
subtilităților stilistice cu foarte 
expresive prezenţe sintagmatice, de 
sorginte folclorică. 


ILIE TUDOR 
ZEGREA 


Singurătatea Apocalipsei 


Poeți Români Contemporani 


Motivele şi temele abordate 
converg spre cele eterne, însă 
atitudinea şi expresia poetică le 
individualizează, conferindu-le origi- 
nalitate. Expresivitatea marchează 
fiecare text, dovedindu-se o preocu- 
pare constantă a poetului. 

Singurătatea Apocalipsei (Edi- 
tura Eminescu, 1998), antologie de 
autor, cuprinde poeme selectate din 
plachetele: “Navigator în septembrie”, 
“Crinul îngândurat”, “Oglinda retro- 
vizoare”, precum şi un consistent 
grupaj (peste jumătate din cuprins) 
intitulat cu farmec agresiv: “Inchiriat 
cu ora de Dumnezeu şi îngeri”. 

Se observă lesne, chiar din 
titlurile menţionate, predilecția pentru 
contexte vizând forța conotativă a 
cuvântului. Metafora se simte pre- 
tutindeni la ea acasă şi dovedeşte 
dexteritate pentru contrastul interior, 
de preferință cantonat în antiteză şi 
oximoron: “sunt tras pe roata de argint 
a poeziei, pleoapa cade grea pe-o nouă 
rană, țărmul ros de vise, stoarcem 
raiul lânced din biserici / şi ne tutuim 
cu Dumnezeu, scorburi de candoare”. 

Refuzându-se experimentelor 
stridente şi trecătoare, poetul de la 
Cernăuţi, care este şi un combativ 
spirit în apărarea românităţii, se 
încadrează ca individualitate în poezia 
română de azi. 


UN DEBUT EDITORIAL 
NOTORIU: VASILE RUSU 


În celebra colecţie “Emines- 
ciana”, inițiată şi coordonată de 
regretatul eminescolog Mihai Dragan, 
apare lucrarea Eminescu — motivele 
vegetale şi faunistice de Vasile Rusu, 
(Editura Junimea, laşi, 2000). 

Acest debut editorial se des- 
chide cu un cuvânt înainte al autorului, 
având menirea să justifice un astfel 
de act temerar în spațiul mereu fertil 
şi generos al creaţiei eminesciene. 
Materialul este ordonat metodic în 
“Motivele vegetale” şi “Motivele 
faunistice”. Structurarea lui şi pro- 
cesele analitice se bazează pe rigoare 

şi fluenţă ideatică. Astfel, subcapito- 
lele au rostul detalierilor şi argumen- 
taţiei prin exemple valorizate constant 
sub exigenţele esteticului: “Vegetalul 
arboricol”, “Vegetalul acvatic”, “Ani- 
malele artemidice”, “Simbolistica 
păsărilor”. Acesta se substanţializea- 
ză cu altele oferite din belşug de 
toposul liric al lui Eminescu: arborii 
spaţiului românesc (teiul, bradul, 
stejarul, fagul, mărul, cireşul, nucul), 
ai celui exotic (cedrul, abanosul, 
palmierul), precum şi făpturi ale lumii 
acvatice (trestia, nufărul). Se desprin- 
de fenomenul esenţial: motivele 
vegetale şi faunistice apar în lirica 
eminesciană exclusiv ca un peisaj in- 
terior, decantat în muzica sferelor. 
Deşi Vasile Rusu face o statistică 
finală a acestora, el nu cade în 
capcana unei contabilizări în sine. 
Dimpotrivă, el descoperă, pe cont 
propriu şi cu analize plauzibile, că 
prezenţa tuturor motivelor are o 
profundă motivaţie lăuntrică. 
“Studiul lui Vasile Rusu se 
integrează; fără timiditate, în familia 
prestigioasă a celorlalte şaizeci de 
volume din colecţia “Eminesciana”. 


RELEVANȚA 

_ DOCUMENTULUI 
(ÎN VALORIFICAREA 
UNIVERSULUI 
EMINESCIAN): 
NICOLAE CÂRLAN 


După cărțile lui Graţian Jucău, 
lon Filipciuc şi Vasile Rusu, harta 
eminescologiei bucovinene se îmbo- 
găţeşte prin contribuţia altui cerce- 
tător din această parte a României — 
Nicolae Cârlan. 

Mihai Eminescu în context 
bucovinean” (Fundaţia Culturală a 
Bucovinei, 2000), dezvăluie un tem- 
perament arzător, de structură justi- 
țiară, într-o retorică cu tratare arbores- 
cent fastuoasă, întemeindu-se tot- 
deauna pe documentul relevant. 

Ni se propune un Eminescu din 
perspectivă preponderent istorică, 
arhicunoscută fiind pasiunea sa pentru 


AI 
ÎN CODTEXT BUCOVIDEAD 


- Pundatia Culturala a Bucovinei 


trecutul neamului românesc şi, cu 
precădere, pentru “sfânta cetate a 
Sucevei... scaunul domniei vechi, cu 
ruinele măririi noastre”. 

Autorul îşi ordonează roadele 
cercetării în sintagme, dovedind ele 
însele o atitudine exemplară: |. Pere- 
nitatea unui simbol naţionali; Il. Efigii 
pilduitoare; III. Bucovina — un reper 
naţional de dureroasă actualitate, IV. 
Poetul în posteritatea bucovineană. 

Din cele mai multe pagini se 
conturează. decisiv imaginea unui 
Eminescu într-o indestructibilă armo- 
nie cu destinul dramatic al istoriei 
noastre. Naționalismul său n-a fost 
niciodată xenofob, ci cu desăvârşire 
românesc. Lângă icoanele voievodale 
din istoria medie a românilor, Emi- 
nescu le alătură la loc de cinste pe 
cele ale cărturarilor, un exemplu fiind 
Miron Costin. 

Pagini bogate ca informaţie şi 


originale ca interpretare se află în 


capitolul final din volumul lui Nicolae 
Cârlan referitor la publicistica buco- 
vineană despre primul bust al lui 
Eminescu în mediul rural, la Cezar 
Petrescu şi Leca Murariu în căutarea 
lui Eminescu, la “mania contribuţiilor 
eminescologice”. 

Întregul demers al autorului se 
nutreşte din ideea coordonatoare, de 
permanentă actualitate pentru păs- 
trarea integrităţii noastre istorice: 
Eminescu şi națiunea română. 


UN NUVELIST AUTENTIC: 
ONU CAZAN 


Ultima dintre apariţiile editoriale 
ale lui Onu Cazan — prozator cu 
îndelungată şi remarcabilă activitate 
în peisajul literaturii bucovinene şi nu 
numai — certifică, încă o dată, calitățile 
artistice dovedite şi în cărțile sale de 
până acum. 

Dihoru! din grădina lui Laur 
(Editura Moldova, laşi, 1998), conso- 
lidează aria tematică şi vocaţia 
creatoare a unui autor care-şi folo- 
seşte cu dibăcie calitățile narative. 

Sub genericul reluat în pagina 
de gardă, este numită specia epică 
în care s-ar încadra prozele din acest 
volum — “Nuvele” —, iar cuprinsul 
detaliază precizarea: “În cătarea unui 
subiect de nuvelă polițistă”, “Dihorul 
din grădina lui Laur (1-6) şi “Ucenicul 
ascultător”. Prima dintre naraţiuni are 
o construcţie modernă, într-o desfă- 
şurare epică cu caracter filmic, alertă 
şi tensionată. Pe scriitor îl preocupă 
nu atât configurarea personajelor, cât 
crearea unei atmosfere inconfun- 
dabile. Finalul propune un suspans 
sugestiv, construit cu inteligenţă şi 
abilitate de profesionist. Nu altfel, 
deşi pe alte coordonate, stau lucrurile 
în nuvela cea mai valoroasă, care dă 
şi titlul cărții. 

Se impune observaţia că proza 
lui Onu Cazan se situează în zona 
privilegiată şi validată de judecata 
infailibilă a timpului, aparţinând 
realismului psihologic. Ea se susţine 
şi printr-o anumită atitudine sfidătoare 
față de convenienţele stridente ori 
aberante de ultimă oră. Caracteristica 
principală o constituie substanța 
epică, specifică numai prozatorilor 
autentici. 


FEŢELE INEDITE 
ALE POEZIEI: 
MIRCEA A. DIACONU 


Feţele poeziei. Fragmente 
critice (Junimea, laşi, 1999), a cincea 
carte, în decurs de trei ani, a lui Mir- 
cea A. Diaconu limpezeşte trăsături 
deja statornicite ale criticului, ea 
dovedindu-se incitantă, instructivă şi 
atractivă. Alcătuită pe criterii nu atât 
tematice, cât mai degrabă de grupări, 
generații şi coabitări stilistice, Feţele 
poeziei însumează o riguroasă 
selecţie din lirica noastră contem- 
porană. Autorul se sprijină pe postu- 
latul că poeţii se diferenţiază nu atât 
prin teme şi motive, cât prin caracterul 
inefabil, de sorginte magică, al 
logosului, uneori dramele şi obsesiile 
individuale părând simple accesorii, 
însă totdeauna participante activ ale 
limbajului. 

Opţiunea lui Mircea A. Diaconu 
pentru anumiţi poeti, fatal subiectivă, 
va fi având raţiunile sale care nu vor 
putea mulțumi niciodată pe toată 
lumea şi nici n-ar fi bine, prefigurând 
riscul uniformizării în parametrii prea 
riguroşi, dacă nu rigizi ai evaluărilor 
pe care timpul, deseori, le infirmă fără 
iertare; se cunosc cazuri notorii. 

Volumul despre care ne pro- 
nunţăm se deschide, probabil pre- 
dilect, dacă nu chiar programatic, cu 
“Avangardişti la răscruce” şi se 
încheie cu “Poeți români de dincolo 
de Styx”. El excelează prin observaţii 
pertinente, care deschid memoriei 
perspectiva rodnică a poeziei în 
ipostaze inedite, unele dintre ele 
beneficiind şi de titluri bogate cono- 
tativ: “Alexandru Lungu. Cenuşă şi 
aur”, “Gabriela Melniescu sau etica 
visului”, “Dinu Flămând. Poezia cetăţii 
umane”. Poeti veritabili şi cu statură 
inconfundabilă rămân Mihai Ursachi 
şi Dan Laurenţiu. 

Mircea A. Diaconu îşi rotunjeşte 
“fragmentele critice”, finalizându-le cu 
câteva versuri excelente ale lui Ovidiu 
Hotinceanu, trecut dincolo de Styx 
la numai treizeci de ani, în timp ce-şi 
recita o poezie unor prieteni — Me- 
mento mori. 

PETRU ŢARANU: 
UN ÎMPĂTIMIT 
AL DORNELOR 


Traversând câmpiile fără capăt, 
lanurile încinse de soare, orizonturile 
largi ce dau atâta libertate privirii şi 
imaginaţiei şi intrând tot mai mult în trupul 
rece al munţilor, te învăluie neliniştea 
uşoară a tărâmurilor necunoscute. 
Austeri şi măreți, uniţi într-un legământ 
cu veşnicia, ei ascund secretul unei lumi 
deosebite. A pătrunde în adâncime acest 
secret înseamnă a accepta şi a fi 
acceptat. 

Dincolo de indiferența aparentă cu 
care oamenii acestor locuri îşi recunosc 
originile, există o demnitate şi o legătură 
profundă, în toate elementele vietii lor, 
cu mediul natural în care s-au născut. 
Calm, scufundat mai mult în contem- 
plarea sinelui decât a spaţiilor limitate de 
zidurile munţilor, munteanul regenerează 
din propriile resurse asemeni brazilor ce 
urmează un ciclu firesc al naturii. 

Într-o călătorie scurtă, dar plină de 
revelații, prin Ţara Dornelor am avut 
şansa să-l cunosc şi să-l am ca ghid pe 
un om de o rară cultură, erudiție şi 
sensibilitate, Petru Țaranu. Fiind con- 
dusă pe urmele Vitoriei Lipan, ale lui 
Sadoveanu însuşi, ale lui Vlahuţă, cu 
precizări, cu date istorice. concrete, cu 
amănunte despre aceste meleaguri care 
pot fi aflate doar printr-o îndelungă şi 
norocoasă căutare, cu legende ce pot fi 
la fel de reale precum este reală 
existența Dornelor, am făcut o primă 
"lectură" a volumelor Memoria Dor- 
nelor, semnate de Petru Țaranu. 

Dornean prin naştere, cunoscător 
al celor mai delicate manifestări mate- 
riale şi spirituale ale vieții de munte, 
autorul prețuieşte, adună şi pune în 
lumină valorile neperisabile ale unui 
neam — folclorul. "Încă din fragedă 
copilărie s-a trezit interesul meu faţă de 
creația populară dorneană — men- 
ționează Domnia sa. Am respirat adânc 
din atmosfera de basm a serilor, am fost 
fascinat de povestirile, cântecele, ură- 
turile şi oraţiile dornene, de auten- 
ticitatea şi spontaneitatea atât ale 
relatărilor directe, cât şi ale modului de 
interpretare (hore, nunţi, clăci, înmor- 
mântări etc.)." 

Volumul | al Memoriei Dornelor, 
editat la Chişinău în 1995, este o 
adevărată antologie dorneană care 


surprinde forța creatoare exprimată în 
momentele-cheie ale existenţei umane: 
naştere, nuntă, moarte. 

Bogatele şi diversele genuri ale 
culturii populare: descântecul, balada, 
strigăturile, obiceiurile şi datinile 
încheagă şi conturează gândul auto- 
rului că “folclorul dornean este, de fapt, 
oglinda creatorului său, a frumuseții 
vetrei sale de milenară locuire a unei 
străvechi vieți pastorale”. 

Culegerea de texte este însoțită 
de meditații asupra semnificației şi 
importanţei tradiţiilor, obiceiurilor şi 
credințelor populare care sintetizează 
experienţele străvechi ale dorneanului 
înfrățit printr-un ritual sacru cu natura. 
Textele sunt înregistrate în perioada 
1946-1994. O bună parte dintre ele 
sunt culese din satul de baştină al dlui 
Țaranu, Linişte, toponim cu o deo- 
sebită încărcătură semantică şi emo- 
țională şi unde, de fapt, şi-a început 
traiectoria un destin cu totul aparte, o 
personalitate cu o nebănuită forță de 
disecare a gândului, ghidată de un 
real instinct al rostului şi al menirii 
sale. 

Volumul I| al Memoriei Dornelor — 
Oameni de seamă, editat în 1998, este 
o carte cu valoare de document. 
Prezentarea biobibliografică a unora 
dintre cele mai relevante chipuri dornene 
aruncă o nouă lumină asupra acestui 
ținut cu un bogat potenţial uman şi inte- 
lectual. Eroii lucrării, oameni din cele mai 
diverse sfere de activitate "prin faptele 
lor de viață şi-au înscris numele în ana- 
lele civilizaţiei dornene”. 


MEMORIA 

Satul Linişte, baştina scriitorului şi omului de cultură 


Petru Țaranu. 


O altă problemă care îl preocupă 
pe di Petru Țaranu este stațiunea 
balneoclimaterică din Vatra Dornei, 
obiectiv de importanță nu numai naţio- 
nală, ci şi internaţională. Dezvoltarea 
balneologiei în această zonă mirifică a 
contribuit la crearea unei reţele turistice 
extraordinare. 

Un aspect care merită toată aten- 
ţia şi pe care autorul nu-l ignoră este 
efortul uman depus. de-a lungul anilor 
pentru afirmarea şi menţinerea acestui 
stabiliment. A convinge, cu toate 
argumentele de rigoare, autorităţile 
austriece despre necesitatea construirii 
stațiunii, anume în Vatra Dornei, a 
constituit la vremea respectivă o victorie 
impunătoare a elementului național. 

În acest sens volumul Ill al 
Memoriei Dornelor este un veritabil 
tratat interdisciplinar care a cerut o 
muncă enormă, o documentare minu- 
țioasă şi o dăruire deplină. 

Precum remarca dl dr. Mihai laco- 
bescu în prefața acestei cărți "Petru 


Ţaranu — fost primar al oraşului Vatra 
Dornei, între 1983-1986 şi 1992-1996, 
descifrează şi proiectează pentru cei de 
azi, dar mai ales pentru cei de mâine, o 
posibilă istorie a aşezării Vatra Dornei, 
cu geneza şi semnificaţia toponimiei, cu 
descoperirea darurilor bogate ale 
izvoarelor, nămolurilor şi aerosolilor din 
zonă, cu dificultăţile şi adversităţile, 
bucuriile şi etapele de glorie ale valori- 
ficării, dezvoltării şi modernizării stațiunii, 
dar şi cu anii de stagnare şi regres, însă 
mai ales răspunde îndemnurilor tainice 
de a relua, dezvolta şi amplifica gându- 
rile, visurile, încercările neîmplinite de 
ieri şi de astăzi”. 

Aceste studii închinate Dornelor 
şi oamenilor săi minunati certifică, pentru 
generațiile viitoare, cuvântul şi fapta de 
onoare ale strămoşilor, ale acelora care 
au creat şi creează în fiecare zi 
adevărata istorie cu demnitate şi cinste. 


linca ROŞCA 

Limba Română 


IMPORTANTE 
CRÂMPEIE 
DE LIMBA ROMÂNĂ 


Cunoscutul lingvist sucevean 
Gheorghe Moldoveanu şi-a adunat între 
două coperte cele mai valoroase articole 
apărute de-a lungul anilor în diverse 
publicaţii din Bucureşti, laşi, Chişinău, 
Galaţi, Suceava etc. Este vorba de 
culegerea Crâmpeie de limba română 
(Editura Bucovina viitoare, Suceava, 
1999). 

În prima secţiune - Unitate în 
diversitate — autorul scoate în relief o 
problemă foarte actuală: unitatea de 
neam şi limbă a românilor. De-a lungul 
timpului, ideea comunităţii de neam şi 
de limbă, la care se adaugă şi cea a 
comunităţii de religie, a preocupat cele 
mai luminoase minți din spațiul carpato- 
dunărean. Profesorul Gheorghe Moldo- 
veanu face o trecere pertinentă în revistă 
a celor mai importante contribuţii. Încă 
Nicolaus Olahus atrăgea atenţia, în 
studiul său Hungaria, că “limba moldo- 
venilor şi a valahilor a fost cândva 
romană”, că “limba, datinile şi religia sunt 
aceleaşi la moldoveni şi la ardeleni”. 
Urmează prezentarea opiniilor unor 


Bucovina Viitoare PA di 
Suceivâ, 1999 5 


remarcabile figuri, cum sunt: Grigore 
Ureche, Miron Costin, Constantin 
Cantacuzino, Dimitrie Cantemir, Coresi, 
Varlaam, Doxachi Hurmuzachi, Alexei 
Mateevici ş.a. 

Limba se află în permanenţă sub 
actiunea tendinţelor de unificare şi de 
diversificare. Pornind de la acest dezi- 
derat, prof. Gheorghe Moldoveanu face 
referință la dinamica graiului atât în 
Ţară, cât şi în Republica Moldova, 
având ca bază vocabularul elevilor 
din clasa |, precum şi lexicul utilizat în 
cartea 20 de ani în Siberia. Destin buco- 
vinean, semnată de bucovineanca 
Ancuta Nandriş-Cudla. 

O valoare incontestabilă are stu- 
diul Limba moldovenească — o diver- 
siune, în care autorul constată cu tristețe 
că şi în partea nordică a Bucovinei 
etnicii români sunt împărțiți în români şi 
moldoveni, ca două etnii diferite, vorbind 
două limbi “diferite”. Dar cel mai tragic 
e faptul că numărul vorbitorilor de limba 
română (română sau “moldovenească”) 
se reduce permanent (se face trimitere 
la diferite recensământuri: din 1880 şi 
1989), iar cei care mai continuă să 
vorbească în limba română o schimo- 
nosesc foarte mult. 

Autorul conchide că existența 
unui mare număr de împrumuturi din 
limba rusă în vorbirea românilor de la 
est de Prut sau din nordul Bucovinei nu 
îndreptățeşte ideea că aici se vorbeşte 
o altă limbă decât limba română. 

Secţiunea a doua Gramatică — 
Vocabular cuprinde materiale foarte 
interesante, în care conferenţiarul 
Gheorghe Moldoveanu pune în discuţie, 
polemizează şi propune tratări originale 
ale unor aspecte ce țin de gramatica 
limbii române. Printre ele sunt: Adjec- 
tivele demonstrative cu două sisteme 
de flexiune cazuală; Evoluţia pose- 
sivelor în limba română şi Asupra 
construcţiilor nominale. Am vrea să ne 
referim aici doar la ultimul material, în 
care autorul scrie că “dat fiind faptul că 
în limba română nu există verbe cu 
întrebuințare exclusiv de copulative, 
considerăm că nu ar fi posibil să se 
alcătuiască o listă a verbelor copula- 
tive (în cazul când cineva ar încerca să 
o facă, lucrarea i-ar solicita un timp 
enorm, trebuind să verifice fiecare verb, 
în toate contextele posibile, ceea ce, cel 

puțin pentru moment, face lucrul impo- 
sibil)”. E de menţionat că această 
problemă a fost studiată de prof. A. 
Ciobanu, care a constatat că în limba 
română 64 de verbe pot îndeplini functia 
de element de relaţie dintre subiect şi 
numele predicativ (a se vedea: A. Cio- 
banu, Sintaksis polusveazocinâh 
glagolov v moldavskom iazâke, 
Partea |, Chişinău, Ştiinţa, 1976). 

La subcompartimentul Vocabular 
cititorii vor lua cunoştinţă de Note privind 
sensurile unui cuvânt: moşie; Momentul 
analizei gramaticale în cadrul analizei 
lingvistice-stilistice a unui text; Octavian 
Goga sau nostalgia întregirii prin “Noi” 
şi In Goga este jalea înstrăinatului 
Ardeal. 

Ultima secţiune este consacrată 
Onomasticii, ramură a lingvisticii, care, 
la o studiere profundă, poate deschide 
o nouă viziune asupra lumii. Variatele 
teorii existente, ce se referă la această 
ramură, sunt grupate în două categorii: 
1) numele proprii sunt golite de sens, 
sunt simple etichete ce se aplică 
realităților denumite; 2) sensul nume- 
lor proprii este mai bogat, mai complex 
decât al numelor comune. Fiind adeptul 
teoriei a doua, autorul prezintă mai 
multe nume proprii şi explică felul cum 
au apărut semnificaţiile lor. Originalul 
studiu al onomasticii şi microtopo- 
nimelor se încheie cu o punere în lumină 
a unor sensuri noi şi o nouă argu- 
mentare pentru sensurile deja afirmate 
ale unor nume proprii (onomastice) din 
opera eminesciană. Pentru majoritatea 
cititorilor va fi o adevărată surpriză, 
aflând ca numele iniţial al Cătălinei din 
primele variante a fost Maria care însă 
fiind simbol al Preacuratei, o apropia 
prea mult de luceafăr, distanţând-o, 
totodată, de celălalt pol, împotriva 
evoluţiei conflictului. Numită Cătălina, 
ea se va mulțumi cu condiția de muri- 
toare, rămânând doar cu nostalgia unui 
vis. Din anumite considerente Eon 
devine Hyperion. 

Scriind această carte, conf. dr. 
Gheorghe Moldoveanu “a îndeplinit trei 
datorii, mari şi sfinte, pentru care va (veţi) 
răspunde în fața lui Dumnezeu, înaintea 
oamenilor şi a urmaşilor... Aceste trei 
datorii sunt patria, limba şi biserica” 
(Doxachi Hurmuzachi). 


Conf.dr. 
Gheorghe COLŢUN 
Chişinău 


DUMITRU APETRI: 
BUCOVINA. CULTURĂ, 
PERSONALITĂŢI, DESTINE 


EDITURA AUGUSTA, 
TIMIŞOARA, 2000. 


DI Dumitru Apetri adună în volu- 
mul de față un şir de importante contri- 
buţii culturologice. Cititor harnic, împă- 
timit, cercetătorul a scotocit acribios 
arhivele. Şi, iată, scrutând “enclavizatul” 
spațiu bucovinean vorbeşte convingător 
despre unele dintre personalităţile 
pornite în lume de aici. Sunt texte datate 
şi reproşul pe care l-am putea formula 
(necomentând opţiunile domniei sale, 
implicit absenţele) priveşte tocmai acest 
risc. Apar situaţii când, transferând 
articole mai vechi în volum, informaţia 
nu e adusă la zi (deşi gestul s-ar fi impus, 
credem). Lipsesc apoi conexiunile cu 
mişcarea ideilor din critica românească. 
Dar, dincolo de aceste prieteneşti 
obiecţiuni, retuşabile, truda autorului, 
cercetând un teren arid şi înfruntând 
vitregiile Istoriei, se cuvine aplaudată. 


2-3 iulie 2000 


Adrian Dinu RACHIERU 

GH. GIURCĂ: 
ÎMPOTRIVA LUI 
CRONOS 


Editura Țara Fagilor, Suceava, 
2000 


Aşa cum se arată în Argument 
(“am urmărit să salvez astfel din ghea- 
rele temutului zeu atotdistrugător fapte 
şi oameni care, prin sudoare şi ne- 
odihnă, au lăsat în urmă-le înfăptuiri de 
folos şi altora”), cartea se constituie într- 
o indispensabilă sursă de informații 
pentru cei interesați de cunoaşterea 
fenomenului cultural şi literar, precum şi 
a bogatelor tradiţii ale învățământului din 
această parte de țară. 

Rod al unei minuţioase căutări, 
volumul aduce aproape de sufletul 
cititorului personalităţi, fapte, locuri, 
întâmplări. Aşa, de exemplu, lucrarea se 
referă la colecţia de Studii şi documente 
literare, “unică în cultura noastră”, 
însumând 13 volume şi peste 4000 de 
pagini, întocmită de bucovineanul I.E. 
Torouţiu, cel care a depus nemăsurat 
efort în elaborarea ei: “am măcinat, clipă 
de clipă, luni şi luni, şi de vară, şi de 
iarnă, şi mai ales atâtea primăveri risipite 
deasupra hrisoavelor sfinte, care altă- 
dată au fost şi ele viață, cu bucurie şi 
întristare, cu nădejdi şi amărăciuni, cu 
scânteieri şi întunecare”, având ca suport 
“dragostea profundă faţă de popor, față 
de literatura naţională”. 

Sunt edificatoare datele despre 
publicaţii precum “Junimea literară”, 
“Convorbiri literare” sau “Viața Româ- 
nească”, apoi contribuţiile unor perso- 
nalităţi de primă mărime ale literaturii 
noastre la înflorirea vieţii culturale a 
românilor bucovineni, Titu Maiorescu 
evidenţiindu-se în acest sens. Se 
precizează, de exemplu, că, în calitate 
de ministru, el a manifestat un interes 
deosebit “pentru soarta vestigiilor isto- 
rice din Bucovina atât de neglijate de 
autorităţile imperiale, încât, cel puţin 
unele dintre ele, erau amenințate cu 
dispariția”. Mai mult, a fost mereu 
aproape de intelectualii bucovineni, 
manifestând “o simpatie nedisimulată” 
faţă de “singurul academician cu preocu- 
pări etnofolclorice”, S.Fl. Marian. Dar nu 
numai. De asemenea, este evidenţiat 
rolul lui Titu Maiorescu la integrarea 


aportului românilor bucovineni în 
“patrimoniul spiritual românesc, valo- 
rificarea părții lor de contribuţie. la 
evoluţia culturii noastre aflate într-un 
vizibil proces de dezvoltare în a doua 
jumătate a secolului trecut”. 

Notele de lector cuprind articole 
apărute în “Zori noi”, “Crai nou”, “Nord- 
Press”, “Curierul de Bucovina”, “Plai 
românesc”, “Glasul Bucovinei”, “Ţara 
fagilor”, “Bucovina literară” etc., cu 
referire la nume de rezonanţă din 
cultura şi literatura bucovineană: Mihai 
lacobescu, Grigore Bostan, Alexandrina 
Cernov, llie Luceac, Vasile Tărâţeanu, 
llie T. Zegrea, Emil Satco, Petru Ţaranu, 
lon Cozmei, loan leţcu, Nicolai Mos- 
caliuc etc. 

Compartimentul /storie şi contem- 
poraneitate evocă personalități legate 
de renaşterea spirituală a românilor 
basarabeni, trezirea conştiinţei lor 
naţionale, ca Pan. Halippa, liderul 
incontestabil al mişcării unioniste din 
această străveche provincie româ- 
nească. Mereu cu gândul la George 
Tofan, considerat “un apostol al nea- 
mului”, Gh. Giurcă subliniază rolul 
deosebit al acestuia în istoria învăţă- 
mântului din Basarabia şi în înfăptuirea 
marelui act al unirii din 27 martie 1918. 

Ultima parte a lucrării cuprinde 27 
de titluri şi oferă cititorului un câmp larg 
de reflecţii, rădăcinile învățământului 
găsind aici un sol prielnic de rodire şi 
împlinire, dincolo de atâtea obstacole 
ce i-au vitregit pe fraţii noştri de peste 
Prut. Pagini semnificative ale învăță- 
mântului din Basarabia se intitulează 
materialul apărut în “Literatura şi arta” 
(Chişinău, 1994),. în care aspectele 
abordate “capătă valoare de simbol”. 

Articole precum Câteva nedu- 
meriri sau Ce dai să te fac... învățător? 
surprind cu evidentă amărăciune ne- 
ajunsuri de maximă actualitate, care ar 
putea deveni nocive pentru soarta şcolii 
şi care ar trebui să-i pună pe gânduri 
pe diriguitorii învățământului românesc 
de azi, spectatori pasivi la degradarea 
noțiunii de învățământ, cel întâi chemat 
să aprindă în mintea tinerelor vlăstare 
omeneşti scânteia învățăturii şi a 
înțelepciunii, să le cultive alese senti- 
mente, respectul pentru muncă, demni- 
tatea şi verticalitatea. 

Lectura volumului te poartă prin 
locuri încărcate de istorie, multe deve- 
nind simboluri ale luptei pentru unitate 
şi libertate naţională. 


Emil SIMION 
Suceava 

“LITERATURA 
ESTE PRECUM 

PICĂTURA 
CHINEZEASCĂ” 


DIALOG: LEO BORDEIANU — 
NICOLAE SPATARU 


— Drama nordului Buco- 
vinei, într-un fel sau altul, i-a marcat 
pe toţi creatorii originari din aceas- 
tă zonă, indiferent de curentul la 
care aderă, de tehnica de lucru ce 
le este specifică. Totuşi unii critici 
văd o discrepanţă între idealul 
naţional şi tendinţele noi în artă. Te 
rog să comentezi acest paradox. 

— Nu consider că există o 
asemenea discrepanţă, atâta timp cât 
operele (textele) în care sunt abordate 
temele respective ating un anumit nivel 
estetic. Textele care nu corespund 
acestui criteriu rămân simple decla- 
raţii, nişte lozinci care, în loc să 
contribuie la limpezirea unei situații, 
o banalizează. Nu pot înțelege de ce 
unii creatori, cu atâta obstinație, vor 
să rezolve toate problemele: naţionale, 
economice, culturale, ecologice, 
nucleare ş.a.m.d. cu ajutorul poeziei. 
Dacă doreşti să comunici ceva foarte 
important semenilor tăi, ai la îndemână 
alte genuri literare, cu nimic mai prejos 
decât poezia, cum ar fi publicistica şi 
eseul. E frumos să scrii poeme despre 
patrie, despre plaiul natal, despre 
pace, dar nu toți scriitorii reuşesc să 
pună în mesajele lor acel fior mira- 
culos care se cheamă valoare artis- 
tică, estetică. Un artist adevărat nu 
are dreptul să nu ţină cont de anumite 
principii estetice şi etice. 

În perioada totalitarismului, 
după cum bine ştii, poeții, pentru a li 
se edita cărţile, “fabricau” texte civico- 
patriotice, care, de regulă, erau 
“poeziile” cele mai proaste din carte. 
Aici se putea totul. Cine s-ar fi 
încumetat să critice o poezie în care 
era proslăvit partidul, lenin şi alte fosile 
ale comunismului!? Se întâmpla ceva 


ciudat: producătorii de texte “patrio- 
tice” îşi abandonau puţinele lor unelte 
poetice, utilizate la scrierea altor 
poezii, ca pe o haină la garderobă, 
îşi îmbrăcau salopeta confecționată 
din seceri şi ciocane şi se apucau de 
“lucru”. Aici nu se simţea nevoia 
sentimentului, logicii, pentru că totul 
era escrocherie, impostură. Manua- 
lele şcolare se sufocau de atâta “pro- 
ducţie patriotică”. Consecințele unei 
atare absurdităţi se văd şi astăzi: 
aproape că nu avem cititori de poezie. 
Dar sper că această stare de lucruri 
nu va continua la nesfârşit. Astăzi, 
în locul unor colaboraţionişti à la 
Cruceniuc, Darienco, Canna ș.a., 
elevii şcolilor generale îi studiază pe 
Rebreanu, Blaga, Bacovia, Arghezi 
ş.a.m.d. “Poezia, spunea Friedrich 
Klinger, este limba maternă a uma- 
nităţii la Vârsta de aur.” Şi această 
vârstă va veni!.. 

— Artiştii, intelectualii, cei 
care constituie elita naţiunii, de 
fapt, reprezintă conştiinţa ei. 
Bertolt Brecht nota: “Nu se va 
spune: vremurile-au fost întune- 
cate, / Ci de ce tăcut-au poeţii?”. 
Când ai conştientizat că adevărul 
despre Bucovina nu coincide cu 
poveştile sovietice despre trecutul 
şi prezentul ținutului? 

— Eu aş formula un pic altfel 
partea a doua a întrebării: când ai 
conştientizat că Bucovinei vor să-i 
ştirbească blazonul de provincie 
românească? Şi o să-ţi lămuresc de 
ce. M-am născut într-o comună cu 
populație românească, cu oameni 
care din moşi-strămoşi ştiau că sunt 
români şi că vorbesc româneşte. Era 
o certitudine şi basta. Spiritualitatea 
românească era o comoară sfântă, 
iar la o comoară nu se umblă în fiecare 
zi. Cu atât mai mult nu le este permis 
altora, veneticilor, să umble la ea. 
Abia mai târziu mi-am dat seama că 
Bucovina e... înstrăinată, că e ”so- 
vietică”. Şi asta se întâmpla prin 
1976, când, cu opt clase terminate, 
doream să susțin admiterea la Şcoala 
de pictură din Vijniţa. Naivei mele 
încercări: de a vorbi acolo în limba 
română i s-a pus imediat, cu bruta- 
litate, punct: “Po russki!”. Mi-am dat 
seama că nu mai sunt la Horbova, 

printre ai mei. Totuşi, am depus actele 
şi mapa cu lucrări proprii. Am fost 
admis la examene... dar am avut 
ghinion. În ziua în care trebuia să 
susțin admiterea, cursa Cernăuți- 
Vijniţa, în apropierea localităţii Dimca, 
a avut o pană de motor şi am ajuns la 
destinație după ora 12%, când toată 
lumea ieşise de la examen. Aceasta 
a fost una dintre primele ciocniri cu 
realitatea. Altele s-au întâmplat mai 
târziu, când eram student la Facul- 
tatea de filologie a Universităţii din 
Cernăuţi. Orele de limba rusă erau 
pentru mine adevărate coşmaruri. 
Profesoara, o doamnă planturoasă, 
care intra în sala de curs pieziş, ura 
pe toți acei care vorbeau cu accent 
limba rusă. Apoi, pe la anul Hl, 
aflasem de la nişte bătrâni din orăşelul 
Herţa că bustul lui Gh. Asachi, instalat 
în perioada interbelică şi aruncat de 
pe soclu după 1944, mai poate fi găsit. 
Unii susțineau că l-au văzut într-o 
curte, alţii — pe malul unui râuşor. 
Acolo, ce-i drept, am găsit un bust, 
dar bucuria mea s-a spulberat repede, 
pentru că în loc să-l descopăr pe 
Asachi, l-am descoperit pe... Molo- 
tov, cel care se face vinovat pentru 
toate dezastrele care s-au întâmplat, 
după tragicul an 1940, în nordul 
Bucovinei. Despre preocupările mele 
s-a aflat la decanat. Am fost imediat 
abordat de un profesor, care “foarte 
prieteneşte” m-a sfătuit să las 
căutările bustului pentru mai târziu, 
pentru... la bătrâneţe. 

De asemenea, eram preve- 
niti să nu intrăm în contact cu turiştii 
străini, care, în majoritatea lor, erau 
cetățeni români: In felul acesta, 
începeam să “învăţ”, puţin câte putin, 
lecţia “democraţiei sovietice”. 

In paranteze fie spus: câtă 
vreme m-am aflat în “dulcea Buco- 
vină”, nimeni, niciodată, nu a încercat 
să conteste faptul că sunt român. 
Eram români şi se ţinea cont de acest 
lucru. Abia aici, la Chişinău, am 
înțeles că în Basarabia, în acele 
timpuri (pe-alocuri, şi astăzi), a te 
declara român cu acte în regulă 
echivala (echivalează) cu o “inso- 
lentă”. 

Frontierele de sârmă, din 
nefericire, nu pot fi schimbate peste 


noapte. Dar să nu dramatizăm lucru- 
rile la nesfârşit. Din orice situație 
critică se poate găsi o ieşire, iar de 
multe ori, dacă eşti abil, chiar acea 
situaţie critică îţi poate aduce unele 
privilegii în plus. Cunoaştem astăzi 
adevărul despre cum a apărut în 
Europa, după cea de-a doua confla- 
graţie mondială, antisemitismul, care 
(sic!) a fost inventat de evrei. Drama 
cea mare a românilor, inclusiv a celor 
bucovineni, e alta. Dacă am putea găsi 
un remediu pentru a stârpi discordia 
dintre noi, atât de destructivă pentru 
soarta unui neam, sunt sigur că mai 
bine de jumătate dintre problemele 
naționale (poate şi de alt ordin) le-am 
putea considera rezolvate. Avem şi 
în acest caz exemplul maghiarilor şi 
al evreilor. 

O hartă întocmită arbitrar, 
astăzi, aproape că nu mai contează. 
Au trecut vremurile războiului rece. 
Astăzi Europa este deschisă pentru 
toată lumea. Trebuie numai să dăm 
dovadă că dorim acest lucru, că ne 
facem conştiincios temele pentru 
acasă, adică angajamentele luate de 
ţările noastre în fața Europei, iar noi, 
românii, să dovedim prin fapte că 
avem în spatele nostru o civilizaţie 
de două milenii şi că suntem demni 
de ea. 

Dar să revenim la citatul din 
Brecht. Poezia, literatura în general, 
încă n-a răsturnat nici un regim 
totalitar, nici o dictatură, n-a recroit 
frontierele. Literatura este precum 
picătura chinezească. Ea modelează 
sufletele oamenilor lent, pe parcursul 
a zeci de ani sau poate timp de secole. 

— Aflându-te de mai mult 
timp în Basarabia, ce imagini, 
situaţii din copilărie sau adoles- 
cenţă îţi stăruie în suflet şi în 
memorie? 

— Cu trecerea anilor, în mod 
ciudat, unele momente din copilărie 
capătă alte semnificaţii, alte dimen- 
siuni. M-am întrebat de mai multe ori: 
de ce ne amintim de clipele copilăriei 
cu atâta melancolie, cu atâta evlavie? 
Poate pentru că acea vârstă a omului 
este lipsită de păcat, e vremea când 
eşti, vorba poetului, “tânăr şi la trup 
curat”, când toate idealurile ţi se par 
tangibile, când viaţa, cu toate necu- 

noscutele ei, ţi se deschide miraculos 
în cale şi, ce-i mai important, când 
încă n-ai reuşit să cazi pradă multi- 
plelor capcane ale compromisurilor... 
Oare vom reuşi vreodată să atingem 
dimensiunile visate în copilărie şi 
adolescenţă?! Viața este, cu părere 
de rău, o cedare permanentă. 

De multe ori mi-aduc aminte 
de atmosfera de vis, de sfințenia care 
domnea în satul copilăriei mele. Parcă 
nu exista agitația de astăzi. Duminica, 
bărbați şi femei, frumos îmbrăcați, ca 
şi cum s-ar fi aflat în preajma unei 
minuni, ieşeau pe la porţi, unde 
numaidecât aveau o bancă, discutau, 
răspundeau la bineţele trecătorilor. Ce 
timpuri!.. 

- Opţiunea pentru Universi- 
tatea din Cernăuţi a fost rodul unei 
intuiții sau al unei aprecieri seri- 
oase a stării de lucruri de atunci? 

- Va trebui să te dezamă- 
gesc. Nimic din toate acestea. 
Universitatea din Cernăuţi era singura 
instituție de învățământ superior din 
vestul Ucrainei unde puteai să 
studiezi puţin şi în limba română. Nu 
prea am avut de unde alege. Pe 
atunci, la cei 17 ani ai mei, Chişinăul 
se afla departe “în lume”. 

— Vrei să-ţi aminteşti de 
apariția primului volum de versuri — 
Intoarcerea zeilor — şi, chiar mai 
mult, de primele încercări poetice? 

— Acestea le-am “comis” prin 
clasa a şasea sau a şaptea. Cum s-a 
întâmplat? In acea perioadă îmi plăcea 
foarte mult să desenez. Dacă alți copii 
aşteptau duminicile pentru a mai 
“zburda” putin, eu le aşteptam pentru 
a putea desena pe îndelete. Mă şi 
vedeam mare pictor. La şcoala 
noastră apărea o gazetă de perete, şi 
eu, din când în când, plasam în ea 
diferite ilustraţii. La un moment dat 
mi-a venit o idee: să însoțesc aceste 
desene cu un catren-două. Ce ti-i 
Scris... 

Primul meu volum de versuri 
apare tardiv şi în el au fost incluse 
poeziile scrise în perioada cernău- 
țeană. Manuscrisul cărții a fost 
propus, după o discuţie în cadrul 
Cenaclului “Luceafărul”, moderat de 
poetul lon Hadârcă, Secţiei de poezie 
a Uniunii Scriitorilor în anul 1984, iar 


nicolae 
spătaru 


tristețea 
recită 
din 
rilke 


“girul” pentru editare i s-a eliberat abia 
în 1989, adică după cinci ani. Nici 
astăzi nu cunosc cauzele adevărate 
care au stat la baza acestei rețineri. 
Valoarea lui? Poate. Dar de ce nu m-au 
chemat să-mi spună acest lucru? 
Manuscrisul, în varianta lui din 1984, 
a fost recomandat Editurii Hyperion, 
care, de ce să rămână mai prejos, l-a 
editat în 1992, adică după trei ani. 
Cătănie țaristă... Aceşti aproape zece 
ani din viaţa mea au fost o perioadă a 
incertitudinii. Am revenit serios la 
poezie prin 1994, redebutând cu o 
pagină de poeme în revista “Contra- 


“fort”, iar după ceva timp îmi apărea 


volumul /on şi alte revoluții. 

— Fiind un poet de factură 
modernă, lucru vădit şi din textele 
incluse în proaspătul volum de 
poeme Tristețea recită din Rilke, 
apărut la Editura Augusta din 
Timişoara, te invit să ne vorbeşti 
despre sursele acestei deveniri, 
despre autorii care te-au influenţat, 
te-au făcut să-ţi revezi poziţiile. 

— Sunt în primul rând un 
cititor. Pentru ca să reuşeşti într-un 
domeniu de activitate, iar literatura nu 
este o excepţie, trebuie să cunoşti cât 
mai mult din ceea ce s-a făcut până 
la tine. lar pentru aceasta trebuie să 
începi cu legendele Olimpului, scriitorii 

antici... şi să termini cu Dostoevski, 
Rilke, Cehov, Montale, Kafka, Baco- 
via, Cioran, Petre Stoica... E greu să-ţi 
dai seama care autor şi în ce măsură 
te-a influenţat. Până la urmă, trebuie 
să devii tu însuţi, să-ţi găseşti locul 
tău, să devii o personalitate, dar acest 
lucru depinde de cantitatea şi varie- 
tatea experiențelor pe care reuşeşiti 
să le acumulezi. 

— Intoarcerea zeilor şi Tris- 
tetea recită din Rilke se deosebesc 
net, începând cu titlul şi terminând 
cu modalităţile de expresie şi 
viziunea asupra spectacolului 
lumii. Care este distanța dintre 
aceste două volume, prin ce se 
manifestă ea? 

— Distanţa dintre aceste două 
cărți poate fi măsurată, după cum îţi 
spuneam mai sus, în Dostoevski, 
Rilke, Cehov, Montale, Kafka, Baco- 
via, Cioran, Petre Stoica ş.a.m.d. 
Dacă e să inventăm o nouă unitate 
de măsură... 

— Volens-nolens omul de 
creaţie este marcat de tranziţia ce, 
până a structura ceva, macină mai 
întâi lucrurile. Care este în aceste 
condiţii randamentul muncii sale? 

— Într-o societate tranzitată de 
haosul economic, criza culturală este 
inevitabilă, atingând, de cele mai 
multe ori, dimensiuni terifiante. Abia 
după câţiva ani de “democraţie” şi 
“economie de piață” ne-am dat seama 
că libertatea de exprimare (atât de 
mult visată) valorează foarte puţin 
într-un sistem labil, cu legi care nu 
funcţionează, într-o societate guver- 
nată de oameni corupți, care nu țin 
cont decât de interesele personale, 
condamnând propriul popor la mizerie 
şi umilinţă. 

Avem puţine speranţe ca aceas- 
tă perioadă de tranziţie să-şi onoreze 
cu adevărat statutul. Adică, să nu se 
transforme într-o realitate cronică, 
interminabilă. Tranziţie este un 
termen-instrument nou de manipulare 
şi inducere în eroare a societăţii, care, 
neajungând la o maturitate politică, le 
ia pe toate de bune. Mai cred că 
pentru toate dezastrele din economie, 
cultură, politică etc. se face vinovată 
tranziţia (nu-i aşa?) şi nu cei care se 
află la guvernare. “Lipsurile şi mizeria 


retează cu desăvârşire curajul, 
îndobitocesc sufletele, le împacă cu 
suferința şi robia...”, nota Thomas 
Morus în Utopia sa. Cum poți vorbi 
de înțelepciunea poporului, când pe 
toate căile încerci să-l umileşti, să-l 
lipseşti de identitate. Oare prin 
neachitarea salariilor (şi aşa destul de 
mizere), prin ţinerea lui în întuneric, 
frig şi mizerie, guvernanţii de azi se 
gândesc la viitorul acestui popor? 
Oare neoferindu-i un trai decent, 
putem vorbi despre un popor sănătos? 
Eu cred că nu. Şi-atunci, cum se simt 
guvernanţii de azi, ştiind că stau în 
fruntea unei mulţimi bolnave, flă- 
mânde, înfrigurate? 

Disconfortul economic şi 
psihologic, de regulă, îl împiedică pe 
omul de creaţie să fie el însuşi, să-şi 
poată valorifica nestingherit zăcă- 
mintele, să-şi deschidă “zăvoarele” 
sufletului. Multiplele probleme exis- 
tenţiale îl macină mereu, îl sfâşie până 
la sânge. 

— Ce s-a întâmplat cu turnu- 
rile de fildeş? 

— Cum, nu ştiai?! Ele au fost 
naționalizate, apoi, încet-încet, au fost 
ocupate de birocraţii tranziției, care 
coboară din ele doar o dată la patru 
ani, în perioada electorală, pentru a 
plânge spăsiţi şi cuvioşi pe umărul 
poporului, mărturisindu-i “dragostea” 
ce i-o poartă. 

- Şi, totuşi... 

— Şi, totuşi, în aceşti zece ani 
de tranziţie s-au “întâmplat” şi lucruri 
fericite. Au fost înlăturate cenzura şi 
inchiziția culturală. lerarhiile literare nu 
mai sunt dictate de sus. Alte criterii 
stau la baza evaluării unei opere 
literare. Nici vorbă, pe-alocuri ne mai 
ciocnim de “liste”, se mai fac diferite 
relaţii şi combinaţii de grup. Toate 
acestea sunt date pe seama gustu- 
rilor, iar ele, după cum bine se şiie, 
nu se discută. Se mai împart nişte 
medalii, care, de multe ori, au doar 
meritul să aducă sporuri la pensii 
ş.a.m.d. Dar fără aceste mici “dezas- 
tre” viața literară ar pierde mult din 
farmec. 

— Îţi mulțumesc pentru 
aceste reflecţii limpezitoare şi îţi 
doresc mult succes. 

lon POPESCU-SIRETEANU 
laşi 


NUMELE 
LUI EMINESCU 


Despre originea numelui Emi- 
nescu/Eminovici/Iminovici s-a scris 
foarte mult. 

Un istoric amănunțit şi foarte 
critic al cercetărilor a făcut regretatul 
lon Roşu în cartea sa Legendă şi 
adevăr în biografia lui M. Emines- 
cu. Originile, Bucureşti, Editura 
Cartea Românească, 1989. 

Prezentăm unele informații date 
de lon Roşu, precum şi punctul lui de 
vedere în explicarea bazei antro- 
ponimice Emin-/lmin-, urmând să 
aducem argumente în susţinerea 
explicaţiei pe care o propunem noi, — 
se înțelege: o ipoteză care va putea fi 
admisă, primită cu rezerve sau 
respinsă. 

Prin sonoritatea sa, numele 
Eminescu pare a avea o bază orien- 
tală. Ar veni de la nişte turci pripăşiţi 
prin Moldova, citându-se un Emin- 
Effendi. Poetul a întărit această 
explicaţie. Apelativul emin este arab, 
cu sensul "intendent, administrator, 
supraveghetor", "inspector". Emin ar 
fi devenit nume de botez. Sufixul -ovici 
s-ar fu adăugat în timpul ocupaţiei 
austriece a Bucovinei, ca în Albovici, 
Căpitanovici, Ciupercovici, Țurca- 
novici etc. 

Având în vedere numai sufixul 
slav -ovici, unii dintre cei cu care a 
polemizat Eminescu, în anii de la 
"Timpul", au spus că poetul are nume 
slav. Ar fi vorba de "Un bulgar din 
Brăila cu porecla Eminovici”; acesta 
“potezându-se fără popă cu numele 
Eminescu" “(spunea un N. Bassa- 
rabescu). lar Al. Macedonski scria 
despre Eminescu precum că acesta 
este "bulgarul care în "Timpul" mă 
înjură zilnic în modul cel mai gro- 
solan". Filologul Gustav Weigand a 


găsit că Emin este nume la bulgari. 
Poetul reacționează împotriva "găsi- 
rii" originii lui bulgărești. i 

Se susţine originea suedeză, 
dintr-un ofițer al lui Carol al XII-lea, 
explicație dată de Gh. Eminovici. 
Matei Eminescu spunea că tatăl său 
"se dădea, însă cam rezervat, drept 
coborâtor dintr-un ofițer de cava- 
lerie din armata lui Carol al XII-lea, 
scăpat din catastrofa de la Pultava”. 
Eminescu i-ar fi vorbit despre 
această origine lui Slavici, dar 
poetul n-a scris nimic despre 
aceasta. 

Originea polonă a numelui o 
susţine Leca Morariu, contrazis fiind 
de Vasile Gherasim. Peter Tomas- 
chek, profesor la liceul din Siret, a 
susținut originea armeană a numelui. 

Constantin Sion, în Arhondo- 
logia Moldovei, vorbind despre 
căminarul Gh. Eminovici, scrie: "Sârb 
pripăşit în ţară după introducerea 
Regulamentului şi ridicat la boierie de 
Mihai Vodă". In limba sârbă este 
cuvântul jemin (= iemin, din turc. 
emin) cu sensurile: 1) "funcţionar"; 2) 
"fruntaş al satului"; 3) "consul". Dar 
toți Iminoviceştii din Blaj şi din împre- 
jurimi sunt "români neaoşi" trecuţi la 
biserica greco-catolică (Roşu, 55-57). 
S-a mai spus că originea acestei 
familii ar fi albaneză, persană, că tatăl 
lui Eminescu ar fi "neamt din Buco- 
vina" (idem, 58-59). D. Caracostea 
găseşte în Marele dicţionar geo- 
grafic al României numele de cătun 
Imina, lângă Brăila, şi numele de 
pârâu Iminogul, în județul Olt, dar 
acestea se pare că au origine 
turcească (/minogul s-ar exlica prin 
Imin-oglu), încât, aşa cum spune lon 
Roşu, nu pot fi implicate în clarificarea 
numelui /minovici, cum a crezut 
George Sanda (idem, 80). D. Cara- 
costea presupunea că numele ar 
putea fi aromânesc, substantivul 
comun emin (arab, la noi venit prin 
filieră turcească) să fi devenit poreclă 
şi cu vremea patronimic, Imin, cu 
sufixul sârb -ovici. Ştiindu-se prefe- 
rinţele aromânilor pentru anumite pre- 
nume, se constată că Iminoviceştii 
din Blaj au prenume întâlnite doar la 
dacoromâni: lovul, Vasile, Sălăvăstru 
etc. Mai mult ca atât, cei din Blaj nu 
sunt comercianţi şi nu au conştiinţa 

originii lor aromâneşti, la care se 
adaugă religia greco-catolică impusă 
românilor ardeleni după 1700. Nici 
părerea lui N. lorga, după care prin 
numele Minovici s-ar explica numele 
Iminovici, nu rezistă cercetărilor. lon 
Roşu nu admite nici explicația numelui 
Iminovici prin cuvântul iminei, propusă 
de Augustin Z. N. Pop, şi nici pe 
aceea a lui George Sanda, potrivit 
căreia numele discutat ar avea o bază 
tracă. 

La 1932, G. Bogdan-Duică scria 
că "între elevii şcoalei româneşti din 
Blaj se afla la 1757 un elev Vasile 
Iminovici (din Blaj), iar la 1763 un losif 
Iminovics" şi adaugă cu ironie: "Tot 
turci şi poloni din Ardeal!!!" (citat după 
|. Roşu, 83). Dar şi Bogdan-Duică 
prelua informaţia de la Z. Pâclişanu, 
care menţiona în "Revista Arhivelor", 
1930, nr. 5, p. 416, 421, patru elevi 
cu numele /minovici. La 1898, N. Brân- 
zeu, în Şcoalele din Blaj. Studiu 
critic (Roşu, p. 85), consemna numele 
unui elev Joseph Iminovitz. Ştefan 
Paşca, în Nume de persoane şi 
nume de animale din Țara Oltului, 
Bucureşti, 1936, p. 259, arăta că în 
satul Vad din Făgăraş există numele 
Iminovici (Roşu, p. 84). 

Plecând de la aceste informaţii, 
Dimitrie Vatamaniuc a făcut cercetări 
la fața locului, care au dus la desco- 
periri foarte interesante: "Noi facem, 
pentru prima dată, spune D. Vatamaniuc, 
legătura între Iminovicii din Transil- 
vania şi Iminovicii din Bucovina şi 
extindem investigaţiile într-un număr 
mare de localităţi din spațiul geografic 
al comunităţii noastre naţionale” (D. 
Vatamaniuc, Eminescu şi Transil- 
vania, Cluj, Editura Dacia, 1995, p. 
10). El identifică mai multe ramuri ale 
Iminovicilor din Transilvania, care vin 
până în zilele noastre. lon Roşu, însă, 
pare a dovedi că spiţa ardelenească 
a |minovicilor era venită în Blaj, Vad 
etc. din afara Transilvaniei (p. 83-91). 

Petru Rezuş, în monografia 
Mihai Eminescu, Bucureşti, Cartea 
Românească, 1983, p. 24, explică 
numele /eminovici prin numele calen- 
daristic Euminie, devenit leminie, 
Iminie. ton Roşu îl critică sever pe 
Simion Dănilă pentru faptul că acceptă 
ipoteza lui Petru Rezuş (p. 93-94). 

“Dar nici explicația propusă şi 
aproape impusă de lon Roşu nu 
rezistă, pentru că se bazează pe o 


ipoteză care nu se poate demonstra. 
EI spune că la o poreclă Imin(u) 
"născută desigur din apelativul 
românesc (s.n. — |.P.-S.) de origine 
turcă imin, ce trebuie să fi circulat 
odinioară în Banat" (p. 101), s-a ataşat 
suf. sârbesc -ovici şi aceasta în cazul 
unui fiu de preot, pe care îl găseşte 
în numele lui /osif Iminovici care era 
"ingenuus popae filius", deci fiu de 
popă. Fireşte, preotul era bănăţean, 
pentru că numele se putea naşte 
numai în Banat! Cercetătorul se 
bazează pe faptul că Banatul a 
cunoscut "o puternică influență 
orientală în lexic" (s.n. — 1.P.- S.). Dacă 
nu este cunoscut un nume românesc 
(bănăţean) /min, nu-i o piedică în a 
considera că acesta a existat, spune 
|, Roşu. Aşadar, numele /minovici 
date o creație românească (p. 101- 


Necruţător cu cei care au încer- 
cat, cu bună credinţă”, să explice 
numele /minovici, lon Roşu se bizuie 
prea mult pe propria sa explicaţie, 
dându-i un caracter de adevăr defi- 
nitiv, vrând parcă să închidă discuţia. 
Dar şi explicaţia propusă de el nu-i 
decât o ipoteză, este adevărat, 
elaborată cu mai multă prudenţă, 
totuşi construită pe o bază şubredă. 
În explicaţia propusă de |. Roşu apar 
unele fisuri pe care cercetătorul le-a 
ocolit sau nu a avut cum să le 
ocolească. Astfel: 

1) Nu ştim dacă tatăl elevului 
losif Iminovici locuia în Blaj, cum 
crede |. Roşu, ori chiar în Banat, şi 
nici dacă el este primul purtător al 
numelui Iminovici; 

2) Nu ştim dacă Imin(u) este 
sigur cuvânt turcesc devenit poreclă 
şi apoi nume şi nici dacă turcescul 
emin»imin a avut oarecare circulaţie 
în limba română, deci dacă a fost 
apelativ românesc; 

3) Nu ştim dacă îndată după 
1718, când biserica ortodoxă din 
Banat şi din Transilvania a fost 
subordonată episcopiei de Karlovitz, 


* Într-o polemică purtată la Cer- 
năuţi, cu valoroşi cărturari români, un 
ucrainean, vrând să întunece geniul 
poetului, a afirmat că Eminescu este un 
ucrainean renegat. Se confirmă ideea 
că una este polemica şi alta este 
ignoranța agresivă. 

a început procesul de sârbizare a 
numelor româneşti prin ataşarea de 
sufixe slave sârbeşti, ori mai târziu 
şi nici nu ştim intensitatea acestui 
proces, față de Bucovina, unde 
episcopul sârb Danil Vlahovici (adus 
peste voința românilor!) a forțat mult 
lucrurile, sârbizând numeroase nume 
româneşti. Precizăm, însă, că în 
Moldova era o tradiţie de cancelarie 
în a folosi sufixul -ovici. 

lon Roşu poate avea dreptate 
când spune că ataşarea sufixului -ovici 
la baza onomastică Imin- ar fi de 
origine sârbă. Totuşi, din 1718 este 
prea puţin timp ca numele /minovici 
să se fi răspândit în forma aceasta 
până la 1747-1760 din Banat la Blaj, 
în Vadul Făgăraşilor, în Cisnădie, în 
Răşinari, ca apoi să-l găsim şi în 
Moldova. Se poate spune că ataşarea 
sufixului -ovici la porecla sau numele 
românesc /min este mult anterioară 
anului 1718. 

Cercetând documentele din 
Transilvania, Ţara Românească şi 
Moldova, constatăm că până după 
anul 1500 sufixul -ovici nu era folosit 
(decât cu totul întâmplător). Dar la 
românii din nordul Peninsulei Bal- 
canice sufixul este prezent în nume- 
roase nume. Astfel, găsim nume 
precum: Alunovici, Banciulovici, 
Banilovici, Beatovici, Bersovici, 
Cinculovici, Ciudulovici, Danciulovici, 
Dankovici, Draculovici, Dudanovici, 
Erdelianovici etc. (după Silviu Dra- 
gomir, Vlahii din nordul Peninsulei 
Balcanice în evul mediu, Bucureşti, 
Editura Academiei, 1959, p. 185 ş. urm.). 
Nu ştim cum se punea accentul pe 
aceste nume, dar în Bucovina se 
rostește şi astăzi Antonovici, Andru- 
cóvici, Ştetan6vici, Vasilovici etc. 
Numele înaintaşilor lui Eminescu era 
accentuat /Iminvici, leminóvici, 
Emin6vici, nu Iminovici, ca în Vad 
(Paşca, Nume, 259). 

Credem că din tot ce s-a dis- 
cutat până acum despre numele 
Iminovici este de reţinut că sufixul -ovici 
s-a ataşat la baza antroponimică /min-. 
Departe, însă, de a fi un cuvânt străin, 
în limba română /min- reprezintă 
apelativul irhină, variantă cu metateză 
a cuvântului românesc inimă. Dicţio- 
narele nu înregistrează această 
variantă a lui inimă, dar ea există în 
graiul copiilor, iar metateza este un 
fenomen fonetic întâlnit frecvent, ca 


în brobonele — borbonele, ceteră — 
teceră, cobiliță — colibiță, prâsnel — 
spârnel etc. Din zona Râmnicul- 
Vâlcea, Traian Cantemir a înregistrat 
(în Lexic regional, 1, 1960, p. 81, 
cuvântul iminei (pl.) "ghete, bocanci" 
cu variantele inimei, inumei, cu 
metateză. 

Dacă numele topice /mina şi 
Iminogul se explică prin turc. imin, 
emin, ele ies definitiv din discuţie, dar 
nimeni n-a dovedit că aceste nume 
topice nu au baza antroponimică 
românească /min-. 

Noutatea cea mai interesantă 
pentru discuţia noastră este că românii 
fărşeroți, din sudul Albaniei, folosesc 
în mod obişnuit imină, imână sau şi 
imnă în loc de inimă. Nu este greu de 
observat metateza lui m şi n. Pre- 
zentăm un context ilustrativ: Lai 
şâgună vinâtă/ Me rupseşă tu imână 
(= Măi şăgună vânătă, Imi rupseşi tu 
inima). 

Menţionăm că şăgună denu- 
meşte un veşmânt tradiţional purtat 
mai ales de fete mari şi de femei. 

Textul, din care am prezentat 
primele două versuri, a fost cules de 
profesorul Mitro Cozma, român 
fărşerot din Seleniţa, judeţul Vlora, Al- 
bania. Discutând cu filologul Mitro 
Cozma (care a locuit la laşi un an şi 
şi-a însuşit aici perfect limba literară), 
am aflat că fărşeroţii din sudul 
Albaniei folosesc numai forma cu 
metateză imină şi varianta imână. Se 
mai foloseşte şi o formă sincopată, 
imnă, cum am spus. Mitro Cozma ne 
mai informează, de data aceasta prin 
corespondenţă, că în imână "litera m 
a schimbat locul cu litera n", prin 
urmare că este vorba de metateza pe 
care am şi numit-o. Cuvântul imână 
"s-a folosit în trecut şi se mai 
foloseşte la fel"; din câte ştie, "Nu 
sunt porecle sau nume de persoane" 
în zona pe care o cunoaşte; fonetis- 
mul "Se foloseşte mai mult în judeţul 
Vlora, mai ales în Seleniţa, Bunavia, 
Bestrova, Terchovina, Beşişt, Armen, 
Nâchaţă (sate româneşti din județul 
Vlora)". Dar se foloseşte şi în judeţul 
Fieri, mai ales în satele Duchas, 
Drâză, Vaviză, Ziarâză, Schepur, 
Ceplachă, Libofşă. 

Prezentăm acum câteva expre- 
sii din graiul fărşeroţilor, în care apare 
cuvântul cu varianta imână: S-arupsi 
imâna (= am poftă mare, mi se rupe 

inima după...); cădzu imâna tu 
sâvdaiă (= o iubesc pe o fată; mi-a 
căzut inima pe o frumoasă; sâvdaiă 
este o variantă a cuvântului aromâ- 
nesc sivdaie "iubită"; pârsi imâna (= s-a 
oprit inima; a murit); om cu imână 
bună (= om cu suflet curat); tra mână 
imâna (= am emoții; sunt cu inima în 
mână); te voi cu tută imâna (te iubesc 
tare, cu toată inima); n-plânazi imâna/ 
plânadze imâna (= îmi pare rău, îmi 
plânge inima). 

Pe baza acestor informații 
sigure, se poate spune că imină, cu 
varianta imână, a devenit nume de 
alint şi supranume care se vor fi folosit 
multă vreme între vorbitori de limbă 
sârbă, la un nume /mină/Imână se 
putea ataşa sufixul -ovici, rezultând 
numele /minovici cu sensul "al lui 
Imină/Imână", deci "fiul lui...". Cum 
în evul mediu românii balcanici 
circulau mult şi în diferite părţi, nu este 
exclus că purtători ai acestui nume 
să fi ajuns în părţile sudice ale 
Ardealului, unde sunt consemnate 
mai multe persoane cu numele 
Iminovici la jumătatea sec. al XVIII- 
lea şi ceva mai târziu în Bucovina. 
Amintim că domnitorul Vasile Lupu, 
mitropolitul Andrei Şagună şi scriitorul 
Victor Eftimiu erau români fărşeroți 
(numele lui Vasile Lupu era Coce sau 
Coci Lupul). De altfel, mulți arbănaşi 
(albanezi) din ţările româneşti erau 
fărşeroți. 

lorgu lordan, în Dicţionar al 
numelor de familie româneşti, p.257, 
înregistrează numele /mireanu, pe 
care îl explică prin magh. Imre, soluţie 
inadmisibilă. Acest nume nu se poate 
explica decât printr-o formă anterioară 
Imineanu, cu rotacizarea lui n inter- 
vocalic. O variantă a numelui /mi- 
neanu este Ilmâreanu, glosat de 
acelaşi autor. Nu ştim din ce zonă au 
fost notate aceste nume, dar ele ne 
atrag atenţia prin fenomenul de rota- 
cism. Credem, prin urmare, că 
Ilminean şi Imâneanu au devenit 
Imireanu şi Imâreanu. Dacă explica- 
ţia propusă de noi se confirmă, atunci 
este limpede că /mireanu şi Imâreanu 
se explică prin numele /miră şi Imâră, 
variantele rotacizate ale unor nume 
Imină, Imână. Rotacismul ne duce 
spre Munţii Apuseni, dar şi spre 
graiurile istroromânilor, care au ireme 
pentru inimă. 

Nemaiştiindu-se că numele 
Iminovici vine de la Imină/Ilmână, 


acesta a fost scris şi leminovici, 
Eminovici. Inlocuirea sufixului -ovici 
cu -escu s-a făcut încă în părţile 
Blajului, unde numele Eminescu era 
cunoscut. La 1876 moare un Vasile 
Eminescu, plugar din comuna Lupu, 
în vârstă de 50 de ani. Acesta are un 
fiu, loan Eminescu, elev la Blaj între 
1870 şi 1876. Este posibil ca losif 
Vulcan să fi cunoscut acest nume 
înainte de 1866 când elevul Eminovici 
din Cernăuţi îi trimite primele poezii 
(vezi Vatamaniuc, op. cit., 13-14). 

Gh. Eminovici îşi ştia originea 
lui ardelenească, altfel nu ar fi mers 
la Aron Pumnul, ca un ardelean la alt 
ardelean. Dacă nu vorbea despre 
această origine, o făcea pentru că un 
urmaş de emigrant ardelean în 
Moldova nu ar fi putut dobândi micul 
rang boieresc de căminar. Putem 
crede că tânărul Mihai ştia de la 
Pumnul că înaintaşii Iminovicilor erau 
veniți în Bucovina din părțile Blajului. 

Părerea lui lorgu lordan, Dic- 
ționar, p.190, că Eminescu se 
explică prin tc. emin. "sigur, de 
încredere", nu poate fi reţinută. lar 
explicaţia că numele Eminovici 
este "acelaşi cu Eminescu, prin 
"slavizarea părții finale" nu se 
poate admite, pentru că nu a fost 
slavizată partea finală a numelui 
Eminescu, ci la numele/porecla 
Imină/lmână s-a ataşat sufixul 
slav -ovici. 

Singurul lingvist care s-a ocupat 
de originea numelui /minovici este 
bănăţeanul Simion Dănilă, care a 
publicat mai multe articole: Din nou 
despre numele lui Eminescu, în 
"Luceafărul", 1982, nr. 29, p. 9; Sufixul 
-ovici/-evici în numele de familie 
pănățene, ardelene şi bucovinene, în 
"Cercetări de lingvistică", Cluj, 1986, 
nr. 2, p. 145-152; Numele lui Emi- 
nescu, în Studii de onomastică, vol. 
IV, Cluj-Napoca, 1987 (cu un rezumat 
în "Luceafărul", 1988, nr. 32, p. 2); 
Adevăr sau legendă cu privire la 
originea lui Eminescu?, în "Orizont", 
II, Timişoara, 1990, nr. 24, p. 8-9. Prin 
aceste scrieri, autorul a adus un plus 
de informaţii în problema cercetată, 
dar nu a fost dezlegată originea 
numelui. 

Plecarea lui Eminescu de la 
Cernăuţi la Blaj este o chemare a 
străbunilor, la care adolescentul 
răspunde cu înflăcărare. 

Lucia OLARU-NENATI 
Botoşani 


FIINŢA MUZICII 
IN DESTINUL 
LUI EMINESCU 


Fără îndoială că muzicalitatea 
structurală a versului eminescian dove- 
deşte un simţ armonic profund înnăscut, 
fără de care n-ar fi fost posibil ca vorbele 
să se organizeze atât de muzical în jurul 
sensului de comunicat, mereu dublat 
organic de o a doua structură a opului 
liric, aceea de entitate semnificantă şi 
auditiv, nu numai logic şi afectiv. Mulţi 
exegeți au consacrat întregi capitole sau 
cărţi muzicalităţii versului eminescian, 
demonstrându-i originalitatea, profun- 
zimea, cota axiologică. 

Dar conexiunile poetului cu ma- 
rea artă a muzicii nu sunt truvabile doar 
prin traseul ocolitor al versului, ci chiar 
direct, ca preocupare şi pasiune sta- 
tornică pentru muzică în chip de artă în 
sine, primordială, fascinantă, apetenţa 
sa pentru acest univers fiind încărcată 
şi de greutatea regretului dureros de-a 
nu fi învățat muzica, adică de-a nu-i 
putea stăpâni limbajul la modul pro- 
fesionist, sub formă de cod al acestei 
lumi ezoterice. 

Dar iată, redată într-o scrisoare 
către Veronica Micle şi exprimată într-o 
apertură mai largă, această legătură 
profundă şi acest regret fundamental, 
pe care el îl aşază sub semnul unei 
fatalităţi ce avea să-i marcheze viața, 
privându-l de una dintre cele mai mari 
plăceri şi căi de cunoaştere şi devenire: 
“Muzica întotdeauna mă predispune 
spre o visare creatoare. Dar compoziţiile 
lui Chopin m-au transformat cu desă- 
vârşire. Credeam la un moment dat că 
plutesc în sferele divine ale nemuririi 
dumnezeieşti. Era beţia inteligenţei, 
care subjuga sufletul îndemnându-l să 
armonizeze întreaga mea ființă. Numai 
pianul tău, minunata perlare a degetelor 
albe, dădeau această realizare. Clarul 
de lună în noaptea aceea sfântă îmi 
produceau satisfacţii pe care nu le-am 
avut niciodată în blestemata mea viaţă. 
Regret amarnic că n-am învățat muzica, 
căci din copilărie mama care avea un 


glas fermecător, întrecându-se cu tata care 
cânta ca un adevărat artist din flaut, 
descoperise în mine o ureche remar- 
cabilă de muzician. Imi amintesc că 
stăteam ceasuri întregi sub fereastra M- 
me Heller, soția administratorului moşiei 
Balş, care cânta la piano. Tata de multe 
ori m-a descoperit acolo şi era vorba în 
casă, văzând pasiunea mea pentru 
muzică, ca dânsa să-mi dea lecţii. 
Nenorocirea mea, zodie fatalistă, soții 
Heller au părăsit Moldova, stabilindu- 
se la Viena. Ascultând Nocturnele m- 
am convins că Chopin ar fi scris poezii 
tot atât de geniale ca aceste compoziții. 
Există însă un raport între inspiraţia 
muzicală şi inspiraţia poetică. Nu poți fi 
mare compozitor dacă nu posezi amân- 
două însuşirile. Pianul rămâne instru- 
mentul care poate să frazeze sufletul în 
nuanțe sclipitoare, producând senzații 
tot atât de plăcute”. 

Din mărturisire se degajă nu 
numai regretul său de a nu fi avut acces 
la marele limbaj muzical, ci şi o remar- 
cabilă dexteritate şi intuiţie a acestui 
limbaj, ceea ce ne face să regretăm 
nespus că nu avem şi o moştenire 
muzicală românească semnată de Mihai 
Eminescu, aşa cum ar fi fost posibil, 
după cum dovedeşte vocaţia sa reală 
pentru muzică. 

În ciuda acestei neîmpliniri, el a 
păstrat întreaga sa viaţă o legătură 
statornică cu arta muzicii, aceasta fiind 
pentru el o adevărată pasiune, în primul 
rând ca spectator al concertelor şi 
operelor muzicale. lată ce consem- 
nează prietenul său Teodor Ştefanelli 
în acest sens despre prezenţa sa la 
spectacolele trupei Tardini-Vlădicescu 
la Cernăuţi în 1864, deci foarte de 
timpuriu: “Eminescu era foarte atent la 
cele ce se petreceau pe scenă. El sta 
nemişcat, cu privirea aţintită asupra 

actorilor, ca şi când ar fi voit să soarbă 
toată acțiunea şi frumoasele melodii 
cântate de dânşii şi se supăra grozav 
dacă careva dintre colegi îl stingherea 
prin întrebări sau observaţii. Îl supăra 
mult şi aplauzul zgomotos din teatru, 
pentru că în aceste aplauze se pierdeau 
multe fraze şi melodii ale artiştilor. Pe 
Eminescu nu l-am văzut aplaudând 
niciodată, dar acţiunea din piesa repre- 
zentată se oglindea în fața sa şi în ochii 
săi scânteietori. Dacă ieşeam între acte 
pe coridoarele teatrului, atuncea Emi- 
nescu fredona melodiile auzite pe scenă 
sau repeta fraze din piesa repre- 
zentată...”. 

Anii studenţiei vieneze au însem- 
nat un important prilej pentru Eminescu 
de a-şi adânci educaţia muzicală. Astfel 
un apropiat al său, dr. Samuil Isopescu, 
îşi aminteşte într-un articol, publicat în 
1923 în “Adevărul literar şi artistic”, de 
participarea sa împreună cu Eminescu 
la Burgtheater şi Opera imperială, “mai 
cu seamă la operele clasice”, ca de 
pildă Fidelio de Beethoven. În calitate 
de ctitor şi membru al comitetului 
Gesanverein, acesta îi oferea şi lui 
Eminescu bilete gratuite şi mergeau 
împreună la Musikverein, drept care 
conchide: “aşa era traiul nostru în 
Viena”. Cum atât de frumos scrie în 
cartea Eminescu şi muzica, semnată 
de Zoe Dumitrescu Buşulenga şi losif 
Sava: “în anii de studii la Viena şi Ber- 
lin, Eminescu şi-a format ceea ce este 
esenţial pentru un om de cultură: scara 
axiologică, aceea care te împlantează 
în umanitate, făcându-te solidar cu toate 
valorile lumii”, valori dintre care muzica 
este una de frunte. Ca atare aceşti autori 
de elită ai culturii române semnalează 
în cartea lor un fapt deosebit de semni- 
ficativ nu numai pentru educația muzi- 
cală a poetului din acei ani, dar şi pentru 
capacitatea sa de a percepe valori 
novatoare pentru acea vreme. Este 
vorba despre referirea lui Eminescu la 
muzica lui Palestrina în articolul Bătrâni 
şi tineri din “Timpul”, 1877, dar şi în 
romanul Geniu pustiu, ceea ce-i deter- 
mină pe cei doi autori să considere că 
Eminescu va fi ascultat muzica lui 
Palestrina într-o sală de concert din 
Viena, concluzionând că: “enumerarea 
unui creator ca Giovani Pierluigi Pales- 
trina într-o înşiruire de vârfuri ale artei 
muzicăle este într-adevăr dătătoare de 
perplexitate”. Tot aici se constată 
interesul cu care l-a urmărit Eminescu 
pe Beethoven, vizibil într-o consemnare 
din timpul studenţiei vieneze despre 
opera Fidelio, pe care autorii acestei 


cărți o consideră “o uimitoare, deşi atât 
de concisă apreciere analitică a operei 
beethoveniene, din punctul de vedere 
al mecanismului gândirii categoriale, 
aşa cum îl învățase Eminescu în anii 
studenției din epistemologia kantiană. 
E un moment de pătrundere în profun- 
zimile psihologiei creatorului dintr-un 
anumit unghi foarte special. Acela al 
deregiării mecanismului senzorial care 
afectează înseşi categoriile gândirii. (...) 
Dar caracterizarea lui Fidelio ca o operă 
privită cu un binoclu întors ni se pare de 
o originalitate absolută, de un straniu 
insolit, aproape suprarealist“. Un alt 
cercetător al operei eminesciene, D. 
Murăraşu, susține apropierea între 
Eminescu şi Wagner, manifestată în Odă 
în metru antic, în care se evocă apariţia 
zeului Wuotan ca în Amurgul zeilor a 
lui Wagner, apropiere ce poate fi apro- 
fundată cu multe alte exemple din op- 
era eminesciană. 

Preocupările lui Eminescu pentru 
muzică au fost multe şi variate, el având 
prieteni şi cunoscuţi printre muzicieni, 
scriind despre spectacole şi manifestări 
muzicale, făcând aprecieri şi referiri la 
acest domeniu în multe dintre articoleie 
şi notaţiile sale rămase în manuscrise. 
Dar ceea ce se ştie mai puţin, sau a 
trecut mai puţin observat, este faptul că 
Eminescu avea el însuşi un deosebit 
dar al interpretării muzicale şi numai un 
nenoroc al istoriei a făcut ca pe vremea 
lui să nu existe posibilitatea tehnică de 
a se fixa vocea omenească spre ne- 
uitare. Astfel folcloristul Gh.T. Kirileanu 
reproducea după mărturia coanei 
Tincuţa Vartic, consoarta lui lon Crean- 
gă, aceste impresii: “ Eminescu cânta 
frumos cântece populare şi avea un glas 
dulce de-ţi dădeai şi cămaşa ca să-l 
asculți. Mai ales îi plăcea să cânte 
Frunză verde baraboi, Durduleană, hăi. 
Un alt martor al acelei vremi, actorul 
Dumitru Teleor, notează că “Eminescu, 
după oarecare timp punea capul între 
mâini şi începea să cânte doine din 
Ardeal aşa cum le cântau mocanii şi 
cânta câte o oră întreagă. Ardelenii aflaţi 
la masă plângeau cu lacrimi”; precum 
şi faptul că-i plăcea să cânte cu mult 
farmec cupletul Barbu Lăutaru sau 
melodia Frunză verde de piperiu. 
George Călinescu, reţine informaţia 
furnizată de loan S. lonescu precum că 
Eminescu a învăţat liedul în stil popular 
Cucuruz cu frunza-n sus de la 
compozitorul Wilhelm Humpel. De 
asemeni, bănăţeanul Romul Bortos a 
publicat în ziarul “Progresul” din Oraviţa 
textul unui cântec deţinut de o bătrână 

din Oradea, Lucreția Suciu, care i-a 
povestit că Eminescu, bătând tactul pe 
dunga mesei cu degetele arătătoare de 
la amândouă mâinile, începea să cânte: 
“Foaie verde şi-o răsură / Am un pom în 
bătătură / L-aş tăia să-l bag în casă / 
Ramurile nu mă lasă / L-aş tăia să-l bag 
în tindă / Ramurile-i dau de grindă”. Un 
alt martor, Gh. Bojescu, consemnat de 
Z.N. Pop în cartea sa Contribuţii docu- 
mentare la biografia lui Eminescu, 
povesteşte cum, atunci când şedea la 
Neamţ, se ducea cu Eminescu aproape 
în fiecare zi în pădure şi “tolănindu-ne 
pe iarbă Eminescu cânta cântece de jale 
cu o voce foarte frumoasă, aşa că 
găseam o adevărată desfătare în 
ascultarea lui”. În aceeaşi carte este 
redată şi mărturia lui Matei, fratele 
poetului, precum că “Mihai cânta bine 
din gură ca şi mama şi Harieta”. O altă 
mărturie vine chiar de la Caragiale, care 
în scrierea sa În Nirvana consemnează: 
“Am petrecut toată ziua împreună, mi-a 
vorbit despre India antică, despre daci, 
despre Ştefan cel Mare şi mi-a cântat 
doina”. Acelaşi T. Ştefanelli notează în 
Amintirile sale cum, aflându-se la 
Viena, Eminescu lua parte la petrecerile 
studenţeşti şi că atunci când “rămâneau 
numai doi-trei, i se dezlega şi lui 
Eminescu limba şi atunci ne cânta. El 
nu avea glas tare, dar dulce şi melodios 
şi cânta corect, căci avea auz bun. 
Cântecele populare îl încântau şi pe 
acestea le cânta el cu mare plăcere”, 
iar în altă parte: “giasul său avea un ton 
deosebit, un ton dulce, molatec ce ţi se 
lipea de inimă”. 

Şi Vlahuță se numără printre cei 
impresionați nu numai de personalitatea 
şi scrisul eminescian, dar şi de glasul 
său. lată o astfel de impresie apărută în 
cartea Amintiri despre Eminescu, 
îngrijită de lon Popescu: “Avea un glas 
profund, muzical, umbrit de-o surdină 
dulce misterioasă, care dădea cuvin- 
telor lui o valoare particulară, ca şi cum 
venea de departe, dintr-o lume necu- 
noscută. Mi se părea un zeu tânăr, 
frumos şi blând şi c-o expresie de 
neştearsă bunătate şi melancolie. Chiar 
şi un profesionist al muzicii, tenorul 
Constantin Bărcănescu, îşi exprimă 
admiraţia confraternă faţă de vocea lui 
Eminescu, într-un articol din “Fântâna 
Blanduziei”, 1889: “Eminescu avea o 
voce mică, dar dulce şi mlădioasă. Cu- 
vintele erau spuse cu o expresiune şi 
cu un accent de care ar fi fost gelos cel 
mai mare cântăreț”. 

Aşadar, o apetenţă uriaşă pentru 
muzică, mai ales pentru cea populară, 


căreia-i acorda o valoare cu totul 
superioară, mult mai înaltă decât se 
consideră îndeobşte, aşa cum arată cei 
doi autori (Buşulenga — Sava) în cartea 
citată: “Pentru Eminescu o doină sau un 
cântec bătrânesc, “zise” de un cântăreț 
sau cântate de un lăutar bătrân, dobân- 
deau virtuțile vechimii, devenind apele 
vii, restauratoare de puteri, de tinerețe 
ale spiritului”. 

La o asemenea înaltă concepţie 
despre valoarea folclorului şi la o astfel 
de pasiune personală pentru identi- 
ficarea cu acesta prin interpretare vocală 
proprie, nu e de mirare nici preocuparea 
sa statornică pentru culegerea.de folclor. 
Lucrul este îndeobşte cunoscut, în orice 
caz mai cunoscut decât ipostaza sa de 
interpret vocal. Încă din vestita sa 
călătorie iniţiatică în întreg spaţiul 
românesc făcută în adolescenţă el 
adună material folcloric din Ardeal, 
Banat, Muntenia, Moldova şi Bucovina 
sub motivaţia: “Domnilor, eu sunt poet 
şi vreau să adun material!”. Preocu- 
parea capătă aspect organizatoric prin 
aderarea sa la societatea “Orientul”, 
înființată de H. Grandea, care-şi pro- 
punea în mod programatic adunarea 
basmelor şi poeziilor populare. Şi 
perioada revizoratului şcolar este 
propice acestui scop, el nepierzând, în 
general, nici un prilej de a-şi spori 
informaţia folclorică, acordându-i aces- 
teia o valoare primordială, arhetipală 
pentru matricea stilistică spirituală a 
poporului din care l-a sorbit Dumnezeul 
geniului. Din perioada noviciatului 
cernăuţean s-au găsit tăieturi din 
paginile revistei “Foaia Societăţii pentru 
Cultură şi Literatură Română în Buco- 
vina”, şi anume versuri populare care, 
se vede, l-au interesat pe poet. Şi nu 
mai este azi nici o enigmă cu privire la 
scopul pentru care aduna Eminescu ma- 
terial folcloric, de vreme ce împlinirile 
sale poetice cele mai remarcabile sunt 
rodul infuzării spiritului său superior în 
datul primordial al schemei folclorice. 
Culegerile sale de folclor care au fost 
editate ca atare stau mărturie pe de o 
parte asupra aperturii largi a cunoaşterii 
sale folclorice, dar şi, poate, asupra 
cântecelor pe care le va fi cântat el ca 
iubitor al interpretării vocale de virtuo- 
zitate înaltă. Din păcate, clamata sa lipsă 
de educaţie tehnică muzicală l-a împie- 
dicat să ducă actul culegerii până la 
desăvârşire, deoarece el a putut culege 
numai textele, nu şi muzica lor, ceea ce 
lasă descoperită o latură importantă a 
acestui demers. 

Dar o asemenea culegere inte- 
grală există, realizată însă la începutul 

secolului nostru. Dată fiind marea inerție 
de conservare a structurilor folclorice, 
avem motive să credem că nu vor fi 
intervenit modificări importante în 
evoluţia acestuia în acel interval de timp. 
Culegerea a fost realizată de Alexandru 
Voevidca, profesor de muzică şi învăţă- 
tor în mai multe sate, printre care şi 
Boian, din Bucovina. El a cules peste 
3000 de piese folclorice muzicale cu text 
şi muzică. Fortuna a făcut ca el să-şi 
găsească un sprijin instituţional în 
demersul său, deoarece, în 1904, 
Ministerul Instrucțiunii Publice din 
Austro-Ungaria a înființat la Viena un 
institut pentru culegerea şi colec- 
ționarea zestrei folclorice a popoarelor 
supuse coroanei habsburgice, desem- 
nând pentru zona Bucovinei pe profe- 
sorul de romanistică Matthias Fried- 
wagner de la Universitatea germană din 
Cernăuţi. Acesta l-a considerat pe 
Alexandru Voevidca un colaborator 
ideal, date fiind calităţile deosebite ale 
acestuia (memorie, simţ muzical, auz 
absolut, stăpânirea deplină a tehnicii 
muzicale). lată justificarea alegerii sale: 
“El era un foarte capabil muzician 
practic, cu ureche fină şi cu mare 
iscusință pentru asemenea misiune. 
Culegerea sa a sporit, formând un 
tezaur de frumoasă muzică populară 
necunoscut”. 

Colaborând cu interpreţi vocali 
populari din toată Bucovina, Voevidca 
i-a putut furniza lui Friedwagner 2250 
de melodii populare din zonă... Din 
păcate, marea majoritate a acestei 
culegeri nu s-a mai găsit. Au fost 
“salvate” doar 380 de cântece populare 
de dragoste care au făcut obiectul cărții 
editate de profesorul german în 1940, 
Rumanische Volkslieder aus der 
Bukowina, Liebeslieder. 

Cei care au cunoscut acest tezaur 
au rămas impresionați de valoarea sa 
deosebită. Astfel, muzicologul Eusebie 
Mandicevschi, cunoscând la Viena în 
1921 culegerea lui Voevidca, a rămas 
uimit de frumusețea acesteia, elogiindu- 
| pe culegător şi armonizând el însuşi 
200 de cântece. Ovidiu Bârlea, emi- 
nentul folclorist, consideră că “raportată 
la aria din care provine, colecţia Voe- 
vidca este cea mai mare culegere locală 
de melodii populare”. Cum singurul 
volum apărut în 1940 al acestei colecții 
a avut de suferit din pricina războiului, 
devenind intruvabil (supusă fiind şi 
“embargoului” operat de ocupanţii 
Bucovinei asupra a tot ce amintea de 
identitatea românească. a acesteia), 
opera respectivă este şi azi quasine- 


cunoscută publicului. O singură ediție a 
mai apărut de atunci, Cântece populare 
din Bucovina, îngrijită de Vasile Nico- 
lescu şi Cristina Rădulescu-Paşcu, 
Bucureşti, 1990. . 

Citind însă cartea apărută la 
Cernăuţi în 1940, se învederează că 
acest document este unul sociopsi- 
hologic de portretizare a ţăranului 
român din Bucovina care-i scoate în re- 
lief, ca nici o altă descriere, liniile de 
forţă ale existenţei sale psihologice, 
sociale, economice, morale, compor- 
tamentale, artistice ş.a: Cântecele pot fi 
grupate tematic după motivele abordate 
şi ele urmăresc dinamica sentimentului 
erotic de la primele semne prevestitoare 
până la declanşarea ciclonică, devas- 
tatoare a plenitudinii sale, şi până la 
efectele tragice ale neîmplinirii din di- 
verse motive, toate ilustrate detaliat ca într- 
un autentic roman folcloric de tip coşbu- 
cian. Relaţiile familiale şi sociale cu 
impactul lor asupra evoluţiei iubirii sunt 
surprinse sintetic, ca şi efectele aces- 
tora. Din toate valenţele acestui univers 
fascinant şi vitalist se degajă mai mult 
ca orice forța uriaşă a dorului şi iubirii, 
care perturbă derularea normală a 
existenţei fireşti, intensitatea senti- 
mentului erotic cunoscând aici o acuitate 
de negăsit în altă parte, poate doar în 
aria andaluză. Mai mult ca orice altceva 
dorul, acest sentiment specific româ- 
nesc, străbate întregul “roman folcloric”. 
Versuri ca acestea “Şi de dorul mânarii 
mele / Pitrec zile reli, greli / Nici o noapte 
nu mă lasă / Să mă hodinesc acasă” 
cunosc nenumărate variante ale ace- 
luiaşi laitmotiv al efectului perturbator 
al sentimentului de tânjire erotică. 

Motivul pentru care am inserat în 
conexiunea noastră informaţia despre 
această colecţie folclorică este acela că 
numeroase cântece aflate aici în struc- 
tură integrală (text şi muzică) se află şi 
în culegerea de folclor realizată de 
Eminescu, doar sub forma textului. Un 
cântec ca Fă-mă, doamne, ce mă-i face, 
de pildă, aflat în ambele colecţii, având 
o linie melodică puţin obişnuită, poate 
da imaginea auditivă a unui cântec pe 
care l-a cunoscut Eminescu şi, de ce nu, 
îl va fi interpretat. Dar în această 
culegere se găsesc unele cântece care 
conţin motive ce pot fi considerate preemi- 
nesciene, în sensul rezolvării lirice 
cunoscute azi ca fiind proprii marelui 
poet. lată câteva asemenea motive: în 
cântecul De ce n-ai venit, cules din 
Volcineţ, 1912 (Voevidca notează 
conştiincios numele interpretului, data 
şi locul culegerii), este interogaţia- 

lamento “De ce n-ai venit,/ Când pe tine 
te-am dorit?”, motiv care se va fi aflat, 
cei puţin la nivelul subconştientului, la 
originea cunoscutei poezii eminesciene 
De ce nu-mi vii. Melodia autentică a 
acestei piese folclorice are o armonie 
de un farmec arhaic deosebit, cu nimic 
mai prejos decât piesele muzicale eliza- 
betane engleze, de pildă, dar, mai ales, 
este foarte sugestivă în direcţia structurii 
lirice a versului eminescian. Resus- 
citarea actuală a acestei piese ar putea 
produce un spor de sugestie înrudită cu 
lirica eminesciană, poate chiar o îmbo- 
găţire a ei în plan melodic, cu mult 
superioară unora dintre prelucrările 
muzicale realizate pe versurile poetului. 
O altă piesă, Bată-/ Dumnezeu de dor, 
culeasă de Voevidca în 1913, din 
comuna Sadova, produce uimire prin 
existenţa ideii de voluptate a suferinţei, 
care la Eminescu va deveni marcă 
stilistică în sintagma suferință dureros 
de dulce. Dar mai mult de atât, în acest 
cântec se află o nuanţă răvăşitor de pro- 
fundă, care se găseşte nu numai la Emi- 
nescu (în Sarmis, de pildă), dar şi la 
Mircea Eliade, mai târziu: aceea a 
supravieţuirii dragostei dincolo de 
moarte: “Şi rămâi încredințată / Chiar de- 
oi şi muri vreodată / C-al meu suflet te 
iubeşte / Şi de doru-ți pătimeşte”. În 
piesa intitulată Mândra me, draga me 
se produce imaginea trecerii vegetației 
sub acţiunea anotimpurilor, care la 
Eminescu există, de pildă, ca idee în 
Vezi rândunelele se duc, dar mai mult 
de atât, există aici o idee de profundă 
conotație filozofică, aceea a supra- 
vieţuirii a două flori în faţa eternei treceri: 
“una-n câmpu' raiului, alta-n cuibu' 
graiului”, ceea ce nu poate fi altceva 
decât referirea la păstrarea eternă a 
valorilor conservate în logos şi în 
credinţa religioasă. 

Conotaţii de acest gen sunt nenu- 
mărate în colecţie, iar valorificarea lor 
muzicală în prezent ar fi de natură să 
arunce o lumină nouă asupra univer- 
sului eminescian în sensul surselor sale 
de inspiraţie, a formării concepțiilor şi 
elementelor de sensibilitate, un fel de 
preistorie a creaţiei sale lirice aduse în 
absolut. Totodată, prin resuscitarea lor azi, 
într-o vreme a pragmatismului şi uscă- 
ciunii spirituale vertiginoase, ori a 
falsificării grosolane a motivelor fol- 
clorice de către interpreţii vocali din 
motive de ordin comercial, faptul ar fi de 
natură a aduce un aer de prospeţime 
(arhaică!), de vigoare spiritual-exis- 
tenţială neprețuită, ca un vin vechi 
păstrat de secole în adâncuri neştiute, 


ce-şi relevă gustul de un indicibil şi 
autentic rafinament. Mai mult de atât, 
valorizarea de către Eminescu a creaţiei 
folclorice atât prin utilizarea filonului ei 
filozofic în lirica sa, cât şi prin plăcerea 
interpretării sale vocale proprii atât de 
apreciate de contemporani, precum am 
arătat mai sus, deci producătoare de 
emoţii estetice nemijlocite de prim-rang, 
are darul de-a risipi desconsiderarea la 
care este supusă azi această latură 
artistică, redându-i-se cota axiologică 
înaltă, acordată ei de către Eminescu. 
Şi mai este ceva. Folcloriştii de 
marcă sunt de acord cu toţii că latura 
lirică a totalităţii folclorice româneşti este 
precumpănitoare în economia acesteia 
şi că ea se manifestă întotdeauna 
cântată, niciodată recitată. Fiind de- 
monstrată extracția unei importante părţi 
a creaţiei eminesciene din cea folclorică, 
rezultă că ceea ce lipseşte azi pentru 
receptarea integrală a liricii eminesciene 
şi care constituie una dintre cauzele 
degenerării şi îndepărtării liricii de 
sufletul etnic, dar şi general uman este 
exact divorțul cultivat cu ostentaţie şi 
suficientă snoabă între text şi muzică, 
între poezie şi dublul său organic, 
cântecul. Odinioară poezia înflorea în 
cetate în sunet de liră, de i-a rămas şi 
numele de lirică din acest motiv. Prin 
resuscitarea acestor cântece, dintre 
care unele vor fi fost cântate de Emi- 
nescu, câteva atestate de contemporani, 
ne putem imagina că-l auzim pe Emi- 
nescu interpretul vocal, realizând astfel 
întregirea ce lipsea din rotundul per- 
fecţiunii acelui fenomen românesc, dar 
şi universal, uimitor, numit Eminescu. 

LIMBA ROMÂNĂ 
ÎN BUCOVINA 


Laboriosul şi productivul lingvist 
Gheorghe Moldoveanu, conferenţiar 
doctor la Facultatea de Litere a Univer- 
sităţii “Ştefan cel Mare” din Suceava, titu- 
lar al cursurilor de dialectologie şi istoria 
limbii române, ardent apărător al graiului 
strămoşesc este cunoscut cititorilor 
revistei noastre prin incitantul şi bine 
argumentatul articol “Limba moldo- 
venească”-— o diversiune!, publicat în nr. 
2, 1995 al “Limbii Române”. Intre timp 
distinsul cercetător a scos recent de sub 
tipar volumul Limba română în Buco- 
vina. Statutul socio-cultural şi politic. 
Pentru cititorii revistei noastre am selectat 
câteva fragmente din această lucrare de 
referință. 


Tot mai frecvent apare în 
discuții ideea existenței unui dialect 
bucovinean, iar.perspectivele asupra 
acestei realităţi sunt diferite. Dintre 
lingviştii români, singur Gheorghe 
Ivănescu a vorbit despre un grai 
bucovinean, cu aspect de mozaic, 
prezentând ingrediente din vorbirea 
maramureşeană. Acest grai cores- 
punde cu ceea ce Adrian Turculeţ a 
numit grai câmpulungean şi a consti- 
tuit până în secolul al XVI-lea o unitate 
cu graiul maramureşean. 

Cu totul alta este realitatea privită 
din perspectiva (urmaşilor) bucovi- 
nenilor de cultură germană. Ortfried 
Kotzian, director executiv al insti- 
tutului “Bukowina” din Augsburg, 
susținea la conferinţa ştiinţifică de la 
Rădăuţi, în 1996, că în limba română 
există un dialect bucovinean, expli- 
cabil prin conștiința regională buco- 
vineană, legată de o patrie Bucovina. 
Pe aceeaşi linie se situează Kazimier 
Feleszko din München, care, la 
simpozionul Bucovina de partea 
dialogului, de la Sejny — Polonia, 1996, 
îşi exprima opinia că solidaritatea 


socială a bucovinenilor a dominat 
aspectul național; interesul față de 
naționalitate a pălit în faţa celui so- 
cial-economic şi cultural. 

Din această perspectivă, dialec- 
tul bucovinean ar trebui considerat un 
efect al convieţuirii multietnice şi 
multilingvistice din Bucovina; această 
convieţuire a făcut ca în planul 
lingvistic limitele dintre limbile oficiale 
măcar să se estompeze, dacă nu să 
dispară. Ca atare, s-ar putea vorbi 
foarte bine şi despre un dialect 
bucovinean al limbii germane, un altul 
al limbii idiş etc. 

Cea de-a treia perspectivă 
asupra dialectului bucovinean este 
diferită de cea germană şi mult mai 
complexă. În primul rând aria de 
referință se restrânge la vorbirea 
românilor din nordul Bucovinei, 
aparținând în momentul actual regiunii 
Cernăuţi din Ucraina. Caracteristică 
pentru românii de aici ar fi “o limbă 
infectă [...]; nivelului scăzut de 
cultură a vorbirii orale române din 
Ucraina îi sunt proprii două trăsături: 
1) caracterul ei dialectal, 2) poluarea 
intensă cu interfereme ruse ori/şi 
ucrainene”. 

In regiunea dintre Prut şi Nistru 
slavizarea românilor era într-un stadiu 
foarte avansat la începutul veacului 
nostru; în numeroase sate procesul 
era chiar încheiat şi tindea să se 
extindă spre sud. La întâlnirea 
veacului al XIX-lea cu al XX-lea, 
intelectualitatea românească din 
Bucovina a declanşat un energic 
proces de reromânizare a românilor 
deznaţionalizaţi, cu rezultate nota- 
bile. După 1918, acest proces a 
continuat, astfel că, la recensământul 
din 1930, românii reprezentau 41,01% 
din populaţia Bucovinei, față de 
ucraineni, care reprezentau 27,70%, 
evrei — cu 10,81%, germani — cu 
8,80% şi alte etnii, cu un procentaj 
mai scăzut. Prin comparaţie cu 
recensământul din 1910, ultimul sub 
austrieci, populaţia românească 
realizase un spor mai mare de 6%, 
în timp ce populaţia ucraineană 
înregistra o diminuare mai mare de 
10%, după ce în 1910 sporul fusese 
tot negativ, -2,40%. Populaţia ucrai- 
neană rămânea majoritară în judeţele 

Cernăuţi şi Storojineţ, cu 50,16%, față 
de români, cu 31,96%. 

„La recensământul din 1989, 
populația românească din regiunea 
Cernăuţi număra 184.836 de persoane, 
împărţite în 100.317 români şi 84.519 
moldoveni, din 940.801, cât însuma 
populaţia regiunii, adică 19,64%. E de 
precizat că în raioanele Herţa şi Noua 
Suliţă se cuprinde o însemnată 
suprafaţă din Basarabia interbelică, 
unde populaţia este majoritar româ- 
nească. Cifrele pun în evidenţă o 
scădere pronunţată a populaţiei 
româneşti față de 1930, nu numai în 
procente, ci şi numeric pentru fostele 
județe Cernăuţi şi Storojineț. Dacă 
excludem județele Herţa şi Noua 
Suliţă, în restul regiunii Cernăuţi mai 
trăiesc doar 101.065 români, însem- 
nând o diminuare accentuată a 
numărului acestora, explicabilă prin 
procesul de deromânizare a regiunii, 
prin exilare în alte părţi ale imperiului 
sovietic sau rusificare/ucrainizare. 

Teritoriul din regiunea Cernăuţi 
în care limba română mai func- 
ționează ca limbă maternă, continuare 
a Bucovinei românofone, a fost 
împărțit de sociologul lon Popescu? 
în trei zone sociolingvistice: a 
asimilării ireversibile, a asimilării 
tranzitive şi a bilingvismului echilibrat. 

Zona cea mai întinsă şi mai 
însemnată din punct de vedere nu- 
meric este cea a bilingvismului 
echilibrat, cuprinzând raionul Herţa, cu 
excepția Mamorniţei Ucrainene, părţi 
rurale ale raioanelor Noua Suliţă, 
Hliboca şi Storojineţ, la care se 
adaugă suburbiile oraşului Cernăuţi 
Horecea Urbană, Roşa, Roşa-Stânca 
şi Țeţina, precum şi o parte a oraşului 
Noua Suliţă. Atât în şcoală, cât şi în 
biserică se foloseşte limba română. 
Bilingvismul e româno-rus. 

In zona asimilării tranzitive se 
cuprind localităţi din raioanele Hliboca 
(Valea Cosminului — 63,14% români, 
Corceşti — 90,90%, Tureatca — 91,42%, 
Molodia — 67,69%, Corovia — 55,77% 
etc.), Noua Suliţă (Cotilău— 52,28% etc.), 
Secureni (Şişcăuţi — 82,74% etc.), Hotin 
(Colincăuţi — 87,65% etc.), Storojineţ 
(Arşiţa — 68,69% etc.), oraşul Herţa — 
68% etc. Singura instituţie în care se 
mai foloseşte limba română e biserica, 


românii găsind în. credință singura 
redută de apărare. În şcoală se 
folosesc limbile ucraineană şi, mai 
puţin, rusă. Generaţiile mai în vârstă 
sau mijlocii sunt bilingve (româno-ruse 
sau româno-ucrainene), iar cei tineri 
vorbesc mai ales ucraineana sau 
rusa. 

Situaţia este de-a dreptul dra- 
matică în zona asimilării ireversibile. 
Aici limba română nu se mai foloseşte 
nici în şcoală şi nici în biserică. Cei 
ce vorbesc româneşte aparţin gene- 
rațiilor vârstnice şi sunt în permanentă 
scădere, domeniul de folosire fiind cel 
familial. Totuşi acestei zone îi aparţin 
localităţi în care populaţia românească 
depăşeşte 30%, apropiindu-se chiar 
de jumătate din populaţia satului 
(Broscăuţii Vechi — 48,72%, Volcineţul 
Vechi — 44,68%, Vancineţ — 33,88%, 
Davideni — 32,03% etc.). Explicaţia 
acestei situații ar putea fi dată de 
faptul că românii din aceste sate s-au 
declarat români numai în virtutea 
tradiției că aparţin etniei române, dar 
numai puţini din ei mai vorbesc 
româneşte; 7,5% dintre aceştia au 
declarat că limba lor maternă, limba 
folosită curent în familie, e limba 
ucraineană şi 2,5% — rusa. 

În virtutea tradiției impuse de 
imperiul sovietic, românii bucovineni 
au fost împărțiți în români şi moldo- 
veni, care vorbesc limba română şi, 
respectiv, limba moldovenească. 
Aparent faptul nu ar prezenta vreo 
importanţă, căci, la toată urma, 
români sunt şi unii, şi ceilalţi. Datele 
oferite de recensământ probează însă 
că lucrurile nu stau deloc aşa. Dintre 
cei ce s-au declarat etnici români, 
numai 53% au indicat ca limbă 
maternă limba română; 11,7% au 
indicat ca iimbă maternă limba 
ucraineană şi 2,9% — limba rusă, iar 
ceilalți (32,4%!) au fost înscrişi la 
rubrica limba altor naţionalităţi. 
Neîndoielnic, cei mai mulţi dintre 
românii vorbind limba altor naționa- 
lități au declarat ca limbă maternă 
limba moldovenească; tabelul cu- 
prinde însă numai rubricile limba 
naționalității şi limba altei etnii, care 
se detaliază numai pentru limba 
ucraineană şi limba rusă, altă limbă 
nemaifiind luată în consideraţie. 


230 


Limba Română 


introducerea denumirii limbă 
moldovenească trebuia să justifice în 
fapt prezenţa gardului de sârmă 
ghimpată ce rupea Bucovina în două, 
rupând şi legăturile românilor din 
imperiul sovietic cu cei din ţară. 
“Prinsă în ţarcul ideologiei bolşevice, 
limbii române i se taie aripile să nu 
sară gardul. Schimbându-i numele, 
stăpânii ar fi vrut să-i audă, cât mai 
curând, cântecul de lebădă”?. 

Cultivarea limbii presupune 
existența unor şcoli care să aibă acest 
obiectiv declarat. Dar numărul şcolilor 
româneşti din regiunea Cernăuţi a 
scăzut şi se anunţă din nou în 
scădere. Dacă în anul 1940-1941 
sovieticii au permis ca aici să 
funcţioneze 114 şcoli cu predare în 
limba română, acum numărul lor a 
scăzut la 86. În 1993, românii de aici 
au trimis o scrisoare deschisă 
secretarului general al Consiliului 
Europei, Catherine Lalumiere, prin care 
o informează că “în Ucraina nu există 
nici o instituţie de învățământ supe- 
rior sau mediu de specialitate unde 
copiii românilor, cetăţeni ai acestui 
stat, ar putea studia în limba maternă 
matematica, fizica, istoria, chimia, 
biologia, astronomia, medicina şi alte 
discipline pentru a însuşi anumite 
profesii”. 

in 1990 se înființaseră la univer- 
sitatea din Cernăuţi grupe de mafe- 
matică-fizică şi istorie-geografie cu 
predare în limba română. După numai 
trei ani au fost desființate. Printre cei 
peste 10.000 de studenți ai univer- 
sității cernăuțene se află actualmente 
124 de studenţi care studiază în limba 
română filologia românească şi 
clasică. 

Nu e lipsit de relevanță că 
zonele cu populaţie românească au 
cel mai slab coeficient pentru per- 
soanele cu studii superioare şi medii. 
Conform recensământului din 1989, 
media persoanelor cu studii medii de 
specialitate în regiunea Cernăuţi era 
194 la mia de locuitori; în raioanele 
cu populaţie românească aflăm: Noua 
Suliţă — 150, Storojineţ — 142, Hliboca 
şi Herţa — 132. Media persoanelor cu 
studii superioare era, peregiune, 106 
la mia de locuitori; în. raioanele cu 
populaţie românească: Noua Suliţă — 


56, Storojineţ — 53, Hliboca şi Herţa — 
55. 

Statul român a încercat să se 
implice în soluţionarea acestei 
probleme, încheind cu Ucraina un 
acord pentru şcolarizarea celor doritori 
în România, dar numărul convenit 
avea o valoare mai curând simbolică. 
Prin grija unor organizații ale românilor 
din Ucraina, numărul a fost consi- 
derabil sporit, ajungându-se, imediat 
după 1989, la 200 de studenţi şi 100 
de elevi. Autorităţile ucrainene au 
introdus mereu măsuri restrictive, 
având ca efect diminuarea drastică, 
ajungându-se până la 35 pentru 
studenți, care au însă probleme cu 
recunoaşterea diplomelor de studii 
obţinute în România. 

Au rezistat procesului de dez- 
naţionalizare numai satele care au 
avut şcoală şi biserică în limba 
română, chiar dacă în nici una dintre 
aceste şcoli nu se preda istoria 
românilor. Acolo unde şcolile cu 
predare în limba română au fost 
închise şi s-au deschis altele, cu 
predare în limba rusă sau ucraineană 
(Arşiţa, Ceahor, Corceşti, Broscăuţii 
Vechi), procesul de deznaționalizare 
(asimilare) a cunoscut un ritm foarte 
rapid. Faptul că la oraş copiii românilor 
au frecventat grădinițele şi: şcolile 
ruseşti, apoi se încadrau în între- 
prinderi unde limba de comunicare era 
rusa făcea ca a doua generaţie să intre 
în procesul de rusificare, iar cu a treia 
generaţie în foarte multe cazuri 
procesul deznaţionalizării se încheia, 
fie că era, fie că nu era conştient. 

in şcolile româneşti elevii sunt 
obligaţi să învețe patru limbi: ucrai- 
neana, rusa, româna şi o limbă 
modernă, urmarea fiind că cei mai 
mulţi nu ştiu nici una, programul fiind 
supraîncărcat şi foarte solicitant. 
Autoritățile au hotărât în consecinţă 
să înfiinţeze în şcolile româneşti clase 
paralele, în care limba română a fost 
declarată facultativă, motivând că 
astfel programul se descongestio- 
nează. lar reacţia părinţilor a fost cea 
scontată de autorități: pentru a-şi cruța 
copiii, au renunţat benevol la studiul 
limbii române. 

S-au făcut şi alți paşi pentru 
şubrezirea poziției limbii române în 

şcoală. Ar fi de menţionat excluderea 
acesteia, ca limbă maternă, de la 
examenele de admitere în trepte 
superioare ale învățământului preuni- 
versitar, tentativa predării diferitelor 
discipline şcolare în limba ucraineană 
etc. 

Se ajunge astfel la situația că 
“în Ucraina limba română literară o 
posedă şi o vorbesc doar un număr 
restrâns de intelectuali, majoritatea 
populaţiei româneşti vorbind o limbă 
infectă”5. 

Fragmentele preluate din re- 
vista “Plai românesc”, ce apare la 
Cernăuţi, dovedesc că nu poate fi 
vorba nicidecum despre un dialect 
bucovinean al limbii române. Avem a 
face în toate cu vorbirea unor oameni 
instruiți, care stăpânesc normele limbii 
române exemplare. Dar nici în graiul 
popular lucrurile nu stau altfel. O doină 
populară din nordul Bucovinei zice: 


“Cântă cucul, bată-l jina, 

Di s-audi-n Bucovina, Doruli... 

Cântă cucul sus pi deal, 

Di s-audi în Ardeal, Doruli... 

Cântă cucul pi parău, 

Di s-audi-n Chişinău, Doruli... 

Cântă cucul pi-un braduţ 

Di s-audi-n Cernauţ, Doruli... 

Ş-aşa cântă di cu jăli, 

Crapă bradu-n bucațăli, Doruli... 

Cântă cucul sus pi ram, 

Cântă pentru-ntregul niam, 
Doruli...”6 


lar o altă doină, tot de aici, 
plânge soarta celor care, într-o ţară 
bogată, au pierdut tot ce putea să 
placă şi altora; doar limba şi-au 
păstrat, altfel pierzând şi posibilitatea 
de a se ruga. 


“Doamni, dac-ar şi vodată 
Si vinim la judicată, 

Si ni mai iert din pacati 

Ci le-am ispaşât pi toati. 
Noi nu purtăm nici o jini 
Cî ne-ai dat o Bucovini 

Şi ari api şi munt 

Şi li-o placut la mai mult. 
Ş-api dacă li-o placut 

Mulţ stapâni au aparut 
Ş-au vinit, ş-au tot vinit 
Şi-n două ni-au împarțât. 
Ci di la Ştefan încoaşi 

Nu ni-au mai lasat în paşi 
Am pierdut tot şi ne-ai dat 
Numa limba ni-am pastrat. 


Dacă şi limba le-om da, 
Doamni, cum ni-om mai ruga? 
C-aşel şi ni ocroteşti 

Ştii numa româneşti.” 


Influența germană în cultura 
bucovineană a fost o realitate incon- 
testabilă, cu părțile ei favorizatoare şi 
nefavorabile. Influența slavă asupra 
limbii române nu a fost contestată de 
nimeni şi nici nu este. După cum, însă, 
influența germană nu a dus la apariția 
unui dialect bucovinean, deosebit de 
vorbirea moldovenească, nici influenţa 
rusă sau/şi ucraineană n-a dus la 
apariția unui dialect bucovinean care 
să caracterizeze vorbirea românilor 
din regiunea Cernăuţi. Ideea existenţei 
acestui dialect poate însă folosi drept 
argument capabil să justifice împăr- 
țirea Bucovinei în două, măsluind 
realitatea. 

Nu ne-am propus să discutăm 
aici despre granițele României, dar 
credem necesar să ne afirmăm 
aderenţa la părerea afirmată de 
Gheorghe Platon: “în împrejurările în 
care dorințe nejustificate ale unora 
sunt strigăte lumii, pentru a fi impuse 
ca adevăruri în rezolvări politice, 
şoptirea (s.n. — Gh.M.) doar, de către 
noi, a adevărurilor care sunt ale 
noastre, cu care ne-am născut şi care 
ne definesc, rămâne condamnabilă”?. 


NOTE 


1 Liubov Lazarenco, Interferenţa 
lexicală în vorbirea orală a românilor 

fonă a regiunii Cernăuţi şi zonele ei 

3 Ştefan Hostiuc, Jocul de-a 
cultura sau cultura ca instituţie, în 

4 După “Plai românesc”, 1993, 13 

5 Liubov Lazarenco, art.cit., p. 47. 

€ Doina a fost prezentată la Coloc- 

7 Ibidem. 

în “Analele Bucovinei”, nr. 2, 1995, p. 234. 

IDENTITATEA 
TOPONIMICĂ 
ROMÂNEASCĂ 


Toponimia Basarabiei, în ansam- 
blul ei, prin conţinut şi formă, este 
românească. Sub toate aspectele 
lingvistice numele topice prezintă 
trăsături comune cu cele din restul 
teritoriului dacoromân, încadrându-se 
astfel în sistemul toponomastic general 
de limbă şi cultură românească. 
Identitatea numelor topice în spațiul 
populat de români rezidă, în primul 
rând, în unitatea limbii, culturii şi 
tradiţiilor poporului nostru. Mediul so- 
cial-istoric şi economic comun, modul 
de viaţă similar, condiţiile fizico- 
geografice şi naturale asemănătoare 
sunt factorii care au generat, de 
asemenea, crearea aceloraşi denumiri 
şi modele structurale în nomenclatura 
topică românească. Circa 800 de 
localităţi din cele aproximativ 2.000 de 
aşezări umane din Basarabia, exis- 
tente în prezent, adică 40%, au 
denumiri identice sau asemănătoare 
cu peste 2.350 de aşezări de pe 
teritoriul actual al României, numărul 
total al acestora fiind în prezent de 
13.500 de sate şi oraşe. Deci, sub 
aspectul identităţii toponimice, raportul 
numeric dintre cele două categorii de 
nume topice este aproximativ de 30%. 

Până la începutul secolului 
trecut, raportul acesta a fost altul şi 
la sigur în favoarea denumirilor 
identice. Regimul de oblăduire țaristă 
în Basarabia, după anexarea provinciei 
la imperiul Rus în anul 1812, până în 
anul 1918, a influenţat negativ nomen- 
clatura topică basarabeană. Denu- 
mirile multor localități au fost dena- 
turate; adaptate la limbajul adminis- 
traţiei ruse, traduse, substituite. 
Numelor româneşti în -ani/-eni şi -eşti 
li s-au înlocuit formanții prin termi- 
naţiile străine -anf/-eanî şi -eşt? 
(Briceni — Briceant, Floreşti — Floreşti, 


Râşcani — Râşcanit etc.). Mai toate 
satele apărute în cursul secolului al 
XIX-lea au fost denumite în ruseşte 
(Alexandrovka, Borisovka, Konstan- 
tinovka, Mihailovka, Nicolaevka, 
FRomanovka etc.). 

Ceea ce n-a reuşit să facă 
administrația ţaristă în toponimia 
basarabeană, întru înstrăinarea 
acesteia, în perioada postbelică, 
folosind aceeaşi metodă, au continuat 
autorităţile sovietice. Denumirile erau 
mutilate, schimonosite — numai să nu 
semene între ele cele din stânga şi 
din dreapta Prutului. În perioada res- 
pectivă şi-au pierdut vechile denumiri 
circa 200 de localităţi, în urma 
substituirii lor cu altele, considerate 
de ideologii “timpului roşu” mai 
adecvate şi corespunzătoare politicii 
de colonizare şi de deznaționalizare 
abăştinaşilor. Multe denumiri identice 
au dispărut în urma lichidării aşeză- 
rilor respective, declarate de autorități 
ca fiind lipsite de perspectivă socială. 

Revenirea la grafia latină şi 
adoptarea normelor ortografice ale 
limbii române în istoricul an 1989 au 
avut drept rezultat şi reglementarea 
onomasticii naţionale pe bază de noi 
principii. Au fost elaborate reguli 
privind ortografierea în românește şi 
transcrierea în alte limbi a numelor 
proprii geografice. Legiferarea topo- 
nimelor în formele lor tradiționale şi 
corecte constituie o realizare mar- 
cantă în sensul revenirii la origini. 

Identitatea toponimică a satelor 
din Basarabia şi din restul spaţiului 
românesc se manifestă sub diverse 
aspecte lingvistice: etimologic, lexi- 
cal-semantic, derivaţional. 

Din punct de vedere etimolo- 
g i c, omogenitatea toponimică rezidă 
în proprietatea numelor de localităţi 
de a avea aceeaşi origine lingvistică 
predominant românească în tot 
spațiul carpato-dunărean, de la Tisa 
până la Nistru şi dincolo de Nistru. 
Pretutindeni aici prevalează numele 
de locuri şi localităţi de provenienţă 
românească, create cu ajutorul 
procedeelor şi mijloacelor derivative 
proprii, între care şi formaţiile în -ești 
şi -ani/-eni: Avrămeni, Focşani, 
Băneşti, Brătuleni, Călineşti, Cos- 
teşti, Şerpeni, Todireşti, Vărzăreşti. 
Aceste nume topice cu bază antropo- 
nimică ne trimit adesea la vechii 
conducători ai obştilor săteşti (cnezi, 

juzi, vătămani), la foştii proprietari de 
moşii şi sate (boieri de divan, demni- 
tari, oşteni), la primii locuitori şi 
întemeietori de sate. 
in plan le xica lse impun 
numele topice provenite din apela- 
tivele moştenite din geto-dacă sau 
latină. Câteva exemple. Numele de 
obârşie carpatină Chicera, explicate 
printr-un etimon autohton (kikhera — 
‘deal, munte”), s-au coborât spre sud 
şi spre sud-est, prin Bucovina şi 
nordul Moldovei, până în ţinuturile 
Lăpuşnei şi Tigheciului. Le găsim 
atestate în stânga Prutului încă din 
sec. XV-XVI. Runcurile, denumirile cu 
bază etimologică latină (lat. run- 
cus<runcare — “a curăța un teren de 
buruieni şi mărăcini”), ca şi Curăturile, 
formațiile toponimice proprii a acura — 
“a despăduri, a defrişa” + suf. -(a)tură), 
formează arii stabile în toate regiunile 
muntoase şi de pădure din acest 
imens spațiu d vograne: Matca Run- 
cului, Valea Runcului — sunt nume 
topice minore din centrul Basarabiei 
(judeţele Chişinău, Ungheni). 
Deosebit de numeroase sunt 
identitățile toponimice de factură 
topografică. Câteva exemple. Nume 
oronimice: Găvanu, microtoponime, 
un nume de sat în fostul tinut Tigheci 
(Basarabia) — Gavanu şi nume de 
locuri, şi Găvanele, localitate în jud. 
Brăila Romania): Hârtopu, 10 loca- 
lităti şi extrem de numeroase locuri 
în Basarabia — Hârtop, sate în judeţul 
Neamţ și Suceava; Hârtoape, loca- 
litate în jud. laşi (România); Măgura, 
Măgura Nouă, Măgureanca, Măgurele 
în județele Bălţi şi Ungheni (Republica 
Moldova) — Măgura, 19 sate în 
judeţele Bacău, Braşov, Constanţa, 
âmbovița, Hunedoara, Olt, Prahova 
ş.a., Măgurele, mai multe sate în 
judeţele Bistriţa-Năsăud, Ilfov, Mehe- 
dinţi, Tulcea (Romanla) ş.a. Nume 
hidronimice: Fântâna Albă, sat în 
județul Edineţ, Fântâna Zânelor, 
ocalitate în fostul județ Ismail, în plus 
la acestea circa 500 de locuri (Fântâ- 
nita, Fântâna Moşilor, Fântâna Fetelor, 
Fântâna din Zăvoi) în Republica 
Moldova — Fântâna Doamnei, sat în 
județul Călăraşi, Fântânele, localități 
în județele Alba, Arad, Bacău, Dolj, 
laşi, Mureş, Sibiu, Suceava ş.a., la 
care se adaugă o sumedenie de 
microtoponime similare din România. 
Identitatea de nume topice a fost 
generată de multe ori şi de factori 
particulari, locali, de anumite fapte, 
evenimente şi întâmplări din viaţa 


oamenilor. Strămutarea populaţiei de 
pe malul drept al Prutului pe celălalt, 
de exemplu, a dat naştere urmă- 
toarelor aşezări cu aceleaşi nume: 
Zbieroaia (jud. laşi) — Zbieroaia (jud. 
Ungheni), Pogănești (jud. Vaslui) — 
Pogăneşti (jud. Lăpuşna), Costuleni 
jud. laşi) — Costuleni (jud. Ungheni), 
aşcani (jud. Galaţi) — Paşcani (jud. 
Cahul), Medeleni (jud. laşi) — Medeleni 
(jud. Ungheni) ş.a. 

Oraşul Râşcani din Republica 
Moldova (local denumit şi Râşcanu), 
precum şi Râşcanii, fostă moşie şi 
sat, acum cartier al oraşului Chişinău, 
i-au avut ca proprietari de ocine în 
sec. al XVIII-lea respectiv pe Toader 
Râşcanu şi pe fiul său Constantin 
Râşcanu, ambii descendenți dintr-o 
vită de neam Râşcanu, originari din 
Râşca, sat şi mănăstire în judeţul 
Suceava. 

Toader Bubuiog, pârcălab de 
Roman a5 ati şi mare logofăt 

1525-1537), sol al lui Petru Rareş în 
ransilvania (1527), Turcia (1528) şi 
Polonia (1532), ctitor al mănăstirii 
Humorului (1539), stăpânea în sec. al 
XVI-lea moşii pe dreapta şi pe stânga 
Prutului, în cuprinsul cărora au luat 
ființă mai târziu patru sate: Bubuiogii 
e Frumuşiţa; Bubuiogii de lângă lacul 

elcu, care împreună cu Sărătenii au 
format mai târziu localitatea Slobozia 
Mare de astăzi din judeţul Cahul; 
Bubuiogii de la Cahul, în ținutul 
Tigheciului; Bubuiogii de la Bâc, 
astăzi comună suburbană a Chişi- 
năului, denumită Bubuieci, toate 
aşezările dispunând de vechi atestări 
documentare. 

Crearea de slobozii a prilejuit 
apariția unui mare număr de toponime 
identice, circa 25 de localităţi în Re- 
publica Moldova (Slobozia, Slobozia 
Mare, Slobozia Doamnei, Slobozia- 
Horodişte, Slobozia-Măgura, Slobo- 
zia-Şireuți ş.a.) şi 35 în România 

Slobozia, Slobozia Nouă, Slobozia- 

oteşti, Slobozia-Cioreşti, Slobozia- 
Oancea, Slobozia-Suceava ş.a.). 
Primele slobozii cunoscute datează 
încă de la începutul sec. al XV-lea. 
Acestea erau “sate de milă”, dăruite 
de domnitori marilor dregători, curte- 
nilor, căpeteniilor de oşti “pentru 
dreapta şi credincioasa lor slujbă față 
de domnie şi țară”. Mai târziu crearea 
de slobozii a urmărit şi alte scopuri: 
consolidarea situaţiei economice a 
latifundiarilor şi a mănăstirilor, 
popularea locurilor “de pustiu” şi a 
satelor cu puţini locuitori sau părăsite 

cândva. În aceste localități aveau 
dreptul să se strămute oamenii veniţi 
din alte regiuni şi numai în rare cazuri 
oameni de pe loc, dar “fără dăjdii şi 
fără bir”, adică liberi, în limbajul epocii 
slobozi. De aici denumirea aşezărilor 
respective s/obozie, termen devenit 
nume propriu pentru numeroase 
localități. 

identitatea toponimică general 
românească a fost de mult observată, 
dar nu şi suficient de bine argu- 
mentată şi just interpretată. Astfel, la 
baza unor coincidenţe de nume ale 
satelor menţionate. documentar în 
sec. XV-XVI, pe teritoriul Transilvaniei 
şi Moldovei a fost lansată teoria 
migraţionistă, conform căreia roma- 
nicii s-au deplasat spre est de Carpaţi 
anume în perioada de atestare (sec. 
XV-XVI), şi nu mai înainte. Astfel s-a 
încercet a demonstra prezenţa mult 
mai timpurie a slavilor în Moldova față 
de români, care, chipurile, au pătruns 
aici mai târziu şi, deci, reprezintă o 
populaţie venită, migratorie, care “au 
ocupat” şi “au colonizat” aceste 
teritorii. Au fost emise şi alte opinii, 
potrivit cărora coincidenţa de nume 
topice ar fi întâmplătoare sau, mai 
mult, artificială, special creată de 
administraţia română în perioada 
antebelică. Or, lucrurile s-au petrecut, 
după cum am văzut, tocmai invers. 

A fost şi mai e nevoie de timp, 
de mari eforturi spirituale şi profe- 
sionale, de luptă perseverentă pentru 
a dărâma temeiurile doctrinei “pre- 
fabricate”, eronate, conform căreia 
moldovenii ar vorbi o limbă aparte, o 
altă limbă, deosebită de cea română, 
din care cauză, chipurile, ei ar trebui 
să dispună, deci, şi de o altă scriere, 
de o altă literatură, de o altă ono- 
mastică şi, prin.urmare, de o altă 
toponimie. Politica aceasta este 
promovată şi astăzi de -către liderii 
separatişti din Transnistria, ba şi de 
către unii politicieni din republică. 

Reconstituirea fondului topo- 
nimic românesc, revenirea la denu- 
mirile tradițional-istorice ale satelor şi 
oraşelor noastre, punerea în drepturi, 
cu statut de aşezări independente, de 
sine stătătoare, a localităților odinioară 
comasate sau scoase de la evidenţă, 
reglementarea scrierii numelor topice — 
aceste revendicări şi acțiuni vor 
restabili echilibrul identităţii toponi- 
mice şi vor renova patrimoniul 
toponimic naţional basarabean. 

In anul 1991, când luase am- 
ploare mişcarea de renaştere naţională 


aromânilor din Basarabia, Societatea 
“Limba Noastră cea Română” din 
Chişinău a lansat acțiunea patriotică 
de intensificare a legăturilor de 
prietenie dintre românii din dreapta şi 
din stânga Prutului, sub genericul Sate 
gemene cu denumiri identice. Săptă- 
mânalul “Literatura şi arta”, din 31 
ianuarie 1991, publica, la rubrica Hai 
să dăm mână cu mână, o pagină cu 
acelaşi generic, semnată de cerce- 
tătorii Emil Mândâcanu, lon Holban şi 
subsemnatul. Acum trei ani, în 1998, 
Societatea “Limba Noastră cea 
Română” din Chişinău şi Societatea 
“Ştefan cel Mare” din Suceava au 
relansat împreună aceeaşi acțiune, 
scopul preconizat fiind stabilirea unor 
strânse relaţii de frăţie şi întrajutorare 
pe toate planurile între locuitorii satelor 
cu denumiri identice situate pe ambele 
maluri ale Prutului. Pentru a susține 
în continuare această acţiune, revista 
“Flux” din Chişinău, timp de aproape 
doi ani, începând cu 4 septembrie 
1998, a publicat la tema dată mate- 
riale cu caracter istoric şi lingvistic, 
inclusiv repertoriile localităților cu 
denumiri identice sau etimoiogic 
înrudite din unele județe din România 
şi din Republica Moldova. Legăturile 
de prietenie şi frăţie ale locuitorilor din 
satele gemene într-adevăr s-au 
amplificat şi şi-au lărgit spaţiul 
geografic. S-au stabilit relații econo- 
mice şi culturale directe între mai 
multe comune şi sate cu aceleaşi 
nume (Colibaşi, Vorniceni, Stroieşti, 
Pogăneşti, Slobozia, Costeşti, Todi- 
reşti, Medeleni ş.a.), locuitorii de pe 
ambele maluri realizând acţiuni 
comune la nivel de localitate, şcoală, 
familie. 

In continuare prezentăm identi- 
tatea toponimică din cuprinsul jude- 
tului Suceava (România) şi al judeţelor 
din Republica Moldova: 

ălcăuţi — Bălcăuţi (jud. Edinet), 
Băneşti- Băneşti, Băneştii Noi 
(Orhei), 
obeica — Bobeica (Lăpușna), 
h Bogdăneşti — Bogdăneşti (Edi- 
net), 
Branişte — Branişte (Bălţi), 
Bursuceni — Bursuceni (Bălţi), 
Climăuţi — Climăuţi (Edineţ), 
Climăuţii de Jos (Orhei), eap! 

Codru — Codru (Chişinău, Orhei), 
Codreanca (Chişinău), Codreni 
ER Sipau Edineţ), Codrenii Noi 

Edineţ), 
Corpaci — Corpaci (Edineţ), 
Drăguşeni — Drăguşeni (Chişi- 

nău, Lăpuşna), Drăguşenii Noi (Lă- 
puşna), 

umbrăveni — Dumbrăveni 
(Soroca), Dumbrăvița (Bălţi), 

Feteşti — Feteşti (Edineţ), Fetiţa 
(Lăpuşna), 

Fântâna Mare, Fântânele — 
Fântâna Albă (Edineţ), Fântâniţa 
(Soroca), 

Frasin — Frasin (Edineţ, Lă- 
puşna), 

Frumoasa, Frumosu — Fru- 
moasa (Ungheni), Frumuşica (Bălţi, 
Cahul, Lăpuşna, Soroca), 

Fundu Moldovei — Fundul Gal- 


(Edineţ), 

Grigoreşti — Grigoreşti (Bălţi), 

Gura Solcii - Gura Bâcului 
(Chişinău), Gura Căinarului, Gura 
Camencii (Soroca), Gura Galbenei 
(Lăpuşna), Gura-Oituz (Ban). 

Hârtop — Hârtop (Bălţi, Cahul, 
Lăpuşna, Orhei, Soroca, Taraclia), 
E ala Mare, Hârtopul Mic (Chişi- 
nău), - 
Izvoarele — Izvoare (Bălţi, Orhei, 
Soroca), /zvoreni (Ungheni), 

Lipoveni — Lipoveni (Lăpuşna), 
Lipovanca (Bălţi), 

Lucăşeşti — Lucăceni (Bălţi), 
Lucăşeuca (Orhei), Luceşti (Cahul), 

Mitocul Dragomirnei — Mitoc 


(Orhei 
oara Mică — Moara de Piatră, 
Moara Domnească (Bălţi), 
Negra — Negrea (Lăpuşna), 
Negreşti (Chişinău), 
Pleşeşti — Pleşeni (Cahul), 
Pojărâta — Pojăreni (Chişinău), 
Pojarna (Ungheni), j 
Româneşti — Români, alonimul 
istoric al comunei Baurci-Moldoveni 
(Cahul), Pet 
oşcani — Roşcani (Chişinău, 
Orhei), Roşcanii de Jos, Roşcanii de 
Sus (Orhei), să 
Sadova — Sadova (Chişinău), 
Salcia — Salcia (Chişinău, Orhei, 
Taraclia), 
Satu Mare — Satul Nou (Lă- 
pușna), Sătuc (Cahul), 
iliştea — Selişte (Lăpuşna, 
Orhei, Ungheni), Seliştea Nouă, 
Selişteni (Ungheni), 
Sârghieşti — Serghieni / Sâr- 
ghieni (Bălţi), 
Stroieşti — Stroieşti (Trans- 
nistria), ea 
lobozia — Slobozia (Tighina), 
Sloboziă-Duşca, Slobozia-Horodişte, 


Slobozia-Hodorogea (Orhei), Slobozia 
Mare (Cahul), Slobozia Nouă (Soroca), 
Slobozia-Măgura (Bălţi), Slobozia- 
Vărăncău (Soroca) ş.a., 

Todireşti — Todireşti (Chişinău, 
Ungheni), 

Vadul Moldovei, Vadul Negri- 
lesei — Vadul-Leca, Vadul-Leca Nou, 
Vadul-Raşcov (Orhei), Vadul lui Isac 
(Cahul), Vadul Turcului (Transnistria), 

Văleni-Stânişoara — Văleni 
(Cahul), Valea, Valea Adâncă (Trans- 
nistria), Valea Coloniţei, Valea Satului 
(Chişinău), Valea Florii (Lăpuşna), 
Valea lui Vlad (Bălţi), Valea Mare, 
Valea Nârnovei (Ungheni), Valea 
Norocului, Valea Rădoaiei (Bălţi), 
Valea Verde (Tighina), Valea-Trestieni 
(Ungheni) ş.a., 

Văratec — Văratic (Chişinău, 


aane 
âşcăuti — Vâşcăuti (Orhei), 

Vornicenii Mici — Vorniceni 
(Chişinău). 

identitatea sau similitudinea de 
nume constituie un prilej şi un bun 
început de contacte şi relații între 
locuitorii satelor respective, dar şi o 
bogată şi prețioasă sursă de cu- 
noaştere şi studiere a istoriei şi culturii 
neamului nostru. În toponimie şi-au 
găsit reflectare principalele momente 
din viaţa materială şi spirituală a 
oamenilor: ocupațiile, obiceiurile, 
tradiţiile, credinţa etc. Numele de 
locuri şi localităţi, unele cu vechime 
de secole, păstrează amintirea unor 
evenimente, fapte şi întâmplări demult 
petrecute, evocă stări, fenomene şi 
procese specifice limbii române în 
diferite perioade şi la diferite etape de 
constituire şi dezvoltare. lată de ce 
se susține pe bună dreptate că 
toponimia este istoria nescrisă a ţării, 
este graiul viu de secole şi milenii al 
poporului. 

SEXTIL PUŞCARIU: 
ADEPT ŞI CRITIC AL 
NEOGRAMATICILOR 


Sextil Puşcariu (1877-1948) este 
una dintre marile personalități care au 
marcat activitatea profesorală, ştiin- 
țifică şi didactică din Bucovina. Emi- 
nentul lingvist şi filolog s-a născut la 
Braşov în familia avocatului losif 
Puşcariu. 1889-1895: cursuri liceale, 
Braşov (în limbile germană şi română). 
1895-1899: studii la Universitatea din 
Leipzig, unde obține titlul de doctor în 
filozofie (1899). 1899-1301: studii la 
Universitatea din Paris. 1901-1905: 
studii la Universitatea din Viena, unde 
îşi ia docenţa (1904). 1905: membru 
corespondent al Academiei Române 
(în 1914 membru activ). 1906-1919: 
profesor de limba şi literatura română 
la Universitatea din Cernăuţi; profesor 
de literatură română şi decan al 
Facultăţii de Litere (1914-1918). 1919- 
1944: profesor de limbă şi literatură 
română la Universitatea din Cluj; rec- 
tor: 1919-1920, 1941. 

Contribuţia sa fundamentală se 
înscrie în domeniul lexicografiei şi în 
cel al lexicologiei. 


Format “în epoca credinţei în legi 
fonetice”, Sextil Puşcariu avea să 
constate la vârsta împlinirilor că 
“generaţia noastră trece astăzi printr-o 
epocă de revizuire a concepțiilor 
fundamentale Inge eA Aproape toți 
am început ca adepţi convinşi ai şcolii 
“neogramatice” germane şi continuăm 
metoda strict ştiinţifică a maeștrilor 
noştri. Totuşi am pierdut credința în 
multe din principiile lor lingvistice. 
Conflictul acesta apare mai evident 
când este vorba de “legile fonologice”: 

e de o parte, simţim că credinţa în 
legi fără excepții” e numai o sin- 
amăgire;:pe de altă parte însă, 
continuăm să lucrăm cu ele, simțind 
că, negându-le, ni se surpă terenul de 
sub picioare” Lp. 72]. ra 

Deşi această detaşare de spiri- 
tul timpului a fost mai mult o intenție 


decât o realitate, ea a deschis o 
perspectivă promițătoare de cerce- 
tare. Meritul celui care a iniţiat şi a 
condus decenii în şir lucrările Dicţio- 
narului Academiei Române [2] e că a 
semnalat, concomitent cu alţi lingviști 
europeni, importanța unei zone 
desconsiderate de neogramatici: 
formaţiile onomatopeice. “... Aceste 
cuvinte — nota Sextil Puşcariu în prima 
parte a studiului Din perspectiva 
dicționarului — care arată variante, 
în aparenţă, cel puţin, absolut nemo- 
tivate din punct de vedere fonologic, 
cu schimbări de sunete cu totul 
neaşteptate, nu interesau pe cei 
preocupați să legifereze cât mai pre- 
cis transformările unei limbi” [3, p. 75]. 

Implicând în discuţie o cantitate 
imensă de exemple şi observaţii 
adunate de-a lungul anilor de lucru la 
Dicţionar, Sextil Puşcariu adoptă o 
atitudine judicioasă de diferenţiere a 
criteriilor etimologice, fapt neglijat 
adesea şi astăzi: “... e foarte greu a 
arăta ce e românesc şi ce e strein în 
limba noastră, căci la o mare parte a 
cuvintelor imitative găsim cores- 
pondente şi aiurea. Astfel, cu babaua 
românească se aseamănă în mod 
surprinzător ital. far bau bau “a speria 
copiii”, în Italia de nord babao “a 
speria copiii”, în Genua babau, în 
Sicilia babbau, în Piemont baboya, în 
Bergomo şi Triaul babó, în Proventa 
babao, toate cu inţelesul de “gogoriță”, 
în Lombardia bau “drac”. Dar în 
acelaşi timp găsim şi la ruşi babă (cf. 
la cehi bobâk), la nemți Wauwau, la 
neogreci meamoulas cu acelaşi 
înțeles ca în româneşte. De unde l-au 
luat românii? Aparține tezaurului de 
cuvinte moştenite? L-au împrumutat 
de la popoarele împrejmuitoare? L-au 
format ei urmând aceleaşi condiţii de 
creare imediată, ca celelalte limbi? În 
stadiul actual al ştiinţei este imposibil 
a da un răspuns pozitiv tuturor aces- 
tor întrebări şi mi se pare greşit a 
aplica cuvintelor care au caracterul 
creării imediate aceleaşi criterii pe 
care etimologul le întrebuințează la 
celelalte cuvinte ale limbii. A cerceta 
dacă ah! ori baubau e de origine latină 
sau străină îmi pare o muncă zadar- 
nică. Oricine observă răspândirea 
acestor cuvinte va constata că zonele 
lor de extensiune nu se acoperă cu 
graniţele etnice şi cele de înrudire de 
limbă. De aceea în Dicţionarul 
Academiei, de câte ori am putut găsi 
forme apropiate la alte popoare, le-am 


Etimologie 


237 


indicat, fără să încerc a stabili 
filiaţiunea exactă, cf. bâl/bâi, bufni, 
buhă, hăpăi etc." [3, p. 78-79]. 

Persistă o anumită reticenţă față 
de posibilităţile creatoare ale limbii, 
lucru firesc la un discipol al neogra- 
maticilor, pentru care fascinația 
expresiei era crez şi lege. Când 
reuşește să rupă această vrajă, se 
apropie de punctele nevralgice ale 
primenirilor glotice: schimbarea 
sinestezică a sensurilor şi rotația 
segmentelor de expresie. 

Sinestezia, piatra de temelie a 
schimbărilor inexplicabile de sens, e 
examinată în sclipirea unor instan- 
tanee izolate. “De multe ori — constată 
S. Puşcariu — aceste onomatopee, 
care simbolizează prin sunete o 
mişcare, se nasc din cele care imită 
un sunet. Astfel, dacă a bâjbâi se 
întrebuințează astăzi mai ales cu 
înțelesul de “a umbla repede încoace 
şi încolo, mulţi deodată”, e sigur că 
acest înțeles este secundar, iar cel 
originar este “a face bâjbâj'; mulțimea 
a produs mai întâi impresie prin 
sunetul nelămurit provocat de miş- 
carea ei şi numai în al doilea rând prin 
mişcarea însăşi. Un exemplu instruc- 
tiv cum o impresie acustică se poate 
preface în una vizuală ni-l dă cuvântul 
a gâlgâi. Acesta însemna a face gâl- 

| şi se referea la sunetul produs de 
ichide când curg în cantitate mare 
printr-o deschizătură mică, cu deo- 
sebire despre sângele care țâşneşte 
în zvâcnituri dintr-o arteră deschisă, 
despre valurile unui izvor abundent, 
despre băuturile vărsate repede pe gât 
etc. Forma în care se prezintă ochiului 
valurile de sânge ce gâlgâie dintr-o 
rană sau valurile apei ce gâlgâie din 
izvor, fiind asemănătoare cu cea a 
fumului ce iese dintr-o locomotivă, s-a 
putut spune, prin analogie, şi: fumul 
gâlgâie din hogeag, fără ca acest fum 
să producă cel mai mic sunet [3, p. 80]. 

Observaţii judicioase, dar auto- 
rul precizează că dincolo de perimetrul 
faptelor disparate nu riscă să se 
aventureze: “Cât priveşte cuvintele 
imitative propriu-zise, suntem nevoiți 
să restrângem câmpul cercetărilor 
noastre şi cu privire la ele, consi- 
derând numai pe cele ce redau prin 
sunete o impresie acustică. Cele care 
redau prin sunete o impresie vizuală 
sunt cu mult mai greu de explicat şi 
mărturisesc că dacă le eliminez 
deocamdată, o fac pentru că am un 
oarecare scepticism, nu față de 
existenţa lor, care nu se poate 


tăgădui, ci față de roadele ce le-ar 
putea da studiul lor” [3, p. 79) 
Cercetarea izolată a faptelor, 
boală care a măcinat din faşă reduta- 
bila şcoală a neogramaticilor, a afectat 
şi generaţia nouă de lingviști, inclusiv 
pe ilustrul ei exponent evocat aici, ca 
şi pe premergătorul acestei generaţii, 
cum îl califică admirativ Sextil Puş- 
cariu pe Hugo Schuchardt. Un caz 
antologic care ilustrează neputinţa 
unora şi a altora de a depăşi impasul 
şi limitele cercetării atomiste şi 
asistemice ni-l oferă încercările de a 
dezvălui originea fr. trouver “a găsi”. 
Având drept unic ghid regularitatea 
schimbărilor fonetice, neogramaticii 
(W. Meyer-Lubke [4], Gaston Paris, 
A. Thomas, cf. S. Puşcariu [5, p. 165- 
166] s-au orientat spre tropa “joc cu 
zarurile”, tropus “figură retorică, 
metaforă”; “cântec”, *tropare < contro- 
patio “comparatie”. Dat fiind faptul că 
sensul ar fi trebuit să evolueze de la 
concret la general, şi nu invers, H. 
Schuchardt alege, urmându-l pe 
Friedrich Diez (cf. |. lordan [6, p. 59]), 
lat. turbare “a tulbura”, reconstituind 
următorul tablou evolutiv al semni- 
ficațiilor: “a tulbura” -> “a tulbura 
apa pentru a prinde peşte” > “a 
prinde sau a găsi peştii” > “a găsi” -> 
-a găsi rime, a scrie versuri” (într-o 
fază mai veche a limbii franceze, 
trouver însemna şi “a compune 
versuri”). E cam ceea ce vor face, mai 
târziu, autorii “Scurt-ului dicţionar 
etimologic al limbii moldoveneşti” [7], 
etimologizându-l pe a se oploşi “a se 
aciua”: deoarece presupusul etimon 
slavon uplasitsen purta altă semni- 
ficaţie — “a se speria” —, îşi imaginează 
o suită de transferuri prin contiguitate: 
“ase speria'> “ase sfii' > “a arăta 
supuşenie' > “a se gudura” (despre 
câini) > “a se pripăşi”. 
“Stând cu totul sub înrâurirea 
pă li mei neogramatici de la 
eipzig şi Paris, recunoaște Sextil 


Puşcariu în amintirile sale din tinerețe 


el: eu dădeam dreptate lui 
homas, dar eram impresionat de 
marele aparat cu care lucra Schu- 
chardt, care îşi prefăcuse locuinţa lui 
din Graz într-un muzeu cu tot felul de 
aparate de pescuit. El revenea mereu 
cu argumente nouă, din încăpățânare — 
se părea atunci —, cu insistența unui 
deschizător de drumuri nouă — văd 
acum —, studiind tratate întregi de 
pescărie şi stabilind principiul “cuvin- 
telor ži lucrurilor” pentru etimologi” [5, 
p. 166]. 

Curios e că, deşi contestată de 
cei mai mulți, explicaţia lui Hugo 
Schuchardt e preluată de Max Leopold 
Wagner, care vine şi cu anumite date 
din sardă şi corsicană în sprijinul ei 
(sard. trubare “a speria peştii şi a-i 
mâna în anumită direcţie”; “a stârni 
vânatul”; “a mâna vitele”; cors. trovate 
“vânătoare”) [ap. 6, p. 59-60]. 

De fapt, consemnăm o derută 
generală ce derivă din cercetarea 
izolată a unităţilor de vocabular. 
Virtuţile metodei “Wörter und Sachen” 
rămân neputincioase în fața frag- 
mentării şi subiectivismului. Notăm că 
toate cuvintele examinate în legătură 
cu fr. trouver sunt înrudite genetic 
între ele prin etememul cinetic. Etemul 
lui trouver e pus clar în lumină de 
elementele sugestive din română şi 
rusă: rom. a dibisi “a lucra pe 
îndelete”; “a lucra cu iscusință”; “a 
urmări”; “a cerceta cu atenţie, cu 
răbdare”; “a descoperi, a afla, a 
surprinde”, a dibuşi “a căuta, a 
scotoci, a dibisi” [8], rus. nahodiť “a 
găsi”. Echivalentul rusesc arată ex- 
plicit că semnificația primară a fost 
“a surprinde căutând”. De altfel, şi 
rom. “a găsi”, însoțit în DLR [2] de 
nota “Etimologia necunoscută” şi 
raportat incert sl. gasiti “a stinge”, 
comportă aceeaşi explicație etimo- 
logică ca şi cuvintele semnalate an- 
terior, fiind genetic (sinestezic) înrudit 
cu a gâsfi (a hâsii) “a sâsfi” [2], a se 
hâşcăni “a nu-şi găsi locul pe scaun 
când şezi” [2], hăşmăndău “hoinar” R. 
guşter “şopârlă”; “umflătură la gât (de 
care bolnavul se îneacă)’, “gâtlej”; 
“vale strâmtă şi prăpăstioasă”; “tuse” 
in p. 20, 11, 2 ş.a.: <bg. guster] 

etemem: «zgomot») etc. 

Prin urmare, nu e cazul să 
pornim de la pescuit sau vânat ca să 
apropiem fr. trouver de lat. turbare, 
bineînţeles nu pe linia unei filiaţii 
directe, ci în sensul pe care îl reclamă 
legile etimologiei structurale. 

După cum am menţionat mai 
sus, alt fenomen insolit, pe lângă care 
n-a putut trece indiferent Sextil 
Puşcariu, e rotația segmentelor de 
expresie. Deşi n-a sesizat resorturile 
şi importanţa reală a acestei primeniri, 
savantul, spre deosebire de confrații 
săi, n-a ignoră: “Desigur că variantele 
onomatopeelor se pot produce şi prin 
alte mijloace fonetice, precum ar fi 
substituirea consonantelor de acelaşi 
gen întreolaltă. Astfel, în bleaşcă — 

leaşcă — pleaşcă... labialele de la 
începutul cuvântului se schimbă, fără 


să putem preciza de ce. Tot astfel nu 
pot fi întâmplătoare nici variantele ce 
se nasc prin schimbul între conso- 
nantele afone şi fonice. Alături de 
tulpina câr- avem tulpina înrudită gâr-, 
alături de chiorăi pe ghiorăi, alături de 
foş-căi pe foj-găi, alături de hârşii 
(hârşcăi, hârşii) pe hârjii etc. Care sunt 
condiţiile ce determină alegerea 
acestor variante? Deocamdată nu 
putem răspunde” [3, p. 92]. 

Fără un răspuns clar la între- 
barea formulată aici şi la cea privind 
modificările sinestezice de conţinut, 
opoziția moderată a lui S. Puşcariu, 
ca şi cea acerbă a lui H. Schuchardt, 
G. Curtius sau G. T. Ascoli, era sortită 
să rămână la faza declaraţiilor teore- 
tice sterile. Necunoscând alte legi, 
criticii rezervaţi sau virulenţi preluau 
în, practica cercetărilor metodele 
criticate. Am văzut ineficienta solu- 
ţiilor propuse de H. Schuchardt pentru 
originea fr. trouver. Aceeaşi cale 
vicioasă urmează şi S. Puşcariu în 
notele sale etimologice din Daco- 
romania după ce şi-a anunţat rezer- 
vele faţă de legile fonetice. Vom 
urmări un caz concludent în acest 
sens: Ceahlău. 

Reproşându-i lui H. Tiktin [12] 
că a stabilit o legătură mediată între 
numele muntelui Ceahlău şi a păsării 
ceahlău “soriiță, şorliță, vultur auriu”, 
prin raportare la un pretins sens fun- 
damental “pleşuv”, comun amândurora 
(sugerat de existenţa verbului a cehlui, 
a cetlui “a tunde împrejurul capului” 
2], verb atribuit, cu toate variantele, 
imprumuturilor maghiare, deşi labili- 
tatea fonematică a radicalului e marca 
sigură a indigenatului), Sextil Puşcariu 
precizează: “Numirea păsării şi a 
muntelui nu pot fi despărțite una de 
alta, dar nu cred că amândouă să de- 
rive dintr-un al treilea înţeles, ci 
desigur muntele a fost numit după 
pasăre...” [13, p. 674]. In sprijinul 
acestei păreri. se invocă topice de 
genul Corbul, Dealul (Râpa, Stânca) 
Corbului, Corbasca, Vulturenii, Piscul 
Uliului, Piscul Şoimului etc. “O 
paralelă şi mai apropiată, consideră 
S. Puşcariu, e însă numele muntelui 
Rarău, din apropiere, identic cu 
numele păsării răpitoare rarău..., în 
care Tiktin... recunoaşte pe ungu- 
rescul ráró “o specie de şoim (pare 
se întâlneşte şi ca nume de localitate 
în Vngariaj, [13, ibidem]. 
xistă într-adevăr o legătură 
între ceahlău “vultur” (numit astfel 
după țipătul său, cf. S. Puşcariu, ibi- 

dem) şi Ceahlău (munte), dar apro- 
pierea nu e determinată de contingența 
unor realități extralingvistice concrete, 
ci de particularităţile sinestezice 
universale ale schimbărilor de sens. 
“Strident,”, “ascuţit”, “iute”, “mic”, 
“subţire” etc. sunt sensuri conexe 
pentru simțurile noastre (auz, văz, 
gust, miros, pipăit). De la această 
lege universală, care asigură o 
maximă economie limbajului uman 
natural, trebuie să pornim atunci când 
explicăm relaţia dintre omonimele res- 
pective. Acelaşi radical e susceptibil 
să redea şi sunetul strident al şoimului 
şi vârful ascuţit al muntelui, şi vâjâitul 
continuu al apelor învolburate. Ceea 
ce înseamnă că nu trebuie să căutăm 
asociații insolite sau influenţe străine 
pentru rad. ceah- (S. Puşcariu şi alți 
etimologi .trimit la onomatopeea 
maghiară csah, ce exprimă “hămăitul 
câinelui care urmăreşte vânatul”, 
supoziție infirmată de aloetele româ- 
neşti: a tăhui (despre câini) “a lătra la 
vânat” [2: onom.], a făhăi, a țăhălui, a 
țăhni “a lătra” [2: < tah, onom.], a 
chefăi, a chefni, a chevni, a chemni, 
a chegni, a cheofni (despre câini) “a 
lătra de bucurie (când au dat de urma 
vânatului)”; “a clefăi” [2: onom.], cf. 
ceah! “Onomatopee, care imită: 1) 
cântecul păsărilor. Să aud păsările 
făcând ceah, ceah, ceah. V. Alecsandri; 
2) şuieratul sabiei” [2] etc.). 
N-au forță probatorie nici cele- 
lalte radicale invocate în sprijinul 
înstrăinării oronimului Ceahlău şi a 
non-topicelor cu același radical: vul- 
cf. vâltoare, expresiv şi indigen), cor- 
cf. corobăios “scorburos” [9], Cor- 
asca (peşteră) [14], a corcăi (despre 
apă) “a răsuna, a urla) [2], a gârbi “a 
lătra” [2], gârbă “cârcă”;, “stăruință 
supărătoare” [2] etc.), rar- (cf. râre, în 
expr. râcă-râcă, râre-râre “iute-iute” [2]. 
Cât priveşte celelalte nume — Piscul 
Uliului şi Piscul Şoimului — care se 
opun, s-ar părea, dovezilor noastre, 
ele se explică prin extensiunea 
sinonimică a seriei toponimice în 


discuție, extensiune realizată în lu- . 


mina aceloraşi motivări aparente. 
Aceeaşi relaţie (<strident> — 
<ascuţit>, <țuguiat>, <bombat>, 
<înțepător>, <mic>, <turtit>, <rotat>, 
<îndesat>, <scobit>, <slab>, <ne- 
trebnic>, <neplăcut>, <săltăreţ>, 
<repezit> etc.) o vom descoperi şi în 
alte zone. de vocabular: hărăiman, 
“gălăgie mare”; “ceartă cu bătaie”; 
“scandal” [9] — Caraiman “masiv şi vârf 
în Munţii Bucegi” [14] (etem: <vârf 

per): chitcan (chiscan, ghiscan 
“çşobo an e hițcanii (Chiscanii, 
Chişcanii, Piţc 


anii) [eteme: <loc 
ridicat>, <izvorăni> |]; țiclean “bocă- 
nitoare”; “sticlete” etc. [2: trimite 
nesigur la onomatopeea tic “care redă 
zgomotul produs prin ciocnirea a două 
obiecte (de lemn, de metal etc.)”] — 
țiclău “vârf de deal sau de munte” [2: 
cf. tic “id.”, pe care îi trimite la ciucă, 
v. cuv. următor]), ciucă “id.” [2: or. 
nec.], Țicău (laşi) [etem: <ascuţit>]; 
sticlete “numele a două păsări mici, 
cântătoare 2]: <scr. steglic,. bg. 
stignik, deşi e aloetul evident al rom. 
țiclete, expresiv şi indigen, etem: 
<piuitor>, cf. fică “clopot” [2]) — tic 
(tioc, tiuc) “ciocul găinii'; “râtul 
porcului”; “fiecare dintre cele două 
capete ale părţii metalice la târnăcop” 
etc. [2: “Probabil onomatopeic'], ticală 
“chin”; “om slăbănog'; “migală” [2: cf. 
a ticăi “a lucra încet, fără spor”; “a 
suferi” — et. nec.]; țiboacă (tobâc, 
țoabă) “specie de ţânţar foarte mic, 
negru, cu abdomenul gros, care 
zboară în roiuri dese”; “viespe-de- 
drumuri” etc. [2: cf. foabă, cibuc 
(etem: <piuitor>), cibuc “țânțar mic 
[2: “Pare a fi înrudit cu ung. csiborogni 
ʻa cânta”] (etem: v. cuv. precedent), 
ciobâc “tânțtar mare” [2], tibaie “câine” 
[2: “Contaminare între tiba “cuvânt cu 
care se alungă câinii” şi potaie”] (de 
fapt, semnificaţia primară e alta: 
<lătrător>), țibroc (țibocă) “cocoş-de- 
mesteacăn”; “numele unei păsări de 
noapte” [2: et.nec.], fivic “cuvânt care 
redă un sunet ascuţit”; “numele unei 
păsări răpitoare de noapte” [2: onom.], 
țivlă (țiflă) “nume dat câinilor de 
vânătoare”; “femeie care vorbeşte 
subțire, cu voce ascuţită” [2] — țiblan 
“vârf ascuţit de deal sau de munte” 
[2: <ţiflă “id.”, cf. ţiclă, tif]; tig “cuvânt 
care redă zgomotul produs prin 
ciocnirea a două obiecte (de lemn, de 
metal etc.) [2], tigan “vrabie”; “numele 
unei insecte cu corpul negru, cu dungi 
albe pe spate, care, cînd e atinsă, 
scoate un ţârâit specific”; “bucată 
mică de teren, în formă de triunghi, 
ce rămâne nearată” [2: îl confundă cu 
țigan “persoană de origine indiană”] 
eteme: <piuitor>, <petic>), figănuş 
“pescăruş”; “vrăbioi” [2: aceeaşi 
confuzie, v. cuv. precedent] (etem: 
<piuitor>) — tigă “vârf mai înalt, 
ridicătură de teren”; “vârf de deal uşor 
rotunjit” [2: v. tic, cf. ciucă], țigănuşe 


.“crăiţe, vâzdoage” [2: perseverent în 


eroare, îl raportează cuv. țigan, v. 
supra] (etem: <turtit, rotat>, cf. tigaie 

“vas de bucătărie de formă rotundă”; 
“craniu, cap” etc. şi ciucă “măciucă” 
[2], tigaie “oaie sau rasă de oi cu lână 
scurtă, moale şi fină” [2: et. nec.], tigâi 
“gândac cu corpul lunguieţ, cu capul 
mic având o prelungire foarte ascuţită” 
[2: cf. a țâgăli “a ciopârţi”], țigăriş 
pietriş” [2: et. nec.], țiglă “olan”; 
“cărămidă” [2: <germ. ziege!], ţigărit 
“jigărit” [2: v. jigărit, pe care-l derivă, 
ca şi Cihac (11), din ung. szigâr 
(szikár, cigár), deşi aloeta fig-, Jig-, 
cig-, mig- etc. exclude înstrăinarea]; 
tiflică “fluier” [2], țiflicat (despre voce, 
las, sunete) “ascuţit, subțire, strident” 
2] — țifloaie “pântece umflat de 
mâncare” [2: cf. foale] (etem: <țu- 
guiat>), țifloc “omuşor” [2: <țiflă “vârf 
ascuţit de deal sau de munte”, cf. 
țiclă, tif < tiu, et. nec.], țiflic “vârf conic 
de deal sau de munte”; “băț scurt, 
ascuţit la un capăt”; “colţul mai lung 
al basmalei... când basmaua este 
legată neglijent”; “omuşor, uvulă”; “mot 
de păr” [2: <fiflă, supra]; a țâhni 
(despre câini) “a chefni”; “a chelălăi, 
a mârâi”; (despre oameni) “a tipa, a 
striga (de durere, de necaz)" [2: <fah, 
onom.]-— fâhlă “pădure tânără şi deasă” 
[2: v. sihlă, cf. lat. silva] (etem: <mic, 
subţire>); a țipa “a striga cu glas tare 
i ascuțit” [2: et. nec.], a tipiri “a ciripi” 
j formație onomatopeică] — țipenie 
în expr.) tipenie (de om) “nimeni; “om 
lipsit de valoare” [2: cf. a tipa] (etem. 
<fărâmă>), tipirig “pipirig”; “papură” 
etc. [2: cf. pipirig, et. nec.] (etem: 
<ascuţit, tăios>; aceeaşi explicaţie 
trebuie să admitem şi pentru papură “id.”, 
deşi H. Schuchardt, ap. Al. Cioră- 
nescu [15], [16], [2] ş.a.: <lat. “papura 
<papyrus gr papiros), tipiş “pantă 
abruptă” [2: <a fipa “a arunca”, 
et.nec.], țipar “ardei iute” [2: cf. a 
înțepa], tipar “numele unei rase de 
porci mici, albi” [2: et. nec.], tipău 
“lapte acru (de tot)”; “zer” [2. et.nec.] 
etem: <pişcător>), a tipa, v. supra 
etem: <a repezi>); a tinăi (despre 
obiecte) “a produce un sunet ascuţit 
şi prelungit” [2: formaţie onoma- 
topeică] — țindău “bucată lungă de 
lemn cu care se reglează mersul 
sulului din faţă la războiul de ţesut” 
[2: et. nec.], tinc (fânc) “pui de animal 
sălbatic sau de câine” [2: et. nec. 
(etem: <mic>), țândără (fandără 
“bucată mică (subțire şi lunguiaţă 
care se desprinde sau sare dintr-un 
lemn, dintr-o piatră” etc. [2: <sas. 
zander, dar sistemul etemo-aloetic 
românesc infirmă această supoziţie] 
(etem: <ascuţit>), fintă “cui mare de 


fier” [2: <v. sl. tsenta “monedă”, în 
pofida incompatibilității semantice] 
(etem: ascuţit) etc. 

Ce concluzie putem trage din 
cele spuse mai sus? Dincolo de 
încercările neizbutite de a depăşi 
limitele atinse de neogramatici, în 
pecupaite etimologice ale lui Sextil 

uşcariu se profilează o forță remar- 
cabilă de sinteză, o intuiţie şi o 
pătrundere ieşite din comun, un spirit 
inovator deschis tuturor prefacerilor. 
Calităţi şi activități benefice pentru 
cercetările ulterioare în diverse 
domenii lingvistice. 

Nicolae CORLĂTEANU 
Chişinău 


PER PEDES 
APOSTOLORUM 
PRIN BUCOVINA 


Când ajunge omul la toamna de 
aur a vieţii — ca şi râul la vederea mării — 
îşi şopteşte în gându-i, surprins de 
fiori: ce bine ar fi acum să mă pot 
înapoia către izvoare. În atare situaţie 
mă aflam şi eu, mai zilele trecute, 
gândindu-mă la momentele fericite 
care au urmat, după ce îmi făcusem 
pe deplin datoria față de Facultatea 
de Litere a Universităţii cernăuțene în 
anul universitar 1937/38. Ne-am sfătuit 
atunci cu bunul şi distinsul meu coleg 
Eugen Spânu să facem un drum lung 
per pedes apostolorum prin scumpa 
noastră Bucovină. El — băştinaş chiar 
din preajma bătrânei capitale a 
Moldovei de pe vremea Marelui 
Ştefan, iar eu — ca presupus provenit 
din codrii din Ţara de Sus a Moldovei. 

Mai întâi, cred cu folos pentru 
generaţiile ce ne-au urmat, ne urmea- 
ză şi ne vor urma, voi vorbi despre 
acele datorii pe care le-am achitat față 
de facultate, căci nu era deloc uşor 
să susţii toate examenele, colocviile, 
seminarele pentru anul III, care erau 
mai mult de cincisprezece. 

Prof. univ. dr., membru corespon- 
dent al Academiei Române, Alexe 
Procopovici (fost doctorand al acad. 
S. Puşcariu), ne ţinea în acel an două 
cursuri: a) Morfologia limbii române. 
Verbul şi b) Istoria literaturii române 
vechi. Ambele cursuri urmăreau 
acelaşi scop — studierea în plan 
istoric a aspectelor teoretice şi prac- 
tice ale morfologiei române. La semi- 
nar (cu prezenţa profesorului şi a 
asistentei, dna Silvia Sluşanschi) erau 
discutate publicaţiile noi în domeniul 
gramaticii (în special al morfologiei). 

Prof. univ. dr. Leca Morariu (şi 
el fost doctorand al acad. S. Puşcariu) 
ne preda literatura română: a) Pro- 


Zatorii “Junimii” (având în vedere 
“Epoca Alecsandri”), b) Stilistica — pe 
atunci, de fapt, disciplină nouă, pe 
care profesorul ne-o explica cu multă 
măiestrie. Erau şi două seminare. La 
unul ne ocupam de folclorul istro- 
român. Profesorul făcuse anchete 
dialectale în Istria. La al doilea semi- 
nar studenții prezentau lucrări proprii. 
Eu am vorbit despre poezia lui Al. 
Mateevici şi am recenzat lucrarea 
colegei Silvia Sulcină despre Teatrul 
lui I. Negruzzi. 

Prof. univ. dr. Radu |. Sbiera (fiul 
lui lon al lui Gh. Sbiera, colegul lui 
M. Eminescu) ne preda cursul 
Capitole din istoria latinei clasice: 
Horațiu. Ovidiu. La seminar studenții, 
în prezenţa profesorului, interpretau 
texte din aceşti autori. 

Cursul de bază al prof. dr. Grigore 
Nandriş (licenţiat în germană şi latină 
la Universitatea din Bucureşti, 
discipol al Şcolii române din Franţa, 
dr. în filologie — Krakovia) se numea 
Vocabularul slavo-român. Al doilea 
curs se intitula /storia literaturii 
polone (Adam Mickiewicz, Julius 
Slowacki, Sigmund Krasinski). La 
proseminar se interpretau texte din 
limba veche slavă. La seminar era 
analizat textul vechi rus Cuvânt 
despre oastea lui Igor. 

Conferenţiarul universitar Chris- 
tea Geagea (cu doctoratul la Univer- 
sitatea din Leipzig cu prof. Gustaw 
Weigand) ne-a predat cursul Dialectul 
aromân, iar la seminar interpretam 
texte aromâne. 

Profesorul universitar dr. |. 
Nistor, membru al Academiei Româ- 
ne (absolvent al Universităţii cer- 
năuţene în 1906, dr. în litere şi filozofie 
al Univesităţii vieneze, sub condu- 
cerea renumitului slavist C. Jireček 
— 1910), fost de multe ori rector al 
Universității din Cernăuţi — ne-a predat 
în 1937/38 cursul Satul şi Statul 
românesc. 

Profesorul univ. dr. în istorie şi 
arheologie T. Sauciuc-Săveanu în 
cursul de /storia romană — epoca lui 
August ne-a prezentat cea mai 
strălucită perioadă din istoria roma- 
nilor. 

Prof. univ. dr. în pedagogie 
Constantin Narly (Director al Semi- 

narului pedagogic din Cernăuţi) ne-a 
predat un curs de pedagogie generală. 

Conferenţiarul universitar Sil- 
vestru Găină ne-a inițiat în Didactica 
generală. 

De la aceşti profesori — mari 
savanţi în domeniile lor şi oameni 
modeşti, prietenoşi şi grijulii ca nişte 
adevărați părinţi — am însuşit conti- 
nuitatea spiritului strămoşesc, dra- 
gostea față de limba, literatura, 
cultura, istoria neamului nostru. 

La toate aceste discipline “am 
dat seamă” în timpul examenelor, 
seminarelor, trecând astfel în ultimul 
an de studii, după care urma să 
prezentăm teza de licență. 

După terminarea examenelor 
despre care am pomenit, Eugen 
Spânu face către mine: “Hai la Şcheia 
şi de acolo pornim la drum, aşa cum 
ne-am înţeles”. 

Zis şi făcut! Ne urcăm în acce- 
leratul Cernăuţi — Bucureşti şi peste 
o oră coborâm în gara Ițcani. 

— Nicolae lorga îi zicea lţicani, 
te pricepi de ce? — face Spânu. 

De fapt, e vorba de legendarul 
lațco, pomenit în letopisețele moldo- 
veneşti în legătură cu descălecatul 
Moldovei. Maramureşenii îşi aduceau 
oamenii din ţara lor de obârşie, iar 
ucraineanul laţco îi chema pe cei din 
neamul său din Galiţia (Cronica lui 
Grigore Ureche). 

— Hai să urcăm pe jos dealul, 
ca să ajungem la Suceava, mi s-a 
adresat Eugen. Am trecut prin oraş, 
îndreptându-ne spre partea lui apu- 
seană. La un moment dat, sfârşitul 
unei străzi a alunecat într-o vale 
adâncă. Am coborât pe nişte terase 
şi cărări până am dat de un sat. 

— lată Şcheia, de unde sunt eu 
de loc, mi-a spus Eugen. 

Acasă era părintele loan, tatăl 
colegului meu. Om trecut de vreo 70 
de ani, bine făcut, cu plete dalbe, 
îngrijite şi cu barbă albă ca zăpada, 
cu o faţă rotundă, ochi vioi, plini de 
blândețe. 

— Bucuros că ai sosit cu bine, 
Eugene, şi mai bucuros că ai adus şi 
pe colegul tău. Dar din ce părţi eşti 
mătăluță? — mi s-a adresat. 

— Sunt din Basarabia, dar neam 
din neamul meu s-ar trage din Buco- 
vina. 


— Aracan de mine şi de mine, 
da de unde şi până unde bucovineni 
în Basarabia? 

l-am povestit apoi tot ce ştiam 
din istoria şi genealogia familiei mele: 
“Cred că numele de familie se trage 
de la numele pârâului Corlata ce trece 
prin Mănăstirea Humorului. Există şi 
un sat Corlata lângă Berchişeşti, pe 
care la 13 septembrie 1473 Ştefan cel 
Mare l-a întărit ca ocină boierului 
Corlat, care — după unii — ar fi fost din 
Lituania”. 

— Interesant, interesant, m-a 
îmbărbătat părintele Spânu. 

Dumnealui văduvise demult şi 
trăia singur într-o casă mândră din 
satul Şcheia de lângă Suceava. 
Şcheia era pe atunci (1938) comună 
suburbană a municipiului Suceava, 
numărând vreo opt mii de locuitori. 
Aici se află ruinele unei vechi cetăţi 
din secolul al XIV-lea, construite de 
Petru | Muşat (1375-1391). Cetatea a 
fost dărâmată pe vremea lui Alexandru 
cel Bun. In martie 1486 Ştefan cel 
Mare a înfrânt în preajma cetății 
Şcheia armata lui Hruet, pretendent 
la scaunul Moldovei. 

— Acum să mergem la Suceava, 
îmi spuse Eugen, să vizităm cetatea 
de scaun din timpurile lui Petru | 
Muşat, întărită de Ştefan cel Mare, 
fostă capitală a Moldovei până în 
1566, când Al. Lăpuşneanu a mutat 
reşedinţa domnească de la Suceava 
la laşi. “Am lăsat Suceava veche.../ 
Sus şi-n ziduri crească spin/ Mutând 
scaunul aice/ Mai la vale, la străin./ 
Lumea merge înainte...” (M. Emi- 
nescu). 

Pentru prima oară în viață am 
văzut o cetate medievală, împrej- 
muită de ziduri înalte, cu creneluri 
pentru trageri, aruncări de proiectile, 
cu un şanţ adânc, care în caz de 
primejdie se umplea cu apă. Cetatea 
Sucevei a rezistat în faţa oştirii lui 
Mahomed al II-lea (1476) şi a celei a 
lui loan Albert, regele Poloniei (1497). 
V. Alecsandri a eternizat evenimentul 
în poemul Dumbrava roşie. Cetatea 
Sucevei a fost dărâmată şi arsă în 
1675 din porunca turcilor. 

In biserica Sf. Gheorghe ne-am 
închinat moaştelor Sf. loan cel Nou, 
aduse de Alexandru cel Bun de la 
Cetatea Albă la Suceava. 

impresionați de cele văzute şi 
auzite în Suceava, ne-am întors la 
Şcheia, ca să ne pregătim de drum 
lung pentru a doua zi. 

Ne-am trezit dis-de-dimineaţă, 
am luat prânzul mic. Părintele Spânu 
ne-a blagoslovit şi ne-a urat drum bun, 
călătorie plăcută prin meleagurile 
bucovinene şi întoarcere cu bine şi 
sănătate. 

Ne-am pus în gând să ajungem 
până seara la Câmpulungul Moldo- 
venesc. Erau vreo 35-40 km. Am luat-o 
pe şoseaua națională, care trece prin 
llişeşti, Păltinoasa. La Gura Humorului 
am poposit vreo oră. Pe malul stâng 
al râului Moldova se afla atunci o 
Casă de odihnă studențească a 
Universităţii cernăuțene. Am poposit 
şi pe acolo. Apoi iar la drum, mai 
departe, prin Frasin, Vama, spre 
Câmpulung. Aveam acolo un coleg de 
facultate, Vasile Sucevean, la care 
intenţionam să înnoptăm. Ne-am ţinut 
de cuvânt şi pe la chindii am ajuns cu 
bine la casa prietenului nostru, care 
ne-a primit cu multă bucurie, ne-a 
ospătat, povestindu-ne că acest oraş 
avea pe timpul domnilor Moldovei un 
statut cu regim administrativ şi fiscal 
special. Era acolo şi un târg străvechi 
de până la întemeierea statului feu- 
dal. Încă nu se zorise bine, când l-am 
auzit pe Eugen: “Călătorului îi şade 
bine cu drumul, scoală, Nicolae!”. 

O luăm pe la Pojorâta, ajungând 
la lacobeni într-o depresiune de toată 
frumusețea. Nu departe de aici se află 
o stațiune balneo-climaterică şi 
turistică. De acolo drumul duce pe râul 
Bistrița în sus (Bistriţa aurie) spre 
Cârlibaba — hotarul de pe vremuri dintre 
Moldova şi Maramureş. Drumul era 
destul de anevoios, cu suişuri şi 
coborâşuri. Am ajuns în munți. La un 
moment dat vedem nişte săpături şi 
inscripții. Am aflat că pe acele locuri 
s-au dat lupte crâncene între austrieci 
şi ruşi în timpul primului război 
mondial. În ziua respectivă am făcut 
peste 50 km şi — morți de oboseală — 
ne-am oprit în-poarta ogrăzii unde 
locuia inginerul silvic losef Pscheidt. 
Silvia, fiica lui, ne era colegă. de curs. 
Foarte simpatică, un ghem de fată 
inteligentă şi vioaie ca o căprioară a 
locurilor sale natale. Cum ne-a zărit, 


s-a repezit la noi, ne-a sărutat şi, una- 
două, hai la masă, la cină, de fapt, 
căci soarele era de acum pe asfinţite. 

Am fost ospătaţi cum se cade 
într-o familie aleasă. Părinţii colegei 
ne-au spus: “Măi băieţi, sunteți rupţi 
de oboseală. lată, chiar în această 
cameră, Silvia vă va aşterne jos şi 
vă veți odihni după un drum atât de 
lung”. N-a terminat bine vorba inginerul 
şi aşternutul era de acum făcut. Noi — 
cum ne-am întins — n-am mai simţit 
nimic până dimineaţă, când soarele 
era de acum de o suliță. Ni s-a părut 
că el era oarecum mai altfel decât la 
Caracui sau Suceava. Ne-a venit 
atunci în minte soarele lui Horaţiu: 
alius et idem (altul şi acelaşi). 

— Staţi la noi măcar o zi-două, 
ne îndemnau gazdele (mai ales 
Silvia), dar noi... nu şi nu! “Trebuie 
să plecăm”, cu atât mai mult că de 
dimineaţă se arăta o zi frumoasă... 
Am mesit încă o dată cu mare poftă 
la ospitaliera familie Pscheidt şi... iar 
la drum, 

— Incotro doriţi să mergeţi mai 
departe? Eu v-aş sfătui s-o luaţi pe 
Bistriţa nu în amonte, ci în aval. Trec 
pe aici plute şi plutaşii sunt bucuroşi 
de tovarăşi de drum. 

N-am stat mult la gânduri, 
acceptând propunerea inginerului, care 
ne-a condus la locul de oprire a 
plutelor. Ne-a recomandat şi iată-ne 
aflați pentru prima şi ultima dată în 
viață pe acest mijloc de transport fără 
hurducături şi colb.. Moş Gheorghe, 
plutaşul, ne-a arătat unde e mai bine 
să ne aşezăm, prevenindu-ne ca nu 
cumva să umblăm pe plute în timpul 
călătoriei, căci, deşi trunchiurile de 
brad sunt prinse bine împreună, totuşi 
la tot felul de cotituri ale râului îţi poţi 
pierde echilibrul şi cădea în Bistriţa, 
ceea ce este foarte periculos. Soarele 
strălucea, având o rară intensitate de 
lumină şi căldură. Când deodată, cu 
totul pe neaşteptate, nişte nouri răzleți 
s-au ivit nici nu ştiu de unde şi un 
şuvoi de ploaie abundentă şi repede 
ne-a murat... ca pe noi. Eram doar în 
nişte cămeşuici de vară şi într-o clipă 
ne-am pomenit uzi leoarcă până la 
piele. Norul a trecut repede mai 
departe şi soarele s-a arătat parcă mai 
vesel, mai voios, zâmbindu-ne în 

glumă: “Şi asta nu e ultima îmbăiere 
a voastră”. Intr-adevăr, n-a trecut nici 
jumătate de oră şi altă ploiță ne-a 
aghezmuit cu nişte stropi cât vrabia. 
larăşi soare. Fenomenul s-a repetat 
de mai multe ori în cursul pluitirii 
noastre până după amiază, când am 
ajuns la Vatra Dornei. Aici plutaşii au 
oprit şi moş Gheorghe ne-a spus: 

- Peste vreo oră noi pornim mai 


departe spre Broşteni, iar voi rămâneți' 


peste noapte aici. Vă duc eu la un 
cumnat de-al meu şi el vă va lua în 
gazdă. 

Am ascultat de sfatul moşului 
şi el ne-a condus la dorneanul 
Lavrinte. 

- Păi, cu dragă inimă vă pri- 
mesc. În casă acum nu-i chiar aşa 
de bine. Suiţi-vă în podul şurii celea, 
acolo-i fân pentru vite. Vă faceţi câte 
o saltea de paie şi de fân şi o să 
dormiţi ca în sânul lui Avram. Ne-a 
dat o pâine, brânză de oi şi un ulcioraş 
de vin. 

— Hai, Eugene, să vedem cum 
e în sânul lui Avram, fac eu către 
tovarăşul meu de drum. 

Era minunat. Am pus la uscat 
rufele şi îmbrăcămintea ce-o aveam 
şi, culcându-ne, n-am visat legenda 
biblică, dar ne-am trezit fericiţi şi 
voioşi, gata de a ne urma călătoria 
încă o zi tot cu pluta pe Bistriţa. 

— Hai, băieţi, cu mine, zice moş 
Lavrinte. Azi trebuie să treacă în jos 
cu plutele nepotul meu, lon, şi v-îţi 
duce cu el, ca să ajungeţi la Broşteni. 

De la Vatra Dornei Bistriţa 
coteşte spre răsărit, către Dorna Arini, 
prin munţii Bistriţei, pe lângă vârful 
Pietrosu (1794 m), iar la comuna 
Crucea o ia din nou în jos. De-a lungul 
Bistriţei se perindau minunate pri- 
velişti, pe care eu şi cu Eugen le 
admiram cu deosebit nesat. A fost, 
probabil, cel mai încântător mod de 
călătorie pe care l-am cunoscut în 
viaţă. Nu erau lungile drumuri prăfuite, 
ci firul apei limpezi ca lacrima, ce se 
profila printre culmile munţilor acope- 
riti de brazi, molizi, pini, ienuperi şi 
alte conifere. 

Ajunşi la Broşteni, ne-am luat 
ziua bună de la plutaşi, oameni foarte 
prietenoşi şi buni de snoave, vânjoşi, 
arşi de soarele dogoritor al verii. După 


ce ne-am potolit setea din apele 
minerale de acolo, am poposit la 
şcoală. Nu mai era cea a lui Baloş 
(de pe vremea sfătosului Creangă) cu 
profesorul Neculai Nanu, dar am 
frunzărit, împreună cu directorul şcolii, 
zilele grele de învăţătură ale poves-" 
taşului nostru humuleştean. Am 
trecut spre locul de pe malul stâng al 
Bistriţei, unde fusese cândva co- 
cioaba lrinucăi, cea care avea o fată 
“balcâză şi lălâie, de-ţi era frică să 
înnoptezi cu dânsa în casă”. Trecând 
Bistriţa, calea ne ducea tot în jos spre 
satul despre care lon Creangă spunea 
cu mândrie: “Humuleştii, în care m-am 
trezit, nu-i un sat lăturalnic, mocnit şi 
lipsit de priveliştea lumii ca alte sate”. 
Poate că el avea în vedere sate ca 
Pârăul Cârjei, Cotârgaş, mai puţin 
Borca sau Fărcaşa, prin care trecusem 
în drum spre locul de naştere al 
scriitorului. Într-adevăr, Humuleştiul 
ne-a apărut ca un sat mândru, 
strălucitor, probabil de aureola cren- 
giană. Ne-am îndreptat paşii spre casa 
părintelui loan Cosma, care îşi făcea 
studiile la Teologia cernăuţeană şi pe 
care noi îl cunoşteam. 

Ceea ce am admirat şi savurat 
mai mult dintre mâncărurile şi dul- 
ciurile preotesei (ciorbă de potroace, 
sărmăluțe-n foi de viţă şi de varză, 
învârtite ş.a.) a fost şerbetul, foarte 
dulce şi lipicios, preparat din suc de 
vişine cu foițe de trandafir. şi servit 
cu apă rece, proaspătă de la fântână. 
Odihniţi bine, a doua zi părintele loan 
ne-a purtat prin tot Humuleştiul. Am 
vizitat casa unde se născuse autorul 
Amintirilor din copilărie. Am văzut 
stâlpul hornului, de care lega mamă- 
sa “şfara cu motocei, de crăpau mâţele, 
jucându-se cu ei”, prichiciul vetrei, 
cuptorul — toate ca în orice casă 
moldovenească de la Humuleşti sau 
Caraculi. Trăia în casa ceea veche un 
nepot de-al povestitorului, un bătrân 
de vreo 75 de ani din neamul Grigoriu. 
Ne-a dus apoi colegul nostru teolog 
şi la casa de sub deal a mătuşii 
Mărioara. Cireşul cu pricina era rodit. 
Am gustat şi noi din cireşele-surori ale 
celora care i-au adus atâta necaz lui 
Nic'a lui Ştefan a Petrei. Călăuza 
noastră ne-a arătat locul unde fusese 
teiul bătrân, în a cărui scorbură a prins 

Nică acel “cuc armenesc” ce nu-i 
dădea pace să doarmă în voie 
dimineaţa şi pe care a vrut să-l vândă 
pe un preţ bun în târgul de vite. 

Ca din întâmplare, tot umblând 
prin satul de baştină a lui lon Creangă, 
se iveşte ca din pământ un automobil 
din care se aude un glas: 

— Sărut mâna, părinte! 

Era Vasile lliuț, un prieten al 
părintelui Cosma, dar şi un cunoscut 
de-al nostru, student la matematică, 
trecut şi el în anul patru. Ne-am 
îmbrățişat şi preotul ne-a invitat pe toţi 
la masă. Coana preoteasă ne-a 
ospătat cu cele mai alese bucate “ca 
la Humuleşti”. 

— Plec chiar îndată la Fălticeni 
la o nuntă a rudei mele, ne anunţă 
Vasile. 

Eugen şi cu mine când am auzit 
una ca asta, am sărit în sus de 
bucurie. Doream să ştim cum arată o 
“fabrică de popi”. Şi Vasile era bucuros 
să aibă tovarăşi de drum. Ne-am 
strâns catrafusele câte le aveam şi, 
luându-ne ziua bună de la simpatica 
familie a preotului humuleştean, ne-am 
ținut de zisa populară: “Călătorului îi 
şade bine cu drumul”. Ne-am adus 
aminte că lon Creangă vorbeşte cu 
mare durere despre “mustăciosul 
Davidică de la Fărcaşa... flăcău de 
munte, cu barba în furculiță şi favorite 
frumoase, cu pletele crețe şi negre ca 
pana corbului, cu fruntea lată şi 
senină, cu sprâncenele stufoase, cu 
ochii mari, negri ca murele şi scân- 
teietori ca fulgerul, cu obrajii rumeni 
ca doi bujori, nalt la stat, lat în spete, 
subţire la mijloc, mlădios ca un 
mesteacăn, uşor ca o căprioară şi 
ruşinos ca o fată mare”. Ce portret 
minunat şi câtă admiraţie şi dragoste 
sinceră pentru acest tovarăş-de 
şcoală! “Dumnezeu să-l ierte! că n-avu 
parte să se preoțească. A murit, 
sărmanul, înainte de vreme, înecat cu 
pronumele conjunctive, pieritu-le-ar 
numele să le piară, că au mâncat 
juvaer de flăcău!”. 

Analizam în cugetul meu şi 
discutam cu Eugen Spânu problema 
mare a adaptabilităţii feciorilor de 
țărani, în cazul arătat de Creangă, 
țărani de la munte, care — în locul 
ocupațţiilor moştenite din mogşi- 


strămoşi, plutaşi pe Bistriţa sau alte 
îndeletniciri, de la Şcheia sau Cara- 
cui — trebuiau să treacă la munca 
intelectuală intensă, care nu se 
potrivea cu firea, temperamentul şi 
constituția fizică a omului de la țară. 

- la, mai lasă-te de filozofie şi 
hai s-o căutăm pe colega noastră 
Artemiza Constantinescu, mi-a zis 
Eugen când am pus piciorul în 
Fălticeni. 

Ea şi toată familia sa ne-au 
întâmpinat cu braţele deschise, ca pe 
nişte frați. Ne-am dus apoi cu Artemi- 
za şi cu surioara ei prin oraş, care nu 
mai semăna deloc cu ce era el pe 
vremea lui Creangă, deşi trecuseră 
doar vreo 70-80 de ani. Ne-a arătat 
unde fusese “fabrica de popi” şi casa 
lui Pavel Ciubotariul de pe uliţa 
Rădăşenilor, locul de gazdă al lui 
Creangă şi al tovarăşilor săi (Nică 
Oşlobanu, Gâtlan, Trăsnea ş.a.), între 
care şi neuitatul moş Bodrângă, cel 
ce cânta din fluier “Corăbiasca”, 
“Horodinca”, “Alivencile” şi alte 
“cântece sculățele”, de jucau flăcăii 
“până asudau podelele”. 

Am obosit cu toţii de-a binelea, 
încât dimineaţa cu greu ne-a trezit 
mama Artemizei, căreia îi lăsasem 
vorbă de cu seară, că vrem s-o luăm 
din loc odată cu răsăritul soarelui. 

Ne-am întors la Şcheia, apelând 
la cursa Fălticeni- Suceava. Părintele 
loan ne-a întâmpinat cu multă bucurie 
şi la propunerea lui am mai zăbovit 
acolo câteva zile. 

TRADIȚIILE 
CA STARE DE SPIRIT 


Anii copilăriei şi ai adolescenţei 
mele i-am trăit fericit, fără umbre, în 
satul natal Dinăuţi, din Codrii Hotinului, 
unde am făcut şi clasele primare pe 
care le-am absolvit în a doua jumătate 
a anilor 30. Imi amintesc cu dragoste 
şi încântare cele mai neordinare 
evenimente din acele timpuri. 


MAREA SĂRBĂTOARE 
NAȚIONALĂ LA DINĂUȚI 


În fiecare an, ziua de10 mai era 
serbată cu mult fast de către întreg 
satul. Dimineaţa, lângă localul şcolii, 
se adunau peste o sută de săteni. Toţi 
erau îmbrăcați în haine de sărbătoare. 
Purtau costume naţionale, erau încinşi 
cu brâie tricolore şi aveau steaguri 
tricolore înfipte într-o teacă specială, 
din piele ornamentată, agăţată de 
chimir. Apoi porneau în marş, dus şi 
întors, pe strada principală a satului 
până la una dintre vestitele mori de 
vânt, neuitând, din respect, să treacă 
pe lângă locul unde a trăit bunica 
marilor cărturari din Cristineşti — 
Haşdeenii —, al căror conac făcea 
vecinătate cu moşia dinăuțenilor... 


După aceea primarul, Toader 
Ciupac, un mare gospodar, respectat 
de către săteni pentru tăria cuvântului 
dat, îi invita pe participanţii la serbare 
în mica pădurice de lângă sat, zisă a 
“uzunului”. Era aleasă cea mai 
frumoasă poiană al cărei covor verde 
se înfrumuseţa cu tot spectrul florilor 
de câmp, strălucind în blânda lumină 
a soarelui. Aici se aşternea o lungă 
“fată de masă”, dezvelită dintr-un 
bobinaj de pânză de casă, ţesută şi 
ghilită de cele mai reputate gospodine 
ale comunei. Pe tot întinsul valului 
de pânză albă-gălbuie, cu un miros 
specific al prospețimii, erau aranjate 
frumos o sumedenie de tacâmuri cu 
bucate dintre cele mai gustoase. Ici- 
colo, tronau maestuos cozonacii 
proaspeţi, cu miros de vanilie, 
presărați cu albuş zaharat şi mac, 
semne ale belşugului țărănesc. Nu 
lipsea nici tradiționalul busuioc. 

Pentru noi, copiii satului, îmbră- 
cati în costume naţionale, în cămăși 
de borangic, cu cruciulițe la gât, 
cumpărate în magazinele din Cer- 
năuţi, cordeluţele frumoase agățate 
de piept prezentau vraja tricolorului... 

Aceste tulburătoare momente 
erau susținute de cuvântări patriotice 
şi de sunetele muzicuţei. Trăiam clipe 
de adevărată festivitate populară. . 

Fiica primarului, doamna Maria 
Ciupac-Borcoman, o tânără zveltă, 
înaltă, frumoasă, cu privirea plină de 
mângâiere şi gingăşie, de care toti 
eram îndrăgostiţi, era învăţătoarea 
noastră de clasele primare. Eu, fiind 
elev în clasa întâi, de rând cu alții, 
am declamat o poezie: 


Dumnezeu cel bun şi sfânt, 
A făcut cer şi pământ, 

Şi frumos le-a-mpodobit, 
Minunat, ne-nchipuit... 


Aplauzele zgomotoase ale 
consătenilor, sub cerul liber din 
paina, m-au fericit şi emoționat. 

ram în al nouălea cer... 


VESTIMENTAȚIA 


„„„Am apucat timpurile când 
consătenii mei, mai ales bătrânii, 
purtau vara cămaşă albă ca zăpada 
peste ițari de aceeaşi culoare, încinşi 

cu chimire din piele veritabilă. Pânza 
de casă era ţesută în stativele 
bunicilor noastre. Urzeala era de 
bumbac, iar bătătura — din tort. Cei 
mai înstăriți aveau pânză de casă ale 
cărei urzeală şi bătătură erau din 
bumbac curat. Ghilitul pânzei, precum 
şi călcatul albiturilor cu tocitoarea 
erau ridicate la rang de ritual. 

In zilele de lucru, dar mai ales 
la sărbători, femeile purtau ie buco- 
vineană, înflorată, din pânză de casă 
şi catrință aleasă din fir argintiu ori 
auriu. Aveau capul acoperit cu cârpă, 
un fel de fes de culoare purpurie, peste 
care era aşezat un bariz de borangic 
numit ştergar de sărbătoare. Aceste 
veşminte constituiau portul tipic al 
femeii în vârstă la zilele de sărbători. 

Cârpa (fesul), se crede, repre- 
zintă un detaliu din portul aromânilor 
macedoneni, păstrat până nu demult. 
Pe la sfârşitul sec. XVII, un mare 
număr de români macedoneni au fost 
mânaţi de oştirile semilunii în Serbia, 
iar vreo 30-40 mii dintre ei s-au 
statornicit în ținutul Hotinului. Toam- 
na, atât bărbaţii, cât şi femeile se 
foloseau de sumane, iar în drum de 
iarnă — de burci, nişte sumane cu 
poalele până la pământ şi cu glugă. 
‘larna bărbaţii schimbau ițarii pe meşini — 
pantaloni cusuți din pielicele de oaie 
cu lâna întoarsă pe dos + şi îmbrăcau 
cojoace: mintean ori cațaveică, lungi 
până la pământ şi frumos înflorate pe 
la mâneci şi margini. 

In dimineaţa zilei de duminică 
bărbații şi femeile, îmbrăcaţi în aceste 
veşminte, cu busuiocul în mână şi cu 
prestanţă creştinească plecau evla- 
vioşi la Sfânta Biserică. Era o stare 
de spirit, un fel de a i... 


“SĂRBĂSCUL” 


Dar nunțile! Nunta nu era nuntă 

dacă din ea lipsea dansul sacru — 

Sărbăscul. Acest dans, cu note 

nostalgice, al trecerii miresei în casa 

mirelui, se prezenta ca un brâu lung 

de nuntaşi... Era un dans-ritual în care 

.se ţineau mână de mână băieții şi 
fetele, inimile înfrăţite ale celor poftiți 
la nuntă din partea miresei. Sărbăscul 

îl avea în frunte pe fratele miresei 


care, dansând, îşi ducea cu grijă 
surioara cu tot alaiul tinerilor nuntaşi 
care era aidoma unei panglici colorate, 
ce se mişca printre casă şi şopron, 
trecând prin aria de lângă grădină şi 
pomet, ca sub sunetele plângărete ale 
trompetelor şi viorilor să o apuce pe 
cărăruia bătătorită spre fântână 
trezind nestinse amintiri din copilăria 
miresei. Ochii ei se umezeau de 
lacrimi. Brâul dansatorilor ieşea pe 
portita lăturalnică la drum. Se auzeau 
strigături năstruşnice şi pline de voie 
bună. Urma salvatorul dicton țărănesc, 
repetat din generaţie în generaţie, prin 
gura mirelui care îşi întâmpina cu 
multă gingăşie consoarta: la lasă, 
Lenuţo, că o să fie bine... 


OUĂ “ÎNCHISTRATE” 


E ştiut că primăvara — anotimpul 
reînnoirii — are o influenţă mai mult 
decât benefică asupra oamenilor de 
orice vârstă. Atmosfera de întinerire 
şi înălțare culmina cu sărbătorile de 
Paşti. In Săptămâna Mare mamele şi 
surorile noastre, cu o măiestrie 
aleasă, “închistreau” ouăle colorate 
aproape în tot spectrul curcubeului. 
Pe noi, copiii, ne captiva mult 
iscusința lor şi poezia liniilor trasate 
cu ceară pe întreaga suprafaţă a 
ovalului acestora. Desenele prezentau 
păretarul autohton. Nu cunosc un alt 
meleag în care acest meşteşug al 
țărancelor noastre de la poalele mon- 
tane să fi fost întrecut de cineva... 


Limba Română 


Mihai CAMILAR 


CASA VECHE 
DIN BUCOVINA 


Acoperit cu păduri întinse şi săl- 
batice, teritoriul bucovinean a oferit cu 
multă generozitate lemnul, dar de mare 
preț, cu admirabile calități de protecţie, 
uşor de prelucrat şi transportat. Din 
această realitate geografică a decurs 
firesc şi răspândirea copleşitoare a 
construcţiilor de lemn din ţinuturile de 
deal şi de munte. 

Meşteşug străvechi, legat de 
cele dintâi trepte ale civilizaţiei rurale, 
ridicarea adăpostului ca nevoie vitală 
a suscitat chiar atunci efortul suprem 
şi încununarea unui spirit inventiv ce 
avea să dureze una dintre cele mai 
originale. arhitecturi populare din 
Europa. Arta de a construi a concre- 
tizat întotdeauna şi în Bucovina gustul 
pentru frumos al oamenilor din aceste 
sate, dezvoltând în timp şi o intere- 
santă concepţie, chiar filozofică 
despre viață, ce s-a născut dintr-un 
dialog permanent dintre om şi natură. 
Trebuie remarcat că nici un alt gen 
de artă populară nu s-a legat şi 
transpus mai bine în mediul local 
precum arhitectura ţărănească. 

„Ridicarea adăpostului pentru om 
şi animale a necesitat îndrăzneală, 
simţ intuitiv şi o judicioasă folosire a 
locului, mai ales adaptarea construc- 
ţiilor la terenul în pantă. 


lată-ne, aşadar, pe un teritoriu 
determinat istoric, presărat cu admira- 
bile monumente de arhitectură popu- 
lară a căror evoluţie a cunoscut un 
proces complex de particularizare 
tipologică, favorizată de o serie de 
factori care şi-au pus amprenta în 
mod diferit. Casele vechi bucovinene 
se înscriu în spațiul einocultural 
românesc, aici, ca şi în alte părţi ale 
țării, aşezarea construcţiilor trebuie 
câutată în ideea de spaţiu, întâlnindu-se 
toate modurile de exprimare plani- 
metrică şi volumetric-spaţial, îmbi- 
nând într-un admirabil echilibru 
raporturile formelor geometrice pre- 
cum pătratul, dreptunghiul, conul, 
piramida, cercul sau forme prismatice. 

Materialul perisabil, din care au 
fost construite casele, nu ne îngăduie 
să avem ca obiect de studiu decât 
monumente de acest gen cu o 
vechime cuprinsă cel mult între 200- 
250 de ani. O privire atentă, chiar a 
amatorului, mai poate surprinde cu 
totul întâmplător vechea casă mono- 
celulară (cu o singură încăpere), 
specifică unei perioade mai îndepăr- 
tate, obiect de mare simplitate 
constructivă, dar de o perfectă fun- 
cționalitate şi concentrare maximă de: 
viață familială. Şi în Bucovina, pe 
scara evolutivă a planimetriei, după o 
perioadă destul de îndelungată, a 
apărut casa cu tinda neîncălzită şi o 
cameră de locuit, din care s-a 
desprins un tip funcţional intermediar 
cu cămară pentru provizii. Avansând 
rapid pe scara evolutiv-planimetrică, 

s-a ajuns la locuința cu două camere 
şi tindă mediană, cu cea mai mare 
răspândire, întâlnită atât în zonele 
pastorale (Dorna, Câmpulung, Hu- 
mor), cât şi în zonele de deal şi şes 
(Suceava, Rădăuţi, Fălticeni) sau în 
Bucovina nordică. Acest tip de casă 
(cu două camere) corespunde cu 
etapa în care formele originale 
tradiționale şi-au consolidat zestrea 
constructivă, adăugându-se totodată 
şi un decor deosebit, ce coincide cu 
perioada de înflorire generală a artei 
populare din secolul al XIX-lea. 

Un tip de construcţie deosebit, 
întâlnit în diverse variante numai în 
anumite zone etnografice, ce se 
suprapune tipurilor de case cu tindă- 
cameră sau cu două camere, este 
casa cu foişor. Foişorul este-un ele- 
ment de prim ordin arhitectural, 


conceput pentru apărarea intrării- 


locuinţei de intemperii, loc de des- 
făşurare a anumitor activităţi casnice 
sau de odihnă, dar şi de legătură între 
interiorul casei şi spațiul aferent. 
Cunoaşterea vechilor case 
ţărăneşti şi a evoluţiei lor planimetrice 
sau pe verticală, studierea exempla- 
relor rămase dintr-o epocă mai 
îndepărtată sau apropiată duc la 
concluzii deosebite, ce ne fac să 
înțelegem imaginea de civilizaţie 
tradițională a satului bucovinean. 


Casă veche din Capu Codrului. 


Aici nimic nu a fost improvizai, 
prin tehnică de construcţie şi orna- 
mentică, câsa tradiţională dă un sen- 
timent de siguranţă şi trăinicie. Intot- 
deauna momentul de început al durării 
viitoarei locuințe era bine gândit, 
obiectivul fiind amplasat în locuri ferite 
de umezeală, de curenţi atmosferici, 
în funcţie de sursa de apă şi accesul 
la uliţă. Totodată terenul trebuia să fie 
“curat”, ferit de duhuri rele, locul să 
nu fi fost blestemat, să nu se fi 
petrecut evenimente nefaste. 

Esenţele lemnoase (în cea mai 
mare parte conifere) erau folosite 
numai tăiate în perioada anului când 
circulaţia sevei era stagnată sau 
numai încetinită, aceasta pentru a 
asigura construcției viitoare o mai 
mare durabilitate în timp. 

Se poate vorbi de o gamă 
diversă a materialelor de construcție: 
lemn, piatră, nuiele, paie, pământ, 
întrebuințate diferențiat în structurile 
şi compartimentele construcţiei. 

Temelia destul de simplă era din 
bolovani de râu sau piatră de carieră, 
cu sau fără lutuială, puţin reliefată. 

Talpa casei ce susținea cununile 
de bârne ale pereţilor era din bârne 
masive, uneori cioplite pe două feţe, 
pentru a corespunde grosimii pereților 
de lungime egală cu acestea. 

Ca tehnică de construcție a 
peretilor, întâlnim la casele mai vechi 
aceea a cununilor de bârne rotunde, 
dispuse orizontal, fixate la colțuri în 
cheutori rotunde (stâneşte) ori în 
cheutori drepte sau trapezoidale. Mai 
târziu, la cele din urmă, bârnele erau 
cioplite în profil pătrat sau trapezoi- 
dal, dând la capete combinaţii trape- 
zoidale ce capătă cea mai mare 
răspândire în secolul al XIX-lea. 
Tehnica construcției pereţilor în 
amnari s-a răspândit în perioada 
interbelică a secolului al XX-lea, aici 
utilizându-se lemnul de dimensiuni mai 
mici, tehnică practicată şi astăzi din 
plin. 

Privită construcţia din exterior, 
acoperişul din draniţă formează cea 
de a treia structură. Acoperişul vechi 
în patru ape corespunde unor factori 
climatici locali, totodată şi tipologiei 
arhaice a casei care iniţial corespun- 
dea planimetric unui pătrat. 

Intr-o vreme mai îndepărtată 
(faza clasică), bârnele pereţilor erau 
rămase libere atât la exterior cât şi la 
interior, fixându-se în zona de contact 
a acestora muşchi de pădure sau fân 
mărunțit pentru izolare termică. Chiar 
dacă exteriorul va rămâne multă 
vreme cu bârnele dezvelite, în inte- 
rior se va aplica o uşoară lutuială ce 
se prepara din combinarea lutului cu 
o emulsie numită “mal”, obținută dintr-o 
rocă destul de moale dizolvată în lapte 
dulce, uneori adăugându-se şi miere 
de albine. Lutuirea pereților interiori a 
cunoscut mai multe etape evolutive, 
la început făcându-se direct pe bârne, 
dar neobținerea unei bune aderenţe a 
făcut să se recurgă la aplicarea de 
“pureci” (pene din lemn), şi mai târziu 
la aplicarea de şipci, tehnică numită 
vergeluit. 

Revenind asupra structurilor 
locuinţei, menţionăm că la sfârşitul 
secolului al XIX-lea acoperişul 
generalizat era cel în patru table 
(“ape”) cu coamă lungă, dar în paralel 
era şi acoperişul în două table sau cel 
cu “pinion”, apărut sub influența 
tehnicii constructive nemțeşti. 

Chiar dacă pe întreg arealul 
bucovinean se poate urmări aceeaşi 
evoluţie unitară a sistemelor construc- 
tive, totuşi aici s-au conturat în cadrul 
unor zone etnografice stiluri locale, în 
special în modul de ornamentare. Se 
poate surprinde şi o interferență 


zonală, unele elemente decorative 
dominante în anumite părți, întâlnin- 
du-se în proporții reduse în zonele 
limitrofe sau chiar mai îndepărtate. În 
arhitectura casei tradiţionale bucovi- 
nene, un stil propriu, local s-a 
cristalizat şi prin împrumuturi străine. 
Fiecare element preluat a fost adaptat 
potrivit unor gusturi şi necesități de 
ordin socio-funcţional şi cultural. 

Decorul casei bucovinene, care 
îşi are originea în fondul cultural feu- 
dal şi a evoluat în paralel cu stilul 
moldovenesc al marilor ctitorii voievo- 
dale, a avut o evoluţie lentă dar conti- 
nuă, ascendentă, cunoscând o înflo- 
rire maximă în cea de a doua jumătate 
a secolului al XIX-lea. 

Decorul vechilor case bucovi- 
nene este de o mare sobrietate, de o 
sensibilă eleganţă, însoţit de un 
rafinat simț al proporţiilor. Construc- 
tiile rurale din lemn sunt opera unor 
meşteri locali înzestrați cu un simţ 
artistic aparte. Documentele vremii au 
păstrat puţine nume de meşteri, 
precum Chirilă Ungurean şi Cazac 
Crăciun din Udeşti, Dernet Matuftei 
din Vama ori Grigore Ulian din Câmpu- 
lung, care au durat în secolele XVII- 
XVIII, alături de sute de anonime, 
monumente civile într-un stil unitar, 
răspunzând unor chemări ale vremii. 

Casa veche din Bucovina, 
edificiu care a fost dintotdeauna axul 
fundamental al vieții omului, spre 
deosebire de celelalte construcții 
gospodăreşti, a acumulat în timp şi 
un decor aparte. 

Prispa casei a îmbrăcat în 
primul rând un rol strict funcţional, dar, 
treptat, odată cu implantarea altor 
elemente (stâlpi, gangul, foişorul), ea 
capătă şi un rol decorativ, dând o notă 
aparte fațadei casei. Atât la foişor cât 
şi în restul prispei întâlnim la un mo- 
ment dat stâlpi frumos decoraţi, toți 
fiind trataţi cu motive ornamentale 
specifice genului. Stâlpii de prispă de 
la casele mai vechi erau masivi, de 
secţiune circulară sau cel mult ciopliţi 
în patru fețe, alt decor lipsind cu 
desăvârşire. Odată cu preluarea 
susţinerii acoperişului de către un 
număr sporit de grinzi (8-12), stâlpii 
încep să capete şi valenţe decorative. 
Deosebim exemplare de stâlpi realizati 
din lemn de esenţă tare, lucraţi artis- 
tic, cu un simţ al frumosului, al 
echilibrului şi al proporțiilor. În orna- 

mentica stâlpilor de la case, dispuşi 
de-a lungul fațadei şi chiar lateral, 
întâlnim succesiuni de poliedre 
suprapuse, trunchiuri de piramidă, 
uneori cu alternante de brățări de 
legătură sau stâlpi lucraţi în sistem 
funie. La alte exemplare se întâlneşte 
motivul “scara mâţei”, ce este însoțit 
de dăltuiri dispuse în forme romboi- 
dale. Pe suprafeţele brăţărilor apar şi 
reprezentări puternic stilizate, ilus- 
trând astrul solar ce este imaginat prin 
“rozete” şi “morişti”. Rozetele ce suge- 
rează soarele stilizat au un număr 
variabil de braţe (raze), când braţele 
acestui motiv decorativ se multiplică 
şi capătă o orientare curbilinie, apare 
“morişca” sau “vârtejul”, ca o altă varie- 
tate a geometrismului astrului zilei, de 
data aceasta în mişcare. Rozetele şi 
moriştile mai pot fi întâlnite pe grinzile 
din interioarele ţărăneşti. De multe ori 
semnele solare evoluează spre o re- 
dare figurativă. Supravieţuirea aces- 
tor elemente cu valoare mitică trebuie 
pusă în legătură cu persistenţa credin- 
telor populare, care dau astrului 
ceresc însuşiri umane, cu rol apotro- 
paic, de apărare a casei de forțele 
malefice din spaţiul înconjurător. 

Morfologic, stâlpii caselor buco- 
vinene, ornamentaţi unitar prin succe- 
siunea simetrică a volumelor, mereu 
aceleaşi pe toată lungimea, sunt 
realizaţi prin tehnica cioplirii-crestării, 
procedeu tehnico-artistic care permite 
o mai bună execuţie a unor motive 
circulare şi o mai lesnicioasă redare 
a contrastului din cadrul jocurilor plin-gol. 

Fruntarul caselor este un alt ele- 
ment constructiv-decorativ ce poate 
fi admirat la fațadă. Acesta este or- 
ganic legat de stâlpi, având un decor 
realizat tot prin cioplire, uneori şi cu 
muchii aplatizate, dezvoltând motive 
curbilinii, în registre largi. Ornamentele 
de la fruntar se concentrează, de 
obicei, deasupra uşilor şi a ferestrelor 
sau în locul de îmbinare cu stâlpii. Şi 
aici apar de obicei stilizări geome- 
trizante, dintre care mai frecvente 
sunt rozetele şi moriştile. 

Consola este un tip categorial 
mult răspândit la casele bucovinene, 
ea fiind întâlnită la colţurile acestor 
obiective, în partea superioară sub 
streaşină. Consola simplă, element de 
referinţă în realizarea tipologiei 
domeniului, este alcătuită dintr-o 
unitate (bârnă) cu ro! funcţional, dar 


totodată şi decorativ. Apărută ca 
rezultat al evoluţiei tehnicii de 
construcție, ea are şi destinații 
secundare, uneori îmbogăţindu-se 
prin preluarea de funcţii şi înfăţişări 
de semne mitice, cel mai elocvent 
fiind aici “capul de cal’, cioplit în 
terminalul ei. 

Multiconsola este o asociere 
orchestrată de console, unitară ca 
ansamblu şi semnificativă ca element 
ornamental. Într-un pachet de console, 
una, tratată simplu, are rol funcţional, 
iar celelalte, prin terminalul lor, au rol 
pur decorativ. Când streaşina este 
lărgită, pentru protejarea prispei de 
intemperii, se întâlneşte multiconsola 
simplă, în retragere, cu tăieturi combi- 
natorii. 

Pereţii caselor tradiționale din 
Bucovina se construiau din bârne, de 
cele mai multe ori de brad, rotunde 
sau despicate în două, cu profil 
semirotund (tehnică specifică popula- 
tiei huţule din zonă) ori cioplite în patru 
muchii. Bârnele pereților se îmbinau 
la capete în cheutori rotunde (stâ- 
neşte), trapezoidale (“coadă de 
rândunică”), drepte sau în sistem 
combinatoriu. La casele vechi, cu 
pereții din bârne îmbinate în cheutori, 
prelungirea acestora la colțuri avea 
diferite dimensiuni, dând un efect ar- 
tistic aparte. 

Această plastică arhitectonică, 
rezultată din ansamblul îmbinărilor 
bârnelor la colţuri, prezența consolelor 
cioplite în motivul “cap de cal”, 
prezenţa stâlpilor pe fațada principală 
şi părțile laterale ale caselor, capetele 
grinzilor şi ale căpriorilor, cioplite în 
profil semirotund, toate dau construc- 
ţiilor o notă aparte, sporind mult 
elementul artistic al acestora. 

La casele vechi nu trebuie omis 
nici aspectul plăcut dat de contrastul 
dintre culoarea lemnului patinat în 
timp cu albul chenarelor lutuite şi 
văruite din jurul uşilor şi al ferestrelor. 

Lutuirea şi văruirea succesivă a 
pereţilor în unele case vechi a rotunjit 
şi umplut unghiurile şi spaţiile goale, 
conferind o notă unitară întregului 
edificiu. 

Dacă mai adăugăm elementele 
decorative dispuse pe coama caselor, 
cunoscute sub numele de “flori” sau 
“păsări”, boldurile crestate de la 
capetele coamelor, precum şi unele 
motive strict decorative (“pomul vieţii”, 

“funia”, “dintele de lup”, “tabla de şah”), 
zestrea decorativă sporeşte cantitativ, 
dar mai ales calitativ. | 

În ultimii ani, începând de prin 
ținutul Dornelor (Valea Bistriţei Aurii), 
s-a răspândit şi în alte zone bucovi- 
nene decorarea caselor prin tehnica 
stucaturii bicrome sau policrome. 
Considerăm, totuşi, că face “casă 
bună” la o construcție desfăşurarea 
firească a elementelor decorative în 
lemn, pe fondul unor frize transpuse 
pe stratul de ciment de pe pereții 
caselor, într-o mare varietate de forme 
şi de interpretări geometrice sau 
florale. 

Arhitectura de interior constituie 
o mărturie primordială la apartenenţa 
unei etnicităţi şi a continuității de 
locuire pe un teritoriu istoriceşte 
determinat. interiorul casnic bucovi- 
nean aduce o apreciabilă contribuţie 
la îmbogățirea tezaurului românesc, 
confirmând alături de alte aspecte, 
valoarea cu totul remarcabilă a civili- 
zatiei rurale tradiţionale. 

Componenţă majoră a culturii 
populare, arhitectura de interior se 
impune ca un depozitar de înțelep- 
ciune şi frumuseţe, de echilibru şi 
îndelungat spirit conservatorist, 
rezultat al unui străvechi proces de 
acumulări şi influenţe filtrate cu un 
remarcabil simţ artistic, al gustului 
pentru frumos al oamenilor acestor 
locuri. 

Legată strâns de arhitectura 
impusă de tipologia planimetrică, 
organizarea interiorului a reflectat 
realitatea fiecărei epoci, de unde 
rezultă încărcătura şi caracterul de 
document etno-cultural de primă 
importanță. 

De-a lungul anilor locuința a 
îndeplinit multiple funcții, aici desfăşu- 
rându-se anumite îndeletniciri casnice, 
aici s-a transmis experienţa de viață 
a generaţiilor mai vârstnice, s-a însuşit 
conduita etică şi morală, normele de 
viaţă ale colectivităţii, aici este locul 
de odihnă, de petrecere a evenimen- 
telor prilejuite de sărbătorile de peste 
an sau cele oferite de ciclul vieții 
(naştere, nuntă, moarte). 

interiorul caselor vechi bucovi- 
nene se înscrie într-o mare unitate ce 
se manifestă prin păstrarea unor 
elemente străvechi de cultură mate- 


rială, unitate conferită şi de plani- 
metria şi destinaţia încăperilor, de 
sistemul de încălzire, dispoziţia 
mobilierului şi a ţesăturilor decorative, 
iar inovațiile au rezultat din anumite 
transformări de ordin estetic local sau 
de împrumuturi prin interferenţă. 
Pornind de la considerentele enunțate, 
remarcăm perfecta ambientare chiar 
în cadrul unei concentrări de maximă 
eficiență spaţială. Fiecare compar- 
timent devine un centru de greutate, 
avându-şi o destinaţie cu dispunere 
şi organizare precisă ce se înscrie în 
tipare sigure, dar şi cu unele abateri 
reieşite din realităţile locale. 

Organizarea interiorului dintr-o 
locuință monoceiulară (cu o singură 
încăpere) presupune o încărcătură 
multifuncţională, fiecare perete sau 
suprafaţă din plan preluând sarcini în 
plus față de interioarele mai evoluate. 
intotdeauna la casele cu două încăperi 
este sesizabilă păstrarea într-una din 
ele a unui sistem mai vechi de 
organizare, cealaltă tinzând spre 
noutate. 

Un loc aparte în cadrul arhitec- 
turii de interior îl ocupă camera de 
curat, spaţiu cu destinaţii precise, 
pentru primirea oaspeților, de prezen- 
tare sau de derulare a unor eveni- 
mente din viaţa familiei, încăpere ce 
poartă diverse denumiri locale: “casa 
cea mare”, “casa din vale”, “cea casă”, 
“camera bună”. 

Acest spaţiu de interior a cunos- 
cut transformări lente, în primul rând 
după preluarea noii funcţii, cuptorul cu 
vatra deschisă dispare, devenind 
incompatibil ca destinație. Aspectul - 
general al camerei de curat se 
subscrie interiorului moldovenesc, 
fiind de o.mare sobrietate, aspect dat 
de tonurile potolite ale ţesăturilor 
decorative, de tavanul patinat, precum 
şi de fondul de expunere şi acoperire 
al pereţilor. 

Interiorul caselor vechi bucovi- 
nene are identități în structura de orga- 
nizare cu cel maramureşean sau nem- 
tean, fiind prezente aici punctele de 
greutate: patul cu zestrea, laițele ma- 
sive, colțul cu lada de zestre, blidarul, 
masa, colţarul, registrul lăicerelor şi 
al năframelor, toate fiind suplinite de 
grinzile tavanului, între care cordarul 
ocupă un loc aparte. 


Creanga de aar 


253 


Sub ferestre, de-a lungul a doi 
pereţi, sunt dispuse iaițele aşezate pe 
butuci de lemn şi îmbinate în unghi 
drept cu căţei de lemn, piesele de 
mobilier cele mai arhaice de interior, 
a căror folosinţă se pierde în trecutul 
îndepărtat. Pe lângă alte utilizări, 
acestea aveau şi rolul de loc de 
desfătare, mai ales pentru cei vârstnici, 
fiind cunoscut faptul că la petreceri 
bătrânii jucau şi pe laite, de aici 
originea cunoscutului joc bucovinean, 
“ca pe laiță” sau “babă grasă”. 

O notă particulară a specificului 
local o aduce patul ticsit cu ţesături 
şi perini suprapuse pe verticala 
spațiului. Unele reguli de organizare 
a acestui interior par să fie foarte 
vechi, gândindu-ne doar la existenţa 
scoarței de grindă, piesă nelipsită din 
casa cea mare şi a cărei excepţională 
valoare artistică presupune acumulări 
şi o îndelungată evoluţie, fiind folosită 
ca suport pentru unele ţesături şi mai 
ales pentru hainele de sărbătoare. 

In colţul format de pat şi o laiță 
sau chiar pe laiță întâlnim lada de 
zestre ce cunoaşte aici diverse 
denumiri (ladă, tron, sipet). Piesă de 
mobilier de prim ordin funcţional şi 
artistic, lada de zestre a constituit, cel 
puţin din epoca feudală, prima 
obligaţie dotală a părinţilor 'miresei, 
determinată fiind de starea materială 
a familiei, în timp cunoscând adaptări 
conform noilor cerinţe. Din punct de 
vedere ornamental, lada dulgherească 
întruneşte viziuni artistice diverse, în 
care domină reprezentări antro- 
pomorfe sau rozete compuse în tonuri 
de culori sobre (de obicei bicrome), 
obținute prin baituire, precum şi 


decorul strict geometric (combinaţii de: 


linii, semicercuri, rețele de romburi, 
triunghiuri, haşuri etc.). Alături de 
lăzile de factură artistică, decorate 
prin horjare, deosebim şi lăzile pictate 
cu decor floral, mai mult sau mai puţin 
stilizat, sau pe cele simple, vopsite 
monocrom. O piesă nelipsită din casa 
cea mare este blidarul pentru păstrat 
străchinile (blidele), aşezat pe pere- 
tele din dreapta uşii, piesă valoroasă 
atât prin modul de ornamentare prin 
traforare, crestare, pirogravare, cât şi 
prin cel al compartimentării pe 
verticală. : 


Lăicerele, păretarele ce acoperă 
pereții, ştergarele şi năframele de un 
puternic efect decorativ dau acestei 
încăperi un aer festiv, sărbătoresc şi 
ospitalier, aspect vizibil şi astăzi în 
unele sate. 

Importanţa funcţională a arhitec- 
turii interioare ţărăneşti, în special în 
domeniul funcţional-estetic, a făcut ca 
de-a lungul timpului să se consacre 
termeni stabili şi precis definiti (“casa 
cea mare”, “cea casă”, “căsuţa”, 
“odaie”, “cameră de curat”). 

Modalitatea de organizare a 
interiorului casei bucovinene a fost 
dintotdeauna în strânsă concordanță 
cu peisajul local, cu ocupațiile de 
bază practicate în timp, marcat de 
originalitate şi functie estetică, care, 
în corelație perfectă cu cea utilitară, 
formează un tot unitar etnocultural. 

“Modernizarea” treptată a satu- 
lui (astăzi căpătând o puternică 
infuzie occidentală) a impus introdu- 
cerea a noi elemente constructive, 
decorul schimbându-se la perioade 
scurte, tehnicile şi materialele traditio- 
nale scăzând din pondere, făcând loc 
unor tehnici mai rapide şi ieftine, dar 
totodată “ieftine” şi sub aspect artis- 
tic. Cadrul tradiţional se schimbă, se 
produce o redimensionare pe orizon- 
tală şi verticală a vechilor proporții, 
casa căpătând un plus de monumen- 
talitate, ducând implicit şi la redimen- 
sionarea spaţiului interior. 

Este regretabil că, în accepţia 
unora, arhitectura tradițională repre- 
zintă un mod depăşit, aparţinând 
trecutului, iar abandonarea ei se face 
într-o goană după “noutăţi” sau, mai 
precis, pentru contrafaceri, când volu- 
mele tradiționale încep să-şi modifice 
forma sub influența unor factori din 
afara satului sau chiar a specificului 
zonal. 

Regretabil e şi faptul că, în 
cadrul unor preocupări bune privind 
păstrarea tradiţiei, apar şi construcții ` 
bizare, a căror elemente constructive 
şi de decor îşi afişează ostentativ o 
obârşie tradiţională, locală. 

Noile construcţii de la sate ar 
putea fi lăsate în seama meșterilor 
locali capabili să păstreze şi să reînvie 
în fondul ei frumuseţea inefabilă a 
vechii case bucovinene. 

Vasile MELNIC 
Chişinău 


"DE DORUL DORULUI" 


Acum câteva decenii, în timpul 
expedițiilor folclorice efectuate în 
regiunea Cernăuti, am imprimat pe 
bandă de magnetofon: poveşti, poezii 
şi cântece populare, datini şi obiceiuri — 
de nuntă, botez, înmormântare, 
prelucrare a cânepei ş.a. —, care 
variază de la sat la sat în funcţie de 
specificul zonei, dăr care reflectă, într- 
o anumită măsură, structura graiului, 
cultura materială şi spirituală a 
localităților respective. Prezentăm 
câteva dintre aceste înregistrări care 
au fost pentru noi adevărate revelații 
ATUNCI şi rămân a fi şi ACUM. Este 
vorba de nişte texte reprezentative 
pentru felul de a fi vertical şi luminos 
al românului din Țara Fagilor. 


OBICEI DE NUNTĂ 


La nuntă vin toţi cei chemaţi de 
vătăşei. Înainte de a se porni la cununie, 
mireasa îngenunchează în fața părinţilor 
şi îşi cere iertare, adică are loc iertă- 
ciunea, care se cântă cu durere şi 
tristețe. Plâng şi părinţii, şi druştele. 
Foaie verde maraciune 


le-ți copchilă iertăciune 
De la mamă, de la tată, 

De la fraţi, de la surori, 

De la grădina cu flori, 

De la strat cu zmeuriță, 
De la fete din uliţă, 

De la strat cu busuioc, 

De la flăcăii de joc. 
Creşteţi flori şi înfloriţi 

Că de-amu nu-mi trebuiţi... 


_Apoi pleacă la biserică, la cunu- 
nie. Întorşi acasă, nevestele cântă: 
vesel, cu bucurie şi umor: 


Toată lumea ne grae: 
Mamuţa-i femeie re 

Şi ea noră n-a ave. 
Uite Dumnezeu o dat 
Şi noră s-o căpătat, 
Frumuşică şi de treabă 
Şi la tătă lumea dragă. 
De frumoasă o vedem, 
De harnică n-o ştiem. 
Om pune-o ş-a-npaşui 
Şi-om vedea cât a plăti. 


Nevestele ies în calea socrului 
mare şi cântă: 


Nu ştiu pare ori îi zare, 
Oare vine socrul cel mare 
Cu colacii împletiţi, 

Cu oameni de cei cinstiţi, 
Cu colacii încordați 

Cu oameni de cei bogați. 
Foaie verde de trifoi 

De când eşti n-ai fost la noi. 
Nici acum n-ai fi venit 
Vatajăii v-au poftit, 
Vatajăii au fost naimiţi 

Să cheme oameni cinstiţi. 
Hai, poftim întrați în casă 
Şi vă aşezaţi la masă 

Cu iştealanţi gospodari 
Dar nu uitaţi de buzunari. 
S-aveţți în ele parale. 

Să bem, să ne petrecem 
Câte-o sută toţi să dăm, 
Câte-o sută de pereche, 
Nu uitaţi moda cea veche. 


După aceasta neamurile sunt 
legate cu batiste şi nimitețuri (pro- 
soape), iar nevestele continuă: 


Faceţi-ne oleacă de cale 
Până la nunul cel mare, 

Că şi-aseară aţi fost la noi, 
Ne-aţi lăsat pereții goi. 

Soacra mică o leagă pe soacra 
mare cu tulpan, cămaşă sau altceva şi 
aceasta cântă: 


Nu mi-i jele, nici banat 
C-am lăptat şi legănat — 
Frumos dar am căpătat, 
Cămeşuică de fuior 

De la cine mi-a fost dor, 
Tulpănelu-i de bumbac 
De la cine mi-a fost drag... 
Eu aestea le-oi purta — 
[Numele mirelui] d-amu n-a lucra. 
Şi bani mamei n-a mai da. 
Foaie verde brabanoc. 
Dacă n-am avut noroc, 
Să trăim toţi launloc. 

El merge în casă străină 
Şi eu rămân fără milă. 
Mulţumesc lui Dumnezeu 
C-am ajuns zile şi eu, 
Mi-am pus băieţii la rând, 
Merg fără grijă-n pomânt, 
Băieţii mi-am rânduit 

Ş-oi sta-n pământ liniştit. 


Apoi soacra mare îi dă papuci 
soacrei mici, care şi ea cântă vesel, cu 
o doză de umor: 


lan gâci soacră ce-i aici 
|s papuci ori îs opcinci. 
lan te uită, soacră hăi, 
Că papucii n-au călcâi. 
Uite-te soacră, socruţă, 
Că papucii n-au tălpuţă 
Şi toată-i îmbla desculță. 


Ţărani din satul Crasna. Anul 1970. 


Se închină pahare "dulci", apoi se 
joacă şi la urmă are loc scoaterea florii 
miresei, adică "dezbrăcarea", îmbro- 
bodirea şi naşele (în satul acesta, după 
obicei, sunt două perechi de naşi — una 
din partea mirelui şi alta din partea 
miresei) cântă: 


Oi le-le-a, băiet de treabă 
C-a făcut din fată babă. 
Tare mă tem c-oi muri 

Şi de joc m-oi mulțumi, 

M-a făcut, mama, făcut, 
Unde merg să nu stau mult 
Să nu stau gură-căscată 
Ca s-aştept o vorbă slabă. 
C-aşa m-a făcut mama, 
Unde mă duc să pot cânta. 
Nu-s frumoasă, nici de dus 
Nici urâtă tare nu-s. 

Dacă mă gătesc frumos 
Tot îs dragă cui am fost. 
Cu nevasta frumuşe 

Te poţi duce unde-i vre, 

Cu nevasta râzătoare, 

Nu poţi merge pe-o cărare. 
Tu gândeşti, leliță, tu, 

Că mă-ntreci cu cântecu — 
Foaie verde din doi nuci, 
Bade de ce te usuci: 

Ori de dorul dorului, 

Ori de pofta sânului? 

Când băgai mânuţa-n sân 
Erai tânăr, nu bătrân. 

De când mâna-n sân nu bagi 
Tu de slab de-abia te tragi. 
Badea cu musteaţa neagră 

S-a jurat că nu i-s dragă, 
Dar şi eu cunosc prea bine 
Că el moare după mine. 


La terminarea nunţii una dintre 
druşte cântă: 


Oi, sărmanul mirele, 
Cum aşteaptă binele, 
S-asfințească soarele, 
Să desfacă paturile... 


Varvara ILIUŢ, 1892, 
s. Crasna (Krasnoil'skoe). 


CUCULE, DE UNDE VII 
(cântec bătrânesc) 


Cucule, de unde vii 

Şi de mândra mea ce ştii? 
Ştiu bine că-i sănătoasă, 
La gherghef şede şi coasă, 
Nu ştiu coasă ori discoasă, 
Da lacrimi ştiu că varsă. 
Câte lacrimi a vărsat 

Ar face-o fântână-n sat, 
Fântână cu cinci izvoare: 
Două dulci şi trei amare. 
Să bea lumea călătoare, 
Lumea să se răcorească 
Şi răul să-l ocolească. 


Veronica FRATOCEANU, 1936, 
s. Suceveni, Tomeşti 
(Şirokaia Poleana). 


CINE, DOAMNE, A MAI VĂZUT 
(cântec vechi) 


Cine, doamne-o mai văzut 
larbă verde pe perete 
Şi-un fecior la două fete, 
larbă verde pe cuptori 
Şi-o fată la doi feciori. 
Cine, doamne-o mai văzut 
lepurile vara cosând, 
lepuroaica strângând fân, 
Puiu-n urma lor greblând. 
Cine, doamne-o mai văzut 
lepurile suind pe scară 

Şi găina cu țigară. 

Cine, doamne-o mai văzut... 


FRUNZĂ VERDE CALAPĂR* 
(cântec bătrânesc) 


Frunză verde, calapăr, 
De la'maica doi mă cer 
Unul bogat şi urâcios, 
Altul sărac, dar frumos. 


*Calomfir — plantă (din sanscrită — 
Kaloper). 


Limba Română 


Întrebai frunza de nuc 

După cine să mă duc. 

Nucul fiind supărat 

N-a vrut să-mi dea un sfat. 
Întrebai frunza de fag, 

Fagul mi-a răspuns cu drag: 
Du-te după cel sărac 

Că acelui toate-i plac. 
Merge cu furca la fân, 
Vine-acasă tot râzând. 

Nu te-ntreabă ce-ai lucrat, 
Da te-ntreabă ce-ai cinat. 
Eu fagul nu l-am ascultat 
Şi-am mers după cel bogat. 
Acelui toate nu-i plac. 
Merge cu furca pe dos 
Vine-acasă mânios. 

Nu mă-ntreabă ce-am mâncat 
Da mă-ntreabă ce-am lucrat. 
Eu îi pun cina pe masă 

El mă ia de cap prin casă. 


FRUNZĂ VERDE DE MOHOR 
(cântec bătrânesc) 


Frunză verde de mohor 
Fost-a o fată şi-un fecior. 
Frunzuliță de doi fagi 

De copii s-au avut dragi. 
Când au fost de logodit 
Părinţii nu i-au voit, 

Când au fost de cununat, 
Părinţii nu i-au lăsat. 

Ei de mână s-au luat 

Au mers de s-au înecat, 
Lângă-un măr, frunza rotundă, 
Unde-i apa mai afundă. 
Când părinţii au aflat 
Tare frumos i-au îngropat: 
Pe fecior lângă un drum, 
lar pe fată peste drum. 
Au dat bunul Dumnezeu 
Că din fecior au răsărit 
Un brad verde, aurit, 

lar din fată-a răsărit 

Viţă verde, mai aurit. 

Vita frumos creşte 

Şi pe brad îl cuprinde. 
Cine pe-acolo trecea 

Din gură aşa zicea: 
Asta-i dragoste curată 
De-un fecior şi de o fată. 
Părinţii rămaşi scârbiţi 
Mai că s-au ieşit din minți. 


Maria COSTEL, 1899, s. Boian. 

CIMPOIERUL 
ŞTEFAN RUSCAN 


Unul dintre vestiții rapsozi ai 
Dornelor de la sfârşitul secolului al 
XIX-lea a fost străbunicul meu — 
Ştefan Ruscan din Moroşenii Dor- 
nelor (25.X11.1863-14.1V.1937). 
Lumea satului îi rostea adeseori 
numele cu evlavie şi emoție, de multe 
ori în şoaptă. Era un semn de respect 
şi de aducere aminte. Bătrânii, cei 
care l-au cunosut ca pe un mare 
cimpoier al timpului, îşi amintesc că 
era un bărbat chipeș şi de o rară nobleţe 
sufletească. Avea mersul falnic, purta 
un costum cu însemne dacice, iar 
cimpoiul, pe care-l purta la piept, era 
simbolul devenirii sale, printre oamenii 
simplii, dar mândri, ai Bucovinei. Eu, 
copil fiind, ascultând relatările bătrâ- 
nilor, îl vedeam ca pe un sfânt coborât 
pe pământ pentru a face viața mai 
uşoară celor mulți. Se spune că, acolo 
unde cânta el — la nunţi, la botezuri, 
la şezători şi clăci — cobora fericirea 
în sufletele oamenilor. Cântecul său 
era seducător, te purta pe aripi de vis. 
Ascultându-l, lumea uita de griji, de 
oboseală, de sărăcie şi necazuri. La 
înmormântări, el se transforma într-un 
ecou al durerii... şi totul devenea mai 
uşor de suportat. 

Ştefan Ruscan şi cu colegii săi 
de orchestră — lon Deac, Atanasie 
Odochian şi Trifan Porcu — s-au făcut 
cunoscuți pe o largă arie geografică 
prin măiestria interpretării cântecului 
popular de epocă. Aşa că, în anul 
1935, au fost invitaţi să concerteze în 
Studioul Radio-România. Aici au fost 
înregistraţi şi ca urmare repertoriul lor 
a făcut obiectul unor emisiuni speciale, 
care s-au transmis pe postul național 
de radio. 

Intr-o zi, răscolind printre lucrurile 
vechi din podul casei părinteşti, am 
descoperit o lădiță de zestre, foarte 
veche, în care se afla o întreagă avere 
a familiei mele: un cimpoi ros de molii, 
câteva modele de cusături specifice 
portului popular din a doua jumătate a 


p- 


secolului al XIX-lea, mai multe “cărți 
poştale” cu adresa străbunicului meu, 
un fluier şi nişte monede cu putere 
de circulaţie în timpul vieții sale. Intr- 
un mic compartiment al lădiţei se afla 
un caiet, unde era consemnată o bună 
parte din repertoriul cântecelor 
populare interpretate de el. In memo- 
ria filelor îngălbenite de trecerea 
timpului se păstrau versuri care au 
aşteptat peste o sută de ani pentru a 
fi descoperite. Sunt fericită că pot 
publica în paginile de cuget şi de 
simţire românească ale revistei 
“Limba Română” din Chişinău o parte 
din zestrea folclorică a străbunicului 
meu — Ştefan Ruscan. 


Ana-Maria RUSCANU 


BALADA CIOBANULUI CARE 
ŞI-A PIERDUT OILE 


De demult şi de demult 
Când era timpul cel bun, 

Un voinic foarte vestit 

Ca un brad puternicit, 

Un voinicel de codru mare 
Ce zicea din fluier tare, 

Că şi codru lăcrăma 

Când de jale el cânta, 
Codrul tot se legăna 

Şi izvorul murmura. 

Da' odată, Doamne, Doamne, 
Ciobanul nostru adoarme... 
Oile se pustiesc 

Şi de el se prăpădesc. 
Soarele urcă-n zenit, 

Pune fluierul la gură 

Şi cântă, cântă de răsună. 
Bâr, bâr, bâr, oile mele 

Prin păduri, pe bârnărele 
Cine! Cine-i noaptea cu ele? 
Şi tu lună, şi voi stele 

Uhăă! Uhăă! Uhăhăă! 
Soare sfânt, ajută-mă, 
Luminează calea-n codru, 
Să-mi găsesc turma cu totu'. 
Oile-s Doamne-n pădure 
Până-n câmpul cel cu mure, 
Toate se strâng la un loc 

De o jale aşa cu foc 
Păsările au încetat, 

Au încetat, n-au mai cântat 
Pe deasupra codrului 

De jalea ciobanului, 

Tot izvorul că seca, 

Fiarele sete răbda, 

N-aveau unde s-adăpa, 

Tot de jale se mira 

Şi ciobanul se ruga 

Cătră codru aşa zicea: 

— Codrule, tu spune-mi bine 
Că trăiesc numai cu tine, 
Spune-mi ca şi un tată 
Unde-i dusă turma toată? 
Bâr, bâr, bâr, oile mele 

Prin păduri, pe bârnărele 
Cine! Cine-i noaptea cu ele? 
Şi tu lună, şi voi stele 

Uhăă! Uhăă! Uhăhăă! 
Soare sfânt, ajută-mă, 
Luminează calea-n codru, 
Să-mi găsesc turma cu totu’. 
— Codrule cu mândru nume, 
Fă tu bine şi îmi spune, 

Că mă duc din astă lume, 
Că asta nu-i prea de şagă, 
Moartea în pământ mă bagă. 
Fluierul iar îl pornea 

Că nimic nu rămânea 

Pe pământul păcătos 

Se plângea cu faţa-n jos. 
Bár, bâr, bâr, oile mele 

Prin păduri, pe bârnărele 
Cine! Cine-i noaptea cu ele? 
Şi tu lună, şi voi stele 

Uhăă! Uhăă! Uhăhăă! 
Soare sfânt, ajută-mă, 
Luminează calea-n codru, 
Să-mi găsesc turma cu totu'. 
Sfântul soare stă pe loc, 

Se uită în jos cu foc, 

De când el călătoreşte, 

De asta nu mai pomeneşte. 
Aşa glas mândru-n pădure 
N-a mai auzit pe lume, 
Tocmai de la răsărit 

El tot glasul l-auzit, 

La apus când ajungea 
Glasul tot îl auzea, 

Păsările ca glasul tău, 

Să ferească Dumnezeu. 
Una nu ti-ar fi cântat 

Toate să le fi-necat, 

Glsul, glasul fluierului 

Şi jalea ciobanului. 

Da' când soarele-i spre sară 
Vine norocelul iară 

Bate-un vânt cam cătinel 

Şi s-aude-un clopoțel, 

Dară el cu mare frică 

În jumătate îl despică, 

lacă oaia cea voinică, 

El o vede de departe, 

lacă şi oile toate. 

S-a uitat în cer de-ajuns 
Pân'la Dumnezeu de sus, 
Am să-ţi cânt, Doamne, şi ție, 
Că mi-ai dat o bucurie, 

Că şi ție, Doamne-ţi place 
Ca s-auzi aşa o voce. 

Cătră codru el grăi 

Şi cu drag îl mai făli: 

- Tu să ştii, codrule, bine 
C-am fost prieten cu tine, 
Tot în tine ce-am pierdut, 
Tot în tine le-am văzut. 

C-o să-ţi cânt în fluier... 
C-am găsit turma cu oi, 
Roagă-te şi tu odată 

Să nu vie iarna îndată, 

Ca să-ţi cânt din fluier eu 
C-am găsit avutul meu, 
Când am degerat la picioare 
Tu ai înțeles că doare. 
Foaie verde iarbă creaţă 
Într-un nor de dimineaţă, 
lacă-mi pică soarta mie, 
Pierd norocu-n bătălie, 
lacă-mi pierd al meu noroc, 
Jumătate sau de tot, 

Şi rămân ca omul mort. 

La picioare mă uitam 

Şi de plâns, mamă, secam, 
Sănătatea mi-o strigam: 
Sănătate aiurită! 

Unde eşti tu prăpădită 

De mă laşi fără de tine 

Şi rămân ca vai de mine. 
M-am uitat la Dumnezeu 
De necaz am zis şi eu: 
Doamne sfinte şi părinte 
Ce-ai făcut, Doamne, cu mine 
De m-ai dus în țări străine 
Dorul, Tu, ce mi l-ai dat 
larăşi, Tu, mi l-ai luat. 

Bâr, bâr, bâr, oile mele 

Prin păduri, pe bârnărele 
Cine! Cine-i noaptea cu ele? 
Şi tu lună, şi voi stele 
Uhăă! Uhăă! Uhăhăă! 
Soare sfânt ajută-mă, 
Luminează calea-n codru, 
Să-mi găsesc turma cu totu'. 


JELE MI-I ŞI ZAC 
DE JELE 


Jele-i, Doamne, cui îi jele 
Jele-i inimuţii mele, 

După pomii înfloriți 

După dragii mei părinţi. 
Străinu-s ca cucu-n codru, 
Floare de molotru. 
Necăjitu-s şi nu-i bine, 
Floare, vai de tine. 

Străin ca şi-o rândunea, 
Flori de rămurea. 

Între străini un pui de cuc, 
Floricea de nuc, 

N-am milă unde mă duc, 
Floricea de nuc. 

Aşa-mi vine câteodată, 
Floare de pe apă, 

Să mă sui pe munți de piatră, 
Floricea din vatră, 

Să fac ochişorii roată, 
Floricea din poartă, 

Să mă uit în lumea toată, 
Floricea din poartă. 
Aşa-mi vine uneori, 
Floare de bujori, 

Să mă uit la frăţiori, 
Flori de-atâtea ori. 

Şi la mândrele surori 
Flori de mii de ori, 

De-aş vedea măcar una, 
Floare ca nalba, 

Să-mi astâmpăr inima, 
Floare ca nalba. 
Jelui-m-aş munţilor, 
Floarea curților, 

De dorul părinţilor, 
Floarea munţilor. 
Jelui-m-aş brazilor, 
Floarea florilor, 

De doruţul fraților, 
Floarea florilor. 

Şi m-aş jelui iar lor, 
Floarea florilor, 

De dorul surorilor, 
Floarea florilor. 
Jelui-m-aş şi n-am cui, 
Floarea fragului, 
Jelui-m-aş codrului, 
Floarea fragului, 
Codrului frumosului, 
Flori de-a socului, 
Codrului frumosului, 
Flori de-a socului. 
Codrului săracului, 

Flori de-a macului, 
Codru-i jalnic ca şi mine, 
Floare dintre spine, 

Că nici frunza nu-i rămâne 
Floare vai de tine, 
Numai grele crengurele, 
Flori de vişinele 

Să le bată vânturi grele, 
Flori de rămurele. 

Şi ploile cele rele, 

Flori pe rămurele, 

Ploile şi vânturile, 

Ca pe mine gândurile. 


HAI LELIŢĂ-N DEAL LA VIE 


Hai leliță-n deal, la vie, 
Hai, leliţă, hai, 

Să culegem razachie, 
Hai, leliță, hai, 

Hai, lelită, în pădure, 
Hai, leliță, hai, 

Să culegem fragi şi mure, 
Hai, leliță, hai. 


Hai, leliță, la prăşit, 
Hai, leliţă, hai, 
Zău că m-am îmbolnăvit, 
Hai, leliță, hai, 
Hai, leliță, la băut, 
Hai, leliță, hai, 
Fă-nainte că te-ajung, 
Hai, leliţă, hai. 


Dimineaţa-i rouă mare, 
Hai, leliţă, hai, 

Nu merg! Mă ud la picioare, 
Hai, leliță, hai. 

Roua trebe scuturată, 
Hai, leliță, hai, 

Şi lelița sărutată, 
Hai, leliţă, hai. 


CRUCE-N CASĂ 
(Cântec de rugă) 


Cruce-n casă, 
Cruce-n masă, 
Cruce-n tuspatru cornuri din 
casă, 
Că nu-i casă, ci-i cetate 
Cu uşile ferecate, 
Cu fereştile-ncheiate. 
Cruce-n cer şi pe pământ, 
De la Dumnezeu cel sfânt, 
Cruce-n locul ce mă culc, 
Doi îngeri mă străjuiesc, 
Sfânta cruce mă păzeşte, 
Dumnezeu mă miluieşte, 
Sfânta cruce ne fereşte, 
Sfântul duh cu mine este, 
Dumnezeu la capul meu, 
Maica precistă la fereastră, 
Îngerul pe lângă casă. 
Cruce dulce-adoarme-mă, 
Înger bun deşteaptă-mă 
Cu darul tău îngrădeşte-mă 
Doamne miluieşte-mă. 

Prof. Paulencu DRAGOMIR 


SUCEAVA TURISTICĂ 


Prin potenţialul său turistic ridicat, 


județul Suceava este unul dintre impor- ` 


tantele judeţe turistice ale României, atât 
ca varietate a obiectivelor, cât şi ca 
frecvență a acestora. El se situează 
alături de regiunile clasice de turism ale 
țării, litoralul Mării Negre — Braşov, Valea 
Prahovei şi Maramureş, dar le depăşeşte 
prin diversitate. 

Judeţul Suceava oferă remar- 
cabile monumente ale naturii, o bogăţie 
fără egal de artă populară nealterată, 
numeroase monumente istorice, servicii 
turistice corespunzătoare majorităţii exi- 
genţelor, fiind o regiune de veche tradiţie 
în drumeție. 

De altfel, Dimitrie Onciul, suce- 
vean de baştină, scria cândva: “nicăieri 


UCRAINA 


aa 
JUDEȚUL MUREȘ. JUDEȚUL MARGHITA 


ho. 


pe pământul românesc nu se află, pe 
un spaţiu atât de mic, atâta bogăţie de 
istorie românească”, iar George Vâlsan, 
marele nostru geograf, referindu-se la 
munții “descălecatului Moldovei”, arăta 
că “acest ținut de munti are frumusetea 
lui proprie; în preajma acestui ținut şi în 
cuprinsul lui se află una din cele mai 
mândre, mai istețe şi mai rezistente 
populații de pe tot cuprinsul românesc”. 

Obiectivele turistice ale județului 
sunt numeroase şi felurite, ceea ce 
permite gruparea lor atât pe regiuni sau 
subregiuni turistice, cât şi în categorii 
de obiective după specificul lor (monu- 
mente ale naturii, monumente arhi- 
tectonice, istorice, de artă populară, 
muzee, case memoriale etc.). 


MONUMENTE ALE NATURII 


Marea întindere a spaţiului mun- 
tos carpatin şi picmontan oferă o gamă 
largă de obiective şi abundă în fru- 
museți peisagiste şi de valoare ştiin- 
țifică. Şoselele de mare interes turistic, 
cât şi suficientele marcaje existente în 


Harta judeţului Suceava. 


România pitorească 

munți, invită drumețul pe itinerare 
interesante, totodată oferindu-i călăto- 
rului posibilitatea de a opta pentru 
cazări în hoteluri confortabile sau 
cabane, hanuri, moteluri, campinguri, 
locuințe la gospodarii satelor etc. În 
continuare propunem câteva trasee 
pentru amatorii de turism pedestru sau 
cu mijloace auto: 

a) Vatra Dornei-Prislop, pe Bistrița 
Aurie. Acest drum oferă cel puţin două 
obiective: Ciocăneşti, în amonte de 
localitatea Iacobeni, ca zonă de pescuit 
a lostriţei (cu restricţii) şi Cârlibaba, 
pentru rezervaţia naturală Lala-Bila, din 
estul munţilor Rodnei, precum şi Piatra 
Țibăului (rezervaţie geologică şi flo- 
ristică). 

b) Vatra Dornei — Zugreni — Broş- 
teni, pe Bistriţa în aval de Vatra Dornei, 
traseu care traversează cheile de la 
Zugreni şi de la Toance, excepţional 
descrise de clasicii literaturii române. 

c) Vatra Dornei — Poiana Stampei, 
unde se poate vizita rezervaţia botanică 
Tinovul Mare şi cele mai importante 
turbării din România. 

d) De la Vatra Dornei drumețul 
iubitor de munte se poate îndrepta spre 
masivul vulcanic Călimani cu vârful 
Pietrosul, cel mai înalt pisc, de -peste 
2000 m, al județului. Drumul, putând fi 
parcurs atât pe.jos, cât şi, în parte, cu 
mijloace auto, duce la fosta exploatare 
de sulf din acest masiv, în prezent 
prezentând o imagine selenară a unui 
peisaj distrus de om în folosul eco- 
nomiei, dar şi la rezervaţia geologică 
Doisprezece Apostoli de pe versantul 
estic. 

e) De asemenea, din Vatra Dornei 
se pot realiza drumeţii în masivul 
Giumalău, în munţii Bistriţei sau pe 
Ouşorul Suhardului. 

Zona turistică a Dornelor este 
valoroasă şi în ce priveşte turismul de 
sejur pentru tratarea unor boli, în spe- 
cia! a celor cardiovasculare, existând în 
acest sens condiţii prieinice de cazare. 

Al doilea centru turistic montan cu 
numeroase obiective naturale în preaj- 
mă este: municipiul Câmpulung Moldo- 
venesc. 

a) Câmpulung Moldovenesc — 
Lucina, pe valea superioară a Moldo- 
vei, pentru vizitarea rezervației de 
mesteacăn pitic, a impozantelor chei 
Lucava, dar şi pentru herghelia de cai 
din localitatea amintită (Lucina). 


b) Câmpulung este centrul de 
plecare în drumeţiile montane spre 
masivul Rarău şi Giumalău, primul 
oferindu-ne pitorescul Pietrelor Doam- 
nei şi Popchilor Rarăului, rezervaţii 
geologice, precum şi aspecte de factură 
carstică. Totodată, peste Rarău se poate 
ajunge în estul masivului la rezervația 
floristică a fâneţelor de pe muntele 
Todirescu, cât şi la vestitul Codru de la 
Slătioara. Pe Rarău este construit un 
hotel alpin care permite turiştilor ce fac 
aici un sejur de 2-3 zile să se deplaseze 
spre masivul Giumalău sau spre Valea 
Bistriţei pe pârâul Colbului. 

c) În jurul oraşului Câmpulung 
Moldovenesc se mai pot efectua dru- 
meţții de câteva ore la cheile Moara 
Dracului pe Valea Caselor, la Piatra 
Buhei pe Izvorul Alb sau la rezervaţia 
geologică Adam şi Eva de la Pojorâta. 
Desigur, Câmpulung este locul de 
plecare în excursii spre Rădăuţi şi Solca, 
peste Obcina Feredeului şi Obcina 
Mare, unde pe turişti îi aşteaptă obiective 
de mare valoare istorică şi artistică, 
mănăstirile Vatra Moldoviței, Suceviţa şi 
Solca. 

Monumente ale naturii situate în 
afara domeniului, montan sunt mai 
puţine; între acestea trebuie să men- 
ționăm stejarul multisecular de la 
Caşvana, specia de tisă de la Capu 
Câmpului (lângă Gura Humorului), 
rezervaţiile de fânețe seculare de la 
Ponoare (Bosanci) şi Frumoasa (Moa- 
ra), rezervaţia de cerbi lopătari de la 
Pătrăuți, din preajma municipiului 
Suceava etc. 

Suceava dispune de un bogat 
fond cinegetic şi de pescuit, constituind 
o atracţie aparte pentru vânătorii şi 
pescarii autohtoni, dar mai ales pentru 
cei străini. Să nu uităm că în pădurile 
Bucovinei s-au obţinut trofee cinegetice 
cotate ca recorduri mondiale la urs 
carpatin sau căprior. 


OBIECTIVE 
SOCIAL.-ISTORICE 


Turiştii iubitori de a cunoaşte 
vestigiile trecutului sau comorile artistice 
plămădite şi realizate pe pământul sfânt 
al Sucevei găsesc aici.o variată gamă 
de astfel de obiective pe care le pot 
aborda fie prin drumeţii de câteva ore 
sau folosind mijoacele auto pe trasee: 
mai iungi. Aceste obiective de interes 

turistic se grupează, după specific, în 
monumente de arhitectură religioasă 
sau laică, în vetre folclorice şi de artă 
populară, muzee, case memoriale. 

a) Suceava se poate constitui ea 
singură ca un obiectiv muzeistic complet 
asemănător marilor oraşe din lume, 
purtătoare de comori inestimabile. Ca 
oraş intră riguros în istorie în ultimul 
pătrar al veacului al XIV-lea începând 
cu Petru Muşat, fondatorul cetăților 
Sucevei (Scheia şi Cetatea de scaun) 
şi al oraşului. Desigur, săpăturile 
arheologice sistematice de la Suceava 
au scos în evidenţă existenţa locuirii 
neîntrerupte a oamenilor încă din 
comuna primitivă. Drumeţul observă, în 
peregrinările sale, bisericile ctitorite de 
marii voievozi, dar şi unele edificii laice 
ale aşezării feudale, precum şi clădiri 
înălțate mai ales înaintea primului război 
mondial, având valoare arhitectonică 
prin stilul construcției. 

b) Monumentele de arhitectură 
religioasă sunt răspândite în teritoriu atât 
în zona montană (Voroneţ, Mănăstirea 
Humorului, Vatra Moldoviței, Suceviţa), 
cât şi în cuprinsul Podişului Sucevei 
(Probota, Arbore, Dragomirna, Slatina, 
Râşca etc.). Cinci dintre acestea sunt 
renumite în întreaga lume pentru fresca 
exterioară. Alături de acestea o atracţie 
deosebită o are Putna, sanctuarul sfânt 
al: Moldovei şi al întregii ţări, locul de 
pelerinaj al tuturor românilor la mor- 
mântul marelui Ştefan, spațiu atât de 
îndrăgit şi preamărit de luceafărul 
poeziei româneşti. 

c) Acestor valori incontestabile li 
se adaugă obiective istorice printre care 
Baia, prima reşedinţă domnească a 
Moldovei, singurul sat din Moldova cu 
trei ctitorii voievodale (Alexandru cel 
Bun, Ştefan cel Mare, Petru Rareş). În 
celălalt colţ al județului, pe valea 
superioară a Bistriţei, la Cârlibaba, se 
află amplasat monumentul comemorativ 
care aminteşte de locul unde Bogdan a 
descălecat venind din Maramureş. La 
Vama se află “stâlpul lui Vodă”, ridicat în 
anul 1717 de voievodul Mihai Racoviţă, 
în amintirea unei bătălii câştigate. 

d) Casele memoriale existente pe 
teritoriul judeţului amintesc, la Stupca, 
de, viaţa şi activitatea marelui nostru 
compozitor Ciprian Porumbescu; la 
Suceava de munca de o viaţă a lui S.F. 
Marian, folclorist şi scriitor, la Fălticeni, 
de marele Mihail. Sadoveanu sau de 
Casa oamenilor de seamă care găz- 


duieşte numeroase exemplare din 
operele. scriitorilor fălticeneni care s-au 
născut sau care au trăit şi au scris în 
această “Florenţă a României”. 

e) Vetrele folclorice şi de artă 
populară abundă în judeţul Suceava în 
forme multiple şi originale, de la cân- 
tecele şi dansurile populare la port, tipuri 
de casă şi gospodării, obiecte casnice, 
datini şi obiceiuri străvechi. Arta popu- 
lară se remarcă în multe localități atât 
din zona montană cât şi din cea de 
podiş, dar pentru turismul cu timp limitat 
sunt amenajate muzee profilate pe 
reprezentarea valorilor artistice popu- 
lare printre care: Muzeul Etnografic al 
Bucovinei, la Suceava, Muzeul Tehni- 
cilor Populare la Rădăuţi, Muzeul 
Lemnului la Câmpulung etc. 

Pentru uşurarea alegerii unor 
trasee turistice ce vizează obiective cu 
valoare arhitecturală, culturală, artistică 
recomandăm câteva: 

a) Suceava — Rădăuţi — Suceviţa — 
Putna, cu vizitarea, pe traseu, a mă- 
năstirilor Dragomirna, Bogdana şi, 
bineînţeles, Suceviţa şi Putna; 

b) Suceava — Gura Humorului, cu 
vizitarea complexului muzeal “Ciprian 
Porumbescu” de la Stupca, apoi mănăs- 
tirile Voroneţ şi Humorului, precum şi 
Muzeul Etnografic din oraş; 

c) Suceava — Fălticeni — Baia — 
Mălini — Slatina, cu vizitarea, la Fălticeni, 
a uliței Rădăşenilor ce găzduieşte 
casele unde au locuit lon Creangă, 
Mihail Sadoveanu şi mulţi alţi scriitori şi 
artişti plastici, muzeul de artă “lon 
Irimescu”, unicat în Europa, precum şi 
ctitoriile voievodale de la Baia, Râşca, 
Slatina sau Casa memorială Nicolae 
Labiş de la Mălini. 

Toate aceste trasee ca şi altele, 
spre Mănăstirea Probota, spre Reuseni 
sau Dolheşti, se pot realiza în câte o zi 
cu sejur la bazele de cazare bine 
gospodărite din municipiul Suceava. 

Sumara inserare a principalelor 
obiective turistice ale judeţului se vrea 
o invitaţie la drumeţie pe meleagurile 
Ţării de Sus, pământ sfânt, mustind a 
istorie, cu oameni vrednici şi ospitalieri, 
gata să-şi primească cu bucurie musa- 
firii. 

DE VORBĂ CU DOMNUL 
CONSTANTIN HUȚANU, 
PRIMAR AL MUNICIPIULUI 
VATRA DORNEI 


— Stimate dle Primar, Vatra 
Dornei este considerată una dintre 
cele mai frumoase localități din 
zonă. Prin ce se detaşează de 
celelalte aşezări urbane din județul 
Suceava? 

— Municipiul Vatra Dornei este, 
prin definiţia sa, o staţiune balneo- 
climaterică de interes naţional. La 
băile de aici s-au tratat, începând din 
primii ani ai secolului al XIX-lea, şi 
cetățeni de peste hotarele ţării. Vatra 
Dornei este, în acelaşi timp, o 
importantă staţiune din sistemul 
turismului naţional şi, de ce nu, al celui 
internaţional. Aceasta şi pentru faptul 
că este aşezată geografic pe o 
importantă arteră rutieră europeană, 
singura care face legătură între estul 
şi vestul Europei prin nordul României. 

— Cum este pregătit municipiul 
pentru a satisface exigenţele tu- 
rismului naţional şi european, 
turism de mare anvergură şi de toate 
tipurile? 

— Prin Vatra Dornei tranzitează, 
am în vedere turismul automobilistic 
mai ales, un număr mare de călători 
români şi străini. In cazul turismului 
de agrement, zona noastră este de un 
rar pitoresc. Pe timp de iarnă, spor- 
turile albe sunt cele care atrag 
irezistibil o mare categorie de turişti, 
schiori mai ales. Prin tradiţie, turismul 
staționar deține ponderea. Băile 
carbogazoase şi cele de nămol de 
turbă — alături de multe alte proceduri 
moderne şi tradiționale — se combină 
cu cura de aer. Vatra Dornei dispune 
de un climat aeroelectric considerat a 
fi de mare eficacitate, după unele opinii 
este chiar cel mai bun din ţară. 

Suntem conştienţi de faptul că 
dezvoltarea staţiunii balneoclimaterice 
şi, pe măsură, a turismului de toate 


Constantin Huţanu. 


tipurile, este calea de progres a 
localităţii. Pe lângă obiectivele de 
strict interes local, ne preocupă, cu 
prioritate, soarta celor ce vin la Vatra 
Dornei pentru revitalizarea stării lor de 
sănătate. Suntem conştienţi de 
sarcinile ce ne revin în acest dome- 
niu. Am început, de exemplu, un vast 
program de modernizare a străzilor, 
trotuarelor, aleilor, a parcurilor şi 
spaţiilor verzi, amenajăm pârtiile de 
schi, de concurs şi de antrenament, 
pârtiile pentru cura de teren, oferirea, 
la pahar, a apei minerale de izvor şi 
multe altele. 

— Staţiunea balneoclimaterică 
Vatra Dornei era supranumită în 
primii ani ai secolului al XIX-lea 
“Mecca însănătogşirii”, iar în 
perioada interbelică - “Perla 
Bucovinei”. Care credeţi că sunt 
argumentele ce au stat la baza 
unor asemenea aprecieri? 

— Staţiunea noastră a fost 
supranumită astfel, deoarece 
tratamentele de aici se dovedeau a fi 
miraculoase. La Vatra Dornei în 
secolul al XIX-lea se vindecau boli 
deosebit de grave. Tratarea afec- 
țiunilor cardiovasculare şi a celor 
reumatismale reprezenta profilul de 
bază al stațiunii de atunci. 

in perioada dintre cele două 
războaie mondiale staţiunea era o 
instituție cochetă, deosebit de curată 
şi, în primul rând, presta proceduri 
terapeutice sub supravegherea unor 
reputați specialişti în balneoterapie. 
De fapt, din anul 1899 se făcea 

precizarea că, după Cernăuţi, Vatra 
Dornei se dovedea a fi cel mai impor- 
tant centru al Bucovinei. Staţiunea 
balneoclimaterică Vatra Dornei este 
tot atât de valoroasă şi astăzi. Ca 
dovadă, numărul mare de bolnavi care 
îşi caută aici de sănătate, cu eforturi 
financiare foarte mari. Trebuie să 
recunoaştem că în perioada de 
tranziţie s-a înregistrat un anume 
declin în activitatea stațiunii: cazinoul, 
vechiul stabiliment balnear, Izvorul 
“loan”, protecţia zăcământului hidro- 
mineral şi seria neajunsurilor ar putea 
continua. Primăria consideră că acest 
fenomen, destabilizator şi pentru 
municipiul nostru, va fi repede depăşit. 

- În cazul când turiştii 
basarabeni s-ar îndrepta spre Vatra 
Dornei, ce-ar putea vizita şi în ce 
condiţii s-ar putea trata în stațiune? 
În ce alte domenii consideraţi că s-ar 
putea coopera cu localităţile de 
peste Prut? 

— Doresc să precizez că în anii 
dintre cele două războaie mondiale 
foarte mulți basarabeni se tratau la 
Vatra Dornei. Sunt şi astăzi cetăţeni 
din Basarabia care se tratează în 
stațiunea noastră, dar puţini. Ca 
turişti, foarte multe grupuri ne-au 
vizitat oraşul şi zona: cadre didactice 
şi elevi, cadre universitare şi studenți, 
scriitori, oameni de ştiinţă şi de 
cultură, primari şi funcționari publici 
ş.a. Relaţiile de schimb dintre dorneni 
şi basarabeni au o mare tradiţie. Pre- 
cizez, în calitate de primar, că suntem 
deschişi oricărei forme de cooperare. 
Dorim foarte mult acest lucru. 

— Cum credeţi că va arăta 
stațiunea balneoclimaterică la 
sfârşitul mandatului Dvs.? 

— in ce priveşte dezvoltarea şi 
afirmarea stațiunii balneoclimaterice, 
scopul nostru al tuturor este să se 
înscrie pe linia progresului de la un 
an la altul. în calitatea mea de primar, 
în limita prevederilor legale, voi face 
totul ca dezideratul dezvoltării staţiunii 
să devină un fapt real. Municipiul 
Vatra Dornei, fără stațiunea balneo- 
climaterică, nu-şi găseşte nici sensul 
şi nici definiția. Aşadar, nu putem 
renunţa nici la renumele de “Mecca 
însănătoşirii” şi nici la supranumele 
de “Perla Bucovinei”. Ca să răspund 


la întrebarea Dvs., îmi doresc ca la 
sfârşitul mandatului să las o localitate 
bine gospodărită şi o stațiune balneo- 
climaterică înfloritoare, de mare faimă. 
Aceleaşi gânduri le am cu privire la 
perspectivă. Un aspect de mare 
semnificaţie: dacă în timpul perioadei 
de tranziţie, grea şi dificilă, s-a 
introdus tratamentul cu laser la baza 
de tratament a Sind — România din 
Vatra Dornei, înseamnă că se poate 
şi mai mult şi mult mai bine. 

— Aerul reprezintă unul dintre 
elementele foarte valoroase în 
tratamentul diferitelor afecţiuni. Ce 
măsuri v-aţi propus pentru asi- 
gurarea purității aerului la Vatra 
Dornei? 

— Aceasta este o condiţie foarte 
importantă în menţinerea calităţii 
tratamentelor în staţiune. Aeroterapia, 
climatoterapia într-un sens mai larg, 
este o componentă esenţială a 
staţiunii. Combaterea prafului prin 
extinderea spațiilor verzi, suprimarea 
surselor de producere a fumului, 
dirijarea circulaţiei rutiere în aşa fel 
încât zona stațiunii să fie ferită de 
noxele produse de gazele de eşa- 
pament, modernizarea centralelor 
termice în scopul înlocuirii combus- 
tibililor solizi, introducerea într-o 
perspectivă mai îndepărtată a gazului 
metan în localitate sunt direcții de 
acţiune ale Primăriei în scopul 
păstrării purității aerului. 


Clădirea Primăriei 
din Vatra Dornei. 

— Stimate domnule primar, Vă 
rog să vă referiţi în continuare la 
obiectivele şi manifestările cultural- 
ştiinţifice ce stimulează interesul 
turiştilor pentru Vatra Dornei? 

— Aş vrea să încep cu arhi- 
tectura oraşului, una de valoare 
excepţională. Patru tronsoane — două 
pe strada Mihai Eminescu şi alte 
două pe strada Luceafărului —, înfă- 
țişând soluţiile arhitecturale specifice 
secolului al XVIII-lea, sunt declarate 
obiective de patrimoniu cultural 
naţional. Vatra Dornei are multe 
clădiri — monumente istorice şi de 
arhitectură: Cazinoul, clădirea gării 
Vatra Dornei-Băi, Casa “Vladimir”, 
clădirile izvoarelor de apă minerală 
“loan” şi “Sentinela”, Palatul Comunal 
(sediul Primăriei), Palatul Naţional 
Român sunt numai câteva dintre 
clădirile monumentale de pe teritoriul 
localităţii, altele sunt în zona Dorne- 
lor. Sanctuarul de cult “Doisprezece 
Apostoli” din Munţii Călimani este un 
obiectiv forte din sistemul turismului 
de cercetare şi, deopotrivă, a celui de 
agrement. La acestea se mai pot 
adăuga Muzeul Etnografic, Muzeul de 
Ştiinţele Naturii şi Cinegetică, rezer- 
vaţiile naturale din zonă ş.a. Re- 
ferindu-mă la manifestările cultural- 
artistice şi ştiinţifice, doresc să 
remarc în mod deosebit “Zilele 


Izvorul “Sentinela”. 


Eminescu”, “Zilele Biaga”, “Zilele 
municipiului”, “Zilele bibliotecii”, 
Festivalul Internaţional al Obiceiurilor 
şi Datinilor, întâlniri cu oameni de 
seamă ş.a. 

- Zona Dornelor este cunos- 
cută printr-o diversitate de produse 
alimentare, toate de înalt nivel 
calitativ, adică garantate sanitar. 
Cum consideraţi că aţi putea 
influența schimbul de produse 
alimentare între zona Dumnea- 
voastră şi localităţile din Basa- 
rabia? 

— Produsele de Dorna sunt 
recunoscute prin puritatea lor naturală. 
Numai laptele de Dorna, de exemplu, 
se pretează la fabricarea şvaițerului 
original. Fânețurile nefertilizate 
chimic, compoziţia floristică a ier- 
burilor, unică în felul ei, calitatea apei 
de munte ş.a. sunt factori care 
concură la puritatea produselor 
animaliere din zona noastră. La 
acestea mai putem adăuga ciupercile 
şi fructele de pădure, păstrăvul, 
preparat după străvechi şi renumite 
rețete dornene, carnea de vânat şi nu 
numai. Relaţia directă cu producătorii 
din zonă, am în vedere unităţile 
prelucrătoare, are menirea să rezolve 
această problemă de interes reciproc. 
Precedentul este creat, apa minerală 
de la noi se vinde în cantităţi mari pe 
piețele Chişinăului şi în alte centre 
urbane din Basarabia. 

-Ce sentimente nutriti fată de 
Basarabia şi basarabeni? Ce mesaj 
doriți să transmiteţi cititorilor 
revistei “Limba Română”? 

- Basarabenii sunt fraţii noştri 
şi întotdeauna sunt bineveniţi la Vatra 
Dornei. Urez tuturor cititorilor revistei 
“Limba Română” din Chişinău sănă- 
tate şi succes deplin în preocupările 
lor. Vatra Dornei îi va primi ospitalier 
ori de câte ori vor poposi în această 
pitorească Vatră a dăinuirii româneşti. 

Vă aşteptăm cu drag! 


Interviu realizat 
de Ilinca ROŞCA 

„Prof. 
Gheorghe DASCALESCU 
Fălticeni 


SCULPTORUL 
ION IRIMESCU 
ŞI CTITORIA SA 


Fălticenii — urbe tihnită, cople- 
şită de verdele livezilor şi de frumu- 
sețile primăverilor sau de melancoliile 
toamnei — a intrat în panteonul naţional 
prin fiii săi, personalităţi reprezentative 
ale culturii româneşti. Din acest loc 
binecuvântat de Dumnezeu s-au 
ridicat scriitori şi poeți, actori, artişti 
plastici şi muzicieni, fapt care l-a făcut 
pe profesorul universitar lon Simio- 
nescu să compare Fălticeniul cu o 
“mică Florenţă a României”. 

Purtând amprenta originalității şi 
a genialităţii, pictori, graficieni şi 
sculptori au înscris o pagină nemu- 
ritoare în cartea culturii naţionale, în 
ale cărei ierarhii de valori un loc aparte 
îl ocupă sculptorul lon Irimescu. 

Cu generozitate şi nobleţe 
sufletească maestrul lon Irimescu a 
dăruit oraşului copilăriei şi tinereții 
partea reprezentativă a creaţiei sale, 
organizând la Fălticeni o colecţie 
completă şi unitară inaugurată la 10 
februarie 1975. 

Muzeul de artă ce-i poartă 
numele are o valoare artistică inesti- 
mabilă, fiind o instituţie unică în 
România prin faptul că este cea mai 
bogată colecţie de autor din ţară. 
Patrimoniul său cuprinde peste 300 de 
lucrări de sculptură, peste 1000 de 
lucrări de grafică, la care se adaugă 
şi biblioteca personală ca fond 
documentar cu peste 1500 de volume 
şi o colecţie de pictură şi grafică în 
dezvoltare, dintr-o selecţie a celor mai 
valoroşi artişti plastici contemporani, 
constituită într-o Galerie de artă 


românească organizată în incinta 
muzeului. 

Amenajat în una dintre cele mai 
frumoase construcții arhitectonice din 
localitate — fostul palat administrativ — 
o clădire impunătoare de un eclectism 
caracteristic pragului dintre secolele 
XIX-XX, dar cu aspect general neutru 
şi discret, Muzeul de Artă “lon 
Irimescu” oferă publicului vizitator 
posibilitatea unui pelerinaj într-un 
ambient care posedă acea solem- 
nitate generatoare de fiori ai trăirii 
artistice ce-l detaşează de prozaismul 
cotidian. 

Traseul expoziţiei străbate un 
spaţiu neîntrerupt, aerat, egal ritmat 
cu o perspectivă sobră, echilibrată. 

Muzeul posedă în exclusivitate 
grafica artistului, care constă în 
numeroase studii premergătoare 
pentru lucrările de sculptură, multe 
dintre ele fiind însă duse până la o 
formă definitivă, devenind lucrări de 
sine stătătoare. 

În evoluţia sculpturii româneşti 
din acest secol, în care modalităţile 
de exprimare s-au manifestat atât de 
divers, în care au apărut mari creatori, 
ce-au revoluţionat principiile de 
abordare ale acestei arte, perso- 


Muzeul de Artă “ion lrimescu” 
din Fălticeni. 

nalitatea lui lon Irimescu se impune 
cu pregnantță. | 

Artistul s-a format în perioada 
în care în sculptura europeană se 
contura declinul neoclasicismului, 
evoluând între moştenirea umanis- 
mului lui Rodin, continuat de Bourdelle 
şi Maillol şi eclectismul desprins din 
stilurile exotice şi primitive. 

În acest context Irimescu şi-a 
format un stil propriu conform viziunii 
şi temperamentului său în care 
realismul autohton tradițional şi 
direcțiile artistice moderne se în- 
cheagă într-o sinteză originală. 

La Şcoala de Arte Frumoase din 

Bucureşti a beneficiat de îndrumarea 
marelui sculptor Dimitrie Paciurea cu 
care şi-a găsit afinități certe, păs- 
trându-şi în acelaşi timp independența 
de spirit. 
„+... In capitala Franţei, unde a 
obținut o bursă de studii la Academia 
Grande Chaumiere, Irimescu cu- 
noaşte întreaga complexitate a noilor 
curente şi fenomene artistice, mani- 
festate la început de secol cu acele 
conflicte în plan estetic între idealul 
de frumusețe renascentist şi libera- 
lizarea artei de vechile canoane în 
scopul redării esenței realității. 

Descoperirea artei africane, 
precolumbiene şi a vestigiilor din 
epoca paleolitică, au arătat existența 
şi a altor modalități de expresie în 
sculptură. 

Ecourile brâncuşiene se simt în 
opera lui lrimescu prin aspiraţia către 
esențţializarea formei, către simpli- 
ficare: Domniţă, Victorie, Fată cu coc 
etc. Chiar atunci când realizează 
lucrări cu ecouri bourdelliene ca Tors, 
autorul aduce un accent de lirism, de 
intensă puritate a expresiei plastice, 
nepotrivite cu masivitatea lui Bour- 
delle. 

Bun cunoscător al evoluţiei artei 
moderne, Irimescu procedează la o 
decantare a tuturor curentelor şi 
tendințelor de la începutul secolului, 
conturându-şi un orizont plastic 
potrivit personalității sale cu un limbaj 
care să-i aparțină în exclusivitate. El 
a înţeles că numai coexistenţa 
clasicului şi modernului, că numai 
“tensiunea” dintre acestea creează un 
dialog fertil. 


Renunţând la dogmatismul artei 
clasice, dar nu şi la fondul ei ideatic, 
împotrivindu-se în acelaşi timp unor 
excese ale artei moderne, a reuşit o 
sinteză interesantă între clasic şi 
modern. 

Pornind de la Paciurea, atent şi 
la Brâncuşi, tinzând la sinteza dintre 
cei doi giganţi ai artei, optând pentru 
portret şi compoziţie, lrimescu a 
aspirat la expresia rigorii formei 
supuse nobleței interioare şi demnităţii 
umane. El a realizat armonia omului 
interiorizat cu lumea exterioară, 
spărgând formele vechi şi practicile 
cunoscute şi, ambițios dar singular, s-a 
adaptat evoluţiilor sculpturale mai 
îndrăznețe. 

In operele sale apare întreg 
universul terestru, localizările istorice 
din România, aventurile spirituale ale 
omului de altădată, şi ale celui con- 
temporan lui, miturile, aspiraţia spre 
înalte spații spirituale şi universale. 
Lucrările sale oglindesc poezia lui 
Eminescu, povestirile lui Sadoveanu, 
culorile lui Luchian, puritatea sculp- 
turilor lui Brâncuşi, în ele se revarsă 
sufletul moldovean al lui Creangă — 
prin cunoscuta autoironie, marile 
armonii ale naturii, dragostea nesfâr- 
şită a mamei pentru copil, fluenta 
muzicii şi puternica ei forță de 
spiritualizare umană, graţia şi sensi- 
bilitatea feminină, forţa, vigoarea şi 
tenacitatea bărbătească. 

Dacă privim arta sa portretistică, 
l-am putea defini ca pe un cronicar al 
chipurilor umane, fie personalități 
istorice (Mircea cel Bătrân, Dimitrie 
Cantemir, Nicolae lorga), fie mito- 
logice (/carus, Orfeu, Eutherpe, 
Sapho), fie ale contemporanilor 
(Arghezi, Gheață, Oprescu, Enescu, 
Baba, Jalea, Brâncuşi, Lipatti). şi 
multe alte portrete anonime. 

Atitudinea modeluiui nu este 
surprinsă la întâmplare, ci este aleasă 
dintr-o multitudine de ipostaze posi- 
bile, dovedind un rafinat şi subtil 
discernământ şi o mare putere de 
introspectie. 

Adevăratele opere de artă sunt 
punți de legătură şi de comuniune a 
artistului cu Dumnezeu şi cu oamenii, 
enclave spirituale ale perfecțiunii în 
această lume tributară imperfectului. 

in domeniul portretului lon Irimescu 
alături de Gheorghe Anghel a adus una 
dintre cele mai de seamă contribuţii 
în istoria artelor plastice româneşti. 
Trăsăturile fizice devin la iri- 
mescu o expresie a spiritului. Figura, 
liniile feței, poziţia şi ținuta mâinilor 
şi ale corpului oglindesc interiorul 
spiritual (Cap de copil, Cântec trist, 
Țăran, Orfeu, Lipatti etc.). 

Cine priveşte portretele maes- 
trului îşi dă seama că omul este în 
permanenţă un univers în care 
totdeauna a existat un “tărâm necu- 
noscut” ce se cere căutat şi descifrat. 

In compoziție, artistul abordează 
o amplă gamă tematică: maternitate, 
muzică, mitologie, teme folclorice, 
arhaice, religioase etc. şi realizează 
multe lucrări cu caracter monumen- 
tal: Floarea, Odihnă, Țărani, Victorie 
etc. 

Generalizarea, simplificarea, 
geometrizarea se bazează în arta lui 
Irimescu pe observarea directă a 
naturii, a comuniunii cu modelul, for- 
mate în timpul unei îndelungate 
activități de abordare a portretului. 
Lucrarea Cap de fărancă exprimă o 
tendință de simplificare a formelor, o 
arhitectură a planurilor cu volume 
masive. ` 

O compoziţie relevantă este 
Fata cu struguri, sculptură ronde- 
bosse în care figura simetrică, 
construită într-un perfect echilibru al 
volumelor, păstrează o expresie 
enigmatică, amintind de unele sculp- 
turi bourdelliene. 

Preocupat de mitologie, se 
inspiră din legendele ei şi realizează 
o serie întreagă de lucrări: Orfeu, 
Icarus, Eutherpe, Centauri, Leda etc. 

Pe lângă supradimensionarea 
unor anumite segmente ale corpului, 
ce duc la încălcarea legilor anatomice 
în vederea obținerii unor efecte 
speciale, autorul păstrează linia 
clasică. 

Tema maternității apare obsesiv 
într-un număr foarte mare de lucrări. 
Având o preferinţă pentru simbol, 
pentru alegorie, el continuă, după 
canoane proprii, ideea arhaică a 
maternității, tratată cu un lirism 
aparte, sugerând emoționante senti- 
mente şi uimindu-se neîncetat în fața 


lon lrimescu: Pegas şi Apollo. 


vieţii (Răsadul, Dialog, Copil dormind, 
Maternitate, Mama cu copilul, Puiul 
mamei etc.). Renunţând la amă- 
nuntele de prisos, rămâne ideea de 
dragoste maternă, rămâne forma, 
esenţa, sentimentul pur. 

Nudurile care au de asemenea 
pondere în lucrările artistului ne 
sugerează un echilibru perfect al 
formei şi al volumelor, aspectul 
odihnitor al nudurilor feminine denotă 
o lume din care dispar frământările, 
neliniştile, pentru a face loc con- 
templației. 

Autorul renunţă la carnalitatea 
opulentă, personajele sale feminine 
fiind mult spiritualizate, spre deose- 
bire de nudul masculin, care exprimă 
“forţă, putere de concentrare, putere 
de sacrificiu”. 

In domeniul graficii lon Irimescu 
şi-a însuşit marea lecţie a lui Bour- 
delle care spunea că “desenul este 
baza sculpturii şi trebuiesc executate 
multe studii pregătitoare şi premer- 
gătoare sculpturii”. 

Pretutindeni desenele sale, 
fantezia şi neprevăzutul se împletesc 
în chip organic cu realul din viață sau 
natură. 

Stăpânind bine linia, artistul 
compune şi recompune din elemente 

geometrice corpuri umane, peisaje, 
portrete, realizând racursiuri puter- 
nice, scoțând în evidenţă acele părți 
ale motivului ales ce-i dau posibilitatea 
să surprindă articularea maselor şi 
volumelor, obținând un maximum de 
expresivitate. 

Desenele întregesc bogatul 
univers al creaţiei, căpătând astfel 
dreptul la perenitate. În marmură sau 
bronz, lemn sau ghips autorul reu- 
şeşte să realizeze forma dorită. 
Mişcarea luminii pe suprafețe este 
unduitoare, lentă, neîntreruptă şi largă 
ca într-un Andante. 

Tematica muzicii ocupă un loc 
central în întreaga sa creaţie. Ima- 
ginea copleşitoare a lui Enescu se 
detaşează, muzicianul fiind surprins 
la cele mai înalte cote ale inspiraţiei. 

Muzica, arta cu cea mai mare 
forță de spiritualizare umană, nu putea 
să nu invadeze universul artei irimes- 
ciene. Dacă păşeşti în atelierul 
maestrului, acest templu unde în 
fiecare zi se oficiază actul de creație, 
vei fi întâmpinat de casnicii săi: 
Brahms, Beethoven, Chopin, Bach, 
Ceaikovski. 

Muzicalitatea în ansamblul 
operei lui ne relevă natura dinamică 
echilibrată — de artist complet. 
Referirile la arta muzicală se fac di- 
rect prin grupuri statuare sau structuri 
singulare care oficiază actul muzical 
că atare, sau prin personaje care prin 
ele însele respiră de cântec. 

Sensibilitatea înnăscută pentru 
arta sunetelor face ca întreaga creație 
să fie o simfonie concertantă. 

Un popas unic în inima Moldo- 
vei, la Fălticeni, ne dăruieşte bucuria 
reîntâlnirii cu Patriarhul artei plastice 
româneşti — lon Irimescu — magicianul 
care cu mâinile sale prelungi domo- 
leşte “marele clocot al vieţii”, prin- 
zându-l în forme desăvârşite pregătite 
pentru a înfrunta veşnicia. 

Adevăratele opere de artă sunt 
punti de legătură şi de comunicare a 
artistului cu Dumnezeu şi cu oamenii, 
enclave spirituale ale perfecțiunii în 
această lume tributară imperfectului. 

La “Cina cea de taină” a comu- 
niunii spirituale stă şi maestrul lon 
Irimescu, mereu, împreună cu toţi cei 
ce vin în contact cu persoana domniei 


sale şi cu tot ceea ce a realizat într- 
un secol de viaţă. El vine cu calm şi 
blândețe, cu siguranţă de adevărat 
maestru şi ne face să înțelegem prin 
opera sa că “teribila unicitate a vieţii” 
nu este o barieră între oameni, că 
suntem necesari unii altora, de 
neînlocuit, şi ne ajută să ne detaşăm 
de lestul nefericit al “sleirii în propria 
umanitate”. 

Artistul lon Irimescu ne întinde 
o mână caldă, ne oferă o inimă 
generoasă, invitându-ne să ieşim din 
noi înşine, spre a-i cunoaşte şi iubi 
pe ceilalţi, act care are ca efect 
“înălțarea spirituală spre care aspiră 
toţi oamenii”. 

Ceea ce Enescu a exprimat prin 
arta muzicală, afirmând că: “menirea 
sfântă a muzicii este să stingă urile, 
să potolească patimile şi să apropie 
inimile într-o caldă înfrățire”, lon 
Irimescu a exprimat prin creaţia sa 
plastică, făcându-ne să înţelegem că 
arta nu este o simplă delectare la cote 
înalte, doar de câteva clipe, după care 
revenim la efemer. Ea este, dim- 
potrivă, tocmai afirmarea necesităţii 
asumării responsabilități personale în 
fața vieţii şi ne poate da uimitoare 
soluții existenţiale prin care să putem 
afla cum trebuie să petrecem această 
fărâmă de eternitate aici pe pământ. 

Impresionaţi de mesajul trans- 
mis umanităţii prin creaţia sa, cei care 
l-au cunoscut şi i-au admirat lucrările 
nu vor mai tolera micile proporții din 
propriul lor mod de a gândi, de a trăi, 
de a face şi vor înţelege că asemenea 
marilor creatori, şi lon lrimescu 
găseşte şi ne dezvăluie “lumina dintre 
două lumi”, lumină care ni se relevă 
numai prin artă, iubire, credinţă, 
perfecţiune atât cât putem noi percepe 
şi înțelege. Supranumit şi sculptor de 
suflete, autorul conferă lucrărilor sale 
verticalitate, monumentalitate simbo- 
lică, puritate, tragism, smerenie, 
solaritate. Renunţând la elementele de 
prisos, maestrul lon Irimescu se 
opreşie la esenţă, la ideea în sine, 
reuşind să surprindă trăirea interioară, 
mişcarea şi mai ales continua tendinţă 
de levitatie, de alungire, de absorbţie 
spre cer. Spiritualizarea ființei umane 
se face şi prin folosirea unei simbo- 
listici bogate ca: floarea, pomul vieții, 
lira simbol. 

Autorul şi-a construit un orizont 
plastic, şi-a găsit un stil şi un limbaj 
propriu care să-i aparțină în exclu- 
sivitate. 

Fiind un bun cunoscător al 
evoluţiei artei universale, el topeşte 
într-un aliaj propriu toate cuceririle 
artei plastice, realizând o sinteză 
originală între clasic şi modern, 
păstrând echilibrul clasic şi evitând 
excesele care s-ar putea lega de arta 
modernă. 

Fiind îndrăgostit de firesc, 
opunându-se întotdeauna judecăților 
pripite, artistul, prin tot ceea ce 
înfăptuieşte, ne dezvăluie cu sfială 
dragostea profundă pentru om. 

Pătruns în intimitatea atelierului 
său, observi cum nimic din afară nu 
tulbură acea îndepărtare şi discreție 
fără izolare de care un geniu are 
nevoie. În asemenea loc nici entu- 
ziasmul admiratorilor, nici aplauzele, 
nici critica nu-l pot ajunge. Frumu- 
sețea şi noblețea chipului său prelung 
sunt parcă elemente de limbaj plas- 
tic, care s-au transmis genetic copiilor 
săi de suflet — compoziţiile sale. 

Artistul este un om între oameni 
care, aşa cum spunea Beethoven, “nu 
plânge, ci arde ca o flacără” şi chiar 
dacă plânge uneori, copleşit de 
dramatismul şi măreţia pe care 
cunoaşterea. divinului, a vieţii şi a 
actului creator i le relevă, o face 
pentru puţină vreme. Focul interior îi 
va usca lacrimile şi nu-i va da clipă 
de răgaz pentru sine, ci îl va îndemna 
mereu cu incandescenţă spre atin- 
gerea deplinătăţii prin artă. 


Parafrazându-l pe Nicolae Stein- 


hardt, artistul autentic, trebuie să 
plătească prețul propriei dăruiri pe 


altarul desăvârşirii. El trebuie să se 


resemneze cu “teribila unicitate a 
vieţii”, prin care orice existenţă “devine 
gravă, înfricoşătoare şi splendidă”. 
Această unicitate limitează sufletul 
însetat de absolut ai geniului şi-l 
forțează ca prin mijloace limitate să 
creeze nelimitatul. Opera de artă astfel 
creată nu are efect limitator, ci face 
“mai suportabil absolutul din noi”. 
Hărăzit de către un destin istoric 
de a converti parcă toată marmura 
carpatică şi tot bronzul dacic. în 
statornică perfecţiune, nonagenarul 


sculptor lon Irimescu, asemeni unui 
patriarh biblic, îşi mângâie patern cu 
ochii şi palma generaţii succesive de 
întruchipări ale unei populaţii nemu- 
ritoare, a dăruit retinei şi planetei un 
codru de tăcere şi un ocean de 
gândire, amândouă zămislite din 
huma şi plânsul acestui pământ. 
Prin opera şi prin ctitoria sa de 
la Fălticeni, lon Irimescu se înscrie 
în marea artă europeană a secolului 
XX, integrând meleagurile natale în 
arealul vieţii spirituale universale, 
Muzeul “lon Irimescu” nefiind mai 
prejos de cele consacrate lui Rodin, 
Bourdelle, Picasso, Dalli, Matisse. 
Totodată, Muzeul de Artă “lon 
Irimescu” se integrează armonios şi 
organic în patrimoniul spiritual al 
judeţului Suceava, care cuprinde 
biserici şi mănăstiri de notorietate 
universală, a căror fresce interioare 
şi exterioare pot fi considerate pagini 
ale unui album de artă şi arhitectură. 
Toate aceste sanctuare de spiri- 
tualitate românească demonstrează 
perenitatea vieții spirituale pe aceste 
meleaguri ale Ţării de Sus. 
Parafrazându-l pe un alt ilustru 
fiu al urbei, pe Horia Lovinescu, care 
spunea “că se şi poate muri de dorul. 
Fălticenilor”, conchidem că sculptorul 
lon Irimescu, “legat fiind prin firul nos- 
talgic al amintirilor ce însoresc cu raza 
lor anii frumoşi, la început de viaţă şi 
de învățătură”, a dat localității o aură 
de nobleţe spirituală, act comparabil 
cu cel al lui Dante şi Michelangelo 
pentru nemuritoarea lor Florenţă. 

"PARCEA 
FIR DE AUR TOARCE" 


Democratizarea spațiului ex-so- 
cialist a oferit elitelor bucovinene şansa 
unei febrile activități culturale, definirii şi 
redefinirii propriei identități, exprimării 
libere etc. 

Un factor important al reviri- 
mentului produs sunt revistele de cultură. 
Deosebit de rodnică s-a dovedit a fi axa 
Suceava — Cernăuţi, aceasta fiind 
animată, respectiv, de “Bucovina literară” 
şi "Septentrion literar”. Totodată e de 
menţionat şi al treilea punct care com- 
pletează triunghiul literaturii bucovinene 
— Chişinăul, unde şi-au găsit refugiu şi 
teren propice creaţiei unii dintre cei mai 
buni scriitori din Ţara de Sus. Aici şi-au 
scris volumele de versuri şi publicistică 
regretații lon Vatamanu şi Vasile Leviţchi. 
Aici activează scriitorii Arcadie Suce- 
veanu, Nicolae Spătaru, Dumitru Apetri 
ş. a. Revistele de cultură din Basarabia 
— "Literatura şi arta", "Basarabia", "Limba 
română", "Contrafort" ş. a. — au avut şi 
au o permanentă şi generoasă deschi- 
dere către lucrările confraţilor de condei 
din nordul Bucovinei şi nu numai. 


* k*k 


"Bucovina literară" este în al un- 
sprezecelea an de apariție şi se prezintă 
ca un produs al schimbărilor spre bine 
din societate, al desfăşurării liberei 
inițiative, al trezirii la viaţă a latenţelor, a 
forțelor creatoare inhibate de vechiul 
regim. Cititorul nostru poate afla unele 
date despre această publicaţie din 
articolul semnat de actualul redactor- 
şef, lon Beldeanu — Societatea Scriitorilor 
Bucovineni. Cu multă dragoste şi în 
cunoştinţă de cauză o prezintă Ştefan 
Hostiuc în "Septentrion literar" (nr. 3-5, 
2000). 

Numerele "Bucovinei literare" pe 
care le avem la dispoziţie punctează 
conturul unei reviste.de cultură cu o arie 
vastă de preocupări, ce includ critica şi 
istoria literară, toate, genurile scrise, 
inclusiv corespondenţă, file de jurnal, 
note de călătorie ş.a., traducerile, 
aplecarea spre politic şi spre cotidian, 
însă numai în măsura în care acestea 
livrează "material de construcţie" pentru 
literatură. 


Editorialele redacţionale dau 
tonul prin stringența problemelor 
abordate şi profunzimea tratării ior. Am 
vrea aici să-l semnalăm pe cel din nr. 9, 
2000 — Un alt război împotriva limbii 
române dedicat statutului şi denumirii 
limbii române în Republica Moldova, 
unde "rădăcinile politice ale dihotomiei 
român-moldovenesc sunt evidente". 

În continuarea tangenţelor basa- 
rabene se impun interviul cu acad. 
Mihai Cimpoi (nr. 7-8, 2000) — Secolul 
viitor se va desfăşura sub semnul 
paradigmei lui Eminescu, realizat de 
poetul ion Beldeanu, poemul "Bucovina" 
de Nicolae Dabija (nr. 7-8, 2000), nuvela 
"Coletul" de Vasile Martin (nr. 10-11, 
2000), publicarea de către criticul literar 
Nicolae Cârlan a scrisorilor Magdei 
Isanos şi ale soțului său Eusebiu 
Camilar (nr. 7-8, 2000) etc. Dintr-o 
scrisoare a "cutezătoarei năpădite de 
obstacole" (Constantin Ciopraga) 
desprindem un îndemn cât se poate de 
actual: “Cu cât timpurile sunt mai 
barbare, mai înveninate şi mai ira- 
tionale, cu atât intelectualul este dator 
să cultive sufletul lui într-un sens moral 
şi să se opună curentului". 

Coordonatele cernăuţene găz- 
duiesc poeme de Arcadie Opaiţ (nr. 9, 
2000) şi Nicolae Spătaru (nr. 10-11, 
2000). Rubricile Poesis şi Lirice ne 
familiarizează cu lucrările poeţilor 
Gheorghe Lupu, Paula Romanescu, 
George Bădărău ş. a. În nr. 10-11, 2000 
putem citi versuri inedite de lon lancu 
Lefter. Impresionează prozele semnate 
de Alma Blănaru şi Marian Drumur. 

Oneştii şi lucizii scriitori bucovineni 

apar atât în ipostază de poeţi, prozatori, 
cât şi de critici literari. Noile apariţii 
editoriale sunt semnalate de Gheorghe 
Lupu, Constantin Arcu, L. D. Clement, 
Teodor Pracsiu, Constantin Pricop ş. a. În 
preambulul la prezentarea romanului 
lisus Tămăduitorul de Viorel Ştirbu 
(Bucureşti, 2000), Theodor Codreanu 
afirmă: "Sunt semne că... "literatura de 
tranziție" (pseudo-elitistă — L. B.) e pe 
cale de a se stinge, locul ei fiind luat, 
încetul cu încetul, de o literatură de 
reacție autohtonă, cu şansa de a deveni 
un fenomen vital, care să realizeze 
sinteza dintre naţional şi spiritul noului 
europenism. Interesant că şansele 
prezentei deveniri vin nu dinspre o 
generaţie anume, ci de la scriitori de 
diferite vârste creatoare". Istoricul Mihai 
lacobescu analizează volumul Pătimiri 
transilvănene de Petru Boroianu. 

Eminesciana întruneşte exegeții: 
Nicolae Cârlan, Anca Oprescu, Gheor- 
ghe Lupu, Marian Barbu, Marian Petru 
ş.a. 

Incitante şi consistente sunt ese- 
urile semnate de Niadi Cernica. Intrigă 


luările de atitudine ale Angelei Furtună. 

"Septentrionul literar" de la Cer- 
năuţi, aflându-se în al Ill-lea an de 
apariţie, este complementar omologului 
său sucevean, dar şi tuturor revistelor 
de cultură din țară. Alături de autorii cu 
viză de reşedinţă în vechea capitală a 
Bucovinei — llie T. Zegrea (editorialul) 
Ştefan Hostiuc (Eminescu şi (t)actul 
critic, III), Mircea Lutic (George Voevidca: 
"Sunt lăcrimarea inimii stinghere"), Lora 
Bostan (Tradiţii eminesciene), Grigore 
C. Bostan şi Liviu Rusu (Poeme) ş. a. în 
nr. 3-5, 2000 ale revistei mai semnează 
Mircea A. Diaconu, Suceava (Con- 
stantin Hrehor, trubadur al ascezei), 
Lucia Olaru-Nenati, Botoşani (Zidul 
Schengen), George Muntean, Bucureşti 
(Eminescu şi Veronica Micle), lon 
Popescu-Sireteanu, laşi (Cruce), stabi- 
liții la Chişinău Arcadie Suceveanu 
(Maşina lui Faraon; Omul-spectacol), 
Nicolae Spătaru (Poeme), Dumitru 
Apetri (Arcadie Suceveanu, lider de 
generaţie) ş. a. 

Editorialul! "Limba română pusă la 
zid" arată cum Administraţia Regională 
marginalizează limba română în proce- 
sul de instruire, fapt pe care nu şi-l 
permiteau nici conducătorii sovietici. De 
exemplu, ordinul din 14 martie 2000 
glăsuieşte: "o zi pe săptămână în şcolile 
româneşti din regiunea Cernăuţi, toate 


obiectele şcolare se vor preda în limba 
ucraineană". Comentariile sunt de 
prisos! De fapt, aici s-ar potrivi un frag- 
ment din Doina lui George Voevidca 
(1893 - 1962): "Dare-ar Dumnezeu să 
dea, / Mândră Ţară, Țara mea, / Detu- 
nând, să faci ţărână / Hoarda hâdă şi 
păgână, / Ce te vinde răului / Şi te- 
mpinge hăului / ... / Praf şi pulbere 
rămâie / Ce e vâsc şi ce e râie; / Să dai 
moarte spinilor, / Moarte mărăcinilor!”. 

Dialogurile susținute de Lucia 
Olaru-Nenati cu Sorin Alexandrescu şi 
de Constantin Hrehor cu Vasile Andru 
accentuează deschiderea publicaţiei 
spre universalitate. 

Grigore Crigan scrie despre cul- 
tura satelor şi subliniază că, în pofida 
vicisitudinilor tranziţiei, "satele continuă 
să fie mediul viabil şi miraculos al 
dăinuirii noastre ca neam, al păstrării 
identităţii naţionale”. 

Biblioteca "Septentrion” prezintă 
volume noi de Vasile Tărâţeanu, Simion 
Gociu, lon Hadârcă, Anatol Codru ş. a. 

Literaţii bucovineni evită teore- 
tizările fade şi etichetările inutile, ei fiind 
implicaţi plenar în procesul de auto- 
cunoaştere, autodefinire, cristalizare şi 
devenire a fruntariilor literaturii române. 


Leo BORDEIANU 

Oditie specială 
JUDEŢUL SUCEAVA 


ION IRIMESCU 


Născut: 1903, Preuțești, Suceava. 


Studii: Academia de Arte Frumoase „din 
București, 1924-1928; Şcoala Romană, 
Fontenay-aux-Roses, Academia Grande 
Chaumiere, Paris, 1929-1931. 


Peste 300 de sculpturi și peste 1000 de 
lucrări grafice constituie patrimoniul 
Muzeului de Artă din Fălticeni, care îi poartă 
numele. 


LIMBĂ, LITERATURĂ, CIVILIZAȚIE 


